oṁ śrī-śrī-rādhā-kṛṣṇābhyāṁ namaḥ

# śrīmad-bhāgavata-mahā-purāṇam |

Version 1.02, Sept. 25, 2016.

(1)

## atha bhāgavata-prathama-skandha-prārambhaḥ ||

oṁ namo bhagavate vāsudevāya |

(1.1)

### atha prathamo’dhyāyaḥ

## naimiṣīyopākhyāne ṛṣi-praśno nāma

**|| 1.1.1 |**|

**janmādy asya yato’nvayād itarataś cārtheṣv abhijñaḥ svarāṭ**

**tene brahma hṛdā ya ādi-kavaye muhyanti yat sūrayaḥ |**

**tejo-vāri-mṛdāṁ yathā vinimayo yatra tri-sargo’mṛṣā**

**dhāmnā svena sadā nirasta-kuhakaṁ satyaṁ paraṁ dhīmahi ||**

**śrīdharaḥ :**

oṁ namaḥ parama-haṁsāsvādita-caraṇa-kamala-cin-makarandāya

bhakta-jana-mānasa-nivāsāya śrī-rāma-candrāya ||

vāgīśā yasya vadane lakṣmīr yasya ca vakṣasi |

yasyāste hṛdaye saṁvittaṁ nṛsiṁhaṁ bhaje ||1||

viśva-sarga-visargādi-nava-lakṣaṇa-lakṣitam |

śrī-kṛṣṇākhyaṁ paraṁ dhāma jagad-dhāma nanāma tat ||2||

mādhavomā-dhavāv īśau sarva-siddhi-vidhāyinau |

vande parasparātmānau paraspara-nuti-priyau ||3||

saṁpradāyānurodhena paurvāparyānusārataḥ |

śrī-bhāgavata-bhāvārtha-dīpikeyaṁ pratanyate ||4||

kvāhaṁ manda-matiḥ kvedaṁ manthanaṁ kṣīra-vāridheḥ |

kiṁ tatra paramāṇur vai yatra majjati mandaraḥ ||5||

mūkaṁ karoti vācālaṁ paṅguṁ laṅghayate girim |

yat-kṛpā tam ahaṁ vande paramānanda-mādhavam ||6||

śrī-bhāgavatābhidhaḥ sura-tarus tārāṅkuraḥ sajjaniḥ

skandhair dvādaśabhis tataḥ pravilasad bhaktyālavālodayaḥ |

dvātriṁśat tri-śataṁ ca yasya vilasac chākhāḥ sahasrāny

alaṁ parṇāny aṣṭa-daśeṣṭado’tisulabho varvarti sarvopari ||7||

atha nānā-purāṇa-śāstra-prabandhaiś citta-prasattim alabhamānas tatra tatrāparituṣyan nāradopadeśataḥ śrīmad-bhagavad-guṇānuvarṇana-pradhānaṁ bhāgavata-śāstraṁ prāripsur vedavyāsas tat-pratyūha-nivṛtty-ādi-siddhaye tat-pratipādya-para-devatānusmaraṇa-lakṣaṇaṁ maṅgalam ācarati—**janmādy asya** iti | **paraṁ** parameśvaraṁ **dhīmahi** | dhyāyater liṅi chāndasam, dhyāyemety arthaḥ | bahu-vacanaṁ śiṣyābhiprāyam |

tam eva svarūpa-taṭastha-lakṣaṇābhyām upalakṣayati | tatra svarūpa-lakṣaṇaṁ—**satyam** iti | satyatve hetuḥ—**yatra** yasmin brahmaṇi **trayāṇāṁ** māyā-guṇānāṁ tamo-rajaḥ-sattvānāṁ **sargo** bhūtendriya-devatā-rūpo’**mṛṣā** satyaḥ | yat-satyatayā mithyā-sargo’pi satyavat pratīyate, taṁ **paraṁ satyam** ity arthaḥ |

atra dṛṣṭāntaḥ—**tejo-vāri-mṛdāṁ yathā vinimaya** iti | **vinimayo** vyatyayo’nyasminn anyāvabhāsaḥ | sa yathā’dhiṣṭhāna-sattayā sadvat pratīyata ity arthaḥ | tatra tejasi vāri-buddhir[[1]](#footnote-2) marīci-toye prasiddhā | mṛdi kācādau vāri-buddhir, vāriṇi ca kācādi-buddhir ity-ādi yathā-yatham ūhyam | yad vā, tasyaiva paramārtha-satyatva-pratipādanāya tad itarasya mithyātvam uktam | yatra mṛṣaivāyaṁ tri-sargo na vastutaḥ sann iti | yatrety anena pratītam upādhi-saṁbandhaṁ vārayati | **svenaiva dhāmnā** mahasā **nirastaṁ kuhakaṁ** kapaṭaṁ māyā-lakṣaṇaṁ yasmiṁs tam |

taṭastha-lakṣaṇam āha—janmādīti | asya viśvasya janma-sthiti-bhaṅgā[[2]](#footnote-3) yato bhavanti, taṁ dhīmahīti | tatra hetuḥ—**anvayād itarataś ca** **artheṣv** ākāśādi-kāryeṣu parameśvarasya sad-rūpeṇānvayād akāryebhyaś ca kha-puṣpādibhyas tad-vyatirekāt |

yad vā, anvaya-śabdenānuvṛttiḥ | itara-śabdena vyāvṛttiḥ | anuvṛttatvāt sad-rūpaṁ brahma kāraṇaṁ mṛt-suvarṇādivat | vyāvṛttatvād viśvaṁ kāryaṁ ghaṭa-kuṇḍalādivad ity arthaḥ |

yad vā, sāvayavatvād anvaya-vyatirekābhyāṁ yad asya janmādi, tad yato bhavatīti saṁbandhaḥ | tathā ca śrutiḥ—yato vā imāni bhūtāni jāyante | yena jātāni jīvanti | yat prayanty abhisaṁviśanti [tai.u. 3.1.1] ity ādyā | smṛtiś ca—

yataḥ sarvāṇi bhūtāni bhavanty ādi-yugāgame |  
yasmiṁś ca pralayaṁ yānti punar eva yuga-kṣaye || ity ādyā |

tarhi kiṁ pradhānaṁ jagat-kāraṇatvād dhyeyam abhipretaṁ ? nety āha—**abhijño** yas tam | sa īkṣata lokān nu sṛjā iti | sa imāṁl lokān asṛjata iti śruteḥ, īkṣater nāśabdam iti nyāyāc ca |

tarhi kiṁ jīvo dhyeyaḥ syāt ? nety āha—**svarāṭ** svenaiva rājate yas tam | svataḥ-siddha-jñānam ity arthaḥ |

tarhi kiṁ brahmā dhyeyaḥ, hiraṇyagarbhaḥ samavartatāgre bhūtasya jātaḥ patir eka āsīt iti śruteḥ ? nety āha—tena iti | **ādi-kavaye** brahmaṇe’pi **brahma** cedaṁ yas **tene** prakāśitavān |

yo brahmāṇaṁ vidadhāti pūrvaṁ

yo vai vedāṁś ca prahiṇoti tasmai |  
taṁ ha devam ātma-buddhi-prakāśaṁ

mumukṣur vai śaraṇam ahaṁ prapadye || [śve.u. 6.18]

iti śruteḥ | nanu brahmaṇo anyato vedādhyayanam aprasiddham | satyam, tat tu hṛdā manasaiva tene vistṛtavān | anena buddhi-vṛtti-pravartakatvena gāyātry-artho darśitaḥ | vakṣyati hi—

pracoditā yena purā sarasvatī

vitanvatā’jasya satīṁ smṛtiṁ hṛdi |  
sva-lakṣaṇā prādur ābhūt kilāsyataḥ

sa me ṛṣīṇām ṛṣabhaḥ prasīdatām || iti |

nanu brahmā svayam eva supta-pratibuddha-nyāyena upalabhatāṁ nety āha | yasmin brahmaṇi sūrayo muhyantīti | tasmād brahmaṇo’pi parādhīna-jñānatvāt svataḥ-siddha-jñānaḥ parameśvara eva jagat-kāraṇam | ata eva satyo’sataḥ sattā-pradatvāc ca paramārtha-satyaḥ sarva-jñātvena ca nirasta-kuhakas tam | dhīmahīti gāyatryā prārambheṇa ca gāyatry-ākhya-brahma-vidyā-rūpam etat purāṇam iti darśitam | yathoktaṁ matsya-purāṇe—

yatrādhikṛtya gāyatrīṁ varṇyate dharma-vistaraḥ |  
vṛtrāsura-vadhopetaṁ tad bhāgavatm iṣyate ||   
likhitvā tac ca yo dadyād dhema-siṁha-samanvitam |  
prauṣṭha-padyāṁ paurṇamāsyāṁ sa yāti paramaṁ padam ||  
aṣṭādaśa-sahasrāṇi*[[3]](#footnote-4)* purāṇaṁ prakīrtitam || [53.20-22]

purāṇāntare ca—

grantho’ṣṭādaśa-sāhasro dvādaśa-skandha-saṁmitaḥ |  
hayagrīva-brahma-vidyā yatra vṛtra-vadhas tathā |  
gāyatryā ca samārambhas tad vai bhāgavataṁ viduḥ ||

padma-purāṇe’mbarīṣaṁ prati gautamoktiḥ—

ambarīṣa śuka-proktaṁ nityaṁ bhāgavataṁ śṛṇu |  
paṭhasva sva-mukhenāpi yadīcchasi bhava-kṣayam || iti |

ata eva bhāgavataṁ nāmānyad ity api na śaṅkanīyam ||1||

**krama-sandarbhaḥ :**

ajñāna-timirāndhasya jñānāñjana-śalākayā |

cakṣur unmīlitaṁ yena tasmai śrī-gurave namaḥ ||i||

śrīmad-bhāgavataṁ naumi yasyaikasya prasādataḥ |

ajñātān api jānāti sarvaḥ sarvāgamān api ||ii||

śrī-bhāgavata-sandarbhān śrīmad-vaiṣṇava-toṣaṇīm |

dṛṣṭvā bhāgavata-vyākhyā likhyate’tra yathā-mati ||iii||

yad atra skhalitaṁ kiñcij jāyate’navadhānataḥ |

jñeyaṁ na tat-tat-kartṝṇāṁ samāhartur mamaiva tat ||iv||

yeṣāṁ protsāhanenāsmi pravṛtto’tyanta-sāhase |

te dīnānugraha-vyagrāḥ śaraṇaṁ mama vaiṣṇavāḥ ||v||

athaivaṁ sūcitānāṁ śrī-kṛṣṇa-vācya-vācakatā-lakṣaṇa-sambandha-tad-bhajana-lakṣaṇābhidheya-tat-prema-lakṣaṇa-prayojanānām arthānāṁ nirṇayāya pūrvaṁ tattva-sandarbhādi-ṣaṭ-sandarbhā nirūpitāḥ | adhunā tu śrīmad-bhāgavata-krama-vyākhyānāya, tatrāpi sambandhābhidheya-prayojana-nirṇaya-darśanāya ca saptamaḥ krama-sandarbho’yam ārabhyate |

śrī-bhāgavata-nidhy-arthā ṭīkā-dṛṣṭir adāyi yaiḥ |

śrīdhara-svāmi-pādāṁs tān vande bhakty-eka-rakṣakān ||vi||

svāmi-pādair na yad vyaktaṁ yad vyaktaṁ cāsphuṭaṁ kvacit |

tatra tatra ca vijñeyaḥ sandarbhaḥ krama-nāmakaḥ ||vii||

athātra paribhāṣeyaṁ jñātavyā yady apekṣyate |

mūlaṁ sa-ṭīkam aṅkādyaiḥ paricchedyaṁ sahānayā ||viii||

aṅkā vākyānta evātra deyāḥ padyāntato na tu |

bahu-padyaika-vākyatve garbhāṅkā bindu-mastakāḥ ||ix||

yasmin padye nāsti ṭīkā tad apy aṅkena yojayet |

eka-padyānya-vākyatve saṅkhyā-śabdās tu kāntakāḥ ||x||

bahu-padyaika-vākyatve’py amī jñeyās tathā-vidhāḥ |

yathārdhakaṁ yugmakaṁ ca trikam ity ādy udāhṛtiḥ ||xi||

**janmādy asya** ity atra śrī-śrīdhara-svāmi-caraṇānām ayam abhiprāyaḥ | **paraṁ** parameśvaram iti, na punar abheda-vādinām iva cin-mātraṁ brahmety arthaḥ | dhyeya-dhyātṛ-dhyāna-bhedāvagamāt | **satyam** iti | tad-upalakṣaṇatvena—satyaṁ jñānam anantaṁ brahma [tai.u. 2.1.2], atha kasmād ucyate paraṁ brahma…bṛṁhati bṛṁhayati ca [a.śi.u. 3.5] iti śruteḥ | bṛhattvād bṛṁhaṇatvāc ca yad brahma paramaṁ vidur [vi.pu. 1.12.57, 3.3.21] iti viṣṇu-purāṇāc ca | atrāpi śaktimattvena brahma-śabdasya parameśvara-vācakatvāt |

atra satyatva-sādhakam—**yatra trisargo mṛṣā** iti | yatra yad-āśrayatayety arthaḥ | atra dṛṣṭāntaḥ—**teja** iti | tadvad yatrāropita ity arthaḥ | tad-āropa-kartṛtvaṁ cāsmākaṁ jīvānām eveti labhyate | yatrāropyate, tac ca paraṁ yady acetanaṁ cetanaṁ vā syāt, tadā jīvānām evāropakatvena tatra svājñānasya trisargasya sambandho na syāt, kintu jīveṣv eva marīcikādāv iva jalādes tad-bhrama-hetv-ajñānasya ca | kintv atra tat tu cetanam, **abhijña** iti yojayiṣyamāṇatvāt | tatraiva **svarāḍ** ity anena jñāna-rūpasyāpi svarūpa-jñānenaiva jñātṛtvāṅgīkārāc ca |

tato yad-vyaṣṭy-aṁśopādhikatvena jīvā bhrāntāḥ syuḥ, tat-samaṣṭy-upādhikatvena sa tu sutarāṁ tādṛśaḥ syād ity āśaṅkām anūdya siddhāntayati—yatrety aneneti | mahasā iti svataḥ-siddha-parama-jñāna-śaktitvenety arthaḥ | tathāgre vyākhyāsyamānatvāt | svarūpa-mātre vācye sva-śabdenaiva caritārthatvāt kathañcin-mātre vāco’pi hetutva-lakṣaṇena tṛtīyārthena tac-chaktitvam eva bodhayet | dvitīyādīnāṁ prātipadikādhikārtha eva vihitatvāt | tasya ca jñānopādhi-rūpatve sva-śabda-vaiyarthyaṁ syāt | kuhakam atra māyopādhikṛta-bhrama-parābhavaḥ— māyāṁ vyudasya cic-chaktyā kaivalye sthita ātmani [bhā.pu. 1.7.23] iti śrīmad-arjuna-vacanāt |

kintu yatrety anena labdhasya parameśvarasya cin-mātreṇa svarūpāṁśena satatānubhūya-māna-svābhedam evālambya bhramādhiṣṭhānatvaṁ svīkṛtam | parameśvarasya tu dhyātum api prārthanīyatayā svānubhavātītatvāt tad-eka-vastutvaṁ vyāhanyeteti vivecanīyam |

atha tat tat sarvaṁ ghaṭayituṁ taṭastha-lakṣaṇaṁ **janmādy asya yata** iti | na tu marīcikādau jalādivat kevalam āropitaṁ, svatas tv anyatra siddham | kintv anādi-paramparayā tatraiva yad āropitatvam, tan-mātra-siddhatvād yata evāsya janmādīti gamyate | tad-dṛṣṭāntenaiva janmādi-siddhau punar-uktatvāpātāt |

tato’sya janmādau hetuḥ—**anvayād itarataś cārtheṣv** iti | atra prathamo’rthas tv anvayena tasyaiva kāraṇatva-bodhakaḥ, vyatireka-padenārthetaradākṣepa-labdham | tac ca kha-puṣpādi-rūpam iti tathā vyākhyātam | dvitīyas tṛtīyaś ca (arthaḥ) tasya kāraṇatvaṁ viśvasya kāryatvaṁ ca bodhayatīty atra dvitīye tv artha-śabdaḥ kārya-kāraṇa-paraḥ | kāraṇasya svāvasthāyāṁ kāryāvasthāyāṁ cānuvṛttatvam | kāryāṇāṁ tu parasparaṁ kāraṇāvasthāyāṁ ca vyāvṛttatvaṁ jñeyam | evaṁ śūnyavādārambha-vādau parihṛtau |

tathā ca bahirmukha-pravṛtty-arthaṁ yuktīḥ pradarśya, antar-mukhān prati śāstra-yonitvāt [ve.sū. 1.1.3] iti nyāyena śrutīr darśayati—tathā ceti | atra ca—yato vā imāni bhūtāni [tai.u. 3.1.1] ity-ādi-vākyavad vyatireko’pi jñeyaḥ | katham asataḥ saj jāyate [chā.u. 6.2.2] ity-ādeḥ | tatra tasya marīcikā-dṛṣṭāntena prāptam acetanatvaṁ spaṣṭam eva nivārayan para-mataṁ pradhānaṁ ca pratyācaṣṭe—tarhy ādinā | abhijña iti | tatrāstu tāvad acetanatvam | abhi sarvato-bhāvena ca taj-jñātṛtvaṁ śrūyate ity arthaḥ | tat-tat-sarva-vicārātmakatvād īkṣaṇasya | īkṣater nāśabdaṁ [ve.sū. 1.1.5] ity asyāyam arthaḥ | para-mataṁ pradhānaṁ viśva-kāraṇaṁ na bhavati | na vidyate śabdaḥ pramāṇaṁ yatra tathābhūtaṁ hi tat | kuto’śabdatvaṁ tasya ? tatrāha—īkṣater iti | sac-chabda-vācya-kāraṇa-vyāpārābhidhāyitvena tatrekṣ-dhātoḥ śravaṇāt | īkṣaṇaṁ ca cetana eva sambhavati | pradhānaṁ tv acetanam iti |

nanu yatra trisarga āropyate, tad bhavatv acetanam, yas tv āropa-kartā jīvaḥ, sa khalu sarvāropakatvāc cetanaḥ sarvajñaś ca syāt | tasya ca bahu syāṁ [chā.u. 6.2.3] ity ādi vākyaṁ svājñāna-kalpitvena svapna-dravyavat svābhedāpekṣayety āśaṅkyāha—tarhi kiṁ jīvaḥ syād iti | siddhāntayati—nety āheti | para-siddha-jñānatvena sarvajñatvaṁ sarva-sraṣṭṛtvaṁ ca na syāt, tena hīti |

tad evaṁ jñāna-pradatvena mokṣa-pradatvam api darśitam | evaṁ jīvasya tad-ajñānasya ca tasmād atyanta-bheda-prāptāv api siddhāntitam—satyam ity anenaiva, tat-sattayaiva sarva-sattā-svīkārāt |

tad evaṁ sarva-sattā-pradaṁ sarvādhiṣṭhānaṁ sarva-doṣa-spṛṣṭaṁ svarūpa-siddha-sarva-jñānādi-samavetaṁ sarva-kartṛ-mokṣa-dātṛ ca satyānanta-jñāna-svarūpaṁ paraṁ dhyeyam iti vākyārthaḥ |

svataḥ-siddha-jñānāditvaṁ śārīraka-bhāṣyādau ca īkṣater nāśabdaṁ [ve.sū. 1.1.5] ity atra svīkṛtam | prakṛti-kṣobhāt pūrvam īkṣānupapattyā | mantrau cemāv udāhṛtau—

apāṇi-pādo javano grahītā

paśyaty acakṣuḥ sa śṛṇoty akarṇaḥ |

sa vetti vedyaṁ na ca tasyāsti vettā

tam āhur agryaṁ puruṣaṁ mahāntam || [śve.u. 3.19] iti |

na tasya kāryaṁ karaṇaṁ ca vidyate

na tat-samaś cābhyadhikaś ca dṛśyate |

parāsya śaktir vividhaiva śrūyate

svābhāvikī jñāna-bala-kriyā ca || [śve.u. 6.8] iti ca |

atrādvaita-vādinaḥ samādadhate—yadi jñeyaṁ satyaṁ syāt tadā tasya jñātṛtvam api tathā syāt, tadā tasya jñātṛtvam api tathā syāt | trisargasyājñāna-kalpitatvād ajñānasya sattvāsattvābhyām anirvacanīyatvād ajñānino jīvasya ca tenājñānenaiva pṛthak-pratītitvāt satyatvaṁ nāsty eva, tato jñātṛtvam api tatra nāsty eva, tathā śakty-antaram apīti |

vaiṣṇavās tu tad-abhyagama-vādenaivaṁ vadanti—tarhi kiṁ mithyaivedaṁ jīvānāṁ bhātīty api jñānaṁ tasyāvyabhicāri syāt | yena jñānena mṛṣā nirasyate, tasya tu satyatvam eva syāt | kiṁ ca, viśva-kāryānyathānupapattyā yathā parama-kāraṇa-rūpaṁ tad-abhyupagamyate, tathā tac-chaktir api svābhāviky evābhyupagamyeti | kārya-viśeṣotpattau kiñcit-karatvenaiva kāraṇatayā vastu-viśeṣāṅgīkārāt kiñcitkaratvam eva svābhāvika-śaktir iti |

tad evam ajñānātirikta-svābhāvika-jñānena sva-gata-viśeṣatve prāpte svābhāvikī jñāna-bala-kriyā ca [śve.u. 6.8] iti pratipāditam | tad eva svarūpa-śaktir iti saiva sarvaṁ bhagavattvaṁ sādhayed iti **tene brahma hṛdā** iti vyañjitam | asyaiva mahato bhūtasya niśvasitam etad yad ṛg-vedaḥ [bṛ.ā.u. 2.4.10] ity ādi śruty-antaraṁ tasya ca niśvasitasyāprākṛtatva-vyañjakam | nāsad āsīn no sadāsīt sa āsīt iti śruty-antaraṁ ca samuditaṁ sat tasyāprākṛta-mūrtimattvam api vyañjayati | tatas tan-niṣedhas tu prākṛta-paricchinna-niṣedha-para eva | yathoktaṁ dvitīya-skandhe vaikuṇṭha-varṇane—na yatra māyā [bhā.pu. 2.9.10] iti | śrī-daśame ca—darśayāmāsa lokaṁ svaṁ gopānāṁ tamasaḥ paraṁ [bhā.pu. 10.28.15] iti ca | ata evātmārāmāṇām api tac-chakti-vaibhavānubhave paramānanda-viśeṣo jāyate—ātmārāmāś ca munayaḥ [bhā.pu. 1.7.10] ity ādibhyaḥ | ato jīvānāṁ tādṛśa-śaktyaiva tadīya-raśmi-sthānīyatvena nitya-siddhānāṁ tan-māyāvṛta-jñānānāṁ taj-jñāna-siddhaye sa eva dhyeya iti |

tat **dhīmahi** ity ādi | tatroddhṛta-mātsya-pramāṇa-vacanena gāyatrī-śabdena tat-sūcaka-tad-avyabhicāri-dhīmahi-pada-saṁvalita-tad-artha eveṣyate | sarveṣām api mantrāṇām ādi-rūpāyās tasyāḥ sākṣāt-kathanānarhatvāt | tad-arthe’pi spaṣṭaḥ |

**janmādyasya yata** iti praṇavārthaḥ | sṛṣṭy-ādi-śaktimat-tattva-vācitvāt | **yatra trisargo mṛṣā** iti vyāhṛti-trayārthaḥ | ubhayatrāpi loka-trayasya tad-ananyatvena vivakṣitatvāt | **svarāḍ** iti savitṛ-prakāśaka-parama-tejo-vāci | **tene brahma hṛdā** iti buddhi-vṛtti-preraṇā-prārthanā sūcitā | tad eva kṛpayā sva-dhyānāya buddhi-vṛttiṁ prerayatād iti bhāvaḥ | tac ca tejas tatra antas tad-dharmopadeśāt [ve.sū. 1.1.20] ity ādi sampratipannaṁ yan mūrtam, tad-ādy-ananta-mūrtimad eva dhyeyam iti | tad evam agni-purāṇe gāyatry-arthaḥ śrī-bhagavān evābhimataḥ | tad-vacanāni śrī-tattva-sandarbhe dṛśyāni | atraivāgre darśayitavyāni |

[bhāvārtha-dīpikā-dhṛta-mātsya-vākye] dharma-vistaraḥ ity atra dharma-śabdaḥ parama-dharma-paraḥ | dharmaḥ projjhita-kaitavo’tra paramaḥ [bhā.pu. 1.1.2] ity atra pratijñātatvāt | sa ca bhagavad-dhyāna eveti vyaktībhaviṣyati vṛtrāsura-vadhopetam iti | tasya parama-bhāgavatatvāt tad-vadha-rūpasya caritrasya śrī-bhāgavata-lakṣaṇatvena dhṛteḥ | purāṇāntare vāmana-saṁjñe hayagrīva-brahma-vidyeti vṛtrāsura-vadha-sāhacaryeṇa nārāyaṇa-varmaivocyate | hayagrīva-śabdena hy atraśvaśiro dadhīcir eva labhyate | tenaiva ca pravartitā nārāyaṇa-varmākhyā brahma-vidyā [bhā.pu. 6.8.4-35] | tasyāśva-śirastvaṁ ṣaṣṭhe, yad vā aśvaśiro nāma [bhā.pu. 6.9.51] ity atra prasiddham | nārāyaṇa-varmaṇo brahma-vidyātvaṁ ca—

etac chrutvā tathovāca dadhyaṅ ātharvaṇas tayoḥ |

pravargyaṁ brahma-vidyāṁ ca sat-kṛto’satya-śaṅkitaḥ || iti [tatraiva bhā.dī.]

ity atra ṭīkotthāpita-vacanena ceti | evaṁ skānde prabhāsa-khaṇḍe ca—yatrādhikṛtya gāyatrīm ity ādi |

sārasvatasya kalpasya madhye ye syur narāmarāḥ |

sad-vṛttānodbhavaṁ loke tac ca bhāgavataṁ smṛtam ||

likhitvā tac ca ity ādi aṣṭādaśa-sahasrāṇi ity antaṁ ca |

śrīmad-bhāgavatasya śrīmad-bhagavat-priyatvena bhāgavatābhīṣṭatvena ca parama-sāttvikatvam āha—pādma-purāṇe iti | tatraiva ca śrī-gautama-praśnaḥ—

purāṇaṁ tvaṁ bhāgavataṁ paṭhase purato hareḥ |

caritaṁ daitya-rājasya prahlādasya ca bhūpate || [pa.pu.]

tatra vañjulī-māhātmye tasya tasminn upadeśaḥ—

rātrau tu jāgaraḥ kāryaḥ śrotavyā vaiṣṇavī kathā |

gītānām asahasraṁ ca purāṇaṁ śuka-bhāṣitam |

paṭhitavyaṁ prayatnena hareḥ santoṣa-kāraṇam || [pa.pu.]

tatraivānyatra—

ambarīṣa śuka-proktaṁ nityaṁ bhāgavataṁ śṛṇu |

paṭhasva sva-mukhenaiva yadīcchasi bhava-kṣayam || [pa.pu.]

skānde prahlāda-saṁhitāyāṁ dvārakā-māhātmye—

śrīmad-bhāgavataṁ bhaktyā paṭhate hari-sannidhau |

jāgare tat-padaṁ yāti kula-vṛnda-samanvitaḥ || iti |

evaṁ tattva-vādi-dhṛte gāruḍa-vacane ca—

. . . . . . . . . . pūrṇaḥ so’yam atiśayaḥ |

artho’yaṁ brahma-sūtrāṇāṁ bhāratārtha-vinirṇayaḥ ||

gāyatrī-bhāṣya-rūpo’sau vedārtha-paribṛṁhitaḥ |

purāṇānāṁ sāma-rūpaḥ sākṣād-bhagavatoditaḥ ||

dvādaśa-skandha-yukto’yaṁ śatavic-cheda-saṁyutaḥ |

grantho’ṣṭādaśa-sāhasraḥ śrīmad-bhāgavatābhidhaḥ || iti |

atra “brahma-sūtrāṇām arthas” teṣām akṛtrima-bhāṣya-bhūta ity arthaḥ | tasmāt tad-bhāṣya-bhūte svataḥ-siddhe tasmin saty arvācīnam anyad anyad bhāṣyaṁ sva-sva-kapola-kalpitaṁ tad-anugatam evādaraṇīyam iti gamyate | bhāratārtha-vinirṇayaḥ—bhāratasyārtha-vinirṇayo yatra saḥ | bhagavaty eva tātparyāt tasyāpi | yad vā, bhāratārthasya vinirṇayo vedārtha-tulyatvena viśiṣya nirṇayo yatreti | yasmād eva śrī-bhagavat-paras tasmād eva gāyatrī-bhāṣya-rūpo’sāv iti |

yat tu dvādaśe oṁ namas te [bhā.pu. 12.6.67] gadyeṣu tad-arthatvena sūryaḥ stutaḥ | tat tu paramātma-dṛṣṭyaiva, na tu svātantryeṇety adoṣaḥ | tathaivāgre śrī-śaunaka-vākye brūhi naḥ śraddadhānānāṁ vyūhaṁ sūryātmano hareḥ [bhā.pu. 12.11.28] iti | na cāsya bhargasya sūrya-maṇḍala-mātrādhiṣṭhānatvam | mantre vareṇya-śabdenātra ca granthe para-śabdena paramaiśvarya-paryantatāyā darśitatvāt |

tad evam agni-purāṇe’py [216.15] uktam—

dhyānena puruṣo’yaṁ ca draṣṭavyaḥ sūrya-maṇḍale |

satyaṁ sadā-śivaṁ brahma viṣṇor yat paramaṁ padam || iti |

atha “śrīmad-bhāgavatābhidhaḥ” iti | bhāgavatatvaṁ bhagavat-pratipādakatvam | śrīmattvaṁ bhagavan-nāmāder iva tādṛśa-svābhāvika-śaktimattvam, nitya-yoge matup | ataḥ samastatayaiva nirdiśya nīlotpalavat tan-nāmatvam eva bodhitam | anyathā tv avimṛṣṭa-vidheyāṁśatā-doṣaḥ syāt | ata evoktam—śrīmad-bhāgavate mahā-muni-kṛte [bhā.pu. 1.1.2] iti | ṭīkā-kṛdbhir api śrīmad-bhāgavatābhidhaḥ iti | ataḥ kvacit kevala-bhāgavatākhyatvaṁ tu satyabhāmā-satyā itivat |

“vedārtha-paribṛṁhitaḥ” iti | vedārthasya paribṛṁhaṇaṁ yasmāt | tac coktam itihāsa-purāṇābhyāṁ vedaṁ samupabṛṁhayet [ma.bhā. 1.1.267, vāyu.pu. 1.200] ity ādi | purāṇānāṁ sāma-rūpaḥ iti | vedeṣu sāmavat—sarveṣu purāṇeṣu śreṣṭha ity arthaḥ |

“sākṣād bhagavatoditaḥ” iti kasmai yena vibhāsito’yaṁ [bhā.pu. 12.13.19] ity upasaṁhāra-vākyānusāreṇa jñeyam | “śata-viccheda-saṁyutaḥ” iti vistara-bhiyā na vivriyate |

tad evaṁ śrīmad-bhāgavataṁ sarva-śāstra-cakravarti-padam āptam iti sthite hema-siṁhāsanam ārūḍham iti tair yad vyākhyātam | tad eva yuktam | ataḥ śrīmad-bhāgavatasyaivābhyāsāvaśyakatvaṁ śreṣṭhatvaṁ ca saṁvatsara-pradīpa-dhṛta-skānda-vacane [viṣṇu-khaṇḍe mārga-śīrṣa-māhātmye 16.40,42,44,33]

śataśo’tha sahasraiś ca kim anyaiḥ śāstra-saṅgrahaiḥ |

na yasya tiṣṭhate gehe śāstraṁ bhāgavataṁ kalau ||

kathaṁ sa vaiṣṇavo jñeyaḥ śāstraṁ bhāgavataṁ kalau |

gṛhe na tiṣṭhate yasya sa vipraḥ śvapacādhamaḥ ||

yatra yatra bhaved vipra śāstraṁ bhāgavataṁ kalau |

tatra tatra harir yāti tridaśaiḥ saha nārada ||

yaḥ paṭhet prayato nityaṁ ślokaṁ bhāgavataṁ mune |

aṣṭādaśa-purāṇānāṁ phalaṁ prāpnoti mānavaḥ || iti |

tad evaṁ paramārtha-vivitsubhiḥ śrī-bhāgavatam eva sāmprataṁ vicāraṇīyam iti sthitam | ata eva satsv api nānā-śāstreṣv etad evoktaṁ—kalau naṣṭa-dṛśām eṣa purāṇārko’dhunoditaḥ iti | arkatā-rūpakeṇa tad vinā nānyeṣāṁ samyag-vastu-prakāśakatvam iti pratipadyate | yasyaiva śrīmad-bhāgavatasya bhāṣya-bhūtaṁ śrī-hayaśīrṣa-pañcarātre śāstra-kathana-prastāve gaṇitaṁ tantra-bhāgavatābhidhaṁ tantram, yasya sākṣāc chrī-hanumadbhāṣya-vāsanābhāṣya-sambandhokti-vidvatkāmadhenu-tattvadīpikā-bhāvārthadīpikā-paramahaṁsapriyā-śukahṛdayādayo vyākhyā-granthāḥ | tathā muktāphala-harilīlā-bhaktiratnāvaly-ādayo nibandhāś ca vividhā eva tat-tan-mata-prasiddha-mahānubhāva-kṛtā virājante | yad eva ca hemādri-kṛta granthasya [caturvarga-cintāmaṇeḥ] dāna-khaṇḍe purāṇa-dāna-prastāve matsya-purāṇīya-tal-lakṣaṇa-dhṛtyā praśastam | hemādri-kṛta-granthasya pariśeṣa-khaṇḍasya kāla-nirṇaye ca kali-yuga-dharma-nirṇaye kaliṁ sabhājayanty āryāḥ [bhā.pu. 11.5.36] ity ādikaṁ yad-vākyatvenotthāpya yat pratipādya-dharma eva kalāv aṅgīkṛtaḥ | saṁvatsara-pradīpe ca tat-kartrā śataśo’tha sahasraśaḥ ity ādikaṁ prāg-darśita-skānda-vacana-jātam utthāpya sarva-kali-doṣataḥ pāvitryāya katicic chrīmad-bhāgavata-vacanāni lekhyānīti likhitāni |

ata eva sarva-guṇa-yuktatvam asyaiva dṛṣṭaṁ dharmaḥ projjhita-kaitavo’tra [1.1.2] ity ādinā,

vedāḥ purāṇaṁ kāvyaṁ ca prabhur mitraṁ priyeva ca |

bodhayantīti hi prāhus trivṛd bhāgavataṁ punaḥ ||

iti hemādri-vacane ceti[[4]](#footnote-5) | mātsyādīnāṁ yat purāṇādhikyaṁ śrūyate, tat tv āpekṣikam iti |

tad itthaṁ sarvam abhipretya mahopakrama-ślokam eva śrī-viṣṇu-purāṇīya-bhagavac-chabda-niruktivat sākṣāt śrī-kṛṣṇābhidheyatvenāpi yojayati **janmādyasya** iti | narākṛti paraṁ brahma [bṛhat-sahasra-nāma-stotre] iti purāṇa-vargāt, tasmāt kṛṣṇa eva paro devaḥ [go.tā.u. 1.49] iti gopāla-tāpanī-śruteś ca | **paraṁ śrī-kṛṣṇaṁ dhīmahi** |

asya svarūpa-lakṣaṇam āha **satyam i**ti | satya-vrataṁ satya-paraṁ tri-satyaṁ [bhā.pu. 10.2.26] ity ādau tathā-śrutatvāt |

satye pratiṣṭhitaḥ kṛṣṇaḥ satyam atra pratiṣṭhitam |

satyāt satyaṁ ca govindas tasmāt satyo hi nāmataḥ || [ma.bhā. 5.68.12]

ity udyama-parvaṇi sañjaya-kṛta-śrī-kṛṣṇa-nāmnāṁ niruktau ca tathā śrutatvāt | etena tad-ākārasyāvyabhicāritvaṁ darśitam |

taṭastha-lakṣaṇam āha—**dhāmnā svena** ity ādi | svena sva-svarūpeṇa, dhāmnā śrī-mathurākhyena **sadā nirastaṁ kuhakaṁ** māyā-kārya-lakṣaṇaṁ yena tam |

mathyate tu jagat sarvaṁ

brahma-jñānena yena vā |

tat-sāra-bhūtaṁ yad yasyāṁ

mathurā sā nigadyate || [go.tā.u. 2.66] iti gopālottara-tāpanī-prasiddheḥ |

līlām āha—**ādy asya** nityam eva śrīmad-ānakadundubhi-vrajeśvara-nandanatayā śrī-mathurā-dvārakā-gokuleṣu virājamānasyaiva tasya kasmaicid arthāya loke prādurbhāvāpekṣayā | yataḥ śrīmad-ānakadundubhi-gṛhāj janma tasmād ya **itarataś ca** itaratra śrī-vrajeśvara-gṛhe'pi **anvayāt** putra-bhāvatas tad-anugatatvenāgacchat | uttareṇaiva ya iti padenānvayaḥ | yata ity anena tasmād iti svayam eva labhyate |

katham anvayāt ? tatrāha—**artheṣu** kaṁsa-vañcanādiṣu tādṛśa-bhāvavadbhiḥ śrī-gokula-vāsibhir eva sarvānanda-kadamba-kādambinī-rūpā sā sā kāpi līlā sidhyatīti tal-lakṣaṇeṣu vā artheṣu **abhijñaḥ** | tataś ca **svarāṭ** svair gokula-vāsibhir eva rājate iti | tatra teṣāṁ prema-vaśatām āpannasyāpy avyāhataiśvaryam āha tena iti | ya **ādi-kavaye** brahmaṇe brahmāṇaṁ vismāpayituṁ **hṛdā** saṅkalpa-mātreṇaiva brahma satya-jñānānantānanda-mātraika-rasa-mūrti-mayaṁ vaibhavaṁ **tene** vistāritavān | **yad** yatas tathāvidha-laukikālaukikatā-samucita-līlā-hetoḥ **sūrayas** tad-bhaktā **muhyanti** premātiśayodayena vaivaśyam āpnuvanti | **yad** ity uttareṇāpy anvayāt | yad yata eva tadṛśa-līlātas **tejo-vāri-mṛdām api** yathā yathāvad **vinimayo** bhavati | tatra tejasaś cāndrāder vinimayo nistejo-vastubhiḥ saha dharma-parivartaḥ | tat śrī-mukhādi-rucā candrāder nistejastvāvidhānāt nikaṭa-stha-nistejo-vastunaḥ sva-bhāsā tejasvitāpādanāc ca | tathā vāri dravaś ca kaṭhinaṁ bhavati | veṇu-vādyena mṛt-pāṣāṇādiḥ dravatīti | yataḥ śrī-kṛṣṇe **tri-sargaḥ** śrī-gokula-mathurā-dvārakā-vaibhava-prakāśaḥ **amṛṣā** satya eveti ||1||

**paramātma-sandarbhaḥ (105):** īśvaras tu parjanyavad draṣṭavya ity asya brahma-sūtra-nirgatārtha-nyāyasyāpy atraivāntarbhāva-siddheḥ | iti brahma-bhagavat-paramātmāno vivṛtāḥ | tad evaṁ trivyūhatvam eva vyākhyātam | kvacid vāsudevādi-caturvyūhāditvaṁ ca dṛśyate | sa ca bhedaḥ kasyacit kenacid abheda-vivakṣayā bheda-vivakṣayā ca nāyuktaḥ | tad uktaṁ mokṣa-dharme nārāyaṇīye—

eka-vyūha-vibhāgo vā kvacid dvi-vyūha-saṁjñitaḥ |

tri-vyūhaś cāpi saṅkhyātaś catur-vyūhaś ca dṛśyate || [ma.bhā. 12.336.53] iti |

śrutiś ca—sa ekadhā bhavati dvidhā bhavati [chā.u. 7.26.2] ity-ādyā |

atha pūrva-rītyā catur-vyūhatvādy-avisaṁvāditayā yad atra tri-vyūhatvaṁ, tatra prathama-vyūhasya śrī-bhagavata eva mukhyatvaṁ yat pratipādakatvenaivāsya śrī-bhāgavatam ity ākhyā | yathoktam—idaṁ bhāgavataṁ nāma purāṇaṁ brahma-sammitam [bhā.pu. 1.3.40] iti | tasya hi prādhānye ṣaḍ-vidhena liṅgena tātparyam api paryālocyate |

upakramopasaṁhārāv abhyāso’pūrvatā phalam |

arthavādopapattī ca liṅgaṁ tātparya-nirṇaye || ity ukta-prakāreṇa |

tathā hi tāvad upakramopasaṁhārayor aikyena—

janmādy asya yato’nvayād itarataś cārtheṣv abhijñaḥ svarāṭ

tene brahma hṛdā ya ādi-kavaye muhyanti yat sūrayaḥ |

tejo-vāri-mṛdāṁ yathā vinimayo yatra tri-sargo’mṛṣā

dhāmnā svena sadā nirasta-kuhakaṁ satyaṁ paraṁ dhīmahi ||

[bhā.pu. 1.1.1]

kasmai yena vibhāsito’yam atulo jñāna-pradīpaḥ purā

tad-rūpeṇa ca nāradāya munaye kṛṣṇāya tad-rūpiṇā |

yogīndrāya tad-ātmanātha bhagavad-rātāya kāruṇyatas

tac chuddhaṁ vimalaṁ viśokam amṛtaṁ satyaṁ paraṁ dhīmahi ||

[bhā.pu. 12.13.19]

tatra purvasyārthaḥ | artho’yaṁ brahma-sūtrāṇām iti gāruḍokter asya mahā-purāṇasya brahma-sūtrākṛtrima-bhāṣyātmakatvāt prathamaṁ tad upādāyaivāvatāraḥ | tatra pūrvam, athāto brahma jijñāsā [ve.sū. 1.1.1] iti vyācaṣṭe—**tejo-vāri-mṛdām** ity-ādy-ardhena | yojanāyāṁ prāthamikatvād asya pūrvatvam |

tatra *brahma-jijñāsā* iti vyācaṣṭe—**paraṁ dhīmahi** iti | **paraṁ** śrī-bhagavantaṁ **dhīmahi** dhyāyema | tad evaṁ mukta-pragrahayā yoga-vṛttyā bṛhattvād brahma yat sarvātmakaṁ, tad bahiś ca bhavati | tat tu nija-raśmy-ādibhyaḥ sūrya iva sarvebhyaḥ param eva svato bhavatīti mūla-rūpatva-pradarśanāya[[5]](#footnote-6) para-padena brahma-padaṁ vyākhyāyate | tac cātra bhagavān evety abhimataṁ, puruṣasya tad-aṁśatvāt, nirviśeṣa-brahmaṇo[[6]](#footnote-7) guṇādi-hīnatvāt |

uktaṁ ca śrī-rāmānuja-caraṇaiḥ—sarvatra bṛhattva-guṇa-yogena hi brahma-śabdaḥ | bṛhattvaṁ ca svarūpeṇa guṇaiś ca yatrānavadhikātiśayaḥ so’sya mukho’rthaḥ | sa ca sarveśvara eva [śrī-bhāṣya 1.1.1] iti |

uktaṁ pracetobhiḥ, na hy antas tvad-vibhūtīnāṁ so’nanta iti gīyase [bhā.pu. 4.30.31] | ata eva vividha-manoharānantākāratve’pi tat-tad-ākārāśraya-paramādbhuta-mukhyākāratvam api tasya vyañjitam | tad evaṁ mūrtatve siddhe tenaiva paratvena na tasya viṣṇv-ādi-rūpaka-bhagavattvam eva siddham, tasyaiva brahma-śivādi-paratvena darśitatvāt |

atra *jijñāsā* ity asya vyākhyā—dhīmahīti | yatas taj-jijñāsāyās tātparyaṁ tad-dhyāna eva | tad uktam ekādaśe svayaṁ bhagavatā—

śabda-brahmaṇi niṣṇāto na niṣṇāyāt pare yadi |

śrutas tasya śrama-phalo hy adhenum iva rakṣataḥ || [bhā.pu. 11.11.18] iti |

tato dhīmahīty anena śrī-rāmānuja-mataṁ jijñāsā-padaṁ nididhyāsana-param eveti | svīyatvenāṅgīkaroti śrī-bhāgavata-nāmā sarva-vedādi-sāra-rūpo’yaṁ grantha ity āyātam | dhīmahīti bahu-vacanaṁ kāla-deśa-paramparā-sthitasya sarvasyāpi tat-kartavyatābhiprāyeṇa ananta-koṭi-brahmāṇḍāntaryāmināṁ puruṣāṇām aṁśi-bhūte bhagavaty eva dhyānasyābhidhānāt | anenaika-jīva-vāda-jīvana-bhūto vivarta-vādo’pi nirastaḥ |

dhyāyatir api bhagavato mūrtatvam api bodhayati, dhyānasya mūrta evākaṣṭārthatvāt | sati ca susādhye pum-arthopāye duḥsādhyasya puruṣāpravṛttyā svata evāpakarṣāt, tad-upāsakasyaiva yuktatamatva-nirṇayāc ca | tathā ca gītopaniṣadaḥ—

mayy āveśya mano ye māṁ nitya-yuktā upāsate |

śraddhayā parayopetās te me yuktatamā matāḥ ||

ye tv akṣaram anirdeśyam avyaktaṁ paryupāsate |

te prāpnuvanti mām eva sarva-bhūta-hite ratāḥ ||

kleśo’dhikataras teṣām avyaktāsakta-cetasām |

avyaktā hi gatir duḥkhaṁ dehavadbhir avāpyate || [gītā 12.2,3,5]

idam eva ca vivṛtaṁ brahmaṇā—

śreyaḥ-sṛtiṁ bhaktim udasya te vibho

kliśyanti ye kevala-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām || [bhā.pu. 10.14.4] iti |

ata evāsya dhyeyasya svayaṁ bhagavattvam eva sādhitam, śivādayaś ca vyāvṛttāḥ | tathā dhīmahīti liṅā dyotitā pṛthag-anusandhāna-rahitā prārthanā dhyānopalakṣita-bhagavad-bhajanam eva parama-puruṣārthatvena vyanakti | tato bhagavatas tu tathātvaṁ svayam eva vyaktam |

tataś ca yathokta-parama-manohara-mūrtitvam eva lakṣyate | tathā ca, vedānāṁ sāma-vedo’smi [gītā 10.22] iti, tatra ca bṛhat-sāma tathā sāmnām [gītā 10.35] ity-ukta-mahimni bṛhat-sāmni, bṛhad dhāmaṁ bṛhat pārthivaṁ bṛhad antarīkṣaṁ bṛhad divaṁ bṛhad vāmaṁ bṛhadbhyo vāmaṁ vāmebhyo vāmam iti | tad evaṁ *brahma-jijñāsā* iti vyākhyātam |

*athāta* ity asya vyākhyām āha—**satyam** iti | yatas tatra *atha*-śabda ānantarye, *ataḥ*-śabdo vṛttasya hetu-bhāve vartate, tasmād atheti svādhyāya-kramataḥ prāk-prāpta-karma-kāṇḍe pūrva-mīmāṁsayā samyak-karma-jñānād anantaram ity arthaḥ | ata iti tat-kramataḥ samanantaraṁ prāpta-brahma-kāṇḍe tūttara-mīmāṁsayā nirṇeya-samyag-arthe’dhīta-carād yat-kiñcid-anusaṁhitārthāt kutaścid vākyād dhetor ity arthaḥ | pūrva-mīmāṁsāyāḥ pūrva-pakṣatvenottara-mīmāṁsā-nirṇayottara-pakṣe’sminn avaśyāpekṣyatvāt, aviruddhāṁśe sahāyatvāt, karmaṇaḥ śānty-ādi-lakṣaṇa-sattva-śuddhi-hetutvāc ca | tad-anantaram ity eva labhyam | vākyāni caitāni—

tad yatheha karma-jito lokaḥ kṣīyate, evam evāmutra puṇya-jito lokaḥ kṣīyate, tad ya ihātmānam anu vidya vrajanti, etāṁś ca satyān kāmāṁs teṣāṁ sarveṣu lokeṣv akāma-cāro bhavati [chā.u. 8.1.6] iti, na ca punar āvartate [chā.u. 8.15.1] iti, sa cānantyāya kalpate [śve.u. 5.9] iti, nirañjanaḥ paramaṁ sāmyam upaiti [mu.u. 3.1.3] iti |

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || [gītā 14.2] iti |

tad etad ubhayaṁ vivṛtaṁ rāmānuja-śārīrake—

mīmāṁsā-pūrva-bhāga-jñātasya karmaṇo’lpāsthira-phalatvaṁ tad-uparitana-bhāgāvaseyasya brahma-jñānasya tv anantākṣaya-phalatvaṁ śrūyate, ataḥ pūrva-vṛttāt karma-jñānād anantaraṁ brahma jñātavyam ity uktaṁ bhavati | tad āha sarvādi-vṛtti-kāro bhagavān baudhāyanaḥ—vṛttāt karmādhigamād anantaraṁ brahma-vividiṣeti iti |

etad eva purañjanopākhyāne ca dakṣiṇa-vāma-karṇayoḥ pitṛhū-devahū-śabda-niruktau vyaktam asti | tad evaṁ samyak karma-kāṇḍa-jñānānantaraṁ brahma-kāṇḍa-gateṣu keṣucid vākyeṣu svargādy-ānandasya vastu-vicāreṇa duḥkha-rūpatva-vyabhicāri-sattākatva-jñāna-pūrvakaṁ brahmaṇas tv avyabhicāri-paratamānandatvena satyatva-jñānam eva brahma-jijñāsāyāṁ hetur iti | *athāta* ity asyārthe labdhe tan-nirgalitārtham evāha—**satyam** iti | sarva-sattādāv avyabhicāri-sattākam ity arthaḥ, **param** ity anena **anvayāt,** *satyaṁ jñānam anantaṁ brahma* [tai.u. 2.1.3] ity atra śrutau ca brahmety anena |

tad evam anyasya tad-icchādhīna-sattākatvena vyabhicāri-sattākatvam āyāti | tad evam atra tad etad-avadhi vyabhicāri-sattākam eva dhyātavanto vayam idānīṁ tv avyabhicāri-sattākaṁ dhyāyemeti bhāvaḥ |

atha paratvam eva vyanakti—**dhāmnā** iti | atra dhāma-śabdena prabhāva ucyate, prakāśo vā | gṛha-deha-tviṭ-prabhāvā dhāmani ity amarādi-nānārtha-vargāt | na tu svarūpam | tathā **kuhaka**-śabdenātra pratāraṇa-kṛd ucyate | tac ca jīva-svarūpāvaraṇa-vikṣepa-kāritvādinā māyā-vaibhavam eva | tataś ca **svena dhāmnā** sva-prabhāva-rūpayā sva-prakāśa-rūpayā vā śaktyā sadā nityam eva **nirastaṁ kuhakaṁ** māyā-vaibhavaṁ yasmāt tam | tad uktaṁ, māyāṁ vyudasya cic-chaktyā [bhā.pu. 1.7.23] iti |

tasyā api śakter āgantukatvena **svena** ity asya vaiyārthyaṁ syāt | sva-svarūpeṇety evaṁ vyākhyāne tu **svena** ity anenaiva caritārthatā syāt | yathā kathañcit tathā vyākhyāne’pi **kuhaka**-nirasana-lakṣaṇā śaktir evāpadyate | sā ca sādhakatama-rūpayā tṛtīyayā vyakteti | etena māyā-tat-kārya-vilakṣaṇaṁ yad vastu, tat tasya svarūpam iti sva-svarūpa-lakṣaṇam api gamyam | tac ca satyaṁ jñānam ānandaṁ brahma [tai.u. 2.1.3] iti, vijñānam ānandaṁ brahma [bṛ.ā.u. 3.9.28] iti śruti-prasiddham eva | etac-chruti-lakṣakam eva ca satyam iti vinyastam | tad evaṁ svarūpa-śaktiś ca sākṣād evopakrāntā, tataḥ sutarām evāsya bhagavattvaṁ spaṣṭam |

atha mukhye satyatve yuktiṁ darśayati—**yatra** iti | brahmatvāt sarvatra sthite vāsudeve bhagavati yasmin sthitas trayāṇāṁ guṇānāṁ bhūtendriya-devatātmako yasyaiveśituḥ **sargo**’py ayam **amṛṣā** śukty-ādau rajatādikam ivāropito na bhavati, kintu yato vā imāni jāyante [tai.u. 3.1.1] iti śruti-prasiddhe brahmaṇi yatra sarvadā sthitatvāt saṁjñā-mūrti-kḷptis tu trivṛt kurvata upadeśāt [ve.sū. 2.4.20] iti yad eka-kartṛkatvāc ca satya eva |

tatra dṛṣṭāntenāpy amṛṣātvaṁ sādhayati—**teja**-ādīnāṁ **vinimayaḥ** parasparāṁśa-vyatyayaḥ parasparasminn aṁśenāvasthitir ity arthaḥ | sa yathā mṛṣā na bhavati, kintu yathaiveśvara-nirmāṇaṁ tathety arthaḥ | imās tisro devatās trivṛd ekaikā bhavati [chā.u. 6.3.4], tad agne rohitaṁ rūpaṁ tejasas tad-rūpaṁ yat śuklaṁ tad apāṁ yat kṛṣṇaṁ tat pṛthivyāḥ tad annasya [chā.u. 6.4.1] iti śruteḥ |+++

tad evam arthasyāsya śruti-mūlatvāt kalpanā-mūlas tv anyo’rthaḥ svata eva parāstaḥ | tatra ca sāmānyatayā nirdiṣṭānāṁ teja-ādīnāṁ viśeṣatve saṅkramaṇaṁ na śābdikānāṁ hṛdayam adhyārohati | yadi ca tad evāmaṁsyata, tadā vārādīni marīcikādiṣu yathety evāvakṣyate | kiṁ ca tan-mate brahmatas trisargasya mukhyaṁ janma nāsti kintyāropa eva janmety ucyate | sa punar bhramād eva bhavati | bhramaś ca sādṛśyāvalambī | sādṛśyaṁ tu kāla-bhedenobhayam evādhiṣṭhānaṁ karoti | rajate’pi śukti-bhrama-sambhavāt | na caikātmakaṁ bhramādhiṣṭhānaṁ bahv-ātmakaṁ tu bhrama-kalpitam ity asti niyamo mitho militeṣu vidūra-varti-dhūma-parvata-vṛkṣeṣv akhaṇḍa-megha-bhrama-sambhavāt |

tad evaṁ prakṛte’py anādita eva tri-sargaḥ pratyakṣaṁ pratīyate | brahma ca cin-mātratayā svata eva sphurad asti | tasmād anādya-jñānākrāntasya jīvasya yathā sad-rūpatā-sādṛśyena brahmaṇi tri-sarga-bhramaḥ syāt tathā tri-sarge’pi brahma-bhramaḥ kathaṁ na kadācit syāt | tataś ca brahmaṇa evādhiṣṭhānatvam ity anirṇaye sarva-nāśa-prasaṅgaḥ | āropakatvaṁ tu jaḍasyaiva cinmātrasyāpi na sambhavati | brahma ca cinmātram eva tan-matam iti | tataś ca śruti-mūla eva vyākhyāne siddhe so’yam abhiprāyaḥ | yatra hi yan nāsti kintv anyatraiva dṛśyate tatraiva tad-āropaḥ siddhaḥ | tataś ca vastutas tad-ayogāt tatra tat-sattayā tat-sattā kartuṁ na śakyata eva | tri-sargasya tu tac-chakti-viśiṣṭād bhagavato mukhya-vṛttyaiva jātatvena śrutatvāt tad-vyatirekāt tatraiva sarvātmake so’sti | tatas tasmin na cāropitaṁ ca | āropas tu tathāpi dhāmnety ādi-rītyaivācintya-śaktitvāt tena liptatvābhāve’pi tac-chāṅkara-rūpa eva | tathā ca eka-deśa-sthitasyāgner jyotsnā vistāriṇī yathā [vi.pu. 1.22.56] ity anusāreṇa tat-sattayā tat-sattā bhavati |

tato bhagavato mukhyaṁ satyatvaṁ **tri-sargasya** ca na mṛṣātvam iti | tathā ca śrutiḥ—satyasya satyam iti tathā prāṇā vai satyaṁ teṣām eva satyam [bṛ.ā.u. 2.3.6] iti prāṇa-śabdoditānāṁ sthūla-sūkṣma-bhūtānāṁ vyavahārataḥ satyatvenādhigatānāṁ mūla-kāraṇa-bhūtaṁ parama-satyaṁ bhagavantaṁ darśayatīti |

atha tam eva taṭastha-lakṣaṇena ca tathā vyañjayan prathamaṁ viśadārthatayā brahma-sūtrāṇām eva vivṛtir iyaṁ saṁhiteti bibodayiṣayā ca tad-antaraṁ sūtram eva prathamam anuvadati—**janmādy asya yata** iti | janmādīni sṛṣṭi-sthiti-pralayam | tad-guṇa-saṁvijñāna-bahuvrīhi | **asya** viśvasya brahmādi-stamba-paryantāneka-kartṛ-bhoktṛ-saṁyuktasya pratiniyata-deśa-kāla-nimitta-kriyā-phalāśrayasya manasāpy acintya-vividha-citra-racanā-rūpasya **yato** yasmād acintya-śaktyā svayam upādāna-rūpāt kartr-ādi-rūpāc ca **janmādi,** **taṁ paraṁ dhīmahi** ity anvayaḥ | atra viṣaya-vākyaṁ ca—bhṛgur vai vāruṇir varuṇaṁ pitaram upasasāra, adhīhi bho bhagavo brahma ity ārabhya, yato vā imāni bhūtāni jāyante, yena jātāni jīvanti, yat prayanty abhisaṁviśanti, tad vijijñāsasva, tad brahma [tai.u. 3.1.1] iti, tat tejo’sṛjata [chā.u. 6.2.3] ity-ādi ca |

janmādikam ihopalakṣaṇaṁ, na tu viśeṣaṇam | tatas tad-dhyāne tan na praviśanti, kintu śuddham eva taṁ dhyāyed iti | kiṁ ca, atra prāg-ukta-viśeṣaṇa-viśiṣṭa-viśva-janmādes tādṛśa-hetutvena sarva-śaktitvaṁ satya-saṅkalpatvaṁ sarva-jñatvaṁ sarveśvaratvaṁ ca tasya sūcitam, yaḥ sarvajñaḥ sarva-vid yasya jñāna-mayaṁ tapaḥ [mu.u. 1.1.9], sarvasya vaśī [bṛ.ā.u. 4.4.22] ity-ādi-śruteḥ |

tathā paratvena nirastākhila-heya-pratyanīka-svarūpatvaṁ jñānādy-ananta-kalyāṇa-guṇatvaṁ sūcitam—na tasya kāryaṁ kāraṇaṁ ca vidyate [śve.u. 3.19] ity-ādi-śruteḥ |

ye tu nirviśeṣa-vastu jijñāsyam iti vadanti, tan-mate brahma-jijñāsāyāṁ janmādy asya yata ity asaṅgataṁ syāt, niratiśaya-bṛhad-bṛṁhaṇaṁ ceti nirvacanāt, tac ca brahma jagaj-janmādi-kāraṇam [agni.pu. 216.8] iti vacanāc ca | evam uttareṣv api sūtreṣu sūtrodāhṛta-śrutayaś ca na tatra pramāṇam | tarkaś ca sādhya-dharmāvyabhicāri-sādhana-dharmānvita-vastu-viṣayatvān na nirviśeṣa-vastuni pramāṇam | jagaj-janmādi-bhramo yataḥ, tad brahmeti svotprekṣa-pakṣe ca na nirviśeṣa-vastu-siddhiḥ | bhrama-mūlam ajñānam, ajñāna-sākṣi brahmeti upagamāt | sākṣitvaṁ hi prakāśaika-rasatayocyate | prakāśatvaṁ tu jaḍād vyāvartakaṁ svasya parasya ca vyavahāra-yogyatāpādana-svabhāvena bhavati | tathā sati saviśeṣatvaṁ, tad-abhāve prakāśataiva na syāt | tucchataiva syāt |

kiṁ ca, **tejo-vāri-mṛdām** ity anenaiva teṣāṁ vivakṣitaṁ setsyatīti, **janmādy asya yata** ity aprayojakaṁ syāt | atas tad-viśeṣatve labdhe, sa ca viśeṣaḥ śakti-rūpa eva | śaktiś cāntarāṅgā bahiraṅgā taṭasthā ceti tridhā darśitā | tatra vikārātmakeṣu jagaj-janmādiṣu sākṣād-dhetunā bahiraṅgāyā eva syād iti sā māyākhyā copakrāntā | taṭasthā ca vayaṁ **dhīmahi** ity anena |

atha yadyapi bhagavato’ṁśāt tad-upādāna-bhūta-prakṛty-ākhya-śakti-viśiṣṭāt puruṣād evāsya janmādi, tathāpi bhagavaty eva tad-dhetutā paryavasati | samudraika-deśe yasya janmādi, tasya samudra eva janmādīni | yathoktam—

prakṛtir yasyopādānam ādhāraḥ puruṣaḥ paraḥ |

sato’bhivyañjakaḥ kālo brahma tat tritayaṁ tv aham || [bhā.pu. 11.24.19]

tasya ca bhagavato **janmādy asya yata** ity anenāpi mūrtatvam eva lakṣyate[[7]](#footnote-8) | yato mūrtasya jagato mūrti-śakter nidhāna-rūpa-tādṛśānanta-para-śaktīnāṁ nidhāna-rūpo’sāv ity ākṣipyate, tasya parama-kāraṇatvāṅgīkārāt | na ca tasya mūrtatve saty anyato janmāpatet, anavasthāpatter ekasyaivāditvenāṅgīkārāt, sāṅkhyānām avyaktasyeva

sa kāraṇaṁ karaṇādhipādhipo

na cāsya kaścij janitā na cādhipaḥ [śve.u. 6.9]

iti śruti-niṣedhāt, anādi-siddhāprākṛta-svābhāvika-mūrtitvena tasya tat-prasiddheś ca |

tad evaṁ mūrtatve siddhe sa ca mūrto viṣṇu-nārāyādi-sākṣād-rūpakaḥ śrī-bhagavān eva nānyaḥ | tathā ca dāna-dharme—

yataḥ sarvāṇi bhūtāni bhavanty ādi-yugāgame |

yasmiṁś ca pralayaṁ yānti punar eva yuga-kṣaye || [sahasra-nāma 11] ity-ādi |

tat-pratipādaka-sahasra-nāmādau tatraiva tu yathoktam, anirdeśya-vapuḥ śrīmān [sahasra-nāma 32] iti | evaṁ ca skānde—

sraṣṭā pātā ca saṁhartā sa eko harir īśvaraḥ |

sraṣṭṛtvādikam anyeṣāṁ dāru-yoṣāvad ucyate ||

eka-deśa-kriyāvattvān na tu sarvātmaneritam |

sṛṣṭy-ādikaṁ samastaṁ tu viṣṇor eva paraṁ bhavet || iti |

mahopaniṣadi ca—sa brahmaṇā sṛjati sa rudreṇa vilāpayati ity-ādikam | ata eva vivṛtaṁ—

nimitta-mātram[[8]](#footnote-9) īśasya viśva-sarga-nirodhayoḥ |

hiraṇyagarbhaḥ sarvaś ca kālasyārūpiṇas tava || [bhā.pu. 10.71.8] iti |

*tava* yo rūpa-rahitaḥ *kālaḥ* kāla-śaktiḥ, *tasya nimitta-mātram* iti vyadhikaraṇa eva ṣaṣṭhī | tathā ādyo’vatāraḥ puruṣaḥ parasya [bhā.pu. 2.6.42] ity-ādi | yad-aṁśato’sya sthiti-janma-nāśā [bhā.pu. 6.3.12] ity-ādi ca | tad evam atrāpi tathā-vidha-mūrtir bhagavān evopakrāntaḥ |

tad evaṁ taṭastha-lakṣaṇena **paraṁ** nirdhārya, tad eva lakṣaṇaṁ brahma-sūtre śāstra-yonitvāt, tat tu samanvayāt [ve.sū. 1.1.3-4] ity etat-sūtra-dvayena sthāpitam asti | tatra pūrva-sūtrasyārthaḥ—kuto brahmaṇo jagaj-janmādi-hetutvaṁ ? tatrāha—śāstraṁ yonir jñāna-kāraṇaṁ yasya tattvāt, yato vā imāni bhūtāni [tai.u. 3.1.1] ity-ādi-śāstra-pramāṇakatvād iti | nātra darśanāntaravat tarka-pramāṇakatvam, tarkāpratiṣṭhānāt [ve.sū. 2.1.22] atyantātīndriyatvena pratyakṣādi-pramāṇāviṣayatvād brahmaṇaś ceti bhāvaḥ | vaināśikās tv avirodhādhyāye tarkeṇaiva nirākariṣyante |

atra tarkāpratiṣṭhānaṁ caivam—īśvaraḥ kartā na bhavati, prayojana-śūnyatvān muktātmavat | nanu bhuvanādikaṁ jīva-kartṛkaṁ kāryatvāt ghaṭavat | vimati-viṣayaḥ kālo na loka-śūnyaḥ, kālatvāt vartamāna-kālavad ity-ādi | tad evaṁ darśanānuguṇyeneśvarānumānaṁ darśanāntara-prātikūlya-parāhatam iti śāstraika-prāmāṇakaḥ[[9]](#footnote-10) para-brahma-bhūtaḥ sarveśvaraḥ puruṣottamaḥ | śāstraṁ tu sakaletara-pramāṇa-paridṛṣṭa-samasta-vastu-vijātīya-sārvajñya-satya-saṅkalpatvādi-miśrānavadhikātiśayāparimitodāra-vicitra-guṇa-sāgaraṁ nikhila-heya-pratyanīka-svarūpaṁ pratipādayatīti na pramāṇāntarāvasita-vastu-sādharmya-prayukta-doṣa-gandhaḥ | ata eva svābhāvikānanta-nitya-mūrtimattvam api tasya sidhyati |

athottara-sūtrasyārthaḥ | brahmaṇaḥ kathaṁ śāstra-pramāṇakatvaṁ ? tatrāha—*tat tv* iti | tu-śabdaḥ prasaktāśaṅkā-nivṛtty-arthaḥ | tac-chāstra-pramāṇakatvaṁ brahmaṇaḥ sambhavaty eva | kutaḥ *samanvayāt* ? anvaya-vyatirekābhyām upapādanaṁ samanvayaḥ, tasmāt |

tatra anvayaḥ—satyaṁ jñānam anantaṁ brahma [tai.u. 2.1.3] iti, ānando brahma [tai.u. 3.6.1] iti, ekam evādvitīyaṁ brahma [chā.u. 6.2.1] iti, tat satyaṁ sa ātmā [chā.u. 6.8.7] iti, sad eva somyedam agra āsīt [chā.u. 6.2.1] iti, ātmā vā idam eka evāgra āsīt puruṣa-vidha [bṛ.ā.u. 1.4.1] iti, puruṣo ha vai nārāyaṇaḥ [nā.u. 1] iti, eko ha vai nārāyaṇa āsīt [ma.u. 1.1] iti, tad aikṣata bahu syāṁ prajāyeya [chā.u. 6.2.3] iti, tasmād vā etasmād ātmana ākāśaḥ sambhūtaḥ [tai.u. 2.1.3] iti, tat tejo’sṛjata [chā.u. 6.2.3] iti, yato vā imāni bhūtāni jāyante [tai.u. 3.1.1] iti, puruṣo ha vai nārāyaṇo’kāmayata atha nārāyaṇād ajo’jāyata yataḥ prajāḥ sarvāṇi bhūtāni [ma.nā.u.],

nārāyaṇaṁ paraṁ brahma tattvaṁ nārāyaṇaḥ param |

ṛtaṁ satyaṁ paraṁ brahma puruṣaṁ kṛṣṇa-piṅgalam || [ma.nā.u. 11.4] ity-ādiṣu ca |

atha vyatirekaḥ—katham asataḥ saj jāyeta [chā.u. 6.2.2] iti, ko hy evānyāt kaḥ prāṇyād yad eṣa ākāśa ānando na syāt [tai.u. 2.7.1] iti, eko ha vai nārāyaṇa āsīn na brahmā na ca śaṅkaraḥ [ma.nā.u. 1.1] ity-ādiṣu |

anyeṣāṁ ca vākyānāṁ samanvayas tatraiva vakṣyate—ānanda-mayo’bhyāsāt [ve.sū. 1.1.12] ity-ādinā | sa caivaṁ paramānanda-rūpatvenaiva samanvito bhavatīti tad-upalabdhyaiva parama-puruṣārthatva-siddher na prayojana-śūnyatvam api |

tad evaṁ sūtra-dvayārthe sthite tad etad vyācaṣṭe—**anvayād itarataś cārtheṣv** iti | **artheṣu** nānā-vidheṣu veda-vākyārtheṣu satsv **anvayāt** anvaya-mukhena **yato** yasmāt ekasmād **asya janmādi** pratīyate, tathā **itarato** vyatireka-mukhena ca yasmād evāsya tataḥ pratīyata ity arthaḥ | ata eva tasya śruty-anvaya-vyatireka-darśitena parama-sukha-rūpatvena parama-puruṣārthatvaṁ ca dhvanitam | eko ha vai nārāyaṇa āsīt [ma.nā.u. 1.1] ity-ādi-śāstra-pramāṇatvena prāk-sthāpita-rūpaṁ ceti |

atha īkṣater nāśabdam [ve.sū. 1.1.5] iti vyācaṣṭe—**abhijña** iti | atra sūtrārthaḥ—idam āmnāyate chāndogye—sad eva somyedam agra āsīd ekam evādvitīyaṁ brahma [chā.u. 6.2.1] iti, tad aikṣata bahu syāṁ prajāyaya iti... tat-tejo’sṛjata [chā.u. 6.2.3] ity-ādi | atra paroktaṁ pradhānam api jagat-kāraṇatvenāyāti | tac ca nety āha—*īkṣater* iti | yasmin śabda eva pramāṇaṁ na bhavati tad *aśabdam*, ānumānikaṁ pradhānam ity arthaḥ | *na* tad iha pratipādyam |

kuto’śabdatvaṁ tasya ? ity āśaṅkyāha—*īkṣateḥ,* sac-chabda-vācya-sambandhi-vyāpāra-viśeṣābhidhāyina īkṣater dhātoḥ śravaṇāt *tad aikṣata* itīkṣaṇaṁ cācetane pradhāne na sambhavet | anyatra cekṣā-pūrvikaiva sṛṣṭiḥ—sa aikṣata lokān nu sṛjā iti, sa imān lokān asṛjata [ai.u. 1.1.1-2] ity-ādau | īkṣaṇaṁ cātra tad-aśeṣa-sṛjya-vicārātmakatvāt sarvajñatvam eva kroḍīkaroti | tad etad āha—**abhijña** iti |

nanu tadānīm ekam evādvitīyam ity uktes tasyekṣaṇa-sādhanaṁ na sambhavati ? tatrāha—**svarāḍ** iti, sva-svarūpeṇaiva tathā tathā rājata iti, na tasya kāryaṁ karaṇaṁ ca vidyate [śve.u. 3.19] ity ādau, svābhāvikī jñāna-bala-kriyā ca ity-ādi-śruteḥ | etenekṣaṇavan-mūrtimattvam api tasya svābhāvikam ity āyātam, niḥśvasitasyāpy agre darśayiṣyamāṇatvāt | tac ca yathoktam eveti ca |

atha śāstra-yonitvāt [ve.sū. 1.1.3] ity asyārthāntaraṁ vyācaṣṭe—**tena** iti | tac cārthāntaraṁ yathā—kathaṁ tasya jagaj-janmādi-kartṛtvaṁ ? kathaṁ vā nānya-tantroktasya pradhānasya na cānyasya? iti tatrāha—*śāstrasya* veda-lakṣaṇasya *yoniḥ* kāraṇaṁ, tad-rūpatvāt | evaṁ vā are asya mahato bhūtasya niśvasitam etad yadṛg-vedo yajur-vedaḥ sāmavedo’tha vāṅgirasa itihāsa-purāṇaṁ vidyā upaniṣadaḥ ślokāḥ sūtrāṇy upasūtrāṇi vyākhyānāni [bṛ.ā.u. 2.4.10] iti śruteḥ | śāstraṁ hi sarva-pramāṇāgocara-vividhānanta-jñāna-mayaṁ, tasya ca kāraṇaṁ brahmaiva śrūyata iti |

tad evaṁ mukhyaṁ sarvajñaṁ tādṛśaṁ sarvajñatvaṁ vinā ca sarva-śṛṣṭy-ādikam anyasya nopapadyata iti prokta-lakṣaṇaṁ brahmaiva jagat-kāraṇaṁ, na pradhānaṁ, na ca jīvāntaram iti | tad eva vivṛtyāha—**tene brahma hṛdā ya ādikavaya** iti | **brahma** vedam **ādi-kavaye** brahmaṇe brahmāṇaṁ **hṛdā** antaḥ-karaṇa-dvāraiva, na tu vākya-dvārā | **tene** āvirbhāvitavān | atra bṛhad-vācakena brahma-padena sarva-jñāna-mayatvaṁ tasya jñāpitam | hṛdety anenāntaryāmitvaṁ sarva-śaktimayatvaṁ ca jñāpitam | ādi-kavaya ity anena tasyāpi śikṣā-nidānatvāc chāstra-yonitvaṁ ceti | śrutiś cātra,

yo brahmāṇaṁ vidadhāti pūrvaṁ

yo vai vedāṁś ca prahiṇoti tasmai |

taṁ ha devam ātma-buddhi-prakāśaṁ

mumukṣur vai śaraṇam ahaṁ prapadye || [śve.u. 6.18] |

mukta-jīvā api tat-kāraṇaṁ nety āha—**muhyanti** iti | **yad** yatra brahmaṇi vedākhye **sūrayaḥ** śeṣādayo’pi | anena ca śayana-līlā-vyañjita-niśvasitamaya-vedo brahmādi-vividhānana-locanaś ca yaḥ padmanābhas tad-ādi-mūrtikaḥ śrī-bhagavān evābhihitaḥ | vivṛtaṁ caitat pracoditā yena purā sarasvatī [bhā.pu. 2.4.22] ity-ādinā |

atha tat tu samanvayād [ve.sū. 1.1.4] ity asyārthāntaraṁ, yathā śāstra-yonitve hetuś ca dṛśyate ity āha—*tat tv* iti | *samanvayo*’tra samyak sarvato-mukho’nvayo vyutpattir vedārtha-parijñātaṁ yasmāt tu śāstra-nidānatvaṁ niścīyata iti | jīve samyag jñānam eva nāsti, pradhānaṁ tv acetanam eveti bhāvaḥ, sa vetti viśvaṁ na hi tasya vettā [śve.u. 3.19] iti śruteḥ | tad etad asya tadīya-samyag-jñānaṁ vyatireka-mukhena bodhayituṁ jīvānāṁ sarveṣām api tadīya-samyag-jñānābhāvam āha—**muhyanti** iti | **sūrayaḥ** śeṣādayo’pi **yad** yatra śabda-brahmaṇi muhyanti | tad etad vivṛtaṁ svayaṁ bhagavatā—

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyā mad veda kaścana || [bhā.pu. 11.21.42] iti |

anena ca sākṣād-bhagavān evābhihitaḥ |

atha īkṣater nāśabdam [ve.sū. 1.1.5] ity asyārthāntaram—**abhijña** ity atraiva vyañjitam asti | atra sūtrārthaḥ—nanv aśabdam asparśam arūpam avyayam [ka.u. 1.3.15] ity-ādi-śruteḥ | kathaṁ tasya śabda-yonitvaṁ ? tatra hi prakṛta-brahma śabda-hīnaṁ na bhavati | kutaḥ ? *īkṣateḥ* | tad aikṣata bahu syāṁ prajyāyeya [chā.u. 6.2.3] ity atra *bahu syām* iti śabdātmakekṣa-dhātoḥ śravaṇāt | tad etad āha, abhijñaḥ | bahu syām ity ādi-śabdātmaka-vicāra-vidagdhaḥ | sa ca śabdādi-śakti-samudāyas tasya na prākṛtaḥ prakṛti-kṣobhāt, pūrvatrāpi sad-bhāvāt | tataḥ svarūpa-bhūta evety āha—**svarāṭ** iti |

atra pūrvavat tādṛśaṁ sadharmakatvaṁ mūrtimattvam api siddham | yathāhuḥ sūtrakārāḥ—antas tad-dharmopadeśāt [ve.sū. 1.1.10] iti | ato’śabdatvādikaṁ prākṛta-śabda-hīnatvādim eveti jñeyam |

atrottara-mīmāṁsādhyāya-catuṣṭayasyāpy artho darśitaḥ | tatra **anvayād itarataś ca** iti samanvayādhyāyasya, **satyaṁ param** iti phalādhyāyasyeti |

tathā gāyatry-artho’pi spaṣṭaḥ | tatra **janmādy asya yataḥ** iti praṇavārthaḥ, sṛṣṭy-ādi-śaktimattva-vācitvāt | tad evam evāgni-purāṇe gāyatrī-vyākhyāne proktam—taj-jyotir bhagavān viṣṇur jagaj-janmādi-kāraṇam iti | **yatra tri-sargo'mṛṣā** iti vyāhṛti-trayārthaḥ, ubhayatrāpi loka-trayasya tad-ananyatvena vivakṣitatvāt | **svarāḍ** iti savitṛ-prakāśaka-parama-tejo-vāci | **tene brahma hṛdā** iti buddhi-pravṛtti-preraṇā prārthanā sūcitā | tad eva kṛpayā sva-dhyānāyāsmākaṁ buddhi-vṛttīḥ prerayatād iti bhāvaḥ |

evam evoktaṁ gāyatryā ca samārambhaḥ[[10]](#footnote-11) iti | tac ca tejas tatra antas tad-dharmopadeśāt [ve.sū. 1.1.10] ity-ādinā sampratipannaṁ yan-mūrtaṁ tad-ādy-ananta-mūrtimad eva dhyeyam iti | tatra cāgni-purāṇa-kramastha-vacanāni[[11]](#footnote-12)—

evaṁ sandhyā-vidhiṁ kṛtvā gāyatrīṁ ca japet smaret |

gāyatry-ukthāni śāstrāṇi bhargaṁ prāṇāṁs tathaiva ca ||

tataḥ smṛteyaṁ gāyatrī sāvitrī yata eva ca |

prakāśinī sā savitur vāg-rūpatvāt sarasvatī ||

taj jyotiḥ paramaṁ brahma bhargas tejo yataḥ smṛtaḥ |

bhargaḥ syāt bhrājata iti bahulaṁ chandasīritam ||

vareṇyaṁ sarva-tejobhyaḥ śreṣṭhaṁ vai paramaṁ param |

svargāpavarga-kāmair vā varaṇīyaṁ sadaiva hi ||

vṛṇoter varaṇārthatvāt jāgrat-svapnādi-varjitam |

nityaṁ śuddhaṁ buddham ekaṁ nityaṁ bhargam adhīśvaram ||

ahaṁ brahma paraṁ jyotir dhyāyema hi vimuktaye |

taj jyotir bhagavān viṣṇur jagaj-janmādi-kāraṇam ||

śivaṁ kecit paṭhanti sma śakti-rūpaṁ paṭhanti ca |

kecit sūryaṁ kecid agniṁ daivatāny agni-hotriṇaḥ ||

agny-ādi-rūpī viṣṇur hi vedādau brahma gīyate |

tat padaṁ paramaṁ viṣṇor devasya savituḥ smṛtam ||

dadhāter vā dhīmahīti manasā dhārayemahi |

no’smākaṁ yac ca bhargas tat sarveṣāṁ prāṇināṁ dhiyaḥ ||

codayāt prerayād buddhiṁ bhoktṝṇāṁ sarva-karmasu |

dṛṣṭādṛṣṭa-vipākeṣu viṣṇuḥ sūryāgni-rūpa-bhāk ||

īśvara-prerito gacchet svargaṁ vā śvabhram eva vā |

īśāvāsyam idaṁ sarvaṁ mahad-ādi-jagad dhariḥ ||

svargādyaiḥ krīḍate devo yo haṁsaḥ puruṣaḥ prabhuḥ |

dhyānena puruṣo’yaṁ ca draṣṭavyaḥ sūrya-maṇḍale ||

satyaṁ sadā-śivaṁ brahma viṣṇor yat paramaṁ padam |

devasya savitur devo vareṇyaṁ hi turīyakam ||

yo’sāv āditya-puruṣaḥ so’sāv aham anuttamam |

janānāṁ śubha-karmādīn pravartayati yaḥ sadā || ity ādi |

yatrādhikṛtya gāyatrīṁ varṇyate dharma-vistaraḥ |

vṛtrāsura-vadhotsiktaṁ tad bhāgavatam ucyate || ity ādīni ca |

tasmād bharga-brahma-parā-viṣṇu-bhagavac-chabdābhinna-varṇatayā tatra tatra nirdiṣṭā api bhagavat-pratipādakā eva jñeyāḥ | madhye madhye tv ahaṁgrahopāsanā-nirdeśas tat-sāmya iva labdhe hi tad-upāsanā-yogyatā bhavatīti |

tathā daśa-lakṣaṇartho’py atraiva dṛśyaḥ—tatra sarga-visarga-sthāna-nirodhā **janmādy asya yataḥ** ity atra, manvantareśānukathane ca sthānāntargate poṣaṇaṁ **tene** ity-ādau | ūtir **muhyanti** ity-ādau | muktir jīvānām api tat-sānnidhye sati kuhaka-nirasana-vyañjake **dhāmnā** ity-ādau | āśrayaḥ **satyaṁ param** ity ādau[[12]](#footnote-13) |

sa ca svayaṁ-bhagavattvena nirṇīyatvāt śrī-kṛṣṇa eveti pūrvokta-prakāra eva vyakta iti | tad evam asminn upakrama-vākye sarveṣu pada-vākya-tātparyeṣu tasya dhyeyasya saviśeṣatvaṁ mūrtitvaṁ bhagavad-ākāraṁ ca vyaktam | tac ca yuktam, svarūpa-vākyāntara-vyaktatvāt |

yo’syotprekṣaka ādi-madhya-nidhane yo’vyakta-jīveśvaro

yaḥ sṛṣṭvedam anupraviśya ṛṣiṇā cakre puraḥ śāsti tāḥ |

yaṁ sampadya jahāty ajām anuśayī suptaḥ kulāyaṁ yathā

taṁ kaivalya-nirasta-yonim abhayaṁ dhyāyed ajasraṁ harim || [10.87.50] iti |

ato dharmaḥ projjhita- [bhā.pu. 1.1.2] ity-ādāv anantara-vākye’pi, kiṁ vā parair ity-ādinā tatraiva tātparyaṁ darśitam [bha.saṁ. §101] ||1||

**viśvanāthaḥ :**

kṛpā-sudhā-vṛṣṭi-bhūtaḥ sva-bhakti-

svar-vāhinī-khelita-jīva-padmī |

śrī-kṛṣṇa-caitanya-ghanaḥ sa-vidyud

gauro mano-vyomani naś cakāstu ||i||

nityānandādvaita-caitanyam evaṁ

tattvaṁ nityālaṅkṛta-brahma-sūtram |

nityair bhaktair nityayā bhakti-devyā

bhātaṁ nityaṁ dhāmni nityo bhajāmaḥ ||ii||

rūpaṁ sanātanaṁ guru-kṛpān nityān guṇāṁs tasya tān

śrīmad-bhāgavatās tathaiva viditān juṣṭāc cireṇāśrayan |

dṛṣṭvā vaiṣṇava-toṣaṇīṁ prabhu-mataṁ vijñāya sandarbhataṣ

ṭīkāṁ svāmānukampito’sya vidadhe sārārtha-sandarśinīm ||iii||

na kācin me vaidūṣy ahaha sumahāsāhasa iha

svam auḍhyaṁ vā hetur nirupādhi-kṛpā yā bhagavataḥ |

prabhutvaṁ vā hīne’py udayati yad ādye prahasitaṁ

dvitīye tv ānandaṁ pratipadam idaṁ dhokṣyati satyam ||iv||

gopa-rāmā-jana-prāṇa-preyase’tiprabhuṣṇave |

tadīya-priya-dāsyāya māṁ madīyam ahaṁ dade ||v||

surataru-phala-dīpāhaṅkara-brahma-dharmān

yad idam adhīta-śāstraṁ nāticitraṁ tad etat |

hari-carita-sudhānāṁ pāyanāya prapede

sadasi sad-asatāṁ yan mohinī tvaṁ stumas tat ||vi||

iha khalu nikhila-kalyāṇa-guṇa-mādhurya-vāridhau mahaiśvarya-samrāji svayaṁ bhagavati parama-bhāsvaty adhi-dharaṇi yathā samayaṁ vilasyāntarhite nānā-śāstra-purāṇetihāsādīnāṁ sarva-jana-nikāya-trāyakatva-rūpeṣv artheṣu yāmikeṣv iva kālena daivād vaiguṇyodayād ālasyeneva keṣucit prasupteṣu teṣv eva madhye kaiścit kaiścit pratyuta—jugupsitaṁ dharma-kṛte’nuśāsataḥ svabhāva-raktasya mahān vyatikramaḥ [bhā.pu. 1.5.15] ity ādito’vagatair anarthākāraiś caurair ivodbhūya tat-tat-praṇetṛ-paryantānāṁ sarveṣāṁ citta-prasāda-rūpeṣu mahā-dhaneṣv apahṛteṣu—

yadā yadā hi dharmasya glānir bhavati bhārata |

abhutthānam adharmasya tadātmānaṁ sṛjāmy aham || [gītā 4.7] iti |

paritrāṇāya sādhūnāṁ vināśāya ca duṣkṛtāṁ [gītā 4.8] iti śrī-gītokta-nimitta-labdha-lakṣaṇatayā yādaḥsu mahāmīna iva mṛgeṣu yajña-varāha iva vihaṅgameṣu śrī-haṁsa iva nṛṣu svayaṁ bhagavān śrī-kṛṣṇa iva deveṣūpendra iva vedeṣu śrīmad-bhāgavatākhyaḥ śāstra-cūḍāmaṇiḥ |

kṛṣṇe sva-dhāmopagate dharma-jñānādibhiḥ saha |

kalau naṣṭa-dṛśām eṣa purāṇārko’dhunoditaḥ || [bhā.pu. 1.3.28]

iti vacana-vyañjita-śrī-kṛṣṇa-pratimūrtikatvena mamāham evābhirūpaḥ kaivalyād iti nirasta-tad-vinānya-sādṛśyatayā śrī-śuka-parīkṣidbhyāṁ śrī-kṛṣṇa eva jyotiḥṣu sahasrāṁśur iva purāṇeṣu bhāsvān dvādaśa svarūpātmako’ṣṭādaśa-sahasra-cchadano mahājana-vāñchitārtha-kalpa-tarur ivāvatatāra | tat-praṇetā prathamata evācārya-cūḍāmaṇiḥ śrī-kṛṣṇa-dvaipāyanaḥ svābhīṣṭa-daivata-dhyāna-lakṣaṇaṁ maṅgalam ācarati—janmādy asyeti |

[atha prathamā vyākhyā]

**param a**tiśayena **satyaṁ** sarva-kāla-deśa-vartinaṁ parameśvaraṁ **dhīmahi** dhyāyemaḥ | bahu-vacanena kāla-deśa-paramparā-prāptān sarvān eva jīvān svāntarāṅgī-kṛtya sva-śikṣayā tān dhyānam upadiśann eva kroḍīkaroti anena | athāto brahma jijñāsā [ve.sū 1.1.1] iti sūtrārthaḥ phalato vivṛto dhyānasyaiva jijñāsāyāḥ phalatvāt | tasya paramaiśvaryam āha—**asya** jagato **janmādi** janma-sthiti-bhaṅgaṁ **yato** bhavati tam | tarhi kiṁ kālaṁ dhyāyatha ? na | **anvayād itarataś ca** anvaya-vyatirekābhyāṁ ghaṭe mṛd anvaya iva mṛdi ghaṭa-vyatireka ivety upādāna-kāraṇam ity arthaḥ | ca-kārāt sa eva nimitta-kāraṇaṁ ca, kālasya tat-prabhāva-rūpatvāt | yad vā, anvayāt pralaye viśvasya parameśvare anupraveśāt, itarataś ca sarge tato vibhāgāc ca | pṛthivyā jalam iva jalasya teja iva yo’dhiṣṭhāna-kāraṇam ity arthaḥ | yad vā, anvayāt kāraṇatvena yat kartṛkād anupraveśāt sthitiḥ | saṁhārakatvena rudra-rūpeṇa yat-kartṛkād anupraveśād bhaṅgaś ca yato bhavati tam | atra kāraṇasya kārya-samanvitatvam eva kārye’nupraveśo jñeyaḥ | tat-kāryasya viśvasya tat svarūpatvaṁ vārayan viśinaṣṭi—itarata iti | sṛjya-pālya-saṁhāryād viśvataḥ svarūpa-śaktyā bhinnāt | ca-kārān māyā-śaktyā tad-abhinnāc ca | evaṁ—janmādy asya yataḥ [ve.sū. 1.1.2], tat tu samanvayāt [ve.sū. 1.1.3] iti sūtra-dvayam uktam |

nanu ca parameśvarasyopādānatve vikāro durvāras tasmāt prakṛtir evopādānaṁ parameśvaras tu nimittam ity ucyatām ? maivam | yaḥ sarvajñaḥ sarva-vit [mu.u. 1.1.9] iti, sa īkṣata lokān anu sṛjā [mu.u. 2.1.1] iti, tad aikṣata bahu syāṁ prajāyeya [chā.u. 6.2.3] ity ādi śrutibhiś cetanasyaiva jagat-kāraṇatva-pratipādanāt parameśvara eva jagata upādānaṁ nimittaṁ ca | tatra prakṛtes tac-chaktitvāt śakti-śaktimator abhedāt prakṛti-dvārakam eva tasyopādāna-tvam | svarūpeṇa tu prakṛty-atītatvāt tasya nirvikāratvaṁ ca, yathoktaṁ bhagavatā—

prakṛtir yasyopādānam ādhāraḥ puruṣaḥ paraḥ |

sato’bhivyañjakaḥ kālo brahma tat tritayaṁ tv aham || [bhā.pu. 11.24.19] iti |

prakṛteḥ svātantryeṇopādānatvam eva śāstrāsammatam | tasmāt parameśvaraḥ sarvajña eva svātantryeṇa jagat-kāraṇam ucyate | na tu jaḍā prakṛtir ity āha—**artheṣu** sṛjyāsṛjya-vastu-mātreṣu **abhijño** yas tam ity arthaḥ | anena īkṣater nāśabdaṁ [ve.sū. 1.1.5] iti sūtrārtha uktaḥ | sa cāyaṁ—prakrāntaṁ brahma jagat-kāraṇaṁ bhavati | kutaḥ ? īkṣater īkṣaṇāt jagat-kāraṇatva-pratipādaka-śruti-vākyeṣu tasyaiva vicāra-viśeṣātmakekṣaṇa-śravaṇāt | ato brahma nāśabdam | aśabda-pramāṇakaṁ na bhavati, kintu śabda-pramāṇakam eveti | atha śrutayaḥ—tad aikṣata bahu syāṁ prajāyeya [chā.u. 6.2.3] iti, sad eva saumyedam agra āsīt [chā. 6.2.1] iti, ātmā vā idam eka evāgra āsīt [chā.u. 1.1.1] iti, tasmād vā etasmād ātmana ākāśaḥ sambhūta [tai.ā. 1] iti, yato vā imāni bhūtāni jāyante [tai.bhṛ. 1] ity ādyāḥ | smṛtiś ca—

yataḥ sarvāṇi bhūtāni bhavanty ādi-yugāgame |

yasmiṁś ca pralayaṁ yānti punar eva yuga-kṣaye || iti |

nanu tadānīṁ mahad-ādy-anutpattes tasya īkṣaṇādi sādhanaṁ na sambhavatīty ata āha—**svarāṭ** sva-svarūpeṇaiva tathā tathā rājata iti | na tasya kāryaṁ kāraṇaṁ ca vidyate ity ādau svābhāvikī jñāna-bala-kriyā ca [śve.u. 6.8] iti śruteḥ |

nanu jagat-sṛṣṭaubrahmaṇaḥ svātantryam aiśvaryaṁ cāvagamyate | hiraṇyagarbhaḥ samavartatāgre bhūtasya jātaḥ patir eka āsīt iti śruteḥ | sa eva dhyeyo’stv ity ata āha—**tena** iti | **ādi-kavaye** brahmaṇe yo brahma vedaṁ sva-tattvaṁ vā tene prakāśayāmāsa | ato brahmaṇo’pi pāratantryam |

nanu, brahmaṇe’nyato vedādhyayanādy-aprasiddhaṁ satyaṁ tat tu **hṛdā** manasaiva tene—

pracoditā yena purā sarasvatī

vitanvatājasya satīṁ smṛtiṁ hṛdi |

sva-lakṣaṇā prādurabhūt vilāsyataḥ [bhā.pu. 2.4.22] iti |

kiṁ vā, sudṛṣṭaṁ hṛdi me tadaiva ity ādeḥ | anena buddhi-vṛtti-pravartakatvena gāyatry-arthaś ca darśitaḥ | tad uktaṁ mātsye—

yatrādhikṛtya gāyatrīṁ varṇyate dharma-vistaraḥ |  
vṛtrāsura-vadhopetaṁ tad bhāgavatm iṣyate || [53.20]

purāṇāntare ca—

grantho’ṣṭādaśa-sāhasro dvādaśa-skandha-saṁmitaḥ |  
hayagrīva-brahma-vidyā yatra vṛtra-vadhas tathā |  
gāyatryā ca samārambhas tad vai bhāgavataṁ viduḥ || iti |

nanu supta-pratibuddha-nyāyena brahmā svayam eva vedaṁ tattvaṁ vā upalabhatām ity ata āha—yat yasmin vede tadīye tattve vā **sūrayo**’pi **muhyanti**, atas tasmin brahmaṇaḥ svato na śaktiḥ | etena netaro’nupapatteḥ [ve.sū. 1.1.16] sūtrārtho vivṛtaḥ |

nanu **dhīmahīti** dhyāna-viṣayatvena tasya sākāratvam abhipretam | ākārāṇāṁ ca triguṇa-sṛṣṭatvaṁ tathātve cānityatvaṁ prasajjed ity ata āha—**tejo-vāri-mṛdāṁ yathā vinimayaḥ** viparyayaḥ anyasmin anyāvabhāsaḥ | yathā ajñānāṁ tejasi vārīdam iti vāriṇi sthalam iti mṛdi kācādau ca vārīdam iti buddhiḥ | tathaiva yatra pūrṇa-cinmayākāre **trisargaḥ** triguṇa-sarge’yam iti buddhir **mṛṣā** mithyaivety arthaḥ | tam ekaṁ govindaṁ sac-cid-ānanda-vigrahaṁ vṛndāvana-sura-bhūruha-talāsīnaṁ [go.tā.u. 1.33] iti gopāla-tāpanī-śruteḥ | ardha-mātrātmako rāmo brahmānandaika-vigrahaḥ iti rāma-tāpanyāś ca | ṛtaṁ satyaṁ paraṁ brahma puruṣaṁ nṛkeśari-vigraham iti nṛsiṁha-tāpanyāś ca |

nirdoṣa-pūrṇa-guṇa-vigraha ātma-tantro

niścetanātmaka-śarīra-guṇaiś ca hīnaḥ |

ānanda-mātra-kara-pāda-mukhodarādiḥ || iti dhyāna-bindūpaniṣadaś ca |

nanda-vraja-janānandī saccidānanda-vigrahaḥ iti brahmāṇḍa-purāṇāt |

sarve nityāḥ śāśvatāś ca dehās tasya parātmanaḥ |

heyopādeya-rahitā naiva prakṛtijāḥ kvacit || iti mahāvārāhāc ca |

svecchāmayasya na tu bhūtamayasya [bhā.pu. 10.14.2] iti ca | babandha prākṛtaṁ yathā [bhā.pu. 10.9.14] iti, tvayy eva nitya-sukha-bodha-tanāv anante [bhā.pu. 10.14.22] iti, śābdaṁ brahma vapur dadhat [bhā.pu. 3.21.8] iti | satya-jñānānantānanda-mātraika-rasa-mūrtayaḥ [bhā.pu. 10.13.54] ity ādi śrī-bhāgavatādāv api tad-ākārasyāmāyikatvāvagamāt,

atīndriyā nirāhārā aniṣpandāḥ sugandhinaḥ |

ekāntinas te puruṣāḥ śvetadvīpa-nivāsinaḥ || [ma.bhā. 12.323.26] iti nārāyaṇīyāt |

dehendriyāsu-hīnānāṁ vikuṇṭha-pura-vāsināṁ [bhā.pu. 7.13.51] iti saptama-skandhāc ca | tad-bhaktānām api śvetadvīpa-vikuṇṭha-pura-vāsitvena sākāratve labdhe, atīndriyā ity ādibhir māyikākāratva-niṣedhāt | tad-ākārasyāmāyikatve kaḥ saṁśayaḥ ?

nanu tad apy atra kecana vivadante ity ata āha—**dhāmnā** iti | dhāmnā svarūpa-śaktyā sva-bhakta-niṣṭha-svānubhava-prabhāveṇa vā pratipada-samucchalan mādhuryaiśvarya-bhrāji-śrī-vigraheṇa vā, **svena** asādhāraṇena **sadā** kāla-traya eva **nirastāḥ kuhakāḥ** kutarka-niṣṭhā yena tam | etena tarko’pratiṣṭhānāt [ve.sū. 2.1.11] iti sūtrārthaḥ sūcitaḥ | tatra yam evaiṣa vṛṇute tena labhyas tasyaiṣa ātmā vivṛṇute tanuṁ svāṁ [mu.u. 3.2.3] iti śrutyā sva-śabdena tanoḥ svarūpa-bhūtatve labdhe, tathā prakṛti-kṣobhāt pūrvam eva bahu syāṁ [chā.u. 6.2.3] iti, sa aikṣata [chā.u. 1.1.1] ity ādi-śrutibhis tadīya-mano-nayanāder amāyikatve’vagamite | parāsya śaktir vividhaiva śrūyate svābhāvikī jñāna-bala-kriyā ca [śve.u. 6.8] iti śrutyā svābhāvikatve prakātam ukte—

acintyāḥ khalu ye bhāvā na tāṁs tarkeṇa yojayet

prakṛtibhyaḥ paraṁ yac ca tad acintyasya lakṣaṇam || [ma.bhā. 6.6.11]

atra “na yojayet” iti liṅā para-dārān na gacched itivat tatra kutarka-yojanāyā niṣiddhatve’pi yady asurādayas tadīya-śrī-vigrahaṁ lakṣyīkṛtya yukta-śarān āditsavo ni # ye’pi patiṣyanti tadā patanta tair alaṁ saṁlāpeneti |

[atha dvitīyā vyākhyā]

tathātra śāstre daśamasya viśuddhy-arthaṁ navānām iha lakṣaṇam iti daśamasyāśraya-tattvasyaivāṅgitve tasya ca śrī-kṛṣṇa-rūpa eva mukhyatve tad-asādhāraṇa-dharma-prastutāv apy asya prathama-padasyaucitī bhavaty atas tad-eka-parasya vyākhyāntarasyāvakāśaḥ | tad yathā—satya-vrataṁ satya-paraṁ [bhā.pu. 10.2.26] ity ādau, satyātmakaṁ tvāṁ śaraṇaṁ prapannāḥ iti śrī-kṛṣṇa-janmārambhokteḥ |

satye pratiṣṭhitaḥ kṛṣṇaḥ satyam atra pratiṣṭhitam |

satyāt satyaṁ ca govindas tasmāt satyo hi nāmataḥ ||

ity udyama-parvaṇi [ma.bhā. 5.68.12] sañjaya-kṛta-kṛṣṇa-nāmnāṁ nirukteś ca satyaṁ śrī-kṛṣṇaṁ dhīmahi paraṁ brahma narākṛti iti brahmāṇḍa-purāṇāt | tasmāt kṛṣṇa eva paro devas taṁ dhyāyet iti śrī-gopāla-tāpanībhyaś ca param |

**svena dhāmnā** śrī-mathurākhyena sarvatra tadānīṁ kṛpayā darśitena śrī-vigraheṇa ca sadā nirastaṁ kuhakaṁ jīvānām avidyā yena tam—

mathyate tu jagat sarvaṁ brahma-jñānena yena vā |

tat-sāra-bhūtaṁ yad yasyāṁ mathurā sā nigadyate ||

[go.tā.u. 2.66] iti gopālottara-tāpanī-prasiddheḥ |

śravaṇāt kīrtanād dhyānāt pūyante’nte-vasāyinaḥ |

tava brahma-mayasyeśa kim utekṣābhimarśinaḥ || [bhā.pu. 10.70.43] iti daśamokteḥ |

gṛha-deha-tviṭ-prabhāvā dhāmānīty amaraḥ |

nanu tad-vigrahasya prāpañcika-loka-dṛśyatvāt yad yad dṛśāṁ tad anityaṁ ghaṭavad iti nyāyenānityatvaṁ prasajjed ity ata āha—**tejo-vāri-mṛdāṁ** trayāṇāṁ dṛśya-bhūtānāṁ yathā yathāvat vinimayaḥ paraspara-milanaṁ yatra tathā-bhūtas trisargas triguṇa-sṛṣṭo deho mṛṣā mithyaiva yena tat-tritaya-sṛṣṭas tad-vigraha ucyate te na mṛṣaivocyata ity arthaḥ | prapañcātīty asyāpi tasya yat prāpañcikair asurair darśanaṁ tat khalu vicitra-līlā-sādhikayā tad-icchayā dustarka-svarūpayaiva pitta-dūṣita-rasanair narair matsyaṇḍikā-carvaṇam iva tan-mādhuryānubhava-hīnam | tad anyais tu dustarka-tat-kṛpā-prabhāvāt tan-mādhuryānubhava-sahitam eva | yad uktaṁ—

anye ca tan-mukha-sarojam udāra-hāsa-

snigdhekṣaṇaṁ nṛpa papur dṛśibhir nṛ-nāryaḥ || [bhā.pu. 10.86.20]

na ca tatra tatra tat-tat-premādhīnatayā tādṛśa-līlā-viśiṣṭatve’pi tasya maugdhyam eva pratyetavyam ith āha—**ādi-kavaye** brahmaṇe’pi brahma brahmātmakaṁ vatsa-bālakādi **tene** prakāśayāmāsa | tac ca **hṛdā** saṅkalpa-mātreṇaiva yatra yogamāyā-vaibhave **sūrayo** bhava-nāradādayo’pi **muhyanti** |

yad vā, **ādi-kavaye** sva-kulasyādi-puruṣaḥ kavir vijñaś ca yaḥ satyavrata-manus tasmai brahma nirviśeṣaṁ svarūpaṁ **tene** svāṁśa-matsya-devoktyā prakāśayāmāsa | tad uktir yathā—

madīyaṁ mahimānaṁ ca paraṁ brahmeti śabditam |

vetsyasy anugṛhītaṁ me sampraśnair vivṛtaṁ hṛdi || [bhā.pu. 8.24.38] iti |

vyākhyātaṁ ca śrīdhara-svāmi-caraṇaiḥ—me mayā anugṛhītaṁ prasādīkṛtaṁ brahma | aparokṣīkṛtaṁ vetsyasīti brahmaṇas tat-prasādīkṛtatvaṁ ca veda-stavārambhe vyākhyāsyate ||

[atha tṛtīyā vyākhyā]

atha tasyāpi śānta-dāsyādi-rasa-parikara-viśiṣṭatve’pi tatrātiśuśubhe tābhir bhagavān devakī-sutaḥ [bhā.pu. 10.33.7] ity ādibhyo vraja-devī-sāhityena parama-mādhuryodayāt tadīya-rasasyātiśayenopādeyatāṁ darśayat punar apy arthāntaram atrāvakāśate | tad yathā—**ādyasya** śṛṅgāra-rasasya **janma yatas taṁ dhīmahi** | pūrvaṁ tasya paramārtha-darśibhiḥ saṁyogāt sadbhir vigītatvena svato’pi nāśa evāsīd iti bhāvaḥ | **anvayāt** saṁyogāt **itarataś** ca vipralambhāt saṁyoga-vipralambhābhyām eva śṛṅgāra-rasaḥ sa-parikaraḥ sampadyata iti bhāvaḥ | bhīmaseno bhīma itivad ādya-raso’py ādya-śabdenocyate | yad vā, atra pibata bhāgavataṁ rasaṁ [bhā.pu. 1.1.3] ity ukteḥ śāstrasyāsya rasa-rūpatvād ādyasyety anenārtha-pratyāsattyā rasasyety asyaiva viśeṣya-padasyopasthiteḥ | kiṁ vā, saṁyoga-viyogābhyāṁ niṣpattiḥ sva-pratiyoginaṁ rasam evopasthāpayaty ato nyūna-padatā nāśaṅkanīyā | pratyuta tathā-prāptatvenādi-rasasya rahasyatvam eva dyotitam |

tatrālambana-vibhāvatve tasyānyato vaiśiṣṭyam āha—artheṣu catuḥṣaṣṭhi-kalādi-rasopayogi-samasta-vastuṣu **abhijñaḥ,** vidagdhaḥ | na ca prākṛta-nalādi-nāyakavat kāla-karmādi-grasta ity āha—**svarāṭ** | kiṁ ca, raso hy anyatra naiva prasajjed ity āha—**ya evādi-kavaye** ādi-rasasya kavaye bharatāya **hṛdā** eva tadīya-manasaiva **brahma** ādi-rasasya tattvaṁ **tene** rasasyaikatānatvodghāṭanārtham ity arthaḥ | vedas tattvaṁ tapo brahma ity amaraḥ |

tad api **yatra** tattve **sūrayaḥ** kavayo **muhyanti** prākṛta-nalādi-nāyaka-niṣṭhatayā varṇanāt | tatra dṛṣṭāntaḥ—**teja** iti | teja-ādiṣu vāry-ādi-buddhir iva bhagavad-eka-niṣṭhe rase prākṛta-jana-niṣṭhatva-buddhir ity arthaḥ | yatra kṛmi-viḍ-bhasmānta-niṣṭheṣu prākṛta-nāyakeṣu atinaśvareṣu raso na bhavati vicārato vibhāva-vairūpyāt tad-viparītaṁ ghṛṇāmayaṁ vairasyam evotpadyate | tatraiva rasaṁ varṇayantīty arthaḥ |

kiṁ ca, **yatra** trayāṇāṁ vācya-lakṣya-vyaṅgānām arthānāṁ dhvani-guṇālaṅkārāṇāṁ vā **sargaḥ** nirmāṇa-prapañcaḥ **amṛṣā** satya eva bhavann alaukikatvena camatkārī syāt | anyatra prākṛta-nāyake kavi-prauḍhokti-mātra-prāṇo mithyaivety arthaḥ |

nanu, rasaṁ kecin na manyante, tatrāha—**dhāmnā** mādhuryāsvāda-sākṣātkāra-camatkāra-prabhāveṇa | **svena** asādhāraṇena **nirastāḥ kuhakāḥ** jaran-mīmāṁsakā yena tam |

[atha caturthā vyākhyā]

atha tāsām api madhye kasyāḥ padāni caitāni yātāyā nandasūnunā [bhā.pu. 10.30.27], anayārādhito nūnaṁ bhagavān harir īśvaraḥ [bhā.pu. 10.30.28] ity ādibhiḥ parama-mukhyāyāḥ śrī-vṛndāvaneśvaryāḥ sāhityena parama eva mādhuryotkarṣo bhavaty atas tat-pradarśako’py artho’sminn ādime śloke’nveṣṭavyaḥ | sa yathā—**yato** yābhyām eva **ādyasya** rasasya **janma** prādurbhāvaḥ | yāv eva ādi-rasa-vidyāyāḥ parama-nidhānam ity arthaḥ | tatra yaś ca **itarata** iti lyab lope pañcamī itarāḥ kāntāḥ parityajya, anvayāt—

atrāvaropitā kāntā puṣpa-hetor mahātmanā |

atra prasūnāvacayaḥ priyārthe preyasā kṛtaḥ || [bhā.pu. 10.30.33]

ity ādi-dṛṣṭyā anugater hetoḥ | **artheṣu** rasopayogi-dhīra-lalitety ādimaya-mukhya-raseṣv **abhijñaḥ** | yā ca tata eva hetoḥ svena kāntenaiva rājate iti **svarāṭ** svādhīna-kāntety arthaḥ | yaś ca tat-tat-prakāśanārtham ā**di-kavaye** ādito janmārabhyaiva kavaye tattvajñāya śrī-śukadevāya **brahma** śrī-bhāgavataṁ mūrdhaṇya-rasamaya-rāsa-pañcādhyāyīkaṁ **hṛdā tene** | idaṁ bhāgavataṁ nāma purāṇaṁ brahma-sammitaṁ [bhā.pu. 1.3.40] iti, śuka-mukhād amṛta-drava-saṁyutaṁ [bhā.pu. 1.1.3] iti, śuka-vāg-amṛtābdhīnduḥ ity ādibhiḥ | yad yataḥ śrī-bhāgavatāt **yatra** rāse sati **sūrayo muhyanti** rasa-svāda-janitām ānanda-mūrcchāṁ prāpnuvanti | yad vā, yayoḥ sūrayo bhaktāḥ kiṁ vā yābhyāṁ śravaṇa-nayanādi-viṣayī-bhūtābhyāṁ sūrayas tat-parikara-bhūtā bhaktā muhyanti—mahā-vijñā api mūḍhā bhavanto dharma-viparyayaṁ prāpnuvantīty arthaḥ | tatra dṛṣṭāntenāparān api saṅgṛhṇāti | **tejo-vāri-mṛdāṁ** **yathā vinimayaḥ** sva-dharma-vyatyayaḥ | tatra tejasāṁ candrādīnāṁ tadīya-rāsa-līlā-darśanāt stambhena svīya-calatva-dharma-vyatyayaḥ | vārīṇāṁ tan-muralī-vādyādinā stambhena mṛd-dharmaḥ | mṛdām api pāṣāṇādīnāṁ draveṇa vāri-dharmaś ca yatheti | yatra yayoḥ **svena dhāmnā** prabhāvena tisṛṇāṁ śrī-bhū-līlānāṁ gopī-mahiṣī-lakṣmīṇāṁ vā anaraṅgā-bahiraṅgā-taṭasthānāṁ vā śaktīnāṁ sargo’mṛṣā satya eva | sadā tāsāṁ tad-dhāmamayatvāt yatrety adhiṣṭhāna-kāraṇatvāt yābhyāṁ sṛṣṭāḥ śry-ādayaḥ sva-mahasā sadā vartanta evety arthaḥ | yat tayor nitya-sambandhāt tau nirasta-kuhakaṁ niṣkapaṭaṁ yathā syāt satyaṁ yathārtha-svarūpaṁ yathā syāt paraṁ sarvotkṛṣṭaṁ yathā syāt tathā dhīmahi iti śāstrasyāsya viṣayo darśitaḥ |

[atha pañcamā vyākhyā]

atha tathābhūtam apy āśrayatvaṁ yenaiva labhyate sa śāstrāsyābhidheyo bhakti-yogas tathā sa eva paramākāṣṭhām āpadya śrī-bhagavad-ākarṣako bhavan premābhidhaḥ prayojanaṁ cety anena ślokena sa bhakti-yogo’vaśyaṁ mānanīya ity ato’rthāntaram atra tantreṇāntarbhavati | tad yathā—tad eva satyaṁ tad u haiva maṅgalaṁ... yad uttamaḥśloka-yaśo’nugīyate [bhā.pu. 12.12.49-50] iti dvādaśokteḥ | tatrāpi **paraṁ** śreṣṭhaṁ paraṁ vāstava-vastu-rūpatvāt triguṇātītam | tathā **satyaṁ** sadbhyo hitaṁ parama-kalyāṇa-guṇa-mayaṁ bhakti-yogaṁ **dhīmahi** | yad uktaṁ—lakṣaṇaṁ bhakti-yogasya nirguṇasya hy udāhṛtaṁ [bhā.pu. 3.29.12] iti |

na hy aṅgopakrame dhvaṁso mad-dharmasyoddhavāṇv api |

mayā vyavasitaḥ samyaṅ nirguṇatvād anāśiṣaḥ || [bhā.pu. 11.29.20] iti ca |

vijñāna-ghana ānanda-ghanaḥ sac-cid-ānandaika-rase bhakti-yoge tiṣṭhati [go.tā.u. 2.78] iti | tasya pravāham āha— naiṣkarmyam apy acyuta-bhāva-varjitaṁ; na śobhate jñānaṁ [bhā.pu. 1.5.12, 12.12.51] ity ādeḥ | bhaktyā mām abhijānāti yāvān yaś cāsmi tattvataḥ [gītā 18.55] ity ādeś ca |

nanu brahma-sākṣātkārārthaḥ jñāna-yogo yathā bhaktim apekṣate tathaiva bhagavat-sākṣātkārārtham api bhaktim apekṣate tathaiva bhagavat-sākṣātkārārtham api bhakti-yogo jñānam apekṣatām iti cet tatrāha—**svarāṭ** svenaiva rājate iti saḥ | samrāṭ svatantro na kasyāpy adhīna ity arthaḥ |

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10]

iti vidhi-vākyān meghādya-militena kevalena saura-kiraṇeneva jñānādya-miśreṇeti tīvreṇety asyārthaḥ | tathā—

yat karmabhir yat tapasā jñāna-vairāgyataś ca yat |

sarvaṁ mad-bhakti-yogena mad-bhakto labhate’ñjasā || [bhā.pu. 11.20.32-33]

ity ādi-vākyāc ca | pratyuta—

tasmān mad-bhakti-yuktasya yogino vai mad-ātmanaḥ

na jñānaṁ na ca vairāgyaṁ prāyaḥ śreyo bhaved iha || [bhā.pu. 11.20.31]

iti tat-sāhitya-niṣedha-śravaṇāc ca |

kiṁ caitādṛśo bhakti-yogo bhaktānugrahaṁ vinā na labhyata ity āha—**tena** iti | brahma hṛdi yasya tena **brahma-hṛdā** nāradena **ādi-kavaye** vyāsāya **tene** kṛpayā prakāśitaḥ |

nanu sarvajñasya vyāsasyāpi bhakti-yoga-jñānam ananyādhīnaṁ kathaṁ pratīmas tatrāha—**muhyanti** iti | **sūrayo** vaśiṣṭādayo’pi yat yasmin muhyanti guṇātīte bhakti-yoge guṇa-janyānāṁ buddhyādyantaḥ karaṇānāṁ svataḥ praveśāśakteḥ moham ajñānam eva prāpnuvantīty arthaḥ |

yac-chaktayo vadatāṁ vādināṁ vai

vivāda-saṁvāda-bhuvo bhavanti |

kurvanti caiṣāṁ muhur ātma-mohaṁ

tasmai namo’nanta-guṇāya bhūmne || [bhā.pu. 6.4.31] iti haṁsaguhyokteḥ |

nanu bhakti-yogo na kevalaṁ guṇātīta eva tasyāpi tṛtīya-skandhe nirguṇamayatva-darśanād ity ata āha—yatra **trisargaḥ** triguṇa-sṛṣṭatvaṁ **mṛṣā** avāntara ity arthaḥ | yathā **tejo-vāri-mṛdāṁ vinimayo** melanam | nistejo’pi nirjalam api nirdhūlikam api dugdhaṁ taptam iti jalavad iti malinam iti tat-tan-melanād bhavati, yathā tathaiva triguṇatīto bhakti-yogaḥ puruṣavatti-sattvādi-guṇa-yogāt sāttviko rājasas tāmasaś cocyate |

nanu bhakti-yogasya triguṇātītatve bahavo vivadante, tatrāha—**dhāmnā svena** iti | sva-svarūpeṇālaukika-mādhurya-mayena bhaktānām anubhava-gocarī-bhūtenaiva **nirastāḥ kuhakāḥ** kutarkavanto yena taṁ na hy anubhūyamāne’rthe pramāṇāpekṣeti bhāvaḥ | iha kila adhyātma-dīpam atititīrṣatāṁ tamo’ndhaṁ [bhā.pu. 1.2.3] iti | kasmai yena vibhāsito’yam atulo jñāna-pradīpaḥ [bhā.pu. 12.13.19] ity ābhyāṁ śrī-bhāgavatasya pradīpatvam | purāṇārko’dhunoditaḥ [bhā.pu. 1.3.45] ity anenārkatvam | nigama-kalpa-taror galitaṁ phalaṁ rasaṁ [bhā.pu. 1.1.3] ity anena rasamaya-phalatvam | hari-līlā-kathā-vrātā- mṛtānandita-sat-suraṁ [bhā.pu. 12.13.11] ity anena mohinītvaṁ ca dṛśyate | tatrāsmin padye prathamena vyākhyānena dīpatvam | dvitīyenārkatvam, tṛtīya-caturtha-pañcame rasamaya-phalatvam |

kiṁ ca, pañcānām eṣām arthānāṁ parama-durlabhātisvādutvenāmṛtatvāt bhaktānām eva tat-sat-pradāna-bhūtatvena devatvāt tat-tad-vācakasya śāstrasyāsya tat-pariveṣṭṛtvena mohinītvaṁ ca jñeyam | evaṁ ca, yadypai sarvasya dvādaśa-skandhasyaiva śāstrasyāsya rasamaya-phalatvārkatva-dīpatvādīni tad api bhūmnā vyapadeśā bhavantīti nyāyena sarge nirodhe ca kvacit tādṛśa-stuty-ādau ca adhyātma-mātra-prakāśakatvena dīpatvam | visarga-sthāna-poṣaṇādiṣu dharmārtha-kāma-mokṣāṇām anyeṣāṁ cāśeṣa-viśeṣāṇāṁ pravṛtta-nivṛtta-vihita-niṣiddha-sādhana-phalānām api prakāśakatvenārkatvam | āśraya-tattvasya bhagavatas tad-bhaktānāṁ ca janma-karmādi-līlā-bhakti-premādauca prastute rasamaya-phalatvam | tatra tatraiva bhakty-anukūlenārthena sva-bhakta-vargānandanārtham | tat-pratikūlenārthanāsūra-saṅgha-vyāmohanārthaṁ mohinītvaṁ ca jñeyam | na cāsya śāstrasya sākṣād bhakti-rasamayasya tat-tat-pratikūlārtha-prastutir asaṅgateti vācyam | sarva-śakti-paripūrṇasya sākṣād-bhagavata ivāsyāpi vividhādikāri sva-sva-hṛdayānurūpārtha-grahaṇārthaṁ sarva-śakti-liṅga-prakāśakatva-saucitvāt—mallānām aśaniḥ [bhā.pu. 10.44.17] ity atra virāḍ aviduṣām itivad iti sarvaṁ samañjasam ||1||

—o)0(o—

|| 1.1.2 ||

dharmaḥ projjhita-kaitavo’tra paramo nirmatsarāṇāṁ satāṁ

vedyaṁ vāstavam atra vastu śivadaṁ tāpa-trayonmūlanam |

śrīmad-bhāgavate mahā-muni-kṛte kiṁ vā parair īśvaraḥ

sadyo hṛdy avarudhyate’tra kṛtibhiḥ śuśrūṣubhis tat-kṣaṇāt ||2||

**madhvaḥ :** adhikāri-viṣaya-phalāny ucyante dharma iti | projjhita-kaitavaḥ phalānapekṣayā | īśvarārpaṇena paramaḥ |

titiṣavaḥ kāruṇikāḥ suhṛdaḥ sarva-dehinām |

ajāta-śatravaḥ śāntāḥ sādhavaḥ sādhu-bhūṣaṇāḥ ||

mayy ananyena bhāvena bhaktiṁ kurvanti me dṛḍhām |

ity ādi satāṁ lakṣaṇam | satāṁ mātsaryam arjunasya ekalavya iva kutracid dṛśyate | tad varjanīyam uttameṣu jñānārthinā | mahā-saṁhitāyāś ca—

uttameṣv ātmano nityaṁ mātsaryaṁ parivarjayet |

kurute yatra mātsaryaṁ tat tasyaiva vihīyate ||

iti nitya-nirasta-doṣa-pūrṇa-guṇaṁ vāstavam | nitya-saṁhitāyāṁ ca—

nirastākhila-doṣaṁ yad ānandādi-mahā-guṇam |

sarvadā paramaṁ brahma tasmād vāstavam īryate || iti |

vastu apratihataṁ nityaṁ ca | skānde ca—

vasanād vāsanād vastu nityāpratihataṁ yataḥ |

vāsenedaṁ yatas tan namatas tad brahma śabdyate || iti |

kiṁ paraiḥ artha-kāmādi-kathanaiḥ | gāruḍe ca—

dharmārtha-kāma-mokṣāṇām ekam eva padaṁ yataḥ |

avarodho hṛdīśasya pṛthag vakṣye na tān aham || iti |

sadyaḥ-śabdaḥ āpekṣita iti | tat-kṣaṇād iti | na cāsampūrṇādhikāriṇāṁ tat-kṣaṇād avarudhyata iti sadyaḥ-śabdaḥ | adhikāri-viṣaya-phalānāṁ smaraṇāt phalādhikyaṁ bhavati | vāmane ca—

adhikāraḥ phalaṁ caiva pratipādyaṁ ca vastu yat |

smṛtvā prārabhato granthaṁ karotīśo mahat phalam || iti ||2||

**śrīdharaḥ :** idānīṁ śrotṛ-pravartanāya śrī-bhāgavatasya kāṇḍa-traya-viṣayebhyaḥ sarva-śāstrebhyaḥ śraiṣṭhyaṁ darśayati dharma iti | atra śrīmati sundare bhāgavate paramo dharmo nirūpyate | paramatve hetuḥ | prakarṣeṇojjhitaṁ kaitavaṁ phalābhisandhi-lakṣaṇaṁ kapaṭaṁ yasmin saḥ | pra-śabdena mokṣābhisandhir api nirastaḥ | kevalam īśvarārādhana-lakṣaṇo dharmo nirūpyata ity adhikārito’pi dharmasya paramatvam āha | nirmatsarāṇāṁ parotkarṣāsahanaṁ matsaraḥ | tad-rahitānām | satāṁ bhūtānukampinām | evaṁ karma-kāṇḍa-viṣayebhyaḥ śāstrebhyaḥ śraiṣṭhyam uktam | jñāna-kāṇḍa-viṣayebhyo’pi śraiṣṭhyam āha vedyam iti | vāstavaṁ paramārtha-bhūtaṁ vastu vedyaṁ na tu vaiśaiṣikāṇām iva dravya-guṇādi-rūpam | yad vā, vāstava-śabdena vastuno’ṁśo jīvaḥ, vastunaḥ śaktir māyā, vastunaḥ kāryaṁ jagac ca, tat sarvaṁ vastv eva na tataḥ pṛthag iti vedyam ayatnenaiva jñātuṁ śakyam ity arthaḥ |

tataḥ kim ? ata āha—śivadaṁ parama-sukhadam | kiṁ ca, ādhyātmikādi-tāpa-trayonmūlanaṁ ca | anena jñāna-kāṇḍa-viṣayebhyaḥ śraiṣṭhyaṁ darśitam | kartṛto’pi śraiṣṭhyam āha | mahā-muniḥ śrī-nārāyaṇas tena prathamaṁ saṁkṣepataḥ kṛte | devatā-kāṇḍa-viṣaya-gataṁ śraiṣṭhyam āha—kiṁ veti | paraiḥ śāstrais tad-ukta-sādhanair veśvaro hṛdi kiṁ vā sadya evāvarudhyate sthirī kriyate | vā-śabdaḥ kaṭākṣe | kiṁ tu vilambena kathaṁcid eva | atra tu śuśrūṣubhiḥ śrotum icchedbhir eva tat-kṣaṇād evāvrudhyate | idam eva tarhi kim iti sarve na śṛṇvanti tatrāha kṛtibhir iti | śravaṇecchā tu puṇyair vinā notpadyata ity arthaḥ | tasmād atra kāṇḍa-trayārthasyāpi yathāvat pratipādanād idam eva sarva-śāstrebhyaḥ śraiṣṭhyam, ato nityam etad eva śrotavyam iti bhāvaḥ ||2||

**krama-sandarbhaḥ :** athaitasya vakṣyamāṇa-śāstrasya karma-jñāna-bhakti-pratipādakebhyas trikāṇḍa-viṣaya-śāstrebhyo vaiśiṣṭyaṁ darśayan kramād utkarṣam āha—dharma iti | atra yas tāvad dharmo nirūpyate sa khalu sa vai puṁsāṁ paro dharmo yato bhaktir adhokṣaje [bhā.pu. 1.2.6] ity ādikayā,

ataḥ pumbhir dvija-śreṣṭhā

varṇāśrama-vibhāgaśaḥ |

svānuṣṭhitasya dharmasya

saṁsiddhir hari-toṣaṇam || [bhā.pu. 1.2.13]

ity antayā rītyā bhagavat-santoṣaṇaika-tātparyeṇa śuddha-bhakty-utpādakatayā nirūpaṇāt parama eva | yataḥ so’pi tad-eka-tātparyatvāt prakarṣeṇa ujjhitaṁ kaitavaṁ phalābhisandhi-laksaṇaṁ kapaṭaṁ yasmin tathābhūtaḥ | pra-śabdena sālokyādi-sarva-prakāra-mokṣābhisandhir api nirastaḥ | yata evāsau tad-eka-tātparyatvena nirmatsarāṇāṁ phala-kāmukasyaiva parotkarṣāsahanaṁ matsaraḥ tad-rahitānām eva tad-upalakṣaṇatvena paśv-ālambhane, dayālūnām eva ca satāṁ sva-dharma-parāṇāṁ vidhīyate iti evam īdṛśa-spaṣṭam anuktavataḥ karma-śāstrād upāsanā-śāstrāc cāsya tat-tat-pratipādakāṁśe śraiṣṭhyam uktam | ubhayatraiva dharmotpatteḥ | tad evaṁ sati sākṣāt kīrtanādi-rūpasya vārtā ti dūrata eva āstām iti bhāvaḥ |

atha jñāna-kāṇḍa-śākhebhyo’py asya pūrvavat śraiṣṭhyam āha vedyam iti | bhagavad-bhakti-nirapekṣa-prāyeṣu teṣu pratipāditam api śreyaḥ-sṛtiṁ bhaktim udasya [bhā.pu. 10.14.4] ity-ādi-nyāyena vedyaṁ niśceyaṁ bhavatīty atraiva vedyam ity arthaḥ |

tāpa-trayam unmūlayati tan-mūla-bhūtāvidyā-paryantaṁ khaṇḍayatīti tathā śivaṁ paramānandaṁ dadāty anubhāvayatīti tathā | anyatra muktāv anubhavāmanane hy apuruṣārthatvāpātaḥ syāt iti tan-mananād atra tu vaiśiṣṭyam iti | na cāsya tat-tad-durlabha-vastu-sādhanatve tādṛśa-nirūpaṇa-sauṣṭhavam eva kāraṇam |

api tu svarūpam apīty āha śrīmad-bhāgavata iti | śrīmad-bhāgavatatvaṁ bhagavat-pratipādakatvaṁ śrīmattvaṁ śrī-bhagavan-nāmāder iva tādṛśa-svabhāvika-śaktimattvam | nitya-yoge matup | ata eva samastatayaiva nirdiśya nīlotpalādivattvan-nāmatvam eva bodhitam | anyathā tv avimṛṣṭa-vidheyāṁśa-doṣaḥ syāt |

ata uktaṁ śrī-gāruḍe—grantho’ṣṭādaśa-sāhasraḥ śrīmad-bhāgavatābhidhaḥ | iti ṭīkā-kṛdbhir api śrī-bhāgavatābhidhaḥ sura-tarur iti |

ataḥ kvacit kevala-bhāgavatākhyatvaṁ tu satya-bhāmā bhāmā itivat | tādṛśa-prabhāvatve kāraṇaṁ parama-śreṣṭha-kartṛtvam apy āha | mahāmuniḥ śrī-bhagavān tasyaiva parama-vicāra-pāraṅgata-mahā-prabhāva-gaṇa-śiromaṇitvāc ca | sa munir bhūtvā samacintayad iti śruteḥ | tena prathamaṁ catuḥ-ślokī-rūpeṇa saṅkṣepataḥ prakāśite kasmai yena vibhāṣito’yam [bhā.pu. 12.13.19][[13]](#footnote-14) ity-ādy-anusārena sampūrṇa eva prakāśite |

tad evaṁ śraiṣṭhya-jātam anyatrāpi prāyaḥ sambhavatu nāma sarva-jñāna-śāstra-parama-jñeya-puruṣārtha-śiromaṇi-śrī-bhagavat-sākṣātkāras tatraiva sulabha iti vadan sarvordha-prabhāvam āha kiṁ veti | paraiḥ śāstrais tad-ukta-sādhanair vā īśvaro bhagavān hṛdi kiṁ vā sadya evāvarudhyate sthirīkriyate | vā-śabdaḥ kaṭākṣe | kintu vilambena kathañcid eva | atra tu śuśrūṣubhiḥ śrotum icchadbhir eva tat-kṣaṇād avarudhyate |

nanu idam eva tarhi sarve kim iti na śṛṇvanti tatrāha kṛtibhir iti sukṛtibhir ity arthaḥ | śravaṇecchā tu tādṛśa-sukṛtiṁ vinā notpadyata iti bhāvaḥ | athavā aparair mokṣa-paryanta-kāmanā-rahiteśvarārādhana-lakṣaṇa-dharma-brahma-sākṣātkārādibhir uktair anuktair vā sādhyais tair atra kiṁ vā kiyad vā māhātmyam upapannam ity arthaḥ | yato ya īśvaraḥ kṛtibhiḥ kathañcit tat-tat-sādhanānukrama-labdhayā bhaktyā kṛtārthaiḥ sadyas tad-eka-kṣaṇam eva vyāpya hṛdi sthirīkraiyate sa evātra śrotum icchadbhir eva tat-kṣaṇam ārabhya sarvadaiveti | tasmād atra kāṇḍa-traya-rahasyasya pravyakta-praitpādanāder viśeṣata īśvarākarṣi-vidyā-rūpatvāc ca idam eva sarva-śāstrebhyaḥ śreṣṭham | ata evātra iti padasya trir-uktiḥ kṛtā | sā hi nirdhāraṇārtheti | ato nityam etad eva sarvair eva śrotavyam iti bhāvaḥ ||2||

**viśvanāthaḥ :** śrī-bhāgavatasya śāstra-rūpatvena śāstrāṇāṁ ca jīva-hitāhita-pradarśakatvena hitāhitayoś cādhikāri-niścayāśakter viṣīdataḥ śrotṝn ānandayann asmād eva sarvato’pi sāra eva padārthaḥ sarvair eva prāpto bhagavtīti spaṣṭam āha dharma iti | atra śrīmati bhāgavate īśvaraḥ āśraya-tattvaṁ śrī-kṛṣṇaḥ kṛtibhir nirmatsarair eva tat-padyokta-lakṣaṇādhikāribhir ity arthaḥ | śravaṇādibhiḥ sadya eva hṛdi avarudhyate vaśīkriyata iti premā sūcitaḥ, tasya premaika-vaśyatvāt | praṇaya-rasanayā dhṛtāṅghra-padma [bhā.pu. 11.12.55] iti | na rodhayati māṁ yoga [bhā.pu. 11.12.1] ity ādibhyaś ca | tataś ca tat-kṣaṇād eva śuśrūṣubhir iti | tat-kṣaṇam ārabhya teṣāṁ śravaṇecchā ca bhaved iti śraddhātaḥ pūrvam eva śravaṇe premā bhavet, kiṁ punaḥ śraddhāyāṁ satyām ? iti bhāvaḥ | pādme—sakṛd api parigītaṁ śraddhayā helayā vā bhṛguvara nara-mātraṁ tārayet kṛṣṇa-nāma itivat |

tathā hy uktam alaukika-padārthānāṁ śakter acintyatva-prastāve—yatra svalpo’pi sambandhaḥ sad-dhiyāṁ bhāva-janmane [bha.ra.si. 1.2.110] iti īśvare manaḥ sthirīkriyate ity eva parama-puruṣārtha iucyate | atra īśvaro manasi avarudhyate iti tatas tan-nirgamaṇasyāsāmarthyaṁ tac cāvarodhanaṁ sadya eva vināpi śraddhayeti kvāpi śrī-kṛṣṇākarṣiyaṁ mahā-vidyeti gamyate |

atra kṛtibhir iti sadya iti padābhyām akṛtibhis tv asadyaḥ kiṁcid vilambeneti labhyate | bhāvukāḥ pibata [bhā.pu. 1.1.3] iti saṁsāriṇāṁ karuṇāyāhety uktibhyām ubhayeṣām apy atrādhikārāt | śleṣeṇa tasya śrī-kṛṣṇasya kṣaṇād utsavād hetor iti | prema-mayena hṛdā avaordhād eva tasya paramānanda utpadyata iti tat-sukha-tātparyeṇa premṇā lakṣaṇam apy uktam |

ataḥ kiṁ vā aparaiḥ śāstrais tad-ukta-sādhanair vā ? na kim api phalam ity arthaḥ | evam asya śāstrasya prayojana-vaiśiṣṭyam uktaṁ kartary api vaiśiṣṭyam āha | mahāmuniḥ śrī-bhagavān sa munir bhūtvā samacintayad iti śruteḥ | tena kṛte prathamaṁ catuḥśloki-rūpeṇa saṁkṣepataḥ prakāśite—kasmai yena vibhāṣito’yam atula [bhā.pu. 12.13.19] ity uktas tataḥ sampūrṇa eva prakāśite |

śravaṇādibhiḥ kim atra jñāyate ity apekṣāyām āha vedyam iti vāstavam ādi-madhyāvasāneṣu sthiraṁ yad vastu tan nirmatsarāṇāṁ tu śravaṇādy-āvṛttyā matsarāpagama eveti | tair api nātra prayatnābhāvaḥ kartavyaḥ | tat pakṣe’pi vedyaṁ veditum arham ity artha-lābhād iti bhāvaḥ | tac ca bhagavataḥ svarūpaṁ nāma-rūpa-guṇādi-vaikuṇṭhādi-dhāmāni ca bhaktāś ca bhaktiś ceti anyaj jagad-ādi-sarvm avāntaram asthiraṁ vastv ity arthe labdhe vaikuṇṭhādi-jagad-ādyor vastutve’pi vāstavatvāvāstavatvābhyāṁ bhedaś ca bodhitaḥ | tataś ca mithyābhūta-kha-puṣpādikam evāvastu ity āyātam |

vedanena kiṁ syāt tatrāha śivadam | premavat pārṣadatvam ity anusaṁhitaṁ phalaṁ tāpa-traya-vināśo mokṣa ity ananusaṁhitaṁ phalaṁ ca darśitam | atra kim anuṣṭheyam ity apekṣāyām āha dharma iti | prakarṣeṇa ujjhitaṁ kaitavaṁ phalābhisandhi-lakṣaṇaṁ kapaṭaṁ yasmin sa iti sa-kāma-karma-yogo vyāvṛttaḥ | pra-śabdena mokṣābhisandhir api nirasta iti | niṣkāma-karma-śama-damādy-aṅga-jñāna-yogāṣṭāṅga-yogāś ca vyāvṛttāḥ | parama iti sarva-śreṣṭhatvena sarva-sukaratvena phala-prāptāv apy aheyatvena ca śuddha-bhakti-yoga eva ukta ity abhidheya-tattvaṁ viśiṣya darśitam | sa vai puṁsāṁ paro dharmaḥ [bhā.pu. 1.2.6] ity agrimokter atra puṁ-mātrasyaivādhikāritvaṁ jñeyam |

tathā atrātreti padasya trir-uktir nirdhāraṇārthā | atraiveśvaro’varudhyate nānyatra | atraiva vāstavaṁ vastu vedyaṁ nānyatra | atraiva projjhita-kaitavo dharmo nānyatrety anya-yoga-vyavacchedakaḥ | atrāvarudhyata evety ādir ayoga-vyavacchedakaś ca jñeyaḥ ||2||

—o)0(o—

**|| 1.1.3 ||**

**nigama-kalpa-taror galitaṁ phalaṁ**

**śuka-mukhād amṛta-drava-saṁyutam |**

**pibata bhāgavataṁ rasam ālayaṁ**

**muhur aho rasikā bhuvi bhāvukāḥ ||**

**madhvaḥ :** jñāta-phalasyāpi praśaṁsā-vidhibhyāṁ kṣipra-pravṛttir bhavatīti praśasya vidhatte | nigama-kalpa-taror galitam iti | bhagavatā galitaṁ śukena dravīkṛtam | uktaṁ ca brahmāṇḍe—

dharma-puṣpas tv artha-patraḥ kāma-pallava-saṁyutaḥ |

mahā-mokṣa-phalo vṛkṣo vedo yaṁ samudīritaḥ ||

patitāni phalānīha kṛṣṇa-dvaipāyanena tu |

bhāratādīni yānīha tathā bhāgavataṁ bhuvi ||

ādrīkṛtāni tānīha śuka-prabhṛtibhir janaiḥ |

khyāpayadbhir guru-proktān vedārthān grantha-niṣṭhitām ||

kānicid darśayāmāsa vṛkṣasyāgre phalāni tu |

vyācakṣamāṇo vedārthaṁ bhagavān loka-pūjitaḥ ||

eteṣām arthan teṣāṁ vā rasān pibata sajjanāḥ |

āmokṣān mahatī tṛptir aho me paśyato bhavet || iti ||3||

**śrīdharaḥ :** idānīṁ tu na kevalaṁ sarva-śāstrebhyaḥ śreṣṭhatvād asya śravaṇaṁ vidhīyate, api tu sarva-śāstra-phala-rūpam idam | ataḥ paramādareṇa sevyam ity āha—nigāmeti |

**nigamo** vedaḥ, sa eva **kalpa-taruḥ** sarva-puruṣārthopāyatvāt, tasya phalaṁ bhāgavataṁ nāma | tat tu vaikuṇṭha-gataṁ nāradenānīya mahyaṁ dattam | mayā ca **śukasya** **mukhe** nihitam | tac ca tan-mukhād **bhuvi galitaṁ** śiṣya-praśiṣyādi-rūpa-pallava-paramparā śanair akhaṇḍam evāvatīrṇaṁ, na tūcca-nipātena sphuṭitam ity arthaḥ | etac ca bhaviṣyad api bhūtavan nirdiṣṭam | anāgatākhyānenaivāsya śāstrasya pravṛtteḥ | ata ev**āmṛta**-rūpeṇa **draveṇa saṁyutam** | loke hi śuka-mukha-spṛṣṭaṁ phalam amṛtam iva svādu bhavatīti prasiddham | atra śuko muniḥ |

amṛtaṁ paramānandaḥ sa eva dravo rasaḥ | raso vai saḥ | rasaṁ hy evāyaṁ labdhvānandī bhavati [tai.u. 2.7] iti śruteḥ | ato he **rasikāḥ** ! rasa-jñāḥ ! tatrāpi **bhāvukāḥ** ! he rasa-viśeṣa-bhāvanā-caturāḥ ! aho bhuvi galitam ity alabhya-lābhoktiḥ | idaṁ **bhāgavataṁ** nāma phalaṁ **muhuḥ pibata** |

nanu tvag-aṣṭy-ādikaṁ vihāya phalād rasaḥ pīyate | kathaṁ phalam eva pātavyaṁ ? tatrāha—rasaṁ rasa-rūpam | atas tvag-aṣṭy-āder heyāṁśasyābhāvāt phalam eva kṛtsnaṁ pibata | atra ca rasa-tādātmya-vivakṣayā rasavattvasyāvivakṣitatvād gaṇa-vacane’pi rasa-śabde matupaḥ prāpty-abhāvāt tena vinaiva rasaṁ phalam iti sāmānādhikaraṇyam | tatra phalam ityukte pānāsaṁbhavo heyāṁśa-prasaktiś ca bhaved iti tan-nivṛtty-arthaṁ rasam ity uktaṁ rasam ity ukte galitasya rasasya pātum aśakyatvāt phalam iti draṣṭavyam | na ca bhāvatāmṛta-pānaṁ mokṣe’pi tyājyam ity āha | ālayaṁ layo mokṣaḥ | abhividhāv ā-kāraḥ | layam abhivyāpya | nahīdaṁ svargādi-sukhavan muktair upekṣyate kiṁ tu sevyata eva | vakṣyati hi—

ātmārāmāś ca munayo nirgranthā apy urukrame |

kurvanty ahaitukīṁ bhaktim itthaṁbhūta-guṇo hariḥ || [bhā.pu. 1.7.11] iti ||3||

**krama-sandarbhaḥ :** trikāṇḍato’pi śraiṣṭhye tadīyāvayava-sāratva-nirdeśena doṣa-parihāra-pūrvakaṁ kāraṇāntaraṁ yojayan pūrvato’pi vaiśiṣṭyam āha—nigameti |

he **bhāvukāḥ** ! parama-maṅgalāyanāḥ ! ye **rasikā** bhagavat-prīti-rasajñā ity arthaḥ, te yūyaṁ vaikuṇṭhāt krameṇa bhuvi pṛthivyām eva **galitam a**vatīrṇaṁ **nigama-kalpa-taroḥ** sarva-phalotpatti-bhuvaḥ śākhopaśākhābhir vaikuṇṭham adhyārūḍhasya veda-rūpa-taror yat khalu rasa-rūpaṁ śrī-bhāgavatākhyaṁ **phalaṁ** tad bhuvy api sthitāḥ **pibata** āsvādyāntargataṁ kuruta |

**aho** ity alabhya-lābha-vyañjanā bhāgavatākhyaṁ yac chāstraṁ tat khalu rasavad api rasaikamayatā-vivakṣayā rasa-śabdena nirdiṣṭam | bhāgavata-śabdenaiva tasya rasasyānyadīyatvaṁ vyāvṛttam | bhāgavatasya tadīyatvena rasasyāpi tadīyatvākṣepāt | śabda-śleṣeṇa ca bhagavat-sambandhi-rasam iti gamyate | sa ca raso bhagavat-prīti-maya eva | yasyāṁ vai śrūyamāṇāyāṁ [bhā.pu. 1.7.7] ity-ādi-phala-śruteḥ | yan-mayatvenaiva śrī-bhagavati rasa-śabdaḥ śrutau prayujyate raso vai saḥ [tai.u. 2.7.1] iti | sa eva ca praśasyate rasaṁ hy evāyaṁ labdhvānandī bhavati iti | tatra **rasikā** ity anena prācīnārvācīna-saṁskārāṇām eva tad-vijñatvaṁ darśitam |

**galitam** ity anena tasya supākimatvenādhika-svādumattvam uktvā śāstra-pakṣe suniṣpannārthatvenādhika-svādutvaṁ darśitam | rasam ity anena phala-pakṣe tvag-aṣṭy-ādi-rāhityaṁ vyajyātra ca pakṣe heyāṁśa-rāhityaṁ darśitam | tathā bhāgavatam ity anena satsv api phalāntareṣu nigamasya parama-phalatvenoktvā tasya parama-puruṣārthatvaṁ darśitam |

evaṁ tasya rasātmakasya phalasya svarūpato’pi vaiśiṣṭye sati paramotkarṣa-bodhanārthaṁ vaiśiṣṭyāntaram āha **śuka** iti | atra phala-pakṣe kalpa-taru-vāsitvād alaukikatvena śuko’py **amṛta**-mukho’bhipreyate | tatas tan-**mukhaṁ** prāpya yathā tat phalaṁ viśeṣataḥ svādu bhavati tathā parama-bhāgavata-mukha-sambandhaṁ bhagavad-varṇanam api | tatas tādṛśa-parama-bhāgavata-vṛnda-mahendra-śrī-śukadeva-mukha-sambandhaṁ kim uteti bhāvaḥ | ata eva parama-svāda-parama-kāṣṭhā-prāptatvāt svato’nyataś ca tṛptir api na bhaviṣyatīty **ālayaṁ** mokṣānandam apy abhivyāpya **pibata** ity uktam | tathā ca vakṣyate—pariniṣṭhito’pi [bhā.pu. 2.1.9] ity ādi | anenāsvādyāntaravan nedaṁ kālāntare’py āsvādaka-bāhulye’pi vyayiṣyatīty api darśitam |

yad vā, tatra tasya rasasya bhagavat-prītimayatve’pi dvaividhyam—tat-prīty-upayuktatvaṁ tat-prīti-pariṇāmatvaṁ ceti | yathoktaṁ dvādaśe—

kathā imās te kathitā mahīyasāṁ

vitāya lokeṣu yaśaḥ pareyuṣām |

vijñāna-vairāgya-vivakṣayā vibho

vaco-vibhūtīr na tu pāramārthyam ||

yat tūttamaḥ-śloka-guṇānuvādaḥ

saṅgīyate’bhīkṣṇam amaṅgala-ghnaḥ |

tam eva nityaṁ śṛṇuyād abhīkṣṇaṁ

kṛṣṇe’malāṁ bhaktim abhīpsamānaḥ || [bhā.pu. 12.3.14-15] iti |

tataḥ sāmānyato rasatvam uktvā viśeṣato’py āha—**amṛta** iti | amṛtaṁ tal-līlā-rasaḥ | hari-līlā-kathā-vrātāmṛtānandita-sat-suraṁ [bhā.pu. 12.13.11] iti dvādaśe śrī-bhāgavata-viśeṣaṇāt | līlā-kathā-rasa-niṣevaṇaṁ [bhā.pu. 12.4.40] iti tasyaiva rasatva-nirdeśāc ca | sat-suram iti santo’trātmārāmāḥ | itthaṁ satāṁ brahma-sukhānubhūtyā [bhā.pu. 10.12.11] ity ādivat | ta eva surāḥ, amṛta-mātra-svāditvāt |

atra tv amṛta-drava-padena līlā-rasasya sāra evocyate | tasmād evaṁ vyākhyeyam—yadyapi prīti-maya-rasa eva śreyān, tathāpy asty atra vivekaḥ | rasānubhavino hy atra dvividhāḥ—pibatety upadeśyāḥ, svatas tad-anubhavino līlā-parikarāś ca | tatra līlā-rasānubhavino hy atra parikarā eva tasya sāram anubhavanti antaraṅgatvāt | pare tu yat kiñcid eva bahiraṅgatvāt | yadyapy evaṁ tathāpi tad-anubhava-mayaṁ rasa-sāraṁ svānubhava-mayena rasenaikatayā vibhāvya pibata | yatas tādṛśatayā tādṛśa-śuka-mukhād galitaṁ pravāha-rūpeṇa vahantam ity arthaḥ |

tad evaṁ bhagavat-prīteḥ parama-rasatāpattiḥ śabdopāttaiva | anyatra ca sarva-vedānta-sāraṁ hi [bhā.pu. 12.13.15] ity ādau tad-rasāmṛta-tṛptasya ity ādi | evam evābhipretya bhāvukā ity atra rasa-viśeṣa-bhāvanā-caturā iti ṭīkā | tathā smaran mukundāṅghry-upagūhanaṁ punar vihātum icchen na rasa-graho janaḥ [bhā.pu. 1.5.19] ity ādi |

atra vaikuṇṭha-sthita-kalpa-taru-phalasya rasa-mātra-rūpatvaṁ ca yathā hayaśīrṣa-pañcarātre pañca-tattva-nirūpaṇe—

dravya-tattvaṁ śṛṇu brahman pravakṣyāmi samāsataḥ |

sarva-bhoga-pradā yatra pādapāḥ kalpa-pādapāḥ ||

gandha-rūpaṁ svādu-rūpaṁ dravyaṁ puṣpādikaṁ ca yat ||

heyāṁśānām abhāvāc ca rasa-rūpaṁ bhaved dhi tat |

tvag-bījaṁ caiva heyāṁśaṁ kaṭhināṁśaṁ ca yad bhavet ||

sarvaṁ tad bhautikaṁ viddhi na hy abhūtamayaṁ hi tat |

rasavad bhautikaṁ dravyam atra syād rasa-rūpakam || iti |

atra vaikuṇṭha iti tat-prakaraṇa-labdham ||3||

**viśvanāthaḥ :** evam asya śāstra-śiromaṇer īśvarāvarodhakatvādi-prabhāva-mayam aiśvaryam uktvā mādhuryaṁ cāha nigameti | **nigamo** vedaḥ sa eva **kalpa-taruḥ** | tasya svāśritebhyo vāñchita-vividha-puruṣārtha-rūpa-phala-dāyitve’pi tarutvāt yat sāhajikaṁ tad idaṁ bhāgavataṁ **phalam |** śleṣeṇa bhagavat-svādikam idaṁ tenaiva svabhaktebhyo dattam iti tān vinā na kasyāpy anyasyātra stavārope śaktir iti bhāvaḥ |

**galitam i**ti vṛkṣa-pakvatayā svayam eva patitaṁ na tu balāt pātitam iti svādu-sampūrṇatvam | na cocca-nipātanena sphuṭitaṁ nāpy anatimadhuraṁ cety āha **śuketi** | paramordhva-cūḍātaḥ śrī-nārāyaṇād brahma-śākhāyāṁ tataḥ śuka-mukhaṁ prāpya ātapān madhv iva **amṛta-drava-saṁyutam |** śukenaiva tena sva-cañcvā amṛta-niṣkrāmaṇārthaṁ dvāram api kṛtam | atha ca tena svāditatvād atimadhuraṁ tataḥ sutādi-śākhātaḥ śanaiḥ śanaiḥ patanād akhaṇḍitaṁ tena guru-paramparāṁ vinā sva-buddhi-balenāsvādane śrī-bhāgavatasya khaṇḍitatve pānāsaktiḥ sūcitā |

nanu kathaṁ phalam eva pātavyam ? ity ata āha **rasam i**ti | rasa-svarūpam evedaṁ phalaṁ nātra tvag-aṣṭy-ādi-heyāṁśo’stīti bhāvaḥ | **layo** mokṣaḥ sālokyādi-jīvanmuktatvaṁ vā tam abhivyāpya tatra bhagaval-līlā-gāna-prasiddheḥ | yad vā, layaḥ rasāsvāda-janitaḥ pralayo’ṣṭamaḥ sāttvikas tat-paryantaṁ **pibate**ty anena pāne stambhādyāḥ sāttvikā bhavantīti jñeyam | tatra pralaye sati pānasyāspaṣṭatvād yadyapi virāmas tad api punaḥ prabodhe sati punar api pralaya-paryantaṁ pibatu na tu tyajateti **muhur** iti padam | yad vā muhur iti pītasyāpi punaḥ pāne svādādhikyam eveti | **aho** ity ativismaye | **rasikāḥ** he rasajñā ! iti bhaktānām eva jāta-ratitvād rater eva sthāyi-bhāvatvāt sthāyina eva rasyamānatvāt nātra jñāni-karmi-yogināṁ ko’pi dāya iti bhāvaḥ |

he **bhāvukāḥ !** tata eva yūyam eva kuśalino anye’maṅgalā eveti bhāvaḥ | bhāvakā iti pāṭhe bhāvakatva-vyāpāravantaḥ | tathā hi bhāvakatva-vyāpāreṇa bhāvyamānaḥ sthāyī bhujyata iti bhaṭṭa-nāyaka-matam | tatra śleṣeṇa bhagavataḥ svarūpaṁ rasa eva bhavati | tathā hi taittarīyakopaniṣadi brahma-vid āpnoti paraṁ [ṭaittū 1] ity uktvā brahmaṇaḥ sakāśād ākāśādi-krameṇonnamaya-virāṭ-puruṣa-paryantāṁ sṛṣṭim uktvā tasya cāntar-antaḥ-krameṇa tasmād vā etasmād anye’ntara ity ādinā anna-maya-prāṇa-maya-mano-maya-vijñāna-mayānanda-mayā āmnāyante teṣv api ānanda-mayasyaiva ānanda-mayo’bhyāsād [ve.sū. 1.1.13] ity anena brahmatvam | mata-bhede ca tat-pucchasyaiva ānanda ātmā brahma pucchaṁ pratiṣṭhā [ṭaittū 5] ity anena brahmatvaṁ brahmaṇa eva pratiṣṭhātvaṁ ca pratipāditam | tad-anantaraṁ ca raso vai sa rasaṁ hy evāyaṁ labdhvānandī bhavati [ṭaittū 7] iti śruteḥ | tatra śrutau ca sa ity anena prakrānta ānanda-mayo vā tat-pucchaṁ brahma vā na parāmṛśyate pṛthak pṛthag uttarottarārtha-prakarṣa-prakrama-bhaṅgāpatteḥ |

tataś ca tasyā ayam arthaḥ—sa prasiddho vai niścitaṁ rasa eva ānanda-mayāt tahtā brahmato’pi āntaraḥ prakṛṣṭaḥ | brahmaṇo hi pratiṣṭhāhaṁ [gītā 14.27] ity anena śrī-kṛṣṇasyaiva brahmaṇaḥ pratiṣṭhātvam | mallānām aśanir [bhā.pu. 10.43.17] ity atra tasminn eva yaugapadyena sarva-rasa-sākṣād-upalabdhes tatra ca śṛṅgārādi-sarva-rasa-kadamba-mūrtir bhagavāṁs tad api prāyeṇa babhāv iti śrī-svāmi-caraṇānāṁ vyākhyānāc ca tasyaiva sarva-rasa-rūpatvaṁ cātaḥ śrī-gītā-śrī-bhāgavatābhyām eva rasa-śabdena śrī-kṛṣṇa eva vyākhyātaḥ | tam evāyaṁ vijñāna-mayo labdhvā ānanda-parāvadhi-kāṣṭhāṁ prāpnoti— saiṣānandasya mīmāṁsā bhavati [ṭaittū 8] iti tad-uttara-śrutyā rasa eva tasminn ānanda-vicāra-paryavasāna-jñāpanāt | yad vā, ayam ānanda-mayo’pi dvijātmajā me yuvayor didṛkṣuṇā [bhā.pu. 10.89.50] iti vismāpanaṁ svasya ca saubhagardheḥ [bhā.pu. 3] ity ādibhyas tam eva labdhvānandī bhavatīti |

tataś ca taṁ rasaṁ śrī-kṛṣṇaṁ phalaṁ nigama-kalpa-taros tasmāt sakāśād galitaṁ na tu tatra sākṣāt sthitam iti | tad-arthaṁ nigamo nānveṣṭavyaḥ kintu śuka-mukham evety āha—**śuka-mukhād** iti | phalam idam atisvādu jñātvā tataḥ ākṛṣya ānīya vyāsena snehāt sva-putra-mukha eva nihitam iti saṁbhāvyata iti bhāvaḥ | kiṁ vā, śuka-mukhād iti hetau pañcamī—yeṣām ahaṁ priya ātmā [bhā.pu. ityādi śuka-vākya-prāmāṇyāt | **bhuvi** vraja-bhūmāv utpadya he **bhāvukāḥ rasikāḥ** priyāḥ satyaḥ **bhāgavataṁ** bhagavat-svarūpa-bhūta-rasa-mādhuryaṁ **pibata** |

yad vā, bhagavataḥ śrī-kṛṣṇasya **rasam ālayaṁ** layaḥ śleṣa āliṅganam iti yāvat tam abhivyāpya | **amṛto**’naśvaro yo **dravo** mano-nayana-drautyaṁ tat-**saṁyuktaṁ** yathā syāt tathā **pibate**ty adhara-pānaṁ sūcitam | idam eva **nigama-kalpa-taror galitaṁ** paripakvaṁ **phalam i**ti phalato gopī-janānugati-mayī rāgānugākhyā bhaktir ādiṣṭā | yato nigamo’pi tal-lobhād eva bṛhad-vāmana-dṛṣṭāṁ tādṛśīṁ bhaktiṁ vidhāya vraja-bhūmāv utpadya śata-sahasraśo gopyo bhūtvā tad-adharāmṛta-rasaṁ papāv iti | veda-stutau dṛṣṭam iti atirahasyo’rthaḥ |

nanu brahmaṇo hi pratiṣṭhāham ity etat kecid anyathā vyācakṣate satyam | tad-aprakāraṇikatvāt kalpyatvād ayuktam eva mantavyaṁ kintv evam eva yuktam | tathā hi—

māṁ ca yo’vyabhicāreṇa bhakti-yogena sevate |

sa guṇān samatītyaitān brahma-bhūyāya kalpate ||

brahmaṇo hi pratiṣṭhāham amṛtasyāvyayasya ca |

śāśvatasya ca dharmasya sukhasyaikāntikasya ca || [gītā 14.26-7] iti |

anayor arthaḥ[[14]](#footnote-15)— nanu tad-bhaktyā kathaṁ nirguṇa-brahma-prāptiḥ ? sā tu advitīya-tad-ekānubhavenaiva bhavet | tatrāha brahmaṇo hīti | hi yasmāt parama-pratiṣṭhātvena prasiddhaṁ śrutau yad brahma tasyāpy ahaṁ pratiṣṭhā pratiṣṭhīyate’sminn iti pratiṣṭhā āśrayo’nna-mayādiṣu śrutiṣu sarvatraiva pratiṣṭhā-padasya tathārthatvāt | ata evāmṛtasya mokṣasyāpy ahaṁ pratiṣṭhā tasya lakṣaṇayā svargādi-paratvaṁ vārayati avyayasyeti | yathā śāśvatasya sādhana-phala-daśayor api sthitasya dharmasya bhakty-ākhyasya ahaṁ pratiṣṭhā | tathā tat-prāpyasyaikāntikasya sukhasya premṇaś ca pratiṣṭhā | ataḥ sarvasyāpi mad-adhīnatvāt kaivalya-kāmanayā kṛtena mad-bhajanena brahmaṇi līyamāno brahmatvam api prāpnotīti |

atra śrī-viṣṇu-purāṇam api pramāṇam— śubhāśrayaḥ sa cittasya sarvagasya tathātmanaḥ [vi.pu. 6.7.76] iti | vyākhyātaṁ ca tatrāpi svāmi-caraṇaiḥ | sarvagasyātmanaḥ para-brahmaṇo’pi āśrayaḥ pratiṣṭhā | tad uktaṁ bhagavatā brahmaṇo hi pratiṣṭhāham iti | tathā viṣṇu-dharme’pi naraka-dvādaśī-prasaṅge -

prakṛtau puruṣe caiva brahmaṇy api sa prabhuḥ |

yathaika eva puruṣo vāsudevo vyavasthitaḥ || iti |

tatraiva māsarkṣa-pūjā-prasaṅe—

yathācyutas tvaṁ parataḥ parasmāt

sa brahma-bhūtāt parataḥ parātmā |

tathācyuta tvaṁ kuru vāñchitaṁ tan

mamāpadaṁ cāpaharāprameye || iti |

tathā hari-vaṁśe'pi vipra-kumārānayana-prasaṅge arjunaṁ prati śrī-bhagavad-vākyaṁ—

tat-paraṁ paramaṁ brahma sarvaṁ vibhajate jagat |

mamaiva tad ghanaṁ tejo jñātum arhasi bhārata || [ha.vaṁ. 2.114.11-12]

brahma-saṁhitāyāṁ [5.40] api—

yasya prabhā prabhavato jagad‑aṇḍa‑koṭi‑

koṭiṣv aśeṣa‑vasudhādi vibhūti‑bhinnam |

tad brahma niṣkalam anantam aśeṣa‑bhūtaṁ

govindam ādi‑puruṣaṁ tam ahaṁ bhajāmi || iti |

ata eva śrutiś ca gopāla-tāpanī [2.95]—yo’sau jāgrat-svapna-susuptim atītya turyātīto gopālaḥ... tasmai vai namo namaḥ iti ||3||

—o)0(o—

**|| 1.1.4 ||**

**oṁ**

**naimiṣe’nimiṣa‑kṣetre ṛṣayaḥ śaunakādayaḥ |**

**satraṁ svargāya lokāya sahasra‑samam āsata ||**

**madhvaḥ:** prakārāntareṇa puruṣārtha-śaṅka-nivṛtty-artham ākhyāyikā pādme ca—

ākhyāyikāḥ pradarśyante sarva-vedeṣu sarvaśaḥ |

dyotayanty astu mahatāṁ tātparyāṁ tatra tatra ha ||

alābhaḥ puruṣārthasya proktam artham ṛte tv iti |

dyotanāya mahārāja śraddhā-vṛddhy-artham eva ca || iti ||4||

**śrīdharaḥ** : tad evam anena śloka-trayeṇa viśiṣṭeṣṭa-devatānusmaraṇa-pūrvakaṁ prāripsitasya śāstrasya viṣya-prayojanādi-vaiśiṣṭhyena sukha-sevyatvena ca śrotṝn abhimukhī-kṛtya śāstram ārabhate naimiśa iti | brahmaṇā visṛṣṭasya manomayasya cakrasya nemiḥ śīryate kuṇṭhī-bhavati yatra tan nemiśam, nemiśam eva naimiśam | tathā ca vāyavīye—

etan manomayaṁ cakraṁ mayā sṛṣṭaṁ visṛjyate |

yatrāsya śīryate nemiḥ sa deśas tapasaḥ śubhaḥ ||

ity uktvā sūrya-saṁkāśaṁ cakraṁ sṛṣṭvā manomayam |

praṇipatya mahādevaṁ visasarja pitāmahaḥ ||

te’pi hṛṣṭatamā viprā praṇamya jagatāṁ prabhum ||

prayayus tasya cakrasya yatra nemir vyaśīryata |

tad vanaṁ tena vikhyātaṁ naimiśaṁ muni-pūjitam || iti |

naimiṣa iti pāṭhe varāha-purāṇoktaṁ draṣṭavyam | tathāhi gauramukham ṛṣiṁ prati bhagavad-vākaym—

evaṁ kṛtvā tato devo muniṁ gauramukhaṁ tadā |

uvāca nimiṣeṇedaṁ nihataṁ dānavaṁ valam ||

āraṇye’smiṁs tatas tv etan naimiṣāraṇya-saṁjñitam |

bhaviṣyati yathārthaṁ vai brāhmaṇānāṁ viśeṣakam || iti |

animiṣaḥ śrī-viṣṇuḥ | alupta-dṛṣṭitvāt | tasya kṣetre | tathā cātraiva śaunakādi-vacanaṁ’keṣtre’smin vaiṣṇave vayam' iti | svaḥ svarge gīyata iti svargāyo hariḥ | sa eva loko bhaktānāṁ nivāsa-sthānaṁ tasmai | tat-prāptaya ity arthaḥ | sahasraṁ samāḥ saṁvatsarā anuṣṭhāna-kālo yasya tat satraṁ satra-saṁjñakaṁ karmoddiśya āsata upaviviśuḥ | yad vā āsatākurvatety arthaḥ | ālabheta nirvapati upayantītyādivat-pratyayoccāraṇa-mātrārthatvenāster dhātv-arthasyāvivakṣitatvāt ||4||

**krama-sandarbhaḥ :** atrāpi mahā-purāṇasyāsya praśnottarābhyāṁ śrī-kṛṣṇaika-paratvaṁ darśayitum āha—oṁ naimiṣa ity ādi | ṭīkāyām āsatety asya vyākhyāntare tv idaṁ jñeyam | tat-tad-dhātv-arthas tatra tatra na sambhavatīti dhātuṁ vinā ca kevala-pratyayoccāraṇaṁ na yujyata iti pratyayasya tivāder arthaḥ prayojanaṁ yatra tādṛśatayā dhātv-arthasyāvivakṣitatvāt kṛñ-arthānugata-kartṛ-vāci-pratyayena kṛñ-arthas tu samarpyata iti ||4||

**viśvanāthaḥ:**

praṇamya śrī-guruṁ bhūyaḥ śrī-kṛṣṇaṁ karuṇārṇavam |

lokanāthaṁ jagac-cakṣuḥ śrī-śukaṁ tam upāśraye ||

tamaś channa-dṛśāṁ yair naḥ kṛte bhāvārtha-dīpikā |

kṛtā kṛpālavas te’tra śrīdhara-svāmino gatiḥ ||

vyākhyā lekhyā tadīyā yā bhakta-citta-pramodinī |

kācit prabhūnāṁ kācit tu śrīmad-guru-kṛpoditā ||

tad evaṁ śrotṝn abhimukhīkṛtya śrī-bhāgavata-kathārambhe punar maṅgalam ācarati om iti | yad uktaṁ—

oṁkāraś cātha-śabdaś ca dvāv etau brahmaṇaḥ purā |

kaṇṭhaṁ bhittvā viniryātau tena māṅgalikāv ubhau || iti |

śāstrasyāsya praṇavārtha-vivṛti-rūpatvaṁ sūcayati naimiśa iti | brahmaṇā sṛṣṭasya mano-maya-cakrasya nemiḥ śīryate yatra tan nemiśam, nemiśam eva naimiśam | tathā ca vāyave—

etan mano-mayaṁ cakraṁ mayā sṛṣṭaṁ visṛjyate |

yatrāsya śīryate nemiḥ sa deśas tapasaḥ śubhaḥ ||

ity uktvā sūrya-saṅkāśaṁ cakraṁ sṛṣṭvā manomayam |

praṇipatya mahā-devaṁ visasarja pitāmahaḥ ||

te’pi hṛṣṭatarā viprāḥ praṇamya jagatāṁ prabhum |

prayayus tasya cakrasya yatra nemir vyaśīryata ||

tad vanaṁ tena vikhyātaṁ naimiśaṁ muni-pūjitam || iti |

vividha-bhakti-vāsanāvatāṁ janānāṁ madhye yasya yasya yatra yatraiva sthale śāmyad-vegaṁ manaḥ sthirībhavati, tasya tasya tatra tatraiva śrīmad-bhāgavatārthāvagāhanena svābhīpsitaṁ sidhyatīty etan mātra-vivakṣayā prathamata eva śāstrasya naimiśa ity anvartha-padasya nyāso jñeyaḥ | mūrdhaṇya-ṣa-kārānta-pāṭhe varāha-purāṇoktaṁ draṣṭavyam | tathā hi gaura-mukham ṛṣiṁ prati bhagavad-vākyaṁ—

evaṁ kṛtvā tato devo muniṁ gaura-mukhaṁ tadā |

uvāca nimiṣeṇedaṁ nihataṁ dānavaṁ balam ||

araṇye’smiṁs tatas tv etan naimiṣāraṇya-saṁjñitam |

bhaviṣyati yathārthaṁ vai brāhmaṇānāṁ viśeṣakam || iti |

atrāpi pāṭhe yatra kāmādīn śatrūn śīghram eva nihantuṁ prabhavet tatraiva vased iti vivakṣitam | svargāyeti prathamaṁ śaunakādīnāṁ sa-kāma-karmaparatvam evāsīt | romaharṣaṇa-saṅgena tato nānā-purāṇādi-śāstra-śravaṇa-mananādibhir jijñāsutvam iti prasiddhiḥ | tataś ca sādhor ugraśravasaḥ saṅgena bhakti-rase spṛhā | yad uktam—

karmaṇy asminn anāśvāse dhūma-dhūmrātmanāṁ bhavān |

āpāyayati govinda- pāda-padmāsavaṁ madhu || [bhā.pu. 1.18.12] iti |

tataś ca jijñāsutvam api śithilīkurvatāṁ teṣāṁ bhaktau praveśe svargārthakaṁ satraṁ tac ca miṣam evābhūt | yad uktaṁ kathāyāṁ sakṣaṇā hareḥ [bhā.pu. 1.1.21] iti | etac ca śrī-bhāgavata-śrotṛṣu teṣu karmiṣu karma-niṣṭhā-vyavadhānena bhakteḥ prabhāva-dyotanam, tathaiva śrī-bhāgavata-vaktari śrī-guru-deve’pi pariniṣṭhito’pi nairguṇye [bhā.pu. 2.1.9] ity ādibhir brahma-pariniṣṭhā-vyavadhāneneti | yad vā svaḥ svarge gīyate iti svargāyo hariḥ urugāya itivat tasya loko vaikuṇṭhas tasmai | animiṣo viṣṇuḥ | tasya kṣetre’smin vaiṣṇave vayam iti teṣām ukteḥ sahasraṁ samāḥ saṁvatsarā anuṣṭhāna-kālā yasya tat satra-saṁjñaṁ karma uddiśya āsata upaviviśuḥ | yad vā, āsata akurvata agniṣṭomīya-paśor ālabhanam ālabhate | amāvasyāyāṁ pitṛbhyaḥ śrāddhaṁ nirvapati | aṣṭa-varṣāyāḥ kanyāyāḥ pāṇi-grahaṇam upayantītivat | dhātv-arthasya vyadhāt tat-sāmānya-kṛñ-artha evātrāsadhātur vartitaḥ ||4||

—o)0(o—

**|| 1.1.5 ||**

**ta ekadā tu munayaḥ prātar huta‑hutāgnayaḥ |**

**sat‑kṛtaṁ sūtam āsīnaṁ papracchur idam ādarāt ||**

**śrīdharaḥ :** sāyaṁkāle hutā eva hutā agnayo yais te | yad vā hūyata iti hutaṁ dadhy-ādi tena hutā agnayo yais te | yad vā prātaḥ-kāle hutā eva hutā agnayo yais te | anena nitya-naimittika-homa-sākalyaṁ darśitam | idaṁ vakṣyamāṇam ādarāt papracchuḥ ||5||

**krama-sandarbhaḥ : *na vyākhyātam.***

**viśvanāthaḥ :** hutā eva hutā agnayo yais te ||5||

—o)0(o—

**|| 1.1.6 ||**

**ṛṣaya ūcuḥ—**

**tvayā khalu purāṇāni setihāsāni cānagha |**

**ākhyātāny apy adhītāni dharma‑śāstrāṇi yāny uta ||**

**śrīdharaḥ :** vividiṣitān arthān praṣṭuṁ sūtasya sarva-śātra-jñānātiśayam āhuḥ—tvayeti tribhiḥ ślokaiḥ | itihāso mahābhāratādis tat-sahitāni | na kevalam adhītāni apitv ākhyātāny api vyākhyātāni ca | uta api yāni dharma-śāstrāṇi tāny api ||6||

**krama-sandarbhaḥ :** tvayeti yugmakam ||6||

**viśvanāthaḥ :** itihāso bhāratādir ākhyātāni ||6||

—o)0(o—

**|| 1.1.7-8 ||**

**yāni veda vidāṁ śreṣṭho bhagavān bādarāyaṇaḥ |**

**anye ca munayaḥ sūta parāvara‑vido viduḥ ||**

**vettha tvaṁ saumya tat sarvaṁ tattvatas tad‑anugrahāt |**

**brūyuḥ snigdhasya śiṣyasya guravo guhyam apy uta ||**

**madhvaḥ :** yāni bhagavaj-jātānya anyair apy ṛṣibhir jñāyante, tāni vettha | uktaṁ hi brahmāṇḍe—

dvaipāyanena yad buddhaṁ brahmādyais tan na budhyate |

sarva-buddhaṁ sa vai veda tad buddhaṁ nānya-gocaram || iti ||7-8||

**śrīdharaḥ :** kiṁ ca, yānīty-ādi | **vidāṁ** viduṣāṁ madhye **śreṣṭho** vyāso **yāni veda** | **parāvare** saguṇa-nirguṇe brahmaṇī vidantīti tathā ||7|| **vettha** jānāsi | **saumya** he sādho | teṣām **anugrahāt** | tattvato jñāne hetum āha—brūyur iti | **snigdhasya** premavataḥ | **uta** eva | **guhyaṁ** rahasyam **api brūyur** eva ||8||

**krama-sandarbhaḥ :** tattvato yathārthyena | tat tu **guhyam** iti cet, tathāpi vaktavyam ity āhuḥ—brūyur iti ||8||

**viśvanāthaḥ**: **vidāṁ** viduṣāṁ **parāvare** sa-guṇa-nirguṇe brahmaṇī **vidantīti** te | **snigdhasya** guru-viṣayaka-snehavataḥ **śiṣyasya** **guravo guhyam** **api brūyur** iti vidhi-liṅ eva tvayi snigdhe śiṣye teṣām avaśyam eva rahasya-prakāśakatvam | tava ca sarva-rahasya-vijñatvam avagamyate | atas tān api prati svaṁ matam evotkṛṣya bruvato munīn apahāya sarva-mata-vaktā tvam evāsmābhiḥ pṛcchyase iti bhāvaḥ ||7-8||

—o)0(o—

**|| 1.1.9 ||**

**tatra tatrāñjasāyuṣman bhavatā yad viniścitam |**

**puṁsām ekāntataḥ śreyas tan naḥ śaṁsitum arhasi ||**

**śrīdharaḥ :** añjasā granthārjavena | ekāntataḥ śreyo’vyabhicāri śreyaḥ-sādhanam ||9||

**krama-sandarbhaḥ :** puṁsāṁ kali-bhāvi-paryanta-puruṣāṇām ||9||

**viśvanāthaḥ :** tarhi tat sarvam eva bravīmīti kiṁ tatrāhus tatreti | āyuṣmann iti tvayā bahu-kālaṁ vyāpya tāny adhītā vicāritānīti bhāvaḥ | añjasā śīghram | tatra tatra jhaṭity artha-bodhaka-vākyeṣv ity arthaḥ | ekāntataḥ ekāntena sarvathety arthaḥ | yad vā, prathamāntāt tasiḥ | ekam advitīyaṁ ca tāratamya-gaṇanāyām antarbhūtaṁ ca yato’nyad adhikaṁ śreyo nāstīty arthaḥ | tac ca premaiva na tu svargāpavargādikaṁ brahma-paramātma-bhagavatsu mukhasya bhagavat-svarūpasyāpi vaśīkārakatvād ity agrima-granthe vyaktībhaviṣyati ||9||

—o)0(o—

**|| 1.1.10 ||**

**prāyeṇālpāyuṣaḥ sabhya kalāv asmin yuge janāḥ |**

**mandāḥ sumanda‑matayo manda‑bhāgyā hy upadrutāḥ ||**

**śrīdharaḥ :** anye’pi bahunā kālena bahu-śāstra-śravaṇādibhir viniśscinvantu nety āhuḥ—

prāyeṇeti | he **sabhya** sādho ! asmin yuge kalāv alpāyuṣo janās tatrāpi mandā alasās tatrāpi sumanda-matayas tatrāpi manda-bhāgyā vighnākulās tatrāpy upadratā rogādibhiḥ ||10||

**krama-sandarbhaḥ :** kali-puruṣān varṇayati—prāyeṇeti | manda-bhāgyāḥ svalpa-puṇyāḥ ||10||

**viśvanāthaḥ :** nanu man-mukhāt tat tat sarvaṁ śrutvā yuṣmad-ādaya eva śreyo niścinvantu tatrāhuḥ—he sabhya deśa-kāla-pātrajña ! asmin kalau prāyeṇa janā alpāyuṣa eva | yadi kathañcid dīrghāyuṣas tarhi mandāḥ paramārtheṣv alasāḥ | yadi kecin niralasā api tarhi nirbuddhayaḥ | yadi subuddhayo’pi syus tadā manda-bhāgyāḥ, tādṛśa-sādhu-saṅga-hīnāḥ | yadi labdha-susaṅgā api, tadā upadrutāḥ rogādy-upadrava-vaśāt tan-mukhāt śrotuṁ śrutvā vā svaśrayo niścitya tat tad anuṣṭhātuṁ nāvakāśaṁ labhanta iti | yad vā, alpāyuṣas tatrāpi mandā ity ādi ||10||

—o)0(o—

**|| 1.1.11 ||**

**bhūrīṇi bhūri‑karmāṇi śrotavyāni vibhāgaśaḥ |**

**ataḥ sādho’tra yat sāraṁ samuddhṛtya manīṣayā |**

**brūhi bhadrāya bhūtānāṁ[[15]](#footnote-16) yenātmā suprasīdati ||**

**śrīdharaḥ :** na ca bahu-śāstra-śravaṇe’pi tāvataiva phala-siddhir ity āhuḥ—bhūrīṇīti | **bhūrīṇi karmāṇy** anuṣṭḥeyāni yeṣu tāni | **samuddhṛtya** yathāvad uddhṛtya | yenoddhṛta-vacanena **ātmā** buddhiḥ **saṁprasīdati** saṁyag upaśāmyati ||11||

**krama-sandarbhaḥ :** bhūrīṇīti sārdhakam | śrotavyāni śāstrāṇi | brūhi bhadrāya bhūtānām iti kvacit pāṭhaḥ ||11||

**viśvanāthaḥ :** tādṛśa-śreyasaḥ sādhaneṣu madhye yaṁ mukhyaṁ kali-kāla-vartibhir janaiḥ suśakyaṁ ca tat sādhanaṁ vadeti pṛcchanti | bhūrīṇi karmāṇy anuṣṭḥeyāni yatra tāni | śrotavyāni sādhanāni tādṛśa-sādhana-pratipādakāni śāstrāṇi vā, yenātmā buddhiḥ prasīdati | tac ca śravaṇa-kīrtanādikam evety agre jñāsyate ||11||

—o)0(o—

**|| 1.1.12 ||**

**sūta jānāsi bhadraṁ te bhagavān sātvatāṁ patiḥ |**

**devakyāṁ vasudevasya jāto yasya cikīrṣayā ||**

**śrīdharaḥ :** praśnāntaram—sūta jānāsīti pañcabhiḥ | bhadraṁ ta ity autsukyenāśīrvādaḥ | vistareṇāśīrvacanena viṣṇu-kathā-vighāti bhavatīti saṁgraheṇoktam | tathā hi

sā hānis tan mahac-chidraṁ sa mohaḥ sa ca vibhramaḥ |

yan muhūrtaṁ kṣaṇaṁ vāpi vāsudevaṁ na cintayet || iti | [[16]](#footnote-17)

bhagavān niratiśayaiśvaryādi-guṇaḥ | satvatāṁ sac-chabdena sattva-mūrtir bhagavān sa upāsyatayā vidyate yeṣām iti satvanto bhaktāḥ | svārthe’ṇ rākṣasa-vāyasādivat | tasya cāśravaṇam ārṣam | tad evaṁ sātvanta iti bhavati | teṣāṁ patiḥ pālakaḥ | yasyārtha-viśeṣasya cikīrṣayā vasudevasya bhāryāyāṁ devākyāṁ jāṭaḥ ||12||

**krama-sandarbhaḥ :** sūtety-ādi navakam | nānāvatārāvatāriṣv api satsu mahā-purāṇa-prārambha eva śrī-śaunakādīnāṁ śrī-kṛṣṇaika-tātparyam idam | atra pūrvaṁ sāmānyato'smābhir ekānta-śreyastvena, sarva-śāstra-sāratvena, ātmasu prasāda-hetutvena ca yat pṛṣṭaṁ, tad etad evāsmākaṁ bhāti yat śrī-kṛṣṇasya līlā-varṇanam ity abhipretyāhuḥ—sūteti | **bhadraṁ ta** iti śrī-kṛṣṇa-līlā-praśna-sahodarautsukyenāśīrvādaḥ | **bhagavān** svayam evāvatārī sampūrṇaiśvaryādi-yuktaḥ | **sātvatāṁ** nuḍ-abhāve ārṣaḥ, yādavānām ity arthaḥ | **jāto** jagad-dṛśyo babhūva ||12|| [śrī-kṛṣṇa-sandarbhaḥ 64]

**viśvanāthaḥ :** tac ca sādhana-sāraṁ śravaṇa-kīrtanādikaṁ śrī-kṛṣṇa-yaśo-viṣayakam eva vācayituṁ punaḥ pṛcchati | sūteti | bhadraṁ ta tiy autsukyenāśīrvādaḥ | santo bhaktā eva sva-vibhutvena vartante yasya sa sattvān viṣṇuḥ sa eva bhajanīyo yeṣām iti bhaktāv iti sūtreṇān | sāttvatā vaiṣṇavās teṣāṁ patiḥ | nuḍ-abhāvas tv ārṣaḥ | kiṁ vā, sātiḥ sukhārthaḥ, sautro dhātur hetum any-anto’nupasargālimpa [pā. 3.1.138] iti sūtroktas tasmād vā svarūpa-nyāyena kvipi syāt | paramātmā sa sevatayāsty eṣām iti matupi sāntvatāḥ bhaktās teṣāṁ patir iti | vasudevasya devakyāṁ bhāryāyāṁ yasya cikīrṣayā | tac ca sva-yaśaḥ-khyāpanam eva tasyaiva na tu bhū-bhāra-haraṇādeś cikīrṣayā vastutaḥ siddhānta-siddha-śravaṇa-smaraṇārhāṇi kariṣyann iti kuntī-vākya-paryavasānāt ||12||

—o)0(o—

**|| 1.1.13 ||**

**tan naḥ śuṣrūṣamāṇānām arhasy aṅgānuvarṇitum ||**

**yasyāvatāro bhūtānāṁ kṣemāya ca bhavāya ca |**

**śrīdharaḥ : aṅga** he sūta | **tan no’nuvarṇayitum arhasi** | sāmānyatas tāvad asyāvataro **bhūtānāṁ** **kṣemāya** pālanāya | **bhavāya** samṛddhaye ||13||

**krama-sandarbhaḥ :** sāmānyatas tāvat tasyāvatāra-mātraṁ **kṣemāya** ity-ādi ||13|| [śrī-kṛṣṇa-sandarbhaḥ 65]

**viśvanāthaḥ :** tasya jijñāsayā kiṁ phalam ? iti cet, śrutvā ātmānaṁ kṛtārthīkariṣyāma ity āhuḥ—yasyeti sārdhais tribhiḥ | **yasyāvatāra** eva **kṣemāya** mokṣāya **bhavāya** bhūtyai sampattaye, kiṁ punaḥ sa ity arthaḥ ||13||

—o)0(o—

**|| 1.1.14-16 ||**

**āpannaḥ saṁsṛtiṁ ghorāṁ yan‑nāma vivaśo gṛṇan |**

**tataḥ sadyo vimucyeta yad bibheti svayaṁ bhayam ||**

**yat‑pāda‑saṁśrayāḥ sūta munayaḥ praśamāyanāḥ |**

**sadyaḥ punanty upaspṛṣṭāḥ svardhuny‑āpo’nusevayā ||**

**ko vā bhagavatas tasya puṇya‑ślokeḍya‑karmaṇaḥ |**

**śuddhi‑kāmo na śṛṇuyād yaśaḥ kali‑malāpaham ||**

**madhvaḥ:** vivaśaḥ bahv-abhyāsāt | uktaṁ ca brahma-vaivarte—

śārīrād vācikābhyāso vācikān mānaso bhavet |

mānasād vivaśān mucyen nānyathā muktir iṣyate || iti ||14||

**śrīdharaḥ :** tat-prabhāvam anuvarṇayantas tad-yaśaḥ śravaṇautsukyam āviṣkurvanti—āpanna iti tribhiḥ | **saṁsṛtim āpannaḥ** prāptaḥ | **vivaśo**’pi **gṛṇan** | **tataḥ** saṁsṛteḥ | atra hetuḥ—**yad** yato nāmno **bhayam api svayaṁ bibheti** ||14||

kiṁ ca, yasya **pādaḥ saṁśrayo** yeṣām ata eva **praśamo’yanaṁ** vartma āśrayo vā yeṣāṁ, te **munaya upaspṛṣṭāḥ** sannidhi-mātreṇa sevitāḥ **sadyaḥ punanti** | **svar-dhunī** gaṅgā, tasyā āpas tu tat-pādān niḥsṛtā, na tu tatraiva tiṣṭhanti, atas tat-saṁbandhenaiva punantyo’py **anusevayā** punanti, na tu sadya iti munīnām utkarṣoktiḥ ||15||

puṇya-ślokair **īḍyāni** stavyāni **karmāṇi** yasya tasya **yaśaḥ** | **kali-malāpahaṁ** saṁsāra-duḥkhopaśanam ||16||

**sanātanaḥ** (ha.bha.vi. 11.425) : **saṁsṛtim āpannaḥ** prāptaḥ | **vivaśo’pi**, tataḥ saṁsṛteḥ **gṛṇann** eva **sadyo vimucyeta** iti jīvan-muktatoktā | atra hetuḥ—**yad** yato nāmno **bhayam api svayaṁ bibheti** ||14||

**krama-sandarbhaḥ : vivaśo**’pi viśeṣeṇa parādhīnaḥ sann api | **yasya** śrī-kṛṣṇasya **nāma** tasya sarvāvatāritvād avatāra-nāmnām api tatraiva paryavasānāt | ata eva sākṣāt śrī-kṛṣṇād api tat-tan-nāma-pravṛtti-prakārāntareṇa śrūyate śrī-viṣṇu-purāṇe—tatra tv akhilānām eva bhagavan-nāmnāṁ kāraṇāny abhavann [vi.pu. 4.15.7] iti gadyam | tad idaṁ ca vāsudeva-dāmodara-govinda-keśavādi-nāma jñeyam ||14|| [śrī-kṛṣṇa-sandarbhaḥ 66]

**yasya** śrī-kṛṣṇasya **pādau** samyag **āśrayau** yeṣām | ata eva **praśamāyanāḥ** | śamo bhagavan-niṣṭha-buddhitā, śamo man-niṣṭhatā buddheḥ [bhā.pu. 11.19.36] iti svayaṁ śrī-bhagavad-vākyāt sa eva prakṛṣṭaḥ śamaḥ praśamaḥ | sākṣāt-pūrṇa-bhagavac-chrī-kṛṣṇa-sambandhitvāt[[17]](#footnote-18) śrī-kṛṣṇa-līlākṛṣṭa-cittā ity arthaḥ | **munayaḥ** śrī-śukadevādayaḥ | [[18]](#footnote-19)**sadyaḥ punanti** sa-vāsana-pāpebhyaḥ śodhayanti | **svardhunī** gaṅgā | tasyā āpas tu—

yo’sau nirañjano devaś cit-svarūpo janārdanaḥ |

sa eva drava-rūpeṇa gaṅgāmbho nātra saṁśayaḥ || iti |

svayaṁ tathā-vidha-rūpāpi sākṣāc chrī-vāmana-deva-caraṇān niḥsṛtā **āpo’nusevayā** sākṣāt sevābhyāsenaiva tathā śodhayanti, na sannidhi-mātreṇa sevayā | tatra sākṣāt sevayāpi na sadya iti tasyā api śrī-kṛṣṇam āśritānām utkarṣāt tasyaivotkarṣaḥ |

evam eva tatas tad-yaśaso’py ādhikyam agre varṇyate—tīrthaṁ cakre nṛponaṁ yad ajani yaduṣu svaḥ-sarit-pāda-śaucaṁ [bhā.pu. 10.90.47] iti | ṭīkā ca—itaḥ pūrvaṁ svaḥ-sarid eva sarvato’dhikaṁ tīrtham ity āsīd idānīṁ yaduṣu yad ajani jātaṁ tīrthaṁ śrī-kṛṣṇa-kīrti-rūpam etat svaḥ-sarid-rūpaṁ pāda-śaucaṁ tīrtham ūnam alpaṁ cakre ity eṣā ||15|| [śrī-kṛṣṇa-sandarbhaḥ 67]

etasya daśama-skandha-padyasyaiva saṁvāditāṁ vyanakti—ko veti | **śuddhi-kāmo’pi**, yataḥ kali-yugasyāpi **malāpaham** ||16|| [śrī-kṛṣṇa-sandarbhaḥ 68]

**viśvanāthaḥ:** tataḥ saṁsṛteḥ atra ghorām iti vivaśa iti sadya iti pada-trayeṇa ajāmilādayaḥ sūcitāḥ | yad yato nāmnaḥ ekasmād api svayaṁ bhayaṁ svayaṁ bhagavān itivan mūlabhūtaṁ bhayaṁ mahākāla eva bibheti kiṁ punar mṛtyur yamaś ca kim utatamāṁ yamadūtā iti bhāvaḥ |

yat pādāv eva saṁśrityaiva vartamānāḥ sadya iti smṛta-mātra eva punanti avidyā-mālinyāni śodhayanti kiṁ punar dṛṣṭāḥ spṛṣṭāḥ sevitā veti vyākhyeyam |

yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |

kiṁ punar darśana-sparśa- pāda-śaucāsanādibhiḥ || [bhā.pu. 1.19.33]

ity anenaivaikyārtha-prāpteḥ | svardhunyā āpa ity atrāpi tasyāḥ sakāśād dūra-deśaṁ nītā ity eva vyākhyeyam | muktis tvad-darśanād eva na jāne snāna-jaṁ phalam iti vākyārtha-virodhāt | kiṁ ca svardhunyā darśanād eva sādhūnāṁ ca smaraṇād api muktir iti | tad api sādhūnām evotkarṣo jñeyaḥ | tataś ca tās tat-pādān niḥsṛtā eva atas tat-sambandhena punanto’pi upa upari spṛṣṭāḥ satyaḥ punanti | nur vikalpe | sevayā praṇaty ādinā vā ādṛtā vā svardhuny āpa iti samāsānta-bhāvaḥ ārṣaḥ |

śuddha ātma-prasādaḥ yenātmā suprasīdatīti pūrvokteḥ | yaśaḥ brahma-rudrendrajayādikaṁ rāsa-krīḍādikaṁ cātrāsādhāraṇam eva ||14-16||

—o)0(o—

**|| 1.1.17 ||**

**tasya karmāṇy udārāṇi parigītāni sūribhiḥ |**

**brūhi naḥ śraddadhānānāṁ līlayā dadhataḥ kalāḥ ||**

**śrīdharaḥ :** praśnāntaram—tasyeti | udārāṇi mahānti viśva-sṛṣṭyādīni | sūribhir nāradādibhiḥ | kalā brahma-rudrādi-mūrtīḥ ||17||

**krama-sandarbhaḥ :** yasmād evaṁ tasmāt—tasyeti | **udārāṇi** paramānanda-dātṝṇi janmādīni | svayaṁ paripūrṇasya līlayānyā api kalāḥ puruṣādi-lakṣaṇā dadhatas tat-tad-aṁśān apy ādāya tasyāvatīrṇasya sata ity arthaḥ ||17|| [śrī-kṛṣṇa-sandarbhaḥ 69]

**viśvanāthaḥ : karmāṇy** avatārāntara-sādhāraṇāny asura-vadhādīni | **udārāṇi** bhaktābhīṣṭa-pradāni | **kalā** avatārān **dadhata** iti | vartamāna-kālena tad-avatārāṇāṁ nityatvaṁ tasya ca pūrṇatvam āyātam ||17||

—o)0(o—

**|| 1.1.18 ||**

**athākhyāhi harer dhīmann avatāra‑kathāḥ śubhāḥ |**

**īlā vidadhataḥ svairam īśvarasyātma‑māyayā ||**

**madhvaḥ :** ātma-māyayā svarūpa-bhūtecchayā |

mahāmāyety avidyeti niyatir mohinīti ca |

prakṛtir vyasanety eva tavecchānanta kathyate || iti skānde |

viṣṇu-saṁhitāyāṁ ca—

icchā-śaktir jñāna-śaktiḥ kriyā-śaktir iti tridhā |

śakti-śaktimatoś cāpi na bhedaḥ kaścaneṣyate || iti ||18||

**śrīdharaḥ :** atheti praśnāntare | **avatāra-kathāḥ** sthity-artham eva tat-tad-avasare ye matsyādy-avatārāḥ, tadīyāḥ kathāḥ | **svairaṁ** līlāḥ kurvataḥ | śri-kṛṣṇāvatāra-prayojana-praśnaiva tac-carita-praśno’pi jāta eveti jñātavyam ||18||

**krama-sandarbhaḥ :** śrī kṛṣṇasya tāvan mukhyatvena kathaya | atha tad-anantaram ānuṣaṅgikatayaivety arthaḥ | **hareḥ** śrī-kṛṣṇasya prakaraṇa-balāt | **avatārāḥ** puruṣasya guṇāvatārā līlāvatārāś ca | teṣāṁ **kathā** līlāḥ sṛṣṭy-ādi-karma-rūpā bhū-bhāra-haraṇādi-rūpāś ca | **ātma-māyayā** nijecchā-rūpayā śaktyā—ātma-māyā tad-icchā syād guṇa-māyā jaḍātmikā iti mahā-saṁhitātaḥ ||18|| [śrī-kṛṣṇa-sandarbhaḥ 70]

**viśvanāthaḥ :** śubhā amāyikīr vidadhata iti vartamāna kālena līlānāṁ nityatvam ātma-māyayā yogamāyayā ||18||

—o)0(o—

**|| 1.1.19 ||**

**vayaṁ tu na vitṛpyāma uttama‑śloka‑vikrame |**

**yac chṛṇvatāṁ rasa‑jñānāṁ svādu svādu pade pade ||**

**śrīdharaḥ :** atyautsukyena punar api tac-caritāny eva śrotum icchantas tatrātmanas tṛpty-abhāvam āvedayanti—vayaṁ tv iti | yoga-yāgādiṣu tṛptāḥ sma | udgacchati tamo yasmāt sa **uttamaḥ,** tathābhūtaḥ **śloko** yasya tasya **vikrame** tu **vi**śeṣeṇa na **tṛpyāmo**’lam iti na manyāmahe | tatra hetuḥ—**yad** vikramaṁ **śṛṇvatām** | yad vā, anye tṛpyantu nāma | vayaṁ tu neti, tu-śabdasyānvayaḥ |

ayam arthaḥ—tredhā hy alaṁ-buddhir bhavati udarādi-bharaṇena vā, rasājñānena vā, svāda-viśeṣābhāvād vā | tatra śṛṇvatām ity anena śrotrasyākāśatvād abharaṇam ity uktam | **rasa-jñānām** ity anena cājñānataḥ paśuvat tṛptir nirākṛtā | ikṣū-bhakṣaṇavad rasāntarābhāvena tṛptiṁ nirākāroti | **pade pade** prati-kṣaṇaṁ **svāduto’pi svādu** ||19||

**krama-sandarbhaḥ :** ṭīkāyām—ikṣu-bhakṣaṇavad iti | ikṣu-bhakṣaṇe yathā svāda-viśeṣābhāvo bhavati, tathātra nety arthaḥ | bhagavad-vikrama-mātre tu na tṛpyāma eva | tatrāpi tīrthaṁ cakre nṛponaṁ [bhā.pu. 10.90.47] ity ādy-ukta-lakṣaṇasya sarvato’py uttamaślokasya vikrame viśeṣeṇa na tṛpyāmaḥ ||19|| [śrī-kṛṣṇa-sandarbhaḥ 71]

**viśvanāthaḥ : uttamaḥ** sarva-śreṣṭhaḥ **śloko** yaśo yasya saḥ | yad vā, uttamaiḥ ślokyate kīrtyate iti | tasya **vikrame** tu viśeṣeṇa na **tṛpyāma,** alam iti na manyāmahe | tena yāga-yogādiṣu tṛptāḥ sma iti bhāvaḥ | **yad** vikramaṇaṁ **śṛṇvatām** | yad vā, anye tṛpyantu nāma, vayaṁ tu neti, tu-śabdasyānvayaḥ |

ayam arthaḥ—tridhā hy alaṁ-buddhir bhavati | udarādi-bharaṇena vā, rasājñānena vā, svāda-viśeṣābhāvād vā | tatra śṛṇvatām ity anena śrotrasyākāśatvād vikramasya cāmūrtatvāt na bharaṇam | rasa-jñānām iti rasājñānena paśuvat tṛptir nirākṛtā | **pade pade** pratisupti-ṅantam eva prati-kṣaṇam eva **svāduto’pi svādv** iti carvitasya ikṣu-daṇḍāder iva na nīrasatvena heyatvaṁ pratyutātisvādutvena paramopādeyatvam iti ||19||

—o)0(o—

**|| 1.1.20 ||**

**kṛtavān kila karmāṇi saha rāmeṇa keśavaḥ |**

**atimartyāni bhagavān gūḍhaḥ kapaṭa‑mānuṣaḥ ||**

**śrīdharaḥ :** ataḥ śrī-kṛṣṇa-caritāni kathayety āśayenāhuḥ—kṛtavān iti | **atimartyāni** martyān atikrāntāni govardhanoddharaṇādīni | manuṣyeṣv asambhāvitānīty arthaḥ ||20||

**krama-sandarbhaḥ :** nanu kathaṁ vā mānuṣaḥ sann atimartyāni kṛtavān ? tatrāha—kapaṭa-mānuṣaḥ | pārthiva-deha-viśeṣa eva mānuṣa-śabdaḥ pratītiḥ, tasmāt kapaṭenaivāsau tathā bhātīty arthaḥ | vastutas tu narākṛter eva para-brahmatvenāsaty api prasiddha-mānuṣatve narākṛti-nara-līlātvena labdham aprasiddha-mānuṣatvam asty eva | tat punar aiśvaryāvyāghātakatvān na pratyākhyāyata iti bhāvaḥ | ata eva syamantakāharaṇe puruṣaṁ prākṛtaṁ matvā [bhā.pu. 10.53.22] ity anena jāmbavato’nyathā-jñāna-vyañjakena tasya prākṛtatvaṁ niṣidhya puruṣatvaṁ sthāpyate | evaṁ māyā-manuṣyasya vadasva vidvann [bhā.pu. 10.1.7] ity ādiṣv api jñeyam | yasmāt kapaṭa-mānuṣas tasmād eva gūḍhaḥ svatas tu tad-rūpatayaiva bhagavān iti ||20|| [śrī-kṛṣṇa-sandarbhaḥ 72]

**viśvanāthaḥ :** vikramam eva spaṣṭīkurvanti kṛtavān iti | atimartyāni narākṛti-para-brahmatvāt martyo’pi martyānatikrāntāni govardhanoddharaṇādīni tātkālika-manuṣyeṣv asambhāvitānīty arthaḥ | tad api gūḍhaḥ | tatra hetuḥ | kapaṭa-mānuṣaḥ kapaṭaṁ bhakta-hitārthaṁ brahma-veśādinā prārthana-lakṣaṇaṁ mānuṣeṣu prākṛteṣu jarāsandhādiṣu tathā yasya kapaṭaṁ prema-vilāsārthaṁ dharmopadeśādi-lakṣaṇaṁ mānuṣeṣu veṇu-nādākṛṣṭa-gopī-kuleṣv aprākṛteṣu yasya saḥ | gaḍv-āditvāt saptamyāḥ para-nipātaḥ | teṣāṁ teṣāṁ māyayā mohanāt | kapaṭī neśvaro bhavitum arhatīti pratyāyanād gūḍha ity arthaḥ ||20||

—o)0(o—

**|| 1.1.21 ||**

**kalim āgatam ājñāya kṣetre’smin vaiṣṇave vayam |**

**āsīnā dīrgha‑satreṇa kathāyāṁ sakṣaṇā hareḥ ||**

**śrīdharaḥ :** nanu yājanādhyāpanādi-vyagrāṇāṁ kuta etac chravaṇāvakāśaḥ syād ata āhuḥ—kalim iti | kalim āgatṁ jñātvā tad-bhiyā viṣṇu-padaṁ gantu-kāmā dīrgha-satreṇa nimittenātra vaiṣṇave kṣetre āsīnāḥ | hareḥ kathāyāṁ sakṣaṇā labdhvāvasarāḥ ||21||

**krama-sandarbhaḥ : *na vyākhyātam.***

**viśvanāthaḥ :** nanu yājñikānāṁ yuṣmākam īdṛśaṁ kṛṣṇa-yaśaḥ-śravaṇautsukyam aticitraṁ satyam | samprati tv asmākaṁ yājñikatvaṁ prathā-mātram eva jātam iti jānīhīty āhuḥ kalim iti | sakṣaṇā labdhāvasarāḥ sotsavā vā ||21||

—o)0(o—

**|| 1.1.22 ||**

**tvaṁ naḥ sandarśito dhātrā dustaraṁ nistitīrṣatām |**

**kaliṁ sattva‑haraṁ puṁsāṁ karṇa‑dhāra ivārṇavam ||**

**śrīdharaḥ :** asmiṁś ca samaye tvad-darśanam īśvareṇaiv saṁpāditam ity abhinandanti—tvam iti | kaliṁ saṁsāraṁ nistartum icchatām | arṇavaṁ titīrṣitāṁ karṇa-dhāro nāvika iva ||22||

**krama-sandarbhaḥ : *na vyākhyātam.***

**viśvanāthaḥ :** karṇadhāro nāvikaḥ ||22||

—o)0(o—

**|| 1.1.23 ||**

**brūhi yogeśvare kṛṣṇe brahmaṇye dharma‑varmaṇi |**

**svāṁ kāṣṭhām adhunopete dharmaḥ kaṁ śaraṇaṁ gataḥ ||**

**śrīdharaḥ :** punaḥ praśnāntaram—brūhīti | dharmasya varmaṇi kavacavad rakṣake | svāṁ kāṣṭhāṁ maryādām | sva-sva-rūpam ity arthaḥ | asya cottaraṁ kṛṣṇe sva-dhāmopagate dharma-jñānādibhiḥ saha ity ayaṁ ślokaḥ ||23||

**krama-sandarbhaḥ :** svāṁ kāṣṭhāṁ diśaṁ nija-nitya-dhāmety arthaḥ ||23||

**viśvanāthaḥ :** dharmasya karmaṇi kavacavad rakṣake tatra hetuḥ | yogeśvara iti sāmarthyam | brahmaṇya iti dayālutvam | svāṁ kāṣṭhāṁ svīyāṁ sthitiṁ maryādām | sā ca svāvirbhāvāt sa-pāda-śata-varṣānte prāpañcika-jana-dṛṣṭy-aviṣayatā eva | kāṣṭhotkarṣe sthitau diśīti | maryādā dhāraṇā sthitir iti cāmaraḥ ||23||

iti sārārtha-darśinyāṁ harṣiṇyāṁ bhakta-cetasām |

prathame prathamo’dhyāyaḥ saṅgataḥ saṅgataḥ satām ||

—o)0(o—

iti brahma-sūtra-bhāṣye śrīmad-bhāgavata-mahā-purāṇe

pāramahaṁsyāṁ saṁhitāyāṁ vaiyāsikyāṁ prathama-skandhe

naimiṣīyopākhyāne ṛṣi-praśno nāma

prathamo’dhyāyaḥ

|| 1.1 ||

### (1.2)

### atha dvitīyo’dhyāyaḥ

## naimiṣīyopākhyāne śrī-bhagavad-anubhāva-varṇanaṁ nāma

**|| 1.2.1 ||**

**vyāsa uvāca—**

**iti sampraśna‑saṁhṛṣṭo viprāṇāṁ raumaharśaṇiḥ |**

**pratipūjya vacas teśāṁ pravaktum upacakrame ||**

**śrīdharaḥ :**

tad evaṁ prathame’dhyāye ṣaṭ praśnā munibhiḥ kṛtāḥ |

dvitīye tūttaraṁ sūtaś caturṇām āha teṣv atha ||

viprāṇām ity evaṁ-bhūtaiḥ samyak praśnaiḥ hṛṣṭo romaharṣaṇasya putra ugraśravās **teṣāṁ vacaḥ pratipūjya** sat-kṛtya **pravaktum upacakrame** uprakrāntavān ||1||

**krama-sandarbhaḥ :** [cūrṇikāyāṁ] ṭīkāyāṁ—ṣaṭ-praśnāḥ | tatra tatrāñjasā [bhā.pu. 1.1.9] ity ādinā, sūta jānāsi [bhā.pu. 1.1.12] ity-ādinā, ko vā [bhā.pu. 1.1.16] ity-ādy-antena kṛṣṇāvatāra-prayojana-kṛṣṇa-caritayoḥ praśnau, vayaṁ tu [bhā.pu. 1.1.19] ity-ādi dvayam, sūta jānāsi [bhā.pu. 1.1.12] ity etat-praśnasyaivānuvādaḥ | tatrobhayatraivottaram, bhāvayatv eṣa sattvena [bhā.pu. 1.2.34] iti loka-pālanaṁ hi tac-caritram api | evam eva hi prathamādhyāye ṭīkā-pratijñātāḥ ṣaṭ-praśnā upapadyante | tatra dvitīye’dhyāye catvāry uttarāṇi | caturthasya tat-praśnottarasya tatrānyatrādarśanāt | tasya karmāṇi [bhā.pu. 1.1.17] ity-ādinā viśva-sṛṣṭy-āḍi-līlā-praśnaḥ, tasyottaram | sa evedaṁ sasarjāgre [bhā.pu. 1.2.30] ity-ādinā, athākhyāhi [bhā.pu. 1.1.18] ity-ādināvatāra-kathā-praśnaḥ, tasyottaraṁ tṛtīyo’dhyāyaḥ | brūhi yogeśvare [bhā.pu. 1.1.23] ity-ādinā dharmāśraya-praśnasyottaram—kṛṣṇe svadhāmopagate [bhā.pu. 1.3.43] ity-ādyaṁ tṛtīyādhyāya-padyam eva ||1||

**viśvanāthaḥ :**

dvitīye tv abhidheyā śrī-bhaktiḥ premā prayojanam |

viṣayo bhagavān atrety artha-traya-nirūpaṇam ||

romaharṣaṇasya putra ugraśravāḥ ||1||

—o)0(o—

**|| 1.2.2 ||**

**sūta uvāca**

**yaṁ pravrajantam anupetam apeta-kṛtyaṁ**

**dvaipāyano viraha-kātara ājuhāva |**

**putreti tan-mayatayā taravo’bhinedus**

**taṁ sarva-bhūta-hṛdayaṁ munim ānato’smi ||**

**madhvaḥ :** anupetaṁ dehādibhiḥ anabhimānāt | akātaraḥ kātaravad adarśayat | uktaṁ ca skānde—

nitya-tṛptaḥ parānando yo’vyayaḥ parameśvaraḥ |

yasya putra-phalaṁ naiva yaj jātaṁ jagad īdṛśam ||

yad adhīna-śriyo’pāṅgād brahma-rudrādi-saṁsthitiḥ |

sa putrārthaṁ tapas tepe vyāso rudrasya ceśvaraḥ ||

kātaryaṁ darśayāmāsa viyoge laukikaṁ hariḥ |

kutaḥ kātaratā tasya nityānanda-mahodadheḥ || iti |

īśann api hi lokasya sarvasya jagato hariḥ |

karmāṇi kurute viṣṇuḥ kīnāśa iva durbalaḥ || iti codyoge |

ahaṅkārātmako rudraḥ śuko dvaipāyanātmajaḥ iti skānde ||2||

**śrīdharaḥ :** pravacanasyopakramo nāma gurudevatā-namaskāra iti | tam āha—yam iti tribhiḥ | tatra sva-guroḥ śukasyaiśvaryaṁ tac-caritenaiva dyotayann āha—yam iti | yaṁ pravrajantaṁ saṁnyasya gacchantam | anupetaṁ mām upanayasvety anupanayārtham upasannam[[19]](#footnote-20) | yad vā kenāpy anupetam ananugatam | ekākinam ity arthaḥ | tatra hetuḥ—apeta-kṛtya kṛtya-śūnyaṁ karma-mārge’pravartamānaṁ naiṣṭikatvāt | dvaipāyano vyāso virahāt kātaro bhītaḥ san putrā3 iti plutenājuhāvāhvatavān | dūrād āhvane plute saty api sandhir ārṣaḥ | tadā tan-mayatayā śuka-rūpatayā taravo’abhineduḥ pratyuttaram uktavantaḥ | pituḥ snehānubandha-parihārāya yo vṛkṣa-rūpeṇottaraṁ dattavān ity arthaḥ | taṁ munim ānato’smi | tan-mayatvopapādanāya viśeṣaṇam | sarva-bhūtānāṁ hṛn manaḥ ayate yoga-balena praviśatīti sarva-bhūta-hṛdayas tam ||2||

**krama-sandarbhaḥ :** athopakrame sva-guruṁ namaskurvan tat-sādguṇyaṁ smarati dvābhyām | tatra yam ity atra tan-mayatayā iti tac-chabdena tat-tādātmyāpannaḥ paramātocyate | sa hi tadānīṁ dhyānāveśena prāpta-sarvāntaryāmi-tādātmyaḥ—dṛṣṭvānuyāntaṁ [bhā.pu. 1.4.5] ity ādi vakṣyamāṇatvāt | yata eva tasya tad-uttara-dānānusandhāna-rāhitye sati tat-pakṣapātenāntaryāmiṇaiva svayaṁ tarūṇām api dvārā tad-uttaraṁ dattam iti | yad vā, na kevalaṁ sarvātma-brahma-niṣṭhatvān nirapekṣe’pi tasmin pitaiva snigdho jātaḥ | api tu taravo’pi jātā ity āha—tan-mayatayā, tadvat sneha-mayatayā taravo’pi abhi tad-ābhimukhyena neduḥ, kim utānye jīvā ity arthaḥ | etac ca tat-prabhāvād eva jñeyam ata eva sarva-bhūtānāṁ hṛdayaṁ yasmin tam | anapetam iti citsukha-pāṭhāntaram ||2||

**viśvanāthaḥ :** atraivaṁ sutasya parāmarśaḥ | etat praśnasyottaraṁ sarva-śāstra-sāraṁ kim api vastv ahaṁ bravīmi | tena ced eṣām ātmā na prasīdet tarhi kiṁ bhaviṣyati yenātmā suprasīdatīty uktatvāt | tataś ca sāreṣv api madhye yasyātma-prasādakatvaṁ bhavyair nirūpitaṁ so’nveṣaṇīyaḥ | tatrāpi keṣāṁcin mate sāṅkhyasyaiva keṣāṁcin mīmāṁsādeḥ keṣāñcid upaniṣadām eva keṣāñcit tad-artha-tātparya-nirṇāyakāṇāṁ vedānta-sūtrāṇām evātma-prasādakatvam asti yadyapi, tad api na tat pratyetavyam | teṣām api mukhyasya tat-tat-sarva-mata-viduṣo’pi kṛta-vedānta-sūtrasya śrī-kṛṣṇa-dvaipāyanasyāpi cittāprasāda-dṛṣṭeḥ | tataś ca yadāvirbhāvena tasyāpi ātmā prasīdati sma | parīkṣin-mahā-sadasi tasthūṣām eva teṣāṁ sarva-sāra-vādināṁ mahā-jyotiṣām agra eva parīkṣayottīrṇaṁ śuddhaṁ jāmbunadam ivātma-prasādakatve nirvivādam eva yat sthiraṁ vyarājata, tad eva śrī-bhāgavataṁ mama vaktavyam abhūd iti | tatas tad-vaktāraṁ śrī-śukadevaṁ śaraṇaṁ yāmīti taṁ praṇamati | yam iti | pravrajantaṁ saṁnyasya gacchantam | anupetaṁ nikaṭam apy aprāptam | apeta-kṛtyam upanayanādi-rahitam | he putreti plutenājuhāva | na kevalaṁ parama-nirapekṣe’pi tasmiṁs tat-pitaiva snigdho’bhūt |

api tu—

yenārcito haris tena tarpitāni jaganty api |

rajyanti jantavas tatra jangamāḥ sthāvarā api ||

iti pādmoktes taravo’pīty āha | tanmayatayā śuka-mayatayā taravo’pi ābhimukhyena hetunā he putreti pratidhvani-miṣeṇa vyāsavad ājuhuvuḥ | yo hi yasminn āsajjati sa tanmaya ucyate | yathā strī-mayaḥ kāmuka iti | tataś ca sarveṣāṁ bhūtānāṁ hṛdayaṁ mano yasmiṁs tam | tena sarva-manohare bhagavad-vigrahe iva tasmin sneho’yaṁ na prākṛta-moha iti | vyāsasyāpy aviveko’yam iti doṣaḥ parāhataḥ |

yad vā, tadā tanmayatayā śuka-rūpatayā taravo’bhineduḥ pratidhvani-miṣeṇa he putreti pratyuttaraṁ daduḥ | yadi tavāhaṁ putras tadā tvam api me putra ity ata kasya ke pitṛ-putrādyā moha eva hi kāraṇam | iti tattvam avijñāya kim iti muhyasīti vyañjayāmāsuḥ | tanmayatvopapādanāya viśeṣaṇaṁ sarva-bhūtānāṁ hṛt manaḥ ayate yoga-balena praviśatīti sarva-bhūta-hṛdayas taṁ tena sa eva mamāpy antaḥ praviśya man-mukhyenaiva śrī-bhāgavataṁ vadatu | yo hi jaḍān api vṛkṣān praviśya pratyuttareṇa pitaram api samādadhau | sa eva cetanaṁ māṁ praviśya śrī-bhāgavatenaiva eṣāṁ śrotṝṇām ātmanaḥ prasādayatv iti pravacana-kāle śrī-bhāgavatasya vaktānyo’pi dhyāyed iti vidhiś ca sūcitaḥ ||2||

—o)0(o—

**|| 1.2.3 ||**

**yaḥ svānubhāvam akhila-śruti-sāram ekam**

**adhyātma-dīpam atititīrṣatāṁ tamo’ndham |**

**saṁsāriṇāṁ karuṇayāha purāṇa-guhyaṁ**

**taṁ vyāsa-sūnum upayāmi guruṁ munīnām ||**

**madhvaḥ :** svānubhāvaṁ brahma ||3||

**śrīdharaḥ :** tat-kṛpālutāṁ darśayann āha—ya iti | andhaṁ gāḍhaṁ tamaḥ saṁsārākhyam atitartum icchatām | purāṇānāṁ madhye guhyaṁ gopyam | tatra hetutvena catvāri viśeṣaṇāni | svo nijo’sādhāraṇo’nubhāvaḥ prabhāvo yasya tat-svānubhāvam | akhila-śāstra-śrutīnāṁ sāram | ekam advitīyam | anupamam ity arthaḥ | ātmānaṁ kārya-kāraṇa-saṁghātam adhikṛtya vartamānam ātma-tattvam adhyātmaṁ tasya dīpaṁ sākṣāt prakāśakam | upayāmi śaraṇaṁ vrajāmi ||3||

**krama-sandarbhaḥ :** ato ya evaṁ sākṣāc chrī-kṛṣṇa-dvaipāyane’pi sva-pitary ānusandhāna-rahita āsīt, sa eva śrī-bhagaval-līlā-varṇana-maya-śrīmad-bhāgavata-nāmaitad-granthāveśenedṛśo’pi jāta ity āha—ya iti | tad etac chrī-sūtasya śāstropakramāya śrī-guru-prasatti-rūpaṁ vākyam, sva-sukha-nibhṛta- [bhā.pu. 12.12.69] ity ādinā tad-upasaṁhārāya tad-rūpeṇa vākyenaivkīkṛtya vyākhyāyate | yaḥ khalu,

hitvā sva-śiṣyān pailādīn bhagavān bādarāyaṇaḥ |

mahyaṁ putrāya śāntāya paraṁ guhyam idaṁ jagau || [bhā.pu. 9.22.22-3]

ity anusāreṇa purāṇa-guhyam idaṁ śrīmad-bhāgavatākhyam āha—girā prakāśayāmāsa, taṁ tatrābhavad bhagavān vyāsa-putraḥ [bhā.pu. 1.19.25] ity asya pūrvottara-padya-praghaṭṭakānusāreṇāsādhāraṇa-prabhāvam | munīnāṁ gurum upayāmi śaraṇam āśraye | kīdṛśaṁ tat [purāṇa-guhyam] ? tatrāha—kiṁ vāparair īśvaraḥ [bhā.pu. 1.1.2] ity ādyānusāreṇāsdhāraṇa-prabhāvam | punaḥ kīdṛśaṁ tat ? tatrāha—nigama-kalpa-taror galitaṁ [bhā.pu. 1.1.3] ity ādy-anusāreṇākhila-śruti-sāram | punaḥ kīdṛśam ? tatrāha—nimnagānāṁ yathā gaṅgā [bhā.pu. 12.13.16] ity ādy-anusāreṇa purāṇānāṁ mukhyam | punaḥ kīdṛśam ? tatrāha—sva-sukha-nibhṛta-cetāḥ [bhā.pu. 12.12.69] ity ādy-anusāreṇātmānaṁ sva-cittam adhikṛtya vartate, yat parama-rahasyam ajita-rucira-līlākhyaṁ tattvam | tasya dīpaṁ prakāśakaṁ [adhyātma-dīpam] |

nanv evaṁ cet kathaṁ tarhi prākāśayata ? tatrāha—andhaṁ karaṇaṁ yat tamaḥ sarvāvarakam ajñānam, tat tarītum icchatāṁ saṁsāriṇāṁ karuṇayā teṣu yat kāruṇyam, tad-vaśatayety arthaḥ | yadyapy ajita rucira līlā-rasa-svarūpaṁ rahasyaṁ na te jānanti, tathāpi tat-paryanta-prakāśakaṁ tat prakāśayāmāsety aho karuṇāyā garimā dṛśyatām iti bhāvaḥ | seyaṁ ca tasya karuṇā tal-līlānubhavena tat-svabhāva-lābhāj jātā | kevalātmārāmatve—

bhajato’pi na vai kecit bhajanty abhajataḥ kutaḥ ?

ātmārāmā hy āptakāmā akṛtajñā gurudruhaḥ || [bhā.pu. 10.32.19]

iti śrī-bhagavad-vākya-virodhād asau na syād eveti ca ||3||

**viśvanāthaḥ :** asminn arthe tasya kṛpālutvam eva hetur asty eva ity āha ya iti | saṁsāriṇāṁ karuṇayāheti | na kevalam ayaṁ parīkṣid eva tārayitavyaṁ kintv agre’pi janiṣyamāṇāḥ saṁsāriṇo’nenaiva tarantv iti | tadaiva sarvānarvācīnān sasmāraiveti bhāvaḥ | andhaṁ gāḍhaṁ tamo’vidyām atiśayena sukhenaiva tarītum icchatām | ātmani adhiṣṭhitāni tattvāni mahad-ādīni teṣāṁ dīpaṁ prakāśakam iti mumukṣūṇām avidyā-kṣayo’nusaṁhitaṁ phalam uktam | śuddha-bhaktānāṁ tu akhilānāṁ śrutīnām upaniṣadāṁ sāraṁ śleṣeṇa śrutīnāṁ śravaṇānāṁ śrotrendriyasya āsvādyānāṁ sāram iti | ataḥ pūrvoktaṁ nigama-kalpa-taru-phalatvam evāsya sūcitam | ata eva svaḥ svata evānubhāvaḥ rasotkarṣa-prabhāva-jñāpako yasya taṁ svasukha-nibhṛta-cetā [bhā.pu. 12.12.69] ity atra ajita-rucira-līlā kṛṣṇā-sāra iti harer guṇākṣipta-matir vyākhyānaṁ yad adhītavān [bhā.pu. 1.7.11] ity ādibhyaḥ |

yad vā, svasyānubhāvaḥ prabhāvo yasmāt tat | tad-vyākhyānād eva śukasya sarva-munibhyo’py utkarṣo’bhūd iti bhāvaḥ | ekam anupamam advitīyam ity arthaḥ | munīnāṁ parīkṣit-sabhopaviṣṭānāṁ nārada-vyāsādīnām apīdam aśruta-caram iva jātam iti tān api śrī-śukadeva upadideśa deśyam iti sandarbhaḥ ||3||

—o)0(o—

**|| 1.2.4 ||**

**nārāyaṇaṁ namaskṛtya naraṁ caiva narottamam |**

**devīṁ sarasvatīṁ vyāsaṁ tato jayam udīrayet ||**

**śrīdharaḥ :** jayaty anena saṁsāram iti jayo granthas tam udīrayed iti svayaṁ tathodīrayann anyān paurāṇikān upaśikṣayati ||4||

**krama-sandarbhaḥ :** nārāyaṇam ity atra śāstrasyāsya nara-nārāyaṇāv adhiṣṭhātṛ-devate nirdiṣṭe | ca-kārāc chrī-kṛṣṇo’sya devatā | sarasvatī śaktiḥ | ca-kārād vyāsa ṛṣiḥ | vyāsam iti pāṭhe spaṣṭa eva | bījaṁ tu praṇava eva jñeyaḥ—oṁ naimiṣe [bhā.pu. 1.1.4] ity uktatvāt | chando’tra gāyatrī jñeyaḥ—dhīmahi [bhā.pu. 1.1.1] ity uktatvena tayaivāvrabdhatvāt | tasmāt te namasyā iti bhāvaḥ ||4||

**viśvanāthaḥ :** guruṁ natvā devatādīn praṇamati nārāyaṇam iti | deśādhikāritvena nara-nārāyaṇāv asyādhiṣṭhātṛ-devate nirdiṣṭe narottamam iti puruṣottamaḥ śrī-kṛṣṇo’sya devatā sarasvatī śaktiś cakārād vyāsa ṛṣiḥ vyāsam iti pāṭhe spaṣṭa eva | bījaṁ tu praṇava eva jñeyaḥ | chando’tra prādhānyena gāyatry eva jñeyā | tayaivārabdhatvāt tān namaskṛtya jayeti kriyā-padam ākṣepa-labdhaṁ śrī-kṛṣṇa-sambodhanakam | udīrayed iti svayaṁ tathodīrayann anyān api paurāṇikān upaśikṣayati | jayaty anena saṁsāram iti jayograsthas tam iti vā tatra ktvā-pratyayanaivānantarye siddhe tata iti kartṛ-viśeṣaṇam | kta-pratyayāntaṁ jñeyam iti kecit ||4||

—o)0(o—

**|| 1.2.5 ||**

**munayaḥ sādhu pṛṣṭo’haṁ bhavadbhir loka-maṅgalam |**

**yat kṛtaḥ kṛṣṇa-sampraśno yenātmā suprasīdati ||**

**śrīdharaḥ :** teṣāṁ vacaḥ pratipūjyeti yad uktaṁ tat pratipūjanaṁ karoti | he **munayaḥ** ! **sādhu** yathā bhavati tathā’**haṁ pṛṣṭaḥ** | yato **lokānāṁ maṅgalam** etat | **yad** yataḥ **kṛṣṇa**-viṣayaḥ **saṁpraśnaḥ kṛtaḥ** | sarva-śāstrārtha-sāroddhāra-praśnasyāpi kṛṣṇe paryavasānād evam uktam ||5||

**krama-sandarbhaḥ :** iti sampraśna-saṁhṛṣṭaḥ [bhā.pu. 1.2.1] ity-ādy-anantaraṁ nārāyaṇaṁ namaskṛtya [bhā.pu. 1.2.2] ity-ādy-ante purāṇam upakramyaivāha—-munaya iti | ṭīkā ca—teṣāṁ vacaḥ pratipūjyeti yad uktaṁ tat pratipūjanaṁ karoti | he munayaḥ ! sādhu yathā bhavati tathāhaṁ pṛṣṭaḥ | ity-ādikā |

**yad** iti | atra evottareṣv api padyeṣu adhokṣaja-vāsudeva-sātvatāṁ-pati-kṛṣṇa-śabdās tat-prādhānya-vivakṣayaiva paṭhitāḥ | atra śreyaḥ-praśnasyāpy uttaraṁ loka-maṅgalam ity anenaiva tāvad uktaṁ bhavati | tathātma-suprasāda-hetoś ca yenātmā bhavati | tathātma-suprasāda-hetoś ca yenātmā suprasīdati ity anena | samprasīdatīty atra sam iti kvacit pāṭhaḥ ||5||

**viśvanāthaḥ :** teṣāṁ vacaḥ pratipūjyeti yad uktaṁ tat prati-pūjanaṁ karoti | he munayaḥ, sādhu yathā bhavati tathā’haṁ pṛṣṭaḥ | yato lokānāṁ maṅgalam etat | yad yataḥ kṛṣṇa-viṣayaḥ saṁpraśnaḥ kṛtaḥ | sarva-śāstrārtha-sāroddhāra-praśnasyāpi kṛṣṇe paryavasānād evam uktam ||5||

—o)0(o—

**|| 1.2.6 ||**

sa vai puṁsāṁ paro dharmo yato bhaktir adhokṣaje |

ahaituky apratihatā yayātmā suprasīdati ||

**śrīdharaḥ :** tatra yat prathamaṁ pṛṣṭaṁ sarva-śāstra-sāram aikāntikaṁ śreyo brūhīti tatrottaram | sa vai puṁsām iti | ayam arthaḥ—dharmo dvi-vidhaḥ | pravṛtti-lakṣaṇo nivṛtti-lakṣaṇaś ca | tatra yaḥ svargādy-arthaḥ pravṛtti-lakṣaṇaḥ so’paraḥ | yatas tu dharma-cchravaṇādarādi-lakṣaṇā bhaktir bhavati sa paro dharmaḥ sa evaikāntikaṁ śreya iti | kathaṁbhūtā | ahaitukī hetuḥ phalānusandhānaṁ tad-rahitā | apratihatā vighnair anabhibhūtā ||6||

**krama-sandarbhaḥ :** tad evaṁ sarva-śāstra-sārasya śrī-kṛṣṇākhya-svayaṁ-bhagavad-āvirbhāva-praśna-lakṣita-tad-bhakti-lakṣaṇasya śreyasaḥ parama-sarvottamatvaṁ bodhayituṁ bhagavad-āvirbhāva-mātrasya bhakteḥ sarvottama-śreyastvam āha—sa vai ity-ādinā ato vai kavaya ity antena granthena |

yato dharmād adhokṣaje bhaktis tat-kathā-śravaṇādiṣu rucir bhavati | dharmaḥ svanuṣṭhita [bhā.pu. 1.2.8] ity ādau vyatirekeṇa darśayiṣyamāṇatvāt | sa vai sa eva | svanuṣṭhitasya dharmasya saṁsiddhir hari-toṣaṇaṁ [bhā.pu. 1.2.13] iti vakṣyamāṇa-rītyā tat-santoṣārtham eva kṛto dharmaḥ paraḥ sarvataḥ śreṣṭhaḥ na nivṛtti-mātra-lakṣaṇo’pi, vaimukhyāviśeṣāt | tathā ca śrī-nārada-vākyam—naiṣkarmyam apy acyuta-bhāva-varjitam ity-ādau kutaḥ punaḥ śaśvad abhadram īśvare na cārpitaṁ karma yad apy akāraṇam [bhā.pu. 1.5.12] iti | ato vakṣyate ataḥ pumbhir [bhā.pu. 1.2.13] ity-ādi | tataḥ sa evaikāntikaṁ śreyaḥ ity arthaḥ | anena bhaktes tādṛśa-dharmato’pi atiriktatvam | tasyāḥ bhakteḥ svarūpa-guṇam āha, svata eva sukha-rūpatvād ahaitukī phalāntarānusandhāna-rahitā | apratihatā tad-upari-sukhada-padārthāntarābhāvāt kenāpi vyavadhātum aśakyā ca | jātāyāṁ ca tasyāṁ ruci-lakṣaṇāyāṁ bhaktyā tayaiva śravaṇādi-lakṣaṇo bhaki-yogaḥ pravartitaḥ syāt ||6||

**viśvanāthaḥ :** sarva-śāstra-sāram aikāntikaṁ śreyo brūhīti praśna-dvayasyottaram āha—sa vai puṁsāṁ puṁ-mātrāṇām eva dharmaḥ paraḥ paramaḥ śrava-kīrtanādi-lakṣaṇaḥ | yad uktaṁ—

etāvān eva loke’smin puṁsāṁ niḥśreyasodayaḥ |

tīvreṇa bhakti-yogena mano mayy arpitaṁ sthiram || [bhā.pu. 6.3.22]

ity ataḥ para-śabda-viśeṣyo dharmo bhakti-yogaḥ | eva bhaved iti tathātra vatup-pratyayenaiva-kāreṇa caitad anyasya para-dharma-pada-vācyatvaṁ niṣiddham | yato bhaktiḥ prema-lakṣaṇā bhaved ahaitukī hetuṁ vinaivotpadyamānā iti saguṇā vyāvṛttā |

nanu mahānayam apalāpaḥ kriyate, maivam | śravaṇa-kīrtanādi-rūpo yo dharmaḥ sa bhaktir eva sādhana-nāmnī | saiva pāka-daśāyāṁ prema-nāmnī | te dve api bhakti-śabdenaivocyate | tad api bhaktyā sañjātayā bhaktyā bibhraty utpulakāṁ tanuṁ [bhā.pu. 11.3.31] iti yato bhaktir adhokṣaje ity ādiṣu uttarasyā bhakteḥ pūrvā bhaktiḥ kāraṇaṁ pakvāmrasya kāraṇam āmāmram itivat | svāda-bheda-nibandhanam eva tasya kāraṇatvaṁ bāla-bodhanārthaṁ kālpanikam eva, na tu vāstavam | na hy ekasyaiva puruṣasya bālya-yauvanādy-anekāvasthāvato hetu-hetumad-bhāvas tāttvika iti | ghaṭa-paṭaudanādiṣu mṛt-tantu-taṇḍulādīnāṁ nāma-rūpa-lopa iveti | na tatra tādṛśatvaṁ vyākhyātuṁ śakyam ity avaseyam | na ca bhakteḥ prasiddho hetuḥ sādhu-saṅga evāstīti vācyam | tasyāpi ādau śraddhā tataḥ sādhu-saṅgo’tha bhajana-kriyā [bha.ra.si. 1.3.11] ity ādau bhakter dvitīya-bhūmikātvenoktatvād bhaktitvam eva | syān mahat-sevayā vipra [bhā.pu. 1.2.16] ity agre’pi vyākhyāsyamānatvāc ca | kiṁ ca, dāna-vrata-tapo-homādi-niṣkāma-karma-yogaś ca jñānāṅga-bhūtāyāḥ sāttvikyā eva bhakteḥ kathañcid dhetur bhavati, na tu nirguṇāyāḥ |

yaṁ na yogena sāṅkhyena dāna-vrata-tapo-’dhvaraiḥ |

vyākhyā-svādhyāya-sannyāsaiḥ prāpnuyād yatnavān api || [bhā.pu. 11.12.9]

ity ekādaśokteḥ | na ca nirguṇāyā bhakter bhagavat-kṛpaiva hetur ity api vācyam | tasyāpi hetāv anviṣyamāṇe anavasthānāt | na ca sā nirupādhir eva kevalā hetur ity api vācyam | tasyā asārvatrikatvena bhagavati vaiṣamya-prasakteḥ | kiṁ ca, bhakta-kṛpaiva hetur ity ukter na kiñcid asāmañjasyam | uttama-bhaktānāṁ vaiṣamyābhāve’pi prema-maitrī-kṛpopekṣā yaḥ karoti sa madhyamaḥ [bhā.pu. 11.2.46] iti madhyama-bhakta-lakṣaṇe vaiṣamyasya darśanāt | tataś ca bhatgavato bhaktādhīnatvāt bhakta-kṛpānugāminī bhagavat-kṛpā-hetur iti siddhāntaḥ |

nanu, tarhi kathaṁ bhakter ahaitukatvam abhūt ? ucyate | bhagavat-kṛpāyā bhakta-kṛpāntarbhūtatvād bhakta-kṛpāyāś ca bhakta-saṅāntarbhūtatvād bhakta-saṅgasya bhaktyāṅgatvād ahaitukatvam eva siddham | kiṁ ca, bhakta-kṛpāyā hetur bhaktasyaiva tasya hṛdaya-vartinī bhaktir eva tāṁ vinā kṛpodaya-sambhavābhāvāt | sarva-prakāreṇāpi bhakter bhaktir eva hetur iti nirhetukatvaṁ siddham | bhakti-mate bhakti-bhakta-bhajanīya-tat-kṛpādīnāṁ na pṛthag-vastutvam iti bhakteḥ svaprakāśakatvena bhakti-prakāśyatve’pi bhagavataḥ svaprakāśakatvaṁ nānupapannam iti | apratihatā kenāpi nivārayitum aśakyā | tathā hi tal-lakṣaṇe | mano-gatir avicchinnā yathā gaṅgāmbhaso’mbudhau [bhā.pu. 3.29.12] iti vakṣyate | uktaṁ ca śrī-rūpa-gosvāmi-caraṇaiḥ | sarvathā dhvaṁsa-rahitaṁ saty api dhvaṁsa-kāraṇe [u.nī. 14.63] iti | jñāna-karmādibhir apāvṛteti vā | yayā bhaktyā ātmā manaḥ samyag eva prasīdatīti kāmanā-mālinye sati manaḥ prasāda-hetutvāsambhavād asyā bhakter niṣkāmatvaṁ svata evāyātam ||6||

—o)0(o—

**|| 1.2.7 ||**

vāsudeve bhagavati bhakti-yogaḥ prayojitaḥ |

janayaty āśu vairāgyaṁ jñānaṁ ca yad ahaitukam ||

**śrīdharaḥ :** nanu tam etaṁ vedānuvacanena brāhmaṇā vividiṣanti yajñena dānena tapasā’nāśakena ityādi śrutibhyo dharmasya jñānāṅgatvaṁ prasiddhaṁ tat kuto bhakti-hetutvam ucyate | satyam | tat tu bhakti-dvāreṇety āha—vāsudeva iti | ahaitukaṁ śuṣka-tarkādy-agocaram aupaniṣadam ity arthaḥ ||7||

**sanātana-gosvāmī :** ahaitukaṁ śuṣka-tarkādy-agocaram aupaniṣadam ity arthaḥ | yad vā, niṣkāma-jana-prāpya-padaṁ yat mokṣākhyaṁ vā śrī-vaikuṇṭhākhyaṁ tac ca | yad vā, phalābhisandhi-rahitaṁ prema ca janayatīty arthaḥ ||7|| [ha.bha.vi. 11.572]

**krama-sandarbhaḥ :** tataś ca yasyāsti bhaktir bhagavaty akiñcanā sarvair guṇais tatra samāsate surāḥ [bhā.pu. 5.18.12] ity-ādy-anusāreṇa bhagavat-svarūpādi-jñānaṁ tato’nyatra vairāgyaṁ ca tad-anugāmyeva syād ity āha—vāsudeva iti | ahaitukaṁ śuṣka-tarkādy-agocaram aupaniṣadaṁ jñānam āśu īṣat-śravaṇa-mātreṇa janayatīti | jñānaṁ ca tad ahaitukam iti pāṭhaḥ kvacit ||7||

**viśvanāthaḥ :** nanu sa eva kim-ākāra ātma-prasādaḥ ? ity apekṣāyāṁ sarva-durviṣaya-vaimukhyāpādaka-bhagavad-rūpa-guṇa-mādhuryānubhava-jñāna-maya evāyam ity āha—vāsudeva iti | prakarṣeṇa yojitaḥ sambaddhaḥ dāsya-sakhyādi-sambandha-yuktaḥ kṛta iti yāvat | śleṣeṇa prayojanīkṛtaḥ bhakti-yogasya bhakti-yoga eva prayojanaṁ nānya ity eva vicārita ity arthaḥ | janayatīti | jñāna-vairāgyārthaṁ pṛthak yatno bhaktair na kartavya iti bhāvaḥ | āśu śīghraṁ tat-kāla evety arthaḥ | yad vakṣyate—

bhaktiḥ pareśānubhavo viraktir

anyatra caiṣa trika eka-kālaḥ|

prapadyamānasya yathāśnataḥ syus

tuṣṭiḥ puṣṭiḥ kṣud-apāyo’nu-ghāsam || [bhā.pu. 11.2.42] iti |

nanu tarhi jñānātn mokṣa eva bhāvīti tatrāha ahaiktukam annasya hetor vasati itivad dhetuḥ prayojanaṁ tad atra sāyujyaṁ tan nārhatīti | tena bhagavad-rūpa-guṇa-mādhuryānubhāva-mayam eva jñānam āyātam | evam eva caturthe’pi vakṣyate—

vāsudeve bhagavati bhakti-yogaḥ samāhitaḥ |

sadhrīcīnena vairāgyaṁ jñānaṁ ca janayiṣyati || [bhā.pu. 4.29.37] iti |

tatra sadhrīcīna-prakāraṁ khalu mokṣādi-phalāntarābhisandhi-rāhityam eveti vyākhyāsyate |

so’cirād eva rājarṣe syād acyuta-kathāśrayaḥ |

śṛṇvataḥ śraddadhānasya nityadā syād adhīyataḥ || [bhā.pu. 4.29.38]

ity antara-vākye tat-kāraṇaṁ ca sa eva dṛṣṭa iti | evaṁ ca bhakteḥ kāraṇaṁ prayojanaṁ ca bhaktir eveti vyavasthitam ||7||

—o)0(o—

**|| 1.2.8 ||**

**dharmaḥ svanuṣṭhitaḥ puṁsāṁ viṣvaksena-kathāsu yaḥ |**

**notpādayed yadi ratiṁ śrama eva hi kevalam ||**

**śrīdharaḥ :** vyatirekam āha—dharma iti | yo dharma iti prasiddha sa yadi viṣvaksenasya kathāsu ratiṁ notpādayet tarhi svanuṣṭhito’pi sann ayaṁ śramo jñeyaḥ | nanu mokṣārthasyāpi dharmasya śramatvam asty evāta āha—kevalam, viphalaḥ śrama ity arthaḥ | nanv asti tatrāpi svargādi-phalam ity āśaṅkyaiva-kāreṇa nirākaroti | kṣayiṣṇutvān na tat-phalam ity arthaḥ | nanu, akṣayyaṁ ha vai cāturmāsya-yājinaḥ sukṛtaṁ bhavati ity ādi śruter na tat-phalasya kṣayiṣṇutvam ity āśaṅkya hi-śabdena sādhayati | tad yatheha karma-cito lokaḥ kṣīyate evam evāmutra puṇya-cito lokaḥ kṣīyate [chā.u. 8.1.6] iti tarkānugṛhītayā śrutyā kṣayiṣṇutva-pratipādanāt ||8||

**krama-sandarbhaḥ :** vyatirekam āha—dharmaḥ svanuṣṭhita iti | vāsudeva-toṣaṇābhāvena yadi tat-kathāsu tal-līlā-varṇaneṣu ratiṁ ruciṁ notpādayet, tadā śramaḥ syān na tu phalam | kathā-ruceḥ sarvatraivādyatvāt śreṣṭhatvāc ca saivoktā | tad-upalakṣaṇatvena bhajanāntara-rucir apy upadiṣṭā | eva-śabdena pravṛtti-lakṣaṇa-karma-phalasya svargādeḥ kṣayiṣṇutvam | hi-śabdena tatraiva yatheha karma-jito lokaḥ kṣīyate [chā.u. 8.1.6] iti sopapattika-śruti-pramāṇatvam | nirṇīte kevalam ity amara-koṣāt kevalam ity avyayena nivṛtti-mātra-lakṣaṇa-dharma-phalasya jñānasyāsādhyatvam, siddhasyāpi naśvaratvam | tatrāpi tenaiva hi-śabdena yasya deve parā bhaktir [śve.u. 6.23] ity ādi śruti-pramāṇatvam, naiṣkarmyam apy acyuta-bhāva-varjitaṁ [bhā.pu. 1.5.12], śreyaḥ-sṛtiṁ bhaktim udasya te vibho kliśyanti ye kevala-bodha-labdhaye ity ādi [bhā.pu. 10.14.4], āruhya kṛcchreṇa paraṁ padaṁ tataḥ patanty adho’nādṛta-yuṣmad-aṅghrayaḥ [bhā.pu. 10.2.32] ity ādi vacana-pramāṇatvaṁ ca sūcitam | śloka-dvayena bhakir nirapekṣā, jñāna-vairāgye tu tat-sāpekṣe iti labhyate ||8||

**viśvanāthaḥ :** nanu varṇāśramācāra-lakṣaṇo dharmaḥ kathaṁ na paras tatrāha dharma iti | yaḥ puṁsāṁ viprādīnāṁ suṣṭhu anuṣṭhito dharmaḥ saḥ | viṣvaksena-kathāsu ratiṁ notpādayet karmaṇā pitṛ-loka iti śruteḥ | karmaṇāṁ raty-anutpādakatvaṁ ca | karmabhir vā trayī-proktair ity ādau na yatrātma-prado harir [bhā.pu. 4.31.10-12] iti caturthe nāradokter eva vyaktam | yad ca ratiṁ notpādayet tarhi kevalaṁ śrama eva pitṛ-lokāder naśvaratvāt tasmāt sva-dharmaṁ tyaktvā śravaṇa-kīrtanādi-lakṣaṇaḥ pūrvoktaḥ paro dharma evānuṣṭheya iti bhāvaḥ |

yad vā, nanu ca—

asmin loke vartamānaḥ svadharmastho’naghaḥ śuciḥ |

jñānaṁ viśuddham āpnoti mad-bhaktiṁ ca yadṛcchayā || [bhā.pu. 11.20.11]

iti śrī-bhagavad-ukter niṣkāmaḥ karma-yoga eva bhakter hetur asti tat kathaṁ bhaktir ahaitukīty ucyate | satyam | tatra karma-yogasya jñāna-janakatvam iva na sākṣāt bhakti-janakatvaṁ vyākhyātuṁ śakyaṁ madhye yadṛcchayeti padopādānāt | tataś ca tatra puṁsi bhakter yadṛccha svairitā yadi syād daivād anya-nirapekṣa eva śuddha-bhakteḥ praveśaḥ syāt, tadā tām api sa prāpnotīti tatrārthaḥ | yadṛcchā svairitety abhidhānāt kaṣṭa-kalpanayā vyākhyānantare bhakteḥ sva-prakāśatvaṁ na siddhed iti tad anādṛtam ity ato niṣkāmo’pi karma-yogo na bhakter hetur ity āha—dharma iti ya iti | sa vai puṁsāṁ paro dharmaḥ [bhā.pu. 1.2.6] iti padoktāt parama-dharmād anyo yo varṇāśramācāra-lakṣaṇaḥ svanuṣṭhito niṣkāmo’pi dharmo viṣvaksena-kathāsu ratiṁ prī.tiṁ notpādayet sa kevalaṁ śrama eva yadīti garhāyāṁ śrama-janakatvād garhitety arthaḥ | yadi garhā-vikalpayor itimedinī |

yad vā, asandehe’pi sandeha-vacanaṁ yadi vedāḥ pramāṇam itivat | dhatte padaṁ tvam avitā yadi vighna-mūrdhni ity atra yadīti śabdo niścaye iti śrī-svāmi-caraṇānāṁ vyākhyānāc ca |

yad vā, nanu prasiddha-dharmād api kvacit hari-kathāsu prītir utpādyata iti śrūyate | satyam | tayā vinā dharma-phalāprāpteḥ sā khalv aupādhiky eva na tāttvikīty āha—dharma iti | ya iti sa prasiddho dharmaḥ kāmyo nityo vā viṣvaksena-kathāsu ratiṁ prītiṁ yadi notpādayet, tadā śrama eva | ayam arthaḥ—yathā karṣakāṇāṁ nṛpe prītiṁ kṛṣir evotpādayaty anyathā tasyāḥ phalāprāpter evam eva dharmo’pi viṣvaksena-kathāsu prītiṁ vinā svasya vaiphalya-darśanayaiva tatra vivekināṁ notpādayet, tadā kevalaṁ śrama eva | yathā nṛpe prītiṁ vinā kṛṣi-phalasyālābhāt śrama eva, tathaiva harau bhaktiṁ vinā pravṛtta-nivṛtta-dharma-phalayoḥ svargādi-jñānayor alābhāt śramaḥ |

yad uktaṁ—kutaḥ punaḥ śaśvad abhadram īśvare na cārpitaṁ karma tad apy akāraṇaṁ [bhā.pu. 1.5.12, 12.12.53] iti | yathā ca kṛṣau prīty-anurodhād eva nṛpe prītiḥ, na tu vastutas tathaiva dharme prīty-anurodhād eva tat-kathāsu prītir na tu tatra vastutaḥ iti vivecanīyam | ata eva prahlādenoktam—nānyathethāvayor artho rāja-sevakayor iva [bhā.pu. 7.10.6] iti ||8||

—o)0(o—

**|| 1.2.9 ||**

**dharmasya hy āpavargyasya nārtho’rthāyopakalpate |**

**nārthasya dharmaikāntasya kāmo lābhāya hi smṛtaḥ ||**

**śrīdharaḥ :** tad evaṁ hari-bhakti-dvārā tad-itara-vairāgyātma-jñāna-paryantaḥ paro dharma ity uktam | anye tu manyante | dharmasyārthaḥ phalam, tasya ca kāmaḥ phalam, tasya cendriya-prītiḥ, tat-prīteś ca punar api dharmārthādi-paramparā | yathāhuḥ—dharmād arthaś ca kāmaś ca sa kim-arthaṁ na sevyate ? ity-ādi | tan nirākaroti—dharmasyeti dvābhyām | **āpavargyasya** ukta-nyāyenāpavarga-paryantasya **dharmasya arthāya** phalatvāya **artho** **nopakalpate,** yogyo na bhavati | tathā **arthasya** apy evaṁ-bhūta-dharmāvyabhicāriṇaḥ **kāmo lābhāya** phalatvāya **na hi smṛto** munibhiḥ[[20]](#footnote-21) ||9||

**krama-sandarbhaḥ :** tad evaṁ bhakti-phalatvenaiva dharmasya sāphalyam uktam | tatra yad anye manyante—dharmasyārthaḥ phalam | tasya kāmas tasya cendriya-prītis tat-prīteś ca punar api dharmādi-paraspareti tac cānyathaivety āha dvābhyām |

**āpavargyasya**—yathā-varṇa-vidhānam apavargaś ca bhavati | yo’sau bhagavati sarvātmany anātmye’nirukte’nilayane paramātmani vāsudeve’nanya-nimitta-bhakti-yoga-lakṣaṇo nānā-gati-nimittāvidyā-granthi-bandhana-dvāreṇa yadā hi mahā-puruṣa-puruṣa-prasaṅga [bhā.pu. 5.19.19-20] iti pañcama-skandha-gadyānusāreṇa apavargo bhaktiḥ | tathā ca skānde revā-khaṇḍe—

niścalā tvayi bhaktir yā saiva muktir janārdana |

muktā eva hi bhaktās te tava viṣṇo yato hare || iti |

ata ukta-rītyā bhakti-sampādakasyety arthaḥ ||9||

**arthāya** phalatvāya | tathā **arthasya** apy evaṁ-bhūta-dharmāvyabhicāriṇaḥ **kāmo lābhāya** phalatvāya **na hi smṛtas** tattva-vidbhiḥ | ity-ādikaṁ bhakti-sandarbhe (6) ||

**viśvanāthaḥ :** kiṁ cātra loke caturvidhā janāḥ karmiṇo jñānino yogino bhaktāś ca | tatra dharmādy-arthaś ca kāmaś ca sa kim-arthaṁ na sevyate ? iti dṛṣṭyā dharmasya arthaḥ phalam, arthasya kāmaḥ, kāmasya indriya-prītiḥ, indriya-prītau ca satyāṁ tad-arthaṁ punar api dharmādi-parasparā yathā karmiṇāṁ na tathā uttareṣāṁ trayāṇām ity āha |

**dharmasya** śama-damāder yama-niyamādeś ca, śravaṇa-kīrtanādeś ca | **arthaḥ** sarvathā bhavann api **arthāya** phalatvāya **na kalpate** | tam anusandhāya tat-tad-apravṛtteḥ yataḥ **āpavargyasya** apavarga-prayojakasya tad asya prayojanam ity arthe svargādibhyo ya iti svārthikāṇ-antāt ya-pratyayaḥ | tena apavarga eva anusaṁhitaṁ phalam iti bhāvaḥ | jñāni-yoginor mate apavargo mokṣaḥ, bhakta-mate prema-bhaktiḥ | yathā-varṇa-vidhāna apavargaś ca bhavati | yo’sau bhagavati sarvātmany anātmye’nirukte’nilayane paramātmani vāsudeve’nanya-nimitta-bhakti-yoga-lakṣaṇo nānā-gati-nimittāvidyā-granthi-bandhana-dvāreṇa yadā hi mahā-puruṣa-puruṣa-prasaṅga [bhā.pu. 5.19.19-20] iti pañcama-skandhāt, yenāpavargākhya-mad-abhra-buddhir ity ādau, khagendra-dhvaja-pāda-mūlaṁ [bhā.pu. 1.18.16][[21]](#footnote-22) iti prathama-skandhāc ca |

niścalā tvayi bhaktir yā saiva muktir janārdana |

muktā eva hi bhaktās te tava viṣṇo yato hare || iti |

iti skānde revā-khaṇḍāc ca | tathā arthasya kāmo lābhāya phalatvāya na | yato dharmaikāntasya dharma eva anusaṁhitaṁ phalam iti bhāvaḥ | tathā jñāni-yoginoḥ | śama-damādi-yama-niyamādy-anukūle kasmiṁścana dharma-viśeṣe | arthasya viniyogaḥ bhaktasya tu bhagavato bhāgavatānāṁ vā sevāyāṁ suspaṣṭa eva ||9||

—o)0(o—

**|| 1.2.10 ||**

**kāmasya nendriya-prītir lābho jīveta yāvatā |**

**jīvasya tattva-jijñāsā nārtho yaś ceha karmabhiḥ ||**

**śrīdharaḥ : kāmasya** ca viṣaya-bhogasya **indriya-prītir** **lābhaḥ** phalaṁ na bhavati, kiṁ tu **yāvatā jīveta** tāvān eva kāmasya lābhaḥ | [tādṛśa-] jīvana-paryāpta[[22]](#footnote-23) eva kāmaḥ sevya ity arthaḥ | **jīvasya** jīvanasya **ca** punaḥ karmānuṣṭhāna[[23]](#footnote-24)-dvārā **karmabhir** **ya iha** prasiddhaḥ [svargādiḥ] so’**rtho na** bhavati, kiṁ tu **tattva-jijñāsā** eveti lābhaḥ ||10||

**krama-sandarbhaḥ :** tad evaṁ tattva-jñānaṁ yasyā bhakter avāntara-phalam uktaṁ, saiva paramaṁ phalam iti bhāvaḥ ||10|| (bhakti-sandarbha 6)

**viśvanāthaḥ : kāmasya** viṣaya-bhogasya **indriya-prītir** **lābhaḥ** phalaṁ **na** bhavati, kiṁ tu **yāvatā jīveta** tāvān eva jīvana-paryāptaḥ kāmaḥ sevyata ity arthaḥ | tatra jñānināṁ yogināṁ vārtha kāmendriya-prītayo jñāna-yogayor ānuṣaṅgika-phalāni, karma-phalatvenaiva vyapadiśyante, jñāna-yogayos tayor niṣkāma-karma pariṇāmatvāt | ato jñānināṁ yogināṁ ca dṛṣṭe sukha-duḥkhe karma-phale evocyete | bhaktānāṁ tv artha-kāmendriya-prītayo bhakter evānuṣaṅgika-phalāni | bhakteḥ karma-pariṇāmatvābhāvāt na teṣāṁ karma-phalatva-vyapadeśaḥ | ato bhaktānāṁ dṛṣṭaṁ sukhaṁ bhakti-phalam eva | duḥkhaṁ tu—

yasyāham anugṛhṇāmi hariṣye tad-dhanaṁ śanaiḥ |

tato’dhanaṁ tyajanty asya sva-janā duḥkha-duḥkhitam || [bhā.pu. 10.88.8]

ity ādi bhagavad-vacanād bhagavad-utthaṁ bhakty-aparādha-phalaṁ ceti yathā-yogyaṁ vivecanīyam | **jīvasya** jīvanasya **tattva-jijñāsā** phalaṁ, **karmabhiḥ** punar apy anuṣṭhitair **ya iha** prasiddhaḥ svargādiḥ sa naiva ||10||

—o)0(o—

**|| 1.2.11 ||**

**vadanti tat tattva-vidas tattvaṁ yaj jñānam advayam |**

**brahmeti paramātmeti bhagavān iti śabdyate ||**

**madhvaḥ :** advayam asamādhikam | tathā ca bhāllaveya śrutiḥ—sa puruṣaḥ so’dvayaḥ iti | na hy enam abhi kaścana hy enam atikaścana iti ca | so’dvayaḥ puruṣas tasmān na samo nādhiko ya ata iti mahā-saṁhitāyām | tattva-śabdārthas tatraivoktaḥ |

atītānāgate kāle yat tādṛśam udīryate |

kutaścid anyathāneyāt tat tattvaṁ tattvato viduḥ || iti ||11||

**śrīdharaḥ :** nanu ca tattva-jijñāsā nāma dharma-jijñāsaiva dharma eva hi tattvam iti kecit ? tatrāha—**tattva-vidas** tu **tad** eva **tattvaṁ vadanti** | kiṁ tat ? **yaj jñānaṁ** nāma | **advayam** iti kṣaṇika-vijñāna-pakṣaṁ vyāvartayati | nanu tattva-vido’pi vigīta-vacanā eva ? maivam | tasyaiva tattvasya nāmāntarair abhidhānād ity arthaḥ | aupaniṣadair **brahmeti**, hairaṇyagarbhaiḥ **paramātmeti**, sātvatair **bhagavān ity** abhidhīyate ||11||

**krama-sandarbhaḥ :** vadantīti tair vyākhyātam | tatra *vigīta-vacanāḥ* ity atra parasparam iti śeṣaḥ | tattvasaya nāmāntarair abhidhānāt iti dharmiṇi sarveṣām abhramāt, dharma eva tu bhramād iti |

yad vā, kiṁ tattvam ? ity apekṣāyām āha—vadantīti | **jñānaṁ** cid-eka-rūpam | **advayatvaṁ** cāsya svayaṁ-siddha-tādṛśātādṛśa-tattvāntarābhāvāt sva-śakty-eka-sahāyatvāt | paramāśrayaṁ taṁ vinā tāsām asiddhatvāc ca | **tattvam** iti parama-puruṣārthatā-dyotanayā parama-sukha-rūpatvaṁ tasya bodhyate | ata eva tasya nityatvaṁ ca darśitam |

atra śrīmad-bhāgavatākhya eva śāstre kvacid anyatrāpi tad ekaṁ tattvaṁ tridhā **śabdyate** | kvacid **brahmeti**, kvacit **paramātmeti**, kvacid **bhagavān iti** ca | kintv atra śrīmad-vyāsa-samādhi-labdhād bhedāj jīva iti ca śabdyate iti noktam iti jñeyam |

[[24]](#footnote-25)atra śakti-varga-lakṣaṇa-tad-dharmātiriktaṁ kevalaṁ jñānaṁ brahmeti śabdyate, antaryāmitva-maya-māyā-śakti-pracura-cic-chakty-aṁśa-viśiṣṭaṁ paramātmeti | paripūrṇa-sarva-śakti-viśiṣṭaṁ bhagavān iti |[[25]](#footnote-26) evam evoktaṁ śrī-jaḍa-bharatena—

jñānaṁ viśuddhaṁ paramārtham ekam

anantaraṁ tv abahir brahma satyam |

pratyak praśāntaṁ bhagavac-chabda-saṁjñaṁ

yad vāsudevaṁ kavayo vadanti || [bhā.pu. 5.12.11] iti |

tasmai namo bhagavate brahmaṇe paramātmane [bhā.pu. 10.28.6] ity atra varuṇa-kṛta-śrī-kṛṣṇa-stutau ṭīkā ca—paramātmane sarva-jīva-niyantre ity eṣā | dhruvaṁ prati śrī-manunā—

tvaṁ pratyag-ātmani tadā bhagavaty ananta |

ānanda-mātra upapanna-samasta-śaktau || [bhā.pu. 4.11.30] iti |

atrānanda-mātraṁ viśeṣyam, samastāḥ śaktayo viśeṣaṇāni, viśiṣṭo bhagavān ity āyātam | bhagavac-chabdārthaḥ śrī-viṣṇu-purāṇe proktaḥ—

jñāna-śakti-balaiśvarya-vīrya-tejāṁsy aśeṣataḥ |

bhagavac-chabda-vācyāni vinā heyair guṇādibhiḥ || [vi.pu. 6.5.79] iti ||11||

[bhagavat-sandarbha 1]

**viśvanāthaḥ** : tattvam eva kiṁ ? tatrāha—vadantīti | **yad advayaṁ jñānaṁ tat tattvam** | jñānam eva kiṁ ? tatrāha—**brahmeti śabdyate** brahmeti padena yad ucyate jñānibhis taj jñānam | tan-mate jñānaṁ nirākāraṁ jñātṛ-jñeyādi-vibhāga-śūnyaṁ cit-sāmānyaṁ cid-viśeṣāṇāṁ bhagavad-dhāmādīnāṁ tad-ananyatva-mananāt | jīva-māyāyās tac-chaktitvena tad-aikyād idaṁ-kārāspadasya kāryasya viśvasya kāraṇa-mātrātmakatvād advaitam |

tathā **paramātmeti** yogibhir yad ucyate taj jñānam | etan-mate paramātmanaś cid-eka-rūpatvāj jñāna-mātratvaṁ jñāna-mātratve’pi sākṣitvāder jñāna-viśeṣasyāśrayatvam api | dyumaṇi-dīpāder jyotī-rūpatve’pi jyotiṣmattvam iva nānupapannaṁ—kecit sva-dehāntar-hṛdayāvakāśe; prādeśa-mātraṁ puruṣaṁ vasantaṁ [bhā.pu. 2.2.8] sākāratvaṁ ca | māyāyāḥ śaktitvān māyikānāṁ ca tad-anyatvāj jīvasya tad-vibhinnāṁśatvāt tato dvitīyatvābhāvād advayatvam |

tathā **bhagavān iti** bhaktair yad ucyate taj jñānam | etan-mate pūrvavaj jñāna-mātratve’pi bhaga-śabda-vācya-ṣaḍ-aiśvaryasyāpi aprākṛtatvena cin-mātratvāt tad-rūpatvam, yad uktaṁ viṣṇu-purāṇe—

aiśvaryasya samagrasya vīryasya yaśasaḥ śriyaḥ |

jñāna-vairāgyayoś caiva ṣaṇṇāṁ bhaga itīṅganā || [vi.pu. 6.5.74]

jñāna-śakti-balaiśvarya-vīrya-tejāṁsy aśeṣataḥ |

bhagavac-chabda-vācyāni vinā heyair guṇādibhiḥ || [vi.pu. 6.5.79] iti |

tathaiva dvibhujatva-caturbhujatvādi-vividha-cid-ghanākārair bahir-antarvartitve’pi, na cyavante hi mad-bhaktā mahatyāṁ pralayāpadi iti skāndādi-vākyaiḥ sadaiva sevya-sevaka-sevādi-vibhāge’pi advayatvaṁ pūrvavat-tac-chaktīnāṁ cid-ādīnāṁ tad-vilāsānāṁ ca vaikuṇṭhādīnāṁ tad-abhinnatva-mananāt tato bhinnatva-bhāvanaivādvaya-padena vyāvṛttā |

evaṁ ca bhagavataḥ sāmānya-svarūpa-mātrasyopādeyatva-jñāniny adhikāriṇi brahmeti | antaryāmitvādi-dvitva-dharmavattvasyopādāne yoginy adhikāriṇi paramātmeti | acintyānanta-cid-ānanda-maya-svarūpa-rūpa-guṇa-līlādy-aneka-dharmavattvasya grahaṇa-yogyatāyāṁ bhakte’dhikāriṇi bhagavān iti | sa evaiko bhāti |

kiṁ ca—yan-mitraṁ paramānandaṁ pūrṇaṁ brahma sanātanaṁ [bhā.pu. 10.14.31] iti | kṛṣṇāya vāsudevāya haraye paramātmane [bhā.pu. 10.73.36] iti, madīyaṁ mahimānaṁ ca paraṁ brahmeti śabditaṁ [bhā.pu. 8.24.23] iti, brahmaṇo hi pratiṣṭhāhaṁ [gītā 14.27] iti, viṣṭabhyāham idaṁ kṛtsnam ekāṁśena sthito jagat [gītā 10.42] ity-ādi-vacanebhyaḥ, tathā bhagavad-upāsakānāṁ ca prema-prāpter api darśanāt | brahma-paramātmopāsakānāṁ ca prema-prāpty-adarśanād bhagavata eva brahmatva-paramātmatve ity ato bhagavattvam eva mūlam iti draṣṭavyam | tatra brahmopāsakebhyo jñānibhyaḥ sakāśāt paramātmopāsako yogī śreṣṭhaḥ | tebhyo yogibhyo’pi bhagavad-upāsakaḥ śreṣṭha iti tāratamyaṁ gītāsu dṛṣṭam, yathā—

tapasvibhyo’dhiko yogī jñānibhyo’pi mato’dhikaḥ |

karmibhyaś cādhiko yogī tasmād yogī bhavārjuna ||

yoginām api sarveṣāṁ mad-gatenāntarātmanā |

śraddhāvān bhajate yo māṁ sa me yuktatamo mataḥ || [gītā 6.46-47]

yoginām iti pañcamy-arthe ṣaṣṭhī śrī-rāmānujācāya-caraṇair vyākhyāteti ||11||

—o)0(o—

**|| 1.2.12 ||**

**tac chraddadhānā munayo jñāna-vairāgya-yuktayā |**

**paśyanty ātmani cātmānaṁ bhaktyā śruta-gṛhītayā ||**

**madhvaḥ :** sattā-mātram ānanda-mātram | tathā ca paiṅgi-śrutiḥ—atha kasmād ucyate sattveti nandati nandayati cetīti | na kārya-kāraṇa-viṣaya-viśeṣita-vaiṣayika-jñānam | kevalam eva taj jñānam | sraṣtṛtvādibhiḥ kārya-kāraṇa-viśeṣitaṁ ca | tantra-bhāgavate ca—

viṣayāpekṣi na jñānaṁ viṣayaiś ca viśeṣitam |

yat tad ānanda-mātraṁ ca tad brahmety avadhāryatām || iti |

yat kiñcid aloka-siddham ||12||

**śrīdharaḥ :** tac ca tattvaṁ sa-parikarayā bhaktyaiva prāpyata ity āha | **tac** cety anvayaḥ | jñāna-**vairāgya-yuktayā** ity atra jñānaṁ parokṣam | **tac** ca tattvam **ātmani** kṣetra-jñe **paśyanti** | kiṁ tat ? **ātmānaṁ** paramātmānam | **śrutena** vedāntādi-śravaṇena gṛhītayā prāptayeti bhakter dārḍhyam uktam ||12||

**krama-sandarbhaḥ :** tac ca tridhāvirbhāva-yuktam eva tattvaṁ bhaktyaiva sākṣāt kriyata ity āha—tad iti | **bhaktyā** tat-kathā-rucer eva parāvasthā-rūpayā prema-lakṣaṇayā, **tat** pūrvokta-tattvam **ātmani** śuddhe cetasi **paśyanti ca** |[[26]](#footnote-27) kīdṛśaṁ tat ? **ātmānaṁ** svarūpākhya-jīvākhya-māyākhya-śaktīnām āśrayam | **jñāna-vairāgya-yuktayā** svātmajābhyāṁ tābhyāṁ sevitayā | ata eva te pṛthak ca viśiṣṭaṁ ca paśyantīty āyāti | tad evaṁ "**śruta-gṛhītayā" "munayaḥ" "śraddadhānā"** iti pada-trayeṇa tasyā eva bhakter daurlabhyaṁ darśitam | sad-guroḥ sakāśād vedāntādy-akhila-śāstrārtha-vicāra-śravaṇa-dvārā yadi sā [bhaktiḥ] āvaśyaka-parama-kartavyatvena jñāyate, punaś ca—

bhagavān brahma kārtsnyena trir anvīkṣya manīṣayā |

tad adhyavasyat kūṭa-stho ratir ātman yato bhavet || [bhā.pu. 2.2.34]

itivad yadi viparīta-bhāvanā-tyājakau manana-yogyatā-mananābhiniveśau syātām, tataḥ śraddadhānaiḥ sā bhaktir upāsanā-dvārā labhyate iti | ataḥ śrutir api tad-artham āgṛhṇāti | ātmā vāre draṣṭavyaḥ śrotavyo mantavyo nididhyāsitavya [bṛ.ā.u. 2.4.4.6] iti | atra nididhyāsanam upāsanam | darśanaṁ sākṣātkāra ucyate ||12|| [bhakti-sandarbha 7]

**viśvanāthaḥ :** tat-prāpti-sādhanam āha | taj-jñānaṁ tri-rūpaṁ munayo manana-śīlā jñānino yogino bhaktāś ca bhaktyā paśyanti | tatra brahmeti mate ātmani ca tat-padārthe īśvare ātmānaṁ tvaṁ-padārthaṁ jīvaṁ paśyanty anubhavanti | paramātmeti mate ātmany antar-hṛdaye ātmānam antaryāminaṁ paśyanti dhyānenālokayanti | bhagavān iti mate ātmani manasi ca-kārād bahiś ca sphurantam ātmānaṁ bhagavantaṁ paśyanti sva-locanābhyām eva tan-mādhuryam āsvādayanti | bhaktyeti | ādau guru-mukhāc chruto paścād gṛhītā tayā | bhagavad-viṣayiṇy eva śravaṇa-kīrtanādau bhakti-śabdasya rūḍhe brahmopāsakaiḥ paramātmopāsakaiś ca sva-sva-sādhya-siddhy-arthaṁ bhagavati bhaktiḥ kartavyaiva | jñāna-vairāgya-yuktayeti | jñāna-vairāgye pṛthag eva teṣām ubhayeṣāṁ sādhane jñeye | bhakta-mate bhakty-uttha-rater bhakteḥ prematva-vyañjake jñeye |

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha || [bhā.pu. 11.20.31] iti |

śuddha-bhaktānāṁ pṛthaktayor niṣedhāt | athavā, tac ca trirūpaṁ jñānaṁ bhaktās tu bhaktyaivānubhavituṁ śaknuvantīty āha | tac-chraddadhānāḥ kecit tat-trirūpam apy anubhavituṁ sābhilāṣā bhavantīty arthaḥ | tadā, bhaktyaiva paśyanti | tena brahma-paramātmanoḥ sādhane jñāna-yogay bhaktyaiva siddhau syātām iti bhāvaḥ ||12||

—o)0(o—

**|| 1.2.13 ||**

ataḥ pumbhir dvija‑śreṣṭhā varṇāśrama‑vibhāgaśaḥ |

svanuṣṭhitasya dharmasya saṁsiddhir hari‑toṣaṇam ||

**madhvaḥ :** yasmāt paramātmaiva tattvam | tasmāt tam eva paśyanti munayaḥ | ātmanīśvara iti na jīvaikyam ucyate | pareṣām api brahmādīnāṁ yato’varatvaṁ sa parāvaraḥ | bheda-dṛṣṭābhimāneneti hi kāpileye | brahma-pradhānm upayānty agatābhimānā iti ca | vidyātmani bhidā-bodhaḥ | yatra hi dvaitam iva bhavati | anyam īśasya mahimānam iti | anaśnan anyo’bhicākaśīti [mu.u. 3.1.1] iti, chāyātapau brahma-vido vadanti [ka.u. 1.3.1], eko bahūnāṁ yo vidadhāti kāmān [śve.u. 6.13], satyaḥ so asya mahimā gṛṇeśavo yajñeṣu vipra-rājye | satyam enam anu viśve madanti | yatra pūrve sādhyāḥ santi devāḥ | śṛṇv evīra ugram ugraṁ dayāyann ity ādi ca | magnasya hi pare’jñāne kiṁ na duḥkhataraṁ bhavet |

bahavaḥ puruṣā brahmann utāho eka eva tu |

naitad icchanti puruṣam ekaṁ kurkulodvaha || iti mokṣa-dharme |

bheda-dṛṣṭyābhimānena paśyanto yānti tat-padam ity ādi vāyu-prokte | om anupapattes tu na śārīraḥ [viśeṣs 1.2.3], bheda-vyapadeśāt [ve.sū. 1.1.17], pṛthag upadeśāt [ve.sū. 2.3.26] ity ādi |

satyatvaṁ ca bhedasyoktiṁ bhāllaveya-śrutau | sthāṇur hoccakrāma sa prajāpatim uvāca |ko’si ko’stha kaḥ sa iti hovāca | yo’smi yo’stha yaḥ sa iti | atha hainam upakrośat | satyaṁbhidā satyaṁbhidā satyaṁbhideti | maivāruvaṇyo maivārrvaṇyo maivārrvaṇya itīti | satyam enam | satyaḥ so asya mahimeti coktam |

mahā-saṁhitāyāṁ ca—

trividhaṁ jīva-saṅghaṁ ca paramātmānam avyayam |

teṣāṁ bhedaṁ ca ye satyaṁ vidur moha-vivarjitāḥ ||

te yānti paramaṁ sthānaṁ viṣṇor evācalaṁ dhruvam |

jīveśvara-bhidāṁ bhrāntiṁ kecid āhur apaṇṭitāḥ ||

anārataṁ tamo yānti paramātma-vinindanāt ||

parādhīnaś ca baddhaś ca svalpa-jñāna-sukhe hitaḥ |

alpa-śaktiḥ sadoṣaś ca jīvātmānīdṛśaḥ paraḥ ||

vadatāṁ tu tayor aikyaṁ kiṁ tenāduṣkṛtaṁ kṛtam ||

antaryāmyaikya-vācīni vacanānīha yāni tu |

tāni dṛṣṭvā bhramantīha durātmāno’lpa-cetasaḥ ||

asyāsmi tvam ahaṁ svātmety abhidhā-gocaro yataḥ |

sarvāntaratvāt puruṣas tv antaryāmī niyāmayam ||

ato bhramanti vacanair āsurā moha-tat-paraiḥ |

tan-mohane parā prītir devānāṁ paramasya ca |

ato mahāndhakāreṣu patanty ajñāna-mohitaḥ || ity ādi ||13||

**śrīdharaḥ :** dharmasya phalaṁ bhaktir nārtha-kāmādikam itīmam artham upapādyopasaṁharati—ata iti | he dvija-śreṣṭhāḥ | hari-toṣaṇaṁ harer ārādhanam | saṁsiddhiḥ phalam ||13||

**krama-sandarbhaḥ :** sā caivaṁ durlabhā bhaktiḥ śrī-hari-toṣaṇe prayuktāt svābhāvika-dharmād api labhyate | tasmād dhari-toṣaṇam eva tasya paramaṁ phalam ity āha—ata iti | svanuṣṭhitasya bahu-prayatnenācchidram upārjitasyeti tucche svargādi-phale tat-prayogo’tīvāyukta iti bhāvaḥ ||13||

**viśvanāthaḥ :** tad evaṁ dharmaḥ svānuṣṭhita [bhā.pu. 1.2.8] ity ādinā karmaṇaḥ śramatvam eva, jñāna-yogayor api śreyaḥ-sṛtiṁ bhaktim udasya te vibho [bhā.pu. 10.14.4] iti | naiṣkarmyam apy acyuta-bhāva-varjitaṁ [bhā.pu. 1.5.12, 12.12.53], pureha bhūman bahavo’pi yogina [bhā.pu. 10.14.5] ity ādibhyo bhaktyā vinā śramatvam eva | bhaktes tu karma-yoga-jñānādy-amiśritāyā eva śuddhāyā ātma-prasādakatvaṁ prakaraṇato’vagatam |

tatraivaṁ śaṅkate—nanu jñāna-yogayor apravṛttau na kācic cintā | karmaṇāṁ tu nityānām akaraṇe mahān pratyavāyo durgati-hetus tatra kā vārtā ? ity āha—ataḥ pumbhir iti | yata ukta-nyāyenotkṛṣṭāv api jñāna-yogau bhaktyaiva siddhau bhāvetāṁ bhaktis tu tābhyāṁ vināpi svayaṁ siddhyati | ato hari-toṣaṇaṁ bhaktyaiva jātaṁ cet, tadā dharmasya saṁsiddhiḥ | yo yatnād anuṣṭhito’pi karmiṇāṁ sāṅgopāṅgatayā prāyaḥ siddho na bhavati so’pi bhaktimatām ananuṣṭhito’pi samyag eva siddho bhavati |

yat karmabhir yat tapasā jñāna-vairāgyataś ca yat |

yogena dāma-dharmeṇa śreyobhir itarair api ||

sarvaṁ mad-bhakti-yogena mad-bhakto labhate’ñjasā |

svargāpavargaṁ mad-dhāma kathañcid yadi vāñchati || [bhā.pu. 11.20.32-33]

iti śrī-bhagavad-ukteḥ | tena karmākaraṇa-janita-pratyavāyo bhaktānāṁ parāhataḥ |

nanu yadi bhaktyā dharmaḥ saṁsiddhas tarhi dharma-phalam api tair labhyatām ? satyam | sakāmatve sati labhyate eva niṣkāmatve sati teṣāṁ naiṣkarmyam eva bhavati | tathā ca śrutir gopāla-tāpanī—bhaktir asya bhajanam | tad ihāmutropādhi-nairāsyenaivāmuṣmin manaḥ-kalpanam | etad eva ca naiṣkarmyam || [go.tā.u. 1.14] tad evaṁ—yathā taror mūla-niṣecanena [bhā.pu. 4.31.12] iti nyāyena bhaktyaiva dharmāḥ saṁs bhaktyaiva dharmāḥ saṁsiddhā evāto bhaktānāṁ karmaṇy adhikāra eva dūrīkṛto bhagavatā yad uktam—

tāvat karmāṇi kurvīta na nirvidyeta yāvatā |

mat-kathā-śravaṇādau vā śraddhā yāvan na jāyate || [bhā.pu. 11.20.9]

dharmān santyajya yaḥ sarvān māṁ bhajet sa tu sattamaḥ [bhā.pu. 11.11.32] iti | sarva-dharmān parityajya mām ekaṁ śaraṇaṁ vraja [gītā 18.66] iti | tathā sati yathā taror mūla-niṣecanena [bhā.pu. 4.31.12] ity ādau, yathaiva sarvārhaṇam acyutejyā ity atra yathācutya-pūrjanam eva sarveṣāṁ deva-pitrādīnām arhaṇa-rūpaṁ bhavati tadvad atra hari-toṣaṇam eva svanuṣṭhita-dharmasya samyak siddhi-rūpaṁ bhavatīty arthaḥ | tathā cācyutasya pūjane toṣaṇe ca jāte deva-pitrādīnāṁ pūjana-rūpasya svanuṣṭhita-dharmasya saṁsiddhiḥ svayam eva jāteti bhāvaḥ | evam eva dṛṣṭānte’pi taror mūla-niṣecanenaiva śākhā-pallavādīnāṁ secanaṁ svayam eva jātam iti jñeyam | tad api yat prācyādi-bhaktānām ananyānām api karmi-kula-saṅghaṭṭa-gatatvenaiva tad-anurodha-vaśād īṣat karma-karaṇaṁ tat-karmākaraṇam eva tatra śraddhā-rāhityāt |

aśraddhayā hutaṁ dattaṁ tapas taptaṁ kṛtaṁ ca yat |

asad ity ucyate pārtha na ca tat pretya no iha || [gītā 17.28]

ceti bhagavad-ukteḥ ||13||

—o)0(o—

**|| 1.2.14 ||**

tasmād ekena manasā bhagavān sātvatāṁ patiḥ |

śrotavyaḥ kīrtitavyaś ca dhyeyaḥ pūjyaś ca nityadā ||

**śrīdharaḥ :** yasmāc ca bhakti-hīno dharmaḥ kevalaṁ śrama eva, tasmād bhakti-pradhāna eva dharmo’nuṣṭheya ity āha—tasmād iti | **ekena** ekāgreṇa **manasā** ||14||

**krama-sandarbhaḥ :** tasmād iti tair vyākhyātam | tatra bhakti-hīnaḥ iti, bhaktiḥ śravaṇādi-rucis tad-vihīnas tad-anutpādaka ity arthaḥ | tasmād bhakti-pradhāna eva | bhaktiḥ śravaṇādi-ratir eva pradhānaṁ phalaṁ yatra, sa dharmaḥ śravaṇādir ity arthaḥ | yad vā, yady evaṁ śrī-hari-santoṣakasyāpi dharmasya phalaṁ śravaṇādi-ruci-lakṣaṇā bhaktir eva tat-pravartitāś ca jñāna-vairāgyādi-guṇā ity āyātam | tadā sākṣāc-chravaṇādi-rūpā bhaktir eva kartavyā | kiṁ tat tad-āgraheṇa ? ity āha—tasmād iti | **ekena** karmādy-āgraha-śūnyena | **śravaṇam** atra nāma-guṇādīnāṁ, tathā kīrtanaṁ ca ||14||

**viśvanāthaḥ :** yasmād evaṁ **tasmād ekena** karma-jñānādy-anutiṣṭhāśā-śūnyena ||14||

—o)0(o—

**|| 1.2.15 ||**

**yad‑anudhyāsinā yuktāḥ karma‑granthi‑nibandhanam |**

**chindanti kovidās tasya ko na kuryāt kathā‑ratim ||**

**śrīdharaḥ :** bhakti-rahito dharmaḥ kevalaṁ śrama eveti prapañcitam | idānīṁ tu bhakter mukti-phalatvaṁ prapañcayati—yad iti | **yasya** **anudhyā** anudhyānaṁ saiva **āsiḥ** khaḍgaḥ, tena **yuktā** vivekino **granthim** ahaṁkāraṁ nibadhnāti yat **karma,** tac **chindanti,** **tasya kathāyāṁ ratiṁ ko na kuryāt** ? ||15||

**krama-sandarbhaḥ :** tatra cāntima-bhūmikā-paryantāṁ sugamāṁ śailīṁ vaktuṁ dharmādi-kaṣṭa-nirapekṣeṇa yukti-mātreṇa tat-prathama-bhūmikāṁ śrī-hari-kathā-rucim utpādayan tasya guṇaṁ smārayati—yad iti | **kovidā** vivekinaḥ | **yuktāḥ** saṁyata-cittāḥ | **yasya** harer **anudhyā** anudhyānaṁ cintana-mātram, saiva **āsiḥ** khaḍgaḥ, tena **granthiṁ** nānā-deheṣv ahaṅkāraṁ nibadhnāti yat, tat **karma chindanti** | **tasya** evambhūtasya parama-duḥkhād uddhartuḥ **kathāyāṁ ratiṁ ko nu kuryāt** ? ||15||

**viśvanāthaḥ :** nanu ca mat-kathā-śravaṇādau vā śraddhā yāvan na jāyate [bhā.pu. 11.20.9] iti, śraddhālur me kathāḥ śṛṇvan [bhā.pu. 11.11.23] iti, jāta-śraddho mat-kathāsu [bhā.pu. 11.20.27] ity-ādi bhagavad-ukteḥ kathāyāṁ śraddhāvān eva bhaktāv adhikārīty ataḥ śraddhā kathaṁ syād ity ataḥ āha—yad anv iti | **yasya anudhyānam evāsiḥ** khaḍgaḥ, tena **yuktāḥ** sahitā janāḥ **granthi-nibandhanaṁ** granthir ahaṅkāro nibadhyate yena tat **karma** |

yad vā, sva-sañcita-dhanebhyaḥ pṛthak-kṛte kiṁcin-mātram ekaika-dina-bhojanārthaṁ janāḥ sva-granthau nibadhnanti yathā, tathaiva granthi-nibandhanaṁ vartamāna-janma-bhogyaṁ prārabdhaṁ karma, tad api chindanti, tasya kathāyāṁ ratiṁ prītiṁ ko na kuryāt ? iti tat-kathāyāṁ prītir api sahasā jāyate, kiṁ punar adhikāra-vyañjikā śraddhā ? iti bhāvaḥ ||15||

—o)0(o—

**|| 1.2.16 ||**

**śuśrūṣoḥ śraddadhānasya vāsudeva-kathā-ruciḥ |**

**syān mahat-sevayā viprāḥ puṇya-tīrtha-niṣevaṇāt ||**

**śrīdharaḥ :** nanu satyam eva karma-nirmūlanī hari-kathā-ratiḥ, tathāpi tasyāṁ rucir notpadyate | kiṁ kurmaḥ ? tatrāha—śuśrūṣor iti | **puṇya-tīrtha-niṣevaṇān** niṣpāpasya **mahat-sevā syāt**, tathā ca tad-dharma-**śraddhā**, tataḥ **śravaṇecchā**, tato **ruciḥ** syād ity arthaḥ ||16||

**krama-sandarbhaḥ :** śuśrūṣor iti tair eva vyākhyātam | tatra puṇya-tīrtha-niṣevaṇādibhir ity ayam apy eko mārgaḥ syāt—te punanty uru-kālena [bhā.pu. 10.48.31] ity-ādinā | sadyaḥ punanty upaspṛṣṭāḥ [bhā.pu. 1.1.15] ity-ādinā ca ṛju-mārgo’py asti |

yad vā, nanv evam api tasya kathā-rucir manda-bhāgyānāṁ na jāyata ity āśaṅkya tatropāyān vadan tām ārabhya naiṣṭhika-bhakti-paryantāṁ bhaktim upadiśati pañcabhiḥ | tatra **śuśrūṣor** iti, bhuvi puru-puṇya-tīrtha-sadanāny ṛṣayo vimadāḥ [bhā.pu. 10.87.35] ity-ādy-anusāreṇa prāyas tatra mahat-saṅgo bhavatīti tadīya-ṭīkānumatyā ca **puṇya-tīrtha-niṣevaṇād** dhetor labdhā yadṛcchayā yā **mahat-sevā,** tayā **vāsudeva-kathā-ruciḥ** **syāt** | kāryāntareṇāpi tīrthe bhramato [īśvara-santoṣaka-dharmānuṣṭhātuḥ sukṛtino janasya] mahatāṁ prāyas tatra bhramatāṁ tiṣṭhatāṁ vā darśana-sparśana-sambhāṣaṇādi-lakṣaṇā sevā svata eva sampadyate | tat-prabhāveṇa ca tadīyācaraṇe śraddhā bhavati | tadīya-svābhāvika-paraspara-bhagavat-kathāyāṁ “kim ete saṅkathayanti tat śṛṇomi” iti tad-icchā jāyate | tac-chravaṇena ca tasyāṁ **rucir** jāyate iti | tathā ca mahadbhya eva śrutā jhaṭiti kārya-karīti bhāvaḥ | tathā śrī-kapila-deva-vākyam—

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ |

taj-joṣaṇād āśv apavarga-vartmani

śraddhā ratir bhaktir anukramiṣyati || [bhā.pu. 3.25.25] iti ||16|| [bhakti-sandarbha 11]

**viśvanāthaḥ :** tathāpi kathāyāṁ prītir evārvirbhāve prakāraṁ śṛṇutety āha—śuśrūṣor iti | **mahat-sevayā** yādṛcchika-mahat-kṛpā-janitayā mahatāṁ sevayā **śraddadhānasya** jāta-śraddhayā puṁsaḥ **puṇya-tīrthaṁ** sad-guruḥ, tasya **niṣevaṇaṁ** caraṇāśrayaṇaṁ syāt | nidānāgamayos tīrtham ṛṣi-juṣṭa-jale gurau ity amaraḥ | tasmāc ca śuśrūṣos tasya vāsudeva-kathāsu ruciḥ syād ity anvayaḥ ||16||

—o)0(o—

**|| 1.2.17 ||**

**śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ |**

**hṛdy antaḥ-stho hy abhadrāṇi vidhunoti suhṛt satām ||**

**śrīdharaḥ :** tataś ca śṛṇvatām iti | **puṇye śravaṇa-kīrtane** yasya saḥ | **satāṁ suhṛd** dhita-kārī | **hṛdi** yāny **abhadrāṇi** kāmādi-vāsanās tāni | **antaḥ-stho** hṛdaya-sthaḥ san ||17||

**krama-sandarbhaḥ :** kathā-dvārā antaḥ-stho bhāvanā-padavīṁ gataḥ san hariḥ | **abhadrāṇi** vāsanāḥ ||17|| [bhakti-sandarbha 12]

**viśvanāthaḥ :** tataś ca śṛṇvatām iti krameṇa śravaṇa-kīrtane ukte | tataś ca **hṛdi** yāny **abhadrāṇi** pāpāni tāny **antaḥ-sthaḥ** san **vidhunoti** iti smaraṇam ||17||

**viśvanāthaḥ (mādhurya-kādambinī 3.1-2) :** atha pūrvaṁ yā aniṣṭhitā niṣṭhiteti dvividhoktā bhajana-kriyā | tasyāḥ prathamā ṣaḍ-vidhā lakṣitā | tato dvitīyām alakṣayitvaivānartha-nivṛttiḥ prakrāntā | yad uktaṁ—śṛṇvatām iti dvābhyām |

tatra **śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ** ity aniṣṭhitaiva bhaktir avagamyate, naiṣṭhikīty agre vakṣyamāṇatvāt | **abhadrāṇi vidhunoti** iti tayor madhye evānarthānāṁ nivṛttir uktā | **naṣṭa-prāyeṣv abhadreṣv** ity atra teṣāṁ kaścana bhāgo nāpi nivartata ity api sūcita iti |

ata eva krama-prāptatayā niṣṭhitā bhaktir idānīṁ vivriyate | **niṣṭhā** naiścalyam utpannā yasyā iti niṣṭhitā | naiścalyaṁ bhakteḥ pratyahaṁ vidhitsitam apy anartha-daśāyāṁ laya-vikṣepāpratipatti-kaṣāya-rasāsvādānāṁ pañcānām antarīyāṇāṁ durvāratvān na siddham āsīt | anartha-nivṛtty-anantaraṁ teṣāṁ tadīyānāṁ nivṛtta-prāyatvāt naiścalyaṁ sampadyate iti layādy-abhāva eva niṣṭhā-liṅgam | tatra layaḥ kīrtana-śravaṇa-smaraṇeṣu uttareṣv ādhikyena nidrodgamaḥ | vikṣepas teṣu vyavahārika-vārtā-samparkaḥ | apratipattiḥ kadācil laya-vikṣepayor abhāve kīrtanādy-asāmarthyam | kaṣāyaḥ krodha-lobha-garvādi-saṁskāraḥ | rasāsvādaḥ viṣaya-sukhodaya-kāle kīrtanādiṣu mano’nabhiniveśa iti ||17||

—o)0(o—

**|| 1.2.18 ||**

**naṣṭa-prāyeṣv abhadreṣu nityaṁ bhāgavata-sevayā |**

**bhagavaty uttama-śloke bhaktir bhavati naiṣṭhikī ||**

**śrīdharaḥ :** tataś ca naṣṭa-prāyeṣv iti | sarvābhadra-nāśasya jñānottara-kālatvāt prāya-grahaṇam | bhāgavatānāṁ bhāgavata-śāstrasya vā sevayā | naiṣṭhikī niścalā vikṣepakābhāvāt ||18||

**krama-sandarbhaḥ :** naṣṭa-prāyeṣu na taj-jñānam iva samyaṅ-naṣṭeṣv eveti bhakter nirargala-svabhāvatvam uktam | bhāgavatānāṁ bhāgavata-śāstrasya vā sevayā bhaktir anudhyāna-rūpā naiṣṭhikī santatā eva bhavati ||18||

**viśvanāthaḥ :** bhāgavatānāṁ vaiṣṇavānāṁ bhāgavatasya śāstrasya ca—naṣṭa-prāyeṣv iti | nāmāparādha-lakṣaṇasyābhadrasya kaścana kaścana prabalo bhāgaḥ kṣīṇatvaṁ gacchan rati-paryanto’pi bhavatīti bhāvaḥ | naiṣṭhikī niṣṭhā cittaikāgryaṁ tāṁ prāptā ||18||

—o)0(o—

**|| 1.2.19 ||**

**tadā rajas-tamo-bhāvāḥ kāma-lobhādayaś ca ye |**

**ceta etair anāviddhaṁ sthitaṁ sattve prasīdati ||**

**śrīdharaḥ :** rajaś ca tamaś ca ye ca tat-prabhavā bhāvāḥ kāmādayaḥ etair anāviddham anabhibhūtam | prasīdaty upaśāmyati ||19||

**krama-sandarbhaḥ :** tadaiva tri-bhuvana-vibhava-hetave’py akuṇṭha-smṛtir [bhā.pu. 11.2.53] ity-ādy-ukta-rītyā sarva-vāsanā-nāśāt cittaṁ śuddha-sattvam agraṁ sat bhagavat-tattva-sākṣātkāra-yogyaṁ bhavatīty āha—tadeti ||19||

**viśvanāthaḥ :** rajas-tamobhyāṁ bhāva utpattir yeṣāṁ te vikṣepayādayaḥ | ādi-śabdāt krodha-moha-mātsaryāṇi anāviddham avikṛtaṁ bhavati tena viṣayeṣv arucyā śravaṇa-kīrtanādiṣu svādutva-bhāṇa-lakṣaṇā rucir bhavatīty āyātam | tena pūrva-daśāyāṁ kāma-lobhādyais tīkṣṇa-śarāyitair āviddhaṁ cetaḥ kathaṁ prasīdatu ? kathaṁ vā kīrtanādeḥ samyag āsvādaṁ labhatām ? na hi vyathā-jarjaritasyānnādikaṁ samyak rocate iti bhāvaḥ | tataś ca sattve śuddha-sattva-mūrtau bhagavati sthitam āsaktam ||19||

**viśvanāthaḥ (mādhurya-kādambinī 3.2-3) :** atra ca-kārasya samuccayārthatvād rajas-tamo-bhāvā eva labhyante | kiṁ ca—etair anāviddham ity ukte bhāva-paryantaṁ teṣāṁ sthitir apy asti bhakty-abādhakatayaiva |

sā ca niṣṭhā sākṣād-bhakti-vartinī tad-anukūla-vastu-vartinīti dvividhā | tatra sākṣād-bhaktir ananta-prakārāpi sthūlatayā trividhā | kāyikī vācikī mānasī ceti | tatra prathamaṁ kāyikyās tato vācikyās tata eva mānasyā bhakter niṣṭhā sambhaved iti kecit | bhakteṣu tāratamyena sthitānām api saha-ojo-balānāṁ madhye kvacana bhakte vilakṣaṇa-tādṛśa-saṁskāra-vaśāt kasyacid eva bhagavad-unmukhatvādhikyaṁ syād iti nāyaṁ krama ity anye | tad-anukūla-vastuni amānitva-mānadatva-maitrī-dayādīni | teṣāṁ niṣṭhā ca kutracana śama-prakṛtau bhakte bhakter aniṣṭhitatve dṛśyate kutracana tasminn uddhate bhakte niṣṭhitatve’pi na dṛśyate yady api tad api bhakti-niṣṭhaiva sva-sattvāsattvābhyāṁ tan-niṣṭhā-sattvāsattve sudhiyam avagamayati na tu bāla-pratītir eva vāstavīkartuṁ śakyeti | yad uktaṁ—

bhaktir bhavati naiṣṭhikī |

tadā rajas-tamo-bhāvāḥ kāma-lobhādayaś ca ye |

ceta etair anāviddhaṁ sthitaṁ sattve prasīdati || iti |

śravaṇa-kīrtanādiṣu yatnasya śaithilya-prābalya eva dustyajye sambhavantī niṣṭhitāniṣṭhite bhaktī pradarśayetām iti saṅkṣepato vivekaḥ ||

—o)0(o—

**|| 1.2.20 ||**

**evaṁ prasanna-manaso bhagavad-bhakti-yogataḥ |**

**bhagavat-tattva-vijñānaṁ mukta-saṅgasya jāyate ||**

**śrīdharaḥ :** bhagavad-bhakti-yogataḥ prasanna-manaso’ta eva mukta-saṅgasya ||20||

**krama-sandarbhaḥ :** evaṁ pūrvokta-prakāreṇa **prasanna-manasas** tato **mukta-saṅgasya** tyakta-kāmādi-vāsanasya **bhakti-yogataḥ** punar api kriyamāṇāt tasmād **vijñānaṁ** sākṣātkāro manasi bahir vā bhāvanāṁ vinaivānubhavo yaḥ, sa jāyate |[[27]](#footnote-28) ||20|| [bhakti-sandarbhaḥ 15]

**viśvanāthaḥ :** evam anena prakāreṇāsakti-pūrvakaṁ pratikṣaṇaṁ bhagavataḥ kṛṣṇasya bhajanaṁ kurvataḥ **prasanna-manasa** utpanna-rater ity arthaḥ, ratyā vinā sarvathā viṣayāsaṁsparśasyānutpatteḥ, tena vinā ca manaḥ-prasādāsambhavād iti | tataś ca bhagavati bhakti-yogaḥ premā, tasmāc ca bhagavatas tasya svarūpa-guṇa-līlaiśvarya-mādhuryasya **vijñānam** anubhava ity anubhava ity anusaṁhitaṁ bhakteḥ phalam uktaṁ—janayaty āśu vairāgyaṁ jñānaṁ ca yad ahaitukaṁ [bhā.pu. 1.2.7] iti yat pūrvam uktaṁ, tad idam eva jñeyam | **mukta-saṅgasya** utpanna-vairāgyasya ||20||

—o)0(o—

**|| 1.2.21 ||**

**bhidyate hṛdaya-granthiś chidyante sarva-saṁśayāḥ |**

**kṣīyante cāsya karmāṇi dṛṣṭa evātmanīśvare ||**

**śrīdharaḥ :** vijñana-phalam āha—bhidyata iti | **hṛdayam** eva **granthiś** cij-jaḍa-granthana-rūpo’haṁkāraḥ | ata eva **sarve saṁśayā** asaṁbhāvanādi-rūpāḥ | **karmāṇy** ārabdha-phalāni | **ātmani** svarūpa-bhūte **īśvare dṛṣṭe** sākṣāt-kṛte sati | **eva**-kāreṇa vijñānānantaram eveti darśayati ||21||

**krama-sandarbhaḥ :** tasya ca paramānandaika-rūpatvena svataḥ-phala-rūpasya sākṣāt-kārasyānuṣaṅgikaṁ phalam āha—bhidyata iti | **hṛdaya-granthi**-rūpo’haṅkāraḥ | **sarva-saṁśayāś chidyante** iti śravaṇa-mananādi-pradhānānām api **tasmin dṛṣṭa** eva sarve saṁśayāḥ samāpyante ity arthaḥ | ataḥ śravaṇena tāvaj-jñeya-gatāsambhāvanāś chidyanta iti | mananena tad-gata-viparīta-bhāvanāḥ | sākṣātkāreṇa tv ātma-yogyatā-gatāsambhāvanā-viparīta-bhāvane iti jñeyam | **kṣīyante** tad-icchā-mātreṇaiva tad-ābhāso na kiñcid eva teṣv avaśiṣyata ity arthaḥ ||21|| [bhakti-sandarbhaḥ 16]

**viśvanāthaḥ :** hṛdaya-granthir avidyā bhidyata iti karma-kartari prayogeṇāvidyā-dhvaṁso bhaktānām ananusaṁhitaṁ phalam evam eva chidyante sarva-saṁśayā asambhāvanādi-rūpāḥ | ātmanīti īśvara ity asya viśeṣaṇaṁ yad vā ātmany eva manasy eva dṛṣṭe kiṁ punaḥ sākṣād dṛṣṭe satīti sphūrti-sākṣātkārāv uktau |

satāṁ kṛpā mahat-sevā śraddhā guru-padāśrayaḥ |

bhajaneṣu spṛhā bhaktir anarthāpagamas tataḥ |

niṣṭhā rucir athāsaktī ratiḥ premātha darśanam |

harer mādhuryānubhava ity arthāḥ syuś caturdaśe ||21||

—o)0(o—

**|| 1.2.22 ||**

ato vai kavayo nityaṁ bhaktiṁ paramayā mudā |

vāsudeve bhagavati kurvanty ātma-prasādanīm ||

**śrīdharaḥ :** tatra ca sadācāraṁ darśayann upasaṁharati—ata iti | ātmanaḥ prasādanīṁ[[28]](#footnote-29) manaḥ-śodhanīm | vāsudeve bhaktiṁ kurvantīti bhajanīya-viśeṣo darśitaḥ ||22||

**krama-sandarbhaḥ :** atra prakaraṇārthe sad-ācāraṁ darśayann upasaṁharati—ata iti | na kevalam etāvad-guṇatvaṁ tasyāḥ | kiṁ ca, paramayā mudeti karmānuṣṭhānavan na sādhana-kāle sādhya-kāle vā bhakty-anuṣṭhānaṁ duḥkha-rūpam, pratyuta sukha-rūpam evety arthaḥ | ata eva nityaṁ sādhaka-daśāyāṁ siddha-daśāyāṁ caitāvat kurvantīty uktam ||22||

**viśvanāthaḥ :** paramayā mudeti | sādhana-daśāyām api kaṣṭābhāva uktaḥ ||22||

—o)0(o—

**|| 1.2.23 ||**

sattvaṁ rajas tama iti prakṛter guṇās tair

yuktaḥ paraḥ puruṣa eka ihāsya dhatte |

sthity-ādaye hari-viriñci-hareti saṁjñāḥ

śreyāṁsi tatra khalu sattva-tanor nṝṇāṁ syuḥ ||

**madhvaḥ :** viṣṇor eva tri-saṁjñāḥ | vāmane ca—

brahma-viṣṇv-īśa-rūpāṇi trīṇi viṣṇor mahātmanaḥ |

brahmaṇi brahma-rūpaś ca śiva-rūpī śive sthitaḥ ||

pṛthag eva sthito devo viṣṇu-rūpī janārdanaḥ || iti |

trayo’pi guṇāḥ viṣnv-āśrayāḥ | tathāpi sattva-tanau jīve śreyāṁsi syuḥ | megha-rūpatvād dhūma uttamaḥ ||23-24||

**śrīdharaḥ :** tad evopapādayituṁ brahmādīnāṁ trayāṇām ekātmakatve’pi vāsudevasyādhikyam āha—sattvam iti | **iha** yady apy **eka** eva **paraḥ pumān asya** viśvasya **sthity-ādaye** sthiti-sṛṣṭi-pralayārthaṁ **hari-viriñci-hareti-saṁjñāḥ** kevalaṁ bhinnā **dhatte** | hari-viriñci-harā iti vaktavye sandhir ārṣaḥ | tatra teṣāṁ madhye **śreyāṁsi** śubha-phalāni **sattva-tanor** vāsudevād eva **syuḥ** ||23||

**krama-sandarbhaḥ :** tad evaṁ karma-jñāna-vairāgya-yatna-parityāgena bhagavad-bhaktir eva kartavyeti matam | karma-viśeṣa-rūpaṁ devatāntara-bhajanam api na kartavyam ity āha saptabhiḥ | tatrānyeṣāṁ kā vārtā ? saty api śrī-bhagavata eva guṇāvatāratve śrī-viṣṇuvat sākṣāt para-brahmatvābhāvāt sattva-mātropakārakatvābhāvāc ca | pratyuta rajas-tamo-bṛṁhaṇatvāc ca brahma-śivāv api śreyo’rthibhir nopāsyāv ity āha—sattvam iti dvābhyām |

iha yadyapy **eka** eva **paraḥ pumān** **asya** viśvasya **sthity-ādaye** sthiti-sṛṣṭi-layārthaṁ **taiḥ** sattvādibhir **yuktaḥ** pṛthak pṛthak tat-tad-adhiṣṭhātā, tathāpi paras tat-tad-asaṁśliṣṭaḥ san **hari-viriñci-hareti saṁjñā** bhinnā **dhatte**, tat-tad-rūpeṇāvirbhavatīty arthaḥ | tatrāpi[[29]](#footnote-30) tatra teṣāṁ madhye **śreyāṁsi** dharmārtha-kāma-mokṣa-bhakty-ākhyāni śubha-phalāni **sattva-tanor** adhiṣṭhita-sattva-śakteḥ śrī-viṣṇor eva syuḥ |

ayaṁ bhāvaḥ—upādhi-dṛṣṭyā tau dvau sevamāne rajas-tamasor ghora-mūḍhatvād bhavanto’pi dharmārtha-kāmā nātisukhadā bhavanti | tathopādhi-parityāgena sevamāne bhavann api mokṣo na sākṣān na ca jhaṭiti, kintu katham api paramātmāṁśa evāyam ity anusandhānābhyāsenaiva paramātmana eva bhavati, tatra tatra sākṣāt-paramātmākāreṇāprakāśāt | tasmāt tābhyāṁ śreyāṁsi na bhavantīti |

athopādhi-dṛṣṭyāpi śrī-viṣṇuṁ sevamāne sattvasya śāntatvād dharmārtha-kāmā api sukhadāḥ | tatra niṣkāmatvena tu taṁ sevamāne sattvāt sañjāyate jñānaṁ [gītā 14.17] iti cokter mokṣaś ca sākṣāt | ata uktāṁ skānde—

bandhako bhava-pāśena bhava-pāśāc ca mocakaḥ |

kaivalyadaḥ paraṁ brahma viṣṇur eva sanātanaḥ || iti |

upādhi-parityāgena tu pañcamaḥ puruṣārtho bhaktir eva bhavati | tasya paramātmākāreṇaiva prakāśāt | tasmāc chrī-viṣṇor eva śreyāṁsi syur iti ||23|| [paramātma-sandarbha 12, bhakti-sandarbha 18]

**viśvanāthaḥ :** evaṁ karma-jñānādikam atikramya bhakter eva yathā kartavyatvam uktam | tathaiva devatānataropāsanām apy apahāya bhagavān evopāsya ity ucyate | sa ca bhagavān eka evāpi krīḍayāvatarann aneko’pi bhavati | bahu-mūrty-eka-mūrtikaṁ [bhā.pu. 10.40.7] iti daśamāt | tasyāvatārā dvividhāś cic-chaktyā māyā-śaktyā ca | cic-chaktyā matsya-kūrmādayo bhajanīyā eva | māyā-śaktyā ca ye sattva-rajas-tamo bhir viṣṇu-brahma-rudrās teṣu viṣṇur eva bhajanīya ity āha sattvam iti | iha yadyapi eka eva pumān ādi-puruṣaḥ asya viśvasya sthity-ādaye sthiti-sṛṣṭi-layārtham | taiḥ sattvādibhir yukta eva hari-viriñci-harā iti saṁjñā dhatte | sandhir ārṣaḥ | para iti guṇair yukto’pi acintya-śaktyā tebhyo bahiḥ pṛthag-avasthiityaiva teṣām asparśanāt para ayukta ity arthaḥ | tad api śreyāṁsi bhaktānām abhīṣṭāni | tatra teṣu madhye sattva-tanoḥ —

bhejire munayo’thāgre bhagavantam adhokṣajam |

sattvaṁ viśuddhaṁ kṣemāya kalpante ye’nu tān iha || [bhā.pu. 1.2.25]

ity uttara-śloka-dṛṣṭyā viśuddha-sattvātmaka-śarīrāt harer eva syuḥ | sākṣī cetā kevalo nirguṇaś ca [śve.u. 6.11] iti | sattvādayo na santīśe yatra ca prākṛtā guṇā [vi.pu. 1.9.44] iti | harir hi nirguṇaḥ sākṣāt puruṣaḥ prakṛteḥ paraḥ [bhā.pu. 10.88.5] ity ādi śruti-smṛti-virodhāt | harau māyā-guṇasya sattvasya yuktatve’pi tasyāyoga eva | sattvasya prakāśa-rūpatvādaudāsīnyāc ca tena sac-cid-ānanda-vastuno mahā-prakāśakasyoparāgāsambhavāt prākṛta-sattvasya na hi hari-śarīrārambhakatvam | rajas-tamasos tu vikṣepa-rūpatvāvaraṇa-rūpatvābhyām upakārakatvāpakārakatvābhyāṁ ca tābhyām ānandasya vikṣiptatvam āvṛtatvam ity uparāga-sambhavāt brahma-rudrayo rajas-tamas-tanutvam eveti tayoḥ sa-guṇatvaṁ harer nirguṇatvaṁ ca yukti-siddham eva nirguṇatve’pi prākṛta-sattvasya prakāśa-rūpeṇa tat-samīpa-vartitayā tatra sthitatvād viśva-pālana-lakṣaṇas tad-dharme audāsīnyena harau pratīyate | na ca tena tasya nirguṇatvaṁ vyāhatam iti vācyaṁ saṁyoga-samavāya-sambandhābhyāṁ prākṛta-sattvasya tatrāsambhavāt | sāmīpya-sambandhenaiva tatra sthitatvād iti | svabhakta-pālanaṁ tu svarūpa-bhūtasya śuddha-sattvasya dharmo jñeyaḥ |

kiṁ cātra brahmaṇo hiraṇyagarbhatvān netaro’nupapatter [ve.sū. 1.1.17] iti nyāyena tasyeśvaratvābhāvāt jīvatvena tadvati rajasi parameśvarasya yogāt tatrāveśād evāvatāratvam |

bhāsvān yathāśma‑śakaleṣu nijeṣu tejaḥ

svīyaṁ kiyat prakaṭayaty api tadvad atra |

brahmā ya eṣa jagad‑aṇḍa‑vidhāna‑kartā

govindam ādi‑puruṣaṁ tam ahaṁ bhajāmi || [bra.saṁ. 5.49] iti |

śivasya tu jīvatvābhāvād guṇa-yukteśvaratvam eva | yad uktaṁ tatraiva –

kṣīraṁ yathā dadhi vikāra‑viśeṣa‑yogāt

sañjāyate na hi tataḥ pṛthag asti hetoḥ |

yaḥ śambhutām api tathā samupaiti kāryād

govindam ādi‑puruṣaṁ tam ahaṁ bhajāmi || [bra.saṁ. 5.45] iti |

ity ato brahma-śivayor madhye śivasyeśvaratvam iti kecid āhuḥ kecit tu tair yukta iti niyāmaka-sambandhena saṁyoga-sambandhena sāmīpya-sambandhena ca yogo jñeyaḥ | tatra sattvādīnāṁ niyāmakatā-sambandhena yoge sati puruṣaḥ sva-svarūpeṇa sthito nirguṇa eva bhavati | rajasi tamasi ca saṁyoga-sambandhena yoge sa eva puruṣo brahmā rudraś ca sa-guṇa eva bhavati | sattve sāmīpya-sambandhena yoge sa eva puruṣo viṣṇuḥ svarūpeṇa sthito nirguṇa eva bhavatīty ācakṣate | ata eva –

yogo niyāmakatayā guṇaiḥ sambandha ucyate |

ataḥ sa tair na yujyate tatra svāṁśaḥ parasya yaḥ || [la.bhā. 1.2.18]

iti bhāgavatāmṛta-kārikārtha upapadyata iti ||23||

—o)0(o—

**|| 1.2.24 ||**

**pārthivād dāruṇo dhūmas tasmād agnis trayīmayaḥ |**

**tamasas tu rajas tasmāt sattvaṁ yad brahma-darśanam ||**

**śrīdharaḥ :** upādhi-vaiśiṣṭyena phala-vaiśiṣṭyaṁ sa-dṛṣṭāntam āha | **pārthivāt** svataḥ-pravṛtti-prakāśa-rahitād **dāruṇaḥ** kāṣṭhāt sakāśād **dhūmaḥ** pravṛtti-svabhāvas **trayīmayo** vedokta-karma-pracuraḥ | īṣat karma-pratyāsatteḥ | **tasmād** apy **agnis trayīmayaḥ** | sakāśāt karma-sādhanatvāt | evaṁ **tamasaḥ** sakāśād **rajo,** **brahma-darśanaṁ** brahma-prakāśakam | **tu-**śabdena layātmakāt tamasaḥ sakāśād rajasaḥ sopadhika-jñāna-hetutvena kiṁcid brahma-darśana-pratyāsatti-mātram uktam, na tu sarvathā, tat-prakāśatvaṁ vikṣepakatvāt | yat sattvaṁ tat-sakāśād brahma-darśanam | atas tad-guṇopādhīnāṁ brahmādīnām api yathottaraṁ vaiśiṣṭyam iti bhāvaḥ ||24||

**krama-sandarbhaḥ :** atra tu yat trayāṇām abheda-vākyenopajapta-matayo vivadante, tatredaṁ brūmaḥ—yadyapi tāratamyam idam adhiṣṭhāna-gatam eva, adhiṣṭhātā tu paraḥ puruṣa eka eveti bhedāsambhavāt satyam evābheda-vākyam | tathāpi tasya tatra tatra sākṣāttvāsākṣāttva-bhedena prakāśena tāratamyaṁ durnivāram eveti sa-dṛṣṭāntam āha—pārthivād iti |

**pārthivāt**, na tu dhūmavad aṁśenāgneyāt | tata eva vedokta-karmaṇaḥ sākṣāt pravṛtti-prakāśa-rahitāt **dāruṇo** yajñīyān mathana-kāṣṭhāt sakāśād aṁśenāgneyo **dhūmas** **trayīmayaḥ** pūrvāpekṣayā vedokta-karmādhikyāvirbhāvāspadam | tasmād api svayam agnis trayīmayaḥ sākṣāt tad-ukta-karmāvirbhāvāspadam |

evaṁ kāṣṭha-sthānīyāt sattva-guṇa-vidūrāt **tamasaḥ** sakāśād dhūma-sthānīyaṁ kiñcit sattva-sannihitaṁ **rajo** **brahma-darśanaṁ**—vedokta-karma-sthānīyasya brahmaṇas tat-tad-avatāriṇaḥ puruṣasya prakāśa-dvāram | **tu**-śabdena layātmakāt tamasaḥ sakāśād rajasaḥ sopādhika-jñāna-hetutveneṣat-tad-guṇa-cchavi-prādurbhāva-rūpaṁ kiñcid brahma-darśana-pratyāsatti-mātram uktam, na tu sarvathā vikṣepakatvāt | **yad** agni-sthānīyaṁ **sattvam, tat** sākṣād **brahmaṇo darśanam** | sākṣād eva samyak tat-tad-guṇa-rūpāvirbhāva-dvāram, śānta-svaccha-svabhāvātmakatvāt | ato brahma-śivayor asākṣāttvaṁ, śrī-viṣṇos tu sākṣāttvaṁ siddham iti bhāvaḥ |

tathā ca śrī-vāmana-purāṇe—

brahma-viṣṇv-īśa-rūpāṇi trīṇi viṣṇor mahātmanaḥ |

brahmaṇi brahma-rūpaḥ sa śiva-rūpaḥ śive sthitaḥ ||

pṛthag eva sthito devo viṣṇu-rūpī janārdanaḥ || iti |

śrī-daśame ca—śivaḥ śakti-yutaḥ śaśvat triliṅgo guṇa-saṁvṛtaḥ [bhā.pu. 10.88.3] ity ādau,

harir hi nirguṇaḥ sākṣāt puruṣaḥ prakṛteḥ paraḥ |

sa sarva-dṛg upadraṣṭā taṁ bhajan nirguṇo bhavet || [bhā.pu. 10.88.5]

tad uktaṁ brahma-saṁhitāyāṁ—

dīpārcir eva hi daśāntaram abhyupetya

dīpāyate vivṛta-hetu-samāna-dharmā |

yas tādṛg eva hi ca viṣṇutayā vibhāti

govindam ādi-puruṣaṁ tam ahaṁ bhajāmi || [bra.saṁ. 5.46]

bhāsvān yathāśma-śakaleṣu nijeṣu tejaḥ

svīyaṁ kiyat prakaṭayaty api tadvad atra |

brahmā ya eva jagad-aṇḍa-vidhāna-kartā

govindam ādi-puruṣaṁ tam ahaṁ bhajāmi || [bra.saṁ. 5.48]

kṣīraṁ yathā dadhi vikāra-viśeṣa-yogāt

sañjāyate na tu tataḥ pṛthag asti hetoḥ |

yaḥ śambhutām api tathā samupaiti kāryād

govindam ādi-puruṣaṁ tam ahaṁ bhajāmi || [bra.saṁ. 5.45] ity ādi |

na ca dadhi-dṛṣṭāntena vikāritvam āyātam | tasya śrutes tu śabda-mūlatvād [ve.sū. 2.1.27] iti nyāyena muhuḥ parihṛtatvāt | yathoktam— yata udayāstamayau vikṛter mṛd ivāvikṛtād [bhā.pu. 10.87.15] iti | dṛṣṭānta-trayeṇa tu krameṇedaṁ labhyate | sūrya-kānta-sthānīye brahmopādhau sūryasyeva tasya kiñcit prakāśaḥ | dadhi-sthānīye śambhūpādhau kṣīra-sthānīyasya na tādṛg api prakāśaḥ | daśāntara-sthānīye viṣṇūpādhau tu pūrṇa eva prakāśa iti | [paramātma-sandarbha 13]

ata eva viṣṇor eva parama-puruṣeṇa sākṣād abhedoktiḥ | sṛjāmi tan-niyukto’haṁ [bhā.pu. 2.6.32] ity-ādinā dvitīye | tad uktaṁ—sa u eva viṣṇur iti [bhā.pu. 3.8.15] | śrutiś ca, puruṣo vai nārāyaṇo’kāmayata [nā.u. 1], atha nārāyaṇād ajo’jāyata yataḥ prajāḥ sarvāṇi bhūtāni |

nārāyaṇaḥ paraṁ brahma

tattvaṁ nārāyaṇaḥ param |

ṛtaṁ satyaṁ paraṁ brahma

puruṣaṁ kṛṣṇa-piṅgalam || [ma.nā.u. 13.4] iti |

eko ha nārāyaṇa āsīn na brahmā na ca śaṅkaraḥ |

sa munir bhūtvā samacintayat |

tata eva vyajāyanta viśvo hiraṇyagarbho’gnir varuṇa-rudrendrā iti ca |

evaṁ tri-devī-parīkṣāyām api śrī-viṣṇor evārādhyatvaṁ spaṣṭam | evaṁ bhagavad-avatārānukramaṇikā-sūtrāṇāṁ bhedam aṅgīkṛtyaiva kevala-śrī-dattasya gaṇanā, soma-durvāsasos tv agaṇanā |

tad evaṁ viṣṇoḥ sarvotkarṣe sthite yad anyatra śrī-viṣṇu-śivayor bhede narakaḥ śrūyate, tad anaikāntika-vaiṣṇava-śāstratvād anaikāntika-vaiṣṇava-param eva | yatas tad-viparītaṁ hi śrūyate vaiṣṇava-tantre, pādmottara-khaṇḍādau ca—

yas tu nārāyaṇaṁ devaṁ brahma-rudrādi-daivataiḥ |

samatvenaiva vīkṣeta sa pāṣaṇḍī bhaved dhruvam || [pa.pu. 6.235.9] ity ādi |

tathā śrī-viṣṇu-dharmottarānte liṅga-sphoṭa-nṛsiṁhopākhyānam | viṣvaksena-nāmā vipra kaścid ekānta-viṣṇu-bhakta āsīt | tasya pṛthivīṁ bhramato daivāt kenacid grāmādhyakṣa-sutena milanam abhūt | tayoḥ saṅkathā ceyam—

deva-karmaṇy aśakter me tāta pūjaya śaṅkaram |

devatāyatanaṁ gatvā tatra tāta pratiṣṭhitam ||

liṅgam asti sureśasya mahādevasya nirmalam |

etad uktaṁ pratyuvāca vayam ekāntinaḥ śrutāḥ ||

caturātmā hariḥ pūjyaḥ prādurbhāva-gato’thavā |

pūjayāmaś ca naivānyaṁ tasmāt tvaṁ gaccha mā ciram || [vi.dha.pu. 3.354.11-13] iti |

tato grāmādhyakṣa-putre tasya viṣvaksenasya śiraś chettum udyate tad-dhastena mṛtyum anabhīpsan sa idaṁ vicārayāmāsa—bhavatu tatraiva gacchāma iti | tato liṅga-samīpaṁ gatvā tasminn adhiṣṭhāne—śrī-nṛsiṁhāya nama iti puṣpāñjalau vikṣipte tac chrutvā punaḥ śiraś chettum udyatasya tal-liṅgaṁ sphoṭayitvā nirgatena śrī-nṛsiṁhena saparivārasya grāmādhyakṣa-putrasya śirāṁsi chinnānīti |

tad etad uktaṁ skānde—śiva-śāstreṣu tad grāhyaṁ bhagavac-chāstra-yogi yat iti |

mokṣa-dharme ca nārāyaṇopākhyāne—

sāṁkhyaṁ ca yogaṁ ca sanātane dve

vedāś ca sarve nikhilena rājan |

sarvaiḥ samastair ṛṣibhir nirukto

nārāyaṇo viśvam idaṁ purāṇam || [ma.bhā. 12.337.68] iti |

mahābhārate—

yas tu viṣṇuṁ parityajya mohād anyam upāsate |

sa hema-rāśim utsṛjya pāṁśu-rāśiṁ jighṛkṣati || iti |

ata evoktaṁ śrī-nāradena—

avismitaṁ taṁ paripūrṇa-kāmaṁ

svenaiva lābhena samaṁ praśāntam |

vinopasarpaty aparaṁ hi bāliśaḥ

śva-lāṅgulenātititarti sindhum || [bhā.pu. 6.9.22] iti |

śrī-hari-vaṁśe—

harir eva sadā dhyeyo bhavadbhiḥ sattva-saṁsthitaiḥ |

viṣṇu-mantraṁ sadā viprāḥ paṭhadhvaṁ dhyāta keśavam || [ha.vaṁ. 3.89.8] iti |

ata eva viṣṇu-mantra-jāpasyādhikyaṁ śrī-nṛsiṁha-tāpanyāṁ śrutau—

anupanīta-śatam ekam ekenopanītena tat-samam | upanīta-śatam ekam ekena gṛhasthena tat-samam | gṛhastha-śatam ekam ekena vānaprasthena tat samam | vānaprastha-śatam ekam ekena yatinā tat samam | yatīnāṁ tu śataṁ pūrṇam ekam ekena rudra-jāpakena tat-samam | rudra-jāpaka-śatam ekam ekena atharva-śiraḥ-śikhādhyāpakena[[30]](#footnote-31) tat-samam | atharvaśiraḥ-śikhādhyāpaka-śatam ekam ekena tāpanīyopaniṣad-adhyāpakena tat-samam | tāpanīyopaniṣad-adhyāpaka-śatam ekam ekena mantra-rājādhyāpakena tat-samam | [nṛ.tā.u. 5.8] iti |

mantra-rājaś ca tatra śrī-nṛsiṁha-mantra eva | ata evoktaṁ vārāhe—

janmāntara-sahasreṣu samārādhya vṛṣa-dhvajam |

vaiṣṇavatvaṁ labhed dhīmān sarva-pāpa-kṣaye sati || iti |

yat tu śrī-bhāgavata eva—

trayāṇām eka-bhāvānāṁ yo na paśyati vai bhidām |

sarva-bhūtātmanāṁ brahman sa śāntim adhigacchati || [bhā.pu. 4.7.54] ity ādi |

tat khalu śrī-viṣṇoḥ sakāśād anyāsvātantryāpekṣayaiva | tad uktaṁ śrī-brahmaṇā—

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti tri-śakti-dhṛk || [bhā.pu. 2.6.31] iti |

śrī-saṅkarṣaṇena ca—brahmā bhavo’ham api yasya kalāḥ kalāyāḥ [bhā.pu. 10.68.37] iti | śrī-kapilena ca—

yac-chauca-niḥsṛta-sarit-pravarodakena

tīrthena mūrdhny adhikṛtena śivaḥ śivo’bhūt || [bhā.pu. 3.28.22] iti ca |

etad abhipretyaivoktaṁ pādme’pi—

śivasya śrī‑viṣṇor ya iha guṇa‑nāmādi‑sakalaṁ

dhiyā bhinnaṁ paśyet sa khalu hari‑nāmāhita‑karaḥ | iti |

atra śrī-viṣṇuneti tṛtīyāyā nirdeśād atraiva śrī-śabda-dānāc ca śrīmataḥ sarva-śakti-yuktasya viṣṇoḥ sarva-vyaṅgyakatvena tan-nāmnas tasmād yaḥ śivasya guṇa-nāmādi sakalaṁ dhiyā bhinnaṁ svatantraṁ paśyed ity arthaḥ | ato mārkaṇḍeyaṁ prati śrī-śiva-vākyaṁ cedam eva—

na te mayy acyute’je ca bhidām aṇv api cakṣate |

nātmanaś ca janasyāpi tad yuṣmān vayam īmahi || [bhā.pu. 12.10.22] iti |

tatra tat tebhyo’pi sarva-sama-dṛṣṭibhyo vayaṁ yuṁsān evemahi priyatvena jānīma iti |

atha bhāgavatā yūyaṁ priyāḥ stha bhagavān yathā |

na mad-bhāgavatānāṁ ca preyān anyo’sti karhicit || [bhā.pu. 4.24.26]

iti caturthe tasyaivokteḥ | ata eva tat-pūrvam—

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye || [bhā.pu. 12.10.6] iti |

iti śrī-śivokti-mahima-bhaktyā bhagavati samādhisthasya tasya devyai mahima-darśanārthaṁ hṛdi cchalena svayaṁ śive praviṣṭe viratir jātā | yathoktaṁ kim idaṁ kuta eveti samādher virato muniḥ [bhā.pu. 12.10.13] iti | tac cānyathā na sambhavatīti | śrutau ca viṣṇor eva sarvotkarṣam uktam— yaṁ kāmaye tam ugraṁ kṛṇomi taṁ brahmāṇaṁ tamuṣiṁ taṁ sumedhāṁ [ṛg-veda 10.125.5] ity ādinā |

tasmāt tadīyatvenaiva brahma-rudra-bhajane na doṣaḥ | sa ādidevo jagatāṁ puro gurur [bhā.pu. 2.9.5], vaiṣṇavānāṁ yathā śambhuḥ [bhā.pu. 12.13.16] ity ādy aṅgīkārāt | yathānuṣṭhitaṁ śrī-prahlādena—

tataḥ sampūjya śirasā vavande parameṣṭhinam |

bhavaṁ prajāpatīn devān prahrādo bhagavat-kalāḥ || [bhā.pu. 7.10.32] iti |

śrī-yudhiṣṭhireṇa ca—

kratu-rājena govinda rājasūyena pāvanīḥ |

yakṣye vibhūtīr bhavatas tat sampādaya naḥ prabho || [bhā.pu. 10.72.31] iti |

svatantratvena bhajane tu bhṛgu-śāpo duratyayaḥ | yathā caturthe—

bhṛguḥ pratyasṛjac chāpaṁ brahma-daṇḍaṁ duratyayam |

bhava-vrata-dharā ye ca ye ca tān samanuvratāḥ |

pāṣaṇḍinas te bhavantu sac-chāstra-paripanthinaḥ || [bhā.pu. 4.2.27-28] ity-ādi |

veda-vihitam evātra bhava-vratam anūdyate | anya-vihitatve pāṣaṇḍinatva-vidhānāyogaḥ syāt, pūrvata eva pāṣaṇḍitva-siddheḥ | tasmāt svatantratvenaivopāsanāyām ayaṁ doṣaḥ | yataś ca tatraiva tena śrī-janārdanasyaiva veda-mūlatvam uktam—

eṣa eva hi lokānāṁ śivaḥ panthāḥ sanātanaḥ |

yaṁ pūrve cānusantasthur yat-pramāṇaṁ janārdanaḥ || [bhā.pu. 4.2.31] iti |

eṣa veda-lakṣaṇo yat-pramāṇaṁ yatra mūlam iy arthaḥ |

svatantropāsanāyāṁ tat-prāptiḥ śrī-gītopaniṣatsv eva niṣiddhā—

ye’py anya-devatā-bhaktā yajante śraddhayānvitāḥ |

te’pi mām eva kaunteya yajanty avidhi-pūrvakam ||

ahaṁ hi sarva-yajñānāṁ bhoktā ca prabhur eva ca |

na tu mām abhijānanti tattvenātaś cyavanti te ||

yānti deva-vratā devān pitṝn yānti pitṛ-vratāḥ |

bhūtāni yānti bhūtejyā yānti mad-yājino’pi mām || [gītā 9.23-25] iti |

avajñādikaṁ tu sarvathā pariharaṇīyam | yathā pādme—

harir eva sadārādhyaḥ sarva-deveśvareśvaraḥ |

itare brahma-rudrādyā nāvajñeyāḥ kadācana || iti |

kaurme śrī-bhagavad-vākyaṁ ca—

yo māṁ samarcayen nityam ekāntaṁ bhāvam āśritaḥ |

vinindan devam īśānaṁ sa yāti narakaṁ dhruvam || iti |

gautamīye ca—

gopālaṁ pūjayed yas tu nindayed anya-devatām |

astu tāvat paro dharmaḥ pūrva-dharmo’pi naśyati || [gau.ta. 33.84] iti |

hayaśīrṣā māṁ pathi deva-helanāt [bhā.pu. 6.8.17] iti śrī-nārāyaṇa-varmaṇi tad-āgaḥ-prāyaścittam | caturthe nandīśvara-śāpaś ca—saṁsaras tv iha ye cāmūm anu śarvāvamāninaṁ [bhā.pu. 4.2.24] iti | atra viśeṣa-jijñāsā cet śrī-paramātma-bhakti-sandarbhau dṛśyau ||25|| [paramātma-sandarbha 13]

**viśvanāthaḥ :** āvaraṇa-vikṣepa-prakāśa-dharmāṇāṁ tamo-rajaḥ-sattvānāṁ yathottaraṁ śraiṣṭhyam, tathā saty asya śuddha-sattve prātikūlyābhāvaṁ ca sa-dṛṣṭāntam āha | pārthivāt sva-vṛtti-prakāśa-pravṛtti-rahitāt dāruṇaḥ kāṣṭhāt sakāśāt dhūmaḥ pravṛtti-svabhāvaḥ śreṣṭhaḥ | tasmād apy agniḥ pravṛtti-prakāśa-dharmako vedokta-karma-sādhanatvāt trayī-mayaḥ | evaṁ tamaso layātmakatvād rajo vikṣepakaṁ śreṣṭham | tasmād api sattvaṁ laya-vikṣepa-śūnyaṁ brahma-darśanam | sattvāt saṁjāyate jñānaṁ [gītā 14.17] ity ādeḥ | śuddha-sattve tasya prātikūlyābhāvenoparāgābhāva uktaḥ | tena brahma-darśane tasya vyavadhāyakatvābhāva eva sādhakatvam aupacārikam, bhaktyā vinā brahma-darśanāsambhava ity agrima-granthe pratipādanāt |

evaṁ ca ānando brahmaṇo rūpam iti parameśvarasyānanda-rūpatvāt | māyā paraity abhimukhe ca vilajjamānā [bhā.pu. 2.7.47] ity āder māyā-guṇānāṁ rajaḥ-sattva-tamasāṁ parameśvara-sparśe svataḥ sāmarthyābhāvāt parameśvareṇaiva svecchayā tat-sparśe svīkṛte’pi brahmaṇi vikṣepa-viśiṣṭo viṣṇau prakāśa-viśiṣṭaḥ śive āvaraṇa-viśiṣṭa ānanda ity ata ānandasya prakāśa-yuktatve na kṣatir iti viṣṇur evopāsya iti vivekaḥ |

atra dāruṇi śuddha-tejasa upalabdher, dhūme tu tad-anupalabdher dhūma-sthāṇīyād rajasaḥ sakāśāt dāru-sthānīyaṁ tamaḥ śreṣṭham, tat-kārya-suṣuptāv api kevalātmānubhavād iti rajas-tamo-guṇavator brahma-rudrayor madhye rudra eva śreṣṭha iti kecid āhuḥ |

ato bhagavad-avatāratve trayāṇāṁ sāmyaṁ guṇoparāgānuparāgābhyām asāmyaṁ cety abheda-bheda-pratipādakāni paurāṇika-vākyāni saṅgamanīyāni | atra asaṅgo hy ayaṁ puruṣa iti śruteḥ | paramātmā jīvātmā ca yasyāpi svarūpato guṇa-saṅga-rahita eva bhavati, tad api paramātmanaś cin-mahodadhitvāt parameśvaratvāt svātantryāt svaira-līlatvāc ca svecchayaiva sva-kartṛkeṇa guṇa-sparśane śambhutve sati, guṇa-kārya-krodhādimattve’py ātmārāmatvam asaṁsāritvaṁ svājñānāpacayaś ca bhavati | jīvātmanas tu cit-karaṇatvād alpa-prakāśakatvād īśitavyatvād asvātantryād alpa-balatvāc ca guṇa-kartṛka eva tat-sparśe sati sva-jñāna-lopaḥ saṁsāraś ca bhavatīti vivecanīyam ||24||

—o)0(o—

**|| 1.2.25 ||**

**bhejire munayo’thāgre bhagavantam adhokṣajam |**

**sattvaṁ viśuddhaṁ kṣemāya kalpante ye’nu tān iha ||**

**madhvaḥ :** sāttvikānāṁ vāsudeve bhaktir utpadyate ||25||

**śrīdharaḥ :** vāsudeva-bhaktau pūrvācāraṁ pramāṇayati—bhejira iti | **atha** ato hetor agre **purā viśuddhaṁ sattvaṁ** sattva-mūrtiṁ **bhagavantam adhokṣajam** | atho **ye tān** **anu** vartante **ta iha** saṁsāre **kṣemāya kalpante** ||25||

**krama-sandarbhaḥ :** devatāntara-parityāgenāpi bhagavad-bhaktau sad-ācāraṁ pramāṇayati—bhejire iti | **sattvaṁ viśuddhaṁ** viśuddha-sattvātmaka-mūrtiṁ **bhagavantam** | prakṛta-sattvātītatvaṁ ca tasya vivṛtaṁ bhagavat-sandarbhe pañcadaśādhika-śatatama-vākyam ārabhya draṣṭavyam ||25||

**viśvanāthaḥ :** atha ata eva viśuddhaṁ sattvaṁ svarūpa-bhūtā cic-chaktir eva tan-mayaṁ vidyāvidyābhyāṁ bhinnaṁ [go.tā.u. 2.20] iti gopāla-tāpanī-śruteḥ | chāyātapau yatra na gṛdhra-pakṣau iti smṛteś ca | satya-jñānānantānanda-mātraika-rasa-mūrtayaḥ [bhā.pu. 10.13.54] iti daśamāc ca | viṣṇu-vapuṣo māyātītatvāt māyā-śakti-vṛtti-vidyaiva viśuddha-sattva-śabda-vācyeti na vyākhyeyam | ye tān munīn anuvartate te iha saṁsāre mokṣāya kalpante ||25||

—o)0(o—

**|| 1.2.26 ||**

**mumukṣavo ghora-rūpān hitvā bhūta-patīn atha |**

**nārāyaṇa-kalāḥ śāntā bhajanti hy anasūyavaḥ ||**

**śrīdharaḥ :** nanv anyān api kecid bhajanto dṛśyante | satyam | mumukṣavas tv anyān na bhajanti kiṁ tu sakāmā evety āha—mumukṣava iti dvābhyām | bhūta-patīn iti pitṛ-prajeśādīnām upalakṣaṇam | anasūyavo devatāntarā-nindakāḥ santaḥ ||26||

**krama-sandarbhaḥ :** nanv anyān bhairavādīn devān api kecid bhajanto dṛśyante | satyaṁ yatas te sakāmāḥ | kintu mumukṣavo’py anyān na bhajante | kim uta tad-bhaktiyika-puruṣārthā ity āha—mumukṣava iti ||26||

**viśvanāthaḥ : +++**

—o)0(o—

**|| 1.2.27 ||**

**rajas-tamaḥ-prakṛtayaḥ sama-śīlā bhajanti vai |**

**pitṛ-bhūta-prajeśādīn śriyaiśvarya-prajepsavaḥ ||**

**śrīdharaḥ :** rajas-tamasī prakṛtiḥ svabhāvo yeṣāṁ te | ata eva pitṛ-bhūtādibhiḥ samaṁ śīlaṁ yeṣām | śriyā sahaiśvaryaṁ prajāś cepsantīti tathā te ||27||

**krama-sandarbhaḥ :** nanu kāma-lobho’pi lakṣmī-pati-bhajane bhavaty eva tarhi katham anyāṁs te bhajante ? tatrāha—raja iti | rajas-tamaḥ-prakṛtitvenaiva pitrādibhiḥ samaṁ śīlaṁ yeṣām, sama-śīlatvād evaṁ tad-bhajane pravṛttir ity arthaḥ ||27||

**viśvanāthaḥ :**

—o)0(o—

**|| 1.2.28-29 ||**

**vāsudeva-parā vedā vāsudeva-parā makhāḥ |**

**vāsudeva-parā yoga vāsudeva-parāḥ kriyāḥ ||**

**vāsudeva-paraṁ jñānaṁ vāsudeva-paraṁ tapaḥ |**

**vāsudeva-paro dharmo vāsudeva-parā gatiḥ ||**

**śrīdharaḥ :** mokṣa-pradatvād vāsudevo bhajanīya ity uktaṁ sarva-śāstra-tātparya-gocaratvād apīty āha dvābhyām | vāsudeva eva paras tātparya-gocaro yeṣāṁ te | nanu vedā makha-parā dṛśyanta ity āśaṅkya te’pi tad-ārādhanārthatvāt tat-parā evety uktam | yogā yoga-śāstrāṇi | teṣām apy āsana-prāṇāyāmādi-kriyā-paratvam āśaṅkya tāsām api tat-prāpty-upāyatvāt tat-paratvam uktam ||28||

jñānaṁ jñāna-śāstram | nanu ca taj-jñāna-param evety āśaṅkya jñānasyāpi tat-paratvam uktam | tapo’tra jñānam | dharmo dharma-śāstraṁ dāna-vratādi-viṣayam | nanu tat-svarga-param ity āśaṅkya gamyata iti gatiḥ svargādi-phalaṁ sāpi tad-ānandāṁśa-rūpatvāt paraivety uktam | yad vā vedāity anenaiva tan-mūlatvāt sarvāṇy api vāsudeva-parāṇīty uktam | tatra nanu teṣāṁ makha-yoga-kriyādi-nānārtha-paratvān na tad-eka-paratvam ity āśaṅkya makhādīnām api tat-paratvam ity uktam iti draṣṭavyam ||29||

**krama-sandarbhaḥ :** tato vāsudeva eva bhajanīya ity uktam | sarva-śāstra-tātparyaṁ ca tatraivety āha dvābhyam | atra yogādīnāṁ kathañcid bhakti-sacivatvenaiva tat-paratvaṁ mukhyaṁ draṣṭavyam | vedāś ca karma-kāṇḍa-parā eva jñeyāḥ keṣāñcit sākṣād-bhakti-paratvam api dṛśyata iti—

yasya deve parā bhaktir

yathā deve tathā gurau |

tasyaite kathitā hy arthāḥ

prakāśante mahātmanaḥ || [śve.u. 6.23] ity ādeḥ ||28-29||

**viśvanāthaḥ :** nanu vedair eva pitrādayo bhajanīyatvenocyante teṣāṁ ko doṣaḥ ? tatrāha—vāsudeva eva paras tātparya-gocaro yeṣāṁ te |

kālena naṣṭā pralaye vāṇīyaṁ veda-saṁjñitā |

mayādau brahmaṇe proktā dharmo yasyāṁ mad-ātmakaḥ || [bhā.pu. 11.14.3] iti |

kiṁ vidhatte kim ācaṣṭe [bhā.pu. 11.21.42] ity ato māṁ vidhatte’bhidhatte māṁ [bhā.pu. 11.21.43] ity ādi bhagavad-uktes tu veda-tātparyam abuddhyaiva pitrādīn bhajantīti bhāvaḥ |

nanu vedānāṁ makhyaogādi-paratvaṁ tatra tatra prakaṭaṁ dṛśyate ? satyam |

svaṁ lokaṁ na vidus te vai yatra devo janārdanaḥ |

āhur dhūmra-dhiyo vedaṁ sakarmakam atad-vidaḥ || [bhā.pu. 4.29.38] iti

śrī-nāradokter makha-yogādau vedasya tātparyābhāvāt, dharmo yasyāṁ madātmakaḥ [bhā.pu. 11.14.3] iti bhagavad-ukteḥ | tepus tapas te juhuvuḥ sasnur āryā brahmānūcur nāma gṛṇanti ye te [bhā.pu. 3.33.7] iti śrī-devahūty-ukteḥ | yathā taror mūla-niṣecanena [bhā.pu. 4.13.14] iti nāradokteś ca vāsudeva eva tātparyāvagamāc ca sarvevadārthaḥ kevala-bhagavad-bhaktir eveti |

yad vā, makhasya vāsudeva-bhujādy-aṅga-vibhūtīndrādi-devatārādhana-mayatvena vāsudeva-paratvam ādi-bharata-carite prasiddham | yogasyāpi bhagavad-dhyānādi-paratvaṁ kāpileye prasiddham | karmaṇām api tat-samarpaṇaṁ vinā phalāsiddhes tat-paratvam | jñāna-tapasor brahma-paratvam eva karma-yogasya pūrva-ślokokteḥ dharma-padena parama-dharmaḥ śravaṇa-kīrtanādir gatis tat-prāpya-premāpavargādis tayos tu vāsudeva-paratvam eva ||28-29||

—o)0(o—

**|| 1.2.30 ||**

**sa evedaṁ sasarjāgre bhagavān ātma-māyayā |**

**sad-asad-rūpayā cāsau guṇamayāguṇo vibhuḥ ||**

**madhvaḥ :** ātma-māyayā svecchayā | sad-asad-rūpayā prakṛtyā ca | tayā sad-asad-rūpayā ||30||

**śrīdharaḥ :** nanu jagat-sarga-tat-praveśa-niyamanādi-vilāsa-yukte vastuni sarva-śāstra-samanvayo dṛśyate kathaṁ vāsudeva-paratvaṁ sarvasya tatrāha—sa eveti caturbhiḥ | etair eva ślokais tasya karmāny udārāṇi brūhīti praśnasyottaram uktam | sad-asad-rūpayā kārya-kāraṇātmikayā | aguṇaś ceti anvayaḥ | svato nirguṇo’pi sann ity arthaḥ ||30||

**krama-sandarbhaḥ :** nanu bhavatu svayaṁ bhagavato vāsudevasya tādṛśatvam, guṇāvatārasya viṣṇoḥ kim āyātam ity āśaṅkya tat-paryantānām anyeṣām api tad-abhinnatvaṁ darśayituṁ prakaroti—sa eveti pañcabhiḥ | idaṁ mahad-ādi-viriñci-paryantam | evaṁ praveśādikāpy uttara-ślokeṣu draṣṭavyā | atra sa eveti mahat-sraṣṭā tad-abhinnatvena darśitaḥ ||30||

**viśvanāthaḥ :** kiṁ ca ye pitṛ-bhūta-prajeśādayo bhajanīyās teṣām api sraṣṭā vāsudeva eveti sa sevyārha ity āha sa eveti | sad-asad-rūpayā kārya-kāraṇātmikayā svayṁ tv aguṇaḥ ||30||

—o)0(o—

**|| 1.2.31 ||**

**tayā vilasiteṣv eṣu guṇeṣu guṇavān iva |**

**antaḥ-praviṣṭa ābhāti vijñānena vijṛmbhitaḥ ||**

**madhvaḥ :** vijñānena vijṛmbhitaḥ vijñānenaiva sampūrṇaḥ ||31||

**śrīdharaḥ :** bhagavato jagat-kāraṇatvam uktam | praveśa-niyamana-lakṣaṇaṁ līlām āha—tayeti | vilasiteṣūdbhūteṣu guṇeṣv ākāṣādiṣv antaḥ praviṣṭaḥ san guṇavān iva mad-adhīnā ete guṇā ity abhimānavān iva natu vastutas tathā | yato vijñānena cic-chaktyā vijṛmbhito’tyūrjitaḥ ||31||

**krama-sandarbhaḥ :** tayety anta-saṁsthitaḥ puruṣaḥ ||31||

**viśvanāthaḥ :** sṛjyānāṁ teṣāṁ sa evāntaryāmīty āha tribhiḥ | guṇeṣu guṇopādhika-jīveṣu tayā māyayā vilāsa-viṣayī-kṛteṣu guṇavān iva guṇa-saṁsargavān iva bhāti na tu tathā yato vijñānena cic-chaktyā vijṛmbhitaḥ atyūrjitaḥ ||31||

—o)0(o—

**|| 1.2.32 ||**

**yathā hy avahito vahnir dāruṣv ekaḥ sva-yoniṣu |**

**nāneva bhāti viśvātmā bhūteṣu ca tathā pumān ||**

**śrīdharaḥ :** bahu-rūpatva-līlām āha—yatheti | sva-yoniṣu svābhivyañcakeṣu avihito nihitaḥ | viśvātmā pumān parameśvaraḥ | bhūteṣu prāṇiṣv antaryāmiṇo’pi prati-yoni-nānātvena nānātvam ivocyate | kṣetra-jña-rūpeṇa vā[[31]](#footnote-32) ||32||

**krama-sandarbhaḥ :** yatheti sarva-bhūtasthaḥ puruṣaḥ ||32||

**viśvanāthaḥ :** avahitaḥ sadā-sthito yathā tathā viśvātmā antaryāmī bhūteṣu prāṇiṣu | yadi teṣv evāgnir mathanena prakaṭīkṛtaḥ syāt tadā tāny eva dāruṇi dahati evam eva śravaṇādibhiḥ sādhanaiḥ sākṣāt-kṛtaḥ paramātmā māyikam upādhiṁ jīvasya dūrīkarotīti dhvaniḥ ||32||

—o)0(o—

**|| 1.2.33 ||**

**asau guṇamayair bhāvair bhūta-sūkṣmendriyātmabhiḥ |**

**sva-nirmiteṣu nirviṣṭo bhuṅkte bhūteṣu tad-guṇān ||**

**madhvaḥ :** tad guṇavān eva bhuṅkte na doṣān | sarvatra sāra-bhug-devonāsāraṁ sa kadācaneti vāmana-purāṇe | anaśnan nitya-śubhāpekṣayā | para-vaśatvāpekṣayā klipty-apekṣayā ca |

akliptyā ca svatantratvād aśubhasya ca varjanāt |

abhoktā śubha-bhoktṛtvād bhoktety eva ca taṁ viduḥ |

anyūnānādhikatvāc ca pūrṇaḥ svānanda-bhojanāt |

virāgāc ca parasyāsya bhoktṛtva-pratiṣedhanam || iti skānde ||33||

**śrīdharaḥ :** bhoga-rūpāṁ līlām āha—asāv iti | asau harir bhūta-sūkṣmāṇi cendriyāṇi śrotādīni cātmā manś ca taiḥ svayaṁ nirmiteṣu bhūteṣu catur-vidheṣv iti bhogo svātantryaṁ dyotyate | tad-guṇāṁs tat-tad-anurūpān viṣayān icchayā bhuṅkte bhojayatīti ṇij-artho vā jñeyaḥ || bhuṅkte pālayatīti vā | tadā tv ātmanepadam ārṣam | bhujo’navane iti smaraṇāt ||33||

**krama-sandarbhaḥ :** asāv iti tat-tal-līlāvān ||33||

**viśvanāthaḥ :** asau viśvātmā bhūta-sūkṣmāṇi viṣayāś ca indriyāṇi ca ātmā manaś ca tair guṇa-mayair bhāvaiḥ | sva-nirmiteṣu deva-tiryag-ādiṣu bhūteṣu nirviṣṭaḥ praviṣṭaḥ san tad-guṇān tad-anurūpān viṣayān | vaiṣayika-sukhāni bhuṅkte iti jīvānāṁ bhoktṛtvam antaryāminā vinā na siddhyatīti vā jīvasya tadīya-taṭastha-śaktitvād vā jīva-dvārā svayam antaryāmī bhuṅkte iti prayujyate | bhojayatīti jīvān ṇij-artho vā jñeyaḥ ||33||

—o)0(o—

**|| 1.2.34 ||**

**bhāvayaty eṣa sattvena lokān vai loka-bhāvanaḥ |**

**līlāvatārānurato deva-tiryaṅ-narādiṣu ||**

**śrīdharaḥ :** idānīṁ sūta jānāsīti praśnasyottaram āha | bhāvayati pālayati | etat tu sarvāvatāra-sādhāraṇaṁ prayojanam | viśeṣataḥ kṛṣṇāvatārasya kuntī-stutau vakṣyate | loka-bhāvano loka-kartā | devādiṣu ye līlāvatārās teṣv anurato’nuraktaḥ ||34||

**krama-sandarbhaḥ :** bhāvayatīti viṣṇur iti jñeyam | etena pūrvokteṣu brahmatvādiṣu paramātmatvaṁ darśitam | anye dve darśayiṣyate ||34||

**viśvanāthaḥ :** evam antaryāminaḥ pratiyoni-nānātvena nānātvam aupādhikam uktam | bhagavatas tu vinaivopādhiṁ nityayaiva līlayā svarūpeṇaiva nānātvam āha—bhāvayati pālayatīti | yad vā, lokān bhāvavataḥ sva-prema-yuktān karotīti | sarvāvatāra-sādhāraṇa-prayojanam | loka-bhāvanaḥ yato loka-kartā ||34||

—o)0(o—

iti sārārtha-darśinyāṁ harṣiṇyāṁ bhakta-cetasām |

dvitīyaḥ prathame’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

naimiṣīyopākhyāne śrī-bhagavad-anubhāva-varṇanaṁ nāma

dvitīyo’dhyāyaḥ |

||2||

(1.3)

### tṛtīyo’dhyāyaḥ

## naimiṣīyopākhyāne janma-guhyaṁ nāma

**|| 1.3.1 ||**

**sūta uvāca**—

**jagṛhe pauruṣaṁ rūpaṁ bhagavān mahad-ādibhiḥ |**

**sambhūtaṁ ṣoḍaśa-kalam ādau loka-sisṛkṣayā ||**

**madhvaḥ :** vyakty-apekṣayā jagṛha iti | tathā hi tantra-bhāgavate—

aheyam anupādeyaṁ yad rūpaṁ nityam avyayam |

sa evāpekṣya rūpāṇāṁ vyaktim eva janārdanaḥ ||

agṛhṇād vyasṛjac ceti kṛṣṇa-rāmādikāṁ tanum |

paṭhyate bhagavān īśo mūḍha-buddhi-vyapekṣayā ||

tamasādy upagūḍhasya yat tamaḥ pānam īśituḥ |

etat-puruṣa-rūpasya grahaṇaṁ samudīryate ||

kṛṣṇa-rāmādi-rūpāṇāṁ loka-vyaktim apekṣayā || iti|

mahad-ādibhiḥ—sambhūtam antargataṁ mahad ādi | na mahad-ādi śarīram | ṣoḍaśa-kalam | yasmin netāḥ ṣoḍaśa-kalāḥ prabhavanti iti śrutiḥ |

yat kiñcid iha loke vai deha-baddhaṁ viśāṁ pate |

sarvaṁ pañcabhir āviṣṭaṁ bhūtair īśvara-buddhi-jaiḥ ||

īśvaro hi mahad-bhūtaṁ prabhur nārāyaṇo virāṭ |

bhūtāntarātmā vijñeyaḥ saguṇo nirguṇo’pi ca ||

bhūta-pralayam avyaktaṁ śuśrūṣur nṛpa-sattama ||

iti mokṣa-dharme [ma.bhā. 12.335.10-11]

nāsīd ahonarātrir āsīn nāsad āsīt tan mahad vapus tad-ābhavad viśvarūpaṁ sā viśva-rūpasya rajani iti bhāllaveya-śrutiḥ |

na tasya prākṛtā mūrtir māṁsa-medo’sthi-sambhavā |

na yogitvād īśvaratvāt satya-rūpo’cyuto vibhuḥ || iti vārāhe |

sarve nityāḥ śāśvatāś dehās tasya parātmanaḥ |

hānopādāna-rahitā naiva prakṛtijāḥ kvacit ||

paramānanda-sandohā jñāna-mātrāś ca sarvaśaḥ |

sarve sarva-guṇaiḥ pūrṇāḥ sarve bheda-vivarjitāḥ ||

anyūnānadhikāś caiva guṇaiḥ sarvaiś ca sarvataḥ |

dehi-deha-bhidā caiva neśvare vidyate kvacit ||

tat svīkārādi-śabdas tu hasta svīkāravat smṛtaḥ |

vailakṣaṇyān na vā tatra jñāna-mātrārtham īritam ||

kevalaiśvarya-saṁyogād īśvaraḥ prakṛteḥ paraḥ |

jāto gatas tv idaṁ rūpaṁ tad ity ādi vyavakṣate || iti mahā-vārāhe |

ekam evādvitīyaṁ neha nānāsti kiñcana | evaṁ dharmān pṛthak paśyann ity ādi ca | tasyaivāsthūlatvād vaiśvarya-yogāt | tathā ca kaurme—

asthūlaś cānaṇuś caiva sthūlo’ṇuś caiva sarvataḥ |

avarṇaḥ sarvataḥ proktaḥ śyāmo raktāna-locanaḥ ||

aiśvarya-yogād bhagavān viruddhārtho’bhidhīyate |

tathāpi doṣāḥ parame naivāhāryāḥ kathañcana |

guṇāviruddhā api tu samāhāryāś ca sarvataḥ || iti viṣṇu-dharmottare ca |

guṇāḥ sarve’pi yujyate hy aiśvaryāt puruṣottame |

doṣāḥ kathañcin naivātra yujyante paramo hi saḥ ||

guṇa-doṣau māyayaiva kecid āhur apaṇḍitāḥ |

na tatra māyā-māyāvī tadīyau tau kuto hy ataḥ ||

tasmān na māyayā sarvaṁ sarvam aiśvarya-sambhavam |

amāyo hīśvaro yasmāt tasmāt taṁ paramaṁ viduḥ || iti ||1||

**śrīdharaḥ :**

avatāra-kathā-praśne tṛtīye tūttarābhidhā |

puruṣādy-avatāroktyā tat-tac-cāritra-varṇanaiḥ ||

yad uktam athākhyāhi harer dhīmann avatāra-kathāḥ śubhāḥ [bhā.pu. 1.1.18] iti tad-uttaratvenāvatārān anukramiṣyan prathamaṁ puruṣāvatāram āha—jagṛha iti pañcabhiḥ | **mahad-ādibhir** mahad-ahaṅkāra-pañca-tanmātraiḥ **saṁbhūtaṁ** suniṣpannam | ekādaśendriyāṇi pañca mahā-bhūtānīti **ṣoḍaśa kalā** āṁśā yasmin | yady api bhagavad-vigraho naivaṁbhūtaḥ, tathāpi virāḍ jīvāntaryāmiṇo[[32]](#footnote-33) bhagavato virāḍ-rūpeṇopāsanārtham evam uktam iti draṣṭavyam ||1||

**krama-sandarbhaḥ :** jagṛha iti | tatra brahmeti paramātmety atra yo bhagavān nirdiṣṭaḥ [bhā.pu. 1.2.30[[33]](#footnote-34)], **sa evedam** ity-ādau ca yasyaivāvirbhāvā mahat-sraṣṭr-ādayo viṣṇu-paryantā nirdiṣṭāḥ, sa bhagavān svayaṁ śrī-kṛṣṇa eveti pūrva-darśita-śaunakādy-abhīṣṭa-nijābhimata-sthāpanāya paramātmano viśeṣānuvāda-pūrvakaṁ darśayituṁ tat-prasaṅgenānyān avatārān kathayituṁ, tatraiva brahma ca nirdeṣṭum ārabhate—jagṛha iti |

**yaḥ** **śrī-bhagavān** pūrṇa-ṣaḍ-aiśvaryatvena pūrvaṁ nirdiṣṭaḥ, sa eva **pauruṣaṁ rūpaṁ,** puruṣatvenāmnāyate yad rūpaṁ tad eva **ādau** sargārambhe **jagṛhe**, prākṛta-pralaye svasmin līnaṁ sat prakaṭatayā svīkṛtavān |

kim-artham ? tatrāha—**loka-sisṛkṣayā** | tasminn eva līnānāṁ lokānāṁ samaṣṭi-vyaṣṭy-upādhi-jīvānāṁ sisṛkṣayā prādurbhāvanārtham ity arthaḥ |

kīdṛśaṁ sat tad-rūpaṁ līnam āsīt ? tatrāha—**mahad-ādibhiḥ sambhūtaṁ** militam, antarbhūta-mahad-ādi-tattvam ity arthaḥ | sambhūyāmbhodhim abhyeti mahā-nadyo nagāpāgāḥ [śiśu.va. 2.100] iti sambhūtir milanārthaḥ | tatra hi mahad-ādīni līnāny āsann iti | tad evaṁ,

viṣṇos tu trīṇi rūpāṇi puruṣākhyāny atho viduḥ |

ekaṁ tu mahataḥ sraṣṭṛ dvitīyaṁ tantu-saṁsthitam |

tṛtīyaṁ sarva-bhūtasthaṁ tāni jñātvā vimucyate ||

iti nāradīya-tantrādau mahat-sraṣṭṛtvena prathamaṁ puruṣākhyaṁ rūpaṁ yac chrūyate, tasminn āvirabhūl liṅge mahā-viṣṇur jagat-patiḥ [bra.saṁ. 5.8] ity ādi,

nārāyaṇaḥ sa bhagavān āpas tasmāt sanātanāt |

āvirāsan kāraṇārṇonidhiṁ saṅkarṣaṇātmakaḥ |

yoga-nidrāṁ gatas tasmin sahasrāṁśaḥ svayaṁ mahān || [bra.saṁ. 5.12]

ity-ādi brahma-saṁhitādau kāraṇārṇava-śāyi-saṅkarṣaṇatvena śrūyate, tad eva jagṛhe iti pratipāditam |

punaḥ kīdṛśaṁ tad-rūpam ? tatrāha—**ṣoḍaśa-kalaṁ**, tat-sṛṣṭy-upayogi-pūrṇa-śaktir ity arthaḥ | tad evaṁ yas tad-rūpaṁ jagṛhe, sa bhagavān | yat tu tena gṛhītam, tat tu sva-sṛjyānām āśrayatvāt paramātmeti paryavasitam ||1||

**viśvanāthaḥ :**

avatāra-kathā brūhīty asyottaratayocyate |

bhagavān janma-karmabhyāṁ tṛtīyenaika-mūrtimān ||

pūrvādhyāyānte līlāvatārānurata [bhā.pu. 1.2.34] ity uktam | tatra kās tasya līlāḥ ? ke vā avatārāḥ ? ity apekṣāyāṁ prathamaṁ puruṣāvatāram āha—jagṛha iti pañcabhiḥ | **pauruṣaṁ** puruṣākāraṁ puruṣa-saṁjñaṁ vā |

nanu **jagṛhe** iti ced ucyate—tarhi tad-rūpaṁ pūrvaṁ nāsīd ity avagatyā tad-rūpasyānityatvaṁ prasaktam ity ata āha—**samyag bhūtaṁ** parama-satyaṁ pūrva-pūrvam api sadaiva svarūpeṇa sthitam eva tat jagṛhe, loka-sṛṣṭy-artham upādatta grahaṇasya vidyamāna-vastu-viṣayatvāt | ghaṭasyāvidyamānatve ghaṭaṁ jagrāheti prayogādarśanāc ca | rājā senānyaṁ digvijigīṣayā sva-saṅge jagrāhetivat | yukte kṣmād āvṛte bhūtaṁ prāṇy-atīte same triṣv ity amaraḥ | uttaratrāpi sa eva prathamaṁ deva [bhā.pu. 1.3.6] ity ādau | sarvatra sambhūtam iti padam anuvartanīyam | **mahad-ādibhir** mahat-tattvāhaṅkārādibhir lokānāṁ samaṣṭi-vyaṣṭīnāṁ bhuvanānāṁ vā yā sraṣṭum icchā, tayā **ṣoḍaśaiva kalā** yasminn iti rākā-candram iva matsya-kūrmādy-avatārān apekṣya paripūrṇam ity arthaḥ | kalā tu ṣoḍaśo bhāga ity abhidhānāt | tatra yo’yaṁ bhagavān sa para-vyomādhināthaḥ, tena gṛhītaṁ yat ṣoḍaśa-kalaṁ rūpaṁ, sa mahā-viṣṇuḥ prakṛtīkṣaṇa-kartā saṅkarṣaṇāṁśaḥ kāraṇārṇavaśāyī prathamaḥ puruṣo bhāgavatāmṛtokta-yuktyā jñeyaḥ ||1||

—o)0(o—

**|| 1.3.2 ||**

**yasyāmbhasi śayānasya yoga-nidrāṁ vitanvataḥ |**

**nābhi-hradāmbujād āsīd brahmā viśva-sṛjāṁ patiḥ ||**

**śrīdharaḥ :** ko’sau bhagavān ? ity apekṣāyāṁ taṁ viśinaṣṭi—yasyāmbhasi ekārṇave śayanasya viśrāntasya | tatra ca yogaḥ samādhis tad-rūpāṁ nidrāṁ vistārayato nābhir eva hradas tasmin yad-ambujaṁ tasmāt sakāśād brahmāsīd abhūt pādme kalpe | sa pauruṣaṁ rūpaṁ jagṛhe ||2||

**krama-sandarbhaḥ :** tasya puruṣa-rūpasya visarga-nidānatvam api pratipādayitum āha sārdhena | yasya pauruṣa-rūpasya dvitīyena vyūhena brahmāṇḍaṁ praviśya ambhasi garbhodake śayānasyety ādi yojyam | ṭīkāyāṁ pādma ity atra brāhma iti vācyam ||

**viśvanāthaḥ :** yasya puruṣasya ambhasi svaroma-kūpastha-brahmāṇḍāntare ekaika-prakāśena praviśya sva-sṛṣṭe garbhode śayānasya yogaḥ samādhis tad-rūpāṁ nidrāṁ vistārayataḥ | yasya nābhi-hradāmbujasya avayavānāṁ saṁsthānaiḥ pradeśa-viśeṣair loka-vistaraḥ pātālādi-satyānta-bhuvana-vinyāsaḥ ity ayaṁ padmanābho’niruddhāṁśo garbhodaśāyī dvitīyo jñeyaḥ | yas tu pūrvādhyāye hari-viriñca-hareti saṁjñā ity atra harir iti paṭhitaḥ | sa kṣīrodaśāyī aniruddhāṁśas tṛtīyaḥ puruṣo jñeya iti puruṣa-trayam | tatra prathamaḥ prakṛtir antaryāmī | dvitīyaḥ samaṣṭi-virājaḥ | tṛtīyo vyaṣṭīnām iti | traya evāṁśenāntaryāminaḥ | tad uktaṁ—

ekaṁ tu mahataḥ sraṣṭṛ dvitīyaṁ tantu-saṁsthitam |

tṛtīyaṁ sarva-bhūtasthaṁ tāni jñātvā vimucyate || iti |

evaṁ caitat prakaraṇa-vyañjitā mahā-viṣṇor līlā-kathā-paripāṭī ceyam | yadaiva tasya punar api pradeśa-viśeṣe śayanecchā ajaniṣṭa tadā kāraṇārṇave śayāna eva sva-niśvāsa-niṣkramaṇa-prathama-kṣaṇe sva-śaktiṁ māyām aikṣiṣṭa | taya ca tad-iṅgita-jñayā tad-icchā-balāl labdha-sāmarthyayā mahat-tattvādi-tattvāni svata eva niṣkāsya brahmāṇḍaṁ taiḥ sṛṣṭvā sva-prabhur vijñāpyate sma—he nātha śayitum āgaccheti tato’sau tatra gatvā nimeṣa-mātraṁ śayitvā yadaiva punar āgatavān tadaiva tad brahmāṇḍaṁ śayana-mandiraṁ nirmālyam iva māyayaiva sā dūrīcakāra | punar api navīna-mandire taṁ śāyayitum evaṁ ca brahmaṇaḥ parārdha-dvayaṁ gacchati sma | yad uktaṁ tṛtīye nimeṣa upacāryata iti ||2||

—o)0(o—

**|| 1.3.3 ||**

yasyāvayava-saṁsthānaiḥ kalpito loka-vistaraḥ |

tad vai bhagavato rūpaṁ viśuddhaṁ sattvam ūrjitam ||

**madhvaḥ** : yasyāvayava-saṁsthānaiḥ | nābhyā āsīd antarikṣam ity ādi |

sattvaṁ sādhu-guṇatvaṁ jñāna-bala-rūpaṁ ca |

bala-jñāna-samāhāraḥ sattvam ity abhidhīyata || iti mātsye ||3||

**śrīdharaḥ :** kīdṛśaṁ rūpam ? tad āha—yasyeti | nanu kīdṛśo vigrahas tasya yo’mbhasi śete sma tad āha | tat tasya bhagavato rūpaṁ tu viśuddhaṁ raja-ādi-guṇāntareṇāsaṁbhinnam ata evorjitaṁ niratiśayaṁ sattvam ||3||

**krama-sandarbhaḥ :** yasya ca tādṛśatvena tatra śayānasyāvayava-saṁsthānaiḥ sākṣāc-chrī-caraṇādi-sanniveśe lokasya vistaro vistāro virāḍ-ākāraḥ prapañcaḥ kalpitaḥ | yathā tad-avayava-sanniveśas tathaiva pātālam etasya hi pāda-mūlaṁ [bhā.pu. 2.1.26] ity ādinā navīnopāsakān prati manaḥ-sthairyāya prakhyāpitaḥ | na tu vastutas tad eva yasya rūpam ity arthaḥ | yad vā candramā manaso jātaḥ ity ārabhya padbhyāṁ bhūmir diśaḥ śrotrāt tathā lokān akalpayat [ṛk 10.90.13-14] iti śrutes tair hetu-bhūtair loka-vistāro racita ity arthaḥ |

tathā ca bhārate mokṣa-dharma-nārāyaṇīye garbhodake śayānasya rūpāntareṇa śvetadvīpa-pater vākyam—

asman mūrtiś caturthī yā sāsṛjac cheṣam avyayam |

sa hi saṁkarṣaṇaḥ proktaḥ pradyumnaṁ so’py ajījanat ||

pradyumnād aniruddho’haṁ sargo mama punaḥ punaḥ |

aniruddhāt tathā brahmā tatrādi kamalodbhavaḥ ||

brahmaṇaḥ sarvabhūtāni carāṇi sthāvarāṇi ca || [ma.bhā. 12.326.68-70]

tatraiva veda-vyāsaḥ—-

paramātmeti yaṁ prāhuḥ sāṁkhyayogavido janāḥ |

mahāpuruṣa saṁjñāṁ sa labhate svena karmaṇā ||

tasmāt prasūtam avyaktaṁ pradhānaṁ tad vidur budhāḥ |

avyaktād vyaktam utpannaṁ lokasṛṣṭy artham īśvarāt ||

aniruddho hi lokeṣu mahān ātmeti kathyate |

yo’sau vyaktatvam āpanno nirmame ca pitāmaham || [ma.bhā. 12.327.24-26] iti |

tad evaṁ saṅkarṣaṇasya vaibhavam uktvāniruddhasyāpy āha aniruddho hīti | lokeṣu pratyeka-brahmāṇḍeṣu mahān ātmā paramātmā | vyaktatvaṁ prākaṭyaṁ pradyumnād iti śeṣaḥ | sutena tv abheda-vivakṣayā pradyumnaḥ pṛthaṅ noktaḥ viṣṇos tu trīṇi rūpāṇi itivat | seyaṁ prakriyā dvitīya-skandhasya saṣṭhe dṛśyate, yathā sa eṣa ādyaḥ puruṣaḥ [bhā.pu. 2.9.39] ity ādi-padye ṭīkā—sa eṣa ādyo bhagavān yaḥ puruṣāvatāraḥ san sṛṣṭy-ādikaṁ karoti ity eṣā |

evam ādyo’vatāraḥ puruṣaḥ parasya [bhā.pu. 2.6.42] ity atra ṭīkā parasya bhūmnaḥ puruṣaḥ prakṛti-pravartako yasya sahasra-śīrṣā [ṛk 10.90.1] ity ādy-ukto līlā-vigrahaḥ sa ādyo’vatāraḥ ity eṣā | tathā tṛtīyasya viṁśe devena [bhā.pu. 3.20.12] ity ādikaṁ so’nu ity antaṁ sa-ṭīkam eva prakaraṇam atrānusandheyam | tasmād virāṭtvena tad-rūpaṁ na vyākhyātam. tasmāc ca vāsudeva-sthānīyo bhagavān puruṣād anya evety āyātam |

atha tasya rūpa-dvayasya sāmānyata ekatvena svarūpam āha—tad iti | tac chrī-bhagavataḥ pauruṣaṁ rūpam | vai prasiddhau | viśuddho’rjita-sattvādibhir vyaktatvāc chakti-svarūpayor abhedāc ca tad-rūpam evety arthaḥ | uktaṁ ca dvitīyaṁ puruṣa-vyūham adhikṛtya svarūpatvaṁ tad-rūpasya—nātaḥ paraṁ parama yad bhavataḥ svarūpaṁ [bhā.pu. 3.9.3] ity atra | viśuddhaṁ jāḍyāṁśenāpi rahitam, svarūpa-śakti-vṛttitvāt | ūrjitaṁ sarvato balavat paramānanda-rūpatvāt—ko hy evānyāt kaḥ prāṇyāt yad eṣa ākāśa ānando na syāt [tai.u. 2.7.1] iti śruteḥ | tasmāc chākṣād bhagavad-rūpe tu kaimutyam evāyātam ||3||

**viśvanāthaḥ :** tan-mūrtīnām aprākṛtatvam āha | viśuddhaṁ raja ādya-miśram ata evorjitaṁ śreṣṭham aprākṛtaṁ sac-cid-ānanda-ghanam ity arthaḥ ||3||

—o)0(o—

**|| 1.3.4 ||**

paśyanty ado rūpam adabhra-cakṣuṣā

sahasra-pādoru-bhujānanādbhutam |

sahasra-mūrdha-śravaṇākṣi-nāsikaṁ

sahasra-mauly-ambara-kuṇḍalollasat ||

**śrīdharaḥ :** etac ca yogināṁ pratyakṣam āha—paśyantīti | adabhram analpaṁ jñānātmakaṁ yac cakṣus tena | sahasram aparimitāni yāni pādādīni tair udbhutam | sahasraṁ mūrdhādayo yasmiṁs tat | sahasraṁ yāni mauly-ādīni tair ullasac chobhamānam ||4||

**krama-sandarbhaḥ :** tad evaṁ puruṣasya dvidhā sthāna-karmaṇī uktvā svarūpavad ākāraṁ tv eka-prakāram āha—-paśyantīti | adaḥ pauruṣa-rūpam adabhra-cakṣuṣā bhakty-ākhyena | puruṣaḥ sa paraḥ pārtha bhaktyā labhyas tv ananyayā [gītā. 8.22] ity ukteḥ | bhaktir evainaṁ nayati, bhaktir evainaṁ darśayati ity ādi śruteś ca | tatra prathama-puruṣasya sahasra-pādāditvaṁ paramātma-sandarbhe vyañjitam | tṛtīyasyāṣṭame tu dvitīyaṁ puruṣa-vyūham upalakṣya—veṇu-bhujāṅghripāṅghreḥ [bhā.pu. 3.8.24] iti, dor-daṇḍa-sahasra-śākhaṁ [bhā.pu. 3.8.29] iti, kirīṭa-sāhasra-hiraṇya-śṛṅgaṁ [bhā.pu. 3.8.30] iti ca | tathā navamasya caturdaśe śrī-śukena—

sahasra-śirasaḥ puṁso nābhi-hrada-saroruhāt |

jātasyāsīt suto dhātur atriḥ pitṛ-samo guṇaiḥ || [bhā.pu. 9.14.2] iti ||4||

**viśvanāthaḥ :** etac ca bhakti-siddhānāṁ pratyakṣam ity āha—paśyantīti | adabhram analpam aprākṛtaṁ yac cakṣus tena ||4||

—o)0(o—

**|| 1.3.5 ||**

etan nānāvatārāṇāṁ nidhānaṁ bījam avyayam |

yasyāṁśāṁśena sṛjyante deva-tiryaṅ-narādayaḥ ||

**madhvaḥ :** nidhānam atraikībhavanty antata iti | aṁśāṁśena sāmarthyaika-deśena | brāhme ca yac-chaktyaikāṁ ca sambhūtaṁ jagad etac carācaram iti ||5||

**śrīdharaḥ :** etat tu kūṭa-sthaṁ na tv anyāvatāravad āvirbhāva-tiro bhāvavad ity āha—etad iti | etad-ādi nārāyaṇa-rūpam | nidhīyate’smninn iti nidhānam | kāryāvasāne praveśa-sthānam ity arthaḥ | bījam udgama-sthānam | bījatve’pi nānya-bīja-tulyaṁ kiṁtv avyayam | na kevalam avatārāṇām eva bījaṁ kiṁ tu sarva-prāṇinām apīty āha | yasyāṁśo brahmā tasyāṁśo marīcy-ādis tena ||5||

**krama-sandarbhaḥ :** tatra śrī-bhagavantaṁ suṣṭhu spaṣṭīkartuṁ garbhodaka-sthasya dvitīyasya puruṣasya vyūhasya nānāvatāritvaṁ vivṛṇoti—etad iti | brahmāṇḍastham ity arthaḥ | nidhānaṁ sāgarāṇāṁ samudra iva sadaivāśrayaḥ | ata evāvyayam anapakṣayam | bījam udgama-sthānam | na kevalam avatārāṇāṁ bījaṁ jagato’pīty āha yasyāṁśāṁśeneti ||5||

**viśvanāthaḥ :** ṣoḍaśa-kalatvena yat pūrṇatvam uktaṁ tad darśayati—etad iti | bījatve’pi nānā-bīja-tulyaṁ kintu nidhānaṁ nidhir aṁśībhūtam ity arthaḥ | vakṣyamāṇā avatārā etasyāṁśā iti bhāvaḥ | na vyatīty-avyayaṁ nityaṁ yasyāṁśo brahmā tasyāṁśo marīcy-ādis teneti | devādayo vibhūtaya uktāḥ ||5||

—o)0(o—

**|| 1.3.6 ||**

sa eva prathamaṁ devaḥ kaumāraṁ sargam āśritaḥ |

cacāra duścaraṁ brahmā brahmacaryam akhaṇḍitam ||

**madhvaḥ :** kumāro nāma bhagavān svayaṁ svasmād ajāyata |

dideśa brahmaṇe brahma brahmacarya-sthito vibhuḥ ||

yasmāt sanat-kumāraś ca brahmacaryam apālayat |

yaḥ sthāṇoḥ sthāṇutāṁ prādād bhagavān avyayo hariḥ || iti brāhme ||6||

**śrīdharaḥ :** sanat-kumārādy-avatāraṁ tac-caritraṁ cāha—sa eveti | kaumāra ārṣaḥ prājāpatyo mānava ity ādīni sarga-viśeṣa-nāmāni | yaḥ pauruṣaṁ rūpaṁ jagṛhe sa eva devaḥ kaumārākhyaṁ sargam āsthitaḥ san brahmā brāhmaṇo bhūtvā brahmacaryaṁ cacāra | prathama-dvitīyādi-śabdā nirdeśa-mātrāpekṣayā ||6||

**krama-sandarbhaḥ :** atha prācuryeṇa tad-avatārān kathayaṁs tad-aikya-vivakṣayā tad-aṁśāṁśinām apy avirbhāva-mātraṁ gaṇayati viṁśatyā | tatra sa eveti | yo’mbhasi śayāno yaś ca sahasra-pādādi-rūpaḥ sa eva puruṣākhyo devaḥ | ete cāṁśa-kalāḥ puṁsaḥ [bhā.pu. 1.3.28] ity upasaṁhārasyāpi saṁvādāt | kaumāraṁ catuḥsana-rūpam | brahmā brahmaṇo bhūtvā ||6||

**viśvanāthaḥ :** sanat-kumārādy-avatāraṁ tac-caritraṁ cāha—sa eveti | yasyāṁśāṁśena devādayaḥ sṛjyante, sa eva padmanābha ity arthaḥ | kaumāraṁ sargam āśritaḥ | kumāreṣu prādurbhāvaṁ prāptaḥ san brahmā brāhmaṇo bhūtvā brahmacaryaṁ cacāra, svayam ācaraṇaṁ lokeṣu pracārayāmāsety arthaḥ | prathama-dvitīyādi-śabdā nirdeśa-mātrāpekṣayā ||6||

—o)0(o—

**|| 1.3.7 ||**

**dvitīyaṁ tu bhavāyāsya rasātala-gatāṁ mahīm |**

**uddhariṣyann upādatta yajñeśaḥ saukaraṁ vapuḥ ||**

**śrīdharaḥ :** varāhāvatāram āha—dvitīyam iti | asya viśvasya bhavāyodbhavāya mahīm uddhariṣyann iti karmoktiḥ | evaṁ sarvatrāvatāras tat-karma coktam ity anusandheyam ||7||

**krama-sandarbhaḥ : *na vyākhyātam.***

**viśvanāthaḥ :** bhavāya kṣemāya uddhariṣyann iti karmoktiḥ | evaṁ sarvatrāvatāras tat karma coktam ity anusandheyam ||7||

—o)0(o—

**|| 1.3.8 ||**

tṛtīyam ṛṣi-sargaṁ vai devarṣitvam upetya saḥ |

tantraṁ sātvatam ācaṣṭa naiṣkarmyaṁ karmaṇāṁ yataḥ ||

**madhvaḥ :** avatāras tṛtīyo’sya devarṣiḥ prathito divi |

mahi-dāsas tv aitareyo yas tantraṁ nārade’vadat || iti ca ||8||

**śrīdharaḥ :** nāradāvatāram āha—tṛtīyam iti | ṛṣi-sargam upetya | tatra ca devarṣitvam upetyety arthaḥ | sātvataṁ vaiṣṇavaṁ tantraṁ pañcarātrāgamam ācaṣṭoktavān | yatas tantrāt nirgataṁ[[34]](#footnote-35) karmatvaṁ bandhu-hetutvaṁ, yebhyas tāni niṣkarmāṇi, teṣāṁ bhāvo naiṣkarmyam | karmaṇām eva mocakatvaṁ yato bhavati, tad ācaṣṭety arthaḥ ||8||

**krama-sandarbhaḥ :** ṛṣi-sargam upetya tatrāpi devarṣitvaṁ nāradatvam upetya | sātvataṁ vaiṣṇavam | tantraṁ pañcarātrāgamam | karmaṇā karmākāreṇāpi satāṁ śrī-bhagavad-dharmāṇāṁ yatas tantrān naiṣkarmyaṁ karma-bandha-mocakatvena karmabhyo nirgatatvaṁ tebhyo bhinnatvaṁ pratīyate iti śeṣaḥ ||8||

**viśvanāthaḥ :** ṛṣiṣu sargaṁ prādurbhāvam upetya tatra ca devarṣitvaṁ nāradatvam upetyety arthaḥ | sātvataṁ pañcarātrāgamaṁ yatas tantrāt karmaṇāṁ tatroktānāṁ bhagavad-dharmāṇāṁ naiṣkarmyaṁ karma-bandha-mocakatvam ||8||

—o)0(o—

**|| 1.3.9 ||**

turye dharma-kalā-sarge nara-nārāyaṇāv ṛṣī |

bhūtvātmopaśamopetam akarod duścaraṁ tapaḥ ||

**madhvaḥ :** dharma-kalā sargaḥ dharmasvāṁśāvatāraḥ | loka-dṛṣṭyātma-śamopetam ||9||

**śrīdharaḥ :** nara-nārāyaṇāvatarām āha—turye iti | turye caturthe’vatāre | dharmasya kalā aṁśaḥ | bhāryety arthaḥ | ardho vā eṣa ātmano yat-patn*ī*ti śruteḥ | tasyāḥ sarge | ṛṣī bhūtvety ekāvatāratvaṁ darśayati ||9||

**krama-sandarbhaḥ :** turya iti spaṣṭam ||9||

**viśvanāthaḥ :** turye caturthe’vatāre | dharmasya kalā aṁśaḥ, bhāryety arthaḥ | ardho vā eṣa ātmano yat-patnī iti śruteḥ | tasyāḥ sarge prādurbhāve ṛṣī bhūtveti dvābhyām ekāvatāraṁ darśayati ||9||

—o)0(o—

**|| 1.3.10 ||**

pañcamaḥ kapilo nāma siddheśaḥ kāla-viplutam |

provācāsuraye sāṅkhyaṁ tattva-grāma-vinirṇayam ||

**madhvaḥ :** tantraṁ sāṅkhyam | vedānusāri | pādme ca—

kapilo vāsudevākhyas tantraṁ sāṅkhyaṁ jagāda ha |

brahmādibhyaś ca devebhyo bhṛgv-ādibhyas tathaiva ca ||

tathaivāsuraye sarva-vedārthair upabṛṁhitam |

sarva-veda-viruddhaṁ ca kapilo’nyo jagāda ha |

sāṅkhyam āsuraye’nyasamai kutarka-paribṛṁhitam || iti ca ||10||

**śrīdharaḥ :** kapilāvatāram āha—pañcama iti | āsuraye tan-nāmne brāhmaṇāya | tattvānāṁ grāmasya saṅghasya vinirṇayo yasmin śāstre tat sāṁkhyam ||10||

**krama-sandarbhaḥ :** pañcama iti āsuri-nāmne viprāya ||10||

**viśvanāthaḥ :** āsuraye tan-nāmne brāhmaṇāya ||10||

—o)0(o—

**|| 1.3.11 ||**

ṣaṣṭham atrer apatyatvaṁ vṛtaḥ prāpto’nasūyayā |

ānvīkṣikīm alarkāya prahlādādibhya ūcivān ||

**madhvaḥ :** ānvīkṣakīṁ tattva-vidyām | ānvīkṣakī kutarkākhyā tathaivānvīkṣakī parā iti mātsye ||11||

**śrīdharaḥ :** dattatreyāvatāram āha—ṣaṣṭham iti | atrer apatyatvaṁ tenaiva vṛtaḥ san prāptaḥ atrer apatyam abhikāṅkṣata āha tuṣṭa [bhā.pu. 2.7.4] iti vakṣyamānatvāt | kathaṁ prāptaḥ ? anusūyayā mat-sadṛśāpatya-miṣeṇa mām evāpatyaṁ vṛtavān iti doṣa-dṛṣṭim akurvann ity arthaḥ | ānvīkṣikīm āṭma-vidyām | prahrādādibhyaś ca | ādi-padād yadu-haihayādyā gṛhyante ||11||

**krama-sandarbhaḥ :** atriṇā tat-sadṛśa-putrotpatti-mātraṁ prakaṭaṁ yācitaṁ [bhā.pu. 4.1.20] iti caturthādy-abhiprāyaḥ | etad-vākyenānasūyayā tu kadācit sākṣād eva śrīmad-īśvarasyaiva putra-bhāvo vṛto’stīti labhyate | uktaṁ ca brahmāṇḍa-purāṇe pativratopākhyāne—

anasūyābravīn natvā devān brahmeśa-keśavān |

yūyaṁ yadi prasannā me varārhā yadi vāpy aham |

prasādābhimukho bhūtvā mama putratvam eṣyatha || iti |

ānvīkṣikīm ātma-vidyām | śrī-viṣṇor evāvatāro’yam ||11||

**viśvanāthaḥ :** anusūyayā atreḥ patnyā vṛtaḥ sann apatyatvaṁ prāptaḥ | yad uktaṁ brahmāṇḍa-purāṇe pativratopākhyāne—

anasūyābravīn natvā devān brahmeśa-keśavān |

yūyaṁ yadi prasannā me varārhā yadi vāpy aham |

prasādābhimukho bhūtvā mama putratvam eṣyatha || iti |

ānvīkṣikīm ātma-vidyāṁ prahlādādibhyaś ca ||11||

—o)0(o—

**|| 1.3.12 ||**

tataḥ saptama ākūtyāṁ rucer yajño’bhyajāyata |

sa yāmādyaiḥ sura-gaṇair apāt svāyambhuvāntaram ||

**śrīdharaḥ :** yajñāvatāram āha—tata iti | sa yajño yāmādyaiḥ svasyaiva putrā yāmā nāma devās tad-ādyaiḥ saha svāyambhuvaṁ manvantaraṁ pālitavān | tadā svayam indro’bhūd ity arthaḥ ||12||

**krama-sandarbhaḥ :** sa yajñas tadā svayam indro’bhūd ity arthaḥ ||12||

**viśvanāthaḥ :** sa yajño yāmādyaiḥ svasyaiva putrā yāmā nāma devās tad-ādyaiḥ saha svāyaṁbhuvaṁ manvantaraṁ pālitavān | tadā svayam indro’bhūd ity arthaḥ ||12||

—o)0(o—

**|| 1.3.13 ||**

aṣṭame meru-devyāṁ tu nābher jāta urukramaḥ |

darśayan vartma dhīrāṇāṁ sarvāśrama-namaskṛtam ||

**śrīdharaḥ :** ṛṣabhāvatāram āha—aṣṭama iti | sarvāśrama-namaskṛtam anyāśramaṁ pāramahaṁsyaṁ vartma dhīrāṇāṁ darśayan nābher āgnīdhra-putrād ṛṣabho jātaḥ ||13||

**krama-sandarbhaḥ :** urukrama ṛṣabho jātaḥ ||13||

**viśvanāthaḥ :** nābher āgnīdhra-putrād ṛṣabho jātaḥ ||13||

—o)0(o—

**|| 1.3.14 ||**

ṛṣibhir yācito bheje navamaṁ pārthivaṁ vapuḥ |

dugdhemām oṣadhīr viprās tenāyaṁ sa uśattamaḥ ||

**madhvaḥ :** pṛthu-śarīrāviṣṭa-rūpam | āviveśa pṛthuṁ devaḥ śaṅkhī cakrī caturbhujaḥ iti pādme | uśa icchāyāṁ satyakāmaḥ ||14||

**śrīdharaḥ :** pṛthv-avatāram āha—ṛṣibhir iti | pārthivaṁ vapuḥ rāja-dehaṁ pṛthu-rūpam | pāṭhāntare pṛthor idaṁ pārthavam | auṣadhīr ity upalakṣaṇam | imāṁ pṛthvīṁ sarvāṇi vastūni dugdha adugdha | aḍ-āgamābhāvas tv ārṣaḥ | he viprāḥ, tena pṛthvī-dohanena so’yam avatāra uśattamaḥ kamanīyatamaḥ | vaśa kāntāv ity asmāt ||14||

**krama-sandarbhaḥ :** pārthivaṁ rāja-dehaṁ pṛthu-rūpam | uśattamaḥ kamanīyatamaḥ ||14||

**viśvanāthaḥ :** pārthivaṁ vapuḥ rāja-dehaṁ pṛthu-rūpam | pārthavam iti pāṭhe pṛthu-sambandhe | auṣadhīr ity upalakṣaṇam, imāṁ pṛthvīṁ sarvāṇi vastūni dugdha aḍāgam ā-bhāva ārṣaḥ | tena hetunā so’yam avatāra uśattamaḥ kamanīyatamaḥ | vaśa kāntāv ity asmāt ||14||

—o)0(o—

**|| 1.3.15 ||**

rūpaṁ sa jagṛhe mātsyaṁ cākṣuṣodadhi-samplave |

nāvy āropya mahī-mayyām apād vaivasvataṁ manum ||

**śrīdharaḥ :** matsyāvatāram āha—rūpam iti | cākṣuṣa-manvantare ya udadhīnāṁ saṁplavaḥ saṁśleṣas tasmin | yady api manvantarāvasāne pralayo nāsti tathāpi kenacit kautukena satya-vratāya māyā pradarśitā yathā’kāṇḍe mārkaṇḍeyāyeti draṣṭavyam | mahī-mayyāṁ nāvi, naukā-rūpāyāṁ mahyām ity arthaḥ | apād rakṣitavān | vaivasvatam iti bhāvinī saṁjñā ||15||

**krama-sandarbhaḥ :** cākṣuṣa-manvantare ya udadhi-samplavas tasmin | vaivasvatam iti bhāvinī saṁjñā satyavratasya | pratimanvantarāvasāne’pi pralayaḥ śrūyate | śrī-viṣṇu-dharmottare prathama-kāṇḍe—manvantare parikṣīṇe kīdṛśī dvija jāyate [1.75.1] iti śrī-vajra-praśnasya manvantare parikṣīṇe ity ādi mārkaṇḍeya-dattottare—

ūrmi-mālī mahā-vegaḥ sarvam āvṛtya tiṣṭhati |

bhūrlokam āśritaṁ sarvaṁ tadā naśyati yādava ||

na vinaśyanti rājendra viśrutāḥ kula-parvatāḥ |

naur bhūtvā tu mahā-devī [1.75.5-6, 9] ity ādi ca |

evam eva manvantareṣu saṁhāra ity ādi prakaraṇaṁ śrī-hari-vaṁśe tadīya-ṭīkāsu ca spaṣṭam eva | ataś cākṣuṣe vaivasvatam ity upalakṣaṇam ||15||

**viśvanāthaḥ :** cākṣuṣa-manvantare ya udadhīnāṁ saṁplavaḥ | cākṣuṣāntara-samplava iti ca pāṭhaḥ | mahī-mayyāṁ nāvi naukā-rūpāyāṁ mahyām ity arthaḥ | apād rakṣitavān vaivasvata iti bhāvinī saṁjñā | yadyapi manvantarāvasāne pralayo nāsti, tathāpi kenacit kautukena satyavratāya māyā darśitā, yathā mārkaṇḍeyāya iti śrīdhara-svāmi-pādāḥ | viṣṇudharmottare tu manvantare parikṣīṇe kīdṛśī dvija jāyate ity ādi vajra praśnānte mārkaṇḍeyottaram—

ūrmi-mālī mahā-vegaḥ sarvam āvṛtya tiṣṭhati |

bhūrlokam āśritaṁ sarvaṁ tadā naśyati yādava ||

na vinaśyanti rājendra viśrutāḥ kula-parvatāḥ |

naur bhūtvā tu mahā-devī [1.75.5-6, 9] ity ādi ca |

evam eva manvantare tu saṁhāra ity ādi prakaraṇam | ata eva bhāgavatāmṛte pratimanvantarānta eva pralaya uktaḥ | śrī-hari-vaṁśe tadīya-ṭīkāsu ca | tad apy atra cākṣuṣa evoktiḥ satyavratasya manor matsya-deva-parama-bhaktatvād bhaktotkarṣād eva bhagavat-prādurbhāvasyāpy utkarṣāt bhaktecchopātta-dehāyety ādibhir yukti-siddhāt sarva-manvantarāṇy evopalakṣayati ||15||

—o)0(o—

**|| 1.3.16 ||**

surāsurāṇām udadhiṁ mathnatāṁ mandarācalam |

dadhre kamaṭha-rūpeṇa pṛṣṭha ekādaśe vibhuḥ ||

**śrīdharaḥ :** kūrmāvatāram āha | kamaṭhaḥ kūrmas tad-rūpeṇākādaśe’vatāre vibhur dadhre dadhāra ||16||

**krama-sandarbhaḥ :** spaṣṭam ||16||

**viśvanāthaḥ :** surāsurāṇām amṛtotpādanārtham iti śeṣaḥ | kamaṭha-rūpeṇa kacchapa-rūpeṇa ||16||

—o)0(o—

**|| 1.3.17 ||**

dhānvantaraṁ dvādaśamaṁ trayodaśamam eva ca |

apāyayat surān anyān mohinyā mohayan striyā ||

**śrīdharaḥ :** dhanvantary-avatāram āha | dhānvantaraṁ dhanvantari-rūpam | dvādaśamādi-prayogas tv ārṣaḥ | trayodaśamam eva rūpaṁ tac-caritena saha darśayati | apāyayad ity atra sudhām ity adhyāharaḥ | mohinyā striyā tad-rūpeṇānyān asurān mohayan | dhanvantari-rūpeṇāmṛtam ānīya mohinyā’pāyayad ity arthaḥ ||17||

**krama-sandarbhaḥ :** bibhrad ity uttareṇānvayaḥ | dvādaśamaṁ dhānvantaraṁ rūpaṁ bibhrat | trayodaśaṁ mohinī-rūpaṁ bibhrat | surān apāyayat sudhām iti śeṣaḥ | kena rūpeṇa ? mohinyā striyā tad-rūpeṇety arthaḥ | kiṁ kurvan ? anyān asurān mohayan, dhanvantari-rūpeṇa sudhāṁ copaharann iti śeṣaḥ | ajitasyāvatārā ete trayaḥ [kūrma-dhanvantari-mohinīti] ||17||

**viśvanāthaḥ :** dhānvantaraṁ dhanvantary-avatāra-svarūpaṁ dvādaśaṁ bhavatīty anvayaḥ | sudhā-kalasānayanaḥ cāsya karma jñeyam | dvādaśamam ādi-prayogas tv ārṣaḥ | trayodaśamaṁ bibhrat-surān apāyayat sudhām ity śeṣaḥ | kena rūpeṇa ? mohinyā striyā anyān asurān mohayan ||17||

—o)0(o—

**|| 1.3.18 ||**

caturdaśaṁ nārasiṁhaṁ bibhrad daityendram ūrjitam |

dadāra karajair vakṣasy erakāṁ kaṭa-kṛd yathā ||

**śrīdharaḥ :** nṛsiṁhāvatāram āḥa | nārasiṁhaṁ rūpaṁ bibhrat | erakāṁ nirgranthi tṛṇam ||18||

**krama-sandarbhaḥ : *na vyākhyātam.***

**viśvanāthaḥ :** erakā nirkgranthi tṛṇa-viśeṣaḥ ||18||

—o)0(o—

**|| 1.3.19 ||**

pañcadaśaṁ vāmanakaṁ kṛtvāgād adhvaraṁ baleḥ |

pada-trayaṁ yācamānaḥ pratyāditsus tri-piṣṭapam ||

**śrīdharaḥ :** vāmanāvatāram āha—pañcadaśam iti | duṣṭānāṁ madaṁ vāṁayatīti vāmanakaṁ rūpam | hrasvaṁ vā | pratyāditsus tasmād ācchidya grahītum icchuḥ ||19||

**krama-sandarbhaḥ : *na vyākhyātam.***

**viśvanāthaḥ :** pratyāditsus tasmād ācchidya grahītum icchuḥ ||19||

—o)0(o—

**|| 1.3.20 ||**

avatāre ṣoḍaśame paśyan brahma-druho nṛpān |

triḥ-sapta-kṛtvaḥ kupito niḥ-kṣatrām akaron mahīm ||

**śrīdharaḥ :** paraśurāmāvatāram āha—avatāra iti | tris triguṇaṁ yathā bhavati tathā sapta-kṛtvaḥ sapta-vārān eka-viṁśati-vārān ity arthah ||20||

**krama-sandarbhaḥ : *na vyākhyātam.***

**viśvanāthaḥ :** sapta-kṛtvaḥ sapta-vārān | kīdṛśān ? tris triguṇitān atra sapta-kṛtva iti kṛtvaḥ sūcābhihitāyā abhyāvṛtti-kriyāyāḥ punar abhyāvṛtti-gaṇane na suc-pratyayaḥ ||20||

—o)0(o—

**|| 1.3.21 ||**

tataḥ saptadaśe jātaḥ satyavatyāṁ parāśarāt |

cakre veda-taroḥ śākhā dṛṣṭvā puṁso’lpa-medhasaḥ ||

**madhvaḥ :** rāmāt pūrvam apy asti vyāsāvatāraḥ | tṛtīyaṁ yugam ārabhya vyāso bahuṣu jagmivān iti kaurme ||21||

**śrīdharaḥ :** vyāsāvatāram āha—tata iti | alpa-medhaso’lpa-prajñān puṁso dṛṣṭvā tad-anugrahārthaṁ śākhāś cakre ||21||

**krama-sandarbhaḥ : *na vyākhyātam.***

**viśvanāthaḥ :** alpa-medhaso’lpa-jñān cakre vyāsaḥ ||21||

—o)0(o—

**|| 1.3.22 ||**

nara-devatvam āpannaḥ sura-kārya-cikīrṣayā |

samudra-nigrahādīni cakre vīryāṇy ataḥ param ||

**śrīdharaḥ :** rāmāvatāram āha—nareti | nara-devatvaṁ rāghava-rūpeṇa prāptaḥ san | ataḥ param aṣṭādaśe ||22||

**krama-sandarbhaḥ :** naradevatvaṁ śrī-rāghava-rūpeṇa | ataḥ param aṣṭādaśe | ayaṁ sākṣāt puruṣa eva | skānde śrī-rāma-gītāyāṁ viśva-rūpaṁ darśayatas tasya brahma-viṣṇu-rudra-kṛta-stutiḥ śrūyate ||22||

**viśvanāthaḥ :** nara-devatvaṁ śrī-rāmatvaṁ samudra-nigrahādīni samudra-nigrasyaivādyāpi setubandha-rūpeṇa dṛśyamānatvāt tatraiva ca mahaiśvaryāviṣkārāc ca tasyaiva prādhānyena nirdeśaḥ ||22||

—o)0(o—

**|| 1.3.23 ||**

ekonaviṁśe viṁśatime vṛṣṇiṣu prāpya janmanī |

rāma-kṛṣṇāv iti bhuvo bhagavān aharad bharam ||

**madhvaḥ :** āveśo balabhadre |

śaṅkha-cakra-bhṛd īśeśaḥ śveta-varṇo mahā-bhujaḥ |

āviṣṭaḥ śvetakeśātmā śeṣāṁśaṁ rohiṇī-sutam || iti mahā-vārāhe ||23||

**śrīdharaḥ :** rāma-kṛṣṇāvatāram āha | ekeneti viṁśatitama iti vaktavye ta-kāra-lopaś chando’nurodhena | rāma-kṛṣṇāv ity evaṁ nāmanī janmanī prāpya ||23||

**krama-sandarbhaḥ :** bhagavān iti sākṣāt śrī-bhagavata evāvirbhāvo’yam, na tu puruṣa-saṁjñasyāniruddhasyeti viśeṣa-pratipatty-arthaṁ tatra tasya sākṣād-rūpatvāt śrī-kṛṣṇa-rūpeṇa nijāṁśa-rūpatvād rāma-rūpeṇāpi bhāra-hāritvaṁ bhagavata evety ubhayatrāpi bhagavān aharad bharam iti śliṣṭam eva | ato rāmasyāpy aniruddhāvatāratvaṁ pratyākhyātam | śrī-kṛṣṇasya vāsudevatvāc chrī-rāmasya ca saṅkarṣaṇatvād yuktam eva ca tad iti ||23||

**viśvanāthaḥ :** viṁśatitama iti vaktavye ta-kāra-lopaś chando’nurodhena | rāma-kṛṣṇāv iti nāmabhyām ity arthaḥ | janmanī prādurbhāva-dvayaṁ prāpyety arthaḥ ||23||

—o)0(o—

**|| 1.3.24 ||**

tataḥ kalau sampravṛtte sammohāya sura-dviṣām |

buddho nāmnāñjana-sutaḥ kīkaṭeṣu bhaviṣyati ||

**madhvaḥ :** mohanārthaṁ dānavānāṁ bāla-rūpī pathi-sthitaḥ |

putraṁ taṁ kalpayāmāsa mūḍha-buddhir jinaḥ svayam ||

tataḥ saṁmohayāmāsa jinādyānasūrāṁśakān |

bhagavān vāgbhir ugrābhir ahiṁsā vpacibhir hariḥ || iti brahmāṇḍe ||24||

**śrīdharaḥ :** buddhāvatāram āha—tata iti | ajanasya sutaḥ | jina-suta iti pāṭhe jino’pi sa eva | kīkaṭeṣu madhye gayā-pradeśe ||24||

**krama-sandarbhaḥ : *na vyākhyātam.***

**viśvanāthaḥ :** añjana-suto’jina-sutaś ceti pāṭha-dvayaṁ kīkaṭeṣu madhye gayā-pradeśe ||24||

—o)0(o—

**|| 1.3.25 ||**

athāsau yuga-sandhyāyāṁ dasyu-prāyeṣu rājasu |

janitā viṣṇu-yaśaso nāmnā kalkir jagat-patiḥ ||

**śrīdharaḥ :** kalky-avatāram āha—atheti | yuga-sandhyāyām | kaler ante viṣṇu-yaśaso brāhmaṇāt sakāśāj janitā janiṣyate ||25||

**krama-sandarbhaḥ : *na vyākhyātam.***

**viśvanāthaḥ :** viṣṇu-yaśaso brāhmaṇāt sakāśāt ||25||

—o)0(o—

**|| 1.3.26 ||**

avatārā hy asaṅkhyeyā hareḥ sattva-nidher dvijāḥ |

yathāvidāsinaḥ kulyāḥ sarasaḥ syuḥ sahasraśaḥ ||

**madhvaḥ :** vidāsinaḥ unnatāt bhinnād vā | trividhāḥ puruṣā loke nīcam adhyavidāsina iti brāhme | caturdhā varṇa-rūpeṇa jagad etad vidāsitam iti ca ||26||

**śrīdharaḥ :** anukta-sarva-saṁgrahārtham āha—avatārā iti | asaṅkhyeyatve dṛṣṭāntaḥ—yatheti | avidāsina upakṣaya-śūnyāt | dasu upakṣaye ity asmāt | sarasaḥ sakāśāt kulyāḥ kṣudra-pravāhāḥ ||26||

**krama-sandarbhaḥ :** atha śrī-hayagrīva-hari-haṁsa-pṛśnigarbha-vibhu-satyasena-vaikuṇṭhājita-sārvabhauma-viśvaksena-dharmasetu-sudhāma-yogeśvara-bṛhadbhānv-ādīnāṁ śuklādīnāṁ cānuktānāṁ saṅgrahārtham āha—avatārā iti | harer avatārā hy asaṅkhyeyāḥ sahasraśaḥ sambhavanti | hi prasiddhau | asaṅkhyeyatve hetuḥ sattva-nidheḥ sattvasya sva-prādurbhāva-śakteḥ sevadhi-rūpasya | tatraiva dṛṣṭāntaḥ—yatheti | avidāsino’pakṣaya-śūnyāt sarasaḥ sakāśāt kulyās tat-svabhāva-kṛtā nirjharā avidāsinyaḥ sahasraśaḥ sambhavantīty arthaḥ | atra ye’ṁśāvatārās teṣu caiṣa viśeṣo jñeyaḥ | śrī-kumāra-nāradādiṣv ādhikārikeṣu jñāna-bhakti-śakty-aṁśāveśaḥ | śrī-pṛthv-ādiṣu kriyā-śakty-aṁśāveśaḥ | kvacit svayam āveśas teṣāṁ bhagavān evāham iti vacanāt | atha śrī-matsya-devādiṣu sākṣād-aṁśatvam eva | tatra cāṁśatvaṁ nāma sākṣād-bhagavattve’py avyabhicāri-tādṛśa-tad-icchā-vaśāt sarvadaika-deśatayaivābhivyakta-śakty-ādikatvam iti jñeyam | tathaivodāhariṣyate rāmādi-mūrtiṣu kalā-niyamena tiṣṭhan nānāvatāram akarot [bra.saṁ. 5.50] iti ||26||

**viśvanāthaḥ :** hayagrīva-haṁsādy-anukta-sarva-saṅgrahārtham āha—avatārā iti | asaṅkhyeyatve hetuḥ sattvānāṁ śuddha-sattva-cid-ānandānāṁ nidheḥ sevadhi-rūpasya tatra dṛṣṭāntaḥ yatheti | avidāsinaḥ apakṣaya-śūnyāt dasyu apakṣaya ity asmāt sarasaḥ sakāśāt kulyas tat-svabhāva-kṛtā nirjharā avidāsinyaḥ sahasraśaḥ syuḥ | asaṅkhyātā iti śleṣeṇaite puruṣādyā evāvatārāḥ khyātāḥ anye tu na samyak khyātā vartanta eveti jñāpyate | yad uktaṁ prahlādena—

itthaṁ nṛ-tiryag-ṛṣi-deva-jhaṣāvatārair

lokān vibhāvayasi haṁsi jagat pratīpān |

dharmaṁ mahā-puruṣa pāsi yugānuvṛttaṁ

channaḥ kalau yad abhavas tri-yugo’tha sa tvam || [bhā.pu. 7.9.38]

iti channatvād evāsakhyātā ity arthaḥ ||26||

—o)0(o—

**|| 1.3.27 ||**

ṛṣayo manavo devā manu-putrā mahaujasaḥ |

kalāḥ sarve harer eva saprajāpatayaḥ smṛtāḥ ||

**śrīdharaḥ :** vibhūtīr āha—ṛṣaya iti ||27||

**krama-sandarbhaḥ :** atha vibhūtīr āha—ṛṣaya iti | kalā vibhūtayaḥ | alpa-śakteḥ prakāśād vibhūtitvaṁ mahā-śaktes tv āveśatvam iti bhedaḥ ||27||

**viśvanāthaḥ :** avatārān uktvā vibhūtīr āha—ṛṣaya iti ||27||

—o)0(o—

**|| 1.3.28 ||**

ete cāṁśa-kalāḥ puṁsaḥ kṛṣṇas tu bhagavān svayam |

indrāri-vyākulaṁ lokaṁ mṛḍayanti yuge yuge ||

**madhvaḥ :** ete proktāḥ avatārāḥ mūla-rūpī kṛṣṇaḥ svayam |

jīvās tat pratibimbāṁśā varāhādyāḥ svayaṁ hariḥ |

dṛśyate bahudhā viṣṇur aiśvaryādika eva tu || iti brahma-vaivarte ||28||

**śrīdharaḥ :** tatra viśeṣam āha—ete ceti | puṁsaḥ parameśvarasya kecid aṁśāḥ kecit kalā-vibhūtayaś ca | tatra matsyādīnām avatāratvena sarvajñatva-sarvaśaktimattve’pi yathopayogam eva jñāna-kriyā-śakty-āviṣkaraṇam | kumāra-nāradādiṣv ādhikārikeṣu yathopayogam aṁśa-kalāveśaḥ | tatra kumārādiṣu jñānāveśaḥ | pṛthvādiṣu śakty-āveśaḥ | kṛṣṇas tu bhagavān sākṣān nārāyaṇa eva | āviṣkṛta-sarva-śaktitvāt | sarveṣāṁ prayojanam āha | indrārayo daityās tair vyākulam upadrataṁ lokaṁ mṛḍayanti sukhinaṁ kurvanti ||28||

**krama-sandarbhaḥ :** tad evaṁ paramātmānaṁ sāṅgam eva nirdhārya proktānuvāda-pūrvakaṁ śrī-bhagavantam apy ākāreṇa nirdhārayati—eta iti | “ete cāṁśa-kalāḥ” ity eva pāṭhaḥ svāmi-sammataḥ | ūnanavatitame tathā ṭīkāyāṁ darśanāt | tataś ca ete pūrvoktāḥ, ca-śabdād anuktāś ca | prathamam uddiṣṭasya puṁsaḥ puruṣasyāṁśa-kalāḥ | kecit svayam evāṁśāḥ sākṣād-aṁśatvenāṁśāṁśatvena ca dvividhāḥ | kecid aṁśāviṣṭatvād aṁśāḥ, kecit tu kalā-vibhūtayaḥ | iha yo viṁśatitamāvatāratvena kathitaḥ sa kṛṣṇas tu bhagavān | eṣa hi puruṣasyāpy avatārī bhagavān ity arthaḥ | atra anuvādam anuktvaiva na vidheyam udīrayet iti vacanāt kṛṣṇasyaiva bhagavattva-lakṣaṇo dharmaḥ sādhyate, na tu bhagavataḥ kṛṣṇatvam ity āyātam | tataḥ śrī-kṛṣṇasyaiva bhagavattva-lakṣaṇa-dharmitve siddhe mūlatvam eva sidhyati, na tu tataḥ prādurbhūtatvam | etad eva vyanakti svayam iti | tatra ca svayam eva bhagavān, na tu bhagavataḥ prādurbhūtatayā, na tu vā bhagavattvādhyāsenety arthaḥ | na cāvatāra-prakaraṇe’pi paṭhita iti saṁśayaḥ | paurvāparye pūrva-daurbalyaṁ prakṛtivad [pū.mī. 6.5.54] iti nyāyāt | yathāgniṣṭome yady udgātā vicchidyād adakṣiṇena yajeta yadi pratihartā sarvasva-dakṣiṇena iti śrutes tayoś ca kadācid dvayor api vicchede prāpte viruddhayoḥ prāyaścittayoḥ samuccayāsambhave ca param eva prāyaścittaṁ siddhāntitam, tadvad ihāpīti |

athavā “kṛṣṇas tu bhagavān svayam” iti śrutyā prakaraṇasya bādhāt | yathā śaṅkara-śārīrike bhāṣye śruty-ādi-balīyastvāc ca na bādhaḥ [ve.sū. 3.3.50] iti sūtre, te haite vidyācita eva iti śrutir manaś cid-ādīnām agnīnāṁ prakaraṇa-prāptaṁ kriyānupraveśa-lakṣaṇam asvātantryaṁ bādhitvā vidyācittvenaiva svātantryaṁ sthāpayati tadvad ihāpīti | ata etat-prakaraṇe’py anyatra kvacid api bhagavac-chabdam akṛtvā tatraiva bhagavān iti, bhagavān aharad bharaṁ [bhā.pu. 1.3.23] ity anena kṛtavān |

tataś cāsyāvatāreṣu gaṇanāt tu svayaṁ bhagavān apy asau svarūpa-stha eva nija-parijana-vṛndānām ānanda-viśeṣa-camatkārāya kim api mādhuryaṁ nija-janmādi-līlayā puṣṇan kadācit sakala-loka-dṛśyo bhavatīty apekṣayaivety āyātam | yathoktaṁ brahma-saṁhitāyām—

rāmādi-mūrtiṣu kalā-niyamena tiṣṭhan

nānāvatāram akarod bhuvaneṣu kintu |

kṛṣṇaḥ svayaṁ samabhavat paramaḥ pumān yo

govindam ādi-puruṣaṁ tam ahaṁ bhajāmi || [bra.saṁ. 5.39]

avatārāś ca prākṛta-vaibhave’vataraṇam iti | śrī-kṛṣṇa-sāhacaryeṇa śrī-rāmasyāpi puruṣāṁśatvātyayo jñeyaḥ | atra tu-śabdo’ṁśa-kalābhyaḥ puṁsaś ca sakāśād bhagavato vailakṣaṇyaṁ bodhayati | yad vā, anena tu-śabdena sāvadhāraṇā śrutir iyaṁ pratīyate | tataś ca « sāvadhāraṇā śrutir balavatī » iti nyāyena śrutyaiva śrutam apy anyeṣāṁ mahā-nārāyaṇādīnāṁ svayaṁ bhagavattvaṁ guṇībhūtam āpadyate |

evaṁ puṁsa iti bhagavān iti ca prathamam upakramoddiṣṭasya tasya śabda-dvayasya tat-sahodareṇa tenaiva-śabdena ca pratinirdeśāt tāv eva khalv etāv iti smārayati | uddeśa-pratinirdeśayoḥ pratīti-sthagitatā, tan-nirasanāya vidvadbhir eka eva śabdaḥ prayujyate, tat-samo vā | yathā jyotiṣṭomādhikaraṇe vasante vasante ca jyotiṣā yajeta ity atra jyotiḥ-śabdo jyotiṣṭhoma-viṣayo bhavatīti |

indrārīti padyārdhaṁ tatra nānveti | tu-śabdena vākyasya bhedanāt | tac ca tāvataivākāṅkṣā-paripūrteḥ | eka-vākyatve tu ca-śabda evākariṣyata | tataś cendrārīty atrārthāt ta eva pūrvoktā eva mṛḍayantīty āyāti | atra viśeṣa-jijñāsāyāṁ śrī-kṛṣṇa-sandarbho dṛśyaḥ | tat-tat-prasaṅge ca darśayiṣyate ||28|| [kṛṣṇa-sandarbha 28]

**viśvanāthaḥ :** nanv eṣāṁ sarveṣāṁ tulyatvam eva vā asti vā tāratamyam ? ity apekṣāyām āha—ete ceti | ete pūrvoktāḥ ca-śabdād anuktaś ca puṁsaḥ prathama-nirdiṣṭasya puruṣasya aṁśa-kalāḥ kecid aṁśāḥ matsya-kūrma-varāhādyāḥ kecit kalāḥ kumāra-nāradādayaḥ āveśā yad uktaṁ bhāgavatāmṛte—

jñāna-śakty-ādi-kalayā yatrāviṣṭo janārdanaḥ |

ta āveśā nigadyante jīvā eva mahattamāḥ ||

vaikuṇṭhe’pi yathā śeṣo nāradaḥ sanakādayaḥ | [la.bhā. 1.1.18-19] iti |

yathā pādme –

āviṣṭo’bhūt kumāreṣu nārade ca harir vibhuḥ || [la.bhā. 1.4.36]

yathā tatraiva —

āviveśa pṛthuṁ devaḥ śaṅkhī cakrī caturbhujaḥ ||

etat te kathitaṁ devi jāmadagner mahātmanaḥ |

śaktyāveśāvatārasya caritaṁ śārṅgiṇaḥ prabhoḥ ||

kaler ante ca samprāpte kalkinaṁ brahma-vādinam |

anupraviśya kurute vāsudevo jagat-sthitim || [la.bhā. 1.4.37, 39, 42]

tatra kumāra-nāradādiṣu jñāna-bhakti-śakty-aṁśāveśaḥ | pṛthādiṣu kriyā-śakty-aṁśāveśaḥ | te cāveśā mahā-śaktyā alpa-śaktyā ceti | dvividhāḥ prathamāḥ kumāra-nāradādyāḥ avatāra-śabdenocyate | dvitīyāḥ marīci-manv-ādyāḥ vibhūti-śabdeneti bhedo jñeyaḥ | iha yo viṁśatitamāvatāratvena kathitaḥ sa kṛṣṇas tu bhagavān, na tv aṁśaḥ, na cāṁśī puruṣaḥ, kintu bhagavān | jagṛhe pauruṣaṁ rūpaṁ bhagavān mahad-ādibhiḥ [bhā.pu. 1.3.1] iti padyokto yaḥ puruṣasyāvatārī bhagavān sa evety arthaḥ | anuvādam anuktvaiva na vidheyam udīrayet iti darśanāt kṛṣṇasyaiva bhagaval-lakṣaṇo dharmaḥ sādhyate na tu bhagavataḥ kṛṣṇatvaṁ tena kṛṣṇa eva bhagavān mūla-bhūta iti |

etad eva punaḥ spaṣṭīkurvann āha—svayam iti | tena puruṣāvatāriṇau bhagavato mahā-nārāyaṇād api kṛṣṇasyotkarṣaḥ sādhitaḥ | ata eva chāndogye pañcama[[35]](#footnote-36)-prapāṭhake—jyāyāṁś ca pūruṣaḥ [chā.u. 3.12.6], sarvaṁ khalv idaṁ brahma [chā.u. 3.14.1], yat prāṇā ādityā [chā.u. 3.16.5?] ity ādy uktā paścād upasaṁhṛtaṁ kṛṣṇāya devakī-putrāya [chā.u. 3.17.7] ity ādinā | tenātra puruṣādibhyo’pi śreṣṭho devakī-putra iti jñeyaḥ |

tad apy avatāra-madhye tasya gaṇanam | bhūrlokastha-mathurādi-dhāma-vilāsitvān nara-līlātvāt prāpañcika-lokeṣu karuṇādhikyād āvirbhāva-tirobhāvābhyāṁ ca | tathā ca śrī-gopāla-tāpanī-śrutiś ca—sa hovācābja-yonir yo’vatārāṇāṁ madhye śreṣṭho’vatāraḥ ko bhavati yena lokās tuṣṭā bhavanti, yaṁ smṛtvā muktā asmāt saṁsārāt taranti | kathaṁ vāsyāvatārasya brahmatā bhavati [go.tā.u. 2.25] iti |

nanu tatrāṁśenāvatīrṇasya viṣṇor vīryāṇi śaṁsa naḥ [bhā.pu. 10.1.23] iti | diṣṭyāmba te kukṣi-gataḥ paraḥ pumān aṁśena sākṣād bhagavān bhavāya naḥ [bhā.pu. 10.2.41] iti | tāv imau vai bhagavato harer aṁśāv ihāgatau [bhā.pu. 4.1.59] ity ādi bahu-vākya-virodhe kṛṣṇas tu bhagavān svayam ity ekenaiva vākyena kṛṣṇasya pūrṇatvaṁ kathaṁ vyavatiṣṭhatām ? atrocyate—śrī-bhāgavata-śāstrārambhe janma-guhyādhyāyo’yaṁ sarva-bhagavad-avatāra-vākyānāṁ sūcakatvāt sūtram | tatra ca “ete cāṁśa-kalāḥ puṁsaḥ kṛṣṇas tu bhagavān svayam” iti paribhāṣā-sūtram | yatra yatrāvatārāḥ śrūyante, tatrānyān puruṣāṁśatvena jānīyāt, kṛṣṇas tu svayaṁ bhagavattveneti | pratijñā-rūpam idaṁ sarvatropatiṣṭhate | paribhāṣā hy eka-deśasthā sakalaṁ śāstram abhiprakāśayati yathā veśma-pradīpa iti prāñcaḥ | sā ca śāstre sakṛd eva paṭhyate na tv abhyāseneti vākyānāṁ koṭir api anenaikenāpi mahārāja-cakravartineva śāsanīyā bhaved ity etad viruddhāyamānānāṁ teṣāṁ vākyānām etad anuguṇārthataiva tatra tatra vyākhyeyā | kiṁ ca, teṣāṁ vākyāṁ prākaraṇikatvena durbalatvāt asya tu śruti-rūpatvena prābalyāt | śruti-liṅga-vākya-prakaraṇa-sthāna-samākhyānāṁ samavāye pāradaurbalyam artha-viprakarṣād iti nyāyena tāny evārthāntaratayā saṅamanīyani | na tu tad anurodhenaitad ity ataḥ śrīdhara-svāmi-pādair api tatra tatra tathaiva samādhitam iti |

nanu matsya-kūrmādy-avatārāṇāṁ kṛṣṇasya ca dvibhujatva-caturbhujatva-bālatva-kiśoratvādy-ākārāṇāṁ ca sarveṣāṁ nityatva-śravaṇāt anekeśvaratva-prasaktiḥ ? maivam | bahu-mūrty-eka-mūrtikaṁ [bhā.pu. 10.40.7] iti daśamād yathā ekasyaiva jīvasya kāla-bhedenālpa-śaktika-bahu-śaktitvena naśvara-sva-bhinna-vigraha-dhāritvaṁ pratīyate | evam ekasyaiveśvarasya sarva-vyāpakasyācintya-śaktyā yaugapadyenaivānantya-nitya-sva-bhinna-vigraha-dhāritvam | jīvānām anantānām ānantya īśvarasyaikasyaivānantyam iti jīva-dṛṣṭyaiva tad-vilakṣaṇa īśvaraś ca pratyetavya iti |

nanv ānanda-mātrasya cid-vastuno vyāpakasya parameśvarasya kiṁ nāmāṁśitvam aṁśatvaṁ vā paricchinnasyaiva vastuno bhāga-vibhāgādi-sambhavāt ? yad uktaṁ mahā-vārāhe—

sarve nityāḥ śāśvatāś ca dahās tasya parātmanaḥ |

hānopādāna-rahitā naiva prakṛtijāḥ kvacit ||

paramānanda-sandohā jñāna-mātrāś ca sarvataḥ |

sarve sarva-guṇaiḥ pūrṇā sarva-doṣa-vivarjitāḥ || iti |

satyam | tad api tasya mādhuryaiśvarya-kāruṇyādi-śakti-prākaṭya-tāratamyenaivāṁśatva-pūrṇa-vyavasthā | āvirbhāvita-pūrṇa-sarva-śaktitvaṁ pūrṇatvam | āvirbhāvita-yathā-prayojanālpa-śaktitvam aṁśatvam | yad uktaṁ bhāgavatāmṛte—

śakter vyaktis tathāvyaktis tāratamyasya kāraṇam ||

śaktiḥ samāpi pūryādi-dāhe dīpāgni-puñjayoḥ |

śītādy-ārti-kṣayenāgni-puñjād eva sukhaṁ bhavet || [la.bhā. 1.5.90-91] iti |

evaṁ ca pūrṇatvāṁśatvābhyām utkarṣā-prakarṣau mahānubhāva-munīnām apy anubhava-siddhau jñeyau | yathā tṛtīye—

āsīnam urvyāṁ bhagavantam ādyaṁ

saṅkarṣaṇaṁ devam akuṇṭha-sattvam |

vivitsavas tattvam ataḥ parasya

kumāra-mukhyā munayo’nvapṛcchan ||

svam eva dhiṣṇyaṁ bahu mānayantaṁ

yad vāsudevābhidham āmananti || [bhā.pu. 3.8.3-4] iti |

ataś cid-vastunaḥ parameśvarasyāṁśāṁśitva-bhedo na viruddhaḥ | yad uktaṁ vārāhe— svāṁśaś cātha vibhinnāṁśa iti dvedhāṁśa iṣyate ity ādi, tatra matsyādīnām avatāratvena sarvajñatva-sarva-śaktitve’pi yathopayogam eva jñāna-kriyā-śakty-āvikṣaraṇam | kumāra-nāradādiṣv ādhikārikeṣu yathopayogam aṁśa-kalāveśa iti śrīdhara-svāmi-pādāḥ |

atra prācāṁ kārikāḥ—

nṛsiṁho jāmadagnyaś ca kalkiḥ puruṣa eva ca |

bhagavattve ca tatrāder aiśvaryasya prakāśakāḥ ||

nārado’tha tathā vyāso varāho buddha eva ca |

dharmāṇām eva vaividhyād amī dharma-pradarśakāḥ ||

rāmo dhanvantarir yajñaḥ pṛthuḥ kīrti-pradarśinaḥ |

balarāmo mohinī ca vāmanaḥ śrī-pradhānakāḥ ||

śrīr atra saundaryam |

dattātreyaś ca matsyaś ca kumāraḥ kapilas tathā |

jñāna-pradarśakā ete vijñātavyā manīṣibhiḥ ||

nārāyaṇo naraś ceti kūrmaś ca ṛṣabhas tathā |

vairāgya-darśino jñeyās tat-tat-karmānusārataḥ ||

kṛṣṇaḥ pūrṇa-ṣaḍ-aiśvarya-mādhuryāṇāṁ mahodadhiḥ |

antarbhūta-samastāvatāro nikhila-śaktimān || iti |

sarveṣāṁ sādhāraṇa-prayojanam āha—indrārayo’surās tais tan-mataiś ca vyākulam upadrutaṁ lokaṁ mṛḍayanti sukhinaṁ kurvanti | yuge yuge tat-tat-samaye ||28||

—o)0(o—

**|| 1.3.29 ||**

janma guhyaṁ bhagavato ya etat prayato naraḥ |

sāyaṁ prātar gṛṇan bhaktyā duḥkha-grāmād vimucyate ||

**śrīdharaḥ :** etat-kīrtana-phalam āha—janmeti | guhyam ati-rahasyaṁ janma | prayataḥ śuciḥ san | duḥkha-grāmāt saṁsārāt ||29||

**krama-sandarbhaḥ : *na vyākhyātam.***

**viśvanāthaḥ :** etat-kīrtana-phalam āha—janmeti | guhyam ati-rahasyaṁ yo gṛṇan kīrtayan bhavet ||29||

—o)0(o—

**|| 1.3.30 ||**

etad rūpaṁ bhagavato hy arūpasya cid-ātmanaḥ |

māyā-guṇair viracitaṁ mahad-ādibhir ātmani ||

**madhvaḥ :** etaj jaḍa-rūpam |

nārāyaṇa varāhādyāḥ paramaṁ rūpam īśituḥ |

jaivaṁ tu pratibimbākhyaṁ jaḍam āropitaṁ hareḥ |

evaṁ hi trividhaṁ tasya rūpaṁ viṣṇor mahātmanaḥ || iti pādme ||30||

**śrīdharaḥ :** vimucyata iti yad uktaṁ tatra kathaṁ deha-dvaya-saṁbandhe sati tad- vimuktir ity āśaṅkya deha-dvaya-saṁbandhasya bhagavan-māyotthāvidyā-vilasitatvād etac-chravaṇādi-janita-vidyayā tan-nivṛttir upapadyata ity āśayenāha—etad iti pañcabhiḥ | arūpasya cid-ekarasasyātmano jīvasyaitat sthūlaṁ rūpaṁ śarīraṁ bhagavato yā māyā tasyā guṇair mahad-ādi-rūpair viracitam | kva ātmani | ātma-sthāne śarīraṁ kṛtam ity arthaḥ ||30||

**krama-sandarbhaḥ :** tad evam etāni sākṣād rūpāṇy āviṣṭa-rūpāṇi copadiśyopāsanārthaṁ śāstreṇa bhagavaty aropitaṁ rūpam upadiśati—etad rūpam iti | arūpasya prākṛta-rūpāsambandhasya māyā-guṇair viracitam evaitaj jagad-ākāraṁ rūpaṁ tac cātmani jīva eva viracitaṁ tat-sambandhatayaiva kalpitam | na tu parameśvara-sambandhatayety arthaḥ | āsaṅgād anāsaṅgāc ceti bhāvaḥ ||30||

**viśvanāthaḥ :** nanu pātālam etasya hi pāda-mūlaṁ [bhā.pu. 2.1.26] ity ādinā dvitīya-skandhādau yo’yaṁ virāḍ-rūpī bhagavān prathamam upāsyatvenoktaḥ | sa katham avatāra-madhye na gaṇitaḥ ? tatrāha—etad iti | etat samaṣṭi-vyaṣṭi-virāḍ-ātmakaṁ jagac cidātmanaś cinmaya-vigrahasya ata evārūpasya prākṛta-rūpa-rahitasya bhagavato rūpaṁ sthūla-śarīram | kintu māyā-guṇair mahat-tattvādibhiḥ pṛthvyas tais tattvair viracitam ātmani svasminn etad-antaryāminy adhiṣṭhāne sthitam ity arthaḥ | ato viśuddhaṁ sattva-rūpa-matsya-kūrmādy-avatāra-madhye māyika-rūpī virāḍ eṣa na paṭhita iti bhāvaḥ ||30||

—o)0(o—

**|| 1.3.31 ||**

yathā nabhasi meghaugho reṇur vā pārthivo’nile |

evaṁ draṣṭari dṛśyatvam āropitam abuddhibhiḥ ||

**madhvaḥ :** dṛśyatvaṁ jaḍa-rūpatvam |

avijñāya paraṁ deham ānandātmānam avyayam |

āropayanti janimat-pañca-bhūtātmakaṁ jaḍam || iti skānde ||31||

**śrīdharaḥ :** katham ity apekṣāyāṁ svarūpāvaraṇena tad adhyāsata iti sa-dṛṣṭāntam āha—yatheti | yathā vāyv-āśrito meghaugho nabhasy ākāśe’buddhibhir ajñair āropitaḥ | yathā vā pārthivo reṇus tad-gataṁ dhūsaratvādy anile | evaṁ draṣṭary ātmani dṛśyatvaṁ dṛśyatvādi-dharmakaṁ śarīram āropitam ity arthaḥ ||31||

**krama-sandarbhaḥ :** tarhi kathaṁ tasyaitad-rūpam ity uktam ? pātālam etasya hi pāda-mūlaṁ [bhā.pu. 2.1.26] ity ādinā ca tathā varṇayitavyam ? ucyate—aṅga-dṛṣṭy-apekṣayā | tad-upāsanārthaṁ tad-adhyāsenaivety āha—yatheti ||31||

**viśvanāthaḥ :** kasmin kim ivety ata āha | yathā nabhasi ākāśe megha-samūhaḥ | anile ca pṛthvī-vikāro reṇus tathaiva ātmani | etad virāḍ-rūpam iti pūrveṇaivānvayaḥ | tena mañcastha-puruṣau yathā mañca ucyate | tathā bhagavati sthito virāḍ api bhagavān ucyate ity arthaḥ | evam evādhiṣṭhita-dharmo dṛśyatvam api draṣṭari bhagavaty adṛśye’pi āropitam ity arthaḥ abuddhibhiḥ alpa-buddhibhiḥ | yathā adṛśyayor api nabho’nilayor nīlaṁ nabha iti dhūsaro’nila iti megha-reṇu-dharmo nīlima dhūsaratva-lakṣaṇaṁ dṛśyatvam āropitaṁ tataś ca bhagavān ayaṁ virāḍ-drśyaḥ prathama-daśā-sthair yogibhir ārādhya ity upapannam ||31||

—o)0(o—

**|| 1.3.32 ||**

ataḥ paraṁ yad avyaktam avyūḍha-guṇa- vyūhitam[[36]](#footnote-37) |

adṛṣṭāśruta-vastutvāt sa jīvo yat punar-bhavaḥ ||

**madhvaḥ :** ataḥ paraṁ jaḍeśvarayoḥ param | avyūḍha-guṇa-bṛṁhitam | anādi-kāle kadācid apy anavagata-sattvādi-guṇa-bṛṁhitam | adṛṣṭāśruta-vastutvāt punar-bhavaḥ ||32||

**śrīdharaḥ :** kiṁ ca ataḥ sthūlād rūpāt param anyad api rūpam āropitam ity anuṣaṅgaḥ | kathaṁbhūtaṁ tat ? yad avyaktaṁ sūkṣmaṁ tatra hetuḥ—avyūḍha-guṇa-vyūhitam | vyūhaḥ kara-caraṇādi-pariṇāmaḥ | tathā avyūḍhā apariṇatā ye guṇās tair vyūhitaṁ racitam | ākāra-viśeṣa-rahitatvād avyaktam ity arthaḥ | etad eva kutas tatrāha | adṛṣṭāśruta-vāstutvāt | yac cākāra-viśeṣavad vastu tad-asmad-ādivad dṛśyate | śrūyate vā indrādivat | idaṁ tu na tathā | tarhi tasya sattve kiṁ pramāṇaṁ tatrāha | sa jīvo jīvopādhiḥ jīvo jīvena nirmukto jīvo jīvaṁ vihāya ]bhā.pu. 11.25.36] ity ādau jīvopādhau liṅga-dehe jīva-śabda-prayogāt | jīvopādhitayā kalpyata ity arthaḥ | nanu sthūlam eva bhogāyatanatvāj jīvasyopādhir astu kim anya-kalpanayety ata āha | yad yasmāt sūkṣmāt punar-bhavaḥ punar-janma | utkrānti-gatyāgatīnāṁ tena vināsaṁbhavād iti bhāvaḥ ||32||

**krama-sandarbhaḥ :** tasya yathā sthūlaṁ rūpaṁ tathā sūkṣmam apīty āha—ataḥ param iti | ataḥ sthūlād rūpāt param anyad api yad avyaktaṁ sūkṣmaṁ tasya rūpam | sūkṣmatve tu hetuḥ—adṛṣṭeti | adṛṣṭatvād adṛṣṭam ity anyato’py aśrutatvāc cety arthaḥ | tatra hetuḥ—avyūḍheti | aspaṣṭa-śabdādi-guṇam ity arthaḥ | yad yasmād eva rūpād dhetor yad aṁśāveśenaivety arthaḥ | sa jīvo’pi punar bhavo bhavati—punaḥ punar janmādikaṁ labhata ity arthaḥ | tad api māyā-guṇair viracitam iti pūrveṇānuṣaṅgaḥ | pūrvavad upāsanārtham evedaṁ rūpam āropitam iti bhāvaḥ | vakṣyate ca—

amunī bhagavad-rūpe mayā te hy anuvarṇite |

ubhe api na gṛhṇanti māyā-sṛṣṭe vipaścitaḥ || [bhā.pu. 2.10.35] iti ||32||

**viśvanāthaḥ :** yathā sthūlaṁ rūpaṁ bhagavad-rūpatvenoktam api yogibhir upāsyam api māyā-guṇair viracitaṁ tathaiva sūkṣmam api rūpam amūnī bhagavad-rūpe ity anena bhagavad-rūpatvena prayutkam api karṇau diśaḥ śrotram amuṣya śabda iti | sarvātmano’ntaḥkaraṇaṁ giritram ity ādy ukter yogibhir upāsyam api māyikam evety āha | ataḥ sthūlād anyat | avyaktaṁ sūkṣmaṁ tatra hetuḥ avyūḍhaḥ kara-caraṇāditvenāpariṇatā ye guṇās tair bṛṁhitaṁ racitam ākāra-viśeṣa-rahitam ity arthaḥ | etad eva kutas tatrāha adṛṣṭāśruta-vastutvāt | yac cākāra-viśeṣavad vastu tad asmad-ādivad dṛśyate śrūyate vā indrādivat idaṁ tu na tathā |

nanu tasya sattve kiṁ pramāṇaṁ tatrāha—sa jīvaḥ | jīvopādhiḥ jīvo jīvena nirmukto jīvo jīvaṁ vihāya ca ]bhā.pu. 11.25.36] ity ādau jīvopādhau liṅga-dehe jīva-śabda-prayogāt jīvopādhitayā kalpyata ity arthaḥ |

nanu sthūlam eva bhogāyatanatvāt jīvasyopādhir astu kim anya-kalpanayā ity ata āha—yad yasmāt sūkṣmāt punarbhavaḥ punaḥ punar janma utkrānti-gaty-āgatīnāṁ tena vinā asambhavād iti bhāvaḥ | tena ca samaṣṭi-vyaṣṭi-virājāṁ jīvatvāt tat-sthūla-sūkṣmayo rūpayor māyikatvāt tatra ceśvaratvam āropitam eva, na tu sāhajikam iti bhāvaḥ | yad uktaṁ—

virāḍ hiraṇyagarbhaś ca kāraṇaṁ cety upādhayaḥ |

īśasya yantribhir hīnaṁ turīyaṁ tat pracakṣate ||[[37]](#footnote-38) iti |

atrāpi vakṣyate—

amunī bhagavad-rūpe mayā te hy anuvarṇite |

ubhe api na gṛhṇanti māyā-sṛṣṭe vipaścitaḥ || [bhā.pu. 2.10.35] iti ||32||

—o)0(o—

**|| 1.3.33 ||**

yatreme sad-asad-rūpe pratiṣiddhe sva-saṁvidā |

avidyayātmani kṛte iti tad brahma darśanam ||

**madhvaḥ :** avidyayā jīva-kṛte parameśvare pratiṣiddhe iti brahma-darśanam ||33||

**śrīdharaḥ :** tad evam upādhi-dvayam uktvā tad-apavādena jīvasya brahmatām āha—yatreti | **yatra** yadā **ime** sthūla-sūkṣme **rūpe** **sva-saṁvidā** śravaṇa-mananādi-bhaktyā svarūpa-samyag-jñānena **pratiṣiddhe** bhavataḥ | jñānena pratiṣedhārhatve tam eva hetum āha—yatreme iti | **avidyayātmani kṛte** kalpite iti hetoḥ | **tad brahma**, tadā jīvo brahmaiva bhavatīty arthaḥ | kathaṁ-bhūtam ? **darśanaṁ** jñānaika-svarūpam ||33||

**caitanya-mata-mañjuṣā :** anyac ca, yatreme ity-ādi | **ime sad-asad-rūpe** kārya-kāraṇa-rūpe **yatra pratiṣiddhe** pṛthaktvena rodhite | kena ? **sva-saṁvidā** sveṣāṁ bhaktānāṁ bodhana **ātmani** cid-aṁśe māyayā **kṛte** iti | evaṁ taṁ śrī-kṛṣṇākhyaṁ dhāma **brahma-darśanaṁ**, brahmaṇa ādarśaḥ, tad-vaibhavatvāt ||33||

**krama-sandarbhaḥ :** atha jīva-svarūpe bhagavat-svarūpe ca tat-sambandhaṁ vārayati, pūrvādhyāyoktaṁ brahma ca lakṣayati—yatreti dvābhyām | **yatra** yasmin darśane sthūla-sūkṣma-**rūpe** śarīre **sva-saṁvidā** jīvātmanaḥ svarūpa-jñānena **pratiṣiddhe** bhavataḥ | kena prakāreṇa ? vastuta ātmani te na sta eva, kintv avidyayaiv**ātmani kṛte** adhyaste iti etat-prakāreṇety arthaḥ | **tad brahma-darśanam** iti yat-tador anvayaḥ | brahmaṇo darśanaṁ sākṣātkāraḥ | yatra sva-saṁvidety uktyā jīva-svarūpa-jñānam api tad-āśrayam eva bhavatīti | tathā kevala-sva-saṁvidā te niṣiddhe na bhavata iti ca jñāpitam | tataś ca jīvata evāvidyā-kalpita-māyā-kārya-sambandha-mithyātva-jñāpaka-jīva-svarūpa-sākṣātkaraṇa-tādātmyāpanna-brahma-sākṣātkāro jīvan-mukti-viśeṣa ity arthaḥ |

īdṛśam eva tan-mukti-lakṣaṇaṁ śrī-kāpileye muktāśrayaṁ [bhā.pu. 3.28.35-38] ity-ādi-catuṣṭaye darśitam | tasmād asya prārabdha-karma-mātrāṇām anabhiniveśenaivopabhogaḥ | evam evoktaṁ, tatra ko mohaḥ kaḥ śoka ekatvam anupaśyataḥ [īśopaniṣad 7] iti ||33|| [prīti-sandarbha 3]

**viśvanāthaḥ :** nanv evaṁ ced idaṁ sarvaṁ vastuto māyā-darśanam eva, brahma-darśanaṁ kiṁ tad ? ity ākāṅkṣāyām āha—yatra bhagavati ime sad-asad-rūpe ukta-lakṣaṇe māyike sthūla-sūkṣma-rūpe pratiṣiddhe bhavataḥ, tenāmāyikaṁ tu rūpaṁ tasya na pratiṣiddham iti bhāvaḥ | kena ? sveṣāṁ bhaktānāṁ saṁvidā anubhavena | te kathaṁ bhagavati na staḥ ? ity ata āha—avidyayā ātmani jīve eva kṛte adhyāste, na tv īśvare | yad uktaṁ—

dehāhaṅkāraṇād dehādhyāso jīve hy avidyayā |

na tathā jagad-adhyāsaḥ paramātmani yujyate || iti |

tat tataś ca tasya brahmaṇo darśanaṁ sākṣātkāraḥ syāt ||33||

—o)0(o—

**|| 1.3.34 ||**

yady eṣoparatā devī māyā vaiśāradī matiḥ |

sampanna eveti vidur mahimni sve mahīyate ||

**madhvaḥ :** viśāradaḥ parameśvaraḥ | tan-matir māyā | yad na enaṁ śocayāmīti uparatā tadā sampanna eva ||34||

**śrīdharaḥ :** tathāpi bhagavan-māyāyāḥ saṁsṛti-kāraṇa-bhūtāyā vidyamānatvāt kathaṁ brahmatā ? tatrāha—yadīti | yadīty asandehe sandeha-vacanaṁ, "yadi vedāḥ pramāṇaṁ syuḥ" itivat | **vaiśāradī,** viśāradaḥ sarva-jña īśvaraḥ, tadīyā **devī** saṁsāra-cakreṇa krīḍantī **eṣā māyā** **yady uparatā** bhavati | kim ity uparatā bhavet ? tatrāha—**matir** vidyā |

ayaṁ bhāvaḥ—yāvad eṣāvidyātmanāvaraṇa-vikṣepau karoti, tāvan noparamati | yadā tu saiva vidyā-rūpeṇa pariṇatā, tadā sad-asad-rūpaṁ jīvopādhiṁ dagdhvā nirindhanāgnivat svayam evoparamed iti | tadā **saṁpanno** brahma-svarūpaṁ prāpta **eveti** **vidus** tattva-jñāḥ | kim ataḥ ? yady evaṁ **sve mahimni** paramānanda-svarūpe **mahīyate** pūjyate, virājata ity arthaḥ ||34||

**caitanya-mata-mañjuṣā :** evaṁ śrī-kṛṣṇa-jñāne janaḥ kathaṁ sampadyeta ? ity āha—yady eṣety-ādi | **eṣā vaiśāradī matiḥ** | **devī māyā** bhagavatī **yady uparatā** bhavati, tadā janaḥ śrī-kṛṣṇatayā jñāna-sampanno bhavatīti tattva-jñā **viduḥ** | kiṁ bahunā ? tadā janaḥ **sve mahimni** śuddha-bhāgavata-bhāve **mahīyate**, pūjito bhavatīty arthaḥ ||34||

**krama-sandarbhaḥ :** athāntimāṁ brahma-sākṣātkāra-lakṣaṇāṁ muktim āha—yadīti | **eṣā** jīvan-mukti-daśāyāṁ sthitā | viśāradena parameśvareṇa dattā **devī** dyotamānā **matir** vidyā, tad-rūpā yā māyā svarūpa-śakti-vṛtti-bhūta-vidyāvirbhāva-dvāra-lakṣaṇā sattva-mayī māyā-vṛttiḥ | sā yadi **uparatā** nivṛttā bhavati, tadā vyavadhānābhāsasyāpi rāhityāt **sampanno** labdha-brahmānanda-sampattir **eveti vidur** munayaḥ | tataś ca tat-sampatti-lābhāt **sve mahimni** svarūpa-sampattāv api **mahīyate** pūjyate, prakṛṣṭa-prakāśo bhavatīty arthaḥ ||34|| [prīti-sandarbha 4]

**viśvanāthaḥ : yady eṣā māyā devī uparatā** syāt, tathā **vaiśāradī,** viśārado bhaktānāṁ hite nipuṇo bhagavān eva, tadīyā **matir** “mām ayaṁ paśyatu” iti kṛpā-mayī tad-icchā yadi pravṛttā syāt, tasyaiva, nānyathā—yam evaiṣa vṛṇute tena labhyas tasyaiṣa ātmā vivṛṇute tanuṁ svāṁ [mu.u. 3.2.3, ka.u. 2.23] iti śruteḥ |

yad vā, vaiśāradī bhagavad-viṣayiṇī matiḥ puruṣasya syāt | sampanna eva tan-matimān eva puruṣaḥ sampanno’nyas tu daridra ity arthaḥ | **vidus** tattva-jñāḥ **sve mahimni** svīye māhātmye vartamānaḥ sa **mahīyate** pūjyate | anyathā sva-māhātmyād bhraṣṭaḥ sa nindyata iti bhāvaḥ ||34||

—o)0(o—

**|| 1.3.35 ||**

evaṁ ca janmāni karmāṇi hy akartur ajanasya ca |

varṇayanti sma kavayo veda-guhyāni hṛt-pateḥ ||

**madhvaḥ :** apriyatvāt svatantratvāt phalānāṁ ca vivarjanāt |

kriyāyāś ca svarūpatvād akarteti ca taṁ viduḥ ||

kartṛtvaṁ bhrāntijaṁ prāhur atat-tattva-vido janāḥ |

aiśvaryajaṁ tu kartṛtvaṁ samyak-tat-tattva-vedinaḥ || iti pādme ||35||

**śrīdharaḥ :** yathā jīvasya janmādi māyā, evam īśvarasyāpi janmādi māyety āha—evam iti | akartuḥ karmāṇi | ajanasya janmāni | hṛt-pater antaryāmiṇaḥ ||35||

**caitanya-mata-mañjuṣā :** upasaṁharati—evam ity ādi | yeṣāṁ keṣāṁcid avatārāṇāṁ janmādīny eva veda-guhyāni, kiṁ punaḥ sarveśvarasya śrī-kṛṣṇasya ? ||35||

**krama-sandarbhaḥ :** evaṁ bhagavattvaṁ darśayitvā brahmatvaṁ darśitam | nanu brahmānubhavenaiva yadi muktiḥ syāt, tarhi kathaṁ janma-guhyaṁ [bhā.pu. 1.3.29] ity ādinā tat-kīrtana-mātreṇa saṁsāra-vimokṣa uktaḥ ? tatrāha—evam iti | yathaivāvyavahita-pūrvokta-vidyā-māyoparatāv eva brahmānubhava-sampattī bhavataḥ, evaṁ prākṛta-janma-karma-rahitasya hṛt-pateḥ sarva-buddhy-agocarasya janmāni karmāṇi ca kavayo varṇayanti | tat-tad-uparatāv eva taj-janma-karmānubhava-sampattī sādhakānāṁ bhavata iti manyanta ity arthaḥ | sampattir atra sākṣāl-labdhiḥ | ata eva veda-guhyānīti tathoktaṁ śrī-bhagavatā—

janma-karma ca me divyam evaṁ yo vetti tattvataḥ |

tyaktvā dehaṁ punar janma naiti mām eti so’rjuna || [gītā 4.9] iti |

tathaiva teṣu śrī-śukadevādīnām api brahma-niṣṭhā-parityāgenāpi rāgataḥ pravṛttir varṇayiṣyate dvādaśe—sva-sukha-nibhṛta-cetāḥ [bhā.pu. 12.12.68] ity ādau | ato brahmavat tan-nididhyāsanenaiva saṁsāra-duḥkhopakṣayaḥ syāt, tad-anubhava-sampattī ca bhavata ity arthaḥ | pṛthag-arthas tv evam ity asya vyavahita-vākyārthenānvayāyogāt kaṣṭāya sampadyate ceti ||35||

**bhagavat-sandarbhaḥ (35):** yatreme sad-asad-rūpe [bhā.pu. 1.3.33-4] ity-ādibhyām avyavahita-padyābhyāṁ yathā svarūpa-samyag-jñānenaiva kṛtasyāvidyākṛtātmādhyāsa-sad-asad-rūpa-niṣedhasya hetor brahma-darśanaṁ bhavati | yathā ca māyoparatāv eva svarūpa-sampattir bhavatīty uktam | evam eva *kavaya*ātmārāmāḥ, *hṛt-pateḥ* paramātmano janmāni karmāṇi ca *varṇayanti* | tat-tat-pratiṣedhe tad-uparatau caiva satyāṁ taj-janma-karmānubhava-sampattī bhavata ity arthaḥ | sampattir atra sākṣād darśanam | tasmāt svarūpānandātiśayita-bhagavad-ānanda-vilāsa-rūpāṇy eva tānīti bhāvaḥ | ata eva prākṛta-vailakṣaṇyād *akartur ajanasya* ity uktam | ata eva *veda-guhyāni* api tānīti ||35||

**viśvanāthaḥ :** evam anenokta-lakṣaṇa-prakāreṇa māyika-śarīra-dvaya-pratiṣedhenety arthaḥ | ajanasya janmāni ajāyamāno bahudhābhijāyata iti śruteḥ | akartuḥ karmāṇi [śve.u. 6.8], na cāsya kāryaṁ karaṇaṁ ca vidyate ity ādau, svābhāvikī jñāna-bala-kriyā ca iti śruteḥ |

nanu jīvasyāpi vastuto’janasyaivākartur eva janmāni karmāṇi dṛśyante | satyam | tasya tāni māyā-sambandhena asya tu māyā-pratiṣedhenety eṣa eva bheda ity āha—vedeṣu vedair vā guhyāni rahasyatvena paramopādeyatvena ca satkṛtya sthāpitāni tāttvikāni | jīvasya tu tāni māyikatvena heyānya-vāstavānīty arthaḥ | yad uktaṁ gītopaniṣadā—janma-karma ca me divyam evaṁ yo vetti tattvataḥ [gītā 4.9] iti | hṛt-pater antaryāminaḥ tato virāḍ-rūpasyaivaṁ-bhūtatvābhāvād avatāra-madhye tasya na gaṇaneti prakaraṇārthaḥ ||35||

—o)0(o—

**|| 1.3.36 ||**

sa vā idaṁ viśvam amogha-līlaḥ

sṛjaty avaty atti na sajjate’smin |

bhūteṣu cāntarhita ātma-tantraḥ

ṣāḍ-vargikaṁ jighrati ṣaḍ-guṇeśaḥ ||

**śrīdharaḥ :** tarhi jīvād īśvarasya ko viśeṣaḥ | svātantryem eva viśeṣa ity āha—sa veti | ṣāḍ-vargikam indriya-ṣaḍ-varga-viṣayaṁ jighrati dūrād eva gandhavad gṛhṇāti na tu sajjata ity arthaḥ | kutaḥ ? ṣaḍ-guṇeśaḥ ṣaḍ-indriya-niyantā ||36||

**krama-sandarbhaḥ :** atha prākṛtāsaṅga-rahitasyānandaika-līlātvam āha—sa vā iti | ṣaḍbhir aiśvaryādibhir guṇair bhagākhyair īṣṭe yaḥ sa ṣaḍguṇeśaḥ ṣāḍ-vargikaṁ jighrati—teṣu nānā-bhedatvād vargātmakeṣu carati yad bhaktānāṁ bhakti-sukham | yad vā—

tat te’rhattama namaḥ stuti-karma-pūjāḥ

karma smṛtiś caraṇayoḥ śravaṇaṁ kathāyām |

saṁsevayā tvayi vineti ṣaḍ-aṅgayā kiṁ

bhaktiṁ janaḥ paramahaṁsa-gatau labheta || [bhā.pu. 7.9.50]

iti śrīmat-prahlāda-sammatyā ṣaḍ-aṅga-varga-saṁsevātaḥ sañjātaṁ yat prema-bhakti-sukham, tad eva jighrati—anviṣyāsvādayatīty arthaḥ ||36||

**viśvanāthaḥ :** bhagavatas tv anyāny api tato vailakṣaṇyāni bahūni santi tatra prathamaṁ niraṅkuśam aiśvaryam āha—sa vā iti | ṣāḍvargikam indriya-ṣaḍ-varga-viṣayaṁ jighrati dūrād eva gandhavad gṛhṇāti na tu sajjata ity arthaḥ | kutaḥ ṣaḍguṇeśaḥ ṣaḍ-indirya-niyantā | yad vā, ṣaḍbhir guṇair bhaga-śabda-vācyair aiśvaryādyair īśaḥ | ataḥ ṣaḍ-aiśvarya-vargotthaṁ sukham anubhavati ||36||

—o)0(o—

**|| 1.3.37 ||**

na cāsya kaścin nipuṇena dhātur

avaiti jantuḥ kumanīṣa ūtīḥ |

nāmāni rūpāṇi mano-vacobhiḥ

santanvato naṭa-caryām ivājñaḥ ||

**śrīdharaḥ :** nanu kim īśvarasya sṛṣṭy-ādi-karmabhir viṣaya-bhogair vā tatrāha—na ceti | dhātur jagad-vidhātur īśvarasya ūtīr līlāḥ kumanīṣaḥ kubuddhir nipuṇena tarkādi-kauśalena navaiti na jānāti | manasā rūpāṇi vacasā nāmāni saṁtavantaḥ samyag vistārayataḥ | vacobhir iti bahutvaṁ śruty-abhiprāyeṇa[[38]](#footnote-39) | manobhiḥ saheti vā ||37||

**krama-sandarbhaḥ :** tataś ca na cāsyeti tādṛśa-tal-līlānabhijñānāṁ kumanīṣitve, sa vedeti tādṛśa-tal-līlā-tattvasya bhaktyaikānubhavanīyatve ca saṅgamanīyam | ata eva atheha dhanyāḥ [bhā.pu. 1.3.39] ity ādīni suṣṭhu saṅgatāni syuḥ ||37||

**viśvanāthaḥ :** jñānādy-agamyatvam āha na ceti | nipuṇena jñāna-yogādi-naipuṇyena ūtīr līlāḥ nāmāni rūpāṇi mano-vaco-vṛttibhir nāvaiti mano-vacasor agamyatvād iti bhāvaḥ | kumanīṣa iti jantur iti | yo hi bhakti-hīno jñānī nāma-rūpavad vastu-mātram eva mithyety ācaṣṭe taṁ pratyayam ākṣepaḥ | sambhavataḥ avatīryāvatīrya kṛpayā tāni vistārayataḥ | ajñāne dṛṣṭāntaḥ naṭasya caryāṁ pāṇyādibhir abhinīyamānasya gīta-padārthasya candra-kamalāder nāma-rūpādi-pradarśanāṁ yathā ajño nāvaiti | ato nāsvādaṁ labhate tataś ca rasam amūlakaṁ brūte vijñaḥ satyaṁ tu sakala-sahṛdaya-sākṣikaṁ rasaṁ sākṣād evānubhavatīty arthaḥ ||37||

—o)0(o—

**|| 1.3.38 ||**

sa veda dhātuḥ padavīṁ parasya

duranta-vīryasya rathāṅga-pāṇeḥ |

yo’māyayā santatayānuvṛttyā

bhajeta tat-pāda-saroja-gandham ||

**śrīdharaḥ :** bhaktas[[39]](#footnote-40) tu kathaṁcij jānātīty āha—sa vedeti | amāyayākuṭila-bhāvena | santatayā nirantarayā | anuvṛttyā ānukūlyena bhajeta ||38||

**krama-sandarbhaḥ : *na vyākhyātam.***

**viśvanāthaḥ :** bhakti-gamyatvam āha—sa vedeti ||38||

—o)0(o—

**|| 1.3.39 ||**

atheha dhanyā bhagavanta itthaṁ

yad vāsudeve’khila-loka-nāthe |

kurvanti sarvātmakam ātma-bhāvaṁ

na yatra bhūyaḥ parivarta ugraḥ ||

**śrīdharaḥ :** bhakti-mārge pravṛttān ṛṣīn abhinandati—atheti | yato bhakta eva bhagavat-tattvaṁ jānāti | athāto bhagavantaḥ sarva-jñā bhavanto dhanyāḥ kṛtārthāḥ | kutaḥ ? yad yasmād itthaṁ praśnair vāsudeve ātma-bhāvaṁ mano-vṛttiṁ kurvanti | sarvātmakam aikāntikam | yatra yasmin bhāve sati bhūyaḥ ugro[[40]](#footnote-41) garbha-vāsādi-duḥkha-rūpaḥ parivarto janma-maraṇādy-āvarto na bhavati ||39||

**krama-sandarbhaḥ : *na vyākhyātam.***

**viśvanāthaḥ :** bhakti-vihīnā vayam evākṣepa-viṣayībhūtā bhavāmeti viṣīdataḥ śaunakādīn āha—atheheti | bhagavantaḥ sarvajñāḥ vetti vidyām avidyāṁ ca sa vācyo bhagavān iti vaiṣṇava-nirukteḥ sarvātmakam aikāntikam ātmano manaso bhāvaṁ yatra sati parivarto janma-maraṇādy-āvartaḥ ||39||

—o)0(o—

**|| 1.3.40 ||**

idaṁ bhāgavataṁ nāma purāṇaṁ brahma-sammitam |

uttama-śloka-caritaṁ cakāra bhagavān ṛṣiḥ |

niḥśreyasāya lokasya dhanyaṁ svasty-ayanaṁ mahat ||

**śrīdharaḥ :** sūta kim etac chāstram apūrvaṁ kathayasi tatrāha | brahma-saṁmitaṁ sarva-veda-tulyam | uttama-ślokasya caritaṁ yasmiṁs tat | ṛṣir vyāsaḥ ||40||

**krama-sandarbhaḥ :** tal-līlā-mayatvād evāsya purāṇasya sarva-śāstra-sāratvam āha—idam iti sārdhakam | brahma-sammitam iti | narākṛti-para-brahmaṇā śrī-kṛṣṇena tulyam iti vā | kṛṣṇe svadhāmopagate [bhā.pu. 1.3.43] ity ādi-vakṣyamāṇatvāt | dhanyaṁ sarva-puruṣārthāvaham | ata eva svastyayanaṁ sarva-maṅgalāvahaṁ mahat sarvataḥ śreṣṭhaṁ ca ||40||

**viśvanāthaḥ :** sūta kim idam apūrvam aśruta-caraṁ śāstraṁ kathayasīti tatrāha udam iti | brahma śrī-kṛṣṇas tulyām | ṛṣir vyāsaḥ ||40||

—o)0(o—

**|| 1.3.41 ||**

tad idaṁ grāhayām āsasutam ātmavatāṁ varam |

sarva-vedetihāsānāṁ sāraṁ sāraṁ samuddhṛtam ||

**śrīdharaḥ :** tat-saṁpradāya-pravṛttim āha—tad idam iti | sutaṁ śukam ||41|

**krama-sandarbhaḥ :** tad idaṁ tal-līlā-mayaṁ mahā-purāṇaṁ brahmānubhavi-guruṇā śrī-śukenāpy upādeyatvena gṛhītam iti | evaṁ janmāni karmāṇi [bhā.pu. 1.3.35] ity asyodāharaṇatvenāha—tad idam iti | vakṣyate ca—pariṇiṣṭhito’pi nairguṇye [bhā.pu. 2.1.9] ityādi | hitvā sva-śiṣyān pailādīn [bhā.pu. 9.22.22] ity ādi ca | tasmāj janma-karma-līlāmayenānena—duḥkha-grāmād vimucyate [bhā.pu. 1.3.29] ity etāvan-mātraṁ kiṁ vaktavyam ? kintu tad-vidhānām api parama-puruṣārtha iti bhāvaḥ | ata evāha—sarva-vedeti | sarva-vedetihāsānāṁ samuddhṛto yaḥ sāras tad-rūpam iti ||41||

**viśvanāthaḥ :** dadhi-mathanād udbhūtaṁ navanītam iva yad vedādīnāṁ sāraṁ sāraṁ vastu tad evedaṁ śrī-bhāgavatākhyaṁ snehena sutaṁ śukaṁ grāhayāmāsa | vedādi-dadhi-mathana-śramaṁ ca saphalīcakāreti bhāvaḥ | ātmavatāṁ varam iti tādṛśo’pi sutaḥ svādādhikyenaivedaṁ lobhād gṛhṇāti smeti bhāvaḥ ||41||

—o)0(o—

**|| 1.3.42 ||**

sa tu saṁśrāvayām āsamahārājaṁ parīkṣitam |

prāyopaviṣṭaṁ gaṅgāyāṁ parītaṁ paramarṣibhiḥ ||

**śrīdharaḥ, krama-sandarbhaḥ : *na vyākhyātam.***

**viśvanāthaḥ :** prāyopaviṣṭaṁ prāyo mṛtyu-paryantānaśanaṁ tat vyāpya kṛtopaveśaṁ godohanam āste itivat | prāyo maraṇānaśane mṛtyau bāhulyayor iti medinī ||42||

—o)0(o—

**|| 1.3.43 ||**

kṛṣṇe sva-dhāmopagate dharma-jñānādibhiḥ saha |

kalau naṣṭa-dṛśām eṣa purāṇārko’dhunoditaḥ ||

**madhvaḥ :** dharmaḥ kaṁ śaraṇaṁ gata [bhā.pu. 1.1.23] ity asya tam eva vyāsa-rūpaṇam iti parihāra ucyate | idaṁ bhāgavatam ity ādinā ||43||

**śrīdharaḥ :** prāyeṇa mṛtyur paryantānāśakenopaviṣṭam iti parama-vairāgyoktiḥ | he viprāḥ ! viprarṣeḥ sakāśāt ||43||

**krama-sandarbhaḥ :** tad idaṁ purāṇam, na tu śāstrāntara-tulyam, kintu śrī-kṛṣṇa-pratinidhi-rūpam evety āha—kṛṣṇa iti | **svasya** kṛṣṇa-rūpasya **dhāma** nitya-līlā-sthānam **upagate** sati **śrī-kṛṣṇe** | tatra ca dharmaḥ projjhita-kaitavo’tra [bhā.pu. 1.1.2], naiṣkarmayam apy acyuta-bhāva-varjitaṁ [bhā.pu. 1.5.12] iti cānusṛtya parama-prakṛṣṭatayāvagate | bhagavad-dharma-bhagavaj-jñānādibhir api saha sva-dhāmopagate sati, **kalau naṣṭa-dṛśāṁ** tādṛśa-dharma-jñāna-viveka-rahitānāṁ kṛte tad idaṁ **purāṇam evārkaḥ**, na tu śāstrāntaravad dīpa-sthānīyaṁ yat, tathāvidho’yaṁ purāṇārka **uditaḥ**, tādṛśa-dharma-jñāna-prakāśanāt tat-pratinidhi-rūpeṇāvirbabhūva | arkavat tat-preritatayaiveti bhāvaḥ ||43||

**śrī-kṛṣṇa-sandarbhaḥ** 79: tathā śrī-kṛṣṇa-pratinidhi-rūpatvād asya mahā-purāṇasya śrī-kṛṣṇa eva mukhyo’bhidheya ity apy āha—kṛṣṇa iti | spaṣṭam ||43||

**viśvanāthaḥ :** kiṁ bahunā ? yad yuṣmābhiḥ pṛṣṭaṁ dharmaḥ kaṁ śaraṇaṁ gataḥ [bhā.pu. 1.1.23] iti tad idam eva buddhasvety āha—kṛṣṇe iti | sva-dhāmno dvārakātaḥ sakāśāt upa samīpaṁ prabhāsaṁ gate dharma-jñānādibhiḥ ṣaḍbhir aiśvaryaiḥ saha tatrāntardadhāne satīty arthaḥ | tal-līlāyā bhakta-kṣobha-kāritvāt spaṣṭatayānuktiḥ | naṣṭa-dṛśāṁ lupta-jñānānāṁ janānāṁ tatra dṛk-padena tatra caika-deśānte dṛṣṭiḥ praṇaṣṭā tamasi praviṣṭeti prayuktena kṛṣṇasya ṣuryatvam | mathurāyā udaya-śailatvam | prabhāsasya astācalatvam | śiṣṭānāṁ cakravāktvam | duṣṭānāṁ nīhāratvam | pāpānāṁ tamastvam | bhaktānāṁ kamala-vanatvaṁ ca bodhitam | atas tṛtīye kṛṣṇa-dyūmani nimloce [bhā.pu. 3.2.7] iti sūryatayā spaṣṭoktiḥ | eṣa purāṇārka iti kṛṣṇa-sūryo’stamite sati purāṇa-sūryo’yam udita iti sūryasya pratimūrtiḥ sūrya eva bhaved iti bhāvaḥ ||43||

—o)0(o—

**|| 1.3.44 ||**

tatra kīrtayato viprā viprarṣer bhūri-tejasaḥ |

ahaṁ cādhyagamaṁ tatra niviṣṭas tad-anugrahāt |

so’haṁ vaḥ śrāvayiṣyāmi yathādhītaṁ yathā-mati ||

**śrīdharaḥ :** adhyagamaṁ jñātavān asmi | tatra kīrtayatas tatra niviṣṭa iti cānvaya-bhedāt tatra-padāvṛttir adoṣaḥ | yathādhītaṁ natu sva-mati-vilasitam | tatrāpi yathāmati svamaty-anusāreṇa | saṁkṣepataḥ kathitaṁ vistarataḥ śrāvayiṣyāmi ||44||

**krama-sandarbhaḥ : *na vyākhyātam.***

**viśvanāthaḥ :** tatra sabhāyāṁ kīrtayato viprarṣeḥ śukadevāt sakāśāt adhyāgamam idaṁ śāstram adhigatavān asmi tasyānugraham avāpya tatra sabhaika-deśe niviṣṭa etāṁ vakṣaty asau sūta iti dvādaśokteḥ | yathādhītaṁ na tu sva-kapola-kalpitaṁ tatrāpi yathā-mati sva-buddhyā yāvad avadhṛtaṁ tāvad eva sarvam artha-jātaṁ tu sa eva śukadevo vedeti bhāvaḥ ||44||

iti sārārtha-darśinyāṁ harṣiṇyāṁ bhakta-cetasām |

tṛtīyaḥ prathame’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ prathama-skandhe

naimiṣīyopākhyāne janma-guhyaṁ nāma

tṛtīyo’dhyāyaḥ |

||1.3||

(1.4)

### atha caturtho’dhyāyaḥ

## nāradāgamanaṁ nāma

**|| 1.4.1 ||**

**vyāsa uvāca—**

**iti bruvāṇaṁ saṁstūya munīnāṁ dīrgha-satriṇām |**

**vṛddhaḥ kula-patiḥ sūtaṁ bahvṛcaḥ śaunako’bravīt ||**

**śrīdharaḥ :**

turye bhāgavatārambha-kāraṇatvena varṇyate |

vyāsasyāparitoṣas tu tapaḥ-pravacanādibhiḥ ||

ity evaṁ prasannatayā śrāvayiṣyām iti bruvānam | munīnāṁ bahūnāṁ mahdye ekena vaktavye yo vṛddho vṛddheṣv api bahuṣu yaḥ kula-patir gaṇa-mukhyas teṣv api bahuṣu yo bahv-rcaḥ ṛg-vedī tena vaktavyam | ata evaṁbhūtatvāc chaunako’bravīt ||1||

**krama-sandarbhaḥ :** *na vyākhyātam.*

**viśvanāthaḥ :**

turye‘sya śāstra-varyasya vaktuḥ śrotuś ca sarvataḥ |

śraiṣṭhyaṁ vyāsa-prasādaś ca kathyate yad vinaiva hi ||

vṛddhau vayasā kula-patir iti kulena ca bahvṛca iti vedābhyāsotthena jñānena ceti śaunaka eva praśna-kartṛtvena tair vyavasthāpita iti bhāvaḥ ||1||

—o)0(o—

**|| 1.4.2 ||**

**śaunaka uvāca—**

**sūta sūta mahā-bhāga vada no vadatāṁ vara |**

**kathāṁ bhāgavatīṁ puṇyāṁ yad āha bhagavā‘ chukaḥ ||**

**śrīdharaḥ :** yat yāṁ kathām āha ||2||

**krama-sandarbhaḥ :** *na vyākhyātam.*

**viśvanāthaḥ :** sūta sūteti harṣeṇa dviruktiṁ yat yām ||2||

—o)0(o—

**|| 1.4.3 ||**

**kasmin yuge pravṛtteyaṁ sthāne vā kena hetunā |**

**kutaḥ sañcoditaḥ kṛṣṇaḥ kṛtavān saṁhitāṁ muniḥ ||**

**śrīdharaḥ :** kasmin vā sthāne | kena hetuneti mahā-bhāratādi-dharma-śāstrāṇi kṛtavataḥ punar etat-saṁhitā-karaṇe kiṁ kāraṇam ity arthaḥ | kuta iti sārvavibhaktikastasiḥ | kena pravartita ity arthaḥ | kṛṣṇo vyāsaḥ ||3||

**krama-sandarbhaḥ :** *na vyākhyātam.*

**viśvanāthaḥ :** kuta iti sārva-vibhaktikas tasiḥ kenety arthaḥ kṛṣṇo vyāsaḥ ||3||

—o)0(o—

**|| 1.4.4 ||**

**tasya putro mahā-yogī sama-dṛṅ nirvikalpakaḥ |**

**ekānta-matir unnidro gūḍho mūḍha iveyate ||**

**madhvaḥ :** śrī-kṛṣṇārpaṇam astu | nirvikalpakaḥ | madīyaṁ tvadīyam iti bhedam apahāya sarvam īśvarādhīnam iti sthitaḥ |

māyām īśvara-rūpeṣu sarvatra tad-adhīnatām |

paśyati jñāna-sampattyā vinidro yaḥ sa yogavit || iti brāhme ||4||

**śrīdharaḥ :** yad uktaṁ sa tu saṁśrāvayām āseti (1.3.42) tac-chukasya vyākhyānādikaṁ kathaṁ ghaṭitam iti praṣṭuṁ tasyāsaṅgodāsīnatām āha dvābhyām—tasyeti | sama-dṛk samaṁ brahma paśyati | ato nirvikalpakaḥ | svārthe kaḥ | nirasta-bhedaḥ | kiṁca ekasminn evāntaḥ samāptir yasyās tathābhūtā matir yasya saḥ | yata unnidro māyā-śayanād udbuddhaḥ, yā niśā sarva-bhūtānāṁ tasyāṁ jāgarti saṁyamī [gītā. 2.69] iti smṛteḥ | ata eva gūḍho’prakaṭaḥ | mūḍha iva pratīyate ||4 ||

**krama-sandarbhaḥ :** *na vyākhyātam.*

**viśvanāthaḥ :** nirvikalpakaḥ nirbheda-jñānavān ekasminn evāntaḥ samāptir yasyāḥ sā matir yasya saḥ | nidrā avidyā tasyāḥ sakāśād udgataḥ | yā niśā sarva-bhūtānāṁ tasyāṁ jāgarti saṁyamī [gītā. 2.69] iti smṛteḥ | īyate pratīyate ||4||

—o)0(o—

**|| 1.4.5 ||**

**dṛṣṭvānuyāntam ṛṣim ātmajam apy anagnaṁ**

**devyo hriyā paridadhur na sutasya citram |**

**tad vīkṣya pṛcchati munau jagadus tavāsti**

**strī-pum-bhidā na tu sutasya vivikta-dṛṣṭeḥ ||**

**śrīdharaḥ :** nirvikalpakatvaṁ prapañcayati —dṛṣtveti | ātmajaṁ śukaṁ pravajantam anugacchantam ṛṣiṁ vyāsam anagnam api dṛṣṭvā jale krīḍantyo devyo’psaraso hriyā lajjayā paridadhur vastra-paridhānaṁ kṛtavatyaḥ | anagnam apiīty anenārthāt tat-suto nagna ity uktam | nagnasya purato gacchataḥ sutasya tu hriyā na paridadhuḥ | tac-citraṁ vīkṣya | iyaṁ strī ayaṁ pumān iti bhidā bhedas tavāsti | viviktā pūtā dṛṣṭir yasya ||5||

**krama-sandarbhaḥ :** dṛṣṭvety ādau apy anagnatvasyāpi paridhāne hetutvaṁ tena maryādāvattvasya lakṣitatvān nikaṭāgamana-dṛṣṭi-kṣepādy-asambhāvanayā tāsāṁ yuktam | sute tu nagnatvasya tad-vaiparītyenāparidhāne hetutvaṁ yuktam iti yadyapi syāt tathāpi yan mad-darśane paridadhur, na tu tad-darśane, tac citram |tasmād amuṁ na dadṛśur iti niścityāpy utkaṇṭhayā kathañcid dadṛśur eveti sambhāvya tāsām apalāpa-khaṇḍanārthaṁ darśanam eva bhaṅgyā niścitya pṛcchati satīty arthaḥ ||5||

**viśvanāthaḥ :** nirvikalpakatvaṁ pramāṇayati dṛṣṭveti | ātmajaṁ śukaṁ pravrajya yāntam anujātam ṛṣiṁ vyāsam anagnam api dṛṣṭvā devyo jala-krīḍanata utthitā lajjayā paridadhuḥ sva-sva-vastrāṇīty arthaḥ, na tu sutasya śukasya darśane | tac citram | “aho ! yuvānaṁ tatrāpi nagnaṁ sarvatra spaṣṭaṁ vilokayantaṁ mat-putraṁ vīkṣya etā na lajjitāḥ ! māṁ tu vṛddhaṁ savasanam ito yuvatayaḥ khelantīti tad-diśi dṛśam apy adadānaṁ vilokya lajjante sma | tad imā eva ārjavena kāraṇaṁ pṛcchāmi” iti munau pṛcchati sati jagaduḥ, “iyaṁ strī ayaṁ pumān iti tava stī-puṁ-bhidā asti, na tu tava sutasya |”

nanu katham etaj jātam ? tatrāhuḥ—viviktā pūtā dṛṣṭir yasya tasyeti vayaṁ yuvati-janāḥ kalābhijñāḥ strī-puṁsayor nayana-darśanenaiva tad-antas-tattvaṁ sarvaṁ jñātuṁ prabhavāma iti bhāvaḥ ||5||

—o)0(o—

**|| 1.4.6 ||**

katham ālakṣitaḥ pauraiḥ samprāptaḥ kuru-jāṅgalān |

unmatta-mūka-jaḍavad vicaran gaja-sāhvaye ||

**śrīdharaḥ :** evaṁbhūto’sau katham ālakṣito jñātaḥ | kuravo jāṅgalāś ca deśa-viśeṣās tān saṁprāptaḥ prathamaṁ tato gaja-sāhvaye vicaran | gajena sahita āhvayo nāma yasya tasmin hastināpure | hastī nāma rājā tena nirmitatvāt ||6||

**krama-sandarbhaḥ :** *na vyākhyātam.*

**viśvanāthaḥ :** kuru-jāṅgalān deśa-viśeṣān gajena saha āhvayonāma yasya tasmin hastināpure vicaran ||6||

—o)0(o—

**|| 1.4.7 ||**

kathaṁ vā pāṇḍaveyasya rājarṣer muninā saha |

saṁvādaḥ samabhūt tāta yatraiṣā sātvatī śrutiḥ ||

**śrīdharaḥ :** evaṁbhūtena muninā saha | yatra saṁvāde eṣā sātvatī bhāgavatī śrutiḥ saṁhitā ||7||

**krama-sandarbhaḥ :** śrutir veda-sāraḥ ||7||

**viśvanāthaḥ :** pāṇḍaveyasya parīkṣitaḥ muninā śukena śrutiḥ saṁhitā ||7||

—o)0(o—

**|| 1.4.8 ||**

sa go-dohana-mātraṁ hi gṛheṣu gṛha-medhinām |

avekṣate mahā-bhāgas tīrthī-kurvaṁs tad āśramam ||

**śrīdharaḥ :** etad vyākhyānaṁ bahu-kālāvasthānāpekṣam, tasya tv ekatrāvasthānaṁ durlabham ity āha—sa iti | go-dohana-mātraṁ kālaṁ pratīkṣate, tad api na bhikṣārtham, kiṁ tu teṣām āśramaṁ gṛhaṁ tīrthī-kurvan pavitrī-kurvaṁs tasmād evaṁbhūto’tra vaktety āścaryam ||8||

**krama-sandarbhaḥ :** avekṣate prārabdhābhāsena, na tu atrāpy āveśe neti jñeyam | strī-puṁ-bhidā jñānasyāpy abhāvāt | ata eva tīrthīkurvann iti svabhāvata eva ||8||

**viśvanāthaḥ :** śukasya tena saha bahu-kālāvasthitir etad-vyākhyānurodhenaiva sambhaven nānyathety āha sa go-dohana-mātraṁ kālaṁ bhikṣā-miṣeṇa pratīkṣate vastutas tu teṣām āśrayaṁ tīrthīkurvan | tatratya-jīva-mātrebhyo’pi sad-gatiṁ pradātum iti bhāvaḥ ||8||

—o)0(o—

**|| 1.4.9 ||**

abhimanyu-sutaṁ sūta prāhur bhāgavatottamam |

tasya janma mahāścaryaṁ karmāṇi ca gṛṇīhi naḥ ||

**śrīdharaḥ :** śrotus tu caritam atīvāścaryam ataḥ kathayety āha—abhimanyu-sutam iti pañcabhiḥ | gṛṇīhi kathaya ||9||

**krama-sandarbhaḥ :** *na vyākhyātam.*

**viśvanāthaḥ :** gṛṇīhi kathaya ||9||

—o)0(o—

**|| 1.4.10 ||**

sa samrāṭ kasya vā hetoḥ pāṇḍūnāṁ māna-vardhanaḥ |

prāyopaviṣṭo gaṅgāyām anādṛtyādhirāṭ-śriyam ||

**śrīdharaḥ :** samrāṭ cakravartī | veti vitarke | kasya vā hetoḥ kasmāt kāraṇāt | adhirāṭ-śriyam adhirājāṁ śriyaṁ saṁpadam anādṛtya ||10||

**krama-sandarbhaḥ :** *na vyākhyātam.*

**viśvanāthaḥ :** adhikṛtya rājantīty adhirājo yudhiṣṭhirādyās teṣām api śriyaṁ prāptām anādṛtya ||10||

—o)0(o—

**|| 1.4.11 ||**

**namanti yat-pāda-niketam ātmanaḥ**

**śivāya hānīya dhanāni śatravaḥ |**

**kathaṁ sa vīraḥ śriyam aṅga dustyajāṁ**

**yuvaiṣatotsraṣṭum aho sahāsubhiḥ ||**

**śrīdharaḥ : yasya pāda-niketaṁ** caraṇa-pīṭham | **ha** sphuṭam | dhanāny **ānīya** **śatravo** **namanti** | **aṅga** he sūta | **yuvā** taruṇa **eva** eṣata aicchat | atrārṣam ātmanepadam | asubhiḥ prāṇaiḥ saha ||11||

**krama-sandarbhaḥ :** *na vyākhyātam.*

**viśvanāthaḥ :** pāda-niketaṁ pāda-pīṭhaṁ ha sphuṭaṁ yuvā na tu vṛddhaḥ, aiṣata aicchat asubhiḥ prāṇair api saha ||11||

—o)0(o—

**|| 1.4.12 ||**

**śivāya lokasya bhavāya bhūtaye**

**ya uttama-śloka-parāyaṇā janāḥ |**

**jīvanti nātmārtham asau parāśrayaṁ**

**mumoca nirvidya kutaḥ kalevaram ||**

**śrīdharaḥ :** viraktasya kiṁ dhanādibhir iti cet tatrāha—śivāyeti | lokasya śivāya bhavāya samṛddhyai bhūtaye aiśvaryāya ca te jīvanti na tv ātmārtham | evaṁ saty asau rājā nirvidya virajyāpi pareṣām āśrayaṁ kalevaraṁ kuto hetor mumoca | na hi paropajīvanaṁ svayaṁ tyaktum ucitam ity arthaḥ ||12||

**krama-sandarbhaḥ :** *na vyākhyātam.*

**viśvanāthaḥ :** lokasya śivāya maṅgalāya tad eva dvidhā-bhūtaṁ vivṛṇoti | bhavāya bhavaḥ saṁsāras tan nivṛttyai maśakāya dhūma itivat | yad vā, bhavaṁ saṁhartuṁ kriyārthopapadasyety ādinā caturthī | bhūtaye sampattyai parāśrayaṁ pareṣām ukāri | na hi paropajīvyaṁ vastu nirvidyāpi tyaktum ucitam iti bhāvaḥ ||12||

—o)0(o—

**|| 1.4.13 ||**

**tat sarvaṁ naḥ samācakṣva pṛṣṭo yad iha kiñcana |**

**manye tvāṁ viṣaye vācāṁ snātam anyatra chāndasāt ||**

**śrīdharaḥ :** yat kiṁcana pṛṣṭo’si tat sarvaṁ no’smabhyaṁ samācakṣva | yady asmād vācāṁ viṣaye girāṁ gocare’rthe snātaṁ pāraṁgataṁ tvāṁ manye | chandasmād anyatra vaidika-vyatirekeṇa | atrāvarṇikatvāt ||13||

**krama-sandarbhaḥ :** chāndasām iti veda-purāṇayoḥ brāhmaṇa-parivrājaka-nyāyavad bhedābheda-vyavasthayoktam | mādhyandina-śrutau ca veda-purāṇetihāsānām apauruṣeyatvenābheda-nirdeśaḥ kṛtaḥ | yathā—evaṁ vā are’sya mahato bhūtasya niḥśvasitam etad yad ṛg-vedo yajur-vedaḥ sāma-vedo’tharvāṅgirasa itihāsaḥ purāṇaṁ vidyā upaniṣadaḥ [bṛ.ā.u. 2.4.10] ity ādinā | brahma-yajñādhyāyane’pi viniyogo dṛśyate’mīṣāṁ—yad brāhmaṇānītihāsa-purāṇāni ity anena ca praṇavādi-mayaṁ chandaḥ suparṇaṁ yad vākyam atrāsti, tatrāpi tasyādhikāritvaṁ darśitam | kintv atra kaścid uccāro bhedako gamyaḥ | yaḥ khalu svara-plutādi-vaiśiṣṭya-mayo vaidikas tad-abhāvāt | na caivaṁ sūtādhikārāt purāṇādīnāṁ nyūnatvam āśaṅkyam | sakala-nigama-vallī-sat-phale śrī-bhagavan-nāmni sarveṣām adhikārāt sarva-yajñādy-adhika-śrī-bhagavad-bhakty-antaravat śrī-bhāgavate tu ātmārāma-śiromaṇeḥ śrī-śukasyāpi sarvasvavad āveśāt ||13||

**viśvanāthaḥ :** snātaṁ pāragaṁ vaktum atisamartham ity arthaḥ | chāndasād vaidikād vākyād anyatra tatrānadhikārād ity arthaḥ | na caivaṁ sūtādhikārād vedebhyo’sya śāstrasya nyūnatvam āśaṅkyaṁ sakala-nigama-vallī-sat-phale bhagavan-nāmni sarveṣām adhikārāt | nigama-kalpa-taroḥ phalam ity akhila-śruti-sāram ity atraivokteḥ ||13||

—o)0(o—

**|| 1.4.14 ||**

**sūta uvāca—**

**dvāpare samanuprāpte tṛtīye yuga-paryaye |**

**jātaḥ parāśarād yogī vāsavyāṁ kalayā hareḥ ||**

**madhvaḥ :** tṛtīye dvāpara-yuga-paryavasāne prāpte sati ||14||

**śrīdharaḥ :** kasmin yuga ity-ādi-praśnānāṁ vyāsa-janma-kathana-pūrvakan uttaram āha—dvāpara iti | dvāpare samanuprāpte | kadety apekṣāyām āha | tṛtīye yugasya paryaye parivarte | vāsavyām uparicarasya vasor vīryāj jātāyāṁ satyavatyāṁ yogī jñānī vyāso jātaḥ ||14||

**krama-sandarbhaḥ :** yugasya tasya dvāparākhyasya tṛtīya-yuga-paryaye yatra yuga-trayam anyad atikramyātikramya vaivasvata-manvantarāditas tṛtīye āgamane satīty arthaḥ | paryayo’tikramas tasminn atipāta upātyayaḥ ity amaraḥ ||14||

**viśvanāthaḥ :** kasmin yuga ity ādi praśnānām uttaraṁ vaktuṁ vyāsa-janma-karmāṇy api saṅkṣepeṇāha—dvāpara iti | yugānāṁ satyādīnāṁ bahūnāṁ paryayo’tikramo yatra tasmin | paryayo’tikramas tasminn atipāta upātyaya ity amaraḥ | bahu-yugātikrame yad dvāparaṁ tasmin tac ca kṛṣṇāvatāra-sambandhy eva jñeyam | tad avatāraś ca vaivasvata-manvantarīyāṣṭāviṁśatitame dvāpare vyākhyāsyate | kīdṛśe tṛtīye sandhyā-rūpa-yuga-rūpa-sandhyāṁśa-rūpāṇīti sarva-yugāni tri-rūpāṇi bhavanty atas tṛtīye sandhyāṁśa-rūpe | vāsavyām uparicarasya vasor vīryāj jātāyāṁ satyavatyāya ||14||

—o)0(o—

**|| 1.4.15 ||**

**sa kadācit sarasvatyā upaspṛśya jalaṁ śuciḥ |**

**vivikta eka āsīna udite ravi-maṇḍale ||**

**śrīdharaḥ :** jalam upaspṛśya jale snānādikaṁ kṛtvety arthaḥ | āsīno babhūveti śeṣaḥ | vivikte deśa ityādi cittaikāgryārtham uktam | anenaiva badarikāśrama-sthānaṁ sūcitam ||15||

**krama-sandarbhaḥ :** sa kadācit ity asya ṭīkāyām—badarikāśrama-sthānaṁ sūcitam iti | sarasvatyās tatra śravaṇāt | śamyāprāśaḥ ity eva tu tasya nāma vakṣyate ||15||

**viśvanāthaḥ :** upaspṛśya ācamya sarva-varṇāśramāṇāṁ yad dhitaṁ tad dadhyāv iti caturthenānvayaḥ ||15||

—o)0(o—

**|| 1.4.16-18 ||**

**parāvara-jñaḥ sa ṛṣiḥ kālenāvyakta-raṁhasā |**

**yuga-dharma-vyatikaraṁ prāptaṁ bhuvi yuge yuge ||**

bhautikānāṁ ca bhāvānāṁ śakti-hrāsaṁ ca tat-kṛtam |

aśraddadhānān niḥsattvān durmedhān hrasitāyuṣaḥ ||

**durbhagāṁś ca janān vīkṣya munir divyena cakṣuṣā |**

**sarva-varṇāśramāṇāṁ yad dadhyau hitam amogha-dṛk ||**

**madhvaḥ :** nitya-jñānasya cid-dṛṣṭir loka-dṛṣṭi-vyāpekṣayā |

sarvajño’py ajñavad devaḥ sarva-śaktir aśaktavat |

pratyāpayati lokānām ajñānaṁ mohanāya ca || iti kaurme ||16||

**śrīdharaḥ :** tatra ca sa ṛṣir yuga-dharma-vyatikarādikaṁ vīkṣya sarva-varṇāśramāṇāṁ yad dhitaṁ tad dadhyāv iti tṛtīyenānvayaḥ | parāvara-jño’ tītānāgata-vit | avyaktaṁ raṁho vego yasya tena kālena yuga-dharmāṇāṁ vyatikaraṁ saṁkaraṁ prāptaṁ vīkṣya | tathā bhuvi yuge yuge ||16|| bhautikānāṁ bhāvānāṁ śarīrādīnām | tat-kṛtaṁ kāla-kṛtam | niḥsattvān dhairya-śūnyān | durmedhān manda-matīn ||17||

**krama-sandarbhaḥ :** parāvarajña iti trikam |*|*16||

**viśvanāthaḥ :** parāvarajña atītān āgata-vijñaḥ yuga-dharmāṇāṁ vyatikaraṁ kālena nāśam | bhautikānāṁ śarīrādīnāṁ tat-kṛtaṁ kāla-kṛtaṁ niḥsattvān rajas-tamo-mayān ||16-18||

—o)0(o—

**|| 1.4.19 ||**

**cātur-hotraṁ karma śuddhaṁ prajānāṁ vīkṣya vaidikam |**

**vyadadhād yajña-santatyai vedam ekaṁ catur-vidham ||**

**śrīdharaḥ :** tataś ca hotropalakṣitāś catvāra ṛtvijaś catur hotāras tair anuṣṭheyaṁ karma cātur-hotram | śuddhaṁ śuddhi-karam | yajña-santatyai yajñānām avicchedāya ||19||

**krama-sandarbhaḥ :** *na vyākhyātam.*

**viśvanāthaḥ :** tataś ca jñāna-yoga-bhakty-ayogyānāṁ sarvāsāṁ prajānāṁ karmaiva śuddhaṁ śuddhi-karaṁ kīdṛśaṁ hotā udgātā adhvaryur brahmeti catvāro’pi hotāras tair nirvṛttaṁ cāturhotraṁ yajñānāṁ satatyai avicchedāya ||19||

—o)0(o—

**|| 1.4.20 ||**

**ṛg-yajuḥ-sāmātharvākhyā vedāś catvāra uddhṛtāḥ |**

**itihāsa-purāṇaṁ ca pañcamo veda ucyate ||**

**śrīdharaḥ :** catur-vidhyam evāha—ṛg iti | uddhṛtāḥ pṛthak kṛtā ||20||

**krama-sandarbhaḥ :** itihāseti | tathā ca sāmni kauthumīya-śākhyāyāṁ chāndogyopaniṣadi ca—ṛg-vedaṁ bhagavo’dhyemi yajur-vedaṁ sāma-vedam ātharvaṇaṁ caturtham itihāsaṁ purāṇaṁ pañcamaṁ vedānāṁ vedaṁ [chā.u. 7.1.2] ity ādi | anyatra ca—vedān adhyāpayāmāsa mahābhārata-pañcamān [ma.bhā. 12.340.11] iti | anyathā pañcamatvaṁ nāvakalpeta samāna-jātīya-niveśitatvāt saṅkhyāyāḥ | tṛtīya-skandhe ca vakṣyate—

itihāsa-purāṇāni pañcamaṁ vedam īśvaraḥ |

sarvebhya eva vaktrebhyaḥ sasṛje sarva-darśanaḥ || [bhā.pu. 3.12.39] iti |

pañcamatve kāraṇaṁ vāyu-purāṇe sūta-vākyam—

eka āsīd yajur vedas taṁ caturdhā vyakalpayat |

cāturhotram abhūt tasmiṁs tena yajñam akalpayat ||

ādhvaryavaṁ yajurbhis tu ṛgbhir hotraṁ tathaiva ca |

audgātraṁ sāmabhiś caiva brahmatvaṁ cāy atharvabhiḥ || [vāyu.pu. 60.17-18]

ākhyānaiś cāpy upākhyānair gāthābhir dvija-sattamāḥ |

purāṇa-saṁhitāś cakre purāṇārtha-viśāradaḥ ||

yac chiṣṭaṁ tu yajurveda iti śāstrārtha-nirṇayaḥ | [vāyu.pu. 60.21-22]

iti skāndam āgneyam ity ādi-samākhyās tu pravacana-nibandhanāḥ kāṭhakādivat ||20|| [tattva-sandarbha 12-13]

**viśvanāthaḥ : *na vyākhyātam.***

—o)0(o—

**|| 1.4.21-22 ||**

**tatrarg-veda-dharaḥ pailaḥ sāmago jaiminiḥ kaviḥ |**

**vaiśampāyana evaiko niṣṇāto yajuṣām uta ||**

**atharvāṅgirasām āsīt sumantur dāruṇo muniḥ |**

**itihāsa-purāṇānāṁ pitā me romaharṣaṇaḥ ||**

**śrīdharaḥ :** dāruṇaḥ krūraḥ atharvoktābhicārādi-pravṛtteḥ ||21-22||

**krama-sandarbhaḥ :** eka eveti pailādiṣv apy anvitam ||21|| atharvāṅgirasām atharvāṇām ||22||

**viśvanāthaḥ :** dāruṇo’bhicārādi-pravṛtteḥ ||21-22||

—o)0(o—

**|| 1.4.23 ||**

**ta eta ṛṣayo vedaṁ svaṁ svaṁ vyasyann anekadhā |**

**śiṣyaiḥ praśiṣyais tac-chiṣyair vedās te śākhino’bhavan ||**

**śrīdharaḥ, viśvanāthaḥ :** vyasyan vibhaktavantaḥ ||23||

**krama-sandarbhaḥ :** *na vyākhyātam.*

—o)0(o—

**|| 1.4.24 ||**

**ta eva vedā durmedhair dhāryante puruṣair yathā |**

**evaṁ cakāra bhagavān vyāsaḥ kṛpaṇa-vatsalaḥ ||**

**śrīdharaḥ :** veda-vibhāga-prayojanam āha—ta eveti | ye pūrvam atimedhāvibhir dhāryante sma ta eva ||24||

**krama-sandarbhaḥ, viśvanāthaḥ : *na vyākhyātam.***

—o)0(o—

**|| 1.4.25 ||**

**strī-śūdra-dvijabandhūnāṁ trayī na śruti-gocarā |**

**karma-śreyasi mūḍhānāṁ śreya evaṁ bhaved iha |**

**iti bhāratam ākhyānaṁ kṛpayā muninā kṛtam ||**

**madhvaḥ :** bhārataṁ brāhmaṇādīnāṁ vedārtha-parivṛttaye |

ta eva vedās tv anyeṣāṁ tv etad vai kasyacit sukham || iti skānde |

**śrīdharaḥ :** kīṁ ca strī-śūdreti | dvija-bandhavas traivarṇikeṣv adhamās teṣām | karma-rūpe śreyaḥ-sādhane evaṁ bhaved anenaiva prakāreṇa bhavatu | iti ata eva teṣāṁ kṛpayā bhāratākhyānaṁ muninā kṛtam ||25||

**krama-sandarbhaḥ :** *na vyākhyātam.*

**viśvanāthaḥ :** dvija-bandhavas traivarṇikeṣu hīnāḥ karma-rūpe śreyasi śreyaḥ-sādhane ||25||

—o)0(o—

**|| 1.4.26-27 ||**

**evaṁ pravṛttasya sadā bhūtānāṁ śreyasi dvijāḥ |**

**sarvātmakenāpi yadā nātuṣyad dhṛdayaṁ tataḥ ||**

**nātiprasīdad dhṛdayaḥ sarasvatyās taṭe śucau |**

**vitarkayan vivikta-stha idaṁ covāca dharma-vit ||**

**śrīdharaḥ :** evam anena prakāreṇa | bhūtānāṁ śreyasi hite | sarvātmakenāpi karmaṇā ||26|| na atiprasīdat hṛdayaṁ yasya saḥ | cittāprasattau hetuṁ vitarkayann idam uvāca sva-gatam ||27||

**krama-sandarbhaḥ :** *na vyākhyātam.*

**viśvanāthaḥ :** sarvātmakenāpi sarvātmanā svārthe kaḥ | na atiśayena prasīdad dhṛdayaṁ yasya saḥ | cittāprasattau hetuṁ vitarkayann uvāca sva-gatam ||26-7||

—o)0(o—

**|| 1.4.28 ||**

**dhṛta-vratena hi mayā chandāṁsi guravo’gnayaḥ |**

**mānitā nirvyalīkena gṛhītaṁ cānuśāsanam ||**

**madhvaḥ :** ācāropekṣayā dhṛtavratatvādi paripūrṇasya ||28||

**śrīdharaḥ :** nirvyalīkena niṣkapaṭa-buddhyā mānitāḥ pūjitāḥ ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.4.29-30 ||**

**bhārata-vyapadeśena hy āmnāyārthaś ca pradarśitaḥ |**

**dṛśyate yatra dharmādi strī-śūdrādibhir apy uta ||**

**tathāpi bata me daihyo hy ātmā caivātmanā vibhuḥ |**

**asampanna ivābhāti brahma-varcasya sattamaḥ ||**

**madhvaḥ :** daihyaḥ deha-rūpaḥ | ātmanā vibhuḥ | svata eva vyāptaḥ |

tasya sarvāvatāreṣu na viśeṣo’sti kaścana |

deha-dehi-vibhedaś ca na pare vidyate kvacit ||

sarve’vatārā vyāptāś ca sarve sūkṣmāś ca tattvataḥ |

aiśvarya-yogād bhagavān krīḍaty evaṁ janārdanaḥ || iti mahā-saṁhitāyām |

avatāra-prayojanāsampattyā sampanna iva | brahma-varca-saṁyuktānām uttamaḥ ||30||

**śrīdharaḥ :** daihyaḥ dehe bhava ātmā jīvo vastuto vibhuḥ paripūrṇa eva | ātmanā svena rūpeṇāsaṁpannas tādātmyam aprāpta ivābhāti | brahma-varcasaṁ veda-śravaṇādhyāpanotkarṣa-jaṁ tejas tatra sādhavo brahma-varcasyās teṣu sattamo'tiśreṣṭho’pi | yad vā na kevalam asampanna ivābhāti pratyuta brahma-varcasī brahma-varcasavān apy asattama ivābhāti | pāṭhāntare[[41]](#footnote-42) kamanīyatamo’pīti ||30||

**krama-sandarbhaḥ :** vibhuḥ svato jñānādinā sampanno’py ātmanā bhagavatāsampanna iva tad-dhetuka-sampatti-viśeṣam aprāpta ivābhāti | yo hi vakṣyate śrī-nāradena—iyaṁ sva-nigamaṁ [bhā.pu. 1.5.39] ity antena granthena | uśattama iti pāṭhe brahma-varcasīti ||30||

**viśvanāthaḥ :** daihyaḥ dehasthaḥ ātmanā svarūpeṇa vibhus tapo-jñānādibhiḥ paripūrṇo’pi asampanna iva apūrṇa iva na kevalam asampanna iva, kintu brahma-varcasaṁ veda-śravaṇādhyāpaotkarṣajaṁ tejas tadvān api asattama iva | uśattama iti pāṭhe kamanīyatamo’pi tathā samāsāntābhāve matvarthīya-vin-pratyayena brahma-varcasvī asattama iti uśattama ity ābhyāṁ va-kāravat saṁyogena pāṭha-dvayam ||30||

—o)0(o—

**|| 1.4.31 ||**

**kiṁ vā bhāgavatā dharmā na prāyeṇa nirūpitāḥ |**

**priyāḥ paramahaṁsānāṁ ta eva hy acyuta-priyāḥ ||**

**madhvaḥ :** punar apekṣitatvān na prāyeṇa hi nirūpitāḥ |

yathā tu bhārate devo na tathānyeṣu keṣucit |

ucyate na tathāpīśaṁ jānanty ajñā janārdanam || iti skānde ||

**śrīdharaḥ :** asampattau hetuṁ svayam evāśaṅkate—kiṁ veti | prāyeṇa bhūyastvena | hi yasmāt ta eva dharmā acyutasya priyāḥ ||31||

**krama-sandarbhaḥ :** svayam api tathaivāha—priyā iti *||*31||

**viśvanāthaḥ :** asampattau hetuṁ svayam evāśaṅkate—kiṁ veti | prāyeṇa bhūyastvena | ta eva paramahaṁsā eva | tatra bhāgavata-dharma-padena jñānaṁ vyākhyātuṁ na śakyate | kintu bhaktir eva, nāmāny anantasya yaśo’ṅkitāni [bhā.pu. 1.5.11] iti, bharatānudita-prāyaṁ yaśo bhagavato’malaṁ [bhā.pu. 1.5.8] ity ādeḥ | tataś ca paramahaṁsa-padena bhaktā evocyante, na tu jñāninaḥ | ataḥ pāramahaṁsī saṁhiteyaṁ śrī-bhāgavatam iti jñānibhir atra svatvaṁ nāropaṇīyam ||31||

—o)0(o—

**|| 1.4.32 ||**

**tasyaivaṁ khilam ātmānaṁ manyamānasya khidyataḥ |**

**kṛṣṇasya nārado’bhyāgād āśramaṁ prāg udāhṛtam ||**

**madhvaḥ :** khedo analaṁ buddhiḥ |

atuṣṭir aprasādaś ca khedas tṛptis tathaiva ca |

analatvaṁ vadanty ete sarve paryāya-vācakāḥ || iti brāhme |

manyamānasya svecchayā ||32||

**śrīdharaḥ :** khilaṁ nyūnam | khidyataḥ khedaṁ prāpnuvataḥ | kṛṣṇasya vyāsasya | prāg udāhṛtaṁ sarasvatī-tīra-stham ||32||

**krama-sandarbhaḥ :** *na vyākhyātam.*

**viśvanāthaḥ :** khilaṁ nyūnaṁ kṛṣṇasya vyāsasyāśramaṁ prāg udāhṛtaṁ sarasvatī-taṭastham | atra bhagavad-avatāratvād asambhāvināv apy asarvajñatā cittāprasādādau vyāsasya svayaṁ bhagavatā śrī-kṛṣṇenaiva sva-sadṛśasya sarva-śāstra-śiromaṇeḥ śrī-bhāgavatasya prārdurbhāvārtham eva balād upapāditāv ity avasīyate | yathā brahma-mohana-prastāve sva-līlā-saundaryārthaṁ baladevasyāpi asarvajñatā kalpitā nāradopadeśāt prādurbhūte ca sati yasmin sarvaṁ mad-bhakti-yogena mad-bhakto labhate’ñjasā [bhā.pu. 11.20.30] iti,

kiṁ vā yogena sāṅkhyena nyāya-svādhyāyor api |

kiṁ vā śreyobhir anyaiś ca na yatrātma-prado hariḥ || [bhā.pu. 4.31.12]

iti vākyābhyāṁ sarva-puruṣārtha-mukhyo mokṣo’pi bhaktyaiva labhyate, na tu sādhanāntareṇeti sarva-śāstra-vilakṣaṇo’rthaḥ, sarvair eva dṛṣṭo bhavatīti jñeyam ||32||

—o)0(o—

**|| 1.4.33 ||**

**tam abhijñāya sahasā pratyutthāyāgataṁ muniḥ |**

**pūjayām āsa vidhivan nāradaṁ sura-pūjitam ||**

**śrīdharaḥ :** taṁ nāradam āgatam abhijñāya sahasā pratyutthāya vidhivat pūjayām āsa | sura-pūjitam iti brahma-lokād āgatam ity arthaḥ ||33||

**krama-sandarbhaḥ :** *na vyākhyātam.*

**viśvanāthaḥ :** vidhivat vidhiṁ brahmāṇam iva | iva vad-vācasādṛśye ity abhidhānam | atra vat-śabdena saha samāsaḥ ||33||

iti sārārtha-darśinyāṁ harṣiṇyāṁ bhakta-cetasām |  
caturthaḥ prathamo’dhyāyaḥ saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyāṁ saṁhitāyāṁ vaiyāsikyāṁ

prathama-skandhe nāradāgamanaṁ nāma

caturtho’dhyāyaḥ

|| 1.4 ||

(1.5)

### atha pañcamo’dhyāyaḥ

# vyāsa-nārada-saṁvādo nāma

**|| 1.5.1 ||**

**sūta uvāca—**

**atha taṁ sukham āsīna upāsīnaṁ bṛhac-chravāḥ |**

**devarṣiḥ prāha viprarṣiṁ vīṇā-pāṇiḥ smayann iva ||**

**śrīdharaḥ :**

pañcame sarva-dharmebhyo hari-kīrtana-gauravam |

vyāsa-citta-prasādāya nāradenopadiśyate ||\*||

upa samīpe āsīnaṁ viprarṣiṁ vyāsam | bahu-śravā mahā-yaśāḥ | smayann īṣad dhasann ivety anena mukha-prasattir dyotyate | yad vā ivety anadhikārārtham | aho mahān api muhyatīti smayamānaḥ ||1||

**krama-sandarbhaḥ : *na vyākhyātam.***

**viśvanāthaḥ:**

pañcame jñāna-karmāder vaiyartham upapādayan |

bhaktiṁ kīrtana-mukhyāṅgāṁ nāradas tam upādiśat ||\*||

upāsīnam ātithyārtham āsanārghya-pādyādibhiḥ upāsanāṁ kurvantam evāha | smayann iva oṣṭhādharābhyāṁ smitaṁ niṣkramayanniva sarvajñatayā taṁ pratyantaḥ-prasādam | nānā-praśna-kautukārtham avahitthayā gopayitum aśaknuvann ity arthaḥ ||1||

—o)0(o—

**|| 1.5.2 ||**

**nārada uvāca**

**pārāśarya mahā-bhāga bhavataḥ kaccid ātmanā |**

**parituṣyati śārīra ātmā mānasa eva vā ||**

**madhvaḥ:** śārīra-mānasayor abhedād ubhayathāpi yujyate | svatantratvād ātmanaiva hy alaṁ buddhiḥ ||2||

**śrīdharaḥ :** śārīraḥ śarīrābhimāny ātmātmanā tena śarīreṇa kaccit kiṁ parituṣyati | mānasa ātmā manobhimānī tena manasā parituṣyati kaccid no vā ||2||

**krama-sandarbhaḥ : *na vyākhyātam.***

**viśvanāthaḥ:** śārīraḥ śarīrābhimānī ātmā | ātmanā tena śarīreṇa kiṁ tuṣyati | mānasa ātmā mano’bhimānī tena manasā kaccid iti praśne kiṁ parituṣyati no vā | pārāśaryeti mahā-bhāgety ābhyāṁ paitṛka-svīya-prabhāvavato’pi ko’yaṁ viṣāda iti vismayo vyañjitaḥ ||2||

—o)0(o—

**|| 1.5.3 ||**

**jijñāsitaṁ susampannam api te mahad-adbhutam |**

**kṛtavān bhārataṁ yas tvaṁ sarvārtha-paribṛṁhitam ||**

**śrīdharaḥ :** te jijñāsitaṁ jñātum iṣṭaṁ dharmādi yat tat sarvaṁ susaṁpannaṁ samyag jñātam | api-śabdād anuṣṭhitaṁ cety arthaḥ | ayīti pāṭhe saṁbodhanam | susaṁpannatve hetuḥ—mahad-adbhutam ityādi | sarvair arthair dharmādibhiḥ paribhṛṁhitaṁ paripūrṇam ||3||

**krama-sandarbhaḥ :** kṛtavān bhāratam ity asya virodhi yan mātsye śrūyate—

aṣṭādaśa-purāṇāni kṛtvā satyavatī-sutaḥ |

bhāratākhyānam akhilaṁ cakre tad-upabṛṁhitam || iti |

tatra,

sa saṁhitāṁ bhāgavatīṁ kṛtvānukramya cātma-jam |

śukam adhyāpayām āsa nivṛtti-nirataṁ muniḥ || [bhā.pu. 1.7.8]

iti saptamādhyāya-vākyena samādhānaṁ dṛśyate | prathamataḥ sāmānyatayā kṛtvā śrī-nāradopadeśānantaram anukramya tat-sammaty-anukrameṇa viśeṣataḥ kṛtveti hy atrārthaḥ ||3||

**viśvanāthaḥ:** na ca tava śāstra-jñānaṁ kiñcid apekṣitavyaṁ tad-alabdhi-mūlako’yaṁ viṣāda iti vācyam | yato jijñāsitam ity ādi ||3||

—o)0(o—

**|| 1.5.4 ||**

**jijñāsitam adhītaṁ ca brahma yat tat sanātanam |**

**tathāpi śocasy ātmānam akṛtārtha iva prabho ||**

**madhvaḥ:** śocasi prakāśayasi | ajasreṇa śociṣāśośucāna iti hi śrutiḥ ||4 ||

**śrīdharaḥ:** kīṁ ca yat sanātanaṁ nityaṁ paraṁ brahma tac ca tvayā jijñāsitaṁ vicāritam adhītam adhigataṁ prāptaṁ cety arthaḥ | athāpi śocasi tat kim artham iti śeṣaḥ ||4||

**krama-sandarbhaḥ : *na vyākhyātam.***

**viśvanāthaḥ:** na cānubhava-jñānam apekṣitavyam ity api vācyaḥ yataḥ sanātanaṁ nityaṁ brahma vyāpakaṁ nirviśeṣa-svarūpaṁ yat tad api jijñāsitaṁ vedānta-sūtra-karaṇair vicāritam | na kevalaṁ jijñāsitam eva api tu adhītam avagatam anubhava-gocarīkṛtam ity arthaḥ | atra adhītam adhigataṁ prāptam ity artha iti śrī-svāmi-caraṇāḥ ||4||

—o)0(o—

**|| 1.5.5 ||**

**vyāsa uvāca—**

**asty eva me sarvam idaṁ tvayoktaṁ**

**tathāpi nātmā parituṣyate me |**

**tan-mūlam avyaktam agādha-bodhaṁ**

**pṛcchāmahe tvātma-bhavātma-bhūtam ||**

**madhvaḥ:** jñāna-śakti-svarūpo’pi hy ajñāśaktaṁ vaded dhariḥ |

ajñānāṁ mohanāyeśas tena muhyanti mohitāḥ || iti pādme ||5 ||

**śrīdharaḥ :** ātmā śārīro mānasaś ca | tan-mūlaṁ tasyāparitoṣasya kāraṇam | avyaktam asphuṭam | he nārada, tvā tvāṁ pṛcchāma | ātma-bhavo brahmā tasyātmano dehād udbhūtas tvam | ata evāgādho’tigambhīro bodho yasya taṁ tvām ||5||

**krama-sandarbhaḥ : *na vyākhyātam.***

**viśvanāthaḥ:** tasyāparitoṣasya mūlaḥ kāraṇam avyaktam asmābhir durjñeyaṁ tvāṁ vayaṁ pṛcchāma atra he iti sambodhanena na cāham abhijānāmīti vācyam | yata ātmabhavao brahmā tasyātmano dehāt bhūtaṁ jātam iti paitṛka-prabhāvaḥ | agādha-bodha iti svīyaś ca prabhāvas taj-jñāne kāraṇam asty eveti bhāvaḥ ||5 ||

—o)0(o—

**|| 1.5.6 ||**

**sa vai bhavān veda samasta-guhyam**

**upāsito yat puruṣaḥ purāṇaḥ |**

**parāvareśo manasaiva viśvaṁ**

**sṛjaty avaty atti guṇair asaṅgaḥ ||**

**śrīdharaḥ :** agādha-bodhatāṁ prapañcayann āha—sa veti dvābhyām | sarva-guhya-jñāne hetuḥ—yad yasmāt purāṇaḥ puruṣa upāsitas tvayā | kathaṁbhūtaḥ | parāvareśaḥ kārya-kāraṇa-niyantā | manasaiva saṅkalpa-mātreṇa guṇaiḥ kṛtvā viśvaṁ sṛjatītyādi ||6||

**krama-sandarbhaḥ : *na vyākhyātam.***

**viśvanāthaḥ:** tvayā yat purāṇaḥ puruṣa upāsitaḥ tena parāśara-putratvena mahā-bhāgatvena caturvedajñatvena brahmānubhavitvena ca tvayāham uktas tvaṁ tu brahmaṇaḥ putro’gādha-bodhaṁ sarvajño bhagavad-upāsaka iti mattaḥ sarvatahivātitarām eva viśiṣṭa iti bhāvaḥ | parāvareśa ity ādi-viśeṣaṇakaḥ sa vai niścitaṁ bhavān eva tava bhagavad-avatāratvād ato bhavān samastānāṁ samastaṁ ca guhyaṁ veda ||6 ||

—o)0(o—

**|| 1.5.7 ||**

**tvaṁ paryaṭann arka iva tri-lokīm**

**antaś-caro vāyur ivātma-sākṣī |**

**parāvare brahmaṇi dharmato vrataiḥ**

**snātasya me nyūnam alaṁ vicakṣva ||**

**śrīdharaḥ :** kiṁ ca, tvaṁ tri-lokīṁ paryaṭann arka iva sarva-darśī | yoga-balena prāṇa-vāyur iva sarva-prāṇinām antaś-caraḥ sann āṭma-sākṣī buddhi-vṛtti-jñaḥ | ataḥ pare brahmaṇi dharmato yogena niṣṇātasya | tad uktaṁ yājñavalkyena (1.8)—

ijyācāra-damāhiṁsā-dāna-svādhyāya-karmaṇām |

ayaṁ tu paramo dharmo yad yogenātma-darśanam || iti |

avare ca brahmaṇi vedākhye vrataiḥ svādhyāya-niyamair niṣṇātasya me’lam ity arthaṁ yan nyūnaṁ tad vicakṣva vitarkaya ||7||

**krama-sandarbhaḥ : *na vyākhyātam.***

**bhagavat-sandarbhaḥ** (70.3)**: tvam** iti | **tvam** **arka** iva **trilokīṁ paryaṭan**, tathā vaiṣṇava-yoga-balāṁśena ca prāṇa-**vāyur** iva sarva-prāṇinām **antaścaraḥ** san **ātmanāṁ** sarveṣām eva **sākṣī** bahir antar vṛtti-jñaḥ | ataḥ **pare brahmaṇi dharmato** yogena niṣṇātasya | tad uktaṁ yājñavalkyena—

ijyācāra-dayāhiṁsā-dāna-svādhyāya-karmaṇām |

ayaṁ paramo lābho yad yogenātma-darśanam || iti |

**avare** ca brahmaṇi vedākhye **vrataiḥ** svādhyāya-niyamair **niṣṇātasyāpi me** **alam** atyarthaṁ yan **nyūnaṁ** tat svayam eva **vicakṣva** vitarkaya ||7||

**viśvanāthaḥ:** sarva-loka-hitārtham eva purāṇa-puruṣas tad-rūpeṇvatīrṇas tan mamādya hitaṁ kuruṣvety āha | trilokīṁ paryaṭan | arka iva sarva-darśī vāyur ivāntaścara ātmeva sākṣī buddhi-vṛttijñaḥ | ataḥ pare brahmaṇi dharmataḥ yogena niṣṇātasya tad uktaṁ yājñavalkyena—

ijyācāra-dama-hiṁsā-dāna-svādhyāya-karmaṇām |

ayaṁ tu paramo dharmo yad-yogenātma-darśanam || (1.8) iti |

avare ca brahmaṇi vedākhye vrataiḥ svādhyāya-niyamaiḥ niṣṇātasya amalaty arthaṁ yan-nyūnaṁ tad vicakṣva vitarkaya ||7||

—o)0(o—

**|| 1.5.8 ||**

**śrī-nārada uvāca—**

**bhavatānudita-prāyaṁ yaśo bhagavato’malam |**

**yenaivāsau na tuṣyeta manye tad darśanaṁ khilam ||**

**śrīdharaḥ :** anudita-prāyam anukta-prāyam | amalaṁ bhagavad-yaśo vinā yenaiva dharmādi-jñānenāsau bhagavān na tuṣyeta tad eva darśanaṁ jñānaṁ khilaṁ nyūnaṁ manye’ham ||8||

**krama-sandarbhaḥ :** bhavateti | yaśo-varṇanābhāva-mayena brahma-jñānenāpi khilam iti śrī-bhagavad-ākhya-pūrṇa-tattvāvirbhāvābhāvāt ||8||

**bhagavat-sandarbhaḥ** (70.4) : bhagavad-yaśo-varṇanopalakṣaṇaṁ bhajanaṁ vinā yenaiva rukṣa-brahma-jñānena asau bhagavān tu tuṣyeta, tad eva darśanaṁ jñānaṁ khilaṁ **nyūnaṁ** manye tad eva spaṣṭayeti ||8||

**viśvanāthaḥ:** anudita-prāyam anukta-prāyam | bhagavato yaśaḥ sarvasvarūpebhyo bhagavat-svarūpasyotkarṣaḥ sarvotkarṣa-dyotinī tasya līlā bhaktiś ca | nanu mayā brahma-mīmāṁsā-śāstraṁ vedānta-darśanaṁkṛtaṁ tatrāha yeneti tad-darśanaṁ darśana-śāstram api khilaṁ nyūnam eva manye tad-darśana-kartur eva tavāpi cittāprasādaś cet tarhi adhītyādhītya tad-darśanābhyāsīnām api kathaṁ cittaṁ prasīdantv ity atra bhavān eva pramāṇam iti bhāvaḥ ||8||

—o)0(o—

**|| 1.5.9 ||**

**yathā dharmādayaś cārthā muni-varyānukīrtitāḥ |**

**na tathā vāsudevasya mahimā hy anuvarṇitaḥ ||**

**madhvaḥ**: dharmādīnām alpa-kathanena pūrtiḥ | na vāsudeva-mahimno’ti kathitasyāpi ||9 ||

**śrīdharaḥ :** nanu bhagavad-yaśa eva tatra tatrānuvarṇitaṁ tatrāha—yatheti | ca-śabdād dharmādi-sādhanāni ca | tathā dharmādivat prādhānyena vāsudevasya mahimā na hy ukta ity arthaḥ ||9||

**krama-sandarbhaḥ :** tathā tadvad api ||9||

**viśvanāthaḥ:** nanu purāṇeṣu pādmādiṣu bhagavad-yaśo varṇitam eveti tatrāha—yatheti | ca-kāro’py-arthe dharmādayo’pi vāsudeva-mahimato’tinikṛṣṭā api yathā arthā anukīrtitāḥ puruṣārthatvenoktās tathā vāsudevasya mahimā na varṇitaḥ | puruṣārtha-śiromaṇir api puruṣārtahtvenāpi na varṇitaḥ | varṇito’pi bhūriśas tatra tatra tan-mahimā antato mokṣa-sādhanatvenoktaḥ | ato’tyādaraṇīyasya vastunaḥ ādarābhāvaś cittasyāprasādam api kiṁ na karotv iti bhāvaḥ |

nanu, anyatra puṇya-tīrtheṣu muktir eva mahā-phalam | muktaiḥ prārthyā harer bhaktir mathurāyāṁ ca labhyata iti |

brahma-bhūtaḥ prasannātmā na śocati na kāṅkṣati |

samaḥ sarveṣu bhūteṣu mad-bhaktiṁ labhate parām || [gītā 18.55]

ity ādibhis tatra tatra kvacin mokṣopary api bhaktir uktety ata āha anv iti | anv anu paunaḥ-punyena na varṇitaḥ | ānandamayo’bhyāsāt [ve.sū. 1.1.13] ity atra abhyāsasyaiva śāstra-tātparya-jñāpakatvenoktatvāt | ato bhagavan-mahimni eva phalatvenotkarṣe paunaḥ-punyena spaṣṭatayā yadā varṇayiṣyasi tadaiva te citta-prasādo bhāvīti bhāvaḥ ||9||

—o)0(o—

**|| 1.5.10 ||**

na yad vacaś citra-padaṁ harer yaśo

jagat-pavitraṁ pragṛṇīta karhicit |

tad vāyasaṁ tīrtham uśanti mānasā

na yatra haṁsā niramanty uśik-kṣayāḥ ||

**madhvaḥ:** vāyasaṁ tīrtham | vayo-mātrānujīvi-śāstram ||10||

**śrīdharaḥ :** vāsudeva-vyatiriktānya-viṣaya-jñānavad evānya-viṣayaṁ vāk-cāturyaṁ ca khilam evety āha—neti | **citra-padam** api **yad vaco harer yaśo na pragṛṇīta,** **tad vāyasaṁ tīrthaṁ** kāka-tulyānāṁ kāmināṁ rati-sthānam **uśanti** manyante | kutaḥ ? **mānasāḥ** sattva-pradhāne manasi vartamānā **haṁsā** yatayo **yatra na niramanti**, karhicid api nitarāṁ na ramante | **uśik-kṣayā** uśik kamanīyaṁ brahma, kṣayo nivāso yeṣāṁ te | yathā prasiddhā haṁsā mānase sarasi carantaḥ kamanīya-padma-khaṇḍa-nivāsās tyakta-vicitrānnādi-yukte’py ucchiṣṭa-garte kāka-krīḍā-sthāne na niramanta iti śleṣaḥ[[42]](#footnote-43) ||10||

**krama-sandarbhaḥ :** yatra tat-sambandha-mātraṁ nāsti, tat punar atininditam ity āha—na yad vaca iti | karhicit kutracid api, na prakarṣeṇa kenāpy aṁśena gṛṇīta ||10||

**viśvanāthaḥ :** vāsudeva-mahima-varṇanābhāve kavi-kṛti-mātrasyaiva jugupsitatvam evāha na yad iti | yad vacaḥ kartṛ-citrāṇi guṇālaṅkāra-yuktāni padāni yatra tat śleṣeṇa citrasya vismayasya sthānam api harer yaśo na pragṛṇīta | kīdṛśaṁ ? jagad api pavitrayatīti tat sva-śrotṛ-vaktr-ādy-ātmakaṁ sarvaṁ jagad api punāti, kiṁ punaḥ svam iti | jīvana-tulyena tad-yaśasya vinā kavi-vaco’laṅkārādi-yuktaṁ mṛta-śarīram ivāpavitraṁ bhavatīti bhāvaḥ | tad vāyasaṁ tīrtham ucchiṣṭāvicitrānnādi-yuktaṁ garta-viśeṣaṁ kāka-tulyānāṁ kāminām abhilaṣaṇīyatvāt | uśanti manyate | kutaḥ ? mānasā mānasa-sarovarasthā haṁsāḥ pakṣe mānasā harer manasi sthitā bhaktā yatra na nitarāṁ ramante, na sarvathaiva ramanta ity arthaḥ | sādhavo hṛdayaṁ mahyaṁ sādhūnāṁ hṛdayaṁ tv ahaṁ [bhā.pu. 9.4.68] iti bhagavad-ukteḥ | yad vā, mānaṁ tad-vacasa ādaram aramaṇāt syanti nāśayanti | yad vā, mānasāḥ sanakādaya ity uśantīty asya kartṛ-padaṁ yata uśik kamanīyaṁ saro bhagavad-dhāma ca kṣayo nivāso yeṣāṁ te | atra vacaḥ śabdena vākye abhidhīyamāne |

nābhāgo nabhagāpatyaṁ yaṁ tataṁ bhrātaraḥ kavim |

yaviṣṭhaṁ vyabhajan dāyaṁ brahmacāriṇam āgatam || [bhā.pu. 9.4.1]

ity ādīnāṁ śrī-bhāgavatīyānām api pṛthag-vākyānāṁ vāyasa-tīrthatvaṁ prasajjate | śāstre’bhidhīyamāne vyāsādi-kṛteṣu purāṇādiṣu na kutrāpi hari-yaśaḥ sāmānyābhāva iti na kasyāpi vāyasa-tīrthatvaṁ syāt | tasmāt —

kali-mala-saṁhati-kālano’khileśo

harir itaratra na gīyate hy abhīkṣṇam |

iha tu punar bhagavān aśeṣa-mūrtiḥ

paripaṭhito’nu-padaṁ kathā-prasaṅgaiḥ || [bhā.pu. 12.12.66]

iti dvādaśokter atra vacaḥ-śabdenottaratra vāg-visarga-padena ca kathā-prasaṅga evocyate | evaṁ ca saty atratyāni sargāṇy evopākhyānāni hari-yaśo’laṅkṛtāny eva | anyatra pūrāṇādau bahūny evākhyānāni hari-yaśo-rahitāni vāyasa-tīrthāny eveti saṅgatiḥ ||10||

[atra yathā-ślokaṁ punaḥ 12.12.51-tama-padyaṁ draṣṭavyam | punar-uktir ādarād iti jñeyam ||]

—o)0(o—

**|| 1.5.11 ||**

**tad-vāg-visargo janatāgha-viplavo**

**yasmin prati-ślokam abaddhavaty api |**

**nāmāny anantasya yaśo’ṅkitāni yac**

**chṛṇvanti gāyanti gṛṇanti sādhavaḥ ||**

**śrīdharaḥ :** vināpi pada-cāturyaṁ bhagavad-yaśaḥ-pradhānaṁ vacaḥ pavitram ity āha—tad iti | **tad vāg-visargaḥ** sa cāsau vāg-visargo vācaḥ prayogaḥ janānāṁ samūho **janatā** tasyā **aghaṁ viplāvayati** nāśayatīti tathā saḥ | **yasmin** vāg-visarge **abaddhavaty apy** apa-śabdādi-yukte’pi prati-ślokam **anantasya yaśasāṅkitāni nāmāni** bhavanti | tatra hetuḥ—**yad** yāni nāmāni **sādhavo** mahānto vaktari sati **śṛṇvanti** | śrotari sati **gṛṇanti** | anyadā tu svayam eva **gāyanti** kīrtayanti ||11||

**krama-sandarbhaḥ :** tad evaṁ vyatirekeṇa tad yaśaḥ stutvānvayenāpi stauti | sa vācāṁ prayogo jana-paramparāyā apy agha-viplavo yasmāt tathā-vidhaḥ | kīdṛśo’pi ? yasmin śloka-varṇanaṁ pratyabaddhavaty api tat-tac-chloka-mātre yat-kiñcit-pratīta-saṅketāditvād asamyag-artha-bodhake’pi tasya yaśo-varṇana-leśa-saṁyojitāni nāma-mātrāṇi santi, na tu varṇana-cāturyāṇi, tādṛśo’pi | aho ! tasya nāmābhāsa-mātra-siddha-janatāgha-viplava-mātratvaṁ kiyan māhātmyaṁ yat tādṛśa kaniṣṭha-vāg-visarga-mayam api yaśaḥ sādhavaḥ pūrvokta-projjhita-kaitavā api bhaktāḥ paramānandāveśād vividhatayānuśīlayantīty āha—yac chṛṇvantīti ||11||

**viśvanāthaḥ:** vyatirekeṇoktvā anvayenāha tad-vāg iti | sa cāsau vāg-visargo vācaḥ-prayogaś ceti sa janatāyāḥ jana-samūhasyāghaṁ viplāvayati nāśayatīti sa pratiślokam abaddhavaty api bandhano’pi gāḍhaḥ śithilo vā kvāpi śloke yatra nāsti kiṁ punar alaṅkārādir ity arthaḥ | apaśabdavaty api iti svāmi-caraṇāḥ tathābhūte’pi tatra vāg-visarge upākhyāne nāmāni santi | kiṁ ca yad yad evopākhyānaṁ śṛṇvanti śrutvāpi punar gāyanti gītvāpi punar gṛṇanti na tu tṛpyantīti bhāvaḥ | yad vā, vaktari sati śṛṇvanti śrotari sati gṛṇanti anyadā svayaṁ gāyanti ||11||

[atra yathāślokaṁ punaḥ 12.12.52-tama-padyaṁ draṣṭavyam | punar-uktir ādarād iti jñeyam ||]

—o)0(o—

**|| 1.5.12 ||**

**naiṣkarmyam apy acyuta-bhāva-varjitaṁ**

**na śobhate jñānam alaṁ nirañjanam |**

**kutaḥ punaḥ śaśvad abhadram īśvare**

**na cārpitaṁ karma yad apy akāraṇam ||**

**madhvaḥ:** parokṣa-jñānaṁ na śobhate | aparokṣa-jñānaṁ na bhaktyā vinotpadyate | yasya deve parā bhaktiḥ [śve.u. 6.23], yam evaiṣa vṛṇute tena labhyaḥ [ka.u. 1.2.23], yad vāsudeva-śaraṇa-vidur añjasaivety-ādeḥ ||12||

**śrīdharaḥ:** bhakti-hīnaṁ karma śūnyam eveti[[43]](#footnote-44) kaumutya-nyāyena darśayati—naiṣkarmyam iti | niṣkarma brahma, tad-ekākāratvān niṣkarmatā-rūpaṁ **naiṣkarmyam,** ajyate’nenety añjanam upādhiḥ, tan-nivartakaṁ **nirañjanam** | evambhūtam api **jñānam** **acyute** **bhāvo** bhaktiḥ, tad-**varjitaṁ cet alam** atyarthaṁ **na śobhate** samyag-aparokṣatvāya na kalpata ity arthaḥ | tadā **śāśvat** sādhana-kāle phala-kāle ca **abhadraṁ** duḥkha-svarūpaṁ yat kāmyaṁ **karma**, **yad apy akāraṇam** akāmyaṁ, tac ceti ca-kārasyānvayaḥ | tad api karma **īśvare nārpitaṁ cet** **kutaḥ punaḥ** śobhate ? bahir-mukhatvena sattva-śodhakatvābhāvāt ||12||

**krama-sandarbhaḥ :** tad evaṁ yaśo-varṇanopalakṣita-bhaktito brahma-jñānasyāpi nyūnatve sa-kāma-niṣkāma-karmaṇo nyūnatvaṁ kim utety āha—naiṣkarmyam iti taiḥ ||12||

**bhagavat-sandarbhaḥ** (70.4): yad vā, **nirañjanam** iti nirūpādhikam apīty arthaḥ | paramādaraṇīyatvād eva dvādaśānte [12.12.53] śrī-sūtenāpi punaḥ kṛtam idaṁ padyam ||12||

**viśvanāthaḥ:** na kevalaṁ vaco-mātram eva bhakti-rahitaṁ vyartham, api tu śrauta-vacasāpi pratipādyam aparokṣaṁ jñānam api bhakti-rahitaṁ vyarthaṁ kim uta parokṣaṁ jñānaṁ kim utatarāṁ niṣkāma-karma kim uttatamāṁ sakāma-karma vyartham ity āha naiṣkarmyam iti | naiṣkarmya-rūpam acyute bhāvaś cid-ānanda-vigrahatva-bhāvanayā yā bhaktis tvad-varjitaṁ cej jñānaṁ na śobhate | tena tasmin māyā-śavalatā-lakṣaṇāpakarṣa-bhāvanayā bhakti-sattve’pi mokṣa-sādhakaṁ na bhavatīty arthaḥ | kīdṛśam ? alam atiśayena nirañjanam añjanam upādhir avidyā tad-rahitam aparokṣam api kiṁ punaḥ parokṣam ity arthaḥ | na ca vācyam upādhy-abhāve mokṣasyāsambhāvanā nāstīti | bhagavato’cintya-śaktyā naṣṭasyāpy upādheḥ punaḥ punaḥ prarohāt | tathā hi vāsanā-bhāṣya-dhṛtaṁ pariśiṣṭa-vacanam—

jīvan-muktā api punar bandhanaṁ yānti karmabhiḥ |

yady acintya-mahā-śaktau bhagavaty aparādhinaḥ || iti |

tatraivānyatra ca—

jīvan-muktā prapadyante kvacit saṁsāra-vāsanām |

yogino na vilipyante karmabhir bhagavat-parāḥ || iti |

tathā jñānāgniḥ sarva-karmāṇi bhasmasāt kurute’rjuna [gītā 4.33] iti jñāna-kāryaṁ naiṣkarmyam api na śobhate | tathā hi, rathayātrā-prasaṅge viṣṇu-bhakti-candrodaya-dhṛtaṁ purānāntara-vacanam—

nānuvrajati yo mohād vrajantaṁ jagad-īśvaram |

jñānāgni-dagdha-karmāpi sa bhaved brahma-rākṣasaḥ || iti |

ataevāgre vakṣyate—āruhya kṛcchreṇa paraṁ padaṁ tataḥ patanty adho’nādṛta-yuṣmad-aṅghrayaḥ [bhā.pu. 10.2.32] iti | jñānasyāpy acyuta-bhāva-varjitatve tasmin viphalaṁ tadā kutaḥ punaḥ śaśvat phala-kāle sādhana-kāle abhadraṁ duḥkha-rūpaṁ karma-pravṛtti-paraṁ tad apy akāraṇaṁ nivṛtti-paraṁ ca karma īśvare anarpitaṁ sat na śobhate sāphalyāya na bhavatīti ||12 ||

[atra yathāślokaṁ punaḥ 12.12.53-tama-padyaṁ draṣṭavyam | punar-uktir ādarād iti jñeyam ||]

—o)0(o—

**|| 1.5.13 ||**

**atho mahā-bhāga bhavān amogha-dṛk**

**śuci-śravāḥ satya-rato dhṛta-vrataḥ |**

**urukramasyākhila-bandha-muktaye**

**samādhinānusmara tad-viceṣṭitam ||**

**madhvaḥ:** śuci-śravāḥ viṣṇuḥ | samādhinā samādhi-bhāṣayā | smaraṇaṁ grantha-kṛtiḥ | smaranti cety ādeḥ ||13 ||

**śrīdharaḥ :** tad evaṁ bhakti-śūnyāni jñāna-vāk-cāturya-karma-kauśalāni vyarthāny eva yataḥ, ato hareś caritame vānuvarṇayety āha | atho ataḥ kāraṇāt | amoghā yathārthā dṛk dhīr yasya, śuci śuddhaṁ śravo yaśo yasya, satye rataḥ, dhṛtāni ca vratāṇi yena sa bhavān evaṁ mahā-guṇas tāvat | ata urukramasya vividhaṁ ceṣṭitaṁ līlāṁ samādhinā cittaikāgryeṇākhilasya bandha-muktaye he mahā-bhāgya-nidhe, tvam anusmara, smṛtvā ca varṇayety arthaḥ | etac ca vākyāntaram iti madhyama-puruṣa-prayogo nānupapannaḥ ||13||

**krama-sandarbhaḥ : *na vyākhyātam.***

**viśvanāthaḥ:** satyaṁ tarhy acyute bhāva eva sarvotkṛṣṭatvena tavābhimataḥ sa ca tan-nāma-līlā-kīrtana-śravaṇādibhir eva bhavati | tatra nāma rāma-kṛṣṇety ādi prasiddham eva | līlā kīdṛśī tavābhimatā tām upadiśety apekṣāyām āha atho iti | amogha-dṛk avyartha-jñānaḥ śuciḥ śuddhaṁ śravo yaśo yasya tathābhūto bhavān bhavati | ataḥ satya-rato dṛḍha-vrataḥ san | akhilānāṁ jīvānām akhilasya bandhasya vā muktaye | tasya vividhaṁ ceṣṭitaṁ līlām | samādhinā cittaikāgryeṇa smara | līlā hi bhaktimati śuddhe citte svayam eva sphurati tasyāḥ sva-prakāśatvād anantatvād atirahasyatvād anyathā kenāpi vaktuṁ gṛhītaṁ cāśakyatvād iti bhāvaḥ | smṛtyā ca varṇaya | tad evāmogha-dṛktvaṁ śuddha-yaśastvam anyathā naiveti bhāvaḥ | yad vā, amoghe dṛśau netre yasya śucinī śravasī karṇau yasyeti kācil līlā netrābhyāṁ dṛṣṭā kācit karṇābhyāṁ śrutā ca tathā satya-rata iti dhṛta-vrata iti āsakti-niścaya-sūcitābhyāṁ mano-buddhibhyām api kācid atirahasya adṛṣṭāśrutāpy avakalitaiva sā sā samprati cittaikāgryeṇa smaryatāṁ smṛtvā ca varṇyatām atrānusmareti madhyama-puruṣo vākya-bhedāt ||13 ||

—o)0(o—

**|| 1.5.14 ||**

**tato’nyathā kiñcana yad vivakṣataḥ**

**pṛthag dṛśas tat-kṛta-rūpa-nāmabhiḥ |**

**na karhicit kvāpi ca duḥsthitā matir**

**labheta vātāhata-naur ivāspadam ||**

**śrīdharaḥ :** vipakṣe doṣāntaram āha—tata iti | tata urukrama-ceṣṭitāt pṛthag-dṛśo’ta evānyathā prakārāntareṇa yat kiṁcid arthāntaraṁ vivakṣatas tayā vivakṣayā kṛtaiḥ sphuritai rūpair nāmābhiś ca vaktavyatvenopasthitair duḥsthitānavasthitā satī matiḥ kadācit kvāpi viṣaye āspadaṁ sthānaṁ na labheta, vātenāhatā āghūrṇitā naur iva | tad uktam—

vyavasāyātmikā buddhir ekeha kuru-nandana |

bahu-śākhā hy anantāś ca buddhayo’vyavasāyinām || [gītā 2.41] ity ādi ||14||

**krama-sandarbhaḥ : *na vyākhyātam.***

**viśvanāthaḥ:** anvayenoktvā vyatirekenāha tata iti | tata urukrama-ceṣṭitād anyathā yat kiṁcanāpi kiṁ punar bahu-vivakṣito vaktum icchato’pi | kiṁ puna vadato’pi kiṁ punas tan mukhāt śrutvā tad-anuṣṭhitaḥ sarvatra hetuḥ pṛthag-dṛśaḥ | tac-ceṣṭitāt pṛthag-vastuny eva dṛk dṛṣṭis tātparyaṁ yasya tasya | atas tat-kṛtai rūpair nirūpaṇīyair arthair nāmabhis tad-vācakaiḥ śabdaiś ca duḥsthitā anavasthitā matiḥ kadācid api kāle kvāpi deśe āspadaṁ sthānaṁ vātāhata-naur iveti vā tena ghūrṇayitvā nānā-sthānaṁ nītvā āhatā vyāhatās tato nimajjata eva yathā tathā tair jñāna-karma-kāvya-kauśalādibhir iti ||14 ||

—o)0(o—

**|| 1.5.15 ||**

**jugupsitaṁ dharma-kṛte’nuśāsataḥ**

**svabhāva-raktasya mahān vyatikramaḥ |**

**yad-vākyato dharma itītaraḥ sthito**

**na manyate tasya nivāraṇaṁ janaḥ ||**

**madhvaḥ :** pravṛtti-dharma-kṛte ||15||

**śrīdharaḥ :** tad evaṁ hari-yaśo vinā bhāratādiṣu kṛtaṁ dharmādi-varṇanam akiṁcit-karam ity uktam | pratyuta viruddham eva jātam ity āha—jugupsitam iti |

**jugupsitaṁ** nindyaṁ kāmya-karmādi | tatra **svabhāvata** eva **raktasya** anurāgiṇaḥ puruṣasya **dharmārtham** **anuśāsataḥ** prerayatas tava **mahān** ayaṁ **vyatikramo**’nyāyaḥ | kutaḥ ? ity ata āha—**yasya vākyato**’yam eva mukhyo **dharma** iti **sthita** **itaraḥ** prākṛto janaḥ | tasya kāmya-karmāder anyena tattva-jñena kriyamāṇaṁ **nivāraṇaṁ** svayam eva vā tvayā kriyamāṇam |

yad vā, na karmaṇā na prajayā dhanena tyāgenaike amṛtatvam ānaśuḥ [kaivalya-u. 3] ity-ādi śrutyā kriyamāṇaṁ yathārtham etad iti na manyate, kiṁ tu pravṛtti-mārgānadhikṛta-viṣayaṁ tad iti kalpyati | tad uktaṁ matāntaropanyāse bhaṭṭaiḥ—

tatraivaṁ śakyate vaktuṁ ye’ndha-paṅgavādayo narāḥ |

gṛhasthatvaṁ śakṣyanti kartuṁ teṣām ayaṁ vidhiḥ ||

naiṣṭhikaṁ brahmacaryaṁ vā parivrājakatāpi vā |

tair avaśyaṁ grahītavyā tenādāv etad ucyate || [tantra-vārtikā 2.2] ity-ādi ||15||

**krama-sandarbhaḥ :** tad evaṁ śrī-hari-yaśo gauṇīkṛtya bhāratādiṣu kṛtaṁ jugupsitaṁ kāmya-karmādi-varṇana-prācuryaṁ lokānāṁ tad-eka-niṣṭhatvāya jātam ity āha—jugupsitam iti |   
  
svabhāva-raktasyānādi-viṣaya-vāsanayā svabhāvata eva kāmanā-parasya puruṣasya **dharma-kṛte** bhagavad-dharma-paryantasya niṣkāmasya dharmasya kṛte bhagavad-dharmam eva | tatra paryavasāyitum **anu** nirantaram eva nindyaṁ kāmyaṁ karma **śāsata** upadiśataḥ, na tu vede pravartanārthaṁ tat-prarocanayā yat kiñcid anūdya muhur apavadataḥ kasyacid anyasyāpi **mahān vyatikramo** veda-tātparya-jñānenānyāyaḥ syāt | bhavataḥ syād iti tu kathaṁ bruvāṇīti bhāvaḥ |

nanu vede’pi tādṛk-kāmya-karma-kathanasya nirantaratā dṛśyate ? tatrāha—**yad-vākyata** iti | yasya tad-vidhasya vākyato durūha-vedārtha-nirṇāyakād vākyād vacana-mātrāt, kim uta brahma-loka-prasiddha-śata-koṭi-vistara-purāṇetihāsataḥ svecchayā yena saṅgṛhītāt tat-tad-vākyād **itaro janas** tad eva kartavyam iti parāmṛśan **sthito** yatra niścalaḥ syāt, tasya tad-vidhasya **nivāraṇam** anyathā vaktṛtayā cintanaṁ tava svalpatama-vākyenānyasya pracuratama-vākyenāpi **na manyeta** | **yad** yasmāt tava śiṣyāṇām api jaiminy-ādīnām anyā pratipattir dṛśyate, tasmāt pravṛttaṁ nivṛttaṁ ca dharmaṁ parityajya, nivṛtta-tarṣair upagīyamānāt [bhā.pu. 10.1.4] ity-ādi-rītyā sarveṣāṁ sarvāpac-chamakaṁ kāmyaṁ ca yad bhagavad-yaśas tad eva varṇyatām iti bhāvaḥ |

ato,

na buddhi-bhedaṁ janayed ajñānāṁ karma-saṅginām |

joṣayet sarva-karmāṇi vidvān yuktaḥ samācaran || [gītā 3.26]

iti śrī-gīta-vākyaṁ tu jñānādy-upadeṣṭṛ-viṣayam eva, na tu bhagavad-dharma-mahimajñatva-tādṛśa-viṣayam | tad uktaṁ śrīmad-ajitena—

svayaṁ niḥśreyasaṁ vidvān na vakty ajñāya karma hi |

na rāti rogiṇo’pathyaṁ vāñchato’pi bhiṣaktamaḥ || [bhā.pu. 6.9.50] iti |

tādṛśopadeśe sarveṣām eva parama-viśvāsāspadatvād iti bhāvaḥ ||15||

**viśvanāthaḥ :** nanu mayā bhagavad-yaśa eva grāhayituṁ bhāratādi-śāstraṁ kṛtaṁ kintu kāmi-lokānāṁ bhagavad-bhaktim anicchūnāṁ śāstre pravartanārtham eva prathamaṁ grāmya-sukha-prakṣepo dattaḥ | na tu me tatra tātparyam |

munir vivakṣur bhagavad-guṇānāṁ

sakhāpi te bhāratam āha kṛṣṇaḥ |

yasminn nṛṇāṁ grāmya-sukhānuvādair

matir gṛhītān hareḥ kathāyām || [bhā.pu. 3.5.12]

iti vidūroktir eva pramāṇam iti cet satyam | upakāre pravṛttāt tvatta eva lokānām aprakāra evābhūd ity āha jugupsitam iti | dharma-kṛte vidurokta-nyāyena bhagavad-dharma-grahaṇārtham eva jugupsitam anuśāsataḥ | kāmya-dharmānupadiśatas tvattaḥ sakāśād eva svabhāva-raktasya viṣayeṣūtpattita eva rāgiṇo lokasya mahān vyatikrama upaplavo jātaḥ | kuta ity ata āha yad vākyato veda-vyāsa-vākyato dharma iti itaraḥ prākṛto janaḥ devān pitṝn samabhyarcya khādan māṁsaṁ na doṣabhāg ity ādi vidhāv eva sthitas tasya dharmasya nivāraṇam | sarva-dharmān parityajya mām ekaṁ śaraṇaṁ vraja ity ādi-vākyena kriyamāṇaṁ na manyate kintu pravṛtti-mārgānadhikṛta-viṣayam etad-vākyam iti kalpayati | tad uktaṁ matāntaropanyāse bhaṭṭaiḥ |

tatraivaṁ śakyate vaktuṁ ye’nye paṅgv-ādayo narāḥ |

gṛhasthatvaṁ na śakyante kartuṁ teṣām ayaṁ vidhiḥ ||

naiṣṭhika-brahmacaryaṁ vā parivrājakatāthavā |

tair avaśyaṁ gṛhītavyā tenādāv etad ucyate || ity ādi ||15 ||

—o)0(o—

**|| 1.5.16 ||**

**vicakṣaṇo’syārhati vedituṁ vibhor**

**ananta-pārasya nivṛttitaḥ sukham |**

**pravartamānasya guṇair anātmanas**

**tato bhavān darśaya ceṣṭitaṁ vibhoḥ ||**

**śrīdharaḥ :** nanu yady evaṁ pravṛtti-mārgo nindyate tarhi nivṛtti.mārge sarva-kriyā-tyāgenaiva pārameśvara-sukha-svarūpānubhūteḥ kiṁ tad-yaśaḥ-kathanenāpi tatrāha—vicakṣaṇa iti | vicakṣaṇo nipuṇaḥ | kaścid eva nivṛttitaḥ sarva-kriyā-nivṛttyāsya vibhoḥ sukhaṁ nirvikalpaka-sukhātmakaṁ svarūpaṁ vedituṁ jñātum arhati na punar avicakṣaṇaḥ pravṛtti-svabhāvaḥ | vibhutve hetuḥ—na antaḥ kālataḥ, pāraṁ ca deśato yasya tasya vibhoś ceṣṭitam | tataḥ kāraṇāt he vibho, anātmano dehādy-abhimānino’ta eva guṇaiḥ sattvādibhiḥ pravartamānasya janasya darśaya bhavān iti | tvam ity arthaḥ | pāṭhāntare he bhavann iti saṁbodhanam ||16||

**krama-sandarbhaḥ :** pūrvam abhipretaṁ yaśo-varṇanam eva spaṣṭam upadiśati—vicakṣaṇa iti | vicakṣaṇo bhavān ity anvayaḥ | he vibho ! yato vicakṣaṇo bhavān sarvato nivṛtti-pūrvakam asya vibhoḥ śrī-bhagavataḥ sambandhi sukhaṁ bhakti-rūpaṁ veditum arhati, yogyo bhavati, tato hetor anātmanaḥ pāramārthika-buddhi-hīnasyāta eva guṇair viṣayais tat-sukhena pravartamānasyāpi janasya kṛte tasya ceṣṭitaṁ līlām eva tvaṁ varṇaya |

nivṛtta-tarṣair upagīyamānād

bhavauṣadhāc chrotra-mano-'bhirāmāt | [bhā.pu. 10.1.4]

iti tasyāpy anāyāsena tat-sukha-prāpty-upapattes tato nivṛttānāṁ tu sutarām eva, tad-udbhūtaṁ bhaved iti bhāvaḥ | bhavann iti pāṭhe sambodhanam | tataś ca vicakṣaṇo yo bhavati, sa eva sarva-viṣaya-nivṛttyā bhajanānantareṇa yad asya bhakti-rūpaṁ sukham, tad veditum arhati | ato yadyapi—

sa saṁhitāṁ bhāgavatīṁ kṛtvānukramya cātma-jam |

śukam adhyāpayām āsa nivṛtti-nirataṁ muniḥ || [bhā.pu. 1.7.8] iti |

tathā—

hitvā sva-śiṣyān pailādīn bhagavān bādarāyaṇaḥ |

mahyaṁ putrāya śāntāya paraṁ guhyam idaṁ jagau || [bhā.pu. 9.22.22-3]

iti tasyaiva mukhyādhikāritvam uktam, tathāpi nivṛtta-tarṣaiḥ ity ādi-nyāyena guṇaiḥ pravartamānasyāpi hitārthaṁ tasya ceṣṭitam eva darśayety ādi pūrvavat ||16||

**viśvanāthaḥ:** kiṁ ca tad api tvaṁ dharmāntaraṁ vinindya bhagavad-yaśa eva varṇayety āha vicakṣaṇa iti | itaraḥ prākṛto viveka-śūnyo janaḥ sthita ity uktam | vicakṣaṇaḥ vivekī janas tu asya vibhoḥ sukhaṁ nivṛttitaḥ tad itara-grāmya-sukha-nivṛttyā veditum arhati tatra hetur ananta-pārasya na antaḥ kālataḥ pāraṁ ca pramāṇato yasya tasya tena sāntād alpa-pramāṇāc ca viṣaya-sukhān nivṛtya anantam apāra-pramāṇaṁ ca vibhoḥ sukhaṁ viditvā tad-arthaṁ bhaktim eva kartum arhatīti bhāvaḥ | tataś ca vicakṣaṇa-janasya bhaktau pravṛttim ālokya yad yad ācarati śreṣṭhas tat tad evetaro janaḥ [gītā 3.21] iti nyāyenāvicakṣaṇo’pi tatraiva pravarteta ity atas tad-artham api bhagavac-caritraṁ varṇayety āha guṇaiḥ pravartamānasya ataevānātmano buddhi-viveka-śūnyasya janasya banda-vimuktaye ceṣṭitaṁ līlāṁ darśaya | he vibho ! atra samartho yato’sāv api sarvato nivṛtya śuddhāṁ bhaktiṁ kṛtvā tadīyaṁ sukhaṁ labhatām iti bhāvaḥ | yad vā, evam avatāraṇīyam |

nanu, yadi nivāraṇaṁ jano na manyate tarhy adhunāpi tvad-upadeśenāpy ārabdhena tat-tat-sarva-mata-nivartaka-bhakti-mātra-pravartakena śāstreṇālam | maivam | na hy asmin jagati sarva evāvivekino vivekino’pi santīty āha vicakṣaṇa iti | vibhoḥ kathaṁ bhūtasya ananta-pārasya | tatra kālato’ntābhāvam āha | prakarṣeṇādhunāpi vartamānasya tena tasya tac-ceṣṭitasya bhūta-pūrva-mātratvaṁ na jñeyam iti bhāvaḥ | pramāṇato’nta-bhāvam āha guṇaiḥ sattvādibhir na bhavaty ātmā deho yasya cid-ānanda-maya-vigrahasyety arthaḥ | nahi ghana-cid-vastu kenāpi pramātuṁ śakyate iti bhāvaḥ ||16 ||

—o)0(o—

**|| 1.5.17 ||**

**tyaktvā sva-dharmaṁ caraṇāmbujaṁ harer**

**bhajann apakvo’tha patet tato yadi |**

**yatra kva vābhadram abhūd amuṣya kiṁ**

**ko vārtha āpto’bhajatāṁ sva-dharmataḥ ||**

**śrīdharaḥ:** evaṁ tāvat kāmya-dharmāder anartha-hetutvāt taṁ vihāya harer līlaiva varṇanīyety uktam | idānīṁ tu nitya-naimittika-svadharma-niṣṭhām apy anādṛtya kevalaṁ hari-bhakter evopadeṣṭavyety āśayenāha—tyaktveti | nanu svadharma-tyāgena bhajan bhakti-paripākena yadi kṛtārtho bhavet tadā na kācic cintā, yadi punar apakva eva mriyeta tato bhraśyed vā tadā svadharma-tyāga-nimitto’narthaḥ syād ity āśaṅkyāha | tato bhajanāt kathaṁcit pated bhraśyen mriyeta vā yadi tad api bhakti-rasikasya karmānadhikārān nānartha-śaṅkā | aṅgīkṛtyāpy āha | vā-śabdaḥ kaṭākṣe | yatra kva vā nīca-yānāv apy amuṣya bhakti-rasikasyābhadram abhūt kim | nābhūd evety arthaḥ | bhakti-vāsanā-sad-bhāvād iti bhāvaḥ | abhajadbhis tu kevalaṁ svadharmataḥ ko vā arthaḥ āptaḥ | abhajatām iti ṣaṣṭhī tu saṁbandha-mātra-vivakṣayā ||17||

**sanātanaḥ** (ha.bha.vi. 11.554) : naiṣkarmyam apy acyuta-bhāva-varjitaṁ [bhā.pu. 1.5.12] ity ādinā kāmya-karmāder anartha-hetutvāt taṁ vihāya harer līlādi-varṇanā-rūpā bhaktiḥ kāryety uktvā | idānīṁ tu nitya-naimittikādi-svadharma-niṣṭhām apy anādṛtya kevalaṁ hari-bhaktir eva kāryety āha—tyaktveti | svadharmaṁ nija-nija-varṇāśrama-dharmaṁ tyaktvā | nanu svadharma-tyāgena bhajana-bhakti-paripākena yadi kṛtārtho bhavet, tarhi na kācic cintā, yadi punar apakva eva mriyeta, tato bhraśyeta vā, tadā ca svadharma-tyāga-nimitto’narthaḥ syād ity āha—tato bhajanāt patet kathaṁcit bhraśyet mriyate vā | yadi tathāpi bhakti-rasikasya karmānadhikārān nānartha-śaṅkā | aṅgīkṛtyāpy āha | vā-śabdaḥ kaṭākṣe | yatra kva vā nīca-yānāv apy amuṣya bhakti-rasikasyābhadram abhūt kim ? nābhūd evety arthaḥ | bhakti-vāsanā-sambhāvanād iti bhāvaḥ | abhajadbhis tu kevalaṁ svadharmataḥ ko vā arthaḥ prāptaḥ ? abhajatām iti ṣaṣṭhī saṁbandha-mātra-vivakṣayā | ata eva śrī-bhagavad-gītāsu sarvānte sarvopadeśa-sāraḥ—sarva-dharmān parityajya [gītā 18.66] iti | ekādaśa-skandhe ca—tasmāt tvam uddhavotsṛjya [bhā.pu. 11.12.14] ity ādi | tac ca sarvam agre śaraṇāpattau lekhyam eva ||17||

**krama-sandarbhaḥ :** idānīṁ svadharma-parityāge’pi doṣaḥ pariharati—tyaktveti | ayam arthaḥ—sva-dharmaṁ tyaktvā yo bhajan syāt, amuṣyābhadraṁ tāvan na bhavaty eva—devarṣi-bhūtāpta-nṛṇāṁ [bhā.pu. 11.5.41] ity ādeḥ | tatra yadi bhagavat-prāptāyogyaḥ syāt, āyuḥ-kṣayeṇa citraketuvad aparādhena vā dehāntaraṁ prānuyāt, bharatavat tasminn eva dehe’pi bālyāviṣṭaḥ syāt tadā tasya bhakty-abhāva-samaye’pi yaḥ svadharma-tyāgas tenāpi nābhadraṁ bhavet, bhakti-vāsanāyās tv avicchitti-dharmatvāt | tataś ca yatra kva vāpy avasthāyāṁ tasyābhadraṁ na syād eva, abhaktānāṁ tu ko vārthaḥ satatam avyabhicārī syād iti ||17||

**viśvanāthaḥ**: nanu—

na buddhi-bhedaṁ janayed ajñānāṁ karma-saṅginām |

yojayet sarva-karmāṇi vidvān yuktaḥ samācaran || [gītā 3.26]

iti śrī-gītopaniṣad-vākyena karma-tyājanaṁ niṣiddhaṁ satyaṁ taj-jñānopadeṣṭṛ-viṣayam eva jñānasyāntaḥkaraṇa-śuddhy-adhīnatvāt | tac-chuddhes tu niṣkāma-karmādhīnatvāt | bhaktes tu svataḥ prābalyād antaḥkaraṇa-śuddhi-paryantānapekṣatvāt | na bhukty-upadeṣṭṛ-viṣayam | yad uktaṁ śrīmad-ajitena—

svayaṁ niḥśreyasaṁ vidvān na vakty ajñāya karma hi |

na rāti rogiṇo’pathyaṁ vāñchato’pi bhiṣaktamaḥ || [bhā.pu. 6.9.50] iti |

tasmāt—sarva-dharmān parityajya mām ekaṁ śaraṇaṁ vraja [gītā 18.66] iti | dharmān santyajya yaḥ sarvān māṁ bhajeta sa tu sattamaḥ [bhā.pu. 11.11.32] ity ādi bhagavad-vākya-balān nitya-naimittika-svadharma-niṣṭhāyā api tyājanayaiva kevalaiva hari-bhaktir upadeṣṭavyety āśayenāha tyaktveti | ktvā-pratyayena bhajanārambha-daśāyām api karmānuvṛttir niṣiddhā sva-dharmaṁ tyaktvā yo bhajan syād amuṣyābhadraṁ tāvan na bhaved eva | devarṣi-bhūtāpta-nṛṇāṁ pitṛṇaṁ [bhā.pu. 11.5.41] ity āder yadi punar upakvo bhagavat-prāpty-ayogyo mriyeta jīvann eva vā kathaṁcid anyāsaktas tato bhajanāt durācāratayā vā patet | tad api karma-tyāga-nimittam abhadraṁ na bhaved eva bhakti-vāsanāyās tv anucchitti-dharmatvāt sūkṣma-rūpeṇa | tad api sattvāt karmānadhikārād ity āha | yatra kva vā janmani kim abhadram abhūn nābhūd eva | vā-śabdasya kaṭākṣārthakatvāt tuṣyatu durjana iti nyāyenaiva pātābhyupagamaḥ na tu vastutaḥ pātas tad-dhetukaṁ nīca-yonitvaṁ ca | na hy aṅgopakrame dhvaṁso mad-dharmasyoddhavāṇv api [bhā.pu. 11.29.20] iti śrī-bhagavad-vākyād amogha-bhakty-aṅkurasyāvaśya-bhāvya-patra-puṣpa-phalāditvād iti bhāvaḥ | atra bhaved ity anuktvā bhūta-nirdeśo vādinaḥ praty ākṣepaṁ sūcayati | abhajatām abhajadbhis tu svadharmataḥ ko vā artha āpto na ko’pīty arthaḥ ||17||

—o)0(o—

**|| 1.5.18 ||**

**tasyaiva hetoḥ prayateta kovido**

**na labhyate yad bhramatām upary adhaḥ |**

**tal labhyate duḥkhavad anyataḥ sukhaṁ**

**kālena sarvatra gabhīra-raṁhasā ||**

**śrīdharaḥ :** nanu svadharma-mātrād api karmaṇā pitṛ-loka iti śruteḥ pitṛ-loka-prāpti-phalam asty eva tatrāha—tasyaiveti | tasyaiva hetos tad-arthaṁ yatnaṁ kuryāt | yad upari brahma-paryantam adhaḥ srthāvara-paryantaṁ ca bhramadbhir jīvair na labhate | ṣaṣṭhī tu pūrvavat[[44]](#footnote-45) | tat tu viṣaya-sukham anyata eva prācīna-karmaṇā sarvatra narakādāv api labhyate duḥkhavat | yathā duḥkhaṁ prayatnaṁ vināpi labhyate tadvat | tad uktam—

aprārthitāni duḥkhāni yathaivāyanti dehinām |

sukhāny api tathā manye dainyam atrātiricyate || iti ||18||

**krama-sandarbhaḥ :** tasyaiva hetor iti | karmaṇā yo’rtha āpate, sa punar-arthābhāsa eva nārtha iti bhāvaḥ | tal labhyata iti—tasmād aihikārthaṁ sutarāṁ karma na kartavyam iti bhāvaḥ | kālo’tra prācīna-karma-bhogāvasaraḥ ||18||

**viśvanāthaḥ**: nanu karmaṇā pitṛ-loka iti, apām asomam amṛtā abhūma ity ādayaḥ śrutayo’dṛṣṭa-svargādi-sukhe tathā kṛṣi-vāṇijyādayo duṣṭe ca sukhe janān pravartayante tat tat sukham anapekṣya sva-dharmaṁ tyaktvā kathaṁ bhaktau janāḥ pravartantām iti cet satyaṁ kovidas tu naiva taiḥ pratāritaḥ syād ity ata āha tasyaiveti | kovido vivekī tasyaiva hetoḥ prayateta prayatnaṁ kuryāt | yad vastu upari brahma-loka-paryantam adhaḥ sthāvara-paryantaṁ ca bhramatāṁ bhramadbhir jīvair na labhyate tat tu viṣaya-sukham anyataḥ prācīna-karmata eva sarvatra nāraka-śūkara-janmādāv api labhyate duḥkhavat | yathā duḥkhaṁ prayatnaṁ vināpi labhyate | tad uktaṁ—

aprārthitāni duḥkhāni yathaivāyānti dehinām |

sukhāny api tathā manye daivam atrātiricyate || iti ||18 ||

—o)0(o—

**|| 1.5.19 ||**

**na vai jano jātu kathañcanāvrajen**

**mukunda-sevy anyavad aṅga saṁsṛtim |**

**smaran mukundāṅghry-upagūhanaṁ punar**

**vihātum icchen na rasa-graho janaḥ ||**

**śrīdharaḥ :** yad uktaṁ yatra kva vābhadram abhūd iti tad upapādayati—na vai iti | mukunda-sevī jano jātu kadācit kathaṁcana kuyoni-gato’pi saṁsṛtiṁ nāvrajen nāviśet | aṅga aho | anyavat kevala-karma-niṣṭhavad iti vaidharmye dṛṣṭāntaḥ | kuta ity ata āha | mukundāṅghrer upagūhanam āliṅganaṁ punaḥ smaran vihātuṁ necchet | yato’yaṁ jano rasa-grahaḥ rasena rasanīyena gṛhyate vaśī-kriyate | yad vā rase rasanīye graha āgraho yasya | tad uktaṁ bhagavatā—

yatate ca tato bhūyaḥ saṁsiddhau kuru-nandana |

pūrvābhyāsena tenaiva hriyate hy avaśo’pi sa || [gītā. 6.43-44] iti ||19||

**krama-sandarbhaḥ :** tarhi kiṁ saṁsāra-dhvaṁsa eva puruṣārtha ity āśaṅkya tatrāpy asti vaiśiṣṭyam ity āha—smarann iti | yas tu tad-bhakti-rasa-grahaḥ, sa punar ity anvayaḥ | vakṣyate ca—

tri-bhuvana-vibhava-hetave’py akuṇṭha-

smṛtir ajitātma-surādibhir vimṛgyāt |

na calati bhagavat-padāravindāl

lava-nimiṣārdham api yaḥ sa vaiṣṇavāgryaḥ || [bhā.pu. 11.2.53] iti |

na pārameṣṭyaṁ na mahendra-dhiṣṇyaṁ [bhā.pu. 11.14.14] ity ādi ||19||

**viśvanāthaḥ:** yad uktaṁ yatra kva vābhadram iti tad upapādayati na vā iti | mukunda-sevī janaḥ jātu kadācid api kathañcana durabhiniveśādi-vaśād api | anyavat karmi-janādivat karma-phala-bhoga-mayīṁ saṁsṛtiṁ nāvrajet | tasya bhagavad-uttha-śubhāśubha-phala-bhogavattvāt tad-uttha-śubhāśubhayoḥ karma-janyatvābhāvād iti bhāvaḥ | tvad-avagamī na vetti bhavad-uttha-śubhāśubhayoḥ [bhā.pu. 10.87.40] iti śruty-ukter, na karma-bandhanaṁ janma vaiṣṇavānāṁ ca vidyate iti pādmokteś ca |

tataś ca pūrvābhyāsād eva mukundasyāṅghryor upagūhaṇaṁ manasā pariṣvaṅgaṁ smaran puṇyas tyaktuṁ na icchet | atrāṅghrī smarann ity anuktvā tad-upagūhanam iti punar iti pādābhyām eka-dvi-tri-vāraṁ svecchayaiva durabhiniveśa-vaśād bhajanaṁ tyaktvāpi kiyataḥ samayād anantaraṁ sva-pūrvāpara-daśayos tat-smaraṇa-sukham asmaraṇa-duḥkhaṁ ca smṛtvā, kṛtānutāpo “hanta hanta durbuddhir ahaṁ kim akaravam ? bhavatu nāma, ataḥ paraṁ tu na prabhor bhajanaṁ hāsyāmi” iti punar api bhajanam ārabhata evety arthaḥ |

atra vijahyād ity anuktvā vihātuṁ necched ity anena tasya garva-rāhityaṁ sūcitaṁ bhajanaṁ na hāsyāmītīcchā-mātraṁ mayā kriyate, tan-nirvāhas tv īśvarasyaiva pāṇāv iti tad-āśayaḥ | tatra hetuḥ—rase graha āgraho yasya rasa eva graha iva yaṁ na tyajatīti vā | ayam arthaḥ—bhajanam eva niṣṭhā-rucy-āsakty-ante rati-daśāyāṁ sākṣād eva raso bhavet, ato bhajanasya prathamārambha-dine’pi pracchannatayā rasāṁśatvam asty eva | yad uktaṁ—

bhaktiḥ pareśānubhavo viraktir

anyatra caiṣa trika eka-kālaḥ |

prapadyamānasya yathāśnataḥ syus

tuṣṭiḥ puṣṭiḥ kṣud-apāyo’nu-ghāsam || [bhā.pu. 11.2.42]

iti sa ca svāda-viśeṣo bhaktena dustajas tena ca bhakta iti | tataś ca bhajanasyāvicchede utpadyamāne bhajanīyasya mukundasyācirād eva prāptir ity atra kaḥ sandeha iti bhāvaḥ ||19||

—o)0(o—

**|| 1.5.20 ||**

**idaṁ hi viśvaṁ bhagavān ivetaro**

**yato jagat-sthāna-nirodha-sambhavāḥ |**

**tad dhi svayaṁ veda bhavāṁs tathāpi te**

**prādeśa-mātraṁ bhavataḥ pradarśitam ||**

**madhvaḥ :** itaro’pi bhagavān viśvam iva svātantryāt ||20||

**śrīdharaḥ :** tad evaṁ bhagaval-līlāṁ prādhānyena varṇayety uktam, tatra ko bhagavān, kāś ca tasya līlā ? ity apekṣāyām āha—**idaṁ viśvaṁ bhagavān** eva | sa tv asmād viśvasmād **itaraḥ** | īśvarāt prapañco na pṛthag, īśvaras tu prapañcāt pṛthag ity arthaḥ | tatra hetuḥ—**yato** bhagavato hetor **jagataḥ** sthity-ādayo bhavanti | anenaiva līlā api darśitāḥ |

yad vā, idaṁ viśvaṁ bhagavān | **itara iva** yaḥ sa jīvo’pi bhagavān | cetanācetanaḥ prapañcas tad-vyatirekeṇa nāsti, sa evaikas tattvam ity arthaḥ | **hi**-śabdena sarvaṁ khalv idaṁ brahma [chā.u. 3.14.1] ity-ādi pramāṇaṁ sūcitam | **tad dhi svayam** eva **bhavān veda** | **prādeśa-mātram** eka-deśa-mātram | ācāryavān puruṣo veda [chā.u. 6.14.2] ity-ādi-śruty-artha-saṁpādanāya pradarśitam ||20||

**paramātma-sandarbhaḥ 60:** tad evaṁ jagat-kāraṇa-śakti-viśiṣṭāt paramātmano’nanyad evedaṁ, jagatas tv asāv anya evety āha—idaṁ hi viśvaṁ iti | **idaṁ viśvaṁ bhagavān iva** bhagavato’nanyad ity arthaḥ | tasmād **itaras** taṭasthākhyo jīvaś ca sa iveti pūrvavat | ata eva aitadātmyam idaṁ sarvam [chā.u. 6.8.7] iti, sarvaṁ khalv idaṁ brahma [chā.u. 3.14.1] iti śrutiḥ | yato bhagavataḥ | **bhavato** bhavantaṁ prati **prādeśa-mātraṁ** kiñcin-mātraṁ darśitam ity arthaḥ ||20||

**krama-sandarbhaḥ :** nanu sarvaṁ khalv idaṁ brahma [chā.u. 3.14.1] iti śrūyate | brahma ca bhagavad-eka-rūpam eva | tataḥ kathaṁ bhagavata eva tādṛśatvam ? tatrāha—idaṁ hīti | **hi** yasmād **idaṁ viśvaṁ bhagavān iva,** na tu bhagavān eva syāt | yato’sau viśvasmād **itaro** vilakṣaṇaḥ |

kathaṁ viśvaṁ bhagavān iva ? kathaṁ bhagavān viśvasmād itaraḥ ? tatrāha—yata iti | viśvasya tat-kārya-rūpatvāt kenacid aṁśenaiva tad-rūpatvaṁ nirūpyate | bhagavatas tat-kāraṇatvāt paratvam | na tat-samaś cābhyadhikaś ca dṛśyate [śve.u. 6.8] iti śruty-antarāt |

tatra sarvajñasyāpi **bhavataḥ** sampraty aparitoṣa evāyaṁ pramāṇam ity āha—tad dhīti | mayā tu yat kiñcid evopadiśyata ity āha—tathāpīti | tad evam api paramātma-sandarbhe yad anyathā vyākhyātam, tat tu nātihṛdyam iti mantavyam ||20||

**viśvanāthaḥ :** evaṁ bhaktim upadiśya bhajanīyeśvarasyaitāvad eva jñānaṁ bhaktaiḥ prathamam apekṣitavyam iti tad upadiśati | **idaṁ** dṛśyamānaṁ **viśvaṁ bhagavān iva** sad iva cetanam iva ānanda-rūpam iva, na tu sākṣāt saccidānanda-rūpo bhagavān evety arthaḥ | bhagavataḥ sattvādīnāṁ sārvakālikatvāt viśvasya sattvādīnāṁ ca kvacit-kālikatvād iti bhāvaḥ | **yato’sau** bhagavān **itaraḥ,** asmād viśvasmād anyaḥ |

kathaṁ viśvaṁ bhagavān iva, kathaṁ bhagavān viśvasmād itaraḥ ? tatrāha—**yata** iti | yasmān māyā śaktimato bhagavataḥ sakāśāj **jagataḥ sthāna-nirodha-sambhavā** iti viśvasya kārya-rūpatvāt kenacid aṁśenaiva tad-rūpatvaṁ nirūpyate | bhagavatas tat-kāraṇatvāt tad-itaratvam iti | ataḥ sarvaṁ khalv idaṁ brahma [chā.u. 3.14.1] ity-ādi-śrutibhir api brahma-kāryatvād eva brahmatvātideśo jñāpyate |

**tat** sarvaṁ **bhavān** bhagavato’vatāratvāt **svayaṁ veda,** tad apy ācāryavān puruṣo veda [chā.u. 6.14.2] iti nyāyena **prādeśa-mātraṁ** diṅ-mātraṁ koṭī-parārdhād apy adhika-pramāṇasya **bhagavatas** tadīyāyā bhakteś ca tad-aiśvarya-jñānasya ca prādeśa-mātraṁ daśāṅgula-mātraṁ pradarśitam | prādeśa-tāla-gokarṇās tarjany-ādi-yute tate ity amaraḥ ||20||

—o)0(o—

**|| 1.5.21 ||**

**tvam ātmanātmānam avehy amogha-dṛk**

**parasya puṁsaḥ paramātmanaḥ kalām |**

**ajaṁ prajātaṁ jagataḥ śivāya tan**

**mahānubhāvābhyudayo’dhigaṇyatām ||**

**śrīdharaḥ :** na ca tavācāryāpekṣā īśvarāvatāratvād ity āha—tvam iti | he **amogha-dṛk**, **tvam ātmanā** svayam **ātmānam ajam** eva santaṁ **jagataḥ śivāya prajātam** **avehi** | kutaḥ ? **parasya puṁsaḥ kalām** aṁśa-bhūtam | tat tasmān **mahānubhāvasya** harer **abhyudayaḥ** parākramaḥ **adhi** adhikaṁ **gaṇyatāṁ** nirūpyatām ||21||

**krama-sandarbhaḥ :** tad eva viśiṣyāha—tvam iti | he amogha-dṛk ! tvam ātmanā svayam ātmānaṁ svaṁ parasya puṁsaḥ kalām aṁśa-bhūtam avehi anusandhehi | punaś ca jagataḥ śivāyādhunaiva śrī-kṛṣṇa-rūpeṇa yaś cājo’pi prajātas tam avehi | tad etad dvayaṁ jñātvā mahānubhāvasya sarvāvatāri-vṛndebhyo’pi darśita-prabhāvasya tasya śrī-kṛṣṇasyaivābhyudayo līlā adhi adhikaṁ gaṇyatāṁ nirūpyatām | svayam īśvaro’pi bhavān nijājñānāna-rūpāṁ māyāṁ na prakaṭayatv iti bhāvaḥ ||21|| [śrī-kṛṣṇa-sandarbha 61]

**viśvanāthaḥ :** svayaṁ vedeti yad uktaṁ tad upapādayati—tvam iti | he amogha-jñāna ! tat tasmāt mahānubhāvasya harer abhuyudayaḥ parama-maṅgalaṁ yaśaḥ adhikaṁ gaṇyatāṁ nirūpyatām ||21||

—o)0(o—

**|| 1.5.22 ||**

**idaṁ hi puṁsas tapasaḥ śrutasya vā**

**sviṣṭasya sūktasya ca buddhi-dattayoḥ |**

**avicyuto’rthaḥ kavibhir nirūpito**

**yad uttamaśloka-guṇānuvarṇanam ||**

**śrīdharaḥ :** anenaiva tapa-ādi sarvaṁ tava sa-phalaṁ syād ity āha—idaṁ hīti | śrutādayo bhāve niṣṭhāḥ | idam eva hi tapaḥ-śravaṇāder avicyuto nityo’rthaḥ phalam | kiṁ tat ? uttama-ślokasya guṇānuvarṇanam iti yat ||22||

**sanātanaḥ** (ha.bha.vi. 10.530) : bhagaval-līlā-kathā-kīrtanenaiva tapa-ādi sarvaṁ saphalaṁ syāt | yad vā, bhagaval-līlā-kathā-kīrtanamk eva tapa-ādīnāṁ phalam ity āha—idaṁ hīti | śrutādayo bhāve niṣṭhā | idam eva tapaḥ-śravaṇādeḥ avicyuto nityo’rthaḥ phalam | kiṁ tat ? uttama-ślokasya guṇānuvarṇanam iti yat ||530||

**krama-sandarbhaḥ :** *na vyākhyātam.*

**viśvanāthaḥ :** tad evaṁ dharmān parityajya bhaktyaiva kṛtārthī-bhavatīty uktam | idānīṁ kasyacid bhaktasya keṣucid dharmeṣu yadi spṛhā syāt, tadā te dharmā api bhaktyaiva bhavantīty āha—idaṁ hīti | puṁsas tapa-ādīnām avicyuto’vyabhicārī | artho hetuḥ idam uttamaḥ-śloka-guṇānuvarṇam eva nirūpitaḥ |

artho viṣayānarthayor dhana-kāraṇa-vastuni |

atidheye ca śabdānāṁ nivṛttau ca prayojane || iti medinī |

yat karmabhir yat tapasā [bhā.pu. 11.20.32] ity-ādi bhagavad-vākyād bhaktyā tapa-ādi-phalānām api siddhir bhavet, kiṁ punas teṣām ?

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etayor eva kiṅkarāḥ ||

ity-ādi pādma-vākyataḥ sarveṣām api dharmāṇāṁ kiṁ punas tapa-ādi-mātrāṇām iti | yad vā, tapasa iti tapaḥ śrutādi-vidhāyaka-śruti-vākyānāṁ bhagavad-bhakti-vidhāna eva tātparyāt | hari-kīrtanam evāvicyuto’bhidheyaḥ—dharmo yasyāṁ mad-ātmaka [bhā.pu. 11.14.3] iti bhagavad-ukteḥ, sarva-śāstra-vākyānāṁ śrī-bhagavaty eva tātparyam iti śrī-madhusūdana-sarasvatī-vyākhyānāc ca ||22||

—o)0(o—

**|| 1.5.23 ||**

**ahaṁ purātīta-bhave’bhavaṁ mune**

**dāsyās tu kasyāścana veda-vādinām |**

**nirūpito bālaka eva yogināṁ**

**śuśrūṣaṇe prāvṛṣi nirvivikṣatām ||**

**śrīdharaḥ :** sat-saṅgato hari-kathā-śravaṇādi-phalaṁ sva-vṛttāntena prapañcayati—aham iti | ahaṁ purā pūrva-kalpe’tīta-bhave pūrva-janmani veda-vādināṁ dāsyāḥ sakāśād abhavaṁ jāto’smi | nirūpito niyuktaḥ | kva ? yogināṁ śuśrūṣaṇe | prāvṛṣi varṣopalakṣite cāturmāsye | nirvivikṣitāṁ nirveśam ekatra vāsaṁ kartum icchatām ||23||

**krama-sandarbhaḥ :** *na vyākhyātam.*

**viśvanāthaḥ :** yādṛcchikī bhagavad-bhakta-kṛpaiva śuddhāyā ukta-lakṣaṇāyā bhakter hetur nānyat tapa-ādikam iti vaktuṁ sva-pūrva-vṛttāntam āha aham iti | purā pūrva-kalpe atīta-bhave pūrva-janmani veda-vādināṁ kasyāścana dāsyāḥ sakāśād abhavaṁ jāto’smi prāvṛṣi varṣā-kāle nirvivikṣatāṁ nirveśam ekatra-vāsaṁ kartum icchatāṁ yogināṁ tatrānvahaṁ kṛṣṇa-kathāḥ pragāyatāṁ [bhā.pu. 1.5.26] ity agre vakṣyamāṇatvād bhakti-yogavatāṁ śuśrūṣaṇe nirūpitaḥ niyukto’smi ||23||

—o)0(o—

**|| 1.5.24 ||**

**te mayy apetākhila-cāpale’rbhake**

**dānte’dhṛta-krīḍanake’nuvartini |**

**cakruḥ kṛpāṁ yadyapi tulya-darśanāḥ**

**śuśrūṣamāṇe munayo’lpa-bhāṣiṇi ||**

**śrīdharaḥ :** apetāni gatāny akhilāni cāpalāni yasmāt tasmin | dānte niyatendriye | adhṛta-krīḍanake tyakta-krīḍā-sādhane | anuvartiny anukule ||24||

**krama-sandarbhaḥ :** *na vyākhyātam.*

**viśvanāthaḥ :** dānte niyatendriye, adhṛta-krīḍanake bālyocitaṁ krīḍanam apy akurvati | yadyapi te tulya-darśanāḥ suśīleṣu duḥkha-śīleṣu ca sat-kurvatsu tiraskurvatsu ca sad-ācāreṣu durācāreṣu ca jagaj-janeṣu yadyapi sama-dṛṣṭayaḥ, ‘ko vā teṣām anugrāhyaḥ, ko vā nigrāhyaḥ ?’ tad api mayi kṛpāṁ cakruḥ | sarvatra sāmye’pi mahatsu bharata-prahlādādiṣu kṛpāyā vaiṣamya-darśanād iti bhāvaḥ |

atra mat-sauśīlyānuvṛtty-ādikam anapekṣyaiva prathamaṁ kṛpāṁ cakruḥ | tataś ca tat-kṛpā-janya-sauśīlyānuvṛtty-ādikaṁ punar api teṣāṁ kṛpātiśayasyaiva kāraṇam abhūd iti teṣāṁ nirupādhikaraṇatvam apy avaśyam eva vyākhyeyam | te yadyapi tulya-darśanās tad api acāpalyādi-guṇa-viśiṣṭe mayi kṛpāṁ cakrur iti vyākhyāne guṇa-doṣa-darśana-prasaktyā teṣāṁ tulya-darśanatvaṁ vyāhanyeta | prathama-kṛpāyāś ca nirupādhitvaṁ na syād iti na tathā vyākhyeyam |

kṛpā hi dvividhā—guṇa-mayī nirguṇā ca | tatrādyā sarveṣāṁ sāṁsārikāṇām api sarvatra guṇopādhikā yathā-sambhavaṁ bhavet, guṇāpāye tad-apāyaś ca doṣe dveṣādayaś ca | dvitīyā tu nistīrṇa-saṁsārāṇāṁ tādṛśānāṁ parama-bhaktimatāṁ nirupādhikaiva sarvatra sāmyena māyikam api guṇam anapekṣya,

girayo mumucus toyaṁ kvacin na mumucuḥ śivam |

yathā jñānāmṛtaṁ kāle jñānino dadate navā || [bhā.pu. 10.20.34]

iti śukokta-nyāyena kadācit kam api janaṁ viṣayīkaroti sāhyantaḥ-karaṇasya guṇa-kṛtāyāḥ kaṭhoratāyā bhagavad-bhaktyaiva dhvaṁse sati tayaiva dravībhāvam ādite tatraivāntaḥ-karaṇe āvirbhavet | yad uktaṁ—rucibhiś citta-masṛṇa-kṛd asau bhāva ucyate [bha.ra.si. 1.3.1] iti | evaṁ satāṁ kṛpā, mahat-sevā, śraddhā, guru-pādāśrayaḥ iti bhūmikā-catuṣṭayaṁ sūcitam ||24||

—o)0(o—

**|| 1.5.25 ||**

**ucchiṣṭa-lepān anumodito dvijaiḥ**

**sakṛt sma bhuñje tad-apāsta-kilbiṣaḥ |**

**evaṁ pravṛttasya viśuddha-cetasas**

**tad-dharma evātma-ruciḥ prajāyate ||**

**śrīdharaḥ :** ucchiṣṭasya lepān pātra-lagnāṁṣ tair dvijair anujñātaḥ san bhuñje sma | tena bhojanenāpāsta-kilbiṣo jāto’smi | teṣāṁ dharme parameśvara-bhajane evātmano manaso ruciḥ prajāyate sma ity anuṣaṅgaḥ ||25||

**krama-sandarbhaḥ :** *na vyākhyātam.*

**viśvanāthaḥ :** tataś ca ucchiṣṭasya lepān teṣāṁ bhojana-pātre lagnān odanān sakṛd eka-vāraṁ bhuñje sma | kīdṛśaḥ ? dvijais tais tad-arthaṁ mayā prārthitair anumoditaḥ dattānujñaḥ tenaiva apāstāni vinaṣṭāni kilbiṣāṇi bhakti-pratibandhakā anarthā yasya saḥ | tataś ca nityam eva bhukta-tad-ucchiṣṭasya mama śravaṇa-kīrtana-smaraṇātmikā bhaktir anāyāsenaivābhavad ity āha | evaṁ pravṛttasyānyasyāpi janasya bhaktānām ucchiṣṭaṁ yo bhuṅkte, tasya teṣām eva dharme śravaṇa-kīrtanādāv ātmano manaso ruciḥ prakarṣeṇāvaśyam eva jāyate | evaṁ bhajaneṣu spṛhā, bhaktiḥ, anarthāpagamaḥ, tataḥ niṣṭhā, rucir iti pañca bhūmikā anena ślokārthena sūcitā jñeyāḥ ||25||

—o)0(o—

**|| 1.5.26 ||**

**tatrānvahaṁ kṛṣṇa-kathāḥ pragāyatām**

**anugraheṇāśṛṇavaṁ manoharāḥ |**

**tāḥ śraddhayā me’nupadaṁ viśṛṇvataḥ**

**priyaśravasy aṅga mamābhavad ruciḥ[[45]](#footnote-46) ||**

**śrīdharaḥ : aśṛṇavaṁ** śrutavān asmi | **me śraddhayā** mamaiva svataḥ-siddhayā, na tv anyena balāj janitayā | ato **mama** ity asyāpaunaruktyam | **anupadaṁ** pratipadam | **priyaṁ śravo** yaśo yasya tasmin ||26||

**krama-sandarbhaḥ :** tatreti | **kṛṣṇa-kathāḥ** śrī-nanda-nandanasya janmādi-līlāḥ | yac chṛṇvato’paity aratir vitṛṣṇā [bhā.pu. 10.7.2] ity-ādeḥ | **priyaṁ** sarveṣāṁ prīti-viṣayaṁ **śravaḥ** kīrtir yasya ||26||

**viśvanāthaḥ :** tāḥ śraddhayeti | **śraddhā**-padenāsaktir daśamī bhūmikā | **anupadaṁ** pratikṣaṇaṁ prati sup-tiṅ-antaṁ padaṁ vā **me** mama **priyaṁ śravo** yaśo yasya tasmin priya-śravasi kṛṣṇe **mama ratir abhūd** ity ato mamety asyāpaunaruktaṁ | kṛṣṇe ratir ity ekādaśī ||26||

—o)0(o—

**|| 1.5.27 ||**

**tasmiṁs tadā labdha-rucer mahā-mate**

**priyaśravasy askhalitā matir mama |**

**yayāham etat sad-asat sva-māyayā**

**paśye mayi brahmaṇi kalpitaṁ pare ||**

**madhvaḥ :** mayi sthite brahmaṇi | sthīyatām atretīśvarecchayā parikalpitam ||27||

**śrīdharaḥ :** priyaṁ śravo tasmin bhagavati labdha-rucer mamāskhalitāpratihatā matir abhavad ity anuṣaṅgaḥ | yayā matyā pare prapañcātīte brahma-rūpe mayi sad-asat-sthūlaṁ sūkṣaṁ caitac charīraṁ sva-māyayā svāvidyayā kalpitaṁ na tu vastuto’stīti tal-lakṣaṇam eva paśyāmi ||27||

**krama-sandarbhaḥ :** tataś ca svasmin bhagavati cāparamārthāropasya mṛṣātva-darśakaḥ parama-paramārtha-tadīya-svarūpa-rūpa-guṇa-cintanāveśo jāta ity āha—tasminn iti dvābhyām | yayā matyāham etat sad-asad-vyaṣṭi-samaṣṭy-ātmakaṁ yaj jagat tad-vyaṣṭy-aṁśaṁ mayi jīva-rūpe sva-viṣayaka-bhagavan-māyayā kalpitaṁ paśye | pare brahmaṇi tu samaṣṭy-ātmakaṁ tvayā kalpitaṁ paśye jñātavān asmi | tatra tatra tat-sambandhaḥ punar mama nāsphurad evety arthaḥ ||27||

**viśvanāthaḥ :** labdha-rucer labdhvāsvāda-viśeṣasya skhalana-śūnyā matir abhūt | sva-māyayā hetunā mayi vartamānaṁ yad etat sthūlaṁ sūkṣmaṁ ca śarīraṁ tat yayā matyā pare brahmaṇi śrī-kṛṣṇe viṣaye eva kalpitaṁ paśye paśyāmi kalpitaṁ kḷptīkṛtaṁ sthāpitam iti yāvat | tathā hi, sthūlaṁ śarīraṁ bhagavaj-jala-kalasa-vahana-daṇḍavat praṇatyādau na tu svīye vyavahārike kvāpi kṛtye | sūkṣmaṁ śravaṇa-nayana-mano-buddhy-ādikaṁ tadīya-guṇa-rūpa-mādhuryāsvādāv eva kalpitaṁ na tu vaiṣayike kvāpi sva-bhogye vastuni iti | paśye iti yat pūrvaṁ bahv-āyāsenāpi bhagavati kḷptaṁ nāsīt tad eva mano-nayanādikaṁ ratau jātāyāṁ svaṁ svaṁ bahu-kālābhyastam api viṣayaṁ tyaktvā tatraiva kḷptam iti sākṣād anubhavāmīty arthaḥ ||27||

—o)0(o—

**|| 1.5.28 ||**

**itthaṁ śarat-prāvṛṣikāv ṛtū harer**

**viśṛṇvato me’nusavaṁ yaśo’malam |**

**saṅkīrtyamānaṁ munibhir mahātmabhir**

**bhaktiḥ pravṛttātma-rajas-tamopahā ||**

**śrīdharaḥ :** evaṁ śuddhe tvaṁpadārthe jñāte dehādi-kṛta-vikṣepa-nivṛttes tat-kāraṇa-bhūta-rajas-tamo-nivartikā dṛḍhā bhaktir jātety āha—ittham iti | harer yaśaḥ anusavaṁ tri-kālam ||28||

**krama-sandarbhaḥ :** tataḥ kiṁ vṛttam ity āśaṅkyāha—ittham iti | yā pūrvoktā rajas-tamopahā mati-rūpā bhaktiḥ | saiva pravṛttā | nadīva prakarṣeṇa muhur vardhamānābhūd ity arthaḥ | [atra yayāham etat ity ādau kalpitaṁ pare ity ante padyārdhake bhagavad-vijñāna-sūcakaṁ bhā.pu. 1.2.20-padyaṁ bhā.pu. 1.18.22-padyaṁ ca draṣṭavyam |] ||28||

**viśvanāthaḥ :** ṛtu ṛtu-dvayaṁ vyāpya | anusavaṁ pratisamayaṁ bhaktiḥ premā | ātmānaṁ jīva-mātrāṇām api rajas-tamasī apa hantīti sā | tadā tāṁ bhagavad-bhaktiṁ dṛṣṭavatām anyeṣām api rajas-tamasor nāśo’bhūd ity arthaḥ | bhūmikeyaṁ dvādaśī | tato darśana-sākṣān-mādhuryānubhavāv uttarādhyāye vakṣyete ||28||

—o)0(o—

**|| 1.5.29-30 ||**

**tasyaivaṁ me’nuraktasya praśritasya hatainasaḥ |**

**śraddadhānasya bālasya dāntasyānucarasya ca ||**

**jñānaṁ guhyatamaṁ yat tat sākṣād bhagavatoditam |**

**anvavocan gamiṣyantaḥ kṛpayā dīna-vatsalāḥ ||**

**śrīdharaḥ :** tasyeti | jñāna-śuddha-tvaṁ-padārthasya dṛḍha-bhaktimato me | **praśritasya** vinītasya ||29|| guhyatamam iti | sādhana-bhūta-dharma-tattva-jñānaṁ guhyam | tat-sādhyaṁ viviktātma-jñānaṁ guhyataram | tat-prāpyeśvara-jñānaṁ **guhyatamam** | **bhagavatoditaṁ** bhāgavataṁ śāstram **anvavocann** upadiṣṭavantaḥ ||30||

**krama-sandarbhaḥ :** tasyeti yugmakam | etad-anantaraṁ parama-rahasyam anyad apy upadidiśur ity āha—jñānam iti | jñāna-vijñānādi-saṁvalitaṁ catuḥślokī-rūpam ity arthaḥ | tasya rahasyākhya-bhakty-eka-tātparyatvād iti bhāvaḥ | **sākṣād bhagavatoditam** iti, purā mayā proktam ajāya [bhā.pu. 3.4.13] ity ādikaṁ smārayati | **guhyatamaṁ** brahma-paramātma-jñānād api rahasyatamam ||29-30||

**viśvanāthaḥ : tasya**ivaṁbhūtasya **me** mama utpanna-prema-bhakteḥ **sākṣad-bhagavatā** devakī-nandanena **uditam |** jñāyate’neneti jñānaṁ jñāna-śāstraṁ, tac ca kevala-jñāna-pradhānāt bhakti-miśra-jñāna-pradhānaṁ śāstra-guhyam | tato’pi jñāna-miśra-bhakti-pradhānaṁ guhyataram | tato’pi kevala-bhakti-pradhānaṁ **guhyatamaṁ**, yad uddhavaṁ brahmāṇaṁ ca prati śrī-bhāgavatam, arjunaṁ prati śrī-gītābhidhaṁ ca | **gamiṣyantaḥ** śvo vayaṁ yāsyāma iti vibhāvya **anvavocan** upadiṣṭavantaḥ ||29-30||

—o)0(o—

**|| 1.5.31 ||**

**yenaivāhaṁ bhagavato vāsudevasya vedhasaḥ |**

**māyānubhāvam avidaṁ yena gacchanti tat-padam ||**

**śrīdharaḥ :** tad eva jñānaṁ pūrvokta-tvaṁ-padārtha-jñānād vivekena darśayati—yenaiveti | avidaṁ jñātavān aham ||31||

**krama-sandarbhaḥ : avidaṁ** heyatvena jñātavān asmi | sva-mate māyā-śabdasya cic-chakti-vācitve tūpadeyatvena | **tat-padaṁ** tasya caraṇāravindaṁ **gacchanti**, parama-prītyā sākṣāt-kurvanti—imaṁ sva-nigamaṁ [bhā.pu. 1.5.39] iti-ādi-vakṣyamāṇāt, śrī-nāradatva-prāptau tat-phala-parākāṣṭhā-darśanāc ca ||31||

**viśvanāthaḥ : yenaiva** śrī-bhāgavatena **bhagavato** **māyāyāś** cic-chakter aiśvarya-mādhurya-jñānasya kṛpā-śaktes triguṇa-māyā-śakteś ca **anubhāvaṁ** kāryaṁ, prabhāvaṁ vā avidaṁ jñātavān asmi |

triguṇātmikātha jñānaṁ viṣṇu-śaktis tathaiva ca |

māyā-śabdena bhaṇyeta śabda-tattvārtha-vedibhir || iti śabda-mahodadhiḥ |

māyā ca vayunaṁ jñānam iti nirghaṇṭuḥ, māyā syāc chambarī-buddhyor iti trikāṇḍa-śeṣaḥ, māyā dambhe kṛpāyāṁ ca iti viśvaḥ | ata eva svarūpa-bhūtayā nitya-śaktyā māyākhyayā yutaḥ | ato māyā-mayaṁ viṣṇuṁ pravadanti sanātanam iti mādhva-bhāṣya-pramāṇitā śrutiś ca | evam agrimeṣu grantheṣv api māyā-śabdena yathā-sambhavaṁ cic-chakti-tri-guṇa-śakty-ādayo vācanīyāḥ ||31||

—o)0(o—

**|| 1.5.32 ||**

etat saṁsūcitaṁ brahmaṁs tāpa-traya-cikitsitam |

yad īśvare bhagavati karma brahmaṇi bhāvitam ||

**śrīdharaḥ :** tat sādhana-dharma-rahasyaṁ ca sūcitam ity āha—etad iti | **tāpa-trayasy**a ādhyātmikādeś **cikitsitaṁ** bheṣajaṁ nivartakam, sattva-śodhakam iti yāvat | kiṁ tat ? **bhagavati bhāvitaṁ** samarpitaṁ **yat** **karma**, tat | kathaṁbhūte bhagavati ? **īśvare** sarva-niyantari | evam api ca **brahmaṇy** apracyuta-pūrṇa-rūpe ||32||

**krama-sandarbhaḥ :** tad evaṁ sva-carita-dvārā sarva-nirapekṣa-mahad-dvāraka-śrī-bhagavad-yaśaḥ-śravaṇam eva parama-śreyastvenoktam | atra yat pūrvaṁ—idaṁ hi puṁsas tapasaḥ śrutasya vā [bhā.pu. 1.5.22] ity-ādinā tapa-ādi-janyam uttamaśloka-guṇānuvarṇanam uktam | tat tu tasya tad-āsaktānāṁ tad-dvārāvirbhāvitvam eveti jñāpitam | atha tasya tad apy upapādayituṁ sāmānyatas tāvat trividha-parama-tattvāvirbhāve samarptitasya karmaṇo māhātmyam āha—etad iti tribhiḥ | **saṁsūcitaṁ** śāstrajñaiḥ | **īśvaraḥ** paramātmā tasmin vā, **bhagavati** vā, **brahmaṇi ve**ty arthaḥ ||32||

**bhakti-sandarbhaḥ :** tad eva karmārpaṇam upapādayati tribhiḥ—etad iti | **brahman** ! he śrī-veda-vyāsa ! **etat tāpa-trayasya cikitsitaṁ** cikitsā, taiś cāturmāsya-vāsibhiḥ paramahaṁsaiḥ **sūcitam** | kiṁ tat ? **bhagavati karma** yat samarpitaṁ bhavati | tatra karma-samarpaṇam evety arthaḥ | kathaṁ-bhūte ? svayaṁ bhagavati pūrṇa-svarūpaiśvaryādi-mattayā sarvāṁśiny eva | kenacid aṁśena jīvādi-niyantṛtayā **īśvare** paramātma-śabda-vācye, svarūpa-bhūta-viśeṣaṇena vinā kevala-cin-mātratayā pratipādyatvena **brahmani** tac-chabda-vācye ||32|| [bhakti-sandarbha 219]

**viśvanāthaḥ :** evaṁ ca nirguṇāṁ bhaktiṁ mayi prema-paryantāṁ pravartya anubhāvya ca bhakteḥ sākṣād-vācakaṁ bhagavad-uktaṁ śrī-bhāgavata-śāstraṁ copadiśya jñāna-kāraṇaṁ jñānaṁ ca mokṣa-paryojanakam ajijñāsave’pi mahyam | samprati bālasyāsya vayo-vṛddhāv āyatyāṁ kadācit jijñāsā janiṣyate veti vibhāvya nairapekṣyarthaṁ bhaṅgyā jñāpitam ity āha—etad iti | **saṁsūcitaṁ** na tu sākṣād uktaṁ, mat-prayojanābhāvad iti bhāvaḥ | kiṁ tat ? **tāpa-trayasya** ādhyātmikādeś **cikitsitaṁ** bheṣajaṁ nivartakam | tad eva kiṁ ? yat sva-svabhāvānusāreṇa **īśvare** paramātmani vā, **bhagavati** ṣaḍ-aiśvaravati vā, **brahmaṇi** tadīya-nirviśeṣa-svarūpe vā **karma** **bhāvitaṁ** samarpitam ||32||

—o)0(o—

**|| 1.5.33 ||**

**āmayo yaś ca bhūtānāṁ jāyate yena suvrata |**

**tad eva hy āmayaṁ dravyaṁ na punāti cikitsitam ||**

**śrīdharaḥ :** nanu saṁsāra-hetoḥ karmaṇaḥ kathaṁ tāpa-traya-nivartakatvam ? sāmagrī-bhedena ghaṭata iti sa-dṛṣṭāntam āha dvābhyām | **ya āmayo** rogo **yena** ghṛtādinā **jāyate**, **tad eva** kevalam āmaya-kāraṇa-bhūtaṁ **dravyaṁ** tam **āmayaṁ** na punāti, na nivartayatīty arthaḥ | kiṁ tu cikitsitaṁ dravyāntarair bhāvitaṁ sat punāty eva yathā ||33||

**krama-sandarbhaḥ :** nanu, utpattyaiva tat-tat-saṅkalpena vihitatvāt saṁsāra-hetoḥ karmaṇaḥ kathaṁ tāpa-traya-nivartakatvam ? ucyate—sāmagrī-bhedena ghaṭata iti, yathā—āmaya iti | **āmayo** rogo yena ghṛtādinā jāyate, **tad eva** kevalam āmaya-kāraṇaṁ **dravyam** | tam āmayaṁ na nivartayati, kintu **cikitsitaṁ** dravyāntarair bhāvitaṁ sat nivartayaty eva || [bhakti-sandarbha 220]

**viśvanāthaḥ :** nanu saṁsāra-hetoḥ karmaṇaḥ kathaṁ tāpa-traya-nivartakatvaṁ ? satyaṁ, sāmagrī-bhedena ghaṭata iti sa-dṛṣṭāntam āha dvābhyām | **ya āmayo** rogaḥ **yena** ghṛtādinā **jāyate, tad eva** ghṛtādi-dravyaṁ **cikitsitam** auṣadhāntara-vāsitaṁ sat āmayaṁ na punāti na rakṣati, nāśayatīti yāvat | punātir atra rakṣanārthako jñeyaḥ ||33||

—o)0(o—

**|| 1.5.34 ||**

evaṁ nṛṇāṁ kriyā-yogāḥ sarve saṁsṛti-hetavaḥ |

ta evātma-vināśāya kalpante kalpitāḥ pare ||

**śrīdharaḥ :** tathā **ātma-vināśāya** karma-nivṛttaye **kalpante** samarthā bhavanti | **pare** īśvare **kalpitā** arpitā santaḥ | atra prathamaṁ mahat-sevā, tataś ca tat-kṛpā, tatas tad dharma-śraddhā, tato bhagavat-kathā-śravaṇam, tato bhagavati ratiḥ, tayā ca deha-dvaya-vivekātma-jñānam, tato dṛḍhā bhaktiḥ, tato bhagavat-tattva-jñānam, tatas tat-kṛpayā sarva-jñatvādi-bhagavad-guṇāvirbhāva iti kramo darśitaḥ ||34||

**krama-sandarbhaḥ :** evam iti | **ātma**-śabdo’tra karma-jāti-paraḥ ||34||

**bhakti-sandarbhaḥ :** **pare** bhagavati **kalpitāḥ** kāmanayāpy arpitāḥ santaḥ saṁsāra-dhvaṁsa-paryanta-phalatvād **ātma-vināśāya** karma-nivṛttaye kalpante || [bhakti-sandarbha 221]

**viśvanāthaḥ : kriyā-yogāḥ** karma-yogāḥ sarve nityāḥ kāmyāḥ naimittikāś ca niṣkāmāḥ parameśvare **kalpitāḥ** samarpitāḥ santaḥ **ātma-vināśāya** karma-nivṛttaye **kalpante** samarthā bhavanti ||34||

—o)0(o—

**|| 1.5.35 ||**

yad atra kriyate karma bhagavat-paritoṣaṇam |

jñānaṁ yat tad-adhīnaṁ hi bhakti-yoga-samanvitam ||

**śrīdharaḥ :** nanu ca jñānenājñāne prāpta-karma-nāśas tac ca jñānaṁ bhakti-yogād bhavati kathaṁ karmaṇā karma-nāśaḥ syāt ? tatrāha—yad atreti ||35||

**krama-sandarbhaḥ :** atha **bhagavataḥ paritoṣaṇ**ātmakasya tasya māhātmyaṁ viśeṣata āha—yad atreti | **bhakti-yogaḥ** kīrtana-smaraṇādi-rūpaḥ | tat-**samanvitaṁ** tena samavetaṁ **yaj jñānaṁ** bhāgavatam, tad api **tad-adhīnaṁ** tad-avyabhicāri-phalam ity arthaḥ ||35|| [bhakti-sandarbhaḥ 224]

**viśvanāthaḥ :** tad eveśvarārpitaṁ karma sattva-śodhakatvāt jñāna-sādhanaṁ bhavatīty āha—bhagavad-arpitatvāt **bhagavat-paritoṣaṇaṁ** niṣkāmaṁ **yat** karma **tad-adhīnaṁ jñānaṁ** taj-janyatvād ity arthaḥ | kīdṛśaṁ ? yad **bhakti-yoga-samanvitam** anyasya bhakti-rahitasya jñānasya tu mokṣa-sādhakatvāśakteḥ—naiṣkarmyam apy acyuta-bhāva-varjitaṁ [bhā.pu. 1.5.12] ity-ādinā tiraskāra eva dṛṣṭaḥ ||35||

—o)0(o—

**|| 1.5.36 ||**

**kurvāṇā yatra karmāṇī bhagavac-chikṣayāsakṛt |**

**gṛṇanti guṇa-nāmāni kṛṣṇasyānusmaranti ca ||**

**śrīdharaḥ :** bhagavad-arpaṇena kriyamāṇaṁ karma bhakti-yogaṁ janayatīti sad-ācāreṇa darśayati | yatra yadā bhagavataḥ śikṣayā karmāṇi kurvāṇā bhavanti tadā śrī-kṛṣṇasya guṇa-nāmāni gṛṇanty anusmaranti ca kṛṣṇam ity arthaḥ | iyaṁ ca bhagavac-chikṣā—

yat karoṣi yad aśnāsi yaj juhoṣi dadāsi yat |

yat tapasyasi kaunteya tat kuruṣva mad-arpaṇam || [gītā. 9.27] iti ||36||

**krama-sandarbhaḥ : katham ? tatrāha—kurvāṇā iti | bhagavac-chikṣayā, yat karoṣi** yadaśnāsi [gītā. 9.27] ity ādikayā | yatra bhagavat-santoṣaṇa-nimitte karmāṇy api kurvāṇās tādṛśa-ruci-svābhāvyenāsakṛt gṛṇantīty ādi śrī-śaunakādivad iti bhāvaḥ ||36||

**viśvanāthaḥ :** evaṁ bhakti-miśreṇa karmaṇā bhakti-miśraṁ jñānaṁ mokṣa-sādhanaṁ bhavatīti uktam | idānīṁ bhakti-miśra-niṣkāma-karmavatāṁ tādṛśa-bhakta-saṅga-bhāgyena keṣāñcit kadācit karma-miśrā bhaktir api bhaved ity āha—kurvāṇā iti | yatra bhakti-miśra-karmaṇi sthitā akasmād bhakta-saṅga-bhāgyena bhagavac-chikṣayā karmāṇi kurvāṇāḥ santaḥ kecit kṛṣṇasya guṇa-nāmāni gṛṇanti smaranti ca kīrtana-smaraṇādy-ātmikāṁ bhaktiṁ kurvantīty arthaḥ | bhagavac-chikṣā ceyam—

yat karoṣi yad aśnāsi yaj juhoṣi dadāsi yat |

yat tapasyasi kaunteya tat kuruṣva mad-arpaṇam || [gītā. 9.27] iti |

śikṣāyāś cāsyā bhakti-prakaraṇa-paṭhitatvāt na karmi-viṣayatayā vyākhyā yuktā | karmiṇo hi karma-vaiphalyābhāvārthaṁ vaidikam eva karmārpayati | bhaktās tu bhagavat-svāmikatvenaivātmānaṁ jānantaḥ sva-kartavyaṁ vaidikaṁ laukikaṁ daihikaṁ ca karma sva-prabhu-pravartyamānaṁ pratiyantaḥ sarvam eva tasmin samaprayantīti mahān bhedaḥ | ata evātra yad aśnāsīty upanyastam, evam eva tatra śrī-rāmānujācārya-caraṇair api vyākhyātam | atra kurvāṇā iti varatmāna-nirdeśāt | bhaktiṁ kurvantīy ākhyāta-kriyāyā mukhyatvāc ceyaṁ karma-yoga-sahitā bhaktir ity ato bhakter asyāḥ karma-miśratā jñeyā | karma-miśrayā bhaktyā sādhyā jñāna-miśratayā ca sādhyā mukti-sahitā bhagavad-ratiṁ śānta-bhakti-nāmnī ātmārāmāś ca munaya [bhā.pu. 1.7.10] ity āder jñeyā ||36||

—o)0(o—

**|| 1.5.37 ||**

**oṁ namo bhagavate tubhyaṁ vāsudevāya dhīmahi |**

**pradyumnāyāniruddhāya namaḥ saṅkarṣaṇāya ca ||**

**śrīdharaḥ :** kīrtana-smaraṇa-rūpa-bhakti-hetutvam uktam, jñāna-hetutvam āha dvābhyām—nama iti | namo dhīmahi manasā namanaṁ kurvīmahi ||37||

**krama-sandarbhaḥ :** atha pañcarātra-vaktuḥ śrī-nārāyaṇād etaj janmani labdhaṁ sapraṇava-mantraṁ copadiśati—oṁ nama iti | caturvyūhātmako bhagavān evātra devatā | tatra śrī-vāsudeva-saṅkarṣaṇau vāma-dakṣiṇayor madhyato jñeyau | pradyumnaḥ saṅkarṣaṇasya dakṣiṇe | aniruddho vāsudevasya vāme | saṅkarṣaṇādi-krama-viparyayeṇa nirdeśas tu śrī-kṛṣṇa-caturvyūhatvaṁ bodhayati | tat-putra-pautratvena pradyumnāniruddhayos tan-nikaṭa-pāṭhāt ||37||

**viśvanāthaḥ :** tad evaṁ bhakti-rahitānāṁ jñāna-karmādīnāṁ naiṣkarmyaṁ [bhā.pu. 1.5.12] ety ādinā nindayā sarvathā heyatvam uktvā, tyaktvā svadharmaṁ [bhā.pu. 1.5.17] ity ādi śloka-trayyā paramopadeyāṁ śuddhāṁ nirguṇāṁ bhaktiṁ stutvā, ahaṁ purātīta-bhave [bhā.pu. 1.5.23-28] ity ādi-śloka-ṣaṭkena tasyā eva bhakter āvirbhāva-prakāraṁ prema-paryantāṁ vṛddhiṁ coktvā, adhikāri-viśeṣe punar upādeyaṁ bhakti-miśraṁ jñānaṁ tato’dhikāṁ karma-miśrāṁ bhaktiṁ coktvā, idānīṁ brūyuḥ snigdhasya śiṣyasya guravo guhyam apy uta [bhā.pu. 1.1.8] ity ukteḥ śrī-gurubhyaḥ prāptaṁ sva-mantram api tam upadidikṣus tatra śraddhām utpādayann āha dvābhyāṁ—oṁ nama iti | trayastriṁśad-akṣarātmako mantraś caturvyūhātmako bhagavān atra devatā saṅkarṣaṇādi, krama-viparyayeṇa nirdeśas tu śrī-kṛṣṇa-caturvyūhatvaṁ bodhayati tat-putra-pautratvena pradyumnāniruddhayos tan-nikaṭa-pāṭhāt | yad vā, pradyumnāniruddha-saṅkarṣaṇānāṁ krameṇa sṛṣṭi-sthiti-saṁhāra-kāraṇatvāt tathoktiḥ | namo dhīmahi namaskāraṁ dhyayema manasā namanaṁ kurvīmahīty arthaḥ ||37||

[atra prāyo yathāvat bhā. 6.16.18, 10.40.21, 11.5.29-mantrā draṣṭavyāh |]

—o)0(o—

**|| 1.5.38 ||**

**iti mūrty-abhidhānena mantra-mūrtim amūrtikam |**

**yajate yajña-puruṣaṁ sa samyag darśanaḥ pumān ||**

**śrīdharaḥ :** amūrtikaṁ mantrokta-vyatirikta-mūrti-śūnyam | yajate pūjayati sa pumān samyag darśano bhavati ||38||

**krama-sandarbhaḥ : mantra-mūrtiṁ** tad-ukta-mūrtim | tathāpy **amūrtikaṁ** prākṛta-mūrti-rahitam | **yajña-puruṣaṁ** pūjāyāṁ dhyeyākāram ity arthaḥ | **darśanasya samyaktvaṁ** śrī-bhagavad-āvirbhāvāt, na tu brahma-darśanavat khilatvam iti ||38||

**bhagavat-sandarbhaḥ** (70.5) : **mantra-mūrtiṁ** mantrokta-mūrtiṁ, mantro’pi mūrtir yasyeti vā | **amūrtikaṁ** mantrokta-vyatirikta-mūrti-śūnyaṁ; prākṛta-mūrti-rahitaṁ vā, mūrti-svarūpayor ekatvāt; prākṛtavan na vidyate pṛthaktvena mūrtir yasya, tathā-bhūtaṁ vā | **sa pumān samyag-darśanaḥ** sākṣāc-chrī-bhagavataḥ sākṣāt-kartṛtvād iti bhāvaḥ ||38||

**viśvanāthaḥ :** iti **mūrtīnāṁ** vāsudevādīnām **abhidhānena** nāma-catuṣṭayena **yajate** pañcarātrokta-vidhinā vāsudevāya namaḥ pradyumnāya nama ity evaṁ ṣoḍaśopacārair yaḥ pūjayet, **mantra-mūrtiṁ** mantra-dhyānokta-mūrtiṁ, mantreṇaiva japitenāvirbhavati mūrtiḥ śarīraṁ yasyeti vā | **amūrtikaṁ** prākṛta-mūrti-rahitam, akaṭhinaṁ kṛpārdram iti vā | mūrtiḥ kāṭhinya-kāyayor ity amaraḥ | **yajña-puruṣaṁ** yajanīyaṁ puruṣaṁ, **sa samyag-darśanaḥ** taṁ dṛṣṭvā anye’pi kṛtārthā bhavantīty arthaḥ |

yad vā, darśanaṁ jñānam | yad vā, dṛśyate’neneti darśanaṁ śāstraṁ, bhakti-pratipādakaṁ pañcarātrādi samyak dhanyam ātma-prasādakatvāt | na tu yenaivāsau na tuṣyeta manye tad-darśanaṁ khilaṁ [bhā.pu. 1.5.8] ity ukta-lakṣaṇaṁ bhakti-rahitaṁ śāstram eva khilam ity arthaḥ | tataś ca, kṛta-vedānta-darśanasyāpi tavāyam ātmā na vai parituṣṭaḥ, mama tu kṛta-pañcarātra-śāstrasyātmā sadā prasanna eveti bhāvaḥ ||38||

—o)0(o—

**|| 1.5.39 ||**

**imaṁ sva-nigamaṁ brahmann avetya mad-anuṣṭhitam |**

**adān me jñānam aiśvaryaṁ svasmin bhāvaṁ ca keśavaḥ ||**

**śrīdharaḥ :** evaṁ kṛtavati mayi hariḥ sva-sadṛśaṁ jñānādikaṁ dattavān ity āha | imaṁ **sva-nigamaṁ** svopadeśaṁ **mad-anuṣṭhitaṁ** mayānuṣṭhitam **avetya** jñātvā | **bhāvaṁ ca** prītiṁ ca ||39||

**krama-sandarbhaḥ : sva-nigamaṁ** nijāntaraṅga-parama-veda-rūpam | prathamato jñānaṁ svānubhavam | tata **aiśvaryaṁ** svāṇimādi-rūpam | tatas tatrānāsaktau **bhāvaṁ** sva-mahā-premāṇaṁ ca ||39||

**viśvanāthaḥ : sva-nigamaṁ** nijāntaraṅga-vedoktaṁ jñānaṁ prathamataḥ svānubhavam | tata **aiśvaryaṁ** svāṇimādi-rūpam | tatas tatra mamānāsaktim abhipretya **bhāvaṁ** sva-mahā-premāṇaṁ ca adāt | tataś ca mahyam apīmaṁ mantraṁ kṛpayopadiśeti prārthitena śrī-nāradena vyāsas tam eva mantram upadiṣṭam iti sudhīrbhir boddhavyam ||39||

—o)0(o—

**|| 1.5.40 ||**

**tvam apy adabhra-śruta viśrutaṁ vibhoḥ**

**samāpyate yena vidāṁ bubhutsitam |**

**prākhyāhi duḥkhair muhur arditātmanāṁ**

**saṅkleśa-nirvāṇam uśanti nānyathā ||**

**śrīdharaḥ :** atas tvam apy evaṁ kurv ity āha—tvam iti | adabhram analpaṁ śrutaṁ yasya, **he adabhra-śruta** ! **vibhor viśrutaṁ** yaśaḥ **prakhyāhi** kathaya | **yena** viśrutenabuddhena **vidāṁ viduṣāṁ bubhutsitaṁ** boddhum icchā **samāpyate | yad** yato **duḥkhaiḥ pīḍitānāṁ** kleśa-śāntiṁ prakārāntareṇa na manyante **||40||**

**krama-sandarbhaḥ :** yasmād evaṁ mama tad etat-paryantaṁ sarvaṁ tad-guṇa-śravaṇa-nidānakaṁ tac-chravaṇam eva tapa-ādīnāṁ paramaṁ phalam | tasmāt tvam apīti ||40||

**viśvanāthaḥ :** he **adabhra-śruta** ! analpa-veda-śāstra-jña ! he sarvajña ! ity arthaḥ | **vibhor** **viśrutaṁ** yaśaḥ **prakhyāhi** kathaya, yena viśrutena buddhena **vidāṁ** viduṣāṁ **bubhutsitaṁ** boddhum icchā **samāpyate |** tad-yaśo’mṛta-svāda-nimagnānāṁ sadā tad-eka-bhaktimatāṁ jñānāya spṛhaiva na bhaved ity arthaḥ | **anyathā** prakārāntareṇa **duḥkhaiḥ** pīḍitānāṁ jīvānāṁ kleśa-śāntiṁ **na uśanti** na manyante vivekinaḥ ||40||

—o)0(o—

iti sārārtha-darśinyāṁ harṣiṇyāṁ bhakta-cetasām |

prathame pañcamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

vyāsa-nārada-saṁvādo nāma

pañcamo’dhyāyaḥ |

||1.5||

(1.6)

### atha ṣaṣṭho’dhyāyaḥ

## vyāsa-nārada-saṁvādo nāma

**|| 1.6.1 ||**

**sūta uvāca—**

evaṁ niśamya bhagavān devarṣer janma karma ca |

bhūyaḥ papraccha taṁ brahman vyāsaḥ satyavatī-sutaḥ ||

**śrīdharaḥ :**

vyāsasya pratyayārthaṁ ca ṣaṣṭhe prāg-janma-saṁbhavam |

sva-bhāgyaṁ nāradaḥ prāha kṛṣṇa-saṁkathanodbhavam[[46]](#footnote-47) ||

**krama-sandarbhaḥ :** viśeṣa-jñānārthaṁ bhūyaḥ papraccha ||1||

**viśvanāthaḥ :**

ṣaṣṭhe gatvā vanaṁ kṛṣṇa-darśanaṁ tad-vacaḥ-śrutiḥ |

tad-datta-cinmaya-tanor nāradenāptir ucyate ||1||

—o)0(o—

**|| 1.6.2 ||**

**vyāsa uvāca—**

bhikṣubhir vipravasite vijñānādeṣṭṛbhis tava |

vartamāno vayasy ādye tataḥ kim akarod bhavān ||

**śrīdharaḥ :** svayam api tathā cikīrṣur gurūpadeśān anantara-bhāvi tac-caritaṁ pṛcchati—bhikṣubhir iti | viparavasite dūra-deśa-gamane kṛte sati | vijñānasyādeṣṭṛbhir upadeśa-kartṛbhiḥ ||2||

**krama-sandarbhaḥ :** bhikṣubhir vipravasite bhikṣūṇāṁ viśeṣeṇa pravāse jāte satīty arthaḥ ||2||

**viśvanāthaḥ :** vipravasite tasmāt pravāsato vicyute samprasāraṇābhāva ārṣaḥ | kim akarod itit tvac-chiṣyo’ham api tathā cikīrṣāmīti ||2||

—o)0(o—

**|| 1.6.3 ||**

svāyambhuva kayā vṛttyā vartitaṁ te paraṁ vayaḥ |

kathaṁ cedam udasrākṣīḥ kāle prāpte kalevaram ||

**śrīdharaḥ :** paraṁ vayaḥ uttaram āyuḥ | te tvayā vartitaṁ nītam | idam iti dāsī-putra-bhūtaṁ kalevaram udasrākṣīr utsṛṣṭavān asi ||3||

**krama-sandarbhaḥ :** idaṁ samprati varṇyamāṇam ||3||

**viśvanāthaḥ :** idaṁ dāsī-putra-bhūtaṁ kalevaraṁ katham utsṛṣṭāvān asi ||3||

—o)0(o—

**|| 1.6.4 ||**

prāk-kalpa-viṣayām etāṁ smṛtiṁ te muni-sattama |

na hy eṣa vyavadhāt kāla eṣa sarva-nirākṛtiḥ ||

**śrīdharaḥ :** eṣa kalpānta-lakṣaṇaḥ kālas te smṛtiṁ kathaṁ na vyavadhān na khaṇḍitavān | aḍ-āgamābhāvas tv ārṣaḥ | hi yata eṣa sarvasya nirākṛtir apalāpo yasmāt saḥ ||4||

**krama-sandarbhaḥ : *na vyākhyātam.***

**viśvanāthaḥ :** na vyavadhāt vavadhāya na khaṇḍitavān | aḍ-āgamābhāva ārṣaḥ | nirākṛtir vināśaḥ ||4||

—o)0(o—

**|| 1.6.5 ||**

**nārada uvāca—**

bhikṣubhir vipravasite vijñānādeṣṭṛbhir mama |

vartamāno vayasy ādye tata etad akāraṣam ||

**śrīdharaḥ :** akāraṣaṁ kṛtavān aham | repha-ṣa-kārayor viśleṣaś chando’nurodhena ||5||

**krama-sandarbhaḥ : *na vyākhyātam.***

**viśvanāthaḥ :** akāraṣam iti repha-ṣa-kārayor viśleṣaś chando’nurodhena | yad uktaṁ—mūrdha-rephāri-kalpyante chando-bhaṅga-bhayād iha iti ||5||

—o)0(o—

**|| 1.6.6 ||**

ekātmajā me jananī yoṣin mūḍhā ca kiṅkarī |

mayy ātmaje’nanya-gatau cakre snehānubandhanam ||

**śrīdharaḥ :** tatra tāvat kiṁcit kālaṁ tatraiva mātṛ-sneha-yantrito nyavasam ity āha tribhiḥ | eka evāham ātmajo yasya sā | yoṣid iti mūḍheti ca snehānubandhe hetuḥ ||6||

**krama-sandarbhaḥ : *na vyākhyātam.***

**viśvanāthaḥ :** ekāham evātmajo yasyāḥ sā ||4||

—o)0(o—

**|| 1.6.7 ||**

sāsvatantrā na kalpāsīd yoga-kṣemaṁ mamecchatī |

īśasya hi vaśe loko yoṣā dārumayī yathā ||

**śrīdharaḥ :** kiṁkarīty asyārthaṁ prapañcayati—seti | asvatantrā sā | ato na kalpā na samarthā āsīt | dārumayī yoṣety atipāravaśye dṛṣṭānataḥ ||7||

**krama-sandarbhaḥ : *na vyākhyātam.***

**viśvanāthaḥ :** asvatantrā ato na kalpā na samarthā ||7||

—o)0(o—

**|| 1.6.8 ||**

ahaṁ ca tad-brahma-kule ūṣivāṁs tad-upekṣayā |

dig-deśa-kālāvyutpanno bālakaḥ pañca-hāyanaḥ ||

**śrīdharaḥ :** tad evaṁ sā snehaṁ cakre’haṁ ca dig-ādiṣv anabhijño’tas tatraiva nyavasam ity āha | ahaṁ ca tasmin brahma-kule tasyā mātuḥ snehānubandhasyāvekṣayā | kadā viramed iti pratīkṣayety arthaḥ | ūṣivān vāsaṁ kṛtavān | pañca-hāyanaḥ pañca-varṣaḥ ||8||

**krama-sandarbhaḥ : *na vyākhyātam.***

**viśvanāthaḥ :** tad-apekṣayā tat-kartrīkā yā apekṣā tayā sā māṁ na tyajatīy aham apy avasam ity arthaḥ ||8||

—o)0(o—

**|| 1.6.9 ||**

ekadā nirgatāṁ gehād duhantīṁ niśi gāṁ pathi |

sarpo’daśat padā spṛṣṭaḥ kṛpaṇāṁ kāla-coditaḥ ||

**śrīdharaḥ :** gehān nirgatāṁ gāṁ duhantīm | hetau śatṛ-pratyayaḥ | dogdhuṁ nirgatām ity arthaḥ | padā pādenāspṛṣṭa īṣad ākrāntaḥ udaśad akhādat ||9||

**krama-sandarbhaḥ : *na vyākhyātam.***

**viśvanāthaḥ :** duhantīṁ dogdhum ||9||

—o)0(o—

**|| 1.6.10 ||**

tadā tad aham īśasya bhaktānāṁ śam abhīpsataḥ |

anugrahaṁ manyamānaḥ prātiṣṭhaṁ diśam uttarām ||

**śrīdharaḥ :** tan mātur maraṇaṁ bhaktānāṁ śaṁ kalyāṇam abhīpsata īśasyānugrahaṁ manyamānaḥ prātiṣṭhaṁ prasthito’smi ||10||

**krama-sandarbhaḥ : *na vyākhyātam.***

**viśvanāthaḥ :** tan mātur maraṇam īśasya mayānugrahaṁ manyamānaḥ prātiṣṭham akṛta-tat-sāmparāyika-vidhir eva gatavān parasmaipadam ārṣam ||10||

—o)0(o—

**|| 1.6.11 ||**

sphītāñ janapadāṁs tatra pura-grāma-vrajākarān |

kheṭa-kharvaṭa-vāṭīś ca vanāny upavanāni ca ||

**śrīdharaḥ :** sphītān janapadān atiyātaḥ san mahad vipinam adrākṣam iti cāturthenānvyaḥ | janapādiṣu nānā-guṇa-doṣa-yukteṣu sama-dṛṣṭiḥ sangato’ham iti tātparyārhaḥ | sphītān samṛddhān | janapadān deśān | tatra tasyāṁ diśi | pura-grāma-vrajākarān | tatra purāṇi rāja-dhānyaḥ | grāmā bhṛgu-proktāḥ—

viprāś ca vipra-bhṛtyāś ca yatra caiva vasanti te |

sa tu grāma iti proktaḥ śūdrāṇāṁ vāsa eva ca || iti |

vrajā gokulāni | ākarā ratnādy-utpatti-sthānāni tān | khetāḥ karṣaka-grāmāḥ | kharvaṭā giri-taṭa-grāmāḥ, bhṛgu-proktā vā —

ekato yatra tu grāmo nagaraṁ caikataḥ sthitam |

miśraṁ tu kharvaṭaṁ nāma nadī-giri-samāśrayam || iti |

vāṭyaḥ pūga-puṣpādīnāṁ vātikās tāḥ | vanāni svataḥ-siddha-vṛkṣānāṁ samūhāḥ | upavanāni ropita-vṛkṣānāṁ samūhāḥ | tāni ca ||11||

**krama-sandarbhaḥ : *na vyākhyātam.***

**viśvanāthaḥ :** jana-padādīn atikramya yātaḥ san mahad vipinam adrākṣam iti caturthenānvayaḥ | tatra purāṇi rāja-dhānyaḥ | grāmā bhṛgu-proktāḥ—

viprāś ca vipra-bhṛtyāś ca yatra caiva vasanti te |

sa tu grāma iti proktaḥ śūdrāṇāṁ vāsa eva ca || iti |

vrajā gokulāni | ākarā ratnādy-utpatti-sthānāni tān | khetāḥ karṣaka-grāmāḥ | kharvaṭā giri-taṭa-grāmāḥ, bhṛgu-proktā vā —

ekato yatra tu grāmo nagaraṁ caikataḥ sthitam |

miśraṁ tu kharvaṭaṁ nāma nadī-giri-samāśrayam || iti |

vāṭyaḥ pūga-puṣpa-vātikāḥ | vanāni svataḥ-siddha-vṛkṣānāṁ samūhāḥ | upavanāni ropita-vṛkṣa-saṅghāḥ ||11||

—o)0(o—

**|| 1.6.12 ||**

citra-dhātu-vicitrādrīn ibha-bhagna-bhuja-drumān |

jalāśayāñ chiva-jalān nalinīḥ sura-sevitāḥ ||

**śrīdharaḥ :** citrair dhātubhiḥ svarṇa-jatādyair vicitrān adrīṁś ca | ibhair bhagnā bhujāḥ śākhā yeṣāṁ te drumā yeṣu tān | śivāni bhadrāṇi jalāni yeṣāṁ tān | naliṇīḥ sarasīḥ ||12||

**krama-sandarbhaḥ : *na vyākhyātam.***

**viśvanāthaḥ :** citrair dhātubhiḥ svarṇa-jatādyair vicitrān adrīn | ibhair bhagnā bhujāḥ śākhā yeṣāṁ te drumā yeṣu tān | naliṇīḥ sarasīḥ ||12||

—o)0(o—

**|| 1.6.13 ||**

citra-svanaiḥ patra-rathair vibhramad bhramara-śriyaḥ |

nala-veṇu-śaras-tanba- kuśa-kīcaka-gahvaram ||

**śrīdharaḥ :** citrāḥ svanā yeṣāṁ taiḥ patra-rathaiḥ pakṣibhis tan-nāda-prabuddhair ity arthaḥ | vibhramadbhir bhramaraiḥ śrīḥ śobhā yāsāṁ tā nalinī-ratiyāto’tikramya gataḥ san mahad vipinaṁ vanam adrākṣam | kīdṛśam ? nala-veṇu-śarāṇāṁ stambhaiḥ kuśaiḥ kīcakaiś ca gahvaraṁ durgatam | tatra veṇu-jātaya eva vipulāntarāla-garbhāḥ kīcakāḥ ||13||

**krama-sandarbhaḥ : *na vyākhyātam.***

**viśvanāthaḥ :** kīdṛśīḥ ? patra-rathaiḥ pakṣibhir hetu-bhūtair vibhramadbhir prabuddhā itas tataś caladbhir bhramaraiḥ śrīḥ śobhā yāsāṁ tāḥ | atayātaḥ atikramya yātaḥ nalādibhir gahvaraṁ vipinam adrākṣam ity anvayaḥ | stambo gucchas tṛṇādinaḥ | veṇavaḥ kīcakās te sūrye svananty aniloddhatā ity amaraḥ ||13||

—o)0(o—

**|| 1.6.14 ||**

eka evātiyāto’ham adrākṣaṁ vipinaṁ mahat |

ghoraṁ pratibhayākāraṁ vyālolūka-śivājiram ||

**madhvaḥ** : mṛgayā-jīvināṁ kheṭo vāṭī-puṣpojīvinām |

grāmo bahu-janākīrṇo rāja-rājāśrayaṁ puram |

jalasthalāyate sphītaṁ pattanaṁ kīrtyate budhaiḥ || iti skānde ||11-14||

**śrīdharaḥ :** ghoraṁ duḥsaham | pratibhayākāraṁ bhayaṅkara-rūpam | vyālādīnām ajiraṁ krīḍā-sthānam ||14||

**krama-sandarbhaḥ :** *na vyākhyātam.*

**viśvanāthaḥ :** ghoraṁ duṣprekṣyaṁ yataḥ pratibhayākāraṁ bhayaṅkara-rūpam | vyālādīnām ajīraṁ krīḍā-sthānaṁ teṣu teṣu bahu-vismayāspadeṣu bhītyāspadeṣu ca dṛṣṭeṣv api na me vismayo nāpi bhītir abhūt man-manas tadā bhagavan-mādhuryāsvāda-mātrāviṣṭatvād iti bhāvaḥ ||14||

—o)0(o—

**|| 1.6.15 ||**

pariśrāntendriyātmāhaṁ tṛṭ-parīto bubhukṣitaḥ |

snātvā pītvā hrade nadyā upaspṛṣṭo gata-śramaḥ ||

**śrīdharaḥ :** pariśrāntānīndriyāṇy ātmā dehaś ca yasya | tṛṣā parīto vyāptaḥ | upaspṛṣṭa ācāntaḥ ||15||

**krama-sandarbhaḥ :** pariśrānteti yugmakam ||15||

**viśvanāthaḥ : *na vyākhyātam.***

—o)0(o—

**|| 1.6.16 ||**

tasmin nirmanuje’raṇye pippalopastha āśritaḥ[[47]](#footnote-48) |

ātmanātmānam ātmasthaṁ yathā-śrutam acintayam ||

**śrīdharaḥ :** pippalopasthe aśvattha-mūle | āśritaḥ upaviṣṭaḥ | ātmanā buddhyā manasā vā | ātma-sthaṁ hṛdi-stham | ātmānaṁ paramātmānam ||16||

**krama-sandarbhaḥ : *na vyākhyātam.***

**viśvanāthaḥ :** pippalopasthe aśvattha-mūle | āśritaḥ upaviṣṭaḥ | ātmanā buddhyā | ātma-stham upapanna-prematvān manasy avicchedenaiva kṛta-vāsam | ātmānaṁ paramātmānam | tatrāpi yathāśrutaṁ mantropadiṣṭa-dhyānam atikramya acintayam ||16||

—o)0(o—

**|| 1.6.17 ||**

dhyāyataś caraṇāmbhojaṁ bhāva-nirjita-cetasā |

autkaṇṭhyāśru-kalākṣasya hṛdy āsīn me śanair hariḥ ||

**śrīdharaḥ :** bhāvena bhaktyā nirjitaṁ vaśī-kṛtaṁ yac cetas tena | autkaṇṭhyenāśru-kalāyukte akṣiṇī yasya ||17||

**krama-sandarbhaḥ :** *na vyākhyātam.*

**viśvanāthaḥ :** bhāva-nirjitena prema-vaśīkṛtena cetasā manasā hṛdi manasy eva dhyāyato mama hariḥ śanaiḥ krameṇāsīti āgatyāgre babhūva | yad vā, śanair iti prathamaṁ hṛdy āvirbabhūva | tato hṛd-vṛttiṣu tisṛṣu nāsikā-śrotra-cakṣuṣv api sāṅga-saurabhya-nūpura-sausvarya-śrī-mukha-saundarya-grahaṇārtham āvirbabhūva | kīdṛśasya mama ? autkaṇṭhyenāśrūṇi kalayato dhārayato’kṣiṇī yasya tasya ||17||

—o)0(o—

**|| 1.6.18 ||**

premātibhara-nirbhinna- pulakāṅgo’tinirvṛtaḥ |

ānanda-samplave līno nāpaśyam ubhayaṁ mune ||

**madhvaḥ :** ubhayaṁ dvitīyaṁ nāpaśyaṁ, tam evāpaśyam ||18||

**śrīdharaḥ :** premṇo’tibhareṇa nirbhinna-pulakāny aṅgāni yasya | ānandānāṁ saṁplave mahā-pure paramānande | ubhayam ātmānaṁ paraṁ ca ||18||

**krama-sandarbhaḥ :** *na vyākhyātam.*

**viśvanāthaḥ :** premṇo’tibhareṇa atyādhikyena nirbhinnāni atibhinnāni pulaka-yuktāni ca aṅgāni yasya saḥ | prema-rūpāṇy eva sarvāṇy aṅgāni tadānīm abhavann ity arthaḥ | yad vā, niḥśeṣeṇa bhinnāni vidīrṇānīva voḍhum asāmarthyād eveti bhāvaḥ | ānanda-samplave līno labdhānanda-mūrccha ity arthaḥ | ubhayam ātmānaṁ paraṁ ca nāpaśyam ||18||

—o)0(o—

**|| 1.6.19 ||**

rūpaṁ bhagavato yat tan manaḥ-kāntaṁ śucāpaham |

apaśyan sahasottasthe[[48]](#footnote-49) vaiklavyād durmanā iva ||

**śrīdharaḥ :** manasaḥ kāntam abhīṣṭam | śucā śokas tām apahantīti tathā tat | uttasthe vyutthito’smi ||19||

**krama-sandarbhaḥ :** *na vyākhyātam.*

**viśvanāthaḥ :** punaś ca sahasaiva tad-rūpam apaśyan uttasthe utthito’smi | yathā prāpty-acyuta-nidhir jano durmanā bhavati athaivety arthaḥ ||19||

—o)0(o—

**|| 1.6.20 ||**

didṛkṣus tad ahaṁ bhūyaḥ praṇidhāya mano hṛdi |

vīkṣamāṇo’pi nāpaśyam avitṛpta ivāturaḥ ||

**śrīdharaḥ :** hṛdi manaḥ praṇidhāya sthirī-kṛtyāvitṛpto’ham ātura ivābhavam iti śeṣaḥ ||20||

**krama-sandarbhaḥ : *na vyākhyātam.***

**viśvanāthaḥ :** praṇidhāya sthirīkṛtya ||20||

—o)0(o—

**|| 1.6.21 ||**

evaṁ yatantaṁ vijane mām āhāgocaro girām |

gambhīra-ślakṣṇayā vācā śucaḥ praśamayann iva ||

**śrīdharaḥ :** girām agocaraḥ saṁvedanasya[[49]](#footnote-50) viṣaya-bhūta īśvaraḥ ||21||

**krama-sandarbhaḥ : *na vyākhyātam.***

**viśvanāthaḥ :** girām agocaraḥ yato vāco nivartante iti śruteḥ | sarvair eva vacana-gocarī-kartum aśakyo’pi bhagavān mām āha—svīya-vacana-sausvaryaṁ śravaṇābhyāṁ mām anubhāvayāmāsa | evaṁ nāradasya vaidha-bhaktimattvād bhagavat-saurabhya-saundarya-sausvaryāṇāṁ trayāṇām eva mādhuryāṇām anubhavaḥ sādhaka-dehe anyeṣāṁ sarveṣāṁ tu tan-mādhuryāṇāṁ siddha-deha eva bhāvī jñeyaḥ | śucas tad-darśanodbhūta-duḥkha-śokān praśamayan dūrīkurvan | atra viyogautkaṇṭhyavataḥ premṇaḥ sarvathā tṛpty-abhāva-dharmatvād iva-śabdaḥ ||21||

—o)0(o—

**|| 1.6.22 ||**

hantāsmin janmani bhavān mā māṁ draṣṭum ihārhati |

avipakva-kaṣāyāṇāṁ durdarśo’haṁ kuyoginām ||

**śrīdharaḥ :** hanteti sānukampa-saṁbodhane | mā iti **māṁ draṣṭuṁ nārhati** | yato na **vipakvā** dagdhāḥ **kasāyā** malā kāmādayo yeṣāṁ, teṣāṁ **kuyoginām** aniṣpanna-yogānām ||22||

**krama-sandarbhaḥ :** bhaktiḥ pravṛttātma-rajas-tamopahā [bhā.pu. 1.5.28] ity uktatvāt | **kaṣāyo**’tra sāttviko vana-vāsādy-āgrahaḥ—

vanaṁ tu sāttviko vāso grāmyo rājasa ucyate |

tāmasaṁ dyūta-sadanaṁ man-niketaṁ tu nirguṇam || [11.25.25] ity-ādi |

utkaṇṭhā-vardhanārthaṁ cedam ||22||

**viśvanāthaḥ :** vimohety ata āha—hanteti sānukampā-sambodhanam | asmin janmani sādhaka-dehe mā iti māṁ draṣṭuṁ nārhati | na vpakvāḥ, na dagdhāḥ kaṣāyā malāḥ kāmādayo yeṣāṁ teṣāṁ kuyoginām ahaṁ durdarśaḥ adṛśyaḥ tubhyaṁ tu darśanaṁ dattam eveti tvaṁ tu kuyogī na bhavasīti bhāvaḥ ||22||

—o)0(o—

**|| 1.6.23 ||**

sakṛd yad darśitaṁ rūpam etat kāmāya te’nagha |

mat-kāmaḥ śanakaiḥ sādhu sarvān muñcati hṛc-chayān ||

**śrīdharaḥ :** kutas tarhi dṛṣṭo’si ? tatrāha—**sakṛd darśitaṁ** mayeti **yad etat kāmāya** mayy anurāgāya | tvat-kāmena kim ? ity ata āha—**mat-kāmaḥ** pumān | **hṛc-chayān** kāmān ||23||

**krama-sandarbhaḥ :** tathaivāha—sakṛd iti | yena kaṣāyā api naśyantīty āha—mat-kāma iti | **hṛcchayān** anya-vāsanāḥ ||23||

**viśvanāthaḥ :** tarhi hā hā ! punar apy eka-vāraṁ darśanaṁ dehi ! ity ata āha—sakṛd iti | etad eka-vāra-darśanaṁ **te kāmāya** tan manorathaṁ sādhayituṁ yogyam ity arthaḥ, na tu muhur darśanam | autkaṇṭhasyānativṛddhyā premṇo’py anativṛddhas tasya tāruṇyaṁ na syād iti bhāvaḥ | ata eva jāta-premṇe bhaktāya sādhaka-dehe eka-vāram eva darśanaṁ dadāmīti mama niyamaḥ | yathā sādhaka-dehe bāla-bhūtaḥ premā viyogautkaṇṭhyena labdhātivṛddhiḥ siddha-dehe taruṇaḥ san, svādhāraṁ bhaktaṁ muhur api māṁ darśayati, sākṣāt sevayati ceti sva-bhakta-manoratha-pūrti-prakāram aham eva jānāmi, na tu me svabhakta iti bhāvaḥ |

**mat-kāmaḥ**—yo hi māṁ kāmayate, mātraṁ mad-darśanālābhe’pīty arthaḥ | **hṛcchayān** viṣaya-vāsanāḥ | atrāpi sarvān mokṣyasi hṛcchayān ity anukter nāradaṁ prati nedaṁ vākyaṁ, kintu sva-bhakteḥ svabhāvaṁ tvaṁ jñāpayāmāsety evātra tattvam | sarvam idaṁ dainya-vardhanārtham ity eke ||23||

—o)0(o—

**|| 1.6.24 ||**

sat-sevayādīrghayāpi jātā mayi dṛḍhā matiḥ |

hitvāvadyam imaṁ lokaṁ gantā maj-janatām asi ||

**śrīdharaḥ :** adīrghayāpi satāṁ sevayā | avadyaṁ nindyam | imaṁ lokaṁ dehaṁ hitvā | maj-janatāṁ mat-pārṣadatāṁ gantāsi ||24||

**krama-sandarbhaḥ :** matir iti—askhalitā matiḥ [bhā.pu. 1.5.27] iti svayam uktā yā, saiva | mateḥ phalam āha—hitveti ||24||

**viśvanāthaḥ :** adīrghayā alpayāpi avadyaṁ nindya-lokaṁ sāṁsarika-janāvāsaṁ tribhuvanam eva tyaktvā maj-janatāṁ mat-pārṣadatvaṁ gamiṣyasi ||24||

—o)0(o—

**|| 1.6.25 ||**

matir mayi nibaddheyaṁ na vipadyeta karhicit |

prajā-sarga-nirodhe’pi smṛtiś ca mad-anugrahāt ||

**śrīdharaḥ :** prajānāṁ sarge sṛṣṭau nirodhe saṁhare’pi | prajā-sargasya nirodha iti vā ||25||

**krama-sandarbhaḥ :** nanu yady antaraiva sā naśyet, tarhi kiṁ kartavyam ? tatrāha—matir mayīti | matir iti kiṁ vaktavyam ? smṛtiś cej janma-viṣayā ||25||

**viśvanāthaḥ :** na vipadyeta yato mayi nibaddhā sthāpitā premṇaivety arthaḥ | mama nityatvāt matir api nityaivety arthaḥ ||25||

—o)0(o—

**|| 1.6.26 ||**

etāvad uktvopararāma tan mahad

bhūtaṁ nabho-liṅgam aliṅgam īśvaram |

ahaṁ ca tasmai mahatāṁ mahīyase

śīrṣṇāvanāmaṁ vidadhe’nukampitaḥ ||

**śrīdharaḥ :** tat prasiddhaṁ **mahad-bhutam,** asya mahato bhūtasya niḥśvasitam etad yad ṛg-veda [bṛ.ā.u. 2.4.10] ity-ādi-śruteḥ | kīdṛśam ? **īśvaraṁ** sarva-niyantṛ | nabhasi liṅgaṁ mūrtir yasya tan **nabho-liṅgam** | sannihitam api na liṅgyata ity **aliṅgaṁ,** **tasmai** adṛṣṭāya bhagavate’vanāmaṁ praṇāmaṁ vidadhe kṛtavān aham | tenānukampitaḥ san ||26||

**krama-sandarbhaḥ :** *na vyākhyātam.*

**viśvanāthaḥ :** **mahad-bhūtam** iti klīb-liṅgaṁ bhagavan-nāma—asya mahato bhūtasya niḥśvasitam etad yad ṛg-veda [bṛ.ā.u. 2.4.10] ity-ādi-śruteḥ | tena yasya niḥśvasitam eva catvāro vedās tasya vacanaṁ tato’py atipramāṇam iti bhāva īśvaram | atinikṛṣṭāya dāsī-putrāyāpi mahyaṁ tathā vara-pradānaṁ yad idam api tasyaikam īśvaratvam iti bhāvaḥ | nabhasi ākāśa eva liṅgaṁ cihnaṁ śrī-mukha-vacana-rūpaṁ yasya tat yato na liṅgyate na lakṣyate cakṣurbhyām adṛṣṭatvād aliṅgam ||26||

—o)0(o—

**|| 1.6.27 ||**

nāmāny anantasya hata-trapaḥ paṭhan

guhyāni bhadrāṇi kṛtāni ca smaran |

gāṁ paryaṭaṁs tuṣṭa-manā gata-spṛhaḥ

kālaṁ pratīkṣan vimado vimatsaraḥ ||

**śrīdharaḥ :** anantasya[[50]](#footnote-51) nāmāni paṭhann anavarataṁ gṛṇan hata-trapas tyakta-lajjo vimatsaro jāto’smīti śeṣaḥ ||27||

**krama-sandarbhaḥ :** guhyāni gopyāni yāni bhadrāṇi sarvottamāni kṛtāni, preyasyādibhiḥ saha prema-paripāṭī-maya-līlās tāni tu yathādhikāraṁ smarann eva, na tu prakāśayan | tata eva tuṣṭa-manāḥ spṛhāntara-śūnyaś ca san pūrvata eva tu vimado vimatsaraś ca san, kevalaṁ kālaṁ tat-kṛpāvasaraṁ pratīkṣamāṇo’haṁ babhūveti śeṣaḥ ||27||

**viśvanāthaḥ :** kṛtāni caritāni kālaṁ pratīkṣan sa kālo me kadā bhaviṣyati yatra tat-pārṣadatāṁ yāsyāmīti bhagavat-pārṣado bhaviṣyāmi ? ko’nyo varāko mat-sama ity evaṁ mada-matsarau mama nābhūtām ||27||

—o)0(o—

**|| 1.6.28 ||**

evaṁ kṛṣṇa-mater brahman nāsaktasyāmalātmanaḥ |

kālaḥ prādurabhūt kāle taḍit saudāmanī yathā ||

**śrīdharaḥ :** kāle svāvasare kālo mṛtyuḥ prādur-abhūd āvir-babhūva | akasmāt prādur-bhāve dṛṣṭāntaḥ—taḍid iveti | saudāmanīti viśeṣaṇaṁ sphuṭatva-pradarśanārtham | tayā hi sudāmā[[51]](#footnote-52) mālā tatra bhavā saudamanī mālākārety arthaḥ | yad vā sudāmā-nāmā kaścit sphaṭika-parvataḥ | tataḥ tenaika-dig iti sūtreṇāṇ | sphaṭikādi-maya-parvata-prānte bhavā hi vidyud ati-sphuṭā bhavati tadvad ity arthaḥ | yad vā taḍid ity antike ity arthaḥ | taḍid ity antika-vadhayor iti nairukta-smaraṇāt ||28||

**krama-sandarbhaḥ :** kālas tat-kṛpāvasaraḥ prādurabhūt | kāle prārabdha-kṣaye | yathāvagraha-kṣaye taḍit saudāmanīti—go-balīvarda-nyāyena cānadhikārtham idam ||28||

**viśvanāthaḥ :** kāle mama sthūla-deha-bhaṅga-samaye kālaḥ prādurabhūt yaṁ kālaṁ pratīkṣamāṇaḥ pūrvaṁ cirād abhūvaṁ sa ity arthaḥ | rājño gamana-samaye tasya gamana-samayam itivat | buddhir hi bhagavati abhede’pi bhedaṁ janayatīty anunyāsaḥ kālayos tayor akasmād yugapad evādhārādheya-bhāvena prādurbhāve dṛṣṭāntaḥ | taḍiti vidyuti saudāmanī yathā | ekasyāṁ saudāminyāṁ tathaivānyā saudāminī kadācid yathā bhavati tathaiva mama pāñcabhautika-deha-bhaṅga-kāle eva pārṣada-deha-prāpti-kāle’bhūd ity arthaḥ ||28||

—o)0(o—

**|| 1.6.29 ||**

prayujyamāne mayi tāṁ śuddhāṁ bhāgavatīṁ tanum |

ārabdha-karma-nirvāṇo nyapatat pāñca-bhautikaḥ ||

**śrīdharaḥ :** prayujyamāne mayi tām iti | ayam arthaḥ—hitvāvadyam imaṁ lokaṁ gantā maj-janatām asi [1.6.24] iti yā bhāgavatī bhagavat-pārṣada-rūpā śuddhā sattva-mayī tanuḥ pratiśrutā, tāṁ prati bhagavatā mayi prayujyamāne nīyamāne ārabdhaṁ yat karma tan nirvāṇaṁ samāptaṁ yasya, ārabdha-karmaṇo nirvāṇam eva yasyeti vā | sa pañca-bhūtātmako deho nyapatat | anena pārṣada-tanūnām akarmārabdhatvaṁ śuddhatvaṁ nityatvam ity ādi sūcitaṁ bhavati ||29||

**krama-sandarbhaḥ :** bhāgavatīṁ bhagavad-aṅga-jyotir-aṁśa-rūpāṁ śuddhāṁ prakṛti-sparśa-śūnyām | nyapatad iti prāktana-liṅga-śarīra-bhaṅgo’pi lakṣitaḥ | tādṛśa-bhagavan-niṣṭhe prārabdha-karma-paryantam eva tat-sthiteḥ | ittham eva tīkā ca—anena pārṣada-tanūnām ity ādi ||29||

**viśvanāthaḥ :** tāṁ pūrvoktāṁ hitvāvadyam imaṁ lokaṁ gantā maj-janatām asi [bhā.pu. 1.6.24] iti bhagavatā pratiśrutāṁ śuddhāṁ śuddha-sattvay;ṁ yato bhāgavatīṁ na tu māyikīṁ tanuṁ prati mayi prayujyamāne bhagavataiva nīyamāne sati mama pāñcabhautiko deho nyapatat | goṣu duhyamānāsu gata iti dohana-gamanayor iva mama bhautika-deha-tyāga-cinmaya-deha-prāptyos tulya-kālatvam evābhūd ity arthaḥ | hitvāvadyam imaṁ lokam iti bhavad-uktau ktvā-pratyayas tulya-kāla eva | yad uktam—kvacit tulya-kāle’pi upaviśya bhuṅkte ṛṇat-kṛtya patati cakṣuḥ saṁmīlya hasati mukhaṁ vyādāya svapitīty ādikam upasaṅkhyeyam iti bhāṣā-vṛttau, anena pārṣada-tanūnām akarmārabdhatvaṁ śuddhatvaṁ nityatvam ity ādi sūcitaṁ bhavati iti śrīdhara-svāmi-caraṇāḥ | atrārabdhānāṁ karmaṇāṁ tāpakatvād agni-tulyānāṁ nirvāṇo nāśo yatra sa iti bahuvrīhiṇā na kevalaṁ tadānīm eva prārabdha-nāśa iti labhyate deha-pātāt pūrva-kāle’pi tan-nāśe tat-prayoga-siddheḥ, na ca jāta-premṇo bhaktasyāpi prārabdhaṁ tiṣṭhatīti śuddha-bhaktānāṁ mataṁ sādhana-daśāyām eva tan-nāśāt | yad vakṣyate priyavrata-kathāyām—

naivaṁ-vidhaḥ puruṣa-kāra urukramasya

puṁsāṁ tad-aṅghri-rajasā jita-ṣaḍ-guṇānām |

citraṁ vidūra-vigataḥ sakṛd ādadīta

yan-nāmadheyam adhunā sa jahāti bandham || [bhā.pu. 5.1.34]

asyārthaḥ—evaṁ-vidhaṁ pauruṣaṁ na citram | citraṁ khalv etad eva kiṁ tad ity ata āha—vidūra-vigato’ntyajo’pi yan nāmadheyaṁ sakṛd ādadīta yaḥ saḥ | adhunā nāma-grahaṇa-sama-kāla eva tanvaṁ tanūṁ jahāti | atra nāma-grahaṇa-sama-kāla tanū-tyāgādarśanāt tanvārambhakaṁ prārabdha-karmaiva tanū-śabdena labhyate ity eke prāhur, apare tu bhakti-samparkāt sparśa-maṇi-nyāyena triguṇa-mayī-tanūr eva triguṇātītā bhavati dhruvādau tathā darśanād atra tasyās traiguṇya-tyāga eva tanū-tyāga ucyate | etac ca rāsārambhe—jahur guṇa-mayaṁ dehaṁ [bhā.pu. 10.29.11] ity atra prapañcayiṣyate | kvacit tu matāntarotkhātābhāvārthaṁ sva-bhaktānāṁ deha-tyāgo’pi bhagavatā darśyata ity āhuḥ, yathā jāta-premṇo’pi nāradasya deha-tyāgas tad api prārabdha-karma-nāśe bhakty-ārambha eva vyākhyeyaḥ | yad uktaṁ śrī-rūpa-gosvāmi-caraṇaiḥ nāmāṣṭake—

yad brahma-sākṣāt-kṛti-niṣṭhayāpi

vināśam āyāti vinā na bhogaiḥ |

apaiti nāma sphuraṇena tat te

prārabdha-karmeti virauti vedaḥ || [nāmāṣṭaka, 4] iti |

prārabdha-nāśa eva deha-pātaity abhiprāye prārabdha-karma-nirvāṇe nyapatat pāñcabhautika iti saptamy-antam eva padaṁ prayujyate ity avadheyam | tad aprayujya bahuvrīhi-prayogeṇa bhaktānāṁ prārabdha-karma-nirvāṇādhikaraṇībhūta eva dehaḥ paten na tu tato’nya iti jñāpitam ||29||

—o)0(o—

**|| 1.6.30 ||**

kalpānta idam ādāya śayāne’mbhasy udanvataḥ |

śiśayiṣor anuprāṇaṁ viviśe’ntar ahaṁ vibhoḥ ||

**śrīdharaḥ :** idaṁ trailokyam ādāyopasaṁhṛtyodanvata ekārṇavasyāmbhasi śayane śrī-nārāyaṇo śiśayoṣoḥ śayanaṁ kartum icchor vibhor brahmaṇo’ntar madhyam anuprāṇaṁ niḥśvāsena saha vivaśo praviṣṭo’haṁ

tato’vatīrya viśvātmā deham āviśya cakriṇaḥ |

avāpa vaiṣṇavīṁ nidrām ekī-bhūyātha viṣṇunā ||

iti kaurmokteḥ | “svāyane’mbhasi” iti pāṭhe svāyane svasyāyane āśraye’mbhasi śiśayiṣor brahmaṇa iti śrī-nārāyaṇenābheda-vivakṣayoktam ity avagantavyam ||30||

**krama-sandarbhaḥ :** viviśa ity ādi līlayaiveti jñeyam ||30||

**viśvanāthaḥ :** nanu tava nitya-tanutve katham asmin kalpe svāyambhuve manvantare utsaṅgān nārado jajñe iti brahmaṇaḥ sakāśāt tava janma-prasiddhiḥ ? satyam, nitya-tanor eva bhagavato līlā-viśeṣārthaṁ devaky-ādi-garbhe praveśa iva mamāpi brahma-putratva-līlārthaṁ pūrva-kalpānta eva brahma-śarīre praveśo’bhūd ity āha—kalpānta iti | idaṁ trailokyam ādāya upasaṁhṛtya udanvataḥ ekārṇavasyāmbhasi śayāne śrī-nārāyaṇe śiśayiṣoḥ śayanaṁ kartum icchor vibhor brahmaṇaḥ antar madhyam anu prāṇaṁ viviśe praviṣṭo’ham |

tato’vatīrya viśvātmā deham āviśya cakriṇaḥ |

avāpa vaiṣṇavīṁ nidrām ekībhūyātha viṣṇunā || iti kūrmoktaḥ |

“svāyane’mbhasi” iti pāṭhe svāyane svasyādhikaraṇe’mbhasīti nārāyaṇe’mbhasīta nārāyaṇenābheda-vivakṣayeti mantavyam ||30||

—o)0(o—

**|| 1.6.31 ||**

sahasra-yuga-paryante utthāyedaṁ sisṛkṣataḥ |

marīci-miśrā ṛṣayaḥ prāṇebhyo’haṁ ca jajñire ||

**śrīdharaḥ :** prāṇebhya indriyebhyo’haṁ marīci-miśrās ta-mukhyā ṛṣayaś ca jajñire ||31||

**krama-sandarbhaḥ :** sahasra-yugeti | yuga-śabdo’tra caturyuga-paraḥ | jajñimaha iti vaktavye jajñira ity ārṣam | marīci-miśrā ity asyāyaṁ bhāvaḥ | yathā marīcy-ādīnāṁ brāhma-kalpād anuvṛttānāṁ samprati supta-prabuddhataiva janmocyate, tatheti jñeyam | atredaṁ vivecanīyam–sarveṣu vaikuṇṭheṣu, sarveṣu kāleṣu ca, śrī-nāradasya nityatā śrūyata iti, yadyapy etan na ghaṭate, tathāpi nitya-śrī-nārada-sārūpyādikaṁ prāptaṁ mahā-bhāgadheyaṁ jīva-viśeṣam avalambya ghaṭata iti ||31||

**viśvanāthaḥ :** sahasra-yugasya paryante parisamāptau pūrva-kalpāne etat-kalpādāv ity arthaḥ | marīci-miśrā marīcy-ādyaḥ prāṇebhyaḥ indriyebhyaḥ jajñimaha iti vaktavye jajñire ity ārṣam ||31||

—o)0(o—

**|| 1.6.32 ||**

antar bahiś ca lokāṁs trīn paryemy askandita-vrataḥ |

anugrahān mahā-viṣṇor avighāta-gatiḥ kvacit ||

**śrīdharaḥ :** ye karmiṇas te bahir na yānti | ye tapa-ādibhir brahma-lokaṁ[[52]](#footnote-53) gatās te’ntar na yānti | ahaṁ tu mahā-viṣṇor anugrahād akhaṇḍita-brahma-carya-vrataḥ sann antar bahiś ca paryemi paryaṭāmi | kvacid apy avighātāpratihatā gatir yasya saḥ ||32||

**krama-sandarbhaḥ :** askandita-vrato niścala-bhagavad-bhakti-niyamaḥ | kvacid vaikuṇṭhādāv api ||32||

**viśvanāthaḥ :** na ca marīcy-ādayaḥ prākṛtāḥ sva-sva-karma-patitāḥ ivāhaṁ kvāpi karmaṇi nāpi sanakādyā iva jñāne’pi niyuktaḥ, kiṁ tv ahaṁ pravṛtti-nivṛtti-dharmātīto hariṁ bhajann eva svacchandena varte ity āha antar iti | ye karmiṇas te bahir na yānti | aśaktaiḥ tapa-ādibhir brahma-lokaṁ gatā antar na yānti karma-bandha-bhīteḥ | ahaṁ tu akhaṇḍita-sva-bhakti-niṣṭhaḥ sann antar bahiś ca paryemi paryaṭāmi | yad vā, bahir brahmāṇḍāt mahā-vaikuṇṭhe’pi ata evoktaṁ nārasiṁhe—

sanakādyā nivṛttākhye te ca dharme niyojitāḥ |

pravṛttākhye marīcādyā muktvaikaṁ nāradaṁ munim || iti ||32||

—o)0(o—

**|| 1.6.33 ||**

deva-dattām imāṁ vīṇāṁ svara-brahma-vibhūṣitām |

mūrcchayitvā hari-kathāṁ gāyamānaś carāmy aham ||

**śrīdharaḥ :** kim iti paryaṭasi ? īśvarājñayā loka-maṅgalārtham ity āha caturbhiḥ | deveneśvareṇa dattām | svarā niṣāda-rṣabha-gāndhāra-ṣaḍja-madhyama-dhaivata-pañcamā iti sapta ta eva brahma, brahmābhivyañjakatvāt | tena vibhūṣitām | svataḥ-siddha-sapta-svarām ity arthaḥ | mūrcchayitvā mūrcchanālāpavatīṁ kṛtvā ||33||

**krama-sandarbhaḥ :** devaḥ śrī-kṛṣṇa eva | liṅga-purāṇe upari-bhāge tenaiva svayaṁ tasya vīṇā-grāhaṇaṁ hi prasiddham | svarānāṁ brahmatvam atra tasyāṁ vīṇāyāṁ vinyastānāṁ teṣāṁ sahasā śrī-kṛṣṇa-sphorakatā-śakteḥ | sā ca—śabda-brahmaṇi nirbhāta-hṛṣīkeśa-padāmbujaṁ [bhā.pu. 6.5.22] iti tad-vidhānubhāvāt | deva-dattām iti kṛtopakārakatāyāḥ smaryamāṇatvena tam anusandhāyaiva tad-ukteḥ ||33|| [kṛṣṇa-sandarbha 60]

**viśvanāthaḥ :** svargāpavarga-vilakṣaṇā sarvair anyair durlabhā mama bhoga-sāmagrī tu sadā sarvetrety āha dvābhyām | devena śrī-kṛṣṇena dattāṁ liṅga-purāṇe tenaiva svayaṁ tasya vīṇā-grāhaṇaṁ hi prasiddham | | svarāḥ ṣaḍjādaya eva brahma-sphorakatvād brahma mūrcchayitvā mūrcchanālāpavatīṁ kṛtvā ||33||

—o)0(o—

**|| 1.6.34 ||**

pragāyataḥ sva-vīryāṇi tīrtha-pādaḥ priya-śravāḥ |

āhūta iva me śīghraṁ darśanaṁ yāti cetasi ||

**śrīdharaḥ :** sva-prayojanam āha—pragāyata iti ||34||

**krama-sandarbhaḥ :** śrī-bhagavataḥ priyaśravastvaṁ nāma mattaḥ sarveṣāṁ sukham eva bhavatāt naitarat iti dayā-mātrāpekṣayā, na tu sva-pratiṣṭhecchayeti vivecanīyam | atra yad-rūpeṇa vīṇā grāhitā, tad-rūpeṇaiva cetasi darśanaṁ svārasya-labdham ||34||

**viśvanāthaḥ :** priyaśravā iti | sva-yaśaḥ-priyatvād yatra yatra yaśo-gānaṁ tatrāyāti | tīrtha-pāda iti yatrāyāti tat tīrthaṁ bhavati | āhūta iva āhvānaṁ vināpīti bhagavato bhakti-vaśyatvam uktam ||34||

—o)0(o—

**|| 1.6.35 ||**

etad dhy ātura-cittānāṁ mātrā-sparśecchayā muhuḥ |

bhava-sindhu-plavo dṛṣṭo hari-caryānuvarṇanam ||

**śrīdharaḥ :** para-prayojanam āha—etad dhīti | mātrā viṣayās teṣāṁ sparśā bhogās teṣām icchayā āturāṇi cittāni yeṣāṁ teṣāṁ hari-caryānuvarṇanaṁ yad etad eva bhava-sindhau plavaḥ potaḥ | na kevalaṁ śruti-prāmāṇyena, kintv anvaya-vyatirekebhyāṁ dṛṣṭaḥ evety arthaḥ ||35||

**sanātanaḥ** (ha.bha.vi. 10.531) : muhur mātrāṇāṁ viṣayāṇām upabhogasyecchayā āturāṇi vikalāni cittāni yeṣāṁ teṣām api hareḥ caryāyā līlāyā anuvarṇanaṁ yat | yad vā, muhur ātura-cittānāṁ mātrāsparśecchayāpi yat hari-caryānuvarṇanam | etad eva hi niścitaṁ bhava-sindhoḥ plavaḥ potaḥ sukhottara-sādhanam | na kevalaṁ śruti-prāmāṇyena, kiṁ tu anvyaya-vyatirekābhyāṁ dṛṣṭa evety arthaḥ ||35||

**krama-sandarbhaḥ : *na vyākhyātam.***

**viśvanāthaḥ :** prakaraṇārtham upasaṁharati—etad iti | mātrā viṣayās teṣāṁ sparśā bhogās tad-icchayā vyākula-cittānāṁ yo bhava-sindhus tasya plavaḥ potaḥ | dṛṣṭo mayā sākṣāt pratyakṣīkṛtaḥ | nātra pramāṇāpekṣeti bhāvaḥ | etad eva hi hari-caritasyānuvarṇanam | atra sarvatraiva bahva-aṅgāyā api bhakteḥ kīrtanasya mukhyatvāt kīrtanopalakṣitā sarvair eva bhaktir jñeyaḥ ||35||

—o)0(o—

**|| 1.6.36 ||**

yamādibhir yoga-pathaiḥ kāma-lobha-hato muhuḥ |

mukunda-sevayā yadvat tathātmāddhā na śāmyati ||

**śrīdharaḥ :** etad evety uktam avadhāraṇam anubhāvena draḍayati—yamādibhir iti | yamādibhis tathā na śāmyati | yadvan mukunda-sevayāddhā sākṣād ātmā manaḥ śāmyati | kathaṁcin mukunda.sevā-mātreṇa śāmyati kiṁ punas tad-guṇa-varṇaneneti bhāvaḥ ||36||

**krama-sandarbhaḥ : *na vyākhyātam.***

**viśvanāthaḥ :** bhakti-sad-bhāva eva nistāra iti nirdhāre’pi yathā kevalayā bhaktyā ātmā sākṣāt śāmyati na tathā bhakti-miśrair yoga-jñānādibhir ity āha | yamādibhis tathā na śāmyati yadvan mukunda-sevayā addhā sādṣād eva | atra pureha bhūmann [bhā.pu. 10.14.6] ity ādinā, naiṣkarmyaṁ [bhā.pu. 1.5.22] ity ādinā ca yogādīnāṁ bhakti-rāhitye vaiyarthyābhakti-miśrair eva yamādibhir iti labhyate | atas tair ātmā yadyapi śāmyati tad api yadvan mukunda-sevayā yamādi-vinā-bhūtatvāt kevalayety arthaḥ | tatra bhavatānudita-prāyaṁ [bhā.pu. 1.5.8] ity ādinā tathātmāddhā na śāmyatīty antena granthena bhakter eva nistāropāyatvenokte’pi tasyās traividhyaṁ dṛśyate kevalatvaṁ prādhānyaṁ guṇa-bhāvaś ca | tyaktvā sva-dharmaṁ [bhā.pu. 1.5.17] ity ādiṣu, ahaṁ purātīta-bhava [bhā.pu. 1.5.23] ity ādiṣu ca kevalatvam |

kurvāṇā yatra karmāṇi bhagavac-chikṣayāsakṛt |

gṛṇanti guṇa-nāmāni kṛṣṇasyānusmaranti ca || [bhā.pu. 1.5.36] ity ādiṣu prādhānyam |

yad atra kriyate karma bhagavat paritoṣaṇam |

jñānaṁ yat tad adhīnaṁ hi bhakti-yoga-samanvitam || [bhā.pu. 1.5.35]

tatra kevalatve niṣkāmādhikāriṇo bhaktir ananyā śuddhā nirguṇā uttamā akiñcanety ādi nāmnī prema-phalā bhavati | prādhānye karma-miśrā-jñāna-miśrā-yoga-miśrety-ādi-nāmnī bhaktiḥ śāntādhikāriṇo rati-phalā kasyacin mokṣa-phalāpi bhavati | dāsyādi-bhāva-vat sādhu-saṅga-vaśāt kasyacit dāsyādy-abhilāṣiṇo bhakter atiprādhānye saty aiśvarya-pradhāna-dāsyādi-bhāva-pradā prema-phalāpi bhavati | guṇa-bhāve tu svīyaṁ nāma-phalaṁ cāprakāśayantī karma-jñāna-yogādīnāṁ tayā vinā prati sva-phalaṁ samyak sādhayitum asamarthānāṁ tatra sāhāyya-mātraṁ kurvatī svayaṁ taṭastheva bhavati tataś ca bhakti-miśraṁ karma jñānaṁ yogaś ca mokṣaṁ sādhayatīty ato’tra śāstre bhaktir dvividhaiva | kevalā pradhānībhūtā cety etat sarvaṁ nāradenopadiṣṭo vyāso dvādaśasu skandheṣu prapañcayiṣyatīti jñeyam ||36||

—o)0(o—

**|| 1.6.37 ||**

sarvaṁ tad idam ākhyātaṁ yat pṛṣṭo’haṁ tvayānagha |

janma-karma-rahasyaṁ me bhavataś cātma-toṣaṇam ||

**śrīdharaḥ :** bhavato manaḥ-paritoṣakaṁ cākhyātam ||37||

**krama-sandarbhaḥ : *na vyākhyātam.***

**viśvanāthaḥ :** sarvaṁ bhakter āvirbhāva-prakāro vṛddhiḥ phalaṁ tadvato janasya ceṣṭā-prārabdha-karma-nāśaḥ sādhaka-deha-tyāga-prakāro’karmārabdha-cinmaya-deha-prāptiś ca rahasyaṁ vedānta-darśibhir apy agamyam ||37||

—o)0(o—

**|| 1.6.38 ||**

**sūta uvāca—**

evaṁ sambhāṣya bhagavān nārado vāsavī-sutam |

āmantrya vīṇāṁ raṇayan yayau yādṛcchiko muniḥ ||

**śrīdharaḥ :** āmantryānujñāpya | yādṛcchikaḥ sva-prayojana-saṅkalpa-śūnyaḥ ||38||

**krama-sandarbhaḥ : *na vyākhyātam.***

**viśvanāthaḥ :** āmantryānujñāpya | yādṛcchayā caratīti yādṛcchiko hetu-śūnya-gamanādi-kriya ity arthaḥ | tena ca bhaktir yādṛcchikī, bhakto’pi yādṛcchikas, tat-saṅgo’pi vyāsasya yādṛcchika iti bhaktimatāṁ yādṛcchika-trayī jīvātu ||38||

—o)0(o—

**|| 1.6.39 ||**

aho[[53]](#footnote-54) devarṣir dhanyo’yaṁ yat-kīrtiṁ śārṅga-dhanvanaḥ |

gāyan mādyann idaṁ tantryā ramayaty āturaṁ jagat ||

**śrīdharaḥ :** hari-kathā-gāyaka-nārada-bhāgyaṁ ślāghate—aho iti | mādyan kṛṣyan | tantryā vīṇayā ||39||

**krama-sandarbhaḥ : *na vyākhyātam.***

**viśvanāthaḥ :** ato vismayaṁ prakāśayann āha—aho iti | tantryā vīṇayā ||

iti sārārtha-darśinyāṁ harṣiṇyāṁ bhakta-cetasām |

ekaviṁśo’tra daśame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

vyāsa-nārada-saṁvādo nāma

ṣaṣṭho’dhyāyaḥ |

||1.6||

**(1.7)**

### atha saptamo’dhyāyaḥ

## drauṇi-daṇḍo nāma

**|| 1.7.1 ||**

**śaunaka uvāca—**

**nirgate nārade sūta bhagavān bādarāyaṇaḥ |**

**śrutavāṁs tad-abhipretaṁ tataḥ kim akarod vibhuḥ ||**

**śrīdharaḥ :**

atha bhāgavata-śrotur janma[[54]](#footnote-55) vaktuṁ parīkṣitaḥ |

supta-bāla-vadhād drauṇer daṇḍaḥ saptama ucyate ||

tasya nāradasyābhipretaṁ śrutavān san ||1||

**krama-sandarbhaḥ :** *na vyākhyātam.*

**viśvanāthaḥ :**

saptame sarva-śāstrārthaṁ samādhau vyāsa aikṣata |

brahmāstrasyopasaṁhāro drauṇer daṇḍaś ca kathyate ||1||

—o)0(o—

**|| 1.7.2 ||**

**sūta uvāca—**

**brahma-nadyāṁ sarasvatyām āśramaḥ paścime taṭe |**

**śamyāprāsa iti prokta ṛṣīṇāṁ satra-vardhanaḥ ||**

**madhvaḥ :** śamyāṁ prāsya tatra śālāṁ kṛtvā yatra yajñaḥ kriyate sa śamyāprāsaḥ ||2 ||

**śrīdharaḥ :** brahma-nadyāṁ brahma-daivatyāyāṁ brāhmaṇair āśritāyāṁ ca | satraṁ

karma vardhayatīti tathā ||2||

**krama-sandarbhaḥ :** *na vyākhyātam.*

**viśvanāthaḥ :** brahma-nadyāṁ vedānāṁ viprāṇāṁ tapasāṁ parameśvarasya vā sambandhinyāṁ nadyām | vedas tattvaṁ tapo brahma brahmā vipraḥ prajāpatir ity amaraḥ ||2||

—o)0(o—

**|| 1.7.3 ||**

**tasmin sva āśrame vyāso badarī-ṣaṇḍa-maṇḍite |**

**āsīno’pa upaspṛśya praṇidadhyau manaḥ svayam ||**

**śrīdharaḥ :** badarīṇāṁ ṣaṇḍena samūhena maṇḍite | manaḥ praṇidadhyau sthirī-cakāra | samādhinānusmara tad-viceṣṭitam iti (1.5.13) nāradopadiṣṭaṁ dhyānaṁ kṛtavān ity arthaḥ ||3||

**krama-sandarbhaḥ :** *na vyākhyātam.*

**viśvanāthaḥ :** manaḥ manasā praṇidadhyāv iti samādhinānusmara tad-viceṣṭitam iti nāradopadeśāt ||3||

—o)0(o—

**|| 1.7.4 ||**

**bhakti-yogena manasi samyak praṇihite’male |**

**apaśyat puruṣaṁ pūrṇaṁ māyāṁ ca tad-apāśrayam ||4 ||**

**madhvaḥ**: bhakti-yogena samyak-praṇihite lokānāṁ manasi ||4 ||

**śrīdharaḥ :** praṇihite niścale | atra hetuḥ—bhakti-yogenāmale | pūrvaṁ prathamaṁ puruṣam īśvaram apaśyat | pūrṇam iti vā pāṭhaḥ | tad-upāśrayām īśvarāśrayāṁ tad-adhīnāṁ māyāṁ cāpaśyat ||4||

**krama-sandarbhaḥ :** bhakti-yogena premṇā |

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogaṁ [bhā.pu. 5.6.18] ity atra prasiddheḥ |

praṇihite samāhite | samādhinānusmara tad-viceṣṭitaṁ [bhā.pu. 1.5.13] iti taṁ prati śrī-nāradopadeśāt | pūrṇa-padasya mukta-pragrahayā vṛttyā—

bhagavān iti śabdo’yaṁ tathā puruṣa ity api |

vartate nirupādhiś ca vāsudeve’khilātmani ||

iti pādmottara-khaṇḍa-vacanāvaṣṭambhena, tathā—

kāma-kāmo yajet somam akāmaḥ puruṣaṁ param ||

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.9-10]

ity asya vākya-dvayasya pūrva-vākye puruṣaṁ paraṁ prakṛty-ekopādhim īśvaram, uttara-vākye puruṣaṁ pūrṇaṁ paraṁ nirupādhim iti ṭīkānusāreṇa ca pūrṇaḥ puruṣo’tra svayaṁ bhagavān evocyate |

tam apaśyat śrī-veda-vyāsa iti svarūpa-śaktimantam evety etat svayam eva labdham | yathā “pūrṇa-candram apaśyad” ity ukte kāntimantam apaśyad iti labhyata eva | vakṣyate ca—

tvam ādyaḥ puruṣaḥ sākṣād

īśvaraḥ prakṛteḥ paraḥ

māyāṁ vyudasya cic-chaktyā

kaivalye sthita ātmani || [bhā.pu. 1.7.23] iti |

ata eva **māyāṁ ca tad-apāśrayām** ity anena tasmin apa apakṛṣṭa āśrayaṇaṁ yasyāḥ | nilīya sthitatvād iti māyāyā na tat-svarūpa-bhūtatvam ity api labhyate | vakṣyate ca—māyā paraity abhimukhe ca vilajjamānā [bhā.pu. 2.7.47] iti | svarūpa-śaktir iyam atraiva vyaktībhaviṣyati anarthopaśamaṁ sākṣād bhakti-yogam adhokṣaje [bhā.pu. 1.7.6] ity anena, ātmārāmāś ca [bhā.pu. 1.7.10] ity anena ca | pūrvatra hi bhakti-yoga-prabhāvaḥ khalv asau māyābhibhāvakatayā svarūpa-śakti-vṛttitvenaiva gamyate | paratra ca te guṇā brahmānandasyāpy uparicaratayā svarūpa-śakteḥ parama-vṛttitām evārhantīti | māyādhiṣṭhātṛ-puruṣas tu tad-aṁśatvena, brahma ca tadīya-nirviśeṣāvirbhāva-rūpatvena, tad-antarbhāva-vivakṣayā pṛthaṅ nokte iti jñeyam | tad etac ca dvitīya-tṛtīya-sandarbhayoḥ pratipāditam asti | ato’tra pūrvavad eva sambandhi-tattvaṁ nirdhāritam ||4|| [tattva-sandarbhaḥ 30-31]

**viśvanāthaḥ :** praṇihite niścale | atra hetuḥ – bhakti-yogenāmale puruṣaṁ puruṣākāraṁ pūrṇaṁ śrī-kṛṣṇam ity arthaḥ | kṛṣṇe parama-pūruṣe [bhā.pu. 1.7.7] ity agrimokteḥ | pūrvam iti pāṭhe pūrvam evāham ihāsam iti tat-puruṣasya puruṣatvam iti śrauta-nirvacana-viśeṣa-puraskāreṇa ca sa evocyate | pūrṇam iti padena tasya svarūpa-bhūtāṁ cic-chaktim aṁśa-kalāvatārān | pūrti-liṅgena brahma ca apaśyad iti gamyate | pūrṇaṁ candram apaśyad ity ukteś candrasya kānter aṁśa-kalānāṁ ca pūrteś ca darśanaṁ svata eva bhaved ity arthaḥ | kintu tasya bahiraṅgāyāḥ śakter māyāyās tad-viparīta-dharmavatyās tad-darśanena darśanaṁ na bhavatīti tāṁ pṛthag ullikhati māyāṁ ceti | asya apa aparaḥ paścima-bhāga eva āśrayo yasyās tāṁ vilajjamānayā yasya sthātum īkṣā-pathe’muyā [bhā.pu. 2.5.13] tasyā bhagavat-pṛṣṭha-deśāśrayatvenokteḥ ||4 ||

—o)0(o—

**|| 1.7.5 ||**

**yayā sammohito jīva ātmānaṁ tri-guṇātmakam |**

**paro’pi manute’narthaṁ tat-kṛtaṁ cābhipadyate ||**

**śrīdharaḥ :** īśa-māyā-kṛtāṁ ca jīvānāṁ saṁsṛtim apaśyad ity āha—yayeti | yayā saṁmohitaḥ svarūpāvaraṇena vikṣiptaḥ paro’pi guṇa-trayād vyatirikto’pi tat-kṛtaṁ tri-guṇatvābhimāna-kṛtam anarthaṁ ca kartṛtvādikaṁ prāpnoti ||5||

**krama-sandarbhaḥ :** athābhidheyasya prayojanasya ca sthāpakaṁ jīvasya svarūpata eva parameśvarād vailakṣaṇyam apaśyad ity āha—yayeti | yayā māyayā sammohito jīvaḥ svayaṁ cid-rūpatvena triguṇātmakāj jaḍāt paro’py ātmānaṁ triguṇātmakaṁ jaḍaṁ dehādi-saṅghātaṁ manute | tan-manana-kṛtam anarthaṁ saṁsāra-vyasanaṁ cābhipadyate | tad evaṁ jīvasya cid-rūpatve’pi “yayā sammohita” iti “manute” iti ca svarūpa-bhūta-jñāna-śālitvaṁ vyanakti, prakāśaika-rūpasya tejasaḥ sva-para-prakāśana-śaktivat | ajñānenāvṛtaṁ jñānaṁ tena muhyanti jantavaḥ [gītā 5.25] iti śrī-gītābhyaḥ | tad evam upādher eva jīvatvaṁ tan-nāśasyaiva mokṣatvam iti matāntaraṁ parihṛtavān | atra yayā sammohitaḥ ity anena tasyā eva tatra kartṛtvaṁ bhagavatas tatrodāsīnatvaṁ matam | vakṣyate ca—

vilajjamānayā yasya sthātum īkṣā-pathe’muyā

vimohitā vikatthante mamāham iti durdhiyaḥ || [bhā.pu. 2.5.13] iti |

atra vilajjamānayā ity anenedam āyāti tasyā jīva-sammhohanaṁ karma śrī-bhagavate na rocata iti yadyapi sā svayaṁ jānāti, tathāpi bhayaṁ dvitīyābhiniveśataḥ syād īśād apetasya [bhā.pu. 11.2.37] iti diśā jīvānām anādi-bhagavad-ajñāna-maya-vaimukhyam asahamānā svarūpāsphuraṇam asvarūpāveśaṁ ca karoti || [tattva-sandarbha 32]

śrī-bhagavāṁś cānādita eva bhaktāyāṁ prapañcādhikāriṇyāṁ tasyāṁ dākṣiṇyaṁ laṅghituṁ na śaknoti | tathā tad-bhayenāpi [tasyāṁ sva-dākṣiṇya-laṅghana-janita-svaudārya-mahimaiśvarya-cyutāśaṅkayāpi] jīvānāṁ sva-sāmmukhyaṁ vāñchann upadiśati—

daivī hy eṣā guṇa-mayī mama māyā duratyayā |

mām eva ye prapadyante māyām etāṁ taranti te || [gītā 7.14] iti,

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ |

taj-joṣaṇād āśv apavarga-vartmani

śraddhā ratir bhaktir anukramiṣyati || [bhā.pu. 3.25.25] iti ca |

līlayā śrīmad-vyāsa-rūpeṇa tu viśiṣṭayā tad-upadiṣṭavān ity anantaram evāyāsyati | anarthopaśamaṁ sākṣād iti | tasmād dvayor api tat tat samañjasaṁ jñeyam |

nanu māyā khalu śaktiḥ | śaktiś ca kārya-kṣamatvam | tac ca dharma-viśeṣaḥ | tasyāḥ kathaṁ lajjādikam ? ucyate—evaṁ saty api bhagavati tāsāṁ śaktīnām adhiṣṭhātṛ-devyaḥ śrūyante, yathā kenopaniṣadi mahendra-māyayoḥ saṁvādaḥ || [tattva-sandarbha 33]

tad āstām, prastutaṁ prastūyate | tatra jīvasya tādṛśa-cid-rūpatve’pi parameśvarato vailakṣaṇyaṁ “tad-apāśrayam” iti, “yayā sammohitaḥ” iti ca darśayati || [tattva-sandarbha 34]

yarhy eva yad ekaṁ cid-rūpaṁ brahma māyāśrayatā-valitaṁ vidyāmayaṁ tarhy eva tan-māyā-viṣayatāpannam avidyā-paribhūtaṁ cety uktam iti jīveśvara-vibhāgo’vagataḥ | tataś ca svarūpa-sāmarthya-vailakṣaṇyena tad dvitayaṁ mitho vilakṣaṇa-svarūpam evety āyātam || [tattva-sandarbha 35]

na copādhi-tāratamyamaya-pariccheda-pratibimbatvādi-vyavasthayā tayor vibhāgaḥ syāt || [tattva-sandarbha 36]

tatra yady upādher anāvidyakatvena vāstavatvaṁ tarhy aviṣayasya tasya pariccheda-viṣayatvāsambhavaḥ | nidharmakasya vyāpakasya niravayavasya ca pratibimbatvāyogo’pi, upādhi-sambandhābhāvāt bimba-pratibimba-bhedābhāvāt, dṛśyatvābhāvāc ca | upādhi-paricchinnākāśastha-jyotir-aṁśasyaiva pratibimbo dṛśyate, na tv ākāśasya dṛśyatvābhāvād eva || [tattva-sandarbha 37]

tathā vāstava-paricchedādau sati sāmānādhikaraṇya-jñāna-mātreṇa na tat-tyāgaś ca bhavet | tat-padārtha-prabhāvas tatra kāraṇam iti ced asmākam eva mataṁ sammatam || [tattva-sandarbha 38]

upādher āvidyakatve tu tatra tat-paricchinnatvāder apy aghaṭamānatvād āvidyakatvam eveti ghaṭākāśādiṣu vāstavopādhimaya-tad-darśanayā na teṣām avāstava-svapna-dṛṣṭāntopajīvināṁ siddhāntaḥ sidhyati, ghaṭamānāghaṭamānayoḥ saṅgateḥ kartum aśakyatvāt | tataś ca teṣāṁ tat tat sarvam avidyāvilasitam eveti svarūpam aprāptena tena tena tat tad vyavasthāpayitum aśakyam | [tattva-sandarbha 39]

iti brahmāvidyayoḥ paryavasāne sati yad eva brahma cin-mātratvenāvidyā-yogasyātyantābhāvāspadatvāc chuddhaṁ tad eva tad-yogād aśuddhyā jīvaḥ | punas tad eva jīvāvidyā-kalpita-māyāśrayatvād īśvaras tad eva ca tan-māyā-viṣayatvāj jīva iti virodhas tad-avastha eva syāt | tatra ca śuddhāyāṁ city avidyā | tad-avidyā-kalpitopādhau tasyām īśvarākhyāyāṁ vidyeti, tathā vidyāvattve’pi māyikatvam ity asamañjasā ca kalpanā syād ity ādy anusandheyam | [tattva-sandarbha 40]

kiṁ ca, yady atrābheda eva tātparyam abhaviṣyat tarhy ekam eva brahmājñānena bhinnam, jñānena tu tasya bhedamayaṁ duḥkhaṁ vilīyata ity apaśyad ity evāvakṣyat | tathā śrī-bhagaval-līlādīnāṁ vāstavatvābhāve sati śrī-śuka-hṛdaya-virodhaś ca jāyate || [tattva-sandarbha 41]

tasmāt pariccheda-pratibimbatvādi-pratipādaka-śāstrāṇy api kathañcit tat-sādṛśyena gauṇyaiva vṛttyā pravarteran | ambuvad agrahaṇāt tu na tathātvaṁ [ve.sū. 3.2.19], vṛddhi-hrāsa-bhāktvam antar-bhāvād ubhaya-sāmañjasyodevaṁ [ve.sū. 3.2.20] iti pūrvottara-pakṣamaya-nyāyābhyām || [tattva-sandarbha 42]

tata evābheda-śāstrāṇy ubhayoś cid-rūpatve jīva-samūhasya durghaṭa-ghaṭanā-paṭīyasyā svābhāvika-tad-acintya-śaktyā svabhāvata eva tad-raśmi-paramāṇu-guṇa-sthānīyatvāt tad-vyatirekeṇāvyatirekeṇa ca virodhaṁ parihṛtyāgre muhur api tad etad-vyāsa-samādhi-labdha-siddhānta-yojanāya yojanīyāni || [tattva-sandarbha 43]

tad evaṁ māyāśrayatva-māyā-mohitatvābhyāṁ sthite dvayor bhede tad-bhajanasyaivābhidheyatvam āyātam || [tattva-sandarbha 44]

ataḥ śrī-bhagavata eva sarva-hitopadeṣṭṛtvāt, sarva-dhuḥkha-haratvāt, raśmīnāṁ sūryavat sarveṣāṁ parama-svarūpatvāt sarvādhika-guṇa-śālitvāt, parama-premayogatvam iti prayojanaṁ ca sthāpitam ||5|| [tattva-sandarbha 45[[55]](#footnote-56)]

**viśvanāthaḥ :** nanu bhagavad-rūpa-guṇa-līlā-mādhurya-varṇanārthaṁ bhagavad-darśanam apekṣaṇīyam eva | vyāsasya māyā-darśanaṁ kim-artham ? tatrāha— mayā saṁmohita iti | ayam arthaḥ – yad-arthaṁ śrī-bhāgavatam āripsitaṁ sa jīvo māyā-roga-grastaḥ kathaṁ svayaṁ svādayatu tan-mādhuryam ? agratas tasya roga-darśanaṁ vinā cikitsā na bhavati | tayā ca vinā rogiṇas tasya katham auṣadha-pathayor vyavastheti māyā-jīvāv api draṣṭum avaśyam evāpekṣaṇīyāv iti | yayā saṁmohitaḥ svarūpāvaraṇa-vikṣepābhyāṁ bhramitaḥ paro’pi tasyā māyāyā guṇa-trayātirikto’pi tat-kṛtaṁ guṇa-kṛtam anarthaṁ tad-abhimānena prāpnoti ||5||

—o)0(o—

**|| 1.7.6 ||**

**anarthopaśamaṁ sākṣād bhakti-yogam adhokṣaje |**

**lokasyājānato vidvāṁś cakre sātvata-saṁhitām ||**

**śrīdharaḥ :** anartham upaśamayati yo’dhokṣaje sākṣād bhakti-yogas taṁ cāpaśyat | etat sarvaṁ svayaṁ dṛṣṭvā evam ajānato lokasyārthe sātvata-saṁhitāṁśrī-bhāgavatākhyāṁ cakre | tad anena śloka-trayeṇa bhāgavatārthaḥ saṁkṣepato darśitaḥ | etad uktaṁ bhavati—vidyā-śaktyā māyā-niyantā nityāvirbhūta-paramānanda-svarūpaḥ sarva-jñaḥ sarva-śaktir īśvaras tan-māyayā saṁmohitas tirobhūta-svarūpas tad-viparita-dharmā jīvas tasya ceśvara-bhaktyā labdha-jñānena mokṣa iti | tad uktaṁ viṣṇu-svāminā—

hlādinyā saṁvid-āśliṣṭaḥ sac-cid-ānanda īśvaraḥ |

svāvidyā-saṁvṛto jīvaḥ saṁkleśa-nikarākaraḥ ||

tathā —

sa īśo yad-vaśe māyā sa jīvo yas tayārditaḥ |

svāvirbhūta-parānandaḥ svāvirbhūta-suduḥkha-bhūḥ |

dvādṛg uttha-viparyāsa-bhava-bheda-jabhīśucaḥ |

man-māyayā juṣann āste tam imaṁ nṛhariṁ numaḥ || ity ādi ||6||

**krama-sandarbhaḥ :** tatrābhidheyaṁ ca tādṛśatvena dṛṣṭavān api, yatas tat-pravṛtty-arthaṁ śrī-bhāgavatākhyām imāṁ sātvata-saṁhitāṁ pravartitavān ity āha anartheti | bhaktiyogaḥ śravaṇa-kīrtanādi-lakṣaṇaḥ sādhana-bhaktiḥ, na tu prema-lakṣaṇaḥ | anuṣṭhānaṁ hy upadeśāpekṣaṁ prema tu tat-prasādāpekṣam iti tathāpi tasya tat-prasāda-hetos tat-prema-phala-garbhatvāt sākṣād evānarthopaśamanatvam, na tv anyasāpekṣatvena | yat karmabhir yat tapasā jñāna-vairāgyataś ca yat ity ādau [bhā.pu. 11.20.32], sarvaṁ mad-bhakti-yogena mad-bhakto labhate’ñjasā | svargāpavargaṁ [bhā.pu. 11.20.33] ity ādeḥ | jñānādes tu bhakti-sāpekṣatvam eva śreyaḥ-sṛtiṁ bhaktiṁ [bhā.pu. 10.14.4] ity ādeḥ |

athavā anarthasya saṁsāra-vyasanasya tāvat sākṣād-avyavadhānenopaśamanaṁ sammohādi-dvayasya tu premākhya-svīya-phala-dvārety arthaḥ | anyat taiḥ. tatra svādṛg-uttheti | svādṛk svājñānaṁ tenotthito yo viparyāsaḥ svarūpānyathā jñānaṁ tad-bhavo yo bhedaḥ bhinne dehādāv ahaṁ-mamatā-rūpaḥ tasmāt jātā yā bhīḥ śucaś ca tā juṣamāṇa āste ity arthaḥ ||6|| [tattva-sandarbha 46]

**viśvanāthaḥ :** tasya yad auṣadhaṁ tad api dṛṣṭam ity āha | anartham upaśamayati yas taṁ bhakti-yogaṁ cāpaśyat | atra darśane’yaṁ kramo jñeyaḥ | prathamaṁ bhagavantam apaśyat | pūrṇeti-pada-prayogād aṁśān vinā kathaṁ pūrṇatvam iti tad-aṁśān puruṣāvatāra-guṇāvatārādīn apaśyat | pūrtimattvaṁ pūrṇatvam iti pūrti-rūpaṁ brahmāpaśyat, tat-kānti-bhūtāṁ vimalotkarṣiṇy-ādy-aneka-prabhedavatīṁ cic-chaktim apaśyat | pṛṣṭhe bahiraṅgāṁ māyā-śaktim apaśyat | tasyās tan-moha-nivartikāṁ sarvato’pi mahatīṁ cic-chakti-mūkhyāṁ bhakti-rūpāṁ śaktim anugrahā-śakti-vilāsa-bhūtāṁ bhagavato’pi vaśayitrīṁ bhagavaty evāpaśyat | tad etat sarvaṁ svayaṁ dṛṣṭvā ajānato lokasyārthe sātvata-saṁhitām etāṁ sarva-tattva-prakāśikāṁ śrī-bhāgavatākhyāṁ cakre |

īśaḥ svatantraś cit-sindhuḥ sarva-vyāpyaika eva hi |

jīvo’dhīnaś cit-kaṇo’pi svopādhir vyāpi-śaktikaḥ ||

aneko’vidyayopāttas tyaktāvidyo’pi karhicit |

māyā tv acit-pradhānaṁ cāvidyāvidyeti sā tridhā ||

īśvara-jīva-māyā-jagatāṁ svarūpa-śakter bhakteś ca svarūpa-lakṣaṇa-prāmānyādikaṁ veda-stuti-vyākhyāyāṁ vyaktībhaviṣyati ||6||

—o)0(o—

**|| 1.7.7 ||**

**yasyāṁ vai śrūyamāṇāyāṁ kṛṣṇe parama-pūruṣe |**

**bhaktir utpadyate puṁsaḥ śoka-moha-bhayāpahā ||7 ||**

**śrīdharaḥ :** saṁhitāyā anarthopaśamakatvaṁ darśyati—yasyām iti | **yasyāṁ vai śrūyamāṇāyām** eva, kiṁ punaḥ śrutāyām ity arthaḥ ||7||

**krama-sandarbhaḥ :** atha prayojanaṁ ca spaṣṭayituṁ pūrvoktasya pūrṇa-puruṣasya ca śrī-kṛṣṇa-svarūpatvaṁ vyañjayituṁ grantha-phala-nirdeśa-dvārā tatra tad-anubhavāntaraṁ pratipādayann āha—yasyām iti | **bhaktiḥ** premā, śravaṇa-rūpayā sādhana-bhaktyā sādhyatvāt | **utpadyate** āvirbhavati | tasyānuṣaṅgikaṁ guṇam āha—śoketi | atraiṣāṁ saṁskāro’pi naśyatīti bhāvaḥ | prītir na yāvan mayi vāsudeve na mucyate deha-yogena tāvat [bhā.pu. 5.5.6] iti śrī-ṛṣabha-deva-vākyāt |

**parama-puruṣe** pūrvokta-pūrṇa-puruṣe | kim ākāraḥ ? ity apekṣāyām āha—**kṛṣṇe** | kṛṣṇas tu bhagavān svayam [bhā.pu. 1.3.28] ity-ādi-śāstra-sahasra-bhāvitāntaḥ-karaṇānāṁ paramparayā tat-prasiddhi-madhya-pātināṁ cāsāṅkhya-lokānāṁ tan-nāma-śravaṇa-mātreṇa yaḥ prathama-pratīti-viṣayaḥ syāt, tathā tan-nāmnaḥ prathamākṣara-mātraṁ mantrāya kalpamānaṁ yasyābhimukhyāya syāt tad-ākāra ity arthaḥ | āhuś ca nāma-kaumudī-kārāḥ—

kṛṣṇa-śabdasya tamāla-śyāmala-tviṣi yaśodāyāḥ stanandhaye para-brahmaṇi rūḍhiḥ iti ||7|| [tattva-sandarbha 47]

**viśvanāthaḥ :** saṁhitāyāṁ prema-sādhanatvam āha | **yasyāṁ śrūyamānāyām** eva kiṁ punaḥ śrutāyāṁ, kintarāṁ kīrtyamānāyāṁ, kintamāṁ kīrtitāyām | bhaktiḥ premā īśvaraḥ sadyo hṛdy avarudhyate’tra kṛtibhir [bhā.pu. 1.1.2] ity-ukter īśvarāvarodhasya phalasya premṇa eva liṅgatvād bhaktānām ananusaṁhita-phalaṁ saṁsāra-nivṛttiḥ, sā ca bhaktānām eva bhavatīty āha—śokety ādi ||7||

—o)0(o—

**|| 1.7.8 ||**

**sa saṁhitāṁ bhāgavatīṁ kṛtvānukramya cātma-jam |**

**śukam adhyāpayām āsa nivṛtti-nirataṁ muniḥ ||**

**śrīdharaḥ :** anukramya śodhayitvā ||8||

**krama-sandarbhaḥ :** atha tasyaiva prayojanasya brahmānandānubhavād api paramatvam anubhūtavān | yatas tādṛśaṁ śukam api tad-ānanda-vaiśiṣṭya-lambhanāya tām adhyāpayāmāsety āha—sa saṁhitām iti | kṛtvānukramya ceti vivṛtam asti[[56]](#footnote-57) | brahmānandānubhava-nimagnatvāt nivṛtti-nirataṁ sarvato nivṛttau niratam, tatrāvyabhicāriṇam apīty arthaḥ ||8|| [tattva-sandarbha 48]

**viśvanāthaḥ :** atha tasyaiva prayojanasya premṇo brahmānandānubhavād api paramatvam anubhūtavān eva yatas tādṛśaṁ śukam api premānandasya vaiśiṣṭyopalambhanāya tām adhyāpayāmāsa loke hi svāditāpūrvam iṣṭa-vastukaḥ pitrādir avaśyam eva putrādikaṁ tat-tad-āsvādayituṁ prayatate ity āha sa saṁhitām iti kṛtvānukramya ceti prathamataḥ svayaṁ saṁkṣipta-bhaktikaṁ kṛtvā paścān nāradopadeśād anukrameṇa śrī-bhagavad-bhakty-eka-pradhānatayā anukramya saṁśodhyety arthaḥ | sa ca nāradopadeśaḥ śrī-kṛṣṇāntardhānānantaraṁ parīkṣit-kartṛka-kali-nigrahāt pūrvaṁ jñeyas tadaiva kalinā svādhikārārambhe sva-prābalya-prakaṭanāt dhārmikāṇām api śāstra-darśinām apy adharme pravṛtteḥ | yata eva vyāsasya cittāprasādaḥ | yad uktaṁ – jugupsitaṁ dharma-kṛte’nuśāsataḥ [bhā.pu. 1.5.15] ity atra na manyate tasya nivāraṇaṁ janaḥ iti | kali-yugāt pūrvam eva cittāprasāde na matsyata iti prayujyeta atas tadaiva pūrva-nirmitasyaiva śrī-bhāgavatasyānukramaṇaṁ yad uktaṁ – kṛṣṇe svadhāmopagate [bhā.pu. 1.3.43] ity atra purāṇo’rko’dhunoditaḥ iti ata evedaṁ śrīmad-bhāgavataṁ bhāgavatānantaraṁ yad atra śrūyate yac cānyatra aṣṭādaśa-purāṇānantaraṁ bhāgavatam iti tad dvayam api saṅgataṁ syāt | nivṛtti-nirataṁ brahmānubhavinam api ||8||

—o)0(o—

**|| 1.7.9 ||**

**śaunaka uvāca—**

**sa vai nivṛtti-nirataḥ sarvatropekṣako muniḥ |**

**kasya vā bṛhatīm etām ātmārāmaḥ samabhyasat ||9 ||**

**śrīdharaḥ :** kasya vā hetoḥ | bṛhatīṁ vitatām ||9||

**krama-sandarbhaḥ :** *na vyākhyātam.*

**viśvanāthaḥ :** kasya vā hetoḥ ||9||

—o)0(o—

**|| 1.7.10 ||**

**sūta uvāca—**

**ātmārāmāś ca munayo nirgranthā apy urukrame |**

**kurvanty ahaitukīṁ bhaktim ittham-bhūta-guṇo hariḥ ||**

**śrīdharaḥ :** nirgranthāḥ granthebhyo nirgatāḥ | tad uktaṁ gītāsu—

yadā te moha-kalilaṁ buddhir vyatitariṣyati |

tadā gantāsi nirvedaṁ śrotavyasya śrutasya ca || [gītā. 2.42] iti |

yad vā, granthir eva granthaḥ (nivṛttaḥ krodhāhaṁkāra-rūpo granthir eṣāṁ te)[[57]](#footnote-58) nirvṛtta-hṛdaya-granthaya ity arthaḥ | nanu muktānāṁ kiṁ bhaktyetyādi-sarvākṣepa-parihārārtham āha—itthaṁ-bhūta-guṇa iti ||10||

**sanātana-gosvāmī :** ātmārāmā brahma-niṣṭhā api | ata eva nirgranthā granthebhyo nirgranthāḥ | tad uktaṁ—

yadā te moha-kalilaṁ buddhir vyatitariṣyati |

tadā gantāsi nirvedaṁ śrotavyasya śrutasya ca || [gītā. 2.42] iti |

yad vā granthir eva granthaḥ, nirvṛtta-hṛdaya-granthaya ity arthaḥ | nanu muktānāṁ kiṁ bhaktyety-ādi-sarvākṣepa-parihārārtham āha—itthaṁ-bhūta-guṇa iti | atyanirvacanīya-paramākarṣaka-bhakti-guṇatvād ity arthaḥ | tac ca śrī-bhāgavatāmṛtottara-khaṇḍe vyutpāditam evāsti ||10|| (ha.bha.vi. 11.584)

**krama-sandarbhaḥ :** tam etaṁ śrī-veda-vyāsasya samādhi-jātānubhavaṁ śrī-śaunaka-praśnottaratvena viśadayan sarvātmārāmānubhavena sa-hetukaṁ saṁvādayati—ātmārāmāś ceti | nirgranthā vidhi-niṣedhātītāḥ, nirgatāhaṅkāra-granthayo vā | ahaitukīṁ phalānusandhi-rahitām | ittham ity ātmārāmāṇām apy ākarṣaṇa-svabhāvo guṇo yasya sa ity arthaḥ ||10|| [tattva-sandarbha 49][[58]](#footnote-59)

**viśvanāthaḥ :** nirgranthā jijñāsita-granthebhyo nirgatāḥ | yad uktam—

yadā te moha-kalilaṁ buddhir vyatitariṣyati |

tadā gantāsi nirvedaṁ śrotavyasya śrutasya ca || [gītā 2.42] iti |

yad vā granthir eva granthaḥ, nirgatāhaṅkāra-granthayaḥ | yad uktaṁ—bhidyate hṛdaya-granthiḥ [bhā.pu. 1.2.21] iti | yad vā, vidhi-niṣedha-granthātītāḥ | yad uktaṁ—cared avidhi-gocaraḥ [bhā.pu. 11.18.28] iti | tathābhūtā api ahaitukīṁ phalābhisandhi-rahitāṁ bhaktiṁ kurvanti | bhaktyā jñānaṁ jñānātīto’pi bhaktir ity ūruḥ | śreṣṭha eva kramo yasmāt tasmin |

nanūnmuktiḥ muktānāṁ kiṁ bhaktyā nirgranthānāṁ kiṁ bhakti-granthena śrī-bhāgavatana nirabhimānānāṁ kiṁ punaḥ sevya-sevaka-lakṣaṇenābhimānena vidhi-niṣedhātītānām, kiṁ punaḥ śrī-bhāgavatoktena bhakter vidhinety ādi sarvākṣepa-parihārārtham āha—itthaṁ-bhūta-guṇa iti | itthaṁ-bhūta ātmārāmāṇām apy ākarṣaṇa-śīlo guṇo yasya saḥ | tena mūlata eva bhakti-prādhānyābhyāsena vā mad-guṇānubhava eṣām astv iti sanakādiṣu bhagavat-kṛpayaiva śrī-kṛṣṇa-guṇānubhavo mat-sutasyāstv iti śrī-śuke vyāsasyeva bhagavato bhaktānāṁ vā kṛpayā yair ātmārāmais tad-guṇānubhava-yogyatā labdhā ta evāhaitukīṁ bhaktiṁ kurvanti, anye ātmārāmāḥ sāyujyārthaṁ bhaktiṁ kurvantīty ahaitukī-padavyāvṛttir anusandheyā | yad uktaṁ—

brahma-bhūtaḥ prasannātmā na śocati na kāṅkṣati |

samaḥ sarveṣu bhūteṣu mad-bhaktiṁ labhate parām ||

bhaktyā mām abhijānāti yāvān yaś cāsmi tattvataḥ |

tato māṁ tattvato jñātvā viśate tad-anantaram || [gītā 18.54,56] iti ||10||

—o)0(o—

**|| 1.7.11 ||**

**harer guṇākṣipta-matir bhagavān bādarāyaṇiḥ |**

**adhyagān mahad ākhyānaṁ nityaṁ viṣṇu-jana-priyaḥ ||**

**śrīdharaḥ :** nanu bhaktiṁ kurvantu nāma, etac chāstrābhyāse śukasya kiṁ kāraṇam ity ata āha—harer iti | adhyagād adhītavān | viṣṇu-janāḥ priyā yasyeti | vyākhyānādi-prasaṅgena tat-saṅgati-kāma iti bhāvaḥ | etena tasya putro mahā-yogītyādinā śukasya vyākhyāne pravṛttiḥ katham iti yat pṛṣṭhaṁ tasyottaram uktam ||11||

**krama-sandarbhaḥ :** tam evārthaṁ śrī-śukasyāpy anubhavena saṁvādayati—harer guṇeti | śrī-vyāsadevād yat-kiñcic-chrutena guṇena pūrvam ākṣiptā matir yasya saḥ | paścād adhyagāt mahad-vistīrṇam api | tataś ca tat-saṅkathā-sauhārdena nityaṁ viṣṇu-janāḥ priyā yasya tathābhūto vā, teṣāṁ priyo vā svayam abhavad ity arthaḥ |

ayaṁ bhāvaḥ—brahma-vaivartānusāreṇa pūrvaṁ tāvad ayaṁ garbham ārabhya śrī-kṛṣṇasya svairitayā māyā-nivārakatvaṁ jñātavān | tatra sva-niyojanayā śrī-vyeda-vyāsenānītasya tasyāntar-darśanāt tan-nivāraṇe sati kṛtārthaṁ-manyatayā svayam ekāntam eva gatavān | tatra śrī-vyāsadevas tu taṁ vaśīkartuṁ tad-ananya-sādhanaṁ śrī-bhāgavatam eva jñātvā, tad-guṇātiśaya-prakāśamayāṁs tadīya-padya-viśeṣān kathañcic chrāvayitvā tena tam ākṣipta-matiṁ kṛtvā, tad eva pūrṇaṁ tam adhyāpayāmāseti śrī-bhāgavata-mahimātiśayaḥ proktaḥ ||11|| [tattva-sandarbha 49]

**viśvanāthaḥ :** nārada-kṛpayā vyāsasyaiva vyāsa-kṛpayā śukasyāpi tad-guṇa-mādhuryānubhavo viśeṣata evābhūd ity āha—harer iti | harer guṇena ākṣiptā ākṣepa-viṣayī-kṛtā matir brahmānubhavo yena saḥ dhiṣme matiṁ yata īḍrśe bhagavad-guṇa-mādhurye saty api etāvān kālo brahmānubhavena mayā vṛthaiva yāpita iti | tataś ca tat-kathā-sauhārdena viṣṇu-janā eva na tu kevalā ātmārāmāḥ priyā yasya saḥ ṣaṣṭhī-samāso vā | atra vyāsa eva bhagavad-guṇābhivyañjakān śrī-bhāgavatīyān kāṁścana ślokān loka-dvārā viviktāraṇye sadā samādhistham api śukaṁ śrāvayāmāsa | tatas tac-chaktyaiva bhagna-samādhis tan-mādhuryākṛṣṭa-cittas tādṛśaṁ samādhim apy ākṣipya sarvajñatayā tān ślokān śrī-bhāgavatīyān jñātvā tat-prakāśakaṁ ca sva-pitaraṁ jñātvā tad-antikam āgatya śrī-bhāgavatam adhyaiṣṭeti brahma-vaivartānusāreṇa kathā jñeyā | tad evaṁ vyāsa-śukau pitā-putrau brahmānubhavi-cūḍāmaṇī api vijitya bhaktir eka-cchatrām iva sarva-jagatīṁ cakre | tad api ye tāṁ tathā na manyante kupatha-gāminaś caurā yamenaiva daṇḍyā iti ||11||

—o)0(o—

**|| 1.7.12 ||**

**parīkṣito’tha rājarṣer janma-karma-vilāpanam |**

**saṁsthāṁ ca pāṇḍu-putrāṇāṁ vakṣye kṛṣṇa-kathodayam ||**

**śrīdharaḥ :** yad anyat pṛṣṭhaṁ parīkṣitaḥ prāyopaveśena śravaṇaṁ katham iti’*tasya janma mahāścaryam*' ity ādinā tasyottaraṁ vaktum āha—parīkṣita iti | vilāpanaṁ muktiṁ mṛtyuṁ vā | saṁsthāṁ mahā-prasthānam | śrī-kṛṣṇa-kathānām udayo yayā bhavati tathā ||12||

**krama-sandarbhaḥ :** kṛṣṇa-kathānām udayo yatra tad yathā bhavatīti mukhyatayā tena pṛṣṭānāṁ kṛṣṇa-kathānām ārambho’pi sūcitaḥ ||12||

**viśvanāthaḥ :** etena tasya putro mahā-yogīty ādinā śukasya vyākhyāne pravṛttiḥ katham iti yat pṛṣṭaṁ tasyottaram uktaṁ yad anyat pṛṣṭaṁ parīkṣitaḥ prāyopaveśena śravaṇaṁ katham iti tasya janma mahāścaryam ity ādinā tasyottaram āha—parīkṣita iti | vilāpanaṁ mṛtyum | yad vā, leper ṇyantāl luṭā śrī-bhāgavata-kathā-vācanam ity arthaḥ | saṁsthāṁ mahā-prasthānaṁ kṛṣṇa-kathānām udayo yatra tad yathā syād iti śrī-bhāgavatasya tatraiva tātparyāt ||12||

—o)0(o—

**|| 1.7.13 ||**

**yadā mṛdhe kaurava-sṛñjayānāṁ**

**vīreṣv atho vīra-gatiṁ gateṣu |**

**vṛkodarāviddha-gadābhimarśa-**

**bhagnoru-daṇḍe dhṛtarāṣṭra-putre ||**

**śrīdharaḥ :** tatra parīkṣito janma nirūpayiṣyann ādau tāvad garbhasya evāśvatthāmno brahmāstrāt kṛṣṇena rakṣita iti vaktuṁ kathāṁ prastauti—yadetyādinā | yadā drauṇir aśvatthāmā kṛṣṇā-sutānāṁ draupadī-putrāṇāṁ śirāṁsy upaharat tadā tan-matārudat tāṁ ca sāntvayān kirīṭa-mālyārjuna āheti tṛtīyenānvayaḥ | kim iti bālānāṁ śirāṁsy ānītavān ity apekṣāyām āha | mṛdhe yddhe | yadyapi pāṇḍavā api kauravā eva tathāpi sṛñjaya-vaṁśajo dhṛṣṭadyumnaḥ pāṇḍavānāṁ senā-patir sṛñjayānām ity uktam | vīra-gatiṁ svargam | atho anantaram | vṛkodareṇāviddhāyāḥ kṣiptāyā gadāyā abhimarśenābhighātena bhagnāv ūrudaṇḍau yasya tathā-bhūte dhṛtarāṣṭra-putre duryodhane sati ||13||

**krama-sandarbhaḥ :** *na vyākhyātam.*

**viśvanāthaḥ :** tatra garbhastha eva parīkṣit śrī-kṛṣṇa-darśanaṁ prāpeti vaktuṁ kathāṁ prastauti | yadā drauṇir aśvatthāmā kṛṣṇā-sutānāṁ draupadī-putrāṇāṁ śirāṁsy upāharat, tadā tan-mātā arudad iti tṛtīyeṇānvayaḥ | kauravāḥ duryodhanādyāḥ sṛñjaya-vaṁśyodbhavasya dhṛṣṭadyumnasya pāṇḍava-senāpatitvāt sṛñjaya-padena pāṇḍavā lakṣyante | vīra-gatiṁ bhīṣmokta-yuktyā mokṣaṁ svargaṁ ca | vṛkodareṇa āviddhāyāḥ kṣiptāyāḥ gadāyāḥ abhimarṣeṇa ghātena ||13||

—o)0(o—

**|| 1.7.14 ||**

**bhartuḥ priyaṁ drauṇir iti sma paśyan**

**kṛṣṇā-sutānāṁ svapatāṁ śirāṁsi |**

**upāharad vipriyam eva tasya**

**jugupsitaṁ karma vigarhayanti ||**

**madhvaḥ :** svātmana eva vipriyaṁ na bhartuḥ | prayojanābhāvāt vipriyam iva ca tasya priyam iti hi prasvāpoktam ||14||

**śrīdharaḥ :** bhartur duryodhanasya | smeti vitarke | ity evaṁ priyaṁ syād iti paśyan | tasya tad vipriyam eveti vākyāntaram | vipriyatve hetuḥ—jugupsitam iti ||14||

**krama-sandarbhaḥ :** *na vyākhyātam.*

**viśvanāthaḥ :** bhartur duryodhanasya evaṁ priyaṁ syād iti paśyan, vastutas tu tasya duryodhanasya vipriyam eva tat prathamaṁ śatru-vadha-śravaṇena harṣodayāt paścāt sparśena bhīmādīnāṁ sva-śatrūṇām avadha-jñānāt bāla-vadhāc ca kuru-vaṁśa-lopa-śravaṇāc ca viṣādotpatter harṣa-viṣādābhyāṁ ca tan-mṛtyu-prāpter iti bhāvaḥ | ata evāha—jugupsitam iti ||14||

—o)0(o—

**|| 1.7.15 ||**

**mātā śiśūnāṁ nidhanaṁ sutānāṁ**

**niśamya ghoraṁ paritapyamānā |**

**tadārudad bāṣpa-kalākulākṣī**

**tāṁ sāntvayann āha kirīṭamālī ||**

**madhvaḥ :** svapno’yam |

pārthānuyātam ātmānaṁ drauṇiḥ svapne dadarśa ha |

bandhanaṁ cātmanas tatra draupadyā caiva mokṣaṇam iti skānde |

tasmān naiṣīkāvarodhaḥ ||15||

**śrīdharaḥ :** ghoraṁ duḥsahaṁ yathā bhavati | bāṣpasya kalābhir bindubhir ākule akṣiṇī yasyāḥ | kirīṭasyaikatve’pi tad-agrāṇāṁ bahutvāt kirīṭa-mālīty uktam ||15||

**krama-sandarbhaḥ :** *na vyākhyātam.*

**viśvanāthaḥ :** kirīṭāgrāṇāṁ bahutvāt kirīṭasthā mālā vā yasyāsti sa kirīṭa-mālī arjunaḥ ||15||

—o)0(o—

**|| 1.7.16 ||**

**tadā śucas te pramṛjāmi bhadre**

**yad brahma-bandhoḥ śira ātatāyinaḥ |**

**gāṇḍīva-muktair viśikhair upāhare**

**tvākramya yat snāsyasi dagdha-putrā ||**

**śrīdharaḥ :** śucaḥ śokāśrūṇi | pramṛjāmi parimārjayāmi | yad yadā brahma-bandhor brāhmaṇādhamasyātatāyina iti

agni-do gara-daś caiva śastra-pāṇir dhanāpahaḥ |

kṣetra-dāra-haraś caiva ṣaḍ ete hy ātatāyinaḥ ||

iti smaraṇād atrātatāyī śastra-pāṇis tena ca putra-hantṛtvaṁ lakṣyate | gāṇḍīvād dhanuṣo muktair viśikhair bāṇair upāhare tvat-samīpam ānayāmi | yac chira ākramyāsanaṁ vidhāya | dugdha-putrā satī ||16||

**krama-sandarbhaḥ :** *na vyākhyātam.*

**viśvanāthaḥ :** śucaḥ śokān yat yadā brahma-bandhor brāhmaṇādhamasyātatāyinaḥ śastra-pāṇeḥ | agnido garadaś caiva śastra-pāṇir dhanāpahaḥ | kṣetra-dārāpahārī ca ṣaḍ ete ātatāyina iti smaraṇāt ||16||

—o)0(o—

**|| 1.7.17 ||**

iti priyāṁ valgu-vicitra-jalpaiḥ

sa sāntvayitvācyuta-mitra-sūtaḥ |

anvādravad daṁśita ugra-dhanvā

kapi-dhvajo guru-putraṁ rathena ||

**śrīdharaḥ :** valgavo ramyā vicitrā jalpā bhāṣaṇāni taiḥ | so’rjunaḥ | acyuta eva mitraṁ sūtaś ca yasya | daṁśito baddha-kavacaḥ | ugraṁ dhanuś cāpaṁ yasya | kapir hanumān dhvaje yasya saḥ | guroḥ putraṁ rathenānvādravad anvadhāvat ||17||

**krama-sandarbhaḥ :** *na vyākhyātam.*

**viśvanāthaḥ :** acyuta eva mitraṁ sūtaś ca yasya sa daṁśito baddha-kavacaḥ ||17||

—o)0(o—

**|| 1.7.18 ||**

**tam āpatantaṁ sa vilakṣya dūrāt**

**kumāra-hodvigna-manā rathena |**

**parādravat prāṇa-parīpsur urvyāṁ**

**yāvad-gamaṁ rudra-bhayād yathā kaḥ ||**

**śrīdharaḥ :** āpatantam ādhāvantam | sa drauṇiḥ | kumāra-hā bāla-ghātī | udvigna-manāḥ kampita-hṛdayaḥ | prāṇa-parīpsuḥ prāṇān labdhum icchur na tu kīrtim | yāvad gamaṁ yāvad gantuṁ śakyaṁ tāvad urvyāṁ parādravad apalāyata | ko brahmā mṛgo bhūtvā sutāṁ yabdhum udyataḥ san rudrasya bhayād yathā palāyate sma | arka iti pāṭhe vāmana-purāna-kathā sūcitā | tathā hi—vidyunmālī nāma kaścid rākṣaso maheśvaras tasmai rudreṇa sauvarṇaṁ vimānaṁ dattam, tato’sāv arkasya pṛṣṭhato bhrāmyan vimāna-dīptyā rātriṁ vilopitavān, tato’rkeṇa nija-tejobhir drāvayitvā tad vimānaṁ pātitam, tac chrutvā kupite rudre bhayād arkaḥ parādravat, tato rudrasya krūra-dṛṣṭyā dandahyamānaḥ patan vārāṇasyāṁ patito lolārka-nāmnā vikhyāta iti ||18||

**krama-sandarbhaḥ :** *na vyākhyātam.*

**viśvanāthaḥ :** ko brahmā mṛgo bhūtvā sūtāṁ jābhitum udyataḥ san rudrasya bhayāt yathā palāyate sma | arka iti pāṭhe vāmana-purāṇa-kathā jñeyā | tathā hi—vidyunmālī rākṣasaḥ śaivaḥ śiva-dattena saurvarṇena vimānena arkasya pṛṣṭhato bhrāmyan vimāna-dīptyā rātriṁ vilopitavān, tataḥ kupito’rko nija-tejobhir drāvayitvā tad vimānaṁ pātayan tadaivāyātasya rudrasya bhayāt tataḥ palāyamānaḥ patan vārāṇasyāṁ lolārko babhūveti ||18||

—o)0(o—

**|| 1.7.19 ||**

**yadāśaraṇam ātmānam aikṣata śrānta-vājinam |**

**astraṁ brahma-śiro mene ātma-trāṇaṁ dvijātmajaḥ ||**

**śrīdharaḥ :** aśaraṇaṁ rakṣa-rahitam | nanu palāyanam eva rakṣakam asti, na, tasyāpi kuṇṭhitatvād ity āha | śrāntā vājino yasya tam | brahma-śiro’straṁ brahmāstram | dvijātmaja ity adīrgha-darśitām āha ||19||

**krama-sandarbhaḥ :** *na vyākhyātam.*

**viśvanāthaḥ :** aśaraṇaṁ rakṣaka-rahitam ātma-trāṇam ātma-rakṣopāyam, dvijātmaja ity adīrgha-darśitvaṁ sūcitam ||19||

—o)0(o—

**|| 1.7.20 ||**

**athopaspṛśya salilaṁ sandadhe tat samāhitaḥ |**

**ajānann api saṁhāraṁ prāṇa-kṛcchra upasthite ||**

**śrīdharaḥ :** tad brahmāstram | samāhitaḥ kṛta-dhyānaḥ | upasaṁhāram ajānato’pi saṁdhane hetuḥ—prāṇa-kṛcchra iti ||20||

**krama-sandarbhaḥ :** *na vyākhyātam.*

**viśvanāthaḥ :** samāhitaḥ kṛtadhyānaḥ ||20-21||

—o)0(o—

**|| 1.7.21 ||**

**tataḥ prāduṣkṛtaṁ tejaḥ pracaṇḍaṁ sarvato diśam |**

**prāṇāpadam abhiprekṣya viṣṇuṁ jiṣṇur uvāca ha ||**

**śrīdharaḥ :** tato’strāt sarvato diśaṁ prāduṣkṛtaṁ tejo’ bhiprekṣya tataḥ prāṇāpadaṁ cābhiprekṣya ||21||

**krama-sandarbhaḥ :** sarvato-diśam iti saravata ity asya yoge dvitīyā, diśam iti jātyaikatvam, diśāṁ sarvatrety arthaḥ | sārva-vibhaktikas tasiḥ, sarvāṁ diśam ity arthaḥ ||21||

**viśvanāthaḥ : *na vyākhyātam.***

—o)0(o—

**|| 1.7.22 ||**

**arjuna uvāca—**

**kṛṣṇa kṛṣṇa mahā-bāho bhaktānām abhayaṅkara |**

**tvam eko dahyamānānām apavargo’si saṁsṛteḥ ||**

**śrīdharaḥ :** prastutaṁ vijñāpayituṁ prathamaṁ stauti —kṛṣṇeti caturbhiḥ | saṁsṛter hetor dahyamānānāṁ tasyām apavargo’pavarjayitā | nāśaka ity arthaḥ ||22||

**krama-sandarbhaḥ :** *na vyākhyātam.*

**viśvanāthaḥ :** apavargo mokṣa-rūpo’si tenāsmākaṁ saṁsṛter mokṣam api dāsyasi, kim utāsmād agnes trāṇa-mātram iti bhāvaḥ ||22||

—o)0(o—

**|| 1.7.23 ||**

**tvam ādyaḥ puruṣaḥ sākṣād īśvaraḥ prakṛteḥ paraḥ |**

**māyāṁ vyudasya cic-chaktyā kaivalye sthita ātmani ||**

**śrīdharaḥ :** yatas tvam īśvaraḥ sākṣāt | kutaḥ ? yataḥ prakṛteḥ paraḥ puruṣaḥ | tat kutaḥ ? yata ādyaḥ kāraṇam | kāraṇatve’py avikāritām āha | māyāṁ vyudasyābhibhūya kaivalya-rūpe ātmany eva sthita iti ||23||

**krama-sandarbhaḥ :** māyā-hetukāyāḥ saṁsṛter nāśakatvena māyāto vilakṣaṇāṁ śaktiṁ darśayati—tvam iti | tvaṁ sākṣāt puruṣo bhagavān | tathā ya īśvaro’ntaryāmy-ākhyaḥ puruṣaḥ, so’pi tvam eva | tad evam ubhayasminn api prakāśe prakṛteḥ paras tad-asaṅgī |

nanu kathaṁ kevalānubhavānandasyāpi tad-anubhavitvaṁ, yato bhagavattvam api lakṣyate ? kathaṁ ceśvaratvāt prakṛty-adhiṣṭhātṛtve’pi tad-asaṅgitvam ? tatrāha—**māyāṁ vyudasya** iti | avyabhicāriṇyā svarūpa-śaktyā tām ābhāsa-śaktiṁ dūre vidhāya tathaiva svarūpa-śaktyā kaivalye—-

parāvarāṇāṁ parama āste kaivalya-saṁjñitaḥ |

kevalānubhavānanda-sandoho nirupādhikaḥ || [bhā.pu. 11.9.18]

ity ekādaśokta-rītyā kaivalyākhye kevalānubhavānande ātmani sva-svarūpe sthitaḥ anubhūta-svarūpa-sukha ity arthaḥ | tad uktaṁ ṣaṣṭhe devair api—svayam upalabdha-nija-sukhānubhavo bhavān [bhā.pu. 6.9.33] iti | sandoha-śabdena caikādaśe vaicitrī darśitā, sā ca śakti-vaicitryād eva bhavatīti | ata evam asty eva svarūpa-śaktiḥ |

**prakṛtir** nāmātra māyāyās traiguṇyam | evam eva śakti-traya-vivṛtiḥ svāmibhir eva darśitā | tathā hi śrī-devahūti-vākye—

paraṁ pradhānaṁ puruṣaṁ mahāntaṁ

kālaṁ kaviṁ tri-vṛtaṁ loka-pālam |

ātmānubhūtyānugata-prapañcaṁ

svacchanda-śaktiṁ kapilaṁ prapadye || [bhā.pu. 3.24.33] ity atra |

paraṁ parameśvaram | tatra hetuḥ—svacchandāḥ śaktayo yasya | tā evāha—pradhānaṁ prakṛti-rūpam, puruṣaṁ tad-adhiṣṭhātāram, mahāntaṁ mahat-tattva-svarūpam, kālaṁ teṣāṁ kṣobhakam, trivṛtam ahaṅkāra-bhūtam, lokātmakaṁ tat-pālātmakaṁ ca | tad evaṁ māyayā pradhānādi-rūpatām uktvā cic-chaktyā niṣprapañcatām āha—ātmānubhūtyā cic-chaktyānugataḥ svasmin līnaḥ prapañco yasya tam | kaviṁ sarvajñaṁ pradhānādy-āvirbhāva-sākṣiṇam ity arthaḥ iti[[59]](#footnote-60) |

tatra puruṣasyāpi māyāntaḥ-pātitvaṁ tad-adhiṣṭhātṛtayopacaryata eva | vastutas tasya tu tasyāḥ paratvam | tathā śrī-kapila-deva-vākye—

anādir ātmā puruṣo nirguṇaḥ prakṛteḥ paraḥ |

pratyag-dhāmā svayaṁ-jyotir viśvaṁ yena samanvitam || [bhā.pu. 3.26.3] iti |

tri-śakti-nirūpaṇe viśeṣa-jijñāsā cet śrī-bhagavat-sandarbho dṛśyaḥ |

athavā tvam ādya ity ādi mūla-padyam evam avatāryam—śrī-vaikuṇṭhe māyaṁ niṣedhann api sākṣāt tām evāha—tvam ādya iti | kaivalye mokṣākhye śrī-vaikuṇṭha-lakṣaṇe ātmani svāṁśa eva sthitaḥ | kiṁ kṛtvā ? tatrāti-virājamānayā cic-chaktyā māyāṁ dūre sthitām api tiraskṛtyaiva | mataṁ caitammāyādikaṁ niṣedhatā śrī-śukadevena |

pravartate yatra rajas tamas tayoḥ

sattvaṁ ca miśraṁ na ca kāla-vikramaḥ |

na yatra māyā kim utāpare harer

anuvratā yatra surāsurārcitāḥ || [bhā.pu. 2.9.10] iti |

moksaṁ paraṁ padaṁ liṅgam amṛtaṁ viṣṇu-mandiram | iti pādmottara-khaṇḍe vaikuṇṭha-paryāya-śabdāḥ ||23|| [bhagavat-sandarbhaḥ 19]

**viśvanāthaḥ :** nanu tvan-mātuleyo’haṁ tvat-sama eva maivaṁ vādīr ity āha tvam iti | nanu tvaṁ prakṛteḥ para iti kiṁ prakṛti-śabdenāvidyāṁ māyāṁ vā śrūṣe tatrāha— tvam iti | cic-chaktyā svarūpa-bhūtayā śaktyā subhagayā paṭṭa-mahiṣy eva māyāṁ vidyāvidyeti vṛtti-dvayavatīṁ durbhagām iva sva-śaktitvāt prāptāṁ vyudasya dūrīkṛtya tayā śaktyā sahita eva tvam ātmani sva-cinmaya-svarūpe sthitaḥ |

nanu cic-chaktyety asyāḥ kāraṇatvena matto bhinnatayā sthitatvaṁ kathaṁ mamātmani sthitatvam ity ata āha—kaivalya iti | kevalasya bhāvaḥ kaivalyam | asmin iti tayā sahitatve’pi tava kaivalyam eva tasyāḥ svarūpa-śaktitvāt tasmiṁś ca sati tvam ātmani sthito vastuta eveti bhāvaḥ | ataḥ svarūpa-bhūtā cic-chaktiḥ sā tvattaḥ sadā abhinnaiva tvad-dehendriya-parikarādi-rūpeṇa tiṣṭhati parāsya śaktir bahudhaiva śrūyate svābhāvikī jñāna-bala-kriyā ca [śvet.u. 6.8] iti śruteḥ | māyā chāyaiva tvat-svarūpatvāt jñānājñāna-guṇa-maya-jagad-rūpeṇa vartata iti tvatto bheda eva tasyā māyāyās tvac-chaktitvāt kvacid abhedo’pīti bhinnābhinna-rūpā sā śaktir ity arthaḥ | māyaiva śaktir ekā nānyeti mataṁ parāstam eva ||23||

—o)0(o—

**|| 1.7.24 ||**

**sa eva jīva-lokasya māyā-mohita-cetasaḥ |**

**vidhatse svena vīryeṇa śreyo dharmādi-lakṣaṇam ||**

**śrīdharaḥ :** tri-varga-dātāpi tvam evety āha—sa iti | yas tvaṁ māyām abhibhūya sthitaḥ sa eva māyām abhibhūtasya janasya dharmādi-phalam upāsitaḥ sanvidhatse | vīryeṇa prabhāveṇa ||24||

**krama-sandarbhaḥ :** *na vyākhyātam.*

**viśvanāthaḥ :** sa eva kaivalye sthita eva ||24||

—o)0(o—

**|| 1.7.25 ||**

**tathāyaṁ cāvatāras te bhuvo bhāra-jihīrṣayā |**

**svānāṁ cānanya-bhāvānām anudhyānāya cāsakṛt ||**

**śrīdharaḥ :** tathā cānenāvatāreṇa tava sādhu-pakṣa-pāto lakṣyata ity āha—tatheti | kiṁ bhū-bhara-haraṇaṁ mad-icchā-mātreṇa na bhavati ? tatrāha—svānāṁ jñātīnam anudhyānāya ca | tathānanya-bhāvānām ekānta-bhaktānāṁ ca ||25||

**krama-sandarbhaḥ :** yathānye puruṣādayo’vatārās tathāyam avatāraḥ sākṣād-bhagavataḥ śrī-kṛṣṇākhyasya tavaiva prākaṭyam, parama-bhaktāyā bhuvo bhāra-jihīrṣayā jāto’py anyeṣāṁ svānāṁ bhaktānām asakṛc ca muhur anudhyānāya nija-bhajana-saukhyāya bhavati ||25|| [bhagavat-sandarbha 49]

**viśvanāthaḥ :** tathā tenaiva prakāreṇa tava vyudasta-māyaḥ sva-cin-maya-svarūpeṇa ayam avatāraḥ prāpañcika-loke prākaṭyam ||25||

—o)0(o—

**|| 1.7.26 ||**

**kim idaṁ svit kuto veti deva-deva na vedmy aham |**

**sarvato mukham āyāti tejaḥ parama-dāruṇam ||**

**śrīdharaḥ :** evaṁ stutvā prastutaṁ vijñāpayati—kim iti | kim ātmakam idaṁ kuto vā āyātīti | svid vitarke ||26||

**krama-sandarbhaḥ :** *na vyākhyātam.*

**viśvanāthaḥ :** evaṁ stutvā prastutaṁ vijñāpayati kim idam iti ||26||

—o)0(o—

**|| 1.7.27 ||**

**śrī-bhagavān uvāca—**

**vetthedaṁ droṇa-putrasya brāhmam astraṁ pradarśitam |**

**naivāsau veda saṁhāraṁ prāṇa-bādha upasthite ||**

**śrīdharaḥ :** droṇa-putrasya brāhmam astram | tena ca prāṇa-bādhe prāpte pradarśitaṁ kevalam | na tat-prayoge kuśala ity arthaḥ | yato’sāv upasaṁhāraṁ na veda | etac ca tvaṁ tu vettha jānāsi ||27||

**krama-sandarbhaḥ :** *na vyākhyātam.*

**viśvanāthaḥ :** pradarśitam iti | dṛṣṭvaiva kiṁ na paricinoṣi kiṁ māṁ pṛcchasīti bhāvaḥ | saṁhāram asyopasaṁhāraṁ na veda | tarhi katham etat prayuktavān ity ata āha prāṇavādha iti ||27||

—o)0(o—

**|| 1.7.28 ||**

**na hy asyānyatamaṁ kiñcid astraṁ pratyavakarśanam |**

**jahy astra-teja unnaddham astra-jño hy astra-tejasā ||**

**śrīdharaḥ :** pratyavakarśanaṁ kṛśatva-karam, nivartakam ity arthaḥ | atas tad astra-teja unnaddham utkaṭaṁ brahmāstra-tejasaiva jahi ghātaya | tvat-prayuktaṁ cāstraṁ tad upasaṁhṛtya svayam upaśāmyet | yatas tvam astra-jño’si ||28||

**krama-sandarbhaḥ :** *na vyākhyātam.*

**viśvanāthaḥ :** tarhi vāruṇāstrādinā vahnim upaśamānīti cet tatrāha—na hy asyeti | pratyavakarśanaṁ nivartakam | tasmāt tvam astra-tejasā sva-prayukta-brahmāstra-tejasaiva brahmāstra-tejo jahi yato astrajño’si ||28||

—o)0(o—

**|| 1.7.29 ||**

**sūta uvāca—**

**śrutvā bhagavatā proktaṁ phālgunaḥ para-vīra-hā |**

**spṛṣṭvāpas taṁ parikramya brāhmaṁ brāhmāstraṁ sandadhe ||**

**śrīdharaḥ :** pare śatravas ta eva vīrās tān hantīti tathā-vidhaḥ phālguno’rjuno’paḥ spṛṣṭvācamya taṁ śrī-kṛṣṇaṁ parikramya pradakṣiṇī-kṛtya | brāmāya brahmāstraṁ nivartayitum ||29||

**krama-sandarbhaḥ :** *na vyākhyātam.*

**viśvanāthaḥ :** taṁ śrī-kṛṣṇaṁ brāhmāya brahmāstraṁ nivartayitum ||29||

—o)0(o—

**|| 1.7.30 ||**

saṁhatyānyonyam ubhayos tejasī śara-saṁvṛte |

āvṛtya rodasī khaṁ ca vavṛdhāte’rka-vahnivat ||

**śrīdharaḥ :** tataś cobhayor brahmāstrayor tejasī śaraiḥ saṁveṣite parasparaṁ militvā vavṛdhāte avardhetām | kiṁ kṛtvā | rodasī dyāvāpṛthivyau kham antarīkṣaṁ cāvṛtya | yathā pralaye saṁkarṣaṇa-mukhāgnir uparisthito’rkaś ca saṁhatya vardhete tadvat ||30||

**krama-sandarbhaḥ :** *na vyākhyātam.*

**viśvanāthaḥ :** ubhayor brahmāstrayor tejasī śaraiḥ saṁvṛte saṁveṣite parasparaṁ militvā vavṛdhāte rodasī dyāvāpṛthivyau yathā pralaye saṅkarṣaṇa-mukhāgnir uparisthito’rkaś ca tāv iva ||30||

—o)0(o—

**|| 1.7.31 ||**

**dṛṣṭvāstra-tejas tu tayos trīl lokān pradahan mahat |**

**dahyamānāḥ prajāḥ sarvāḥ sāṁvartakam amaṁsata ||**

**śrīdharaḥ :** tayor drauṇi-phālgunayoḥ | tena dahyamānāḥ sāṁvartakaṁ pralayāgnim amaṇsata menire ||31||

**krama-sandarbhaḥ :** dṛṣṭveti | pradahad-dagdhum ārabhamāṇam | dahyamānā dagdhum ārabhyamāṇāḥ | vartamāna-sāmīpye vartamānavad vā [pā. 3.3.131] iti pāṇini-smṛteḥ ||31||

**viśvanāthaḥ :** tayor drauṇy-arjunayoḥ | sāṁvartakaṁ pralayāgnim ||31||

—o)0(o—

**|| 1.7.32 ||**

**prajopadravam ālakṣya loka-vyatikaraṁ ca tam |**

**mataṁ ca vāsudevasya sañjahārārjuno dvayam ||**

**śrīdharaḥ :** lokānāṁ vyatikaraṁ vyatyayaṁ nāśam ity arthaḥ | vāsudevasya mataṁ cālakṣya brahmāstra-dvayam upasaṁhṛtavān ||32||

**krama-sandarbhaḥ :** mataṁ ceti | prathamaṁ śrī-bhagavatāstra-pratighātana-mātraṁ samādiṣṭam, na tu saṁharaṇam | tac ca nūnaṁ parāstraṁ na saṁhartuṁ śakyam iti sva-śastreṇaikyaṁ vidhāya saṁharaṇābhiprāyeṇa | tat tu tad-ājñā-mātreṇa kṛtvāpi paścāt pratyuta tābhyāṁ vṛddhābhyām upadrave sati sthagitāyamānam arjunaṁ prati saṁhāro’numata iti bhāvaḥ ||32||

**viśvanāthaḥ :** lokānāṁ bhūr-ādīnāṁ vyatikaraṁ nāśam ||32||

—o)0(o—

**|| 1.7.33 ||**

**tata āsādya tarasā dāruṇaṁ gautamī-sutam |**

**babandhāmarṣa-tāmrākṣaḥ paśuṁ raśanayā yathā ||**

**śrīdharaḥ :** gautama-vamśa-jā gautamī kṛpī tasyāḥ sutam | amarṣeṇa kopena tāmre akṣiṇī yasya saḥ | niṣkṛpatve dṛṣṭāntaḥ—paśuṁ yatheti | tasya bandhanaṁ dharma ity atra dṛṣṭāntaḥ—yathā yājñikaḥ paśum iti | raśanayā rajjvā ||33||

**krama-sandarbhaḥ :** *na vyākhyātam.*

**viśvanāthaḥ :** gautama-vamśa-jā gautamī kṛpī tasyāḥ sutam ||33||

—o)0(o—

**|| 1.7.34 ||**

**śibirāya ninīṣantaṁ rajjvā baddhvā ripuṁ balāt |**

**prāhārjunaṁ prakupito bhagavān ambujekṣaṇaḥ ||**

**śrīdharaḥ :** śoka-roṣādi-yuktasyāpy arjunasya dharma-niṣṭhākhyāpanāya śrī-kṛṣṇa-vākyam | tad āha ṣaḍbhiḥ | śibirāya rāja-niveśāya netum icchantam | prakupita iveti ||34||

**krama-sandarbhaḥ :** *na vyākhyātam.*

**viśvanāthaḥ :** śoka-roṣādi-yuktasyāpy arjunasya loke dharma-niṣṭhā-khyāpanāya prakarṣeṇāha pañca-ślokīm aruṇekṣaṇa ity anuktvā ambujekṣaṇa ity ukte bahir eva prakupita iti gamyate ||34||

—o)0(o—

**|| 1.7.35 ||**

mainaṁ pārthārhasi trātuṁ brahma-bandhum imaṁ jahi |

yo’sāv anāgasaḥ suptān avadhīn niśi bālakān ||

**śrīdharaḥ :** yathā jīvasya janmādi māyā evam īśvarasyāpi janmādi māyety āha—evam iti | akartuḥ karmāṇi | ajanasya janmāni | hṛt-pater antaryāmiṇaḥ ||35||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.7.36 ||**

**mattaṁ pramattam unmattaṁ suptaṁ bālaṁ striyaṁ jaḍam |**

**prapannaṁ virathaṁ bhītaṁ na ripuṁ hanti dharma-vit ||**

**śrīdharaḥ :** ripor api suptasya bālasya ca vadho na dharma ity anyārthair darśayati—mattam iti | mattaṁ madyādinā | pramattam anavahitam | unmattaṁ graha-vātādinā | jaḍam anudyamam | prapannaṁ śaraṇāgatam | virathaṁ bhagna-ratham ||36||

**krama-sandarbhaḥ :** *na vyākhyātam.*

**viśvanāthaḥ :** mattaṁ madyādinā | pramattam anavahitam | unmattaṁ graha-vātādinā ||36||

—o)0(o—

**|| 1.7.37 ||**

**sva-prāṇān yaḥ para-prāṇaiḥ prapuṣṇāty aghṛṇaḥ khalaḥ |**

**tad-vadhas tasya hi śreyo yad-doṣād yāty adhaḥ pumān ||**

**śrīdharaḥ :** tad-vadho daṇḍa-rūpas tasyaiva śreyaḥ puruṣārthaḥ | yad yato daṇḍa-prāyaścitta-rahitād doṣāt sa pumān adho yātīti | tathā ca smaranti—

rājabhir dhṛta-daṇḍas tu kṛtvā pāpāni mānavāḥ |

vidhūta-kalmaṣā yānti svargaṁ sukṛtino yathā || iti ||37||

**krama-sandarbhaḥ :** *na vyākhyātam.*

**viśvanāthaḥ : tad**-vadho daṇḍa-rūpas tasyaiva śreyaḥ | tathā ca smaranti—

rājabhir dhṛta-daṇḍas tu kṛtvā pāpāni mānavāḥ |

vidhūta-kalmaṣā yānti svargaṁ sukṛtino yathā || iti |

anyathā yad yato doṣāt ||37||

—o)0(o—

**|| 1.7.38 ||**

**pratiśrutaṁ ca bhavatā pāñcālyai śṛṇvato mama |**

**āhariṣye śiras tasya yas te mānini putra-hā ||**

**tad asau vadhyatāṁ pāpa ātatāyy ātma-bandhu-hā |**

**bhartuś ca vipriyaṁ vīra kṛtavān kula-pāṁsanaḥ ||**

*na katamena vyākhyātam.*

—o)0(o—

**|| 1.7.40 ||**

**sūta uvāca—**

**evaṁ parīkṣatā dharmaṁ pārthaḥ kṛṣṇena coditaḥ |**

**naicchad dhantuṁ guru-sutaṁ yadyapy ātma-hanaṁ mahān ||**

**śrīdharaḥ :** yady api coditas tathāpi hantuṁ naicchat | ātma-hanaṁ putra-hantāram api | yato mahān ||40 ||

**krama-sandarbhaḥ :** *na vyākhyātam.*

**viśvanāthaḥ :** dharmaṁ parīkṣamāṇena yadyapi coditaḥ tathāpi hantuṁ naicchat | ātma-hanaṁ putra-hantāram api | yato mahān kṛṣṇasya svabhāvābhijñaḥ | tasya cāyaṁ svabhāvaḥ svayaṁ sarvajño’pi dharmādi-niṣṭhā-khyāpanāya tadvato bhaktān parīkṣata iti tatra mainaṁ pārthārhasi trātuṁ [bhā.pu. 1.7.35] ity ādinā vīra-raudra-rasaṁ pradarśya dharmavantam arjunaṁ yathā parīkṣate sma tathā bhartuḥ śuśrūṣaṇaṁ strīṇāṁ paro dharma [bhā.pu. 10.29.24] ity ādinā bhavatīnāṁ viyogo me nahi sarvātmanā kvacit [bhā.pu. 10.47.29] ity ādinā, ahaṁ hi sarva-bhūtānām ādir anto’ntaraṁ bahir [bhā.pu. 10.82.45] ity ādinā ca karma-jñāna-yogau pradarśya premavatīr gopīḥ |

varaṁ ca yat kañcana mānavendra vṛṇīṣva [bhā.pu. 4.20.16] ity ādinā varaṁ vṛṇīṣva bhadraṁ te kāma-puro’smy aham ity ādinā ca bhaugeśvarādīn pradarśya bhaktimataḥ pṛthu-grahalādādīn dīyamānaṁ na gṛhṇantīty ādinā anyān api bhaktān poarikṣāṁ cakāraiveti tadīya-siddha-bhaktā api tathā parīkṣante | tathā hi śuka evaṁ ṣaṣṭha-skandhe pāpa-nistārārthaḥ pṛṣṭaḥ prāyaścitta-mātram uktvā parīkṣitaḥ siddhāntābhijñatāṁ navame śrī-kṛṣṇa-līlāṁ saṁkṣepeṇoktvā līlautsukyaṁ dvādaśe brahma-jñānam upakṣipya bhakti-niṣṭhāṁ parīkṣāṁ cakre iti | na tatra tatra spaṣṭe’rthe tātparyam ||40||

—o)0(o—

**|| 1.7.41 ||**

**athopetya sva-śibiraṁ govinda-priya-sārathiḥ |**

**nyavedayat taṁ priyāyai śocantyā ātma-jān hatān ||**

**śrīdharaḥ :** govindaḥ priyaḥ sārathir yasya saḥ | ātmajān śocantyai ||41||

**krama-sandarbhaḥ :** *na vyākhyātam.*

**viśvanāthaḥ :** nyavedayat ayaṁ te putra-hantā ānīta ity uktavān ||41||

—o)0(o—

**|| 1.7.42 ||**

**tathāhṛtaṁ paśuvat pāśa-baddham**

**avāṅ-mukhaṁ karma-jugupsitena |**

**nirīkṣya kṛṣṇāpakṛtaṁ guroḥ sutaṁ**

**vāma-svabhāvā kṛpayā nanāma ca ||**

**śrīdharaḥ :** tathā paribhāvenāhṛtam ānītam | karmaṇo jugupsitena doṣeṇāvāṅ-mukham adho-vadanam | apakṛtam apakāriṇam | kṛpayā nirīkṣya | vāmaḥ śobhanaḥ svabhāvo yasyaḥ sā ||42||

**krama-sandarbhaḥ :** tathāhṛtam iti yugmakam | apakṛtam iti kvib-antam ||42||

**viśvanāthaḥ :** tathā tena prakāreṇa āhṛtam ānītam | karma-jugupsitena karmaṇo jugupsayā apakṛtam iti kvib-antam apakāriṇam | kṛpayā nirīkṣya | vāmaḥ śobhanaḥ | nanāma ca ||42||

—o)0(o—

**|| 1.7.43 ||**

**uvāca cāsahanty asya bandhanānayanaṁ satī |**

**mucyatāṁ mucyatām eṣa brāhmaṇo nitarāṁ guruḥ ||**

**śrīdharaḥ :** nanāma covāca ceti ca-kārābhyāṁ sambhramaḥ sūcitaḥ | bandhanenānayanam asahamānā ||43||

**krama-sandarbhaḥ :** *na vyākhyātam.*

**viśvanāthaḥ :** uvāca ceti ca-kārābhyāṁ sambhramaḥ sūcitaḥ | satī tad-bandhanāsahatvād iyaṁ bhagavatā dhārmikatve parikṣitād arjunād api sādhutvavatīty arthaḥ ||43||

—o)0(o—

**|| 1.7.44-45 ||**

**sa-rahasyo dhanur-vedaḥ sa-visargopasaṁyamaḥ |**

**astra-grāmaś ca bhavatā śikṣito yad-anugrahāt ||**

**sa eṣa bhagavān droṇaḥ prajā-rūpeṇa vartate |**

**tasyātmano’rdhaṁ patny āste nānvagād vīrasūḥ kṛpī ||**

**śrīdharaḥ :** sa-rahasyo gopya-mantra-sahitaḥ | visargo’stra-prayogaḥ upasaṁyama upasaṁhāraḥ tābhyāṁ sahito’stra-samūhaś ca ||44||

kīṁ ca tasya droṇasyātmā dehas tasyārdhaṁ kṛpy āste | arhadtve hetuḥ—patnī | ardho vā eṣa ātmano yat-patnī iti śruteḥ | jāyāpaty agnim ādadhīyatā iti śruter ubhayor ekākāratvāvagamāc ca | nanu bhartari mṛte sā kathaṁ jīvati tatrāḥa—nānvagād bhartāram | yato vīra-sūḥ putravatī ||45||

**krama-sandarbhaḥ :** sa-rahasyam iti yugmakam ||44-45||

**viśvanāthaḥ :** sa-rahasyo gopya-mantra-sahitaḥ | visargopasaṁhārābhyāṁ sahita iti yadi brahmāstrasya visargopasamñamāv etat pituḥ sakāśān nājñāsyas tadā katham imaṁ vadhvā tvam āneṣyaity akṛtajñatā dhvanitā ||44||

prajā-rūpeṇa ātmā vai jāyate putraḥ iti nyāyena ātmano dehasyārdhaṁ kṛpī patnī ardho vā eṣa ātmano yat-patnī iti śruteḥ | ata eva bhartāraṁ nānvagāt yato vīra-sūḥ ||45||

—o)0(o—

**|| 1.7.46 ||**

**tad dharmajña mahā-bhāga bhavadbhir gauravaṁ kulam |**

**vṛjinaṁ nārhati prāptuṁ pūjyaṁ vandyam abhīkṣṇaśaḥ ||**

**śrīdharaḥ :** tat tasmāt gauravaṁ guroḥ kulaṁ bhavadbhiḥ kartṛbhir vṛjinaṁ duḥkhaṁ prāptuṁ nārhati | kiṁ tu pūjyaṁ vandyaṁ ca ||46||

**krama-sandarbhaḥ :** *na vyākhyātam.*

**viśvanāthaḥ :** gauravaṁ guroḥ sambandhi kulaṁ kartṛ | bhavadbhiḥ karaṇair vṛjinaṁ duḥkhaṁ prāptuṁ nārhati | yataḥ pūjyam iti ||46||

—o)0(o—

**|| 1.7.47 ||**

**mā rodīd asya jananī gautamī pati-devatā |**

**yathāhaṁ mṛta-vatsārtā rodimy aśru-mukhī muhuḥ ||**

**śrīdharaḥ :** mṛtavatsā mṛta-putrā ||47||

**krama-sandarbhaḥ :** *na vyākhyātam.*

**viśvanāthaḥ :** mā rodīd mā roditu ||47||

—o)0(o—

**|| 1.7.48 ||**

**yaiḥ kopitaṁ brahma-kulaṁ rājanyair ajitātmabhiḥ |**

**tat kulaṁ pradahaty āśu sānubandhaṁ śucārpitam ||**

**śrīdharaḥ :** vipakṣe doṣam āha—yair iti | teṣāṁ rājanyānāṁ kulaṁ karma | kathaṁ-bhūtam ? sānubandhaṁ sa-parivāram | śucā śokenārpitaṁ vyāptaṁ ca | brahma-kulaṁ kartṛ | pradahati ||48||

**krama-sandarbhaḥ :** yair iti | śucā śokenārpitaṁ ssvasmin prāpitaṁ vyāptam ity arthaḥ | yad vā, śucā śuk tasyām arpitaṁ nimajjitam | tayā vyāptam ity arthaḥ ||48||

**viśvanāthaḥ :** sānubandhaṁ sa-parivāraṁ śucārpitaṁ śucety asya ṭāb-antatvāt śucāyām arpitaṁ śoka-vyāptaṁ tat-kulaṁ karma pradahati | brahma-kulam eva kartṛ ||48||

—o)0(o—

**|| 1.7.49 ||**

**sūta uvāca—**

**dharmyaṁ nyāyyaṁ sa-karuṇaṁ nirvyalīkaṁ samaṁ mahat |**

**rājā dharma-suto rājñyāḥ pratyanandad vaco dvijāḥ ||**

**śrīdharaḥ :** dharmyam ity-ādayo vacasaḥ ṣaḍ-guṇāḥ pūrva-śloka-ṣaṭke draṣṭavyāḥ | tatra dharmyaṁ dharmād anapetaṁ mucyatāṁ mucyatām iti | nyāyyaṁ nyāyād anapetaṁ sa-rahasya ity-ādi | sa-karuṇaṁ tasyātmamo’rdham iti | nirvyalīkaṁ tat dharmajñeti | samaṁ mā rodasīti | duḥkha-sāmyokteḥ | mahat yaiḥ kopitam iti niṣṭuroktyā hitopadeśāt | evaṁ-bhūtaṁ rājñyā vaco he dvijāḥ, rājā pratyanandad anumoditavān ||49||

**krama-sandarbhaḥ :** *na vyākhyātam.*

**viśvanāthaḥ :** dharmyam ity-ādi-vacasaḥ ṣaḍ-guṇāḥ pūrva-śloka-ṣaṭkair draṣṭavyāḥ | tatra dharmyaṁ dharmād anapetaṁ mucyatāṁ mucyatām iti | nyāyyaṁ nyāyād anapetaṁ sa-rahasya ity-ādi | sa-karuṇaṁ tasyātmano’rdham iti | nirvyalīkaṁ tad-dharmajñeti | samaṁ mā rodīd iti duḥkha-sāmyokteḥ | mahat yaiḥ kopitam iti niṣṭhuroktyā hitopadeśāt ||49||

—o)0(o—

**|| 1.7.50 ||**

**nakulaḥ sahadevaś ca yuyudhāno dhanañjayaḥ |**

**bhagavān devakī-putro ye cānye yāś ca yoṣitaḥ ||**

**śrīdharaḥ, viśvanāthaḥ :** nakulādayaś ca pratyanandan | yuyudhānaḥ sātyakiḥ ||50||

**krama-sandarbhaḥ :** *na vyākhyātam.*

—o)0(o—

**|| 1.7.51 ||**

**tatrāhāmarṣito bhīmas tasya śreyān vadhaḥ smṛtaḥ |**

**na bhartur nātmanaś cārthe yo’han suptān śiśūn vṛthā ||**

**śrīdharaḥ :** tasya tathā-vidhasya drauṇer vadha eva śreṣṭhaḥ | anyathāsya naraka-pāta-prasaṅgāt | tad āha—na bhartur | ahan jaghāna ||51||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.7.52 ||**

**niśamya bhīma-gaditaṁ draupadyāś ca catur-bhujaḥ |**

**ālokya vadanaṁ sakhyur idam āha hasann iva ||**

**śrīdharaḥ :** caturbhujokter ayaṁ bhāvaḥ—bhīmo taṁ hantuṁ pravṛtte draupadyāṁ ca sahasā tan-nivāraṇe pravṛttāyām ubhayoḥ saṁvaraṇāyāviṣkṛta-caturbhuja iti | sandihānasya sakhyur arjunasya ||52||

**krama-sandarbhaḥ :** caturbhuja iti taiḥ | yad vā, mayaivobhayam āmnātam iti svādeśa-mānanāya darśitaiśvaryam iti bhāvaḥ | ṭīkāyāṁ tava ca pratijñāyām ity atra ca-śabdād bhīmādīnām icchā ceti jñeyam ||52||

**viśvanāthaḥ :** caturbhuja iti bhīme taṁ hantuṁ pravṛtte draupadyāṁ ca tan-nivāraṇe pravṛttāyām ubhayor vāraṇārthaṁ bhuja-catuṣṭayaṁ prakaṭayāmāseti bhāvaḥ | hasann iveti sakhe tvad-buddher adya sūkṣmatvaṁ parīkṣiṣye ity etad vyañjakaṁ smita-mātram āviṣkurvan na tu hāsyam ity arthaḥ ||52||

—o)0(o—

**|| 1.7.53 ||**

**śrī-bhagavān uvāca—**

**brahma-bandhur na hantavya ātatāyī vadhārhaṇaḥ |**

**mayaivobhayam āmnātaṁ paripāhy anuśāsanam ||**

**śrīdharaḥ :** vadhārhaṇo vadhārhaḥ | mayaiva śāstra-kṛtā brāhmaṇo na hantavyaḥ | tathā —

ātatāyinam āyāntam api vedānta-pāragam |

jighāṁsīyān na tena brahma-hā bhavet || iti ca vadatā |

tad ubhayam apy anuśāsanaṁ paripālaya ||53||

**krama-sandarbhaḥ :** *na vyākhyātam.*

**viśvanāthaḥ :** brāhmaṇo na hantavya iti | ātatāyinam āyāntam api vedānta-pāragaḥ jighāṁsantaṁ jighāṁsīyān na doṣo manur[[60]](#footnote-61) abravīd iti ubhayam evāmnātam āmnāya-kṛtā mayaivānujñātaṁ śāsanaṁ paripālaya | tena brāhmaṇatvaṁ vartata eva ity aśvatthāmā na hantavya iti mama matam, yat tu brahma-bandhum imaṁ jahīti pūrvam uktaṁ tat tava dharma-parīkṣārtham eva tatrāpi brahma-bandhum imaṁ mā jahi trātum arhasi | tathā virathaṁ bhītaṁ ripuṁ dharma-vin na hantīti tathā tad-vadhas tasya hi śreya iti na tu vadha-kartur iti tathā tad asau vadhyatāṁ bandhana-viṣayībhūtaḥ kriyatām iti tatra vāstavo’rtho’pi mayārpita iti ||53||

—o)0(o—

**|| 1.7.54 ||**

**kuru pratiśrutaṁ satyaṁ yat tat sāntvayatā priyām |**

**priyaṁ ca bhīmasenasya pāñcālyā mahyam eva ca ||**

**śrīdharaḥ :** tava ca pratijñāṁ pūrayety āha—kurv iti | priyāṁ sāntvayatā tvayā yat pratiśrutaṁ hananaṁ tac ca satyaṁ kuru priyaṁ ca kuru | mahyaṁ mama | tatra vadhe bhīmasya priyaṁ bhavati | avadhe draupadyāḥ | dvaye śrī-kṛṣṇasya ||54||

**krama-sandarbhaḥ :** *na vyākhyātam.*

**viśvanāthaḥ :** tvayā yat pratiśrutaṁ pratijñātam āhariṣye śiras tasyeti tad asya śiraś-chedaṁ vadhaṁ kuru | tam eva bhīmasenasya priyaṁ kuru | pāñcālyāḥ priyam avadhaṁ ca mahyaṁ mama ca tadādīnāṁ mat-priyatvād ubhayam api priyaṁ kuru ||54||

—o)0(o—

**|| 1.7.55 ||**

**sūta uvāca—**

**arjunaḥ sahasājñāya harer hārdam athāsinā |**

**maṇiṁ jahāra mūrdhanyaṁ dvijasya saha-mūrdhajam ||**

**śrīdharaḥ :** hārdam abhiprāyam ājñāya jñātvā | na hy aśakyam ubhayaṁ vidadhyād ato’syāyam abhiprāya iti jñātvety arthaḥ | asinā khaḍgena | mūrdhamyaṁ mūrdhani jātam | saha mūrdha-jaṁ sa-keśam ||55||

**krama-sandarbhaḥ :** arjunaḥ sahasājñāyety asyāyaṁ bhāvaḥ—śrī-kṛṣṇena brahma-bandhum imaṁ jahi [bhā.pu. 1.7.35] ity eṣā śrutiḥ, brahma-bandhur na hantavyaḥ [bhā.pu. 1.7.53] ity anena spaṣṭīkṛtā | brahma-bandhur apīti hi tasyās tātparyam | brahma-bandhutvaṁ cāsyātatāyitvenaiva vivakṣitam | vadhārhaṇatvaṁ tv ātatāyi-mātreṇa vihitam | tatrāyāntaṁ jighāṁsantam iti viśeṣaṇaṁ tat-parīkṣaṇārthaṁ gopitam | tatra hi tatra tarodyatasyaiva hananam āyāti, viśeṣaṇ-vaiyarthyāt | ata eva pratijñātatvena tulyatve’pi drauṇer udyatasya vadhi’numato baddhasya tu nāsya | ātatāyitvaṁ nyāye yuddhe’pi matam—ātatāyino me [bhā.pu. 1.9.38] iti śrī-bhīṣma-vacanāt | yat tu paripāhy anuśāsanam ity uktam | tac ca brahma-bandhum imaṁ jahīti pūrvoktānusāreṇaiva | tad evam asyānuśāsana-trayasya draupadī-bhīmayor mitho viruddha-vākya-dvayasya sva-pratijñāyāś ca yugapat samādhāyakaṁ maṇi-haraṇādikam eva kariṣyāmīti ||55||

**viśvanāthaḥ :** hārdam abhiprāyam ājñāya jñātveti āhariṣye śiras tasyeti mayā pratijñāto’sya śiraś-cheda eva | kuru pratiśrutaṁ satyam iti vadatā bhagavatāpy abhipretaṁ punaś ca pāñcālyāḥ priyaṁ kurv iti vadatā śiraso na chedaś ca vihitaḥ | na hy aśakyam ubhayaṁ vidadhyāt | ata eva mayā kartavyam iti niścityety arthaḥ | mūrdhanyaṁ mūrdhiṇa-bhavaṁ mūrdhajāḥ keśās taiḥ sahitaṁ ciccheda | tena śiraḥ-stham api vastu-lakṣaṇayā śiraḥ-śabdenocyate iti śiraś-cheda eva | abhidhayā tu na śiraś-cheda ity aśvatthāmno vadho’vadhaś ca kṛta ity arthaḥ ||56||

—o)0(o—

**|| 1.7.56 ||**

**vimucya raśanā-baddhaṁ bāla-hatyā-hata-prabham |**

**tejasā maṇinā hīnaṁ śibirān nirayāpayat ||**

**śrīdharaḥ :** maṇinā ca hīnam | nirayāpayan niḥsāritavān ||56||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.7.57 ||**

**vapanaṁ draviṇādānaṁ sthānān niryāpaṇaṁ tathā |**

**eṣa hi brahma-bandhūnāṁ vadho nānyo’sti daihikaḥ ||**

**śrīdharaḥ :** anena śrī-kṛṣṇoktaṁ sarvaṁ saṁpāditam ity āha—vapanam iti ||57||

**krama-sandarbhaḥ :** *na vyākhyātam.*

**viśvanāthaḥ :** tena śāstroktaṁ dharmam eva kṛtavān ity āha—vapanaṁ śiro-maṇḍanam ||57||

—o)0(o—

**|| 1.7.58 ||**

**putra-śokāturāḥ sarve pāṇḍavāḥ saha kṛṣṇayā |**

**svānāṁ mṛtānāṁ yat kṛtyaṁ cakrur nirharaṇādikam ||**

**śrīdharaḥ :** nirharaṇaṁ dāhārthaṁ nayanam ||58||

iti śrīmad-bhāgavate mahā-purāṇe prathama-skandhe

bhāvārthākhya-dīpikāyāṁ ṭīkāyāṁ saptamo’dhyāyaḥ ||

**krama-sandarbhaḥ :** *na vyākhyātam.*

**viśvanāthaḥ :** nirharaṇaṁ dāhārthaṁ nayanam ||58||

iti sārārtha-darśinyāṁ harṣiṇyāṁ bhakta-cetasām |

prathame saptamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

drauṇi-daṇḍo nāma

saptamo’dhyāyaḥ |

||7||

**(1.8)**

### aṣṭamo’dhyāyaḥ

## kuntī-stuti-yudhiṣṭhirānutāpo nāma

**|| 1.8.1 ||**

**sūta uvāca—**

atha te samparetānāṁ svānām udakam icchatām |

dātuṁ sakṛṣṇā gaṅgāyāṁ puraskṛtya yayuḥ striyaḥ ||

**śrīdharaḥ :**

aṣṭame kupita-drauṇer astrād rakṣā parīkṣitaḥ |

śrī-kṛṣṇena stutiḥ kuntyā rājñaḥ śokaś ca kīrtyate ||

te pāṇḍavāḥ saṁparetānāṁ mṛtānāṁ gaṅgāyām udakaṁ dātuṁ sa-kṛṣṇā śrī-kṛṣṇena sahitāḥ | striyaḥ strīḥ puras-kṛtyāgrataḥ kṛtvā | tasmin kārye strī-puraḥsaratva-vidhānāt ||1||

**krama-sandarbhaḥ :** *na vyākhyātam.*

**viśvanāthaḥ :**

punar brahmāstrato’rakṣat tān garbhe ca parīkṣitam |

kṛṣṇas tataś ca pṛthayā rājñaḥ śokas tathāṣṭame ||

striyaḥ puraskṛtyeti | tasmin kārye strī-puraḥsaratva-vidhānāt ||1||

—o)0(o—

**|| 1.8.2 ||**

ninīyodakaṁ sarve vilapya ca bhṛśaṁ punaḥ |

āplutā hari-pādābja-rajaḥ-pūta-sarij-jale ||

**śrīdharaḥ :** ninīya dattvā | hari-pādābja-rajobhiḥ pūtā yā sarid gaṅgā tasyā jale | punar grahaṇād ādāv api snātā iti gamyate ||2||

**krama-sandarbhaḥ :** *na vyākhyātam.*

**viśvanāthaḥ :** ninīya dattvā ||2||

—o)0(o—

**|| 1.8.3-4 ||**

tatrāsīnaṁ kuru-patiṁ dhṛtarāṣṭraṁ sahānujam |

gāndhārīṁ putra-śokārtāṁ pṛthāṁ kṛṣṇāṁ ca mādhavaḥ ||

sāntvayām āsa munibhir hata-bandhū‘ śucārpitān |

bhūteṣu kālasya gatiṁ darśayan na pratikriyām ||

**śrīdharaḥ :** kuru-patiṁ yuddhiṣṭhiram | sahānujaṁ bhīmādibhiḥ sahitaṁ (putra-śokārtam iti tisṛṇāṁ viśeṣaṇam)[[61]](#footnote-62) ||3|| munibhiḥ sahitaḥ ||4||

**krama-sandarbhaḥ :** munibhir dvāra-bhūtaiḥ ||4||

**viśvanāthaḥ :** kurupatiṁ yudhiṣṭhiraṁ sahānujaṁ bhīmādi-sahitaṁ munibhiḥ sahitaḥ ||3-4||

—o)0(o—

**|| 1.8.5-6 ||**

sādhayitvājāta-śatroḥ svaṁ rājyaṁ kitavair hṛtam |

ghātayitvāsato rājñaḥ kaca-sparśa-kṣatāyuṣaḥ ||

yājayitvāśvamedhais taṁ tribhir uttama-kalpakaiḥ |

tad-yaśaḥ pāvanaṁ dikṣu śata-manyor ivātanot ||

**śrīdharaḥ :** kitavair dhūrtair yodhanādibhiḥ | draupadyāḥ kaca-grahaṇādinā kṣataṁ naṣṭam āyur yeṣāṁ tān ||5||yājayitvety-ādi-bhāvi-kathā-saṁkṣepaḥ | śata-manyoḥ śata-krator iva ||6||

**krama-sandarbhaḥ :** *na vyākhyātam.*

**viśvanāthaḥ :** draupadyāḥ kaca-grahaṇādinā kṣatam āyur yeṣāṁ tān ||5||yājayitvety-ādi-bhāvi-kathā-saṁkṣepaḥ ||6||

—o)0(o—

**|| 1.8.7-8 ||**

āmantrya pāṇḍu-putrāṁś ca śaineyoddhava-saṁyutaḥ |

dvaipāyanādibhir vipraiḥ pūjitaiḥ pratipūjitaḥ ||

gantuṁ kṛtamatir brahman dvārakāṁ ratham āsthitaḥ |

upalebhe’bhidhāvantīm uttarāṁ bhaya-vihvalām ||

**śrīdharaḥ :** śaineyaḥ śiner naptā sātyakis tena coddhavena ca saṁyutaḥ ||7|| ratham āsthitaḥ sann uttarāṁ parīkṣin-mātaram | bhayena vihvalāṁ vyākulām | abhimukhaṁ dhāvantīm upalebhe dadarśa ||8||

**krama-sandarbhaḥ :** atha saṅkṣepeṇoktvā punaḥ prastutam āha—āmantryety ādinā | tatrāmantryeti yugmakam ||7-8||

**viśvanāthaḥ :** śaineyaḥ śiner naptā sātyakiḥ ||7||

—o)0(o—

**|| 1.8.9 ||**

**uttarovāca—**

pāhi pāhi mahā-yogin deva-deva jagat-pate |

nānyaṁ tvad abhayaṁ paśye yatra mṛtyuḥ parasparam ||

**śrīdharaḥ :** uttarā śrī-kṛṣṇaṁ prārthayate—pāhi pāhīti dvābhyām | anyas tu prārthanā-yogyo nāstīty āha | tvat tvatto’nyam abhayaṁ bhaya-rahitaṁ na paśyāmi | yatra loke parasparam anyonyaṁ mṛtyur bhavati ||9||

**krama-sandarbhaḥ :** *na vyākhyātam.*

**viśvanāthaḥ :** tvatto’nyam abhayaṁ na paśyāmi parasparam ekasya mṛtyur anyas tasyamṛtyur aparas tasyāy anya ity evam ||9||

—o)0(o—

**|| 1.8.10 ||**

abhidravati mām īśa śaras taptāyaso vibho |

kāmaṁ dahatu māṁ nātha mā me garbho nipātyatām ||

**śrīdharaḥ :** tatra prastutaṁ bhayam āvedayati | abhidravaty ābhimukham āyāti | taptam āyasaṁ lohamayaṁ śalyaṁ yasya saḥ | atikarpaṇyenāha—kāmam iti | kāmaṁ yatheccham ||10||

**krama-sandarbhaḥ :** abhidravatīty ādau yān prati prayuktaḥ śaras ta eva taṁ paśyantīti jñeyam ||10||

**viśvanāthaḥ :** nanv abhimanyunā tena patyā vināpi jīvitaṁ prārthayase na lajjase tatrāha— kāmam iti ||10||

—o)0(o—

**|| 1.8.11 ||**

**sūta uvāca—**

upadhārya vacas tasyā bhagavān bhakta-vatsalaḥ |

apāṇḍavam idaṁ kartuṁ drauṇer astram abudhyata ||

**śrīdharaḥ :** parābhāvenātikupitasya drauṇer apāṇḍavaṁ pāṇḍava-śūnyam idaṁ viśvaṁ kartuṁ pravṛttaṁ brahmāstram abudhyata ||11||

**krama-sandarbhaḥ :** upadhārya sāvadhānaṁ śrutvā | tatra hetuḥ—bhakta-vatsala iti ||11||

**viśvanāthaḥ :** idaṁ viśvam apāṇḍavaṁ kartuṁ pravṛṭtasya drauṇaḥ ||11||

—o)0(o—

**|| 1.8.12 ||**

tarhy evātha muni-śreṣṭha pāṇḍavāḥ pañca sāyakān |

ātmano’bhimukhān dīptān ālakṣyāstrāṇy upādaduḥ ||

**śrīdharaḥ :** ata eva bahu-mukhaṁ tad āgatam ity āha—tarhy eveti | tarhy eva tadānīm eva ||12||

**krama-sandarbhaḥ :** *na vyākhyātam.*

**viśvanāthaḥ :** pāṇḍavā iti | yo yo hi pāṇḍu-vaṁśajaḥ sa eva paśyati nānya iti jñeyam ||12||

—o)0(o—

**|| 1.8.13 ||**

vyasanaṁ vīkṣya tat teṣām ananya-viṣayātmanām |

sudarśanena svāstreṇa svānāṁ rakṣāṁ vyadhād vibhuḥ ||

**śrīdharaḥ :** brahmāstrasyāstrāntarair anivartyatvāt tad-duṣpariharaṁ vyasanaṁ vīkṣya | ananya-viṣaya ātmā yeṣām | svaika-niṣṭhānām ity arthaḥ ||13||

**krama-sandarbhaḥ :** taj jhaṭity aśakya-samādhānam, vyasanaṁ vipadam ||13||

**viśvanāthaḥ :** brahmāstrāsyāstrāntarair anirvāryatvāt tathā ekena brahmāstreṇa pūrvavad arjuna-prayuktenāpi pratijanābhimukham āgatasya pṛthak pṛthak brahmāstrasya durnivāratvāt tat-prayogādi-kāla-vilambāsahatvāc ca vyasanaṁ duṣparihāraṁ vīkṣya vicārya nyasta-śastro’pi sudarśanenety ādi tena sva-pratijñā-bhaṅgenāpi bhakta-vātsalya-nāmānam asādhāraṇaṁ sva-dharmaṁ rarakṣeti bhāvaḥ ||13||

—o)0(o—

**|| 1.8.14 ||**

antaḥsthaḥ sarva-bhūtānām ātmā yogeśvaro hariḥ |

sva-māyayāvṛṇod garbhaṁ vairāṭyāḥ kuru-tantave ||

**śrīdharaḥ :** vairaṭyā uttarāyā antaḥ-sthaḥ san garbham āvṛtavān | tatra hetuḥ—yata ātmāntaryāmī | yogeśvara iti bahiḥ-sthasyāpi praveśa-ghaṭanārtham uktam | kurūṇāṁ tantave santānāya | pāṇḍavānām api kuru-vaṁśa-jatvād evam uktam ||14||

**krama-sandarbhaḥ :** sarva-bhūtānām ātma paramātmety antaḥsthaḥ | tarhi kathaṁ vahiṣṭhaḥ ? tatrāha—yogeśvara iti | sveṣu pāṇḍaveṣu yā māyā kṛpā, tayā | tām eva darśayati—kuru-tantava iti | taiḥ ||14||

**viśvanāthaḥ :** antaḥstha iti vairāṭyā api antaryāmi-rūpeṇa sthito’pi yogeśvaro yogabalena harir iti kṛṣṇa-rūpeṇa praviśya garbham āvṛṇot | āvṛtya sthito rarakṣety arthaḥ | sva-māyayā yoga-māyayeti vairāṭyā tu tathā-bhūtatvenāvijñāta ity arthaḥ | kurūṇāṁ tantave santānāya | pāṇḍavā api kuru-vaṁśajā evety evam uktam ||14||

—o)0(o—

**|| 1.8.15 ||**

yadyapy astraṁ brahma-śiras tv amoghaṁ cāpratikriyam |

vaiṣṇavaṁ teja āsādya samaśāmyad bhṛgūdvaha ||

**śrīdharaḥ :** amogham apratikriyaṁ ca | samaśāmyat saṁśāntam āsīt ||15||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.8.16 ||**

mā maṁsthā hy etad āścaryaṁ sarvāścaryamaye ñcyute |

ya idaṁ māyayā devyā sṛjaty avati hanty ajaḥ ||

**śrīdharaḥ :** etad brahmāstra-śamanam āścaryaṁ mā māṁsthā na manyasva | idaṁ jagat ||16||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.8.17 ||**

brahma-tejo-vinirmuktair ātmajaiḥ saha kṛṣṇayā |

prayāṇābhimukhaṁ kṛṣṇam idam āha pṛthā satī ||

**śrīdharaḥ :** kṛṣṇayā saha ||17||

**krama-sandarbhaḥ :** *na vyākhyātam.*

**viśvanāthaḥ :** kṛṣṇayā draupadyā saha satī vaiṣṇavī ||17||

—o)0(o—

**|| 1.8.18 ||**

**kunty uvāca—**

namasye puruṣaṁ tvādyam īśvaraṁ prakṛteḥ param |

alakṣyaṁ sarva-bhūtānām antar bahir avasthitam ||

**śrīdharaḥ :** tvā tvāṁ namasye namas-karomi | nanu kaniṣṭhaṁ māṁ kathaṁ namas-karoṣi tatrāha | ādyaṁ puruṣam | kutaḥ ? prakṛteḥ paraḥ | tat kutaḥ ? īśvaraṁ prakṛter api niyantāram | ata eva sarva-bhūtānām antar bahiś ca pūrṇatvenāvasthitam | tathāpy alakṣyam ||18||

**krama-sandarbhaḥ :** namasya iti sārdhakam ||18||

**viśvanāthaḥ :** jñāta-tātkālika-śrī-kṛṣṇa-sarva-kṛtyā kuntī hṛdy uditasya tan-mahaiśvaryasya vegaṁ soḍhum apārayantīti stauti namasyeti | kiṁ bhrāteyaṁ māṁ namasyasi tatrāha—puruṣam | nanu puruṣa evāsmi ko’tra sandehas tatrāha—ādyam | nanu dehānām evāgamāpāyitvaṁ puruṣo jīvas tv ādya eva sarvas tatrāha—īśvaram | nanu svarge indra-candrādyā bhūmau rājāno’pi īśvarā ucyante, tatrāha—prakṛteḥ param | kim aham antaryāmī puruṣaḥ | na, alakṣyam | antaryāmī buddhyādi-prakāśa-lakṣya eva | kiṁ brahma ? na, antar bahiś ca avasthitam | yasmād antar uttarā-garbha-stho bālakaṁ ca rakṣitavān asi bahiś cāsmāṁś ca rakṣan samīpe tiṣṭhasīti ||18||

—o)0(o—

**|| 1.8.19 ||**

māyā-javanikācchannam ajñādhokṣajam avyayam |

na lakṣyase mūḍha-dṛśā naṭo nāṭyadharo yathā ||

**śrīdharaḥ :** tatra hetuḥ—mayaiva javanikā tiraskāriṇī tayā ācchannaṁ praticchannam | ato’ ham ajñā bhakti-yogānabhijñā kevalaṁ namasyāmi | adhaḥ akṣa-jam indriya-jaṁ jñānaṁ yasmāt tam | avyayam aparicchannam | tat-prapañcaḥ mūḍha-dṛśā dehābhimāninā puṁsā na tvaṁ lakṣyase ||19||

**krama-sandarbhaḥ :** alakṣyatve hetuḥ—māyety ādi pada-dvayam | tatra prathamam anadhikāriṇaḥ prati prākaṭyāvasare’pi | dvitīyam anyadā svarūpata evendriya-jñānātītatvāt | sarvatra sthitatve’py avyayaṁ tena saha na vyetyīti | māyety etat prapañcayati—na lakṣyasa iti sārdhakam ||19||

**viśvanāthaḥ :** yasmād antar uttarā-garbha-stho bālakaṁ ca rakṣitavān asi bahiś cāsmāṁś ca rakṣan samīpe ca tiṣṭhasīti kiṁ tvaṁ paricchinno’si vyāpako veti tvām ahaṁ jñātuṁ na śaknomīty āha—māyaiva javanikā tiraskariṇī tayā ācchannam |

nanu, kiṁ māyā mām āvṛṇoti ? tatrāha—ajñā meghācchannaṁ sūryam ahaṁ na paśyāmītivan māyayā mad-dṛṣṭyācchādanāt tvām apy ācchannaṁ paśyāmīty arthaḥ | yato’dhokṣajam adhaḥ sthitam akṣajaṁ jñānaṁ yasyeti aindriyakaṁ jñānaṁ yasyādhaḥ sthitam | evaṁ na spraṣṭuṁ prabhavatīty aham aindriyaka-jñānavatī ajñaiva, na ca mādṛśa-nikṛṣṭa-jananājñeyatve tava kāpi kṣatir ity āha—avyayam iti |

nanu, māṁsākṣāt paśyasi stauṣi prakṛteḥ paratvena jānāsi tad apy ajñāsīty ātmānaṁ kim iti nindasi ? ity ata āha—na lakṣyase iti | nāṭyadharaḥ gīyamāna-gīta-padārthābhinaya-rasānurūpa-nṛtya-tālādi-viśiṣṭo naṭo mūḍha-dṛśā saṅgīta-śāstrānabhijñena naṭo’yaṁ naṭatīty evaṁ dṛṣṭo’pi yathā na lakṣyate na jñāta-tattvo bhavati tathaiva tvaṁ mayā dṛṣṭo’pi na lakṣyase | iti tathety asya pūrveṇaivānvayaḥ | pāṇḍavān sva-bhāktān pālayann api sarvāntaryāmy api muhur apy aśvatthāmādi pāṇḍava-vadhārtham astraṁ grāhayasi svayaṁ nyasta-śastro’py astraṁ gṛhṇāsi śiṣṭa-pālana-pravṛtto’pi bhīṣmādīn saṁhārayasi daupadī-subhadrayor atisnihyann api tat-putrān ghātayasīty evam ādikā tava līlā kiṁ-tattvety ahaṁ na jānāmīti bhāvaḥ ||19||

—o)0(o—

**|| 1.8.20 ||**

tathā paramahaṁsānāṁ munīnām amalātmanām |

bhakti-yoga-vidhānārthaṁ kathaṁ paśyema hi striyaḥ ||

**madhvaḥ :** bhakti-yoga-vidhāna-viṣayam ||20||

**śrīdharaḥ :** kiṁ ca, parama-haṁsānām ātmānātma-viveke | hi striyaḥ ||20||

**krama-sandarbhaḥ :** tatheti, tathā ca satīty arthaḥ | amalātmanāṁ munīnāṁ madhye ye paramahaṁsā ātmārāmās teṣāṁ sa-prema-sampādana-prayojanakaṁ tvām ||20||

**viśvanāthaḥ :** strī-jāter mama kā vārtā ? sarvajñā munayaḥ paramaṁsā api yal-līlā-mādhuryeṇākṛṣṭāḥ bhajanty eva tad-bhajana-tattvam apy avidvāṁso līlā-lāsyaṁ kiṁ jñāsyanti ? ity āha—parameti | amalātmanāṁ guṇa-maya-mālinyān niṣkrāntānāṁ jīvan-muktānām ity arthaḥ | teṣām api bhakti-yoga-vidhānam arthaḥ prayojanaṁ yasya tam | yad uktaṁ—ātmārāmāś ca [bhā.pu. 1.7.10] ity ādau kurvanty ahaitukīṁ bhaktim iti ||20||

—o)0(o—

**|| 1.8.21 ||**

kṛṣṇāya vāsudevāya devakī-nandanāya ca |

nanda-gopa-kumārāya govindāya namo namaḥ ||

**śrīdharaḥ :** jñāna-bhakti-yoga-śakyatvam uktvā punaḥ kevalaṁ namaskaroti—kṛṣṇāyeti dvābhyām ||21||

**krama-sandarbhaḥ :** tad evambhūto’pi tvam aho ! asmākam itthaṁ sukhadas tāpahārī ca saṁvṛtto’sīti tat tat smṛtvā namaskaroti—kṛṣṇāyeti ||21||

**viśvanāthaḥ :** ataḥ sarvāvatāreṣu madhye tvam evātiśreṣṭha ityāha kṛṣṇāyeti | tatrāpi yāṁs tvaṁ svīkaroṣi teṣv api premavatsu dhanyeṣu madhye mad-bhrātā atidhanyo yas te pitety āha—vāsudevāyeti | tato’pi adhika-premavatī devakī dhanyā yā te mātety āha—devakīṁ nandayasi tadīya-garbhe sthityā tāṁ sarvato’pi samṛddhimatīṁ karoṣīty arthaḥ | tato’py adhika-premavān nando dhanya ity āha—nanda-gopasya kumārāya kaumāra-līlā-mādhuryaṁ sa evāsvādayāmāseti bhāvaḥ | tato’pi premavatī dhanyā yaśodety agrima-śloke vakṣyate | kaumāra-līlāto’pi vraja-sthasya tava kaiśora-līlā-mādhuryam adhikam ity āha—govindāyeti | kaiśorārambhe evābhiṣekānantaraṁ govinda-nāma-khyāteḥ, tadaiva gāḥ sarveṣāṁ sarvendriyāṇi vindase ākṛṣya prāpnoṣīty arthaḥ | asādhāraṇyena tad-āsvādaka-janās tu rahasyatvena svīya-rasāsvādanānaucityena ca noṭṭaṅkitāḥ ||21||

—o)0(o—

**|| 1.8.22 ||**

namaḥ paṅkaja-nābhāya namaḥ paṅkaja-māline |

namaḥ paṅkaja-netrāya namas te paṅkajāṅghraye ||

**śrīdharaḥ :** paṅkajaṁ nabhau yasya | panṅkajānāṁ mālāsti yasya | paṅkajavat prasann enetre yasya | paṅkajāṅkitāv aṅghrī yasya tasmai ||22||

**krama-sandarbhaḥ :** tad evam eva sukhadatva-tāpahāritva-rūpaṁ nija-svabhāvaṁ prakaṭayann iva paṅkajābhair nijāṅgair virājasa ity āha—nama iti | paṅkajākāraṁ bhagaval-lakṣaṇaṁ nābhau yasya | paṅkaje iva aṅghrī yasya ||22||

**viśvanāthaḥ :** ahaṁ tu teṣāṁ madhye na gaṇanīyā, tad api man-netra-sukhado’sīty āha—namaḥ paṅkajeti | tava nābhi-mālā netrādiṣu patitā me dṛṣṭiḥ sukha-śītalā bhavatīti bhāvaḥ ||22||

—o)0(o—

**|| 1.8.23 ||**

yathā hṛṣīkeśa khalena devakī

kaṁsena ruddhāticiraṁ śucārpitā |

vimocitāhaṁ ca sahātmajā vibho

tvayaiva nāthena muhur vipad-gaṇāt ||

**śrīdharaḥ :** tat-kṛtopakārān anusmarati—yatheti dvābhyām | ayam arthaḥ—mātṛto’pi mayy adhikā tava prītiḥ | tathā hi, he hṛṣīkeśa, yathā devakī kaṁsena ruddhā tvayā vimocitā, ahaṁ ca tathaiva kiṁ vimociteti kākvā mahān viśeṣa uktaḥ | taṁ darśayati—sāticiraṁ ruddhā satī tasmād eva sakṛd vimocitā tathā śucārpitā ca satī | na ca tasyāḥ putrā rakṣitāḥ | asti cānyo nāthas tasyāḥ | ahaṁ tu vipad-gaṇāt tathāpi muhuḥ śīghraṁ ca sātmajā ca tvayaiva ca nātheneti ||23||

**krama-sandarbhaḥ :** sva-tāpahāritvam eva darśayati—yatheti | tvayaiveti baladevasyāpy anyatra pakṣapāta-darśanena sva-putrādi-sāhāyyam api tvad-anugraheṇeti bhāvaḥ ||23||

**viśvanāthaḥ :** kiṁ ca, aham atidīnā tvayā māteva pālitety āha—yatheti | he hṛṣīkeśeti mad-antaḥ-karaṇaṁ tvam eva jānāsīti bhāvaḥ | ahaṁ ca tathā mocitā, kintu sahātmajeti mayi viśeṣeṇa tava dayā | tatra hetuḥ śucārpitā śucāyāṁ śoke eva mat-karmaṇā aham arpitā iti tasyāḥ sakāśād apy aham atiduḥkhinīty arthaḥ | kiṁ ca, tvayaiva nātheneti tasyās tu nātho vasudevo vidyate ity apatyāntarotpatti-sambhāvanāyā vidyamānatvāt tvaṁ cāpatya-cūḍāmaṇir abhūr eva kim anyair apālitair nikṛṣṭaiḥ ṣaḍ-garbhair iti bhāvaḥ | kiṁ cāhaṁ muhuḥ punaḥ punar api yo vipadāṁ gaṇas tasmān mocitā | sā tu sakṛd eva kaṁsa-hetuko yo vipad-gandha eva tasmād eva mocitā, tatrāpi mad-garbhe parameśvaro janiṣyate iti mano’nulāpa-sukhābhimānavatyāḥ kuto vipad-gandho’pi tad-anantaraṁ vipat kāpi tasyā nābhūd eveti aham eva sarvato’py atidīneti mayi tava dīna-bandhutvād eva dayā na tv ahaṁ devakīvat tvayi premavatī bhāgyavatī veti bhāvaḥ ||23||

—o)0(o—

**|| 1.8.24 ||**

viṣān mahāgneḥ puruṣāda-darśanād

asat-sabhāyā vana-vāsa-kṛcchrataḥ |

mṛdhe mṛdhe’neka-mahārathāstrato

drauṇy-astrataś cāsma hare’bhirakṣitāḥ ||

**śrīdharaḥ :** vipad-gaṇam eva darśayati | viṣād bhīmasya viṣa-modaka-dānāt | mahāgner jatu-gṛha-dāhāt | puruṣādā hiḍimbādayo rākṣasās teṣāṁ darśanāt | asat-sabhāyā dyūta-sthānāt | abhito rakṣitā āsma abhāvama ||24||

**krama-sandarbhaḥ :** asat-sabhāyā draupadī-vastra-vardhanādinā ||24||

**viśvanāthaḥ :** vipad-gaṇam eva darśayati | viṣād bhīmasya viṣamodaka-dānāt | mahāgner jatu-gṛha-dāhāt | puruṣādā hiḍimbādayo rākṣasāḥ | asat-sabhāyā dyūta-sthānāt ||24||

—o)0(o—

**|| 1.8.25 ||**

vipadaḥ santu tāḥ śaśvat tatra tatra jagad-guro |

bhavato darśanaṁ yat syād apunar bhava-darśanam ||

**madhvaḥ :** apunarbhavaṁ darśayati ||25||

**śrīdharaḥ :** yat yāsu vipatsu | kīdṛśaṁ darśanam | nāsti punar api bhava-darśanaṁ yasmāt ||25||

**krama-sandarbhaḥ :** vipada iti | darśanam avalokanam | yat yāsu | apunarbhavam anyatra kutrāpīdṛśa-mādhuryābhāvāt punar na jātaṁ darśanaṁ sāmya-pratītir yasya tat, apūrvam ity arthaḥ ||25||

**viśvanāthaḥ :** kiṁ ca, tā vipada eva me sampada evety āha—vipada iti | he jagatāṁ guro hita-kāritvena sakṛpottha-vipad-añjana-pradānena sampat-prasāda-ghūrṇā-dhvaṁsin ! yad yāsu vipatsu bhavato darśanaṁ kīdṛśaṁ nāsti, punar api bhavasya saṁsāra-duḥkhasya darśanaṁ yat ||25||

—o)0(o—

**|| 1.8.26 ||**

janmaiśvarya-śruta-śrībhir edhamāna-madaḥ pumān |

naivārhaty abhidhātuṁ vai tvām akiñcana-gocaram ||

**śrīdharaḥ :** saṁpadas tu śreyaḥ-paripanthinya iti āha—janma sat-kule | janmādibhir edhamāno mado yasya saḥ | abhidhātuṁ śrī-kṛṣṇa-govindeti vaktum api | akiṁcanānāṁ gocaraṁ viṣaya-bhūtam ||26||

**krama-sandarbhaḥ :** mad-vidha-sampadas tu tat-sambandha-mātra-paripanthitanya ity āha—janmeti ||26||

**viśvanāthaḥ :** loke sampada eva vipada ity āha—janmeti | abhidhātuṁ kṛṣṇa-govindety abhidhānam api vaktum ||26||

—o)0(o—

**|| 1.8.27 ||**

namo’kiñcana-vittāya nivṛtta-guṇa-vṛttaye |

ātmārāmāya śāntāya kaivalya-pataye namaḥ ||

**śrīdharaḥ :** prastuta-manoratha-pūraṇāya punaḥ praṇamati | akiñcanā bhaktā eva vittaṁ sarvasvaṁ yasya tasmai | tataḥ kim ? nivṛttā guṇa-vṛttayo dharmārtha-kāma-viṣayā yasmāt tasmai | tat kutaḥ ? ātmārāmāya | tat kutaḥ ? śāntāya rāgādi-rahitāya | kiṁ ca, kaivalya-pataye kaivalyaṁ dātuṁ samarthāya ||27||

**krama-sandarbhaḥ :** nanv akiñcana-vittatvena kiyan māhātmyaṁ jātam ? tatrāha—nivṛtteti | guṇa-vṛtti-rahitasya tava yad-bhakta-vittatvam, tat parama-mahad eveti bhāvaḥ | tad dhi bhaktānāṁ nirguṇatvaṁ sarva-guṇa-mayād utkṛṣṭatvaṁ ca vyanakti—ātmārāmāyety anena | tato’py ādhikyam | ātmārāmasyāpi tad-vittatvāt | evaṁ śāntāyety ādi ||27||

**viśvanāthaḥ :** akiñcanā na vidyate kiñcin-mātraṁ prākṛtaṁ vastu api tu tval-lakṣaṇaṁ pūrṇa-cid-ānanda-svarūpaṁ vastv asti yeṣāṁ te ekānta-bhaktā eva vittāni dhanānītvāti-premāspadāni sarvataḥ saṅgopanīyāś ca yasya tasmai teṣāṁ vittāyeti vā | nanv akiñcanā daridrā ucyante satyam | bhagavad-bhaktānāṁ māyā-guṇa-vṛtty-utthāḥ sampado na bhavantīty āha—nivṛttāḥ guṇa-vṛttayo viṣaya-bhogā yasmāt tasmai | akiñcana-bhakteṣv evāsaktim uktvā anyeṣu tv audāsīnyam āha—ātmārāmāyeti | bhaktānām aparādhe saty api na tvaṁ kupyasīty āha—śāntāya sva-bhakte svanugrahāya | mumukṣu-bhakteṣūpakārakatvam āha—kaivalyeti ||27||

—o)0(o—

**|| 1.8.28 ||**

manye tvāṁ kālam īśānam anādi-nidhanaṁ vibhum |

samaṁ carantaṁ sarvatra bhūtānāṁ yan mithaḥ kaliḥ ||

**śrīdharaḥ :** nanu devakī-putraṁ māṁ katham evaṁ stauṣi tatrāha | manye tvāṁ kālaṁ natu devakī-putram | tatra hetavaḥ—īśānaṁ niyantāram | anādi-nidhanam ādy-anta-śūnyam | vibhuṁ prabhum | samaṁ yathā bhavati tathā sarvatra carantam | nanu pārtha-sārartheḥ kathaṁ mama sāmyaṁ tatrāha | yad yatas tvatto nimitta-bhūtād bhūtānām eva mithaḥ kaliḥ kalaho bhavati natu svatas tvayi vaiṣamyam ||28||

**krama-sandarbhaḥ :** sa tu tava susvabhāvas tarkāgocara evety āha—manya iti caturbhiḥ | kālam antaryāminam | īśānaṁ bahiś ca sarva-niyantāram | yad yatra yeṣu bhāveṣu bhūtānāṁ mithaḥ kalir bhavati | teṣu samaṁ carantam | atra prathame samatvam, dvitīye samatve’pi bhakta-tad-dveṣiṇor anugraha-nigraha-rūpācaritatvam | tṛtīye tad-artha-tal-līlāvatāre parama āveśaḥ | caturthe tu tatrāpi parama iti ||28||

**viśvanāthaḥ :** bhaktāparādhiṣu saṁhārakatvam āha—kālam iti | na tv āsakty audāsīnyopakāraktvāpakārakatvair api tvayi vaiṣamyam ity āha—samam iti | yad yatra mithaḥ kaliḥ kalaha īśvaro duḥkhadaḥ sukhadaḥ samo viṣamo nirghṛṇaḥ saghṛṇa ity ādi ||28||

—o)0(o—

**|| 1.8.29 ||**

na veda kaścid bhagavaṁś cikīrṣitaṁ

tavehamānasya nṛṇāṁ viḍambanam |

na yasya kaścid dayito’sti karhicid

dveṣyaś ca yasmin viṣamā matir nṛṇām ||

**śrīdharaḥ :** nanu nigrahānugraha-rūpaṁ mayi prasiddhaṁ vaiṣamyam ata āha—na vedeti | nṛṇāṁ viḍambanam anukaraṇam īhamānasya kurvataḥ | yasmiṁs tvayi viṣamā matir anugraha-nigraha-rūpā bhavati ||29||

**krama-sandarbhaḥ :** *na vyākhyātam.*

**viśvanāthaḥ :** nanu tatra kalahe tattva-niścāyakaḥ ko bhavet, tatra na ko’pīty āha na vedeti dvābhyām | nṛṇāṁ śāstra-vivādināṁ teṣāṁ viḍambanaṁ jñāna-vaiphalyam īhamānasya icchataḥ | yad vā, rāma-kṛṣṇādy-avatāre svīyena naratvena nṛṇāṁ nara-mātrāṇām eva viḍambanam īhamānasya tādṛśa-saundarya-sādguṇe caritrādy-adarśanād anyena vā viḍambitā evaṁ bhavantīti bhāvaḥ | nṛṇāṁ nara-mātrāṇāṁ viṣamā matir iti yathā sūryasya sūrya-kānta-śilāyāṁ sva-tulya-dharmatva-pradānenāsaktau andheṣu audāsīnye cakravākeṣūpakāritve ghūka-taskarāndhakārādiṣv apakāritve lakṣyamāṇe’pi na tasya vaiṣamyam, kintu tatra tatra vastu-sādguṇya-vaiguṇyād eva kāraṇam iti bodhyam ||29||

—o)0(o—

**|| 1.8.30 ||**

janma karma ca viśvātmann ajasyākartur ātmanaḥ |

tiryaṅ-nṛṣiṣu yādaḥsu tad atyanta-viḍambanam ||

**śrīdharaḥ :** te ajasya janma | akartuḥ karma | tiryakṣu varāhādi-rūpeṇa | nṛṣu rāmādi-rūpeṇa ṛṣiṣu vāmanādi-rūpeṇa | yādaḥsu matsyādi-rūpeṇa ||30||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, tad api tava sāmya-vaiṣamya-kartṛtvākartṛtva-janmavattvājatvādiṣu siddhāntān nirvidya | līlaivāsvādanīyety āha—janmeti dvābhyām | ajasya janma akartuḥ karma tatrāpi tiryag-ādiṣu tac ca tac ca tava sarvotkṛṣṭasyeśvarasyātyanta-viḍambanam | tat-taj-jātīyārthenātmano nyūnatvāṅgīkārāt | tathā hi vārāhe janmani ghrāṇena pṛthvyāḥ padavīṁ vijighrann ity ādinā sarvajñatve’pīśvaratve’pi vāstava-śūkara evābhūr yam avalokya jahāsa cāho vana-gocaro mṛta ity eva na tattva-jñās tvāṁ karmādhīnaṁ jīvam eva manyanta iti bhāvaḥ | atrājatvākartṛtvayor eva satyatve janma-karma-lakṣaṇayor līlayor mithyātvam | tathātve ca tasyā śukadevādy-ātmārāma-gaṇa-cittākarṣaṇasyāsaṅgatiḥ | janma karma ca me divyam evaṁ yo vetti tattvataḥ [bhā.pu. 4.9] iti bhagavad-ukteś ca janma-karmaṇoḥ satyatve ajatvākartṛtvayor asaṅgatir iti | tasmād acintyānanta-śaktimato bhagavataḥ ko veda tattvam iti ||30||

—o)0(o—

**|| 1.8.31 ||**

gopy ādade tvayi kṛtāgasi dāma tāvad

yā te daśāśru-kalilāñjana-sambhramākṣam |

vaktraṁ ninīya bhaya-bhāvanayā sthitasya

sā māṁ vimohayati bhīr api yad bibheti ||

**śrīdharaḥ :** nara-viḍambanam atyāścaryam ity āha—gopīti | **gopī** yaśodā **tvayi kṛtāgasi** dadhi-bhāṇḍa-sphoṭanaṁ kṛtavati yāvad **dāma** rajjum **ādade** jagrāha, **tāvat** tat-kṣaṇam eva **yā te daśā**vasthā, **sā māṁ vimohayati** | kiṁ-bhūtasya | **aśrubhiḥ kalilaṁ** vyāmiśram **añjanaṁ** yayos te ca te **saṁbhrameṇa** vyākule **akṣiṇī** yasmiṁs tad **vaktraṁ** **ninīya** adhaḥ kṛtvā tāḍayiṣyatīti **bhayasya bhāvanayā sthitasya** | **yad** yatas tvatto **bhīr api** svayaṁ **bibheti,** tasya te daśā ||31||

**krama-sandarbhaḥ :** gopīti | atra **bhīr api** **yad bibheti** ity uktyā tasyā aiśvarya-jñānaṁ vyaktam | tato yadi sā bhīḥ satyā na bhavati, tadā tasyā moho’pi na sambhaved iti gamyate | sphuṭam eva cāntar-bhayam uktam **bhaya-bhāvanayā sthitasya** iti ||31|| [prīti-sandarbha 145]

**viśvanāthaḥ:** tasmāt tava līlām evāsvādayāmīty āha | **gopī** yaśodā **tvayi kṛtāgasi** dadhi-manthanī-sphoṭanaṁ kṛtavati sati yāvad **dāma** rajjum ādade jagrāha, **tāvat** tat-kṣaṇam eva **te** tava **yā** **daśā** avasthā **sā māṁ vimohayati** |

kim-bhūtasya ? **aśrubhiḥ kalilaṁ** vyāmiśram añjanaṁ **saṁbhramaḥ** āvegaś **cākṣṇor** yatra tad-**vaktraṁ ninīya** adhaḥ kṛtvā tāḍayiṣyatīti **bhayasya bhāvanayā sthitasya** tad yatas tvattaḥ **bhīr** api **svayaṁ bibheti**, tasya te daśā tena pūrvoktān nanda-gopād apy atipremavatī yaśodā dhanyā, yayā tavaitādṛśo vaśīkāra iti sūcitam |

atra **bhīr api yad bibheti** ity uktyaiva kuntyā atraiśvarya-jñānaṁ vyaktī-bhūtam | **bhaya-bhāvanayā sthitasya** ity antar-bhayasya ca tayā satyatvam evābhimatam | anukaraṇa-mātratve jñāte tasya moho na sambhaved iti jñeyam | ata eva, tavehamānasya nṛṇāṁ viḍambanam [bhā.pu. 1.8.29] ity-ādau viḍambanam anukaraṇam iti vyākhyāntaraṁ [śrīdharasya] parāhatam ||31||

—o)0(o—

**|| 1.8.32 ||**

kecid āhur ajaṁ jātaṁ puṇya-ślokasya kīrtaye |

yadoḥ priyasyānvavāye malayasyeva candanam ||

**śrīdharaḥ :** ata eva jagan-mohanatayā durjñeyatvāt tava janmādi bahudhā varṇayantīty āha—kecid it caturbhiḥ | puṇya-ślokasya yudhiṣṭhirasya kīrtaye | yador eva kīrtaya iti vā | malayasya kīrtaye vaṁśe candanaṁ yathā ||32||

**krama-sandarbhaḥ :** kecid iti catuṣkam ||32||

**viśvanāthaḥ :** evaṁ ca tvaṁ na cet prādurabhaviṣyas tadā jagan-mohinī iyaṁ līlā kena vāsvādayiṣyateti prādurbhāva-kāraṇam eva mata-bhedena bahu-prakāram āha—kecid iti | puṇya-ślokasya yudhiṣṭhirasya puṇya-śloko nalo rājā puṇya-śloko yudhiṣṭhiraḥ iti puṇya-ślokatvena tadānīṁ tasyaiva prasiddheḥ, yador anvavāye vaṁśe yador eva kīrtaye vaṁśe vā candanaṁ yathā ||32||

—o)0(o—

**|| 1.8.33 ||**

apare vasudevasya devakyāṁ yācito’bhyagāt |

ajas tvam asya kṣemāya vadhāya ca sura-dviṣām ||

**śrīdharaḥ :** tathā vasudevasya bhāryāyāṁ devakyām aja eva tvam abhyagāt | putratvam iti śeṣaḥ | prathama-puruṣas tv ārṣaḥ | arbhatvam iti pāṭhaḥ sugamaḥ | tābhyām eva pūrvaṁ sutapaḥ-pṛśni-rūpābhyāṁ yācitaḥ san | asya jagataḥ kṣemāya ||33||

**krama-sandarbhaḥ :** *na vyākhyātam.*

**viśvanāthaḥ :** aja eva tvam abhyagāt putratvam iti śeṣaḥ | prathama-puruṣas tv ārṣaḥ | arbhatvam iti pāṭhaḥ sugamaḥ | tābhyām eva pūrvaṁ sutapaḥ-pṛśni-rūpābhyāṁ yācitaḥ san | asya jagataḥ kṣemāya ||33||

—o)0(o—

**|| 1.8.34 ||**

bhārāvatāraṇāyānye bhuvo nāva ivodadhau |

sīdantyā bhūri-bhāreṇa jāto hy ātma-bhuvārthitaḥ ||

**śrīdharaḥ :** ātma-bhuveti brahma-prārthanasya prādhānya-vivakṣayā ||34||

**krama-sandarbhaḥ :** *na vyākhyātam.*

**viśvanāthaḥ :** ātma-bhuveti brahma-prārthanasya prādhānya-vivakṣayeti sarvaṁ matāntaram ||34||

—o)0(o—

**|| 1.8.35 ||**

bhave’smin kliśyamānānām avidyā-kāma-karmabhiḥ |

śravaṇa-smaraṇārhāṇi kariṣyann iti kecana ||

**śrīdharaḥ :** matāntaram | paramānanda-svarūpājñānam avidyā tato dehādy-abhimānāt kāmas tataḥ karmāṇi taiḥ kliśyamānānāṁ tan-nivṛttaye śravaṇādy-arhāṇi karmāṇi kariṣyan ||35||

**krama-sandarbhaḥ :** *na vyākhyātam.*

**viśvanāthaḥ :** sva-matam āha—avidyā ajñānaṁ tataḥ kāmaḥ tataḥ karmāṇi taiḥ kliśyamānānāṁ sāṁsārikāṇām api prema-bhakti-siddhy-artham eva karmāṇi kariṣyan kleśa-nivṛttis tvānuṣaṅgikī | uttara-śloke padāmbuja-darśanasyaiva śravaṇādi-phalatvokteḥ | tad-darśanaṁ tu prema-labhyam eva ||35||

—o)0(o—

**|| 1.8.36 ||**

śṛṇvanti gāyanti gṛṇanty abhīkṣṇaśaḥ

smaranti nandanti tavehitaṁ janāḥ |

ta eva paśyanty acireṇa tāvakaṁ

bhava-pravāhoparamaṁ padāmbujam ||

**śrīdharaḥ :** asya pakṣasya siddhāntatām abhipretya śravaṇādi-phalam āha—śṛṇvantīti | **nandanty** anyaiḥ kīrtyamānam abhinandanti | ye **janāḥ** | **īhitaṁ** caritam | **tāvakaṁ** tvadīyaṁ **padāmbujaṁ** | **ta eva**, paśyanty eva, **acireṇa** eveti ca sarvatrāvadhāraṇam | kīdṛśam ? **bhava-pravāhasya** janma-paramparāyā **uparamo** yasmiṁs tat ||36||

**krama-sandarbhaḥ :** *na vyākhyātam.*

**viśvanāthaḥ :** asya pakṣasya siddhāntatvam abhipretyāha—śṛṇvantīti | **te** eva, na tv anye | **paśyanty** eva, na tu na paśyanti | **acireṇaiva**, na tu cireṇa | **tāvakam** eva, na tvad-aṁśasya kasyacit | **bhava-pravāhoparamam** eva, na tu saṁsārānivartakam | **padāmbujam** eva, na tu tava nirviśeṣaṁ svarūpam iti | artha-saundarya-lābhāya ṣaḍ-avadhāraṇāni draṣṭavyāni ||36||

—o)0(o—

**|| 1.8.37 ||**

apy adya nas tvaṁ sva-kṛtehita prabho

jihāsasi svit suhṛdo’nujīvinaḥ |

yeṣāṁ na cānyad bhavataḥ padāmbujāt

parāyaṇaṁ rājasu yojitāṁhasām ||

**śrīdharaḥ :** idānīṁ tavāsmat-parityāgo’nucita ity āśayenāha—apīti caturbhiḥ | he prabho, suhṛdo’tisnigdhān anujīvinaś ca no’dyāpi svit kiṁsvit tvaṁ jihāsasi | yeṣām asmākam anyat parāyaṇaṁ naivasti | tat kutaḥ ? rājasu yojitam aṁho duḥkhaṁ yais teṣām | svānāṁ kṛtam īhitam apekṣitaṁ yena tasya sambodhanam | visargānta-pāthe tvaṁpada-viśeṣaṇam ||37||

**krama-sandarbhaḥ :** *na vyākhyātam.*

**viśvanāthaḥ :** asmākaṁ sukha-duḥkhe tvad-darśanādarśane eva nānye | tatra sukha-samayo gataḥ samprati duḥkha-samayo’yam āyātīty āha—apy adyeti | adya no’smān api svit tvaṁ jihāsasi, yato’dya tvaṁ dvārakāṁ yātum icchasīti bhāvaḥ | nanu bahu-dina-matrāvasam, samprati dvārakāṁ yāmy eva | tatra mamāvaśyaṁ kiñcit kṛtyam asti | anujñāṁ dehīt yata āha—sva-kṛtehitaḥ svenaiva kṛtaṁ niṣpāditam īhitaṁ cikīrṣitaṁ yasya saḥ tvaṁ kṛta-kartavyo’sīti bhāvaḥ | nirvisarga-pāṭhe sambodhanāntaram, rājasu yojitam aṁhas tat-pitrādi-vadhena vairaṁ yais teṣām | anujīvino mat-putrān adhunāpi rakṣann atraiva tiṣṭheti bhāvaḥ ||37||

—o)0(o—

**|| 1.8.38 ||**

ke vayaṁ nāma-rūpābhyāṁ yadubhiḥ saha pāṇḍavāḥ |

bhavato’darśanaṁ yarhi hṛṣīkāṇām iveśituḥ ||

**madhvaḥ :** yarhi bhavato darśanaṁ tadā yadūnām asmākaṁ nāma-rūpe ||38||

**śrīdharaḥ :** nanu tava bandhavo yadavaḥ putrāś ca pāṇḍavāḥ śūrāḥ samarthāś ca tat kiṁ kārpaṇyaṁ bhāṣase’ta āha—ke vayam iti | yarhi bhavato’drśanaṁ yadā tvam asmān na paśyasi tadā nāma-rūpābhyāṁ nāmnā vikhyātyā rūpeṇa samṛddhayā ca yadubhiḥ pāṇḍavā nāma ke vayaṁ na ke’pi | atitucchā ity arthaḥ | hṛṣīkāṇām indriyāṇām īśitur jīvasyādarśane yathā na kiṁcin nāma ca rūpaṁ ca tadvat ||38||

**krama-sandarbhaḥ :** pāṇḍavāḥ pāṇḍu-sambandhinaḥ ||38||

**viśvanāthaḥ :** nanu bhīmārjunādayas te putrā mahā-baliṣṭhā eva | rājā tu sākṣād dharma eva | yādavāś ca bāndhavā iti na te kāpi cintā ity ata āha—ke vayam iti | nāmnā khyātyā rūpeṇa sāmarthyena ca | īśitur jīvasyādarśane hṛṣīkāṇāṁ yathā na kiñcin nāma rūpaṁ ca tadvat ||38||

—o)0(o—

**|| 1.8.39 ||**

neyaṁ śobhiṣyate tatra yathedānīṁ gadādhara |

tvat-padair aṅkitā bhāti sva-lakṣaṇa-vilakṣitaiḥ ||

**śrīdharaḥ :** kiṁ ca, yathedānīm iyam asmat-pālyā bhūmiḥ svaira-sādhāraṇair vajrāṅkuśādibhir lakṣaṇair vilakṣitaiś cihnitais tvat-padair aṅkitā satī bhāti | tatra tadā tvayi nirgate sati na śobhiṣyate ||39||

**krama-sandarbhaḥ :** *na vyākhyātam.*

**viśvanāthaḥ :** yadi tvam ito yāsyasi tatra tadā iyaṁ bhūmiḥ sva-lakṣaṇair dhvaja-vajrādibhir vilakṣitair vailakṣaṇyaṁ prāptaiḥ ||39||

—o)0(o—

**|| 1.8.40 ||**

ime jana-padāḥ svṛddhāḥ supakvauṣadhi-vīrudhaḥ |

vanādri-nady-udanvanto hy edhante tava vīkṣitaiḥ ||

**śrīdharaḥ :** api ca ime jana-padā deśāḥ svṛddhāḥ susamṛddhāḥ santaḥ ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.8.41 ||**

atha viśveśa viśvātman viśva-mūrte svakeṣu me |

sneha-pāśam imaṁ chindhi dṛḍhaṁ pāṇḍuṣu vṛṣṇiṣu ||

**śrīdharaḥ :** gamane pāṇḍavānām akuśalam agamane ca yādavānām ity ubhayato vyākula-cittā satī teṣu sneha-nivṛttiṁ prārthayate—atheti | viśveśety-ādi-sambodhanāni sneha-pāśa-cchede sāmarthya-khyāpanāya | dṛḍhaṁ santam ||41||

**krama-sandarbhaḥ :** atheti tair avatāritam | evam apy ubhayeṣāṁ tādṛśa-tad-ekālambanatā-darśanena teṣv adhika-bhagavat-prīty-ādhāratvaṁ svasyādhika-sneha-hetur iti teṣu sneha-ccheda-vyājenobhayeṣām api tvad-aviccheda eva kriyatām iti ca vyajyate | tataś cottaratra sūta-vākye tāṁ bāḍham ity upāmantryety atra śrī-bhagavad-abhyupagamo’pi sarvatraiva saṅgacchate ||41|| [prīti-sandarbhaḥ 112]

**viśvanāthaḥ :** gamane pāṇḍavānām akuśalam agamane ca yādavānām ity ubhayato vyākula-cittā satī teṣu sneha-nivṛttiṁ prārthayate—atheti | yas tvaṁ sarveṣām eva viśveṣām īśo bhavasi | ātmā cetayitā | tad-rūpo’pi sva-svānuvartināṁ vṛṣṇi-pāṇḍūnāṁ kalyāṇāya kappa-sindhus tvam eva sāvadhānaḥ sadaivāsi | ahaṁ kiṁ tat-kuśala-cintayā vṛthaiva mriye iti bhāvaḥ ||41||

—o)0(o—

**|| 1.8.42 ||**

tvayi me’nanya-viṣayā matir madhu-pate’sakṛt |

ratim udvahatād addhā gaṅgevaugham udanvati ||

**śrīdharaḥ :** tataḥ kim ata āha—tvayīti | ananya-viṣayā satī me matiḥ ratim udvahatāt | anavacchinnāṁ prītiṁ karotv ity arthaḥ | oghaṁ pūram | yathā gaṅgā pratibandhaṁ na gaṇayaty evaṁ matir api vighnān mā gaṇayatv iti bhāvaḥ ||42||

**krama-sandarbhaḥ :** sambandha-vaśād anya-viṣayā tvayi yā matiḥ saivāsakṛd anavacchedena ratim udvahatāt | jātayā ratyā pratibandhaṁ nirākarotv ity arthaḥ | tad etad dṛṣṭāntena spaṣṭyati gaṅgevaugham iti | sā yathā mahā-pravāha-dvārā tathaivety arthaḥ | ubhayor api pratibandhe saty adhikocchalana-kṛti-sāmyāt ||41|| [prīti-sandarbhaḥ 113]

**viśvanāthaḥ :** tarhi kiṁ brahma-jñāne spṛhāvatī bhavasi? vṛṣṇiṣu sneha-cchede mayy api sneha-cchedāt tatra nety āha—tvayīti | tvayi matiḥ ratiṁ prītim utkarṣeṇa vahatāt anavacchinnatayā dadhātu | kiṁ tv ananya-viṣayā tvad-bhaktās tvad-abhinnā eva teṣu prītiṁ vinā tvayy api prītir na siddhyet, tvaṁ prasīdasīty api nety ahaṁ jānāmy eva | atas tvattas tvad-bhaktebhyaś cānyatra mamatva-śūnyā | tad api pāṇḍaveṣu yādaveṣu tvad-bhakteṣv api yat snehasya chedaṁ prārthaye tat tvad-avatārāt pūrvata eva deha-sambandhena yo vyavahāra-mayaḥ snehaḥ pravṛttas tasyaiva, na tu tvat-priyatva-nibandhanasya | ata eva bandhakatvena sa mayā pāśa-rūpakeṇa prayukta iti bhāvaḥ | eta eva gaṅgā yathā udanvaty akhila-nada-nadīnām āśraye oghaṁ pūraṁ vahati, tathā matir api sarva-bhaktāśrayaṇīye tvayi ratim | yathā ca gaṅgā pratibandhaṁ na gaṇayati evaṁ matir api vighnān na gaṇayatv iti bhāvaḥ ||42||

—o)0(o—

**|| 1.8.43 ||**

śrī-kṛṣṇa kṛṣṇa-sakha vṛṣṇy-ṛṣabhāvani-dhrug-

rājanya-vaṁśa-dahanānapavarga-vīrya |

govinda go-dvija-surārti-harāvatāra

yogeśvarākhila-guro bhagavan namas te ||

**śrīdharaḥ :** evam abhyarthya punaḥ praṇamati | he śrī-kṛṣṇa, te namaḥ, upakārān anusmarantī bahudhā saṁbodhayati | kṛṣṇa-sakhārjunasya sakhe | vṛṣṇīnām ṛṣabha śreṣṭha | avanyai bhūmyai druhyanti ye rājanyās teṣāṁ vaṁśasya dahana | evam apy anapavarga-vīryākṣīṇa-prabhāva | govinda prāpta-kāma-dhenv-aiśvarya | go-dvija-surāṇām ārti-hāro’vatāro yasyeti ||43||

**krama-sandarbhaḥ :** govindeti nitya-prāpta-parama-golokādhipatyety arthaḥ | yad vā, atha viśveśety ādi-padya-trayasyaivaṁ yojanā, tat-priya-varge sva-sambandha-hetukāṁ prītaṁ niṣidhya śrī-bhagavaty eva tām abhyarthya punas tat-priya-varge tad-ādhāratvenaiva prītim aṅgīkaroti—atheti tribhiḥ | tatra niṣedhaḥ prathamena | abhyarthanā dvitīyena | aṅgīkāras tṛtīyena | atra śrī-kṛṣṇa-sakhety-ādi-sambodhanais tat-prīty-ādhāratvenārjunādiṣv api prītir aṅgīkṛtā ||43*||* [prīti-sandarbhaḥ 113]

**viśvanāthaḥ :** stavānte sarva-sukhadatvena smarantī praṇamati | kṛṣṇasya arjunasya sakhā | avanyai druhyanti ye rājanyās teṣāṁ vaṁśā eva vaṁśās teṣāṁ dahana anapavarga-vīrya he akṣīṇa-parākrama | he govinda prāpta-kāma-dhenv-aiśvarya ||43||

—o)0(o—

**|| 1.8.44 ||**

**sūta uvāca—**

pṛthayetthaṁ kala-padaiḥ pariṇūtākhilodayaḥ |

mandaṁ jahāsa vaikuṇṭho mohayann iva māyayā ||

**śrīdharaḥ :** kalāni madhurāṇi padāni yeṣu tair vākyaiḥ pariṇūtaḥ stuto’khila udayo mahimā yasya saḥ | ṇu stutāv ity asmāt | pariṇuteti vaktavye dīrgha-śabda-chandonurodhena | mandam īṣat | tasya hāsa eva māyā | vakṣyati hi—hāso janonmāda-karī ca māyā [bhā.pu. 2.1.31] iti ||44||

**krama-sandarbhaḥ :** pariṇūteti taudādikaṇu śistavan ity asya rūpatvena dīrghatvam | māyayeva mohayann iti mohana-mātrāṁśe dṛṣṭāntaḥ hāso janonmāda-karī ca māyā [bhā.pu. 2.1.31] iti tu virāḍ-gatam eva | yadi vākyālaṅkāra iva-śabdas tadā māyā-śabdo’pi kṛpā-vācaka eveti | māyā dambhe kṛpāyāṁ ca iti koṣakārāḥ ||44||

**viśvanāthaḥ :** pariṇūteti | taudādikaṇūśi stavana ity ayaṁ dīrghānta eva | māyayeva mohayan, na tu māyayā, kintu premṇaivety arthaḥ ||44||

—o)0(o—

**|| 1.8.45 ||**

tāṁ bāḍham ity upāmantrya praviśya gajasāhvayam |

striyaś ca sva-puraṁ yāsyan premṇā rājñā nivāritaḥ ||

**śrīdharaḥ :** tvayi me’nya-viṣayā matir iti yat prārthitaṁ tad bāḍham ity anṅgī-kṛtya ratha-sthānād gaja-sāhvayam āgatya paścāt tāṁ cānyāś ca subhadrā-pramukhāḥ striyaḥ upamāntryānujñāpya sva-puraṁ yāsyan rājñā yudhiṣṭhireṇa premṇātraiva kiṁcit kālaṁ nivaseti saṁprārthya nivāritaḥ ||45||

**krama-sandarbhaḥ :** *na vyākhyātam.*

**viśvanāthaḥ :** tvayi me ananya-viṣayā matir iti yat prārthitaṁ tat bādham ity aṅgīkṛtya ratha-sthānāt gajasāhvayaṁ pratyāgatya paścāt tāṁ ca anyāś ca subhadrā-pramukhāḥ striyaḥ upāmantrya anujñāpya sva-puraṁ yāsyan rājñā yudhiṣṭhireṇa premṇā atraiva kañcit kālaṁ nivaseti samprārthya nivāritaḥ | tena ca rājño premṇaḥ sarvato’pi vaśīkaraṇatvātiśayo vyañjitaḥ ||45||

—o)0(o—

**|| 1.8.46 ||**

vyāsādyair īśvarehājñaiḥ kṛṣṇenādbhuta-karmaṇā |

prabodhito’pītihāsair nābudhyata śucārpitaḥ ||

**śrīdharaḥ :** atha bhīṣma-niryāṇotsavaṁ vaktum upoddhāta-kathāṁ prastauti | vyāsādyaiḥ prabodhito’pi śucā vyāptaḥ sann ābudhyata vivekaṁ na prāpa | kutaḥ īśvarehāyā ajñaiḥ | sva-bhakta-bhīṣma-niryāṇa-mahotsavāya rājñā saha kuru-kṣetraṁ gantavyaṁ tatra tan-mukhenaivāyaṁ prabodhanīya ity īśvarābhiprāyaḥ kārya-dvaya-vidhāyakas tam ajānadbhir ity arthaḥ | śrī-kṛṣṇenāpi prabodhito nānbudhyat | atra hetuḥ—adbhuta-karmeṇeti | yathā kuru-pāṇḍava-saṁdhānārthaṁ gato’pi yathocitam eva vadann api vigraham eva dṛḍhī-kṛtavān evam atrāpi prabodhayann abodham eva dṛḍhī-cakārety arthaḥ ||46||

**krama-sandarbhaḥ :** vyāsādyair iti | nābuddhyata pratyuta śucā vyāpta evāsīd ity arthaḥ | īśvarasya tādṛg-icchayaiva teṣāṁ yuktiḥ pratihata-śaktikā kṛteti svāmy-abhiprāyaḥ | vastutas tv evaṁ vyākhyeyam, yadyapi vyāsādyāḥ rājāyaṁ svopadeśaṁ na maṁsyata iti jānanty eva tathāpy adbhūta-karma-mayyā īśvarehāyā vijñair api sad-dhiḥ sambodhita iti ||46||

**viśvanāthaḥ :** yarhy aham idānīm ihaiva sthito’bhūvaṁ tarhy asana-mṛtyu-kālaṁ mad-darśanaṁ vinā martum anicchantaṁ bhīṣmaṁ sva-bhaktam ātmānaṁ sa-parikaram eva sandarśya sukhayāmi | loke tad-utkarṣaṁ khyāpayituṁ tan-mukhenaiva rājānaṁ ca prabodhayāmīti bhagavad-abhiprāyaṁ vyañjayann āha—īśvarasya kṛṣṇasya īhāyā uktala-kṣaṇasya abhiprāyasya ajñair vijñair vā | adbhuta-karmaṇeti idam asyādbhutaṁ karma—yat svayam evāsya hṛdi praviśya avivekam utthāpitavān | bahiś ca sva-kartṛkeṇa vyāsādi-kartṛkeṇāpi prabodhanābodham eva dṛḍhīcakāra | tena ca bhīṣma-mukhoditena tattvena taṁ prabodhya vyāsādibhyo’pi matto’pi mad-ekānta-bhakto bhīṣmo’tiśayena dharma-jñāna-tattvajña iti loke vikhyāpayāmāsa | kiṁ ca, yudhiṣṭhirasya tu tato’pi premādhikyād ādhikyaṁ yat tad-anurodhenaiva dvārakām agacchaṁs tatra sthitaḥ, tata eva tan-nikaṭaṁ gatbā tathā cakre iti vivecanīyam ||46||

—o)0(o—

**|| 1.8.47 ||**

āha rājā dharma-sutaś cintayan suhṛdāṁ vadham |

prākṛtenātmanā viprāḥ sneha-moha-vaśaṁ gataḥ ||

**śrīdharaḥ :** abodham eva prapañcayati—āheti ṣaḍbhiḥ | prākṛtenāviveka-vyāptenātmanā cittena | he viprāḥ ||47||

**krama-sandarbhaḥ :** *na vyākhyātam.*

**viśvanāthaḥ :** abodham eva prapañcayati | prākṛtenaṭmanā cittena vastutas tu tasyātmā hy aprākṛta eveti | tad api prākṛtatvāropo bhagavad-icchayaivokta-prayojanāyeti jñeyam ||47||

—o)0(o—

**|| 1.8.48 ||**

aho me paśyatājñānaṁ hṛdi rūḍhaṁ durātmanaḥ |

pārakyasyaiva dehasya bahvyo me’kṣauhiṇīr hatāḥ ||

**śrīdharaḥ :** pārakyasya śva-śṛgālādy-āhārasya dehasyārthe | me mayā | akṣauhiṇīr akṣauhiṇyaḥ | akṣauhiṇī-pramāṇaṁ tu vyāsenoktam—

akṣauhiṇī prasaṁkhyātā rathānāṁ dvija-sattamāḥ |

saṁkhyā-gaṇana-tattva-jñaiḥ sahasrāny eka-viṁśatiḥ ||

śatāny upari caivāṣṭau tathā bhūyaś ca saptatiḥ |

gajānāṁ ca prasaṁkhyānam etad eva prakīrtitam ||

jñeyaṁ śata-sahasraṁ tu sahasrāni navaiva tu |

nārāṇām api pañcāśacchatāni trīṇi caiva hi ||

pañca-ṣaṣṭhi-sahasrāṇi tathāśvānāṁ śatāni ca |

daśottarāṇi ṣaṭ prāhuḥ saṁkhyā-tattva-vido janāḥ |

etām akṣauhiṇīṁ prāhur yathāvad iha saṁkhyayā || iti ||48||

**krama-sandarbhaḥ :** *na vyākhyātam.*

**viśvanāthaḥ :** pārakyasya śva-śṛgālādy-āhārasya dehasyārthe akṣauhiṇīr akṣauhiṇyo hatāḥ | akṣauhiṇī-pramāṇaṁ vyāsenoktam—

akṣauhiṇī prasaṁkhyātā rathānāṁ dvija-sattamāḥ |

saṁkhyā-gaṇana-tattva-jñaiḥ sahasrāny eka-viṁśatiḥ ||

śatāny upari caivāṣṭau tathā bhūyaś ca saptatiḥ |

gajānāṁ ca prasaṁkhyānam etad eva prakīrtitam ||

jñeyaṁ śata-sahasraṁ tu sahasrāni navaiva tu |

nārāṇām api pañcāśacchatāni trīṇi caiva hi ||

pañca-ṣaṣṭhi-sahasrāṇi tathāśvānāṁ śatāni ca |

daśottarāṇi ṣaṭ prāhuḥ saṁkhyā-tattva-vido janāḥ |

etām akṣauhiṇīṁ prāhur yathāvad iha saṁkhyayā || iti ||48||

—o)0(o—

**|| 1.8.49 ||**

bāla-dvija-suhṛn-mitra- pitṛ-bhrātṛ-guru-druhaḥ |

na me syān nirayān mokṣo hy api varṣāyutāyutaiḥ ||

**śrīdharaḥ :** suhṛdaḥ saṁbandhinaḥ | mitrāṇi sakhāyaḥ | pitaraḥ pitṛvyāḥ ||49||

**krama-sandarbhaḥ :** *na vyākhyātam.*

**viśvanāthaḥ :** suhṛdaḥ sambandhinaḥ | mitrāṇi sakhāyaḥ | pitaraḥ pitṛvyāḥ ||49||

—o)0(o—

**|| 1.8.50 ||**

naino rājñaḥ prajā-bhartur dharma-yuddhe vadho dviṣām |

iti me na tu bodhāya kalpate śāsanaṁ vacaḥ ||

**śrīdharaḥ :** smṛty-ādy-anuśāsanād dharma-yuddhe na doṣa iti cet tatrāha—naino rājña iti | dviṣāṁ vadha enaḥ pāpaṁ na bhavatīti yac chāsanaṁ śikṣā-rūpaṁ vacaḥ | kuto na kalpyate | yatas tad vacaḥ prajā-bhartur eva | ayaṁ bhāvaḥ—sva-prajānām anyato vādhe prasakte tad vadho’nujñātaḥ duryodhanena tu prajāyāṁ pālyamānāyāṁ mayā kevalaṁ rājya-lobhena hatatvāt pāpam evedam iti ||50||

**krama-sandarbhaḥ :** naina iti | rājñā dharma-yuddhe dviṣāṁ vadhaḥ enaḥ pāpaṁ na bhavatīti yat śāsanaṁ vacaḥ tat tu na me bodhāya kalpate | yataḥ tad-vacaḥ prajāḥ pālayantam eva rājānaṁ prati na tu lubdhaṁ pratīti vākyārthaḥ | bhāvārthas tu ṭīkāvad eva ||50||

**viśvanāthaḥ :** dviṣāṁ vadhaḥ, enaḥ pāpaṁ na bhavatīti yat śāsanaṁ śikṣā-rūpaṁ vacaḥ kuto na kalpate yatas tad-vacaḥ prajā-bhartur eva | ayaṁ bhāvaḥ, sva-prajānām anyato vadhe prasakte tad-vadho’nujñātaḥ, duryodhanena tu prajāyāṁ pālyamānāyāṁ mayā kevalaṁ rājya-lobhena hatatvāt pāpam evedaṁ mama jātam iti ||50||

—o)0(o—

**|| 1.8.51 ||**

strīṇāṁ mad-dhata-bandhūnāṁ droho yo’sāv ihotthitaḥ |

karmabhir gṛhamedhīyair nāhaṁ kalpo vyapohitum ||

**śrīdharaḥ :** kiṁ ca, yuddhe puṁsāṁvadho bhavatu nāma dharmaḥ. strīṇāṁ tu mayā hatā bandhavo yāsāṁ tāsāṁ yo’sau droho’nuddiṣṭo’py utthitas taṁ vyapohitum apākartuṁ kalpaḥ samartho nāham | gṛha-medhīyair gṛhāśrama-vihitaiḥ ||51||

**krama-sandarbhaḥ :** *na vyākhyātam.*

**viśvanāthaḥ :** mayā hatā bandhavo yāsāṁ tāsām | kalpaḥ samarthaḥ ||51||

—o)0(o—

**|| 1.8.52 ||**

yathā paṅkena paṅkāmbhaḥ surayā vā surākṛtam |

bhūta-hatyāṁ tathaivaikāṁ na yajñair mārṣṭum arhati ||

**śrīdharaḥ :** nanu sarvaṁ pāpmānaṁ tarati, tarati brahma-hatyāṁ yo’śvamedhena yajate, ya u cainam evaṁ veda iti śruteḥ pāpam aśvamedhena naśyed evety āśaṅkyāviveka-vijṛmbhitaṁ hetu-vādam āśritya nirākaroti—yatheti | yathā ghana-paṅkena paṅkāmbho na mṛjyate, yathā vā surā-leśa-kṛtam apavitryaṁ bahvyā surayā na mṛjyate tasyaiva bhūta-hatyām ekāṁ pramādato jātāṁ buddhir pūrva-hiṁsā-prāyair yajñair mārṣṭuṁ śodhayituṁ nārhatīti ||52||

**krama-sandarbhaḥ :** *na vyākhyātam.*

**viśvanāthaḥ :** nanu ca sarvaṁ pāpmānaṁ tarati tarati tarati brahmahatyāṁ yo’śvamedhena yajate iti śruteḥ pāpam aśvamedhena naśyed iti cet tatrāha, yathā ghana-paṅkena paṅkāmbho na mṛjyate, yathā vā surāleśa-kṛtam apāvitryaṁ bahvyā surayā na mṛjyate | yajñaiḥ buddhi-pūrvaka-hiṁsā-prāyair bahubhir yajñaiḥ ||52||

iti sārārtha-darśinyāṁ harṣiṇyāṁ bhakta-cetasām |

prathame’ṣṭamo’dhyāyaḥ saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe prathama-skandhe

kuntī-stuti-yudhiṣṭhirānutāpo nāma

aṣṭamo’dhyāyaḥ

||8||

**(1.9)**

### navamo’dhyāyaḥ

## yudhiṣṭhira-rājya-pralambho nāma

**|| 1.9.1 ||**

**sūta uvāca—**

iti bhītaḥ prajā-drohāt sarva-dharma-vivitsayā |

tato vinaśanaṁ[[62]](#footnote-63) prāgād yatra deva-vrato’patat ||

**śrīdharaḥ :**

yudhiṣṭhirāya bhīṣmeṇa sarva-dharma-nirūpaṇam |

kṛṣṇa-stutiś ca muktiś ca navame tasya varṇyate ||

yad-arthaṁ tasyāvivekaḥ śrī-kṛṣṇena saṁvardhitas tad darśayati—itīti | sarveṣāṁ dharmānāṁ vivitsayā veditum icchayā | vinaśanaṁ kuru-kṣetram | deva-vrato bhīṣmaḥ ||1||

**krama-sandarbhaḥ :** śrī-bhīṣma-mahima-darśanārthaṁ bhagavad-icchayaiva tat-tat-prabhāva-varaṇam api jātam ity āha—iti bhīta iti caturbhiḥ ||1||

**viśvanāthaḥ :**

navame svaprabhuṁ bhīṣmo dadarśātha tad-ājñayā |

dharmān uktvā bahu stutvā tam eva prāpa bhaktitaḥ ||

yadyapi tavāviveko nāpayāti tadā sarva-dharma-tattvajñaṁ bhīṣmam api pṛccheti yuktir yadā sarva-sammatā’bhūt tadā rājā tatraiva yayāv ity āha—itīti | vivitsayā vicārecchayā | vinaśanaṁ kurukṣetram | devavrato bhīṣmaḥ ||1||

—o)0(o—

**|| 1.9.2 ||**

tadā te[[63]](#footnote-64) bhrātaraḥ sarve sadaśvaiḥ svarṇa-bhūṣitaiḥ |

anvagacchan rathair viprā vyāsa-dhaumyādayas tathā ||

**śrīdharaḥ :** santaḥ śreṣṭhā aśvā yeṣu tai rathaiḥ ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.9.3 ||**

bhagavān api viprarṣe rathena sa-dhanañjayaḥ |

sa tair vyarocata nṛpaḥ kuvera iva guhyakaiḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** bhagavān apy anvagacchat ||3||

—o)0(o—

**|| 1.9.4 ||**

dṛṣṭvā nipatitaṁ bhūmau divaś cyutam ivāmaram |

praṇemuḥ pāṇḍavā bhīṣmaṁ sānugāḥ saha cakriṇā ||

**śrīdharaḥ :** sānugāḥ parivāra-sahitāḥ ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.9.5 ||**

tatra brahmarṣayaḥ sarve devarṣayaś ca sattama[[64]](#footnote-65) |

rājarṣayaś ca tatrāsan draṣṭuṁ bharata-puṅgavam ||

**śrīdharaḥ :** tatra tadā | tatrāsan | tat-kṣaṇam evāgatā ity arthaḥ | bharata-puṅgavaṁ bhīṣmam ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.9.6-8 ||**

parvato nārado dhaumyo bhagavān bādarāyaṇaḥ |

bṛhadaśvo bharadvājaḥ saśiṣyo reṇukā-sutaḥ ||

vasiṣṭha indrapramadas trito gṛtsamado’sitaḥ |

kakṣīvān gautamo’triś ca kauśiko’tha sudarśanaḥ ||

anye ca munayo brahman brahmarātādayo’malāḥ |

śiṣyair upetā ājagmuḥ kaśyapāṅgirasādayaḥ ||

**śrīdharaḥ, viśvanāthaḥ :** reṇukā-sutaḥ paraśurāmaḥ ||6||brahma-rātaḥ śukaḥ | āṅgiraso bṛhaspatiḥ ||8||

**krama-sandarbhaḥ :** *na vyākhyātam.*

—o)0(o—

**|| 1.9.9 ||**

tān sametān mahā-bhāgān upalabhya vasūttamaḥ |

pūjayām āsa dharma-jño deśa-kāla-vibhāgavit ||

**śrīdharaḥ :** vasūttamo bhīṣmaḥ | deśa-kāla-vibhāga-vid ity utthātum aśakyatvāc chayāna eva manasā vācā ca pūjayām āsety abhiprāyaḥ ||9||

**krama-sandarbhaḥ :** *na vyākhyātam.*

**viśvanāthaḥ :** vasūttamo bhīṣmaḥ ||9||

—o)0(o—

**|| 1.9.10 ||**

kṛṣṇaṁ ca tat-prabhāva-jña āsīnaṁ jagad-īśvaram |

hṛdi-sthaṁ pūjayām āsa māyayopātta-vigraham ||

**śrīdharaḥ :** hṛdi-sthaṁ santaṁ purataś cāsīnaṁ pūjayām āsa ||10||

**krama-sandarbhaḥ :** kṛṣṇam iti | sadā sveṣāṁ hṛdi-sthaṁ hṛdayastham api māyayā kṛpayā upa netra-samīpe’pi ātta ānīto vigraho yena tam ||10||

**viśvanāthaḥ :** māyayaivopātto gṛhīto vigraho yudhiṣṭhireṇa sārdhaṁ prabodhāprabodha-hetuko vivādo yena tam | yad vā, māyayā kṛpayā upa netra-samīpe ānīto nija-deho yena tam ||10||

—o)0(o—

**|| 1.9.11 ||**

pāṇḍu-putrān upāsīnān praśraya-prema-saṅgatān |

abhyācaṣṭānurāgāśrair andhībhūtena cakṣuṣā ||

**śrīdharaḥ :** upāsīnān samīpe upaviṣṭān | praśrayoḥ vinayaḥ prema snehas tābhyāṁ saṅgatān upasannān | pāṭhāntare[[65]](#footnote-66) tābhyām avanatān | abhyācaṣṭābhyabhāṣata | anurāgās taiḥ snehāśrubhir andhī-bhūtena cakṣuṣopalakṣitaḥ ||11||

**krama-sandarbhaḥ :** yayā bhīṣmādīnāṁ svāparādha-manana-śaṅkayā munīnāṁ svasyāpi śikṣaṇena yudhiṣṭhiro na śāmyati sma tām eva śaṅkāṁ tasmiṁs tasya snigdhatā-darśanayā tad-dvārā droṇādīnām api tathā-bhāva-vyañjanayā dūrīkartuṁ tat-sannidhāv ānītavān so’yaṁ śrī-bhagavān iti pūrvābhiprāyam eva vyaktīkartum āha—pāṇḍu-putrān iti ||11||

**viśvanāthaḥ :** abhyācaṣṭa abhyabhāṣata ||11||

—o)0(o—

**|| 1.9.12 ||**

aho kaṣṭam aho’nyāyyaṁ yad yūyaṁ dharma-nandanāḥ |

jīvituṁ nārhatha kliṣṭaṁ vipra-dharmācyutāśrayāḥ ||

**śrīdharaḥ :** abhibhāṣaṇam āha—aho ity ekādaśabhiḥ | he dharma-nandanāḥ, kliṣṭaṁ yathā bhavaty evaṁ jīvituṁ nārhatha yūyam iti yad etad aho kaṣṭaṁ jugupsitam | aho anyāyyaṁ caitat | yato yūyaṁ viprā dharmo’cyutaś cāśrayo yeṣāṁ te ||12||

**krama-sandarbhaḥ :** aho kaṣṭam iti taiḥ | tatra iti yad iti tad etad yad-bhavad-vicāritam ity arthaḥ | tato viprādīnāṁ hiṁsā-bhrāntyā mā kleśaṁ manyasveti bhāvaḥ | vipra-dharmeti ṣaṣṭhī-tat-puruṣo vā | yad vā, dharma-nandanā api yad yūyaṁ jīvituṁ yogyā na bhavāmeti manyadhve tad aho kaṣṭam anyāyyaṁ ca | tatrāpi vipra-dharmācyutānām āśrayā api yūyaṁ yat tathā manyadhve tataś ca kliṣṭam iti pūrvavad evānyāyyaṁ kaṣṭaṁ cety arthaḥ | yūyam iti śrī-yudhiṣṭhiraṁ praty eva gauravataḥ sambodhanam ||12||

**viśvanāthaḥ :** aho kaṣṭam aho’nyāyyam iti rājany atideśa evānyāya-kaṣṭe khalu na sambhavata stat kim atrārthe sarva-viśva-sthiti-kartari viṣṇāv evānyāyaḥ samabhūd iti bhāvaḥ | kliṣṭaṁ yathā syāt tathā yūyaṁ jīvituṁ nārhatha, anye tathā jīvanti cet jīvantv iti bhāvaḥ ||12||

—o)0(o—

**|| 1.9.13 ||**

saṁsthite’tirathe pāṇḍau pṛthā bāla-prajā vadhūḥ |

yuṣmat-kṛte bahūn kleśān prāptā tokavatī muhuḥ ||

**śrīdharaḥ :** kiṁ ca, saṁsthite mṛte | bālāḥ prajāḥ putrā yasyāḥ sā | vadhūś ceti dainyaṁ pradarśitam | tokāny apatyāni tadvatī | apatyaiḥ saha kleśān prāptety arthaḥ ||13||

**krama-sandarbhaḥ :** *na vyākhyātam.*

**viśvanāthaḥ :** nanu kiṁ kliṣṭaṁ tatrāha—saṁsthite mṛte | bāla-prajā iti bāla-prajatva-daśāyām ekākiny eva kleśān prāptā | yuṣmākaṁ prauḍha-vayastve sati tu tokavatī putrair yuṣmābhiḥ sahitāpi kaṣṭān prāptety arthaḥ ||13||

—o)0(o—

**|| 1.9.14 ||**

sarvaṁ kāla-kṛtaṁ manye bhavatāṁ ca yad apriyam |

sa-pālo[[66]](#footnote-67) yad-vaśe loko vāyor iva ghanāvaliḥ ||

**śrīdharaḥ :** kāla-kṛtatvena śokaṁ vārayati—sarvam iti dvābhyām | bhavatām api | yad-vaśo yasya vaśa-vartī ||14||

**krama-sandarbhaḥ :** *na vyākhyātam.*

**viśvanāthaḥ :** nanu tarhi katham asmākaṁ kleśas tatra tat-kāraṇaṁ prācīnārvācīnaṁ kim api pāpam apaśyan vaktum asamartha eva lokokti-rītyaivāha—sarvam iti | nanu, kālo hi prārabdha-sukha-duḥkha-bhogayor evādhikaraṇam eveti sahakāritvād upacāreṇaiva kāla-kṛtaṁ manye iti brūṣe | prārabdha-pāpa-kṛtam iti spaṣṭaṁ kathaṁ na vadasi ? ity ata āha—bhavatāṁ ceti | yudhiṣṭhiro hi sākṣād-dharmāvatāra iti prasiddha eva | dharmasyāpi prārabdhaṁ pāpam astīti cen mantavyaṁ tarhi kathaṁ dharmasya dharmatvam ? ato’tiprabalo’tidurnivāro dustarkaḥ kāla eva kāraṇam ity āha—sa-pāla iti ||14||

—o)0(o—

**|| 1.9.15 ||**

yatra dharma-suto rājā gadā-pāṇir vṛkodaraḥ |

kṛṣṇo’strī gāṇḍivaṁ cāpaṁ suhṛt kṛṣṇas tato vipat ||

**śrīdharaḥ :** aho durghaṭa-ghaṭanā-paṭuḥ kāla ity āha—yatreti | kṛṣṇo’rjunaḥ astrī dhanvī | tatas tatrāpi vipat | puṇya-śarīra-balāstra-naipuṇya-śastra-deva-saṁpattāv apīty arthaḥ ||15||

**krama-sandarbhaḥ :** yady asmākaṁ vipattiṁ kala-kṛtām amatvā sva-kṛtām eva tu matvā duḥkhaṁ labhase tarhi kathaṁ bhavatāṁ sā jātety abhipretyāha—yatreti ||15||

**viśvanāthaḥ :** nanu,

na karhicin mat-parāḥ śānta-rūpe

naṅkṣyanti no me’nimiṣo leḍhi hetiḥ |

yeṣām ahaṁ priya ātma sutaś ca

sakhā guruḥ suhṛdo daivam iṣṭam || [bhā.pu. 3.25.37]

iti kapila-devokteḥ kṛṣṇe dāsya-sakhya-vātsalyavataḥ pāṇḍavān kathaṁ kālo’tikrameta ity ato’tivismayānvitaḥ kāraṇaṁ vinaiva karmotpatti-rūpaṁ vibhāvanālaṅkāraṁ bhāvayann āha—yatreti | kṛṣṇo’rjunaḥ astrī dhanvī | tatas tatrāpi vipat puṇya-bala-śarīra-bala-naipuṇya-bala-śastra-bala-suhṛd-bala-sampattāv apīty arthaḥ ||15||

—o)0(o—

**|| 1.9.16 ||**

na hy asya karhicid rājan pumān veda vidhitsitam |

yad vijijñāsayā yuktā muhyanti kavayo’pi hi ||

**madhvaḥ :** asaṅgaś cāvyayo’bhedyo’nigrāhyo’śoṣya eva ca |

viddho’sṛg-añcito baddha iti viṣṇuḥ pradarśyate ||

asurān mohayan devaḥ krīḍayaiva sureṣv api |

mānuṣān madhyayā dṛṣṭyā na mukteṣu kathañcana || iti skānde ||16||

**śrīdharaḥ :** nanu kṛṣṇaṁ kathaṁ kālo’tikramed ity apekṣāyām āha | na hy asya śrī-kṛṣṇasyety anṅgulyā nirdiśati | vidhitsitaṁ kartum iṣṭaṁ yat | yasya vidhitsitaṁ tasya jijñāsayā ||16||

**krama-sandarbhaḥ :** na hīti | atra teṣām ārti-dvāreṇa svasminn āveśārthaṁ tat-khaṇḍana-janita-harṣa-dvāreṇa ca svasmin prema-vardhanārthaṁ tathā vidhitsitam iti gūḍho’bhiprāyaḥ ||16||

**viśvanāthaḥ :** tarhy atra kiṁ nirdhārayāmi ? sāmānyatas tāvad ayaṁ siddhāntaḥ sarva-vādi-sammato yat kṛṣṇasya cikīrṣitam anyathā-kartuṁ na ko’pi samarthas tac cikīrṣitaṁ kim iti adyāpi ko’pi na vetti ? ity āha—na hy asyeti | karhicid api kāle ko’pi pumān brahmabhavādiḥ ko’pi na veda ahaṁ ko varāka iti bhāvaḥ | nanu ko’pi mā jānātu, jijñāsā tu avaśyam eva jāyate | tatrāsmāsu duḥkha-dānam eva kiṁ cikīrṣitam ? sukha-dānam eva vā, ubhaya-dānam eva vā ? tatrādyaṁ na bhakta-vātsalya-guṇasya lopānaucityāt | dvitīyam api na adṛṣṭatvād eva | tṛtīyam api na tat-sauhārda-lopāpatteḥ | tarhi jijñāsām api naiva kartum uciteti vinirṇayann āha—yad vijijñāsayeti | yuktā vivekino’pi kavayaḥ sarva-śāstra-jñā api moham eva prāpnuvanti siddhāntālābhād iti bhāvaḥ | atra bhīṣmasya mahā-vijñasyoktau kavaya iti muhyanti iti padābhyāṁ yudhiṣṭhirādayo’pi bhagavad-bhaktāḥ prārabdhaṁ bhuñjate iti mataṁ parāstam ||16||

—o)0(o—

**|| 1.9.17 ||**

tasmād idaṁ daiva-tantraṁ vyavasya bharatarṣabha |

tasyānuvihito’nāthā nātha pāhi prajāḥ prabho ||

**śrīdharaḥ :** idaṁ sukha-duḥkhādi daiva-tantram īśvarādhīnaṁ vyavasya niścitya tasyeśvarasyānuvihito’nuvartī san | kartari ktaḥ | he nātha kula-paramparā-gata-svāmin, prabho samartha, anāthāḥ prajāḥ pāhi ||17||

**krama-sandarbhaḥ :** tasmād asyājñānusārāt ||17||

**viśvanāthaḥ :** idaṁ sukha-duḥkhādikaṁ daiva-tantram īśvarādhīnam eva vyavasya niścitya kintu tad-vidhitsitasya durjñeyatokteḥ sva-bhaktāya tat-pradānādikaṁ durjñeya-prayojanakam ity api niścitya tasya kṛṣṇasya anuvihito’nugataḥ hi gatau anāthāḥ prajāḥ pāhi ||17||

—o)0(o—

**|| 1.9.18 ||**

eṣa vai bhagavān sākṣād ādyo nārāyaṇaḥ pumān |

mohayan māyayā lokaṁ gūḍhaś carati vṛṣṇiṣu ||

**śrīdharaḥ :** anuvidheyaḥ parameśvarasya śrī-kṛṣṇa evety āha | eṣa eva bhagavān sarveśvaraḥ | yata ādyaḥ pumān | tac ca kutaḥ ? yato nārāyaṇaḥ sakṣāt ||18||

**krama-sandarbhaḥ :** na ca nara-līlā-dṛṣṭyā sādhāraṇa-dṛṣṭir atra kartavyety āha—eṣa iti | sākṣād eva svayaṁ bhagavān | yaḥ sva-lavādyaḥ pumān mahat-sraṣṭā so’py ayam eva yaś cādyo nārāyaṇaḥ parama-vyomādhipatiḥ so’pīti ||18||

**viśvanāthaḥ :** nanv īśvarādhīnam iti tad-vidhitsitaṁ tu na vedety ādi kathaṁ brūṣe īśvaraḥ samprati tava sākṣād-varty eva ity ata imaṁ kṛṣṇam eva pṛṣṭvā kathaṁ sarvaṁ tattvaṁ na vetsīty ata āha—eṣa iti | māyayā mohayann iti pṛṣṭo hi bhīṣmād api kim aham atitattvajña ity ādi vācā vañcayan na vakṣyati | kathañcid vadann api mohayiṣyaty eva ity asāv anuvartanīya eva na tu jijñāsanīya iti bhāvaḥ ||18||

—o)0(o—

**|| 1.9.19 ||**

asyānubhāvaṁ bhagavān veda guhyatamaṁ śivaḥ |

devarṣir nāradaḥ sākṣād bhagavān kapilo nṛpa ||

**śrīdharaḥ :** tad upapādayati—asyeti | anubhāvaṁ prabhāvam ||19||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, asyānubhāvaṁ bhāva-bodhakaṁ ceṣṭā-viśeṣaṁ śivo veda, na tu vidhitsitaṁ svarūpaṁ prabhāvaṁ vety arthaḥ | tathā hi rasa-śāstrajñaḥ prathamam anubhāvaṁ stambha-sveda-romāñcādikaṁ veda | tena ca sthāyi-bhāvaṁ ca anubhāvasya vaiśiṣṭya-tāratamyābhyāṁ sthāyi-bhāvasyāpi vaiśiṣṭya-tāratamyaṁ ca | tathaiva yaśodādi-gopīṣu asya dāma-bandhanādi-rūpam arjuna-yudhiṣṭhirograsenādi-sārathya-dāsyādi-rūpaṁ ca pāravaśyam anubhāvaṁ veda | tena ca asya sarveśvarasya sarva-niyantuḥ mahā-svatantrasyāpi vaśīkārakaḥ ko’pi padārtha-viśeṣas tatra tatra vartamāno’syāpi cittam abhīkṣṇaṁ vidrutī-kurvann adhyāste ity anumimīte ca | sa ca nana-viśeṣavān sva-viṣayāśrayayoś ceto-vidrāvakaḥ paraspara-vaśīkārakaś ca premābhidhāna eva parama-puruṣārtha-cūḍāmaṇiḥ bhakti-snehānurāgādi-śabdair ucyamāno bhavati |

kiṁ ca, tat-taj-janakeneṣṭena pratisamaya-dṛṣṭena asya vaśīkārādhikyam eva dṛṣṭvā tena ca premādhikyam anumāya siddha-sādhaka-bhakteṣu etat-kartṛkam eva kaṣṭa-pradānaṁ bhakti-vṛddhy-artham eveti siddhāntaṁ niścinoti ca śiva eva nārada eva kapila-deva eveti | ata eva draupady-ādiṣu kaṣṭādhikyāt premādhikyaṁ ca dṛṣṭam | tathā,

yasyāhamanugṛhṇāmi hariṣye tad-dhanaṁ śanaiḥ |

tato’dhanaṁ tyajanty asya svajanā duḥkha-duḥkhitam || [bhā.pu. 10.88.8]

ity ādi śrī-mukha-vākyena ca bhakta-kaṣṭasya hitaiṣiṇā bhagavataiva dīyamaṇatvāt na karmārabdhatvam | kiṁ caitad api na sārvatrikaṁ kvacit kvacid akaṣṭenāpi sva-bhakta-bhaktiṁ vardhayatīti vidhitsitaṁ tu na ko’pi vedety uktam | anubhāvaṁ tu śiva-nāradādir eva veda | anye punar mandā dāma-bandhanādikam apy anukaraṇatvena vyācakṣāṇā anubhāvam api na vidur iti ||19||

—o)0(o—

**|| 1.9.20 ||**

yaṁ manyase mātuleyaṁ priyaṁ mitraṁ suhṛttamam |

akaroḥ sacivaṁ dūtaṁ sauhṛdād atha sārathim ||

**śrīdharaḥ :** tvam ajñānādyam evaṁ manyase | mātuleyaṁ devakyāḥ sutam | priyaṁ prīti-viṣayam | mitraṁ prīti-kartāram | suhṛttamam upakārānapekṣyopakārakaṁ ca | sauhṛdād viśvāsāt | akaroḥ kṛtavān asi | sacivaṁ mantriṇam ||20||

**krama-sandarbhaḥ :** asyānubhāva-jñāna-sad-bhāvavatām api bhavatāṁ sambandha-viśeṣa-maya-sarvācchādaka-mādhurya-jñānātmaka-prema-viśeṣeṇa vaśīkāritvaṁ tu tair api durlabham ity āha—yam iti trayeṇa | sauhṛdāt tādṛśa-premṇa eva hetor yaṁ mātuleyaṁ manyase | atha sārathiṁ sārathim apīty arthaḥ sa eva sākṣād-bhagavān ity ādi pūrveṇānvayaḥ | ṭīkāyāṁ mātulyāḥ ity ādikaṁ strībhyo ḍhak-siddhārtham itthaṁ vyākhyātam | mātulasyāpatyaṁ mātulāyanir ity eva syāt, vṛddhād apatye phis | evaṁ sambhavāt ||20|| [prīti-sandarbha 95]

**viśvanāthaḥ :** anubhāvam eva darśayati—yam iti | sarveśvarasyāpi yuṣmat-sacivatva-dautyādikaṁ prema-vaśyatvānubhāva ity arthaḥ | atra yam ity asya asyānubhāvam ity anena pūrveṇaivānvayaḥ ||20||

—o)0(o—

**|| 1.9.21 ||**

sarvātmanaḥ sama-dṛśo hy advayasyānahaṅkṛteḥ |

tat-kṛtaṁ mati-vaiṣamyaṁ niravadyasya na kvacit ||

**śrīdharaḥ :** nanv īśvaraś cet kathaṁ nīce sārarthyādau pravṛttas tatrāha—sarveti | asya tat-kṛtaṁ nīcocca-marka-kṛtaṁ mama yogyam ayogyam iti mater vaiṣamyaṁ kvacid api nāsti | kutaḥ ? niravadyasya rāgādi-śūnyasya | tat kutaḥ ? anahaṁkṛteḥ | tac ca kutaḥ ? advayasya | tad api kutaḥ ? sama-dṛśaḥ | tatrāpi hetuḥ—sarvasyātmanaḥ | yatheṣṭaṁ vā hetu-hetumad bhāvaḥ ||21||

**krama-sandarbhaḥ :** nanu bhavatu prīti-viśeṣeṇāsmākaṁ tasmiṁs tathā matis tasya sarveṣāṁ paramātmanas tasmād eva samadṛśaḥ paramātmatvād eva sarveṣāṁ tac-chakti-vaibhava-rūpāṇām ātmanāṁ tato’nanyatvād advayasya tasmād eva mātuleyo’ham ity ādy-abhimāna-śūnyasya, tathā nirdoṣasya ca katham aham asya mātuleyaḥ | na tv amuṣetvādi-rūpaṁ mātuleyatvādi-kṛtaṁ mati-vaiṣamyaṁ syād ity ādi-pūrva-pakṣoṭṭaṅkana-pūrvakaṁ siddhāntayati sarvātmana iti | ṭīkāyāṁ sama-dṛśaḥ ity atra samaḥ sarvatrāvyabhicārī ca saḥ | dṛk jñāna-rūpaś ceti bahuvrīhau hetutvaṁ na ghaṭate ||21|| [prīti-sandarbha 95]

**viśvanāthaḥ :** nanu parameśvarasya bhakti-vaśīkṛtatve dautya-sārathyādir apakarṣa eva, tasmiṁś ca sati kathaṁ premā parameśvarasya sukha-prada ity ata āha—sarvātmana iti | niravadyasya nirdoṣa-premavato’sya kṛṣṇasya tat-kṛtaṁ dautyādi-kṛtaṁ mati-vaiṣamyaṁ na | atra hetuḥ sārvakālikaṁ svataḥ siddhaṁ mahaiśvaryam evety āha—sarvātmana iti | arjunasyāpy ātmā sa eveti svayam eva sārathī rathī ceti | ata eva sama-dṛśaḥ samaṁ tulyam ātmānam eva sarvatra paśyataḥ | sarvātmatvād evādvayasya | dvitīyābhāvād eva anahaṅkṛter garva-śūnyasya | kiṁ ca, mahaiśvarya-hīno’py anyaḥ premī premata eva hetor ātmano nīca-karmottham apakarṣaṁ kleśaṁ ca duḥkhatvena na manyate | asya tu mahaiśvaryāder ānanda-mātrasya kutaḥ premato duḥkham ? tasmād yuṣmākam evotkarṣo yata etādṛśo’pi parameśvaro bhavatāṁ dūtyādikaṁ karotīty āho vaśīkārakatvaṁ premṇa iti bhāvaḥ ||21||

—o)0(o—

**|| 1.9.22 ||**

tathāpy ekānta-bhakteṣu paśya bhūpānukampitam |

yan me’sūṁs tyajataḥ sākṣāt kṛṣṇo darśanam āgataḥ ||

**śrīdharaḥ :** tathāpi samatve’pi | he bhūpa, anukampitam anukampām ||22||

**krama-sandarbhaḥ :** yadyapi tādṛśasya tan na sambhavati, tathāpi he bhūpa ! ekānta-bhakteṣu yuṣmāsv anukampāṁ paśya | yeṣāṁ bhakti-viśeṣeṇa para-vaśaḥ sann asāv api tathā tathātmānaṁ bāḍham evābhimanyata ity arthaḥ | yaḥ khalu śarīrasyāpi sambandha-hetuḥ so’bhimāna eva hi sambandha-hetur mukhyaḥ, na śarīram | evaṁ sati, svāvirbhāvādinā śarīra-sambandhe’pi tasya mātuleyatvādikaṁ sutarām eva sidhyatīti tātparyam | tatra hetur—yan me’sūn iti | yad yasmāt yuṣmat-sambandhād eva hetoḥ | tad evaṁ paramopādeyatva-jñānād eva tat-sambandhātmaka eva śrī-bhagavānutkrāntāv api muhur eva nijālambanī-kṛtaḥ vijaya-sakhe ratir astu me’navadyā [bhā.pu. 1.9.33] iti, pārtha-sakhe ratir mamāstu [bhā.pu. 1.9.35] iti, vijaya-ratha-kuṭumbaḥ [bhā.pu. 1.9.39] ity ārabhya bhagavati ratir astu me mumūrṣoḥ iti ca ||22|| [prīti-sandarbha 95]

**viśvanāthaḥ :** athāpīti | yadyapi yuṣmat-tulyo na bhavituṁ śaknomīti bhāvaḥ | anukampitam asya mayy anukampāṁ paśya, yayā’yam ānanda-maya-sākṣād-brahma-svarūpo’py etādṛśaṁ bībhatsitaṁ mat-samīpa-sthānaṁ prasthāpita ity ayam apy eko’nubhāvo’nubhūyatām iti bhāvaḥ | yuṣmākaṁ tv ayam evānukampya iti bhāvaḥ ||22||

—o)0(o—

**|| 1.9.23-24 ||**

bhaktyāveśya mano yasmin vācā yan-nāma kīrtayan |

tyajan kalevaraṁ yogī mucyate kāma-karmabhiḥ[[67]](#footnote-68) ||

sa deva-devo bhagavān pratīkṣatāṁ

kalevaraṁ yāvad idaṁ hinomy aham |

prasanna-hāsāruṇa-locanollasan-

mukhāmbujo dhyāna-pathaś catur-bhujaḥ ||

**śrīdharaḥ :** idānīṁ sva-deha-tyāga-paryantaṁ śrī-kṛṣṇāvasthānaṁ prārthayate—bhaktyeti dvābhyām ||23||

yāvad iti vilambaṁ dyotayati | ahaṁ hinomi tyajāmīti svātantryam | idam ity anātmatvena jñātam | prasanna-hāsenāruṇa-locanābhyāṁ collasad ruciraṁ mukhāmbujaṁ yasya | dhyānasya panthā viṣayaḥ | yo’nyaiś cintyate levalaṁ so’grataḥ sthitaḥ san māṁ pratīkṣitām ity arthaḥ ||24||

**krama-sandarbhaḥ :** bhaktyeti yugmakam | yogī samahitāntaḥ-karaṇaḥ san yasmin bhaktyā mana āveśya vā, vācā nama-mātraṁ kīrtayan vā kalevaraṁ tyajan mucyate ||23||

prasanna-hāsety ādinā tad-darśana-bahu-kālatārtham eva śarīra-tyage vilambaḥ kṛta iti labhyate | tataś ca śarīrāntara-prāptau satyāṁ kadā vā darśanaṁ syād ity utkaṇṭhā-iṣṭatvād iti gamyate | yāvan na me nara-daśā daśamī kuto’pi [kṛ.ka. 1.38][[68]](#footnote-69) ity ādikaṁ hi śrī-līlā-śukasyāpi prārthanaṁ śrūyate ||24||

**viśvanāthaḥ :** pratīkṣatāṁ kṣaṇam atraiva tiṣṭhatu, yāvad ahaṁ kiñcid vilambya cakṣurbhyām eva saundaryāmṛtaṁ piban svasya mano’nulāpaṁ prakāśayan staumīti bhāvaḥ | mama upāsyatvād dhyānasya panthā viṣayībhūto yaḥ sarva-kālam eva bhavet, sa prasanna-hāsetyādi-rūpo’sminn anta-kāle sākṣān-nayana-gocara eva tiṣṭhatv iti bhāvaḥ | catur-bhuja iti bhīṣmasyopāsya-mantra-dhyānasya tathātvam avagamayati ||24||

—o)0(o—

**|| 1.9.25 ||**

**sūta uvāca—**

yudhiṣṭhiras tad ākarṇya śayānaṁ śara-pañjare ||

apṛcchad vividhān dharmān ṛṣīṇāṁ cānuśṛṇvatām

**śrīdharaḥ :** tat sānukampaṁ vākyam ākarṇya ||25||

**krama-sandarbhaḥ :** tat nija-cira-sthiti-prakāśakaṁ śrī-bhīṣmasya vacanam ākarṇya ||25||

**viśvanāthaḥ :** yudhiṣṭhiras tad ākarṇyeti tarhi māṁ kaḥ prabodhayiṣyatīti vyagro’pṛcchat—śayānaṁ śareti | yadyapi tad-daśāyāṁ praśnānaucityaṁ tad api gaty-antarābhāvād iti bhāvaḥ ||25||

—o)0(o—

**|| 1.9.26 ||**

puruṣa-sva-bhāva-vihitān yathā-varṇaṁ yathāśramam |

vairāgya-rāgopādhibhyām āmnātobhaya-lakṣaṇān ||

**śrīdharaḥ :** puruṣa-svabhāvena vihitān nara-rajātisādhāraṇān varṇayām āseti tṛtīyenānvayaḥ | yathā-varṇaṁ varṇa-dharmān | yathāśramam āśrama-dharmāṁś ca | vairāgya-rāgābhyām upādhibhyāṁ krameṇāmnātam ubhayaṁ nivṛtti-prakṛtti-rūpaṁ lakṣaṇaṁ yeṣāṁ tān ||26||

**krama-sandarbhaḥ :** *na vyākhyātam.*

**viśvanāthaḥ :** puruṣa-svabhāvena vihitān prathamaṁ nara-jāti-sādhāraṇān dharmān varṇayāmāseti tṛtīyenānvayaḥ | tato yathā-varṇaṁ varṇa-yogya-dharmān yogyatāyām avyayībhāvaḥ | tato yathāśramaṁ tato vairāgya-rāgābhyam upādhibhyāṁ krameṇāmnātam ubhayaṁ nivṛtti-pravṛtti-rūpaṁ lakṣaṇaṁ yeṣāṁ tān | ayam arthaḥ—na hi brahmacaryādaya āśrama-dharmāḥ sarvair eva dvijaiḥ sarve krameṇaivānuṣṭheyā iti niyamaḥ | kintu vairāgyaṁ cet sadaiva bhikṣavo bhaveyus tadā rāgaś ced gṛhasthā eva sadeti ||26||

—o)0(o—

**|| 1.9.27 ||**

dāna-dharmān rāja-dharmān mokṣa-dharmān vibhāgaśaḥ |

strī-dharmān bhagavad-dharmān samāsa-vyāsa-yogataḥ ||

**śrīdharaḥ :** punas tatraiva viśeṣam āha—dāneti | mokṣa-dharmān śama-damādīn | bhagavad-dharmān hari-toṣaṇān dvādaśy-ādi-niyama-rūpān | samāsa-vyāsau saṁkṣepa-vistārau tāv eva yogāv upāyau tatas tābhyām ||27||

**krama-sandarbhaḥ :** *na vyākhyātam.*

**viśvanāthaḥ :** tataś ca tatraiva viśeṣato dāna-dharmān ity ādi sarvānte ca bhagavad-dharmān bhakty-aṅgāniti mokṣa-dharmebhyo’py asya pārthakyaṁ śrauṣṭhyaṁ ca vyañjitam | samāsaḥ saṅkṣepo vyāso vistaraś ca tad-dvayor yogena yuktatayā ||27||

—o)0(o—

**|| 1.9.28 ||**

dharmārtha-kāma-mokṣāṁś ca sahopāyān yathā mune |

nānākhyānetihāseṣu varṇayām āsa tattvavit[[69]](#footnote-70) ||

**śrīdharaḥ :** dharmādiṁś ca yathādhikāraṁ pratiniyatopāya-sahitam | yathā yathāvat nānākhyāneṣu ye itihāsās teṣu yathā santi tathā varṇayām āseti ||28||

**krama-sandarbhaḥ :** *na vyākhyātam.*

**viśvanāthaḥ :** evaṁ coktāḥ sarve dharmāś caturṣu vargeṣu eva paryavasyantīty ukta-poṣa-nyāyena tān evāha—dharmeti | upāyā dharmādi-sādhanāni | yathā yathāvad eva | nānākhyānādiṣu ye ye itihāsās teṣu pradarśya pramāṇīkṛtānity arthaḥ ||28||

—o)0(o—

**|| 1.9.29 ||**

dharmaṁ[[70]](#footnote-71) pravadatas tasya sa kālaḥ pratyupasthitaḥ[[71]](#footnote-72) |

yo yoginaś chanda-mṛtyor vāñchitas tūttarāyaṇaḥ ||

**śrīdharaḥ :** chandenecchayā mṛtyur yasya ||29||

**krama-sandarbhaḥ :** yo yogina iti | teṣā tathaiva vyavasāya-mātraṁ śrī-bhīṣmasya tu śrī-bhagavad-darśana-dīrghatvāya vyāja-maya eva sa iti jñeyam | vakṣyate ca śrī-svāmibhir api dvitīye, sthiraṁ sukhaṁ cāsanaṁ [bhā.pu. 2.2.15] ity ādau, deśe ca kāle ca mano na sajjayed ity atra deśe puṇya-kṣetre kāle ca uttarāyaṇādau mano na sajjayet na saṅgaṁ prāpayet | na deśa-kālau yoginaḥ siddhi-hetū kintu yoga eveti iti ||29||

**viśvanāthaḥ :** dharmaṁ pravadata ity ādi | chandena icchayaiva mṛtyur yasya tasya ||29||

—o)0(o—

**|| 1.9.30 ||**

tadopasaṁhṛtya giraḥ sahasraṇīr

vimukta-saṅgaṁ mana ādi-pūruṣe |

kṛṣṇe lasat-pīta-paṭe catur-bhuje

puraḥ sthite’mīlita-dṛg vyadhārayat ||

**śrīdharaḥ :** sahasraṇīr yuddhe samīpa-sthān sahasraṇ rathatino nayati pālayatīti sahasraṇīr bhīṣmaḥ | sahasriṇīḥ iti pāṭhe sahasrārthavatīr giriḥ | lasantau pītau paṭau yasya tasmin | amīlita-dṛg eva mano vyadhārayat ||30||

**krama-sandarbhaḥ :** *na vyākhyātam.*

**viśvanāthaḥ :** yuddhe samīpa-sthān sahasraṁ rathino nayati paripālayatīti sahasraṇīr bhīṣmaḥ | sahasriṇīr iti pāṭhe sahasrārthavatīr giraḥ upasaṁhṛtya anyataḥ pratyāhṛtya amīlita-dṛg eva cakṣuṣī spaṣṭam unmīlyaiva vyadhārayat ā-nakha-śikhaṁ praveśayāmāsa ||30||

—o)0(o—

**|| 1.9.31 ||**

viśuddhayā dhāraṇayā hatāśubhas

tad-īkṣayaivāśu gatā-yudha-śramaḥ |

nivṛtta-sarvendriya-vṛtti-vibhramas

tuṣṭāva janyaṁ visṛja‘ janārdanam ||

**śrīdharaḥ :** anayaiva viśuddhayā dhāraṇayā hatam aśubhaṁ yasya saḥ | tasya śrī-kṛṣṇasyāpekṣayā kṛpā-dṛṣṭyaiva gata āyudha-śramo[[72]](#footnote-73) yasya saḥ | ata eva nivṛttaḥ sarvendriya-vṛttīnāṁ vibhramo vividhaṁ bhramaṇaṁ yasmāt saḥ | janyaṁ dehaṁ visṛjan janārdanam astaut ||31||

**krama-sandarbhaḥ :** tad-īkṣayaiveti tat-karmakekṣayā tad-āgamana-samayād eva labdhayeti prathama-vṛttam uktam ||31|| [prīti-sandarbha 203]

**viśvanāthaḥ :** viśuddhayety ādi | tad-īkṣayā śrī-kṛṣṇa-kartṛkeṇa kṛpāvalokena vibhramo vividha-bhramaṇam asthairyam ity arthaḥ | janyaṁ sthūla-dehaṁ māyika-prapañcaṁ vā ||31||

—o)0(o—

**|| 1.9.32 ||**

**śrī-bhīṣma uvāca—**

iti matir upakalpitā vitṛṣṇā

bhagavati sātvata-puṅgave vibhūmni |

sva-sukham upagate kvacid vihartuṁ

prakṛtim upeyuṣi yad bhava-pravāhaḥ ||

**śrīdharaḥ :** parama-phala-rūpāṁ śrī-kṛṣṇe ratiṁ prārthayituṁ prathamaṁ sva-kṛtam arpayati | **iti** nānā-dharmādy-upāyair **matir** mano-dhāraṇa-lakṣaṇā **upakalpitā** samarpitā | kva ? **sātvatānāṁ puṅgave** śreṣṭhe **bhagavati** | **vitṛṣṇā** niṣkāmā | avitṛṣṇeti vā chedaḥ, avitṛptety arthaḥ | **vigato bhūmā** yasmāt tasmin, yam apekṣyānyatra mahattvaṁ nāstīty arthaḥ | tad eva paramaiśvaryam āha | **sva-sukhaṁ** sva-svarūpa-bhūtaṁ paramānandam **upagate** prāptavaty eva | **kvacit** kadācid **vihartuṁ** krīdituṁ prakṛtiṁ yoga-māyām **upeyuṣi** svīkṛtavati, na tu svarūpa-tirodhānena jīvavat pāratantryam ity arthaḥ | vihartum iti yad uktaṁ tat prapañcayati—**yad** yataḥ prakṛter **bhava-pravāhaḥ** sṛṣti-paramparā bhavati ||32||

**krama-sandarbhaḥ : sātvata-puṅgave** iti dhāraṇā-viṣayasya tasya viśeṣaṇaṁ na tūpalakṣaṇam iti jñeyam | **vibhūmni** viśeṣeṇa bhūmātiśayo yasmin tatra bhūma-vākyavad bhūma-śabdenātra paramātiśayy eva cocyate | vi-śabdas tu tad vyakty artha eva | **kvacid** ity ādinā puruṣāvatāra-kartṛtvam uktam ||32|| [kṛṣṇa-sandarbha 37]

**viśvanāthaḥ :** iti matīty ādi | iti mamāyuḥ-samāptau matir bhagavati upakalpitā mat-prabhau mad-anta-kāle kṛpā-paravaśatayaiva mat-samīpam āgate kiñcid upāyanaṁ datum ucitaṁ tatra samprati mamāhantāspada-mamatāspadayor madhye samīcīnaṁ kim apy anyan nāstīti hetor eṣā matir evopāyanatvena kalpitā |

nanu upāyana-dāyino loke kiñcij jighṛkṣavo dṛśyante ? tatrāha—vitṛṣṇā niṣkāmā | bhagavati ṣaḍ-aiśvarya-pūrṇe | kiṁ nārāyaṇatvena prasiddhe, na sātvata-puṅgave yadu-kulottaṁsatvena prasiddhe |

nanu nārāyaṇasyaiva bhagavattvena mahatī prasiddhiś ca sārvakālikī tatrāha—vibhūmnīti | vigato bhūmā yasmāt tasmin yam apekṣyānyatra mahattvaṁ nāstīti nārāyaṇāsyāpy avatāriṇīty arthaḥ | tad api svair yādava-pāṇḍavair eva saha sukhaṁ paramānandam | upa ādhikyena prāpta iti svarūpa-lakṣaṇam uktam | taṭastha-lakṣaṇam āha—prakṛtiṁ māyām īkṣaṇena mahat-tattvādy-utpādakatayā upeyuṣi | yataḥ prakṛter bhava-pravāhaḥ sṛṣṭi-paramparā tena puruṣādayo’py asyaivāvatārā iti bhāvaḥ ||32||

—o)0(o—

**|| 1.9.33 ||**

tri-bhuvana-kamanaṁ tamāla-varṇaṁ

ravi-kara-gaura-varāmbaraṁ dadhāne |

vapur alaka-kulāvṛtānanābjaṁ

vijaya-sakhe ratir astu me’navadyā ||

**śrīdharaḥ :** idānīṁ śrī-kṛṣṇa-mūrtiṁ varṇayan ratiṁ prārthayate | tri-bhuvana-kamanaṁ tri-lokyām ekam eva kamanīyaṁ yat tad vapur dadhāne ratir me’stu | kathaṁ-bhūtaṁ vapuḥ | tamālavan nīlo varṇo yasya tat | prātaḥ-kālīnā raveḥ karā iva svata gaure pīte vare nirmale cāmbare yasmiṁs tat | alaka-kulair uparyāvṛtam ānanābjaṁ yasmiṁs tat | vijaya-sakhe pārtha-sārathau anavadyā ahaitukī phalābhisandhi-rahitā ratir astu ||33||

**krama-sandarbhaḥ :** *na vyākhyātam.*

**viśvanāthaḥ :** nanu iti matir upakalpitety uktā yā sā kim ākārā matis tatrāha tribhuvaneti | vijayasya arjunasya sakhyau mamānavadyā phalābhisandhāna-rahitā ratiḥ premāstu | kīdṛśe tribhuvanasya ūrdhvādho-madhya-loka-stha-jana-samudāyasya kamanam abhilāṣo yatra tad-vapur dadhāne | raveḥ karair gaura-vare atigaurī-kṛte ambare yatra | tat arjuna-rathopari-sthitasya kṛṣṇasya pītāmbara-dvayaṁ sūrya-kiraṇa-samparkād aticākacikyavattvena tadānīm atipītaṁ mayā dṛṣṭaṁ tena pārtha-sārathitvenopalabdha-mahā-saundarye kṛṣṇe ratiḥ prārthanā-mayī matir mayā tasminn evopakalpiteti bhāvaḥ | atra cāgrimeṣv api ślokeṣu sākṣād-vartiny api bhagavati prārthanāyāṁ yuṣmat-pada-prayogābhāvaḥ āsvādita-care ca sāṅgrāmika-vīra-rasāveśa-maye tan-mādhurye eva cittasyāsaktiṁ bodhayati ||33||

—o)0(o—

**|| 1.9.34 ||**

yudhi turaga-rajo-vidhūmra-viṣvak-

kaca-lulita-śramavāry-alaṅkṛtāsye |

mama niśita-śarair vibhidyamāna-

tvaci vilasat-kavace’stu kṛṣṇa ātmā ||

**śrīdharaḥ :** vijaya-sakhitvam evānuvarṇayan ratiṁ prārthayate | yudhi yuddhe turagāṇāṁ khura-rajas turaga-rajas tena vidhūmrā dhūsarās te ca te viṣvañ ca itas tataś calantaḥ kacāḥ kuntalās tair lulitaṁ vikīrṇaṁ śranavāri sveda-vindu-rūpaṁ tena bhakta-vātsakya-dyotakenākaṁkṛtamāsyaṁ yasya tasmin śrī-kṛṣṇe mamātmā mano’stu ramatām ity arthaḥ | punaḥ kiṁ-bhūte | madīyair niśitais tīkṣṇaiḥ śarair vibhidyamānā tvag yasya tasmin | śarair eva vilasat truṭyatkavacaṁ yasya tasmin ||34||

**krama-sandarbhaḥ :** atha prāktanaṁ svāparādhaṁ tasmin dainyena vijñāpayann api ratim eva prārthayate yudhīti | mama niśitety ādikaṁ tu māyika-līlā-varṇanam eva | evaṁ vadanti rājarṣe ṛṣayaḥ kecanānvitāḥ [bhā.pu. 10.11.30] ity ādi-nyāyena vāstavatva-virodhāt | tathā hi skānde,

asaṅgaś cāvyayo’bhedyo’nigrāhyo’śoṣya eva ca |

viddho’sṛg-ācito baddha iti viṣṇuḥ pradṛśyate ||

asurān mohayan devaḥ krīḍaty eṣa sureṣv api |

mānuṣān madhyayā dṛṣṭyā na mukteṣu kathañcana || iti |

śrī-bhīṣmasya yuddha-samaye daityāviṣṭatvaṭ tathā bhānaṁ yuktam eva | kintv adhunā duḥsvapna-duḥkhasyeva tasya nivedanaṁ kṛtam iti jñeyam | kiṁ ca, turagety ādi mama niśitetyantair viśeṣaṇais tathāpy arjuna-sāhāyyāparityāgāt tasya bhakta-vātsalyaṁ darśitam | svasyāparādhitve’pi sāmprataṁ tad anugṛhītatvaṁ jñāpitam ||34|| [bhagavat-sandarbha 60]

**viśvanāthaḥ :** alaka-kulair āvṛtam ānanābjaṁ yad uktaṁ tan mādhuryam eva tyaktum asamarthaḥ punar api viśiṣyāsvādayati—yudhīti | turaga-raja iti sundare kim asundaram iti nyāyena | viṣvaṁ ca itas tataś calantaḥ kacā iti āvega-sūcakam | śrama-vārīti bhakta-vātsalya-dyotakam, niśitais tīkṣṇair vibhidyamāna-tvacīti kandarpa-rasāviṣṭasya puṁsaḥ pragalbha-kāntā-dantāghātaiḥ sukham evetivad yuddha-rasāviṣṭasya mahā-vīrasya kṛṣṇasya mad-bala-sūcaka-śarāghātaiḥ sukham eveti | nātra mama yuddha-rasonmattasyāpi prema-śūnyatvaṁ mantavyam | na hi sva-prāṇa-koṭyādhike preyasi surata-samarauddhatya-kṛta-nirbhara-nakhara-daśanāghātā vanitā prema-śūnyā kathyata iti bhāvaḥ | atra tu vibhidyamāna-tvaci na tu vibhinna-tvaci yato vilasad-virājamānaṁ kavacaṁ yasya tasminn iti īṣad-bheda-mātram uktam | ātmā manaḥ ||34||

—o)0(o—

**|| 1.9.35 ||**

sapadi sakhi-vaco niśamya madhye

nija-parayor balayo rathaṁ niveśya |

sthitavati para-sainikāyur akṣṇā

hṛtavati pārtha-sakhe ratir mamāstu ||

**śrīdharaḥ :** kiṁ ca | sapadīti |

senayor ubhayor madhye rathaṁ sthāpaya me’cyuta |

yāvad etān nirīkṣye’haṁ yoddhukāmān avasthitān || [gītā.1.21-22]

ity sakhyur arjunasya vaco niśamya sapadi tat-kṣaṇam eva sva-parayor balayoḥ sainyayor madhye rathaṁ niveśya sthite pārtha-sakhe mama ratis astu | tatra sthitvā kṛtaṁ sakhyaṁ darśayati | parasya duryodhanasya sainikānām āyur akṣṇā kāla-dṛṣṭyā hṛtavati | asau bhīṣmo’sau droṇo’sau karṇa ity-ādi-tat-pradarśana-vyājena dṛṣṭyaiva sarveṣām āyur ākṛṣyārjunasya jayaṁ kṛtavati ||35||

**krama-sandarbhaḥ :** sapadīti | tatrākṣṇā āyur-haraṇena prārabdha-haratvam api darśitam ||35||

**viśvanāthaḥ :** kiṁ ca, sapadīti |

senayor ubhayor madhye rathaṁ sthāpaya me’cyuta |

yāvad etān nirīkṣye’haṁ yoddhukāmān avasthitān || [gītā.1.21-22]

iti sakhyur arjunasya vacaḥ | parasya duryodhanasya sainikānām āyur akṣṇā asau bhīṣmaḥ asau droṇaḥ asau karṇa iti tat-tat-pradarśana-vyājena dṛṣṭyā eva hṛtavati tena ca prārabdha-haratvam api darśitam | yam iha nirīkṣya gatā gatāḥ sarūpaṁ [bhā.pu. 1.9.40] iti teṣāṁ mokṣokteḥ ||35||

—o)0(o—

**|| 1.9.36 ||**

vyavahita-pṛtanā-mukhaṁ nirīkṣya

sva-jana-vadhād vimukhasya doṣa-buddhyā|

kumatim aharad ātma-vidyayā yaś

caraṇa-ratiḥ paramasya tasya me’stu ||

**śrīdharaḥ :** na kevalam arjunasya sapatnāyur-haraṇenaiva jayam āhavat kiṁtv avidyā-haraṇenāpīty āha | vyavahitā dūre sthitā yā pṛtanā tasyā mukham iva mukham agre sthitān bhīṣmādīn nirīksyety arthaḥ | sva-jana-vadhād vimukhasya nivṛttasya | tad uktaṁ gītāsu

evam uktvārjunaḥ saṁkhye rathopastha upāviśat |

visṛjya sa-śaraṁ cāpaṁ śoka-saṁvigna-mānasaḥ || [gītā. 1.46] iti |

kumatim ahaṁ hantety-ādi-kubuddhim ||36||

**krama-sandarbhaḥ :** *na vyākhyātam.*

**viśvanāthaḥ :** tataś ca vyavahitā dūre sthitā yā pṛtanā senā tasyā mukham iva mukham agre sthitān bhīṣmādīn nirīkṣyety arthaḥ, svajana-vadhād vimukhasyeti yad uktaṁ

evam uktvārjunaḥ saṁkhye rathopastha upāviśat |

visṛjya sa-śaraṁ cāpaṁ śoka-saṁvigna-mānasaḥ || [gītā. 1.46] iti |

iti kumatiṁ sāmpratikīṁ yudhiṣṭhirasyeva tadānīntanīm arjunasyāpi svayaṁ bhagavataivotthāpitāṁ tasya nitya-pārṣadatvān narāvatāratvāc ca kumater asambhavāt jagad-uddhāraka-sva-tattva-jñāpaka-śrī-gītā-śāstram āvirbhāvayitum iti jñeyam | ātma-vidyayā sva-niṣṭha-jñaṇena ||36||

—o)0(o—

**|| 1.9.37 ||**

sva-nigamam apahāya mat-pratijñām

ṛtam adhikartum avapluto rathasthaḥ |

dhṛta-ratha-caraṇo’bhyayāc caladgur

harir iva hantum ibhaṁ gatottarīyaḥ ||

**śrīdharaḥ :** mama tu mahāntam anugrahaṁ kṛtavān ity āha dvābhyām | sva-nigamam aśastra evāhaṁ sāhāyya-mātraṁ karisyāmīty evaṁ-bhūtāṁ sva-pratijñāṁ hitvā śrī-kṛṣṇaṁ śastraṁ grāhayiṣyāmīty evaṁ-rūpāṁ mat-pratijñāmṛtaṁ satyaṁ yathā bhavati tathā adhi adhikāṁ kartuṁ yo ratha-sthaḥ san avaplutaḥ sahasaivāvatīrṇaḥ san yo’bhyayād abhimukham adhāvat | imaṁ hantuṁ hariḥ simhaḥ iva | kiṁ-bhūtaḥ ? dhṛto ratha-caraṇaś cakraṁ yena saḥ | tadā saṁrambheṇa mānuṣya-nāṭya-vismṛter udara-stha-sarva-bhūta-bhuvana-bhāreṇa pratipadaṁ caladguś calantī gauḥ pṛthvī yasmāt saḥ | tenaiva saṁrambheṇa pathi gataṁ patitam uttarīyaṁ vastraṁ yasya sa mukundo me gatir bhavatv ity uttareṇānvayaḥ ||37||

**krama-sandarbhaḥ :** svanigameti yugmakam | ṛtam iti ṛta-rūpām ity arthaḥ | ṛtaṁ ca sūnṛtā vāṇi [bhā.pu. 11.19.38] iti bhagavad-uktāv ajahal-liṅgatva-śravaṇāt | caladgutvaṁ saṁrambheṇa kiñcid bhārāviṣkārāt ||37||

**viśvanāthaḥ :** svasmād api sva-bhaktam utkarṣayatīti yat śrutaṁ tan mayā svasminn eva sākṣād dṛṣṭam ity āha dvābhyām | sva-nigamam aśastra evāhaṁ sāhāyya-mātraṁ kariṣyāmīti sva-pratijñāṁ hitvā śrī-kṛṣṇaṁ śastraṁ grāhayiṣyāmīty evaṁ-rūpāṁ mat-pratijñām ṛtaṁ satyaṁ yathā bhavati tathā adhi adhikāṁ kartuṁ ratha-sthaḥ sann evāvapluta ity atilāghavenāvaplutim atas tasya rathād viśleṣaḥ kenāpi na lakṣita iti bhāvaḥ | alakṣita-prakāśenaikena ratha-rakṣārthaṁ sthita eveti vā | ṛtam iti sā līlā eva svābhāviky eva, na tu mad-anurodhenaiva kṛteti bhāvaḥ | dhṛto ratha-caraṇaś cakraṁ yena saḥ | abhyayāt abhimukham adhavat | dhāvanenātisaṁrambheṇāviṣkṛta-nija-mahā-balatvāc calantī gauḥ pṛthvī yasmāt saḥ | gataṁ patitam uttarīyaṁ yasya saḥ | atisaṁrambheṇottarīyaṁ gātrāt patitam asti nāsti vety api nānusandadhāna ity arthaḥ | atra kṛṣṇena sva-bhakta-vātsalya-guṇasya dustyajatvāt arjunasya yuddhāsāmarthye sati sva-pratijñām api tyaktvā svayam evārjunasya rakṣārthaṁ śastreṇa yotsyate eva tac cārjunasyāsāmarthya-prāpaṇam anyair duḥśakam ity ataḥ kṣaṇam arjunaṁ parābhūyāsya yuddhaṁ bhakta-vātsalya-dyotakaṁ drakṣyāmīti bhīṣmasya sva-manoratha-siddhy-arthaiva pratijñeti | ataḥ sva-pratijñā-bhaṅgenārjune sva-premāṇaṁ taṁ darśayitvā bhīṣmaṁ pramodya tasyotkarṣaṁ ca loke vikhyāpayāmāseti tattvam ||37||

—o)0(o—

**|| 1.9.38 ||**

śita-viśikha-hato viśīrṇa-daṁśaḥ

kṣataja-paripluta ātatāyino me |

prasabham abhisasāra mad-vadhārthaṁ

sa bhavatu me bhagavān gatir mukundaḥ ||

**śrīdharaḥ :** evaṁ yadābhyayāt tadā smayamānasyātatāyino dhanvino me śitais tīkṣṇair viśikhair hato’to viśīrṇa-daṁśo vidhvasta-kavacaḥ kṣatajena rudhireṇa paripluto vyāptaḥ san prasabhaṁ balād vārayantam arjunam apy atikramya mad-vadhārtham abhisasārābhimukhaṁ jagāma | evaṁ yo loka-pratītyārjuna-pakṣa-pātīva lakṣito vastutas tu mamaivānugrahaṁ kṛtavān yan mad-bhaktenoktaṁ vaco mā mṛṣā’stv iti sa bhagavān me gatir bhavatv ity arthaḥ ||38||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, yadaiva rathād bhūmāv avaplutas tadaiva kṣatajaiḥ rudhiraiḥ pariplutaḥ sāṅgrāmika-rudhira-nadyā bindu-vyāptaḥ | nanu kavacasya vidyamānatvāt kathaṁ tathātvam ? tatrāha—mama śitair viśikhair hatas tasya saṁrambha-sukha-vardhanārthaṁ tad api mayā hanyate smaiveti bhāvaḥ | yato viśīrṇa-kavacaḥ plavanāt prāg evābhavad ity arthaḥ | prasabhaṁ balāt vārayan tam arjunam apy atikramya madv-adhārtham adya sva-hastenaiva bhīṣmaṁ vadhiṣyāmīty abhiprāyeṇety arthaḥ | abhisasārety atrābhiśabdenābhisarantaṁ nāyakam ālokitavatyā nāyikāyā iva tadānīṁ mama sukham apāram evābhūd iti dyotyate | na anyeṣāṁ mukundo mukti-prado’pi mama tu gatis tathā-bhūtatvenaiva prāpyo bhavatv iti | he kṛṣṇa ! tvām aham etad eva prārthaye iti bhāvaḥ ||38||

—o)0(o—

**|| 1.9.39 ||**

vijaya-ratha-kuṭumba ātta-totre

dhṛta-haya-raśmini tac-chriyekṣaṇīye |

bhagavati ratir astu me mumūrṣor

yam iha nirīkṣya hatā gatāḥ sva-rūpam[[73]](#footnote-74) ||

**śrīdharaḥ :** tad evam anyāyair api bhṛtya-rakṣā-vyagre kṛṣṇe ratim āśāste | **vijayo**’rjunas tasya **ratha** eva **kuṭumbam** akṛtya-śatair api rakṣaṇīyo yaya tasmin | **āttaṁ totraṁ** pratodo yena tasmin | **dhṛtāś** ca te **hayānāṁ raśmayaḥ** pragrahās te santi yasya tasmin | vrīhy-ādibhyaś ca ity anakārāntād pi raśmi-śabdādiniḥ | tac-chriyā tayā sārathya-śriyā īkṣaṇīye śobhamāne | mumūrṣor martum icchoḥ | nanv anyāyavartini kim iti ratiḥ prārthyate’ta āha | bhagavaty acintyaiśvarye | tad āha | iha yuddhe hatāḥ sarve yaṁ nirīkṣya sa-rūpaṁ tat-samānaṁ rūpaṁ gatāḥ prāptā iti divya-dṛṣṭvyā paśyann āha ||39||

**krama-sandarbhaḥ :** vijayeti yugmakam | maryādātikrame’py adoṣāya sāmarthyam āha—bhagavatīti | yathārudro’bdhijaṁ viṣaṁ [bhā.pu. 10.33.30] iti nyāyāt | tad-atikrame ca svābhāvikaṁ kāruṇyam eva kāraṇam iti darśayati yam iheti | ato’sminn eva ratir mamāstu ||39|| [prīti-sandarbha 81]

**viśvanāthaḥ :** tad evam anyāyair api bhakta-rakṣā-vyagre kṛṣṇe ratim āśāste | vijayasya arjunasya ratha eva kuṭumbo’kṛtyair api rakṣaṇīyo yasya tasmin | totraṁ pratodaḥ | raśmayaḥ pragrahāḥ dhṛtā haya-raśmayo yasya santīti vrīhy-āditvāt iniḥ | īkṣaṇīyeti vāma-haste aśva-dhāraṇa-rajjuḥ dakṣiṇa-haste pratodaḥ mukhāravinde huṁhum iti tan-nodana-śabda iti śobhayā yan mādhuryam īkṣaṇīyaṁ tan mayaiva tadā sva-cakṣurbhyām īkṣitaṁ na tv arjunenāpi iti bhāvaḥ | tasmin bhagavati mama ratir astu mumūrṣor iti | ata evāhaṁ samprati martum icchāmi yan mṛtvā tad eva mādhuryaṁ muhur drakṣyāmi, sañjīvaṁs tu tat kathaṁ draṣṭuṁ prāpsyāmi prakaṭa-prakāśe tasyā līlāyā bhagavatā samāptī-kṛtatvād iti bhāvaḥ | atra mriyamāṇasyety anuktvā san pratyayena icchādhīna-mṛtyor bhīṣmasya bhagavataḥ sakāśād api tal-līlāyām atilobho vyajyate | tena ca sā yuddha-līlāpi nityety anyasyā līlāyā nityatve kaimutyam ānītam |

nanu satyaṁ tasyām eva me sārathya-līlāyāṁ tvam atyāsakto yat prati-ślokam eva tām āsvadayaṁs tām evodgiraṁs tal-līlā-viśiṣṭe eva mayi ratiṁ prārthayase, kintu samprati mṛtvaiva tal-līlā-prāptau tava kiṁ pramāṇam ? ity atra maraṇe yā matiḥ sā gatir iti prasiddhāt pramāṇād api tava darśanam eva paraṁ pramāṇam ity āha—yam iheti | yaṁ nirīkṣya hatā yuddhe anyenāpi hatāḥ santaḥ asura-svabhāvā api tādṛśa-jñāninām api sarūpaṁ sāyujya-muktiṁ prāptāḥ | ahaṁ tu bhaktas tatrāpi maraṇa-kāle tādṛśa-matimāṁs taṁ tvāṁ sākṣād dṛṣṭvā mṛtvā kathaṁ na tāṁ līlāṁ prāpsyāmīti bhāvaḥ | atra nara-sārathyam anadhikāribhyo’pi sāyujya-dāyitvam iti yugapad evānaiśvarya-mahaiśvarya-svīkāra-lakṣaṇaṁ mahā-mādhuryaṁ sarva-bhagavat-svarūpāsādhāraṇam eva tadānīm uditam iti jñeyam ||39||

—o)0(o—

**|| 1.9.40 ||**

lalita-gati-vilāsa-valgu-hāsa-

praṇaya-nirīkṣaṇa-kalpitoru-mānāḥ |

kṛtam anukṛtavatya unmadāndhāḥ

prakṛtim agan kila yasya gopa-vadhvaḥ ||

**śrīdharaḥ :** kṣatra-dharmeṇa yudhyamānās tat-sarūpaṁ prāpyur ity etan na citram | yato madāndhā api prāpyur ity āha | **lalita-gatiś** ca **vilāsaś** ca **valgu-hāsādiś** ca mañju-gaty-ādibhir ātmīyais tadīyair vā **kalpita urur mānaḥ** pūjā yāsāṁ tāḥ | ata utkaṭena **madenāndhā** vivaśāḥ | ata eva tad-eka-cittatvena tasya **kṛtaṁ** karma govardhanoddhāraṇādikam **anukṛtavatyo** gopa-vadhvo yasya **prakṛtiṁ** svarūpam **agan** agaman | ma-kāra-lopas tv ārṣaḥ | kila prasiddham | tasmin me ratir astv iti pūrveṇaivānvayaḥ ||40||

**krama-sandarbhaḥ :** tat-svabhāva-mahimnaḥ svārūpya-prāpaṇatvaṁ nāma kriyānutkarṣaḥ | yata etāvato’pi premno janakatvaṁ dṛśyata ity āha laliteti | atra kṛtānukaraṇaṁ nāma līlākhyo nāyikānubhāvaḥ | tad uktaṁ kriyānukaraṇaṁ līlā [u.nī. 10.28] iti | prakṛtiṁ svabhāvam | tādṛśa-premāveśo jātaḥ | yena tat-svabhāva-nija-svabhāvayor aikyam eva tāsu jātam ity arthaḥ | yathā śrīmad-ujjvala-nīlamaṇau mahā-bhāvodāharaṇam—

rādhāyā bhavataś ca citta-jatunī svedair vilāpya kramāt

yuñjann adri-nikuñja-kuñjara-pate nirdhūta-bheda-bhramam |

citrāya svayam anvarañjayad iha brahmāṇḍa-harmyodare

bhūyobhir nava-rāga-hiṅgula-bharaiḥ śṛṅgāra-kāruḥ kṛtī || [u.nī. 15.155] iti |

||40|| [prīti-sandarbha 81]

**viśvanāthaḥ :** nanu yat sārathya-sambadhinyai līlāyai sarva-tattvajño’pi tvaṁ spṛhayasi so’rjuna eva tarhi mama sarveṣu premavat-parikara-vṛndeṣv eko mukhya iti nirdhāryate | maivam | tato’rjunād apy atimukhyatamāḥ sarvato’pi premotkarṣavanto ye tava priya-janā vartante na teṣāṁ padavīṁ prārthayitum api ko’pi sāhasaṁ dhatte | bhavatu, tad api tad-uddeśenāpy asminn anta-kāle kṛtārthībhavāmīty āha—laliteti | lalita-gatiś ca rāsa-nṛtyādi-vaidagdhī, kāyikī vilāsaś ca dhīra-lālityādi-vaidagdhī, mānasī valgu-hāsaś ca parihāsa-vaidagdhī, vācikī praṇaya-nirīkṣaṇaṁ ca prema-maya-sarva-bhāva-vyañjaka-kaṭākṣa-vaidagdhī cākṣuṣī ca tair upakalpito dattaḥ urur māna ādaraḥ pūjā vā yābhyas tāḥ | tena svasmiṁs tāḥ prasādayituṁ svīyān asādhāraṇān sarvān eva sādguṇya-bhāvāṁs tāsu viniyuktavān | atas tāsāṁ nirupādhikasya premātiśayasya phalaṁ yat sva-sādguṇya-sarvasvārpaṇa-pūrvaka-tvat-kartṛkānurañjana-prāptiḥ sā hy ayantraṇaivobhayataḥ sukha-maya-mahā-vaśīkāra-vyañjikā | arjunasya tu premṇaḥ phalaṁ vaśīkāra-vyañjikā sārathya-dūtyādi-mātra-prāptir yā sā tūbhayato yantraṇā-mayīti na tat-sama-kakṣatāṁ prāptum arhaty arjuna iti bhāvaḥ | atraiva tṛtīyānya-padārthe bahuvrīhau, tābhir api svīya-sādguṇya-sarvasvārpaṇena so’nurañjita iti parasparānurañjana-sukha-mayaṁ sakhyaṁ vyañjitam | tata evāsādhāraṇa-saubhāgya-pradānam āha—kṛtaṁ rāse nṛtyaṁ gītaṁ vā vādanāni ca yathā tathaiva tā apy anukṛtavatyaḥ tat-sāhityenaiva rāse tāsāṁ tathā nṛtyādy-ukteḥ |

na ca tāsāṁ tat-tac-chikṣaṇābhyāsaḥ ko’py āsīd ity āha—unmadena mahā-premotthenāndhāḥ vyavahāra-mātram adṛṣṭavatyaḥ | ataḥ kilety āścarye, yasya prakṛtiṁ svabhāvam evāgacchan bhagavato nṛtya-gītādi-vaidagdhy-ādayaḥ svābhāvikāḥ asādhāraṇā anantā eva ye guṇās tān sarvān api tena dattān prāpur ity arthaḥ | arjunāya tu svam asādhāraṇaṁ tad apekṣitaṁ baliṣṭhatvam api bhagavatā na dattam iti |

yad vā, kṛtaṁ govardhana-dhāraṇādikam | unmada unmāda iti virahaś ca darśitaḥ | evaṁ cātimandās tāvat sāyujyaṁ prāpuḥ | atyutkṛṣṭāḥ premṇaḥ parāṁ kāṣṭhām | ahaṁ tu tayor madhyavartī svābhīpsitāṁ tava sārathya-līlāṁ kathaṁ na prāpsyāmi ? iti bhāvaḥ ||40||

—o)0(o—

**|| 1.9.41 ||**

muni-gaṇa-nṛpa-varya-saṅkule’ntaḥ-

sadasi yudhiṣṭhira-rājasūya eṣām |

arhaṇam upapeda īkṣaṇīyo

mama dṛśi-gocara eṣa āvir ātmā ||

**śrīdharaḥ :** jagat-pūjyatām anusmarann āha | muni-gaṇair nṛpair yaiś ca saṁkule vyāpte’ntaḥ-sadasi sabhā-madhye yudhiṣṭhirasya rāja-sūye eṣāṁ muni-gaṇādīnām īkṣaṇīyaḥ aho rūpam aho mahimety evam āścaryeṇa vilokanīyaḥ sann arhaṇam upapade prāpa | eṣa jatām ātmā mama dṛśi-gocaro dṛṣti-viṣayaḥ sann āviḥ prakaṭo vartate | aho me bhāgyam iti bhāvaḥ ||41||

**krama-sandarbhaḥ :** tad evaṁ sarva-śubha-svabhāvatvam uktvā sarva-pūjyatva-sarva-manoharatva-sarva-durlabha-darśanatvāny āha—muni-gaṇeti | ātmā paramātmā *||*41||

**viśvanāthaḥ :** kiṁ ca, samprati pratyakṣīkṛtaṁ mad-bhāgyam eva tat-prāpter āvaśyakatvaṁ kathayatīty āha munīti | antaḥ-sadasi sabhā-madhye yudhiṣṭhirasya rājasūye eṣāṁ muni-gaṇādīnām īkṣaṇīyaḥ aho rūpam aho mahimety evam āścaryeṇa vilokanīyaḥ san upapede prāpa yaḥ sa eṣa mamātmā mat-prāṇa-nāthaḥ samprati mama dṛśi gocara eva mat-prārthitaṁ dadāna evāste iti ||41||

—o)0(o—

**|| 1.9.42 ||**

tam imam aham ajaṁ śarīra-bhājāṁ

hṛdi hṛdi dhiṣṭhitam ātma-kalpitānām |

pratidṛśam iva naikadhārkam ekaṁ

samadhi-gato’smi vidhūta-bheda-mohaḥ ||

**śrīdharaḥ :** so’haṁ kṛtārtho’smīty āha—tam imam ajaṁ samyag adhigataḥ prāpto’smi | samyaktvam āha—vidhūta-bheda-mohaḥ | tad-arthaṁ bhedasyaupādhikatvam āha—ātma-kalpitānāṁ svayaṁ nirmitānāṁ śarīra-bhājāṁ prāṇināṁ hṛdi hṛdi prati-hṛdayaṁ dhiṣṭhitam adhiṣṭhitam | adhiṣṭhāya sthitam iti yāvat | a-kāra-lopas tv ārṣaḥ | naikadhā anekadhā | adhiṣṭhāna-bhedād anekadhā bhātam ity arthaḥ | atra dṛṣṭāntaḥ—sarva-prāṇināṁ dṛśaṁ dṛśaṁ pratyekam evārkam anekadhā pratītam iveti ||42||

**krama-sandarbhaḥ :** paramātmatva-sthāpanāya tatra vibhūmatvaṁ darśayan svam atyupakalpanam evopasaṁharati—tam iti | tam imam agrata evopaviṣṭaṁ śrī-kṛṣṇaṁ vyaṣṭy-antaryāmi-rūpeṇa nijāṁśena śarīra-bhājāṁ hṛdi hṛdi dhiṣṭhitam |

kecit sva-dehāntar-hṛdayāvakāśe

prādeśa-mātraṁ puruṣaṁ vasantam || [bhā.pu. 2.2.8]

ity-ukta-diśā tat-tad-rūpeṇa bhinna-mūrtimatsu[[74]](#footnote-75) vasantam apy ekam abhinna-mūrtim eva samadhi-gato’smi | ayaṁ paramānanda-vigraha eva vyāpakaḥ svāntar-bhūtena nijākāra-viśeṣeṇāntar-yāmitayā tatra tatra sphuratīti vijñātavān asmi, yato’haṁ vidhūta-bheda-mohaḥ | asyaiva kṛpayā durīkṛto bheda-mohaḥ | bhagavad-vigrahasya vyāpakatvāsambhāvanā-janita-tan-nānātva-jñāna[[75]](#footnote-76)-lakṣaṇo moho yasya tathā-bhūto’ham |

teṣu vyāpakatve hetuḥ—ātma-kalpitānām, ātmany eva paramāśraye prāduṣkṛtānām | tatra dṛṣṭāntaḥ—pratidiśaṁ[[76]](#footnote-77) iti | prāṇināṁ nānā-deśa-sthitānām avalokanam avalokanaṁ prati, yathaika evārko[[77]](#footnote-78) vṛkṣa-kuḍyādy-upari-gatatvena tatrāpi kutracid avyavadhānaḥ sampūrṇatvena sa-vyavadhānas tv asampūrṇatvenānekadhā dṛśyate, tathety arthaḥ | dṛṣṭānto’yam ekasyaiva tatra tatrodaya ity etan-mātrāṁśe | vastutas tu śrī-bhagavad-vigraho’cintya-śaktyā tathā bhāsate, sūryas tu dūrastha-vistīrṇātmatā-svabhāveneti viśeṣaḥ |

athavā taṁ pūrva-varṇita-svarūpam imam agrata evopaviṣṭaṁ śarīra-bhājāṁ hṛdi hṛdi santam api samadhigato’smi | yadyapy antaryāmi-rūpam etasmād rūpād anyākāraṁ, tathāpy etad-rūpam evādhunā tatra tatra tathā[[78]](#footnote-79) paśyāmi | sarvato mahā-prabhāvasya tasya rūpasyāgrato’nyasya rūpasya sphuraṇāśakter iti bhāvaḥ | atra dṛṣṭānto deśa-bhede’py abheda-bodhanāya jñeyaḥ, na tu pūrṇāpūrṇatva-vivakṣāyai |

amīlita-dṛg vyadhārayat [bhā.pu. 1.9.30] iti, kṛṣṇa evaṁ bhagavati mano-vāk-kāya-vṛttibhiḥ [bhā.pu. 1.9.43] ity upakramopasaṁhārādibhir atra śrī-vigraha eva prastūyate | tato nedaṁ padyaṁ brahma-paraṁ vyākhyeyam iti[[79]](#footnote-80) ||42|| **[bhagavat-sandarbha** 31]

**viśvanāthaḥ :** nanu kathaṁ tarhi me ratir astv ity eka-vāram api yuṣmat-prayogeṇa na brūṣe kintu pratiślokam eva | vijaya-sakhe vijaya-ratha-kuṭumbe me ratir astu | caraṇa-ratiḥ paramasya tasya me’stu sa bhavatu me bhagavān gatir iti tac-chabda-prayogeṇeveti tatrāha—tam iti |

taṁ pārtha-sārathiṁ pragraha-pratodālaṅkṛta-dhāma-dakṣiṇa-karaṁ mama hṛdi sphurantam eva imam adhigato’smi, na tv imam eva tam | tasyaiva hṛdi ayaṁ praveṣṭuṁ na śaknotīti bhāvaḥ | taṁ kīdṛśam ? ajaṁ na jāyate ity ajaḥ, taṁ na kevalaṁ tadānīṁ yuddha-kāle eva tādṛśa-svarūpo mac-cakṣuṣor agre sa jāto’pi tu yuddhāt pūrvam api svābhāvikena mama rathena mama hṛdi tathā bhāta āsīd eveti bhāvaḥ | tenātra na mama doṣaḥ, kintu hṛdi-sthaḥ parameśvaro yaṁ yaṁ yathā sphorayati bhadram abhadraṁ vā, sa tathaivāsās te ity āha—śarīra-bhājāṁ jīvānāṁ hṛdi hṛdi dhiṣṭhitam, a-kāra-lopaś chāndasaḥ | ātmanāṁ svayam eva kalpitānāṁ yathāgneḥ kṣudrā visphuliṅgā vyuccaranti [bṛ.ā. u. 2.1.20] iti śruteḥ |

na cāhaṁ hṛdi-sthaṁ tat-pada-vācyaṁ pārtha-sārathim anyaṁ tathā purastham idaṁ pada-vācyaṁ caturbhujam anyaṁ jānāmīty āha—pratīti | ākāśa-stham ekam arkam api janānāṁ pratidṛśam avalokanaṁ prati naikadhā anekadhā, “ayaṁ man-mūrdhopari arkaḥ” iti pratimūrdhopari-stham arkaṁ tat-tad-dṛṣṭi-bhedād anekadhā bhātam iveti | vidhūto durīkṛto bheda-rūpo moho yena saḥ |

ayam arthaḥ—mama hṛdi tathā yudhiṣṭhirādīnāṁ vasudevādīnām uddhavādīnāṁ nandādīnāṁ gopikānāṁ ca hṛdi bhāva-bhedena prema-tāratamyena ca pṛthak-pṛthak-līlatayaiva yadyapi sphurati, tad apy eka eva kṛṣṇa iti jānāmi | tathā teṣāṁ tat-tat-premṇāṁ tat-tad-bhāvānāṁ cotkarṣa-tāratamyaṁ sarvam ahaṁ jānāmy eva | tad api me pārtha-sārathāv eva svābhāvikyāsaktiḥ | tāṁ tyaktuṁ naiva śaknomi | pura-sthite’smiṁś caturbhuja-rūpe dhāraṇāpi kṛtā, sāpy akiñcitkarīvābhūd iti ||42||

—o)0(o—

**|| 1.9.43 ||**

**sūta uvāca—**

kṛṣṇa evaṁ bhagavati mano-vāg-dṛṣṭi-vṛttibhiḥ |

ātmany ātmānam āveśya so’ntaḥśvāsa upāramat ||

**śrīdharaḥ :** mano-vāg-dṛṣṭīnāṁ vṛttibhiḥ | paramātmani śrī-kṣṛṇe | antar eva vilīnaḥ śvāso yasya saḥ ||43||

**krama-sandarbhaḥ :** *na vyākhyātam.*

**viśvanāthaḥ :** evam ātmani hṛdi sthite kṛṣṇe pārthasārathāv ity arthaḥ | ātmānaṁ svam āveśya āveśa-yuktaṁ kṛtvā | antar eva līnaḥ śvāso yasya saḥ | bahir-vṛtter upararāma ||43||

—o)0(o—

**|| 1.9.44 ||**

sampadyamānam ājñāya bhīṣmaṁ brahmaṇi niṣkale |

sarve babhūvus te tūṣṇīṁ vayāṁsīva dinātyaye ||

**śrīdharaḥ :** niṣkale nirupādhau parātmani | saṁpadyamānaṁ militam ājñāyālakṣya | vayāṁsi pakṣiṇa iva ||44||

**krama-sandarbhaḥ :** sampadyamānam iti | niṣkala-brahma-śabdena māyātīto narākṛti-para-brahma-bhūtaḥ śrī-kṛṣṇa evocyate | tasmin sampadyamānatā tat-saṅgatir eva | tathoktaṁ saptame—

adhokṣajālambham ihāśubhātmanaḥ

śarīriṇaḥ saṁsṛti-cakra-śātanam |

tad brahma-nirvāṇa-sukhaṁ vidur budhās

tato bhajadhvaṁ hṛdaye hṛd-īśvaram || [bhā.pu. 7.7.37] iti |

atra bhīṣmasya vasutvāt— yāvad-adhikāram avasthitir ādhikārikāṇāṁ [ve.sū. 3.3.33] ity adhikaraṇa-virodhaḥ syād iti cen, na | līlayā svāṁśena tatrāpy avasthiti-sambhavāt | tasya sarveṣu lokeṣu kāmācāro bhavati [chā.u. 7.25.2] iti mukti-viśeṣa-pratipādaka-śruteś ca | evam eva mahābhāratāvirodho’pi syāt ||44||

**viśvanāthaḥ :** evaṁ bhīṣmaḥ svābhilaṣitaṁ pārtha-sārathiṁ prāpa lokās tu tadāvidvāṁso bhīṣmo brahmaṇi līno babhūveti jānanti smety āha sampadyeti | ajñāne dṛṣṭāntaḥ vayāṁsi pakṣiṇaḥ dinasyātyaye avasāne sati dinaṁ na dṛṣṭam iti dinasya svarūpa-dhvaṁsam eva jñātvā yathā tuṣṇīṁ bhavanti na śabdāyanta ity arthaḥ | na tu vastuto dinaṁ na paśyati tat-kṣaṇe’pi varṣāntare tasya sthier avagamāt yāma-catuṣṭayāntaraṁ tatrāpi punar āgamāt evaṁ bhīṣmasyāpyatyaye bhīṣmo mukta ity ajñā vidanti | vijñās tu tadaivāprakaṭa-prakāśe ratha-caraṇa-pāṇinā kṛṣṇena bhūmau dhāvatā saha bhīṣmo yudhyata eveti punar āgāmi-kṛṣṇāvatāre tena saha bhīṣma āvirbhaviṣyatīy eveti jānanti | yad vā, niṣkaṁ padakaṁ lāti tasmin brahmaṇi śrī-kṛṣṇa ity arthaḥ | brahma-sāyujya-prāptis tu na brahma-sāyujya-prāptis tu na vyākhyeyā | nitya-pārṣada-bhīṣmeṇa phalābhisandhi-rahitāyā rater vāñchitatvāt mokṣasyākāmitatvāt bhagavatāpi balād akāmita-phala-dānānaucityāt ||44||

—o)0(o—

**|| 1.9.45 ||**

**tatra dundubhayo nedur deva-mānava-vāditāḥ |**

**śaśaṁsuḥ sādhavo rājñāṁ khāt petuḥ puṣpa-vṛṣṭayaḥ ||**

**śrīdharaḥ :** devair mānavaiś ca vāditāḥ | rājñāṁ madhye ye sādhavo’nusūyavaḥ ||45||

**krama-sandarbhaḥ :** tatreti rājñāṁ sabhāyām iti śeṣaḥ | sādhavo muny-ādayaḥ ||45||

**viśvanāthaḥ :** rājñāṁ madhye sādhavo’nasūyavaḥ ||45||

—o)0(o—

**|| 1.9.46 ||**

tasya nirharaṇādīni samparetasya bhārgava |

yudhiṣṭhiraḥ kārayitvā muhūrtaṁ duḥkhito’bhavat ||

**śrīdharaḥ :** nirharaṇādīni dāha-saṁskārādīni | samyak paretasya | muktasyāpīty arthaḥ ||46||

**krama-sandarbhaḥ :** *na vyākhyātam.*

**viśvanāthaḥ :** nirharaṇādīni saṁskārān | samparetasyeti nitya-pārṣade bhīṣme vasoḥ praveśāt tasyaiva deha-tyāgo bhagavatā darśitaḥ | yāvad adhikāram avasthitir ādhikārikāṇāṁ [ve.sū. 3.3.33] iti nyāyena tasyaivāṁśena vasutve ca sthitir bhagaval-loke prāptiś ca | ataḥ samyak paraṁ parameśvaram itasya prāptasyeti vyākhyeyam | tasya sarveṣu lokeṣu kāma-caṛo bhavati [chā.u. 7.25.2] iti mukti-viśeṣa-pratipādaka-śruteḥ | nitya-pārṣada-bhūtasya bhīṣmasya tv aprakaṭa-līlāyāṁ pārthasārathi-prāptir uktaiva | ata eva tatra so’ntaḥ śvāsaḥ prāṇo yasya tathābhūtaḥ sann upāramat prakaṭa-prakāśād uparato’bhūd iti tatrārthaḥ sammataḥ dehaṁ tatyāja prāṇāṁs tatyājety ādy anukter iti | mūhūrtaṁ duḥkhita iti loka-vyavahāra-rakṣārtham ||46||

—o)0(o—

**|| 1.9.47 ||**

tuṣṭuvur munayo hṛṣṭāḥ kṛṣṇaṁ tad-guhya-nāmabhiḥ |

tatas te kṛṣṇa-hṛdayāḥ svāśramān prayayuḥ punaḥ ||

**śrīdharaḥ :** tasya guhya-nāmabhir vedoktaiḥ | kṛṣṇa eva hṛdayaṁ yeṣāṁ te kṛṣṇa-hṛdayāḥ ||47||

**krama-sandarbhaḥ :** guhya-nāmabhir dustarkya-mahima-vyañjaka-nāmabhiḥ kṛṣṇa-govindety ādibhiḥ ||47||

**viśvanāthaḥ :** tad-guhya-nāmabhiḥ he bhakta-vatsala kṛṣṇa premādhīna namas tvac-cāturyāyaiveti ||47||

—o)0(o—

**|| 1.9.48 ||**

tato yudhiṣṭhiro gatvā saha-kṛṣṇo gajāhvayam |

pitaraṁ sāntvayām āsa gāndhārīṁ ca tapasvinīm ||

**śrīdharaḥ :** pitaraṁ dhṛtarāṣtram | tapasvinīṁ santāpavatīm ||48||

**krama-sandarbhaḥ :** *na vyākhyātam.*

**viśvanāthaḥ :** pitaraṁ dhṛtarāṣṭram ||48||

—o)0(o—

**|| 1.9.49 ||**

**pitrā cānumato rājā vāsudevānumoditaḥ |**

**cakāra rājyaṁ dharmeṇa pitṛ-paitāmahaṁ vibhuḥ ||**

**śrīdharaḥ :** rājā yudhiṣṭhiraḥ | anumato’nujñātaḥ ||49||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navamo’tra prathame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ prathama-skandhe

yudhiṣṭhira-rājya-pralambho nāma

navamo’dhyāyaḥ

||9||

**(1.10)**

### atha daśamo’dhyāyaḥ

## śrī-kṛṣṇa-dvārakā-gamanaṁ nāma

**|| 1.10.1 ||**

**śaunaka uvāca—**

hatvā svariktha-spṛdha ātatāyino

yudhiṣṭhiro dharma-bhṛtāṁ variṣṭhaḥ |

sahānujaiḥ pratyavaruddha-bhojanaḥ

kathaṁ pravṛttaḥ kim akāraṣīt tataḥ ||

**śrīdharaḥ :**

daśame kṛta-kāryasya hastināpuro hareḥ |

strībhiḥ saṁstūyamānasya varṇyate dvārakāgamaḥ ||

rājyaṁ cakāroty uktaṁ tatara pṛcchati—hatveti | **svasya** **rikthe** dhane **spardhante** sma ye te tathā | yad vā, sva-rikthāya spṛt saṁgrāmo yeṣām eva dhanādi-haraṇād **ātatāyinas** tān **hatvā** | **pratyavarudda-bhojano** bandhu-vadha-duḥkhena saṁkucita-bhogo, rājya-lābhena prāpta-bhogo vā | **kathaṁ** rājye **pravṛttaḥ**, pravṛtto vā **tataḥ kim akārṣīt** ||1||

**krama-sandarbhaḥ :** *na vyākhyātam.*

**viśvanāthaḥ :**

nāsya niṣkaṇḍake rājye pāṇḍavaṁ sva-purīṁ hareḥ |

gacchataḥ kuru-nārībhiḥ stuti-darśama ucyate ||

vāsudevānumodenaiva rājya-pravṛtti-prajā-pālanādikaṁ sāmānyato jñātvāpi viśeṣaṁ jijñāsuḥ pṛcchati hatveti | svasya rikthe dhane spardhante sma ye tān śatrubhir avaruddhaṁ yadāsīti, tat tebhyaḥ sakāśāt pratyavaruddhaṁ punaś ca sva-vaśīkṛtaṁ bhojanaṁ bhogo yena saḥ ||1||

—o)0(o—

**|| 1.10.2 ||**

**sūta uvāca—**

vaṁśaṁ kuror vaṁśa-davāgni-nirhṛtaṁ

saṁrohayitvā bhava-bhāvano hariḥ |

niveśayitvā nija-rājya īśvaro

yudhiṣṭhiraṁ prīta-manā babhūva ha ||

**śrīdharaḥ :** rājya-pravṛttau śrī-kṛṣṇasya prītiṁ paryālocya pravṛtta ity āśayenottaram āha | vaṁśaṁ kuroḥ samrohiyatvā parīkṣid rakṣaṇena saṁrohyāṅkuritaṁ kṛtvā | kathaṁ-bhūtam | vaṁśa-davāgni-nirhṛtaṁ vaṁśa eva davo vanaṁ tasmād udbhūto yaḥ krodha-rūpo’gnis tena nirhṛtaṁ dagdham | nija-rājye niveśya ca ||2||

**krama-sandarbhaḥ :** vaṁśam ity asya ṭīkāyāṁ rājya-pravṛtter uttaram āhety anvayaḥ ||2||

**viśvanāthaḥ :** śrī-kṛṣṇasya prītiṁ paryālocyaiva pravṛtta ity āśayenottaram āha—kuror vaṁśaṁ vaṁśa-devāgninaiva nirhṛtaṁ nirdagdhaṁ saṁrohayitvā parīkṣid-rakṣaṇena saṁrohya davo vanaṁ vaṁśānāṁ vanam, yathā sva-saṅgharṣotthenāgninā dahyate tathaiva kuror vaṁśam api paraspara-krodhottha-yuddhena hatam ity arthaḥ | bhavaṁ mahā-devam api bhāvayati sva-līlāṁ dhyāpayatīti saḥ ||2||

—o)0(o—

**|| 1.10.3 ||**

niśamya bhīṣmoktam athācyutoktaṁ

pravṛtta-vijñāna-vidhūta-vibhramaḥ |

śaśāsa gām indra ivājitāśrayaḥ

paridhy-upāntām anujānuvartitaḥ ||

**madhvaḥ :** amātyā mantriṇo dūtāḥ śreṇayaś ca purohitāḥ |

purañjana-padaṁ ceti sapta-praṇidhayaḥ smṛtāḥ || iti brāhme ||3||

**śrīdharaḥ :** pravṛttau hetum uktvā kim akārṣīt ? ity asyottaram āha | **pravṛttaṁ** yad **vijñānaṁ** parmeśvarādhīnaṁ jagan na svatantram ity evaṁ-bhūtaṁ tena **vidhūto vibhramo**’haṁkārtety evaṁ-bhūto moho yasya saḥ | **anujair anuvartitaḥ** sevataḥ san | **ajitaḥ** śrī-kṛṣṇa ev**āśrayo** yasya saḥ | **paridhiḥ** samudras tat-paryantāṁ **gāṁ** pṛthivīṁ pālayām āsa ||3||

**krama-sandarbhaḥ :** *na vyākhyātam.*

**viśvanāthaḥ :** niśamyeti pravṛttaṁ yad vijñānaṁ parameśvarādhīnaṁ jagan na svatantram ity evambhūtaṁ tena vidhūto vibhramo’haṁ kartety evaṁbhūto moho yasya saḥ gāṁ pṛthvīṁ svargaṁ ca | ajitaḥ śrī-kṛṣṇaḥ upendraś ca paridhayaḥ samudroā ūrdhvagaṁ diṅ-maṇḍalaṁ ca anujānām anuvartitā anuvṛttir yasmin | pakṣe anujenopendreṇānuvṛttiṁ prāpitāḥ ||3||

—o)0(o—

**|| 1.10.4 ||**

kāmaṁ vavarṣa parjanyaḥ sarva-kāma-dughā mahī |

siṣicuḥ sma vrajān gāvaḥ payasodhasvatīr mudā ||

**śrīdharaḥ :** tasya rājyam anuvarṇayati—kāmam iti tribhiḥ | mahī sarva-kāma-dogdhrī babhūva | vrajān goṣṭhāni | ūdhasvatīr ūdhasvatyaḥ ūdhaḥ kṣīrāśayas tadvatyaḥ | sthūlodhasa ity arthaḥ | siṣicur abhyaṣiñcan ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.10.5 ||**

nadyaḥ samudrā girayaḥ savanaspati-vīrudhaḥ |

phalanty oṣadhayaḥ sarvāḥ kāmam anvṛtu tasya vai ||

**śrīdharaḥ :** anvṛtu ṛtāvṛtau ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.10.6 ||**

nādhayo vyādhayaḥ kleśā daiva-bhūtātma-hetavaḥ |

ajāta-śatrāv abhavan jantūnāṁ rājñi karhicit ||

**śrīdharaḥ :** ādhayo manovyathāḥ | vyādhayo rogāḥ | kleśāḥ śītoṣṇādi-kṛtāḥ | daivaṁ bhūtāni cātmā hetur yeṣām ādhidaivikādīnāṁ te jantūnāṁ nābhavan ||6||

**krama-sandarbhaḥ :** *na vyākhyātam.*

**viśvanāthaḥ :** udhasvatīḥ sthūlāḥ pīnavatyaḥ ||6||

—o)0(o—

**|| 1.10.7 ||**

uṣitvā hāstinapure māsān katipayān hariḥ |

suhṛdāṁ ca viśokāya svasuś ca priya-kāmyayā ||

**śrīdharaḥ :** idānīṁ dvārakāgamanaṁ nirūpayitum āha—uṣitveti | svasuḥ subhadrāyāḥ ||7||

**krama-sandarbhaḥ :** *na vyākhyātam.*

**viśvanāthaḥ :** svasuḥ subhadrāyāḥ ||7||

—o)0(o—

**|| 1.10.8 ||**

āmantrya cābhyanujñātaḥ pariṣvajyābhivādya tam |

āruroha rathaṁ kaiścit pariṣvakto'bhivāditaḥ ||

**śrīdharaḥ, viśvanāthaḥ :** taṁ yudhiṣṭhiram ||8||

**krama-sandarbhaḥ :** *na vyākhyātam.*

—o)0(o—

**|| 1.10.9 ||**

subhadrā draupadī kuntī virāṭa-tanayā tathā |

gāndhārī dhṛtarāṣṭraś ca yuyutsur gautamo yamau ||

**śrīdharaḥ :** yuyutsur dhṛtarāṣṭrād vaiśyāyāṁ jātaḥ | gautamaḥ kṛpaḥ | yamau nakula-sahadevau ||9||

**krama-sandarbhaḥ :** *na vyākhyātam.*

**viśvanāthaḥ :** yuyutsur dhṛtarāṣṭrād vaiśyāyāṁ jātaḥ | gautamaḥ kṛpaḥ ||9||

—o)0(o—

**|| 1.10.10 ||**

vṛkodaraś ca dhaumyaś ca striyo matsya-sutādayaḥ |

na sehire vimuhyanto virahaṁ śārṅga-dhanvanaḥ ||

**śrīdharaḥ :** matsya-sutā uttarā | tasyāḥ punar grahaṇaṁ garbha-rakṣaka-kṛṣṇa-virahe mohādhikyāt | yad vā matsya-sutā satyavatī ||10||

**krama-sandarbhaḥ :** *na vyākhyātam.*

**viśvanāthaḥ :** matsya-sutā uttarā | tasyāḥ punar grahaṇaṁ garbha-rakṣaṇa-kṛte mohādhikyāt | yad vā matsya-sutā satyavatī ||10||

—o)0(o—

**|| 1.10.11 ||**

sat-saṅgān mukta-duḥsaṅgo hātuṁ notsahate budhaḥ |

kīrtyamānaṁ yaśo yasya sakṛd ākarṇya rocanam ||

**śrīdharaḥ :** teṣāṁ kṛṣṇa-virahāsahanaṁ kaumutya-nyāyenāha—sat-saṅgād iti dvābhyām | satāṁ saṅgād hetor muktaḥ putrādi-viṣayo duḥsaṅgo yena saḥ | sadbhiḥ kīrtyamānaṁ ruci-karaṁ yasya yaśaḥ sakṛd apy ākarṇya sat-saṅgaṁ tyaktuṁ na śaknoti ||11||

**krama-sandarbhaḥ :** *na vyākhyātam.*

**viśvanāthaḥ :** yasya yaśo'pi hātuṁ budho notsahate tasya virahaṁ pārthāḥ kathaṁ saherann ity anvayaḥ | rocanaṁ rocakam | budhaḥ kīdṛśaḥ ? sat-saṅgān mukto duḥsaṅgo yena sa tena satsaṅgaṁ vinā duḥsaṅgo mada-matsarādi-hetur nāpayāti tad-apagamena vinā bhagavad-yaśo rocakaṁ dustyajaṁ ca na bhavatīti siddhānte dhvanitaḥ ||11||

—o)0(o—

**|| 1.10.12 ||**

tasmin nyasta-dhiyaḥ pārthāḥ saheran virahaṁ katham |

darśana-sparśa-saṁlāpa- śayanāsana-bhojanaiḥ ||

**śrīdharaḥ :** darśanādibhis tasmin śrī-kṛṣṇe nyastā adhyastā dhīr yeṣāṁ te ||12||

**krama-sandarbhaḥ :** *na vyākhyātam.*

**viśvanāthaḥ :** pārthāḥ kīdṛśāḥ darśanādibhis tasmin kṛṣṇe eva nyasta-dhiyaḥ ||12||

—o)0(o—

**|| 1.10.13 ||**

sarve te'nimiṣair akṣais tam anu druta-cetasaḥ |

vīkṣantaḥ sneha-sambaddhā vicelus tatra tatra ha ||

**śrīdharaḥ :** ata evānimiṣair netrais tatra tatrārhaṇānayanādy-arthaṁ calanti sma | yataḥ snehena samyag buddhāḥ | ata eva tam anudrutāni gatāni cetaṁsi yeṣāṁ te ||13||

**krama-sandarbhaḥ :** *na vyākhyātam.*

**viśvanāthaḥ :** ata eva animiṣair akṣais tam eva vīkṣamāṇāḥ | anuvīkṣaṇānantaraṁ viklinna-cetasaḥ tataḥ snehena samyag-baddhāḥ | ata eva tatra tatra viceluḥ | yatra yatra sa calati smety arthaḥ ||13||

—o)0(o—

**|| 1.10.14 ||**

nyarundhann udgalad bāṣpam autkaṇṭhyād devakī-sute |

niryāty agārān no'bhadram iti syād bāndhava-striyaḥ ||

**śrīdharaḥ :** agārān niryāti nirgacchati sati | autkaṇṭhyād āsakty-atiśayād dhetor udgalat sravad bāṣpam aśru nyarundhan netreṣv eva stambhitavatyaḥ | tatra hetuḥ—abhadraṁ no syād amaṅgalaṁ mā bhūd ity etad artham ||14||

**krama-sandarbhaḥ :** niryātīty aśru-śoṣakeṇa bhayenety arthaḥ ||14||

**viśvanāthaḥ :** agārān niryāti nirgacchati sati autkaṇṭhyād dhetor udgalantaṁ śravantaṁ bāṣpam aśru nyarundhan stambhitavatyaḥ | tatra hetuḥ—abhadraṁ no syād amaṅgalaṁ mābhūd ity etad artham | atrodgalad iti śatṛ-pratyayena ud-upasargeṇa ca yatnato niruddhāny apy aśrūṇi saśrur eva kevalām aṅga-nivāraṇārthaṁ paṭāñcalena gopayāñcakrur iti labhyate ||14||

—o)0(o—

**|| 1.10.15 ||**

mṛdaṅga-śaṅkha-bheryaś ca vīṇā-paṇava-gomukhāḥ |

dhundhury-ānaka-ghaṇṭādyā nedur dundubhayas tathā ||

**śrīdharaḥ :** mṛdaṅgādayo daśa vādya-bhedāḥ ||15||

**krama-sandarbhaḥ :** *na vyākhyātam.*

**viśvanāthaḥ :** mṛdaṅgādayo vādya-bhedāḥ ||15||

—o)0(o—

**|| 1.10.16 ||**

prāsāda-śikharārūḍhāḥ kuru-nāryo didṛkṣayā |

vavṛṣuḥ kusumaiḥ kṛṣṇaṁ prema-vrīḍā-smitekṣaṇāḥ ||

**śrīdharaḥ :** prema-vrīḍā-smita-pūrvakam īkṣaṇaṁ yāsāṁ tāḥ ||16||

**krama-sandarbhaḥ :** prema-yuktābhyāṁ vrīḍā-smitābhyām īkṣaṇaṁ yāsāṁ krameṇa śṛṅgāra-maya-śānta-maya-strīṇām, tāḥ | viyogārambhe pūrvāsāṁ smitāsambhavāt vicchidya vyākhyātam ||16||

**viśvanāthaḥ :** kusumaiḥ kusumāni prema-vrīḍā-smitāni īkṣaṇeṣu vyañjitāni yāsāṁ tāḥ ||16||

—o)0(o—

**|| 1.10.17 ||**

sitātapatraṁ jagrāha muktādāma-vibhūṣitam |

ratna-daṇḍaṁ guḍākeśaḥ priyaḥ priyatamasya ha ||

**śrīdharaḥ, viśvanāthaḥ :** guḍākā nidrā tasyā īśo jita-nidro’rjunaḥ ||17||

**krama-sandarbhaḥ :** *na vyākhyātam.*

—o)0(o—

**|| 1.10.18 ||**

uddhavaḥ sātyakiś caiva vyajane paramādbhute |

vikīryamāṇaḥ kusumai reje madhu-patiḥ pathi ||

**śrīdharaḥ :** vyajane cāmare jagṛhatuḥ | madhu-patiḥ śrī-kṛṣṇaḥ ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.10.19 ||**

**aśrūyantāśiṣaḥ satyās tatra tatra dvijeritāḥ |**

**nānurūpānurūpāś ca nirguṇasya guṇātmanaḥ ||**

**śrīdharaḥ :** satyāḥ śrī-kṛṣṇo tāsām avyabhicārāt, kiṁ tu nānurūpāś cānurūpāś ca | nirguṇasya paramānandasya sukhī bhavety-ādayo nānurūpā guṇātmano mānuṣya-nāṭyāvatāre’nurūpāś cety arthaḥ | sandhir ārṣaḥ ||19||

**krama-sandarbhaḥ :** yadyapy eṣāṁ guṇānāṁ sarveṣām api bhagavati nityatvam eva tathāpi tat-tal-līlā-siddhy-arthaṁ teṣāṁ kvacit kasyacit prakāśaḥ kasyacid aprakāśaś ca bhavati | ata evāha—aśrūyanteti | nirguṇasya madhya-pada-lopena nirgatā guṇebhyo guṇā yasya tasya, prākṛta-guṇātīta-nitya-guṇasya nānurūpāḥ nitya-tat-paripūrṇatvena lābhāntarāyogāt | guṇātmanaḥ tadāśīrvādāṅgīkāra-dvārā tat-tad-guṇa-viśeṣa-pravartaka-nivartakasya anurūpāś ca | tad-aṅgīkāre hetuḥ satyā iti |

tad evaṁ prakāśanāprakāśana-hetor eva śrī-bhagavataś candra-para-parārdhojjvalatādike saty api tal-līlā-mādhurya-vistārakas tamisrādi-vyavahāraḥ sidhyati ||19|| [prīti-sandarbha 149]

**viśvanāthaḥ :** satyāḥ kṛṣṇe tāsām avyabhicārāt kintu tā nānurūpā anurūpāś ca sandhir ārṣaḥ | aiśvarya-dṛṣṭyā nirguṇasya paramānandasya sukhī bhavety ādayo nānurūpāḥ mādhurya-dṛṣṭyā guṇātmano brahmaṇyatva-prema-vaśyatvādy-aprākṛta-guṇa-mayasya tasya anurūpaś ca yuṣmākam āśīrbhir eva mama sadā sukham iti tat-prativacanasya mithyātvānarhatvāt | tasya dāsya-sakhya-vātsalyādi-rasa-viṣayāśrayatve sati tad-bhakta-jana-saṁyoga-virahādy-alaukika-sukha-duḥkhādimayatvāc ca ||19||

—o)0(o—

**|| 1.10.20 ||**

**anyonyam āsīt sañjalpa uttama-śloka-cetasām |**

**kauravendra-pura-strīṇāṁ sarva-śruti-mano-haraḥ ||**

**śrīdharaḥ :** sarvāsāṁ śrutīnāṁ manoharaḥ | upaniṣado’pi mūrti-matyaḥ satyas taṁ saṁjalpam abhyanandann ity arthaḥ ||20||

**krama-sandarbhaḥ :** *na vyākhyātam.*

**viśvanāthaḥ :** sarveṣām eva śruti-manasī haratīti saḥ | śleṣeṇa sarvāsāṁ śrutīnām api manoharaḥ | upaniṣado’pi mūrtimatyaḥ satyaḥ taṁ saṁjalpam abhyanandann ity arthaḥ ||20||

—o)0(o—

**|| 1.10.21 ||**

sa vai kilāyaṁ puruṣaḥ purātano

ya eka āsīd aviśeṣa ātmani |

agre guṇebhyo jagad-ātmanīśvare

nimīlitātman niśi supta-śaktiṣu ||

**madhvaḥ :** sattvādi-śaktiṣu |

śrī-bhū-durgeti yā bhinnā jīva-māyā mahātmanaḥ |

ātma-māyā tad-icchā sā guṇa-māyā jaḍātmikā || iti mahā-saṁhitāyām ||21||

**śrīdharaḥ :** tatra tejaḥ-saundaryādy-atiśayena vismitābhyaḥ sakhībhyo’nyāḥ striyaḥ kathayanti | nātra vismayaḥ kāryaḥ, sākṣād īśvaratvād asyeti | sa vā iti caturbhiḥ | vai smaraṇe | kileti prasiddhyā pramāṇa-dyotakam | ya eka evādvitīyaḥ puruṣa āsīt sa evāyaṁ śrī-kṛṣṇaḥ | kutrāsīt pūrv aviśeṣe ātmani niṣprapañce nija-svarūpe | kadā agre guṇebhyo guṇa-kṣobhāt pūrvam | tathā niśi pralaye ca | tasya lakṣaṇam | jagatām ātmani jīve | nimīlitātmani | nimīlitātmann iti lupta-saptamy-antaṁ padam | jātāv eka-vacanam | īśvare līna-rūpeṣu jīveṣu satsv ity arthaḥ | nanu jīvānāṁ brahmatvāt kathaṁ layas tatrāha | suptāsu śaktiṣu satīṣu | jīvopādhi-bhūta-sattvādi-śakti-laya eva jīva-laya ity arthaḥ ||21||

**krama-sandarbhaḥ :** aviveśa niṣprapañce | ātmani sva-svarūpe vaikuṇṭhe *||*21||

**viśvanāthaḥ :** atra prathamaṁ śāntir atimatya savismayaṁ parasparam āhuḥ | yaḥ purātanaḥ puruṣaḥ aviśeṣo niṣprapañcaḥ | yad vā, na vidyate viśeṣaḥ vaiśiṣṭyam utkarṣo yasmāt tathābhūtaḥ eka evāsīt | vyāsādi-mukhād asmābhiḥ śruto’bhūd ity arthaḥ | sa vai niścitam ayam eveti tarjanībhir darśayāmāsuḥ |kadā guṇebhyo’gre guṇa-kṣobhāt pūrvaṁ tathā niśi pralaye mahā-pralaye ca ātmani prakṛty-antaryāmini īśvare’dhikaraṇe jagad-ātmani sarva-jagaj-jīve nimīlitātmani līna-svarūpe sati jātyā eka-vacanam | sarva-jīveṣv īśvare līneṣu satsv ity arthaḥ |

nanu prākṛtika-pralaye jīvānām avidyālayābhāvāt layo’prasiddhas tatrāha—suptāsu śaktiṣu satīṣu jīvopādhīnāṁ laya eva jīva-layopacāraḥ | yad vā, sa eva purātanaḥ pūruṣo’yaṁ yo guṇebhyo’gre niśi pralaye ca ātmani sva-svarūpe aviśeṣa evāsīt, yathā adhunā saparikaratvena vividhādbhuta-līlas tathaiva tadāpīty arthaḥ | ekaḥ ayam eva na anyo brahmādir apīty arthaḥ | anyat samānam ||21||

—o)0(o—

**|| 1.10.22 ||**

**sa eva bhūyo nija-vīrya-coditāṁ**

**sva-jīva-māyāṁ prakṛtiṁ sisṛkṣatīm |**

**anāma-rūpātmani rūpa-nāmanī**

**vidhitsamāno'nusasāra śāstra-kṛt ||**

**madhvaḥ :** aprasiddhes tad-guṇānām ānāmāsau prakīrtitaḥ |

aprākṛtatvād rūpasyāpy arūpo’sāv udīryataḥ || iti vāsudevādhyātme ||22||

**śrīdharaḥ :** tad evaṁ sṛṣṭer ādau pralayānantaraṁ ca niṣprapañcāv avasthānam uktvā sṛṣṭi-pralayayor madhye sa-prapañcāvasthānam āhuḥ | sa evāpracyuta-svarūpa-sthitir eva prakṛtim anusasārādhiṣṭhitavān | bhūyaḥ punaḥ | sṛṣti-pravāhasyānāditatvāt | kīdṛśīm | nija-vīrya-coditāṁ sva-kāla-śakti-preritām | svāṁśa-bhūtānāṁ jīvānāṁ māyāṁ mohinīm | ata eva sisṛkṣatīṁ sraṣṭum icchantīm | kim artham anusasāra | anāma-rūpe ātmani jīve rūpa-nāmanī vidhātum icchan | upādhi-sṛṣṭyā jīvānāṁ bhogāyety arthaḥ | karmāṇi ca vidhātuṁ vedān kṛtavān ity āhuḥ—śāstra-kṛd iti ||22||

**krama-sandarbhaḥ :** *na vyākhyātam.*

**viśvanāthaḥ :** evaṁ sṛṣṭeḥ pūrvaṁ pralayānantaraṁ cāpracyuta-rūpa-guṇa-līlātvenaivāvasthānam uktvā tan-madhye’pi tathaiva nityāvasthitiṁ vaktuṁ sṛṣṭy-ārambhe svāṁśāntareṇa līlāntaram apy āhuḥ | sa eveti | śāstra-kṛt śāstra-niṣkrama-prathama-kṣaṇa eva vedādi-śāstrāvirbhāva-kārī mahā-viṣṇuḥ san prakṛtiṁ sanusasāra | nanu prakṛty-anugatatvaṁ nāma prakṛty-adhīnatvaṁ tac ca doṣa eva | maivaṁ nija-vīryeṇa nija-balena preritāṁ sva-vaśīkṛtya kasmiṁścana kṛtye niyuktāṁ sva-śakti-rūpāṇāṁ jīvānāṁ māyāṁ mohinīṁ vaśayitrīm |kim artham anusasāra anāma-rūpe ātmani jīve rūpa-nāmanī deva-tiryaṅ-manuṣyādi-lakṣaṇe vidhitsamānaḥ vidhātum icchan sthūla-sūkṣmopādhisṛṣṭñā jīvānāṁ tad-adhyāsenety arthaḥ | karma-jñāna-yoga-bhakti-sādhana-siddhy-arthaṁ tu prakṛty-anugamanāt pūrvam eva veda-śāstrāṇi kṛtavān eveti śāstra-kṛt ||22||

—o)0(o—

**|| 1.10.23 ||**

**sa vā ayaṁ yat padam atra sūrayo**

**jitendriyā nirjita-mātariśvanaḥ |**

**paśyanti bhakty-utkalitāmalātmanā**

**nanv eṣa sattvaṁ parimārṣṭum arhati ||**

**śrīdharaḥ :** asya darśanam atidurlabham asmābhir labdham ity āhuḥ | sa vai ayam | yasya padaṁ svarūpam aṅghriṁ vā | nirjito mātariśvā prāṇo yaiḥ | hrasvatvam ārṣam | te sūraya eva paśyanti | kena | bhaktyā utkalita utkaṇṭhito’malo ya ātmā buddhis tena |’*dṛśyate tv agryayā buddhyā*' iti śruteḥ | buddhi-vaimalyasyāpy ayam eva hetur ity āhuḥ | nanu he sakhi, eṣa eva sattvaṁ buddhiṁ parimārṣṭuṁ samyak śodhayituṁm arhati natu yogādāya ity arthaḥ | yad vā aho eṣa sattvaṁ jñānaṁ parimārṣṭuṁ nāśayituṁ dūra-gamanenāpryatyakṣī bhavituṁ nārhati, kiṁtv anena sahaiva gantavyam ity arthaḥ ||23||

**krama-sandarbhaḥ :** *na vyākhyātam.*

**viśvanāthaḥ :** nanu sṛṣṭy-ārambhe puruṣādayo’vatārā lakṣyante na tv eṣa īdṛśa-prakāraḥ kintu vaivasvata-manvantarīyāṣṭāviṁśati-caturtha-yuga-stha-dvāpare sampraty evaiṣa upalabhyate | satyam asau bhakti-gamyo nitya-svarūpo nitya-līlo’smin dvāpara evāvatīrṇo’py asya bhaktimadbhiḥ sadaivāyam upalabhyate ity āha—sa vā iti | nirjito mātariśvā prāṇo yaiḥ hrasvatvam ārṣam | yad vā, nirjitāt mātariśvanaḥ prāṇād dhetor nirjitendriyāḥ sarvendriyāṇāṁ prāṇādhīna-vṛttitvāt prāṇa-jayād eva nirjitendriyā ity arthaḥ | tathā-bhūtā api bhaktyā utkaṇṭhito’malo ya ātmā buddhis tenaiva yasya padaṁ svarūpaṁ caraṇāravindaṁ vā paśyanti | dṛśyate tv agryayā buddhyeti śruteḥ | buddhi-vaimalyasyāpy ayam eva hetur ity āhuḥ | nanv iti | nanu niścitam eṣa eva sattvaṁ buddhiṁ parimārṣṭuṁ samyak śodhayitum arhati, na tu yogādayas tena sūritvaṁ jitendriyatvaṁ jita-prāṇatvaṁ ca teṣāṁ bhaktyaiva, na tu prāṇāyāmādibhir iti bhāvaḥ | atra sūrayo bhakty-utkaṇṭhatve saty eva paśyantīti vartamāna-nirdeśena sārvakālika-dṛṣṭi-gocaratvāt tasya sārvadika-līlatvam | ataḥ parārdhyante so’budhyata gopa-veśo me pūruṣaḥ purastād āvirbabhūva iti gopāla-tāpanī-śrutau brahma-vākyam | tathā brahma-saṁhitāyāṁ sṛṣṭy-ārambhe’pi gopa-veśaḥ kṛṣṇa eva dṛṣṭaḥ stutaś ca ||23||

—o)0(o—

**|| 1.10.24 ||**

**sa vā ayaṁ sakhy anugīta-sat-katho**

**vedeṣu guhyeṣu ca guhya-vādibhiḥ |**

**ya eka īśo jagad-ātma-līlayā**

**sṛjaty avaty atti na tatra sajjate ||**

**śrīdharaḥ :** puṇya-ślokatām āhuḥ | he sakhi, yo vedeṣu rahasyāgameṣu ca rahasya-nirūpakair anugīta-sat-kathaḥ | anugītāḥ satya kathā yasya sa evāyam | gāna-prakāram āhuḥ—ya eka īśa ity-ādi ||24||

**krama-sandarbhaḥ :** *na vyākhyātam.*

**viśvanāthaḥ :** kiṁ cāsya līlā-kathātirahasyā rahasya-lokair eva vedety āha sa vā iti | ayam arjunasya sakhā narākṛtiḥ vedeṣu guhyeṣu śāstreṣu ca guhyavādibhir atirahasy asyai rūpakair asyaiva kair api lokair angītāḥ satyaḥ kathā yasya saḥ | yaḥ khalu eka eva īśaḥ īśvaraḥ san, na tu sākṣād etad-rūpa ity arthaḥ ||24||

—o)0(o—

**|| 1.10.25 ||**

**yadā hy adharmeṇa tamo-dhiyo nṛpā**

**jīvanti tatraiṣa hi sattvataḥ kila |**

**dhatte bhagaṁ satyam ṛtaṁ dayāṁ yaśo**

**bhavāya rūpāṇi dadhad yuge yuge ||**

**śrīdharaḥ :** evaṁ-bhūtasya nānāvatāre kāraṇam āhuḥ—yadā hīti | tamo-vyāptā dhīr yeṣāṁ te nṛpā yadādharmeṇa jīvanti kevalaṁ prāṇān puṣṇanti tatra tadaiṣa eva bhavāya sthityai sattvato viśuddha-sattvena rūpāṇi dadhad bhagādīni dhatte prakaṭayati | yuge yuge tat tat avasate | bhagam aiśvaryam | satyaṁ satya-pratijñatvam | rṭaṁ yathārthopadeśakatvam | dayāṁ bhakta-kṛpām | yaśo’dbhuta-karmatvam ||25||

**krama-sandarbhaḥ :** *na vyākhyātam.*

**viśvanāthaḥ :** sākṣād asyāvatārasya kāla-deśa-pātreṣu jijñāsyeṣu prathamaṁ kālam āhur—yadeti | nṛpāḥ kaṁsādayaḥ sattvataḥ sattvenottamatvena viśiṣṭaṁ bhagādikaṁ dhatte ity anvayaḥ | bhagaṁ ṣaḍ-aiśvaryam ṛtaṁ sunṛta-vākyam | rūpāṇi vraja-mathurā-dvārakocitāni saundaryāṇi bhavāya bhūtyai yuge yuge kalpe kalpe vaivasvatāṣṭāviṁśa-caturyugīye dvāpare dvāpare vā ||25||

—o)0(o—

**|| 1.10.26 ||**

**aho alaṁ ślāghyatamaṁ yadoḥ kulam**

**aho alaṁ puṇyatamaṁ madhor vanam |**

**yad eṣa puṁsām ṛṣabhaḥ śriyaḥ patiḥ**

**sva-janmanā caṅkramaṇena cāñcati ||**

**śrīdharaḥ :** viśeṣataḥ śrī-kṛṣṇāvatāra-saubhāṅyaṁ varṇayati—aho iti pañcabhiḥ | yad yasmād eṣa puruṣottamaḥ śriyaḥ patiḥ sva-janmanā yadoḥ kulam añcati pūjayati sat-karoti | ata ślāghyatamaṁ tat | caṅktameṇa ca madhor vanaṁ mathurāṁ sat-karoty atas tat puṇyatamam iti | tamab-arthasyāpy atyantātiśaye’lam iti | tatrāpy āścarye aho ity uktam ||26||

**krama-sandarbhaḥ :** aho iti | puṁsām ṛṣabhaḥ sarvāvatārāvatāriṇāṁ madhye śreṣṭhaḥ ||26||

**viśvanāthaḥ :** pātra-deśāv āhuḥ—aho iti | yadoḥ kulaṁ śḷāghyatamam ity anenaiva dvayor utkarṣe siddhe puṇyatamam iti pṛthag uktiḥ | deśasya puṇyadatvenaivotkarṣasya prasiddheḥ, tatra tam apy apratyayārthasyāpy atyantātiśaye alam iti tatrāpy atiśayāścarye’ho iti | yat sva-janmanā caṅkramaṇena gamanena cakārād anyair api vividhādbhuta-karmābhir añcati pūjayati satkarotīti yāvat | atrālaṁ cety anuktvā añcatīti vartamāna-nirdeśena janmādi-līlānāṁ nityatvaṁ bodhayāmāsuḥ | upakramataḥ eva ya eka āsīd iti bhūta-nirdeśena tāsāṁ tathābhiprāyasyāvagamāt |

nanu kathaṁ janma-karmaṇor nityatvaṁ te hi kriye kriyātvaṁ ca prati nijāṁśam apy ārambha-parisamāptibhyām eva siddhati iti te vinā svarūpa-hānyāpattiḥ | naiṣa doṣaḥ | śrī-bhagavati sadaivākārānantyāt prakāśānantyāj janma-karma-lakṣaṇa-līlānantyāt ananta-prapañcānanta-vaikuṇṭha-gata-tat-tal-līlā-sthāna-tat-tal-līlā-parikarāṇāṁ vyakti-prakāśayor ānantyāc ca yata eva satyor api tat-tad-ākāra-prakāśa-gatayos tad-ārambha-parisamāptyor ekatraikatra te janma-karmaṇor aṁśā yāvat parisamāpyante na samāpyante vā tāvad evānyatrānyatrāpy ārabdhā bhavantīty evaṁ śrī-bhagavati vicchedābhāvān nitye eva tatra te janma-karmaṇī vartete tatra te kvacit kiñicid vilakṣaṇatvenārabhyete kvacid aikarūpyeṇa ceti jñeyaṁ viśeṣaṇa-bhedād viśeṣaṇaikyāc ca | eka evākāra-prakāśa-bhedena pṛthak-kriyāspadaṁ bhavatīti—citraṁ bataitad ekena vapuṣā [bhā.pu. 10.69.3] ity ādau pratipādayiṣyate | tataḥ kriyā-bhedāt tat-tat-kriyātmakeṣu prakāśa-bhedeṣv abhimāna-bhedaś ca gamyate | tathā saty ekatraikatra līlā-krama-janita-rasodbodhaś ca jāyate |

nanu kathaṁ te eva janma-karmaṇī vartete ity uktaṁ pṛthag-ārabdhatvād anye eva te āstām ? ucyate—kāla-bhedenoditānām api samāna-rūpāṇāṁ kriyāṇām ekatvam | yathā śaṅkara-śārīrake | dvirgo-śabdo’yam uccarito na tu dvau go-śabdāv iti pratīti-nirṇītaṁ śabdaikatvam | tathaiva dviḥ pākaḥ kṛto’nena na tu dvau pākāv iti | tato janma-karmaṇor api nityatā yuktyaiva ata eva āgamādau api bhūta-pūrva-līlopāsana-vidhānaṁ yuktaṁ tathā coktaṁ mādhva-bhāṣye paramātma-sambandhitvena | nityatvāt trivikramatvādiṣv apy upasaṁhāryatvaṁ yujyata iti | anumataṁ caitat śrutyā | yad bhūtaṁ bhavac ca bhaviṣyac cety anayaiva upasaṁhāryatvam upāsanāyām upādeyatvam ity arthaḥ | tatra tasya janmanaḥ prākṛtād asmād vilakṣaṇatvaṁ prākṛta-janmānukaraṇenāvirbhāva-mātratvam | kvacit tad-anukaraṇeneti bhagavat-sandarbhaḥ | kecit tu tad-bhakta-dhāmādīnām ivānanta-prapañca-nitya-dhāmasu janma-karmaṇor api prakāśa-bāhulyān nitya-sattva-siddher ity āhuḥ ||26||

—o)0(o—

**|| 1.10.27 ||**

aho bata svar-yaśasas tiraskarī

kuśasthalī puṇya-yaśaskarī bhuvaḥ |

paśyanti nityaṁ yad anugraheṣitaṁ

smitāvalokaṁ sva-patiṁ sma yat-prajāḥ ||

**śrīdharaḥ :** dvārakāṁ ślāghante | aho batāty āścaryam | kiṁ tat ? kuśa-sthalī dvārakā | svarga utkṛṣṭa iti yad yaśas tasya tiras-karī paribhava-kartrī | bhuvaś ca puṇya-yaśaḥ-kartrī bhavati | yad yato yatratyāḥ sarvāḥ prajāḥ | svānugraheṇeṣitaṁ preṣitam | smita-pūrvako’valoko yasya tam | yad vā, anugrahārtham iṣitam iṣṭam | "anugrahoṣītam" iti pāṭhe svānugrahārtham uṣitaṁ kṛta-nivāsam | eka-padya-pāṭhe tv anugraheṇoṣitaṁ yat smitaṁ tat pūrvako’valoko yasya tam | svasyātmanaḥ patiṁ śrī-kṛṣṇaṁ na tu pitrādivad deha-mātra-patiṁ nityaṁ paśyanti sma | naitat svarge’stīty arthaḥ ||27||

**krama-sandarbhaḥ :** svagatiṁ paśyanti *|* atra ca smitāvalokaṁ paśyantīty arthaḥ ||27||

**viśvanāthaḥ :** madhu-vanaṁ stutvā dvārakāṁ smarantya āhuḥ | aho kuśa-sthalī dvārakā svar-yaśasa iti loka-rītyaivoktiḥ na tu siddhānta-rītyā svaṁ-śabdena vaikuṇṭhābhidhānaṁ vā | yad yataḥ yat prajāḥ yatratyāḥ prajāḥ sva-gatiṁ kṛṣṇam anugraheṇaiva īṣitaṁ proṣitaṁ sarva-sukha-dānārtham antaḥ-purād dhastināpurādi-sthalād vā prasthāpitam ity arthaḥ | yad vā, anugraha eva īṣita iṣṭo yatra tam anugraha-mātra-prāpty-artham ity arthaḥ | anugrahoṣitam iti pāṭhe svānugrahārtham uṣitaṁ kṛta-nivāsaḥ | naitat svarge’stīty arthaḥ ||27||

—o)0(o—

**|| 1.10.28 ||**

**nūnaṁ vrata-snāna-hutādineśvaraḥ**

**samarcito hy asya gṛhīta-pāṇibhiḥ |**

**pibanti yāḥ sakhy adharāmṛtaṁ muhur**

**vraja-striyaḥ sammumuhur yad-āśayāḥ ||**

**śrīdharaḥ :** he sakhi | asya gṛhīta-pāṇibhiḥ patnībhir īśvaro’yam eva nūnaṁ janmāntareṣu samarcitaḥ | yasminn adharāmṛte āśayaś cittaṁ yāsāṁ tāḥ saṁmohaṁ prāptā iti manoharatvam uktam ||28||

**krama-sandarbhaḥ :** nūnam iti | atra paṭṭa-mahiṣīṇāṁ bhāgya-ślāghāyām api śrī-vraja-devīnām eva hi parmotkṛṣṭatvam āsvādābhijñataratvam āyātam | yasyāmṛtasya mādhurya-smaraṇe devā api muhyanti tan-manuṣyeṇāpy anenāsvādyata itivat | tasmāt tāsām eva sarvottama-bhāvanā | atra viśeṣa-jijñāsāyāṁ śrī-prīti-sandarbho [92] dṛśyaḥ |

kiṁ ca, sa vai kilāyaṁ [bhā.pu. 1.10.21] ity ādau, pibanti yāḥ sakhādharāmṛtam ity ante jñāna-vivekādi-prakāśena hi śānta-rasa evopakrāntaḥ | upasaṁhāraś ca śṛṅgāraḥ | tena cāsya vatsaleneva milana-saṅkoca eveti parasparam ayogya-saṅgatyābhāsyate | atra samādhīyate cānyaiḥ | sa vai kila ity ādikam anyāsāṁ vākyam | nūnam ity ādikaṁ tv anyāsām | evaṁ-vidhā vadantīnāṁ [bhā.pu. 1.10.31] ity ādi śrī-sūta-vākyaṁ ca sarvānandana-param eveti ||28|| [prīti-sandarbha 174]

**viśvanāthaḥ :** tatrojjvala-rasautsukyavatya āhuḥ | nūnam asya gṛhīta-pāṇibhiḥ patnībhir yā adharāmṛtaṁ muhur muhuḥ pibanti vayaṁ tv akṛta-tādṛśa-vratāḥ sampraty eva saundaryāmṛtam eva kiñcid eva pibāma iti bhāvaḥ | kiṁ cāsmattaḥ koṭi-guṇato’py adhikā api vraja-sundarībhyaḥ sakāśād ati nyūnā ity āhur yad-āśayāḥ yasminn adharāmṛte āśayāś cittaṁ yāsāṁ tathābhūtā eva satyaḥ saṁmumuhuḥ rātrau pīta-carasyādharāmṛtasya prātaḥ-smaraṇe’pi ānanda-mūrcchāṁ prāpuḥ | na jāne pāna-kāle tāḥ kīdṛśīṁ daśāṁ prāpur iti tāsāṁ premādhikyād ānandādhikyaṁ dyotitam ||28||

—o)0(o—

**|| 1.10.29-30 ||**

**yā vīrya-śulkena hṛtāḥ svayaṁvare**

**pramathya caidya-pramukhān hi śuṣmiṇaḥ |**

**pradyumna-sāmbāmba-sutādayo'parā**

**yāś cāhṛtā bhauma-vadhe sahasraśaḥ ||**

**etāḥ paraṁ strītvam apāsta-peśalaṁ**

**nirasta-śaucaṁ bata sādhu kurvate |**

**yāsāṁ gṛhāt puṣkara-locanaḥ patir**

**na jātv apaity āhṛtibhir hṛdi spṛśan ||**

**śrīdharaḥ :** etat prapañcayati—yā iti dvābhyām | vīryaṁ prabhāva eva śulkaṁ mūlyaṁ tena | śuṣmiṇo baliṣṭān | pradyumnaś ca sāmbaś cāmbaś ca sutā yāsāṁ rukmiṇī-jāmbavatī-nāgnajitīnāṁ tā ādir yāsāṁ satya-bhāmādīnāṁ tāḥ | yāś cāparāḥ | asya ślokasyottara-ślokenānvayaḥ ||29||

etāḥ strītvam eva paraṁ kevalaṁ sādhu śobhanaṁ kurvate | kiṁ-bhūtam | apāstaṁ gataṁ peśalaṁ bhadraṁ svātantryaṁ yasmāt tat | nirastaṁ śaucaṁ śucitvaṁ yasmāt tathā-bhūtam api | jātu kadācid api nāpaiti na nirgacchati | āhṛtibhir vyāhāraiḥ | yad vā pārijātādi-priya-vastv-āharaṇaiḥ | hṛdi spṛśann ānandayan ||30||

**krama-sandarbhaḥ :** yā iti yugmakam | tatra etā iti | etā eva, nānyā ity arthaḥ | strītvaṁ strī-jātiḥ | sā ca śrī-rukmiṇyādy-avara-taj-jāti-bhedatvenaivātra gṛhītā | apāsta-peśalatvādikaṁ hi taj-jāty-antarāśrayaṁ na tu rukmiṇyādy-āśrayam | tābhis tāsām api sādhutva-karaṇāt | tataś cānyāṁ tat-tad-doṣa-yuktāṁ strī-jātim api yā nija-kīrty-ādinā śuddhāṁ kurvantīty arthaḥ | tāsāṁ tat-tad-doṣa-rahita-sarva-guṇālaṅkṛtatve tad-avarāsāṁ sādhutva-vidhāne ca hetum āha—yāsām iti | svayaṁ tathāvidho’py āhṛtibhiḥ preyasī-janocita-guṇa-samāhārair yā eva hṛdi spṛśan manasy āsajjan yāsāṁ gṛhād api na jātv apaitīti | tasmād atrāpi bībhatsa-saṅgatiḥ pūrvavad vyākhyeyā ||29-30|| [prīti-sandarbha 199] [ujjvale 15.60 api draṣṭavyam]

**viśvanāthaḥ :** uktam evārthaṁ prapañcayati dvābhyām | vīryaṁ prabhāva eva śulkaṁ mūlyaṁ tena, śulmiṇaḥ baliṣṭhān | pradyumnaḥ sāmbaḥ āmbaś ca sūtā yāsāṁ tā rukmiṇī-jāmbavatī-nāgnajityaḥ tā eva ādayo yāsāṁ satyabhāmādīnāṁ tāḥ ||

apāstaṁ peśalaṁ bhadraṁ svātantryaṁ yasmān nirastaṁ śaucaṁ śucitvaṁ yasmāt tathābhūtam api jātu kadācid api nāpaiti na nirgacchati | āhṛtibhiḥ pārijātādi-priya-vasv-āharaṇaiḥ hṛdi spṛśan ānandayan ||29-30||

—o)0(o—

**|| 1.10.31 ||**

**evaṁvidhā gadantīnāṁ sa giraḥ pura-yoṣitām |**

**nirīkṣaṇenābhinandan sasmitena yayau hariḥ ||**

**śrīdharaḥ :** evaṁ-vidhā vicitrā giriḥ sa-smitena nirīkṣaṇenābhinandan sa harir yayau ||31||

**krama-sandarbhaḥ :** *na vyākhyātam.*

**viśvanāthaḥ :** nirīkṣaṇena śānti-ratimatīḥ sasmitena ujjvala-bhāvavatīr abhinandan ||31||

—o)0(o—

**|| 1.10.32 ||**

ajāta-śatruḥ pṛtanāṁ gopīthāya madhu-dviṣaḥ |

parebhyaḥ śaṅkitaḥ snehāt prāyuṅkta catur-aṅgiṇīm ||

**madhvaḥ :** sneha-mātrāt ||32||

**śrīdharaḥ : madhu-dviṣo**’pi **gopīthāya** rakṣaṇāya **snehāt** **parebhyaḥ** śatrubhyaḥ **śaṅkitaḥ** san **prāyuṅktaḥ** | hasty-aśva-ratha-pādātaṁ senāṅgaṁ syāc catur vidham ity evaṁ **catur**-aṅgiṇīm | **pṛtanāṁ** senām ||32||

**krama-sandarbhaḥ :** atra rājñaḥ prema-mahimānam āha—**ajāta-śatrur** api **parebhyaḥ** **śaṅkitaḥ** | **madhu-dviṣo**’pi **gopīthāya** | atra hetuḥ—**snehād** iti | evam aiśvarya-jñānasya durbalatvaṁ bodhitam | evaṁ śrī-baladevādiṣu tathā-darśanāt ||32||

**viśvanāthaḥ :** gopīthāya rakṣaṇāya ||32||

—o)0(o—

**|| 1.10.33 ||**

atha dūrāgatān śauriḥ kauravān virahāturān |

sannivartya dṛḍhaṁ snigdhān prāyāt sva-nagarīṁ priyaiḥ ||

**śrīdharaḥ :** pāṇḍavo kuru-vaṁśa-jatvāt pāṇdavā api kauravā eva tān priyair uddahvādibhiḥ saha ||33||

**krama-sandarbhaḥ :** *na vyākhyātam.*

**viśvanāthaḥ :** kauravān pāṇḍavān ||33||

—o)0(o—

**|| 1.10.34-35 ||**

kuru-jāṅgala-pāñcālān śūrasenān sayāmunān |

brahmāvartaṁ kurukṣetraṁ matsyān sārasvatān atha ||

maru-dhanvam atikramya sauvīrābhīrayoḥ parān |

ānartān bhārgavopāgāc chrānta-vāho manāg vibhuḥ ||

**śrīdharaḥ :** kuru-kṣetraṁ kuru-deśāntara-gatam eva | kramo’tra na vivakṣitaḥ ||34||

marur nirudako deśaḥ | dhanvo’lpodakaḥ | ānantākhyo dvārakā-deśaḥ | sa vibhur upāgāt prāptaḥ | he bhārgava | manāg īṣat śrāntā vāhā yasya saḥ ||35||

**krama-sandarbhaḥ :** kuru-jāṅgaleti yugmakam | atra panthānam atikramya gamanaṁ tat-tan-nija-jana-milanārtham | śūrasenāgamanaṁ śrī-vṛndāvana-didṛkṣayaiva ||34||

**viśvanāthaḥ :** kuru-jāṅgalety ādau kramo na vivakṣitaḥ | marur nirudako deśaḥ dhanvaḥ alpodakaḥ | ānartān dvārakā-pradeśān he bhārgava manāk īṣat śrāntā vāhā yasya saḥ ||34-35||

—o)0(o—

**|| 1.10.36 ||**

tatra tatra ha tatratyair hariḥ pratyudyatārhaṇaḥ |

sāyaṁ bheje diśaṁ paścād gaviṣṭho gāṁ gatas tadā ||

**madhvaḥ** gaviṣṭhaḥ āditaḥ | asau vāva gaviṣṭho’psu devy apsv astam etīti mādhyandināyana-śrutiḥ ||36||

**śrīdharaḥ :** tatra tatra deśe tatratyair janaiḥ | pratyudyatāni niveditāny arhaṇāny upāyanāni yasmai saḥ | sāyam aparāhne paścād diśaṁ paścimāṁ diśaṁ bheje prāptaḥ | tadā ca gaviṣṭhaḥ svarga-sthaḥ sūryo gām udakaṁ gataḥ praviṣṭo’staṁ gata ity arthaḥ | adbhyo vā eṣa prātar udety apaḥ sāyṁ praviśatīti śruteḥ | yad vā tadā sāyaṁkāle jāte rathād avatīrya gaviṣṭho bhūmau sthitas tato gāṁ jala-śayaṁ gataḥ paścād diśaṁ sandhyāṁ bheje | upāsitavān ity arthaḥ ||36||

**krama-sandarbhaḥ :** sāyam iti | paścāt tad-anantaram | sāyaṁ yasmin dine calitas tasyaiva divasasyānte | diśaṁ dvārakā-gantavya-kāṣṭhāṁ bheja ity arthaḥ | evaṁ rathasya śaighryaṁ darśitam | ata eva—bhārgava [bhā.pu. 1.10.35] ity āścaryeṇa sambodhanam | manāk śrānta-vāhaḥ iti coktam | tatra tatra hi tatratyair hariḥ pratyudyatārhaṇa ity atrāśaṅkate—nanu śūrasena-yāmunāntargata-vṛndāvana-sthānāṁ śrīman-nandādīnāṁ milanādikaṁ viśiṣya kathaṁ na varṇitam ? tatrāha—sa eva gariṣṭho gopāla-līlaḥ san | tadā dantavakra-vadhānantaraṁ gāḥ gokulam eva gataḥ | tad aprakaṭa-prakāśe taiḥ sārdham aprakaṭaṁ sthita evety arthaḥ | prakaṭena sva-prakāśena prakaṭa-prakāśa-viśeṣa-darśana-kautukārtham eva tadā tatra gamanam iti bhāvaḥ | tad idaṁ śrī-kṛṣṇa-sandarbhe vivṛtam asti ||36||

**viśvanāthaḥ :** nanu hastināpurāt dvārakā-mārgeṇaiva te deśāḥ sambhavantīty ata āha—tatratyais tat-tad-deśa-bhavair bhaktais tatra tatra dvārakā-mārge āgatya pratyudyatāni niveditāni arhaṇāni upāyanāni sva-sva-deśa-nayanārthaṁ yasmai sa tena tat-tad-bhakta-manoratha-pūraṇārthaṁ tat-tad-deśaṁ gatvāgatvaiva tatra tatraikāni dināni sthitvā punar vartmānusasāreti bhāvaḥ | sāyam aparāhṇe paścād diśaṁ dvārakā-pradeśaṁ bheje prāptaḥ | tadā gaviṣṭhaḥ sūryo’pi gāṁ gataḥ paścima-samudra-jalaṁ praviṣṭaḥ ||36||

—o)0(o—

iti sārārtha-darśinyāṁ harṣiṇyāṁ bhakta-cetasām |

prathame daśamo'dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

śrī-kṛṣṇa-dvārakā-gamanaṁ nāma

daśamo’dhyāyaḥ |

||10||

**(1.11)**

### ekādaśo’dhyāyaḥ

## śrī-kṛṣṇa-dvārakā-gamanaṁ nāma

**|| 1.11.1 ||**

**sūta uvāca**

**ānartān sa upavrajya svṛddhāñjana-padān svakān |**

**dadhmau daravaraṁ teṣāṁ viṣādaṁ śamayann iva ||**

**śrīdharaḥ :**

ānartaiḥ stūyamānasya purīṁ nirviśya bandubhiḥ |

ekādaśe ratiḥ samyag yādavendrasya varṇyate ||\*||

utsavair uccalat pauram udñcad dhvaja-toraṇam |

ullasad ratna-dīpāli sva-puraṁ prabhur āviśat ||\*\*||

sv-ṛddhān samṛddhān | dara-varaṁ pāñcajanyaṁ śaṅkham | dadhmau vāditavān ||1||

**krama-sandarbhaḥ :** *na vyākhyātam.*

**viśvanāthaḥ :**

ekādaśe stutaḥ kṛṣṇa ānartaiḥ svapuraṁ gataḥ |

bandhubhir militaḥ kāntā adhinod iti varṇyate ||

dara-varaṁ pāñcajanyaṁ śaṅkham | iveti sākṣād-darśanaṁ vinā samyag-viṣādasya śānty-anutpatteḥ ||1||

—o)0(o—

**|| 1.11.2 ||**

sa uccakāśe dhavalodaro daro'py

urukramasyādhara-śoṇa-śoṇimā ||

dādhmāyamānaḥ kara-kañja-sampuṭe |

yathābja-khaṇḍe kala-haṁsa utsvanaḥ ||

**śrīdharaḥ :** sa iti | daraḥ śaṅkho dadhmāyamāno bhagavatā āpuryamāṇa uccakāśe’tiśayena śuśubhe ity anvayaḥ | kathaṁ-bhūto daraḥ | dhavalam udaraṁ yasya saḥ | tathāpy urukramasya kṛṣṇasyādharasya yaḥ śoṇa-guṇas tena śoṇimā yasya saḥ | kara-kañce kara-kamale tayoḥ saṁpuṭe madhye vartamānaḥ | katham uccakāśe | abja-ṣaṇḍe rakta-kamala-samūhe kala-haṁso rāja-haṁsa utsvana ucca-śabdo yathā tadvat ||2||

**krama-sandarbhaḥ :** sa uccakāśa iti padyaṁ citsukhena vyākhyātam asti ||2||

**viśvanāthaḥ :** sa daraḥ śaṅkhaḥ uccakāśe śobhate sma | adharasya śoṇena guṇena śoṇimā yasya saḥ | dādhmāyamānaḥ atiśayena vādyamānaḥ | abja-ṣaṇḍe kamala-samūhe iti caturbhiḥ karair dhṛtatvāt ||2||

—o)0(o—

**|| 1.11.3 ||**

tam upaśrutya ninadaṁ jagad-bhaya-bhayāvaham[[80]](#footnote-81) |

pratyudyayuḥ prajāḥ sarvā bhartṛ-darśana-lālasāḥ ||

**śrīdharaḥ :** jagato yad bhayaṁ tasya bhayāvaham | pratyudyayuḥ pratyujjagmuḥ | bhartur darśane lāla-sautsukyaṁ yāsāṁ tāḥ ||3||

**krama-sandarbhaḥ :** *na vyākhyātam.*

**viśvanāthaḥ :** jagato yad bhayaṁ tasya bhayam āvahati tam ||3||

—o)0(o—

**|| 1.11.4-5 ||**

tatropanīta-balayo raver dīpam ivādṛtāḥ |

ātmārāmaṁ pūrṇa-kāmaṁ nija-lābhena nityadā ||

prīty-utphulla-mukhāḥ procur harṣa-gadgadayā girā |

pitaraṁ sarva-suhṛdam avitāram ivārbhakāḥ ||

**śrīdharaḥ : tatra** tasmin śrī-kṛṣṇo **upanītāḥ** samarpitā **balaya** upāyanāni yābhis tāḥ | nirapekṣe’pi tasminn ādareṇa samarpaṇe dṛṣṭāntaḥ—**raver dīpam ive**ti | **pitaram arbhakā iva** taṁ **sarva-suhṛdam avitāraṁ** **procur** ity uttareṇānvayaḥ | suhṛttvenaivitāraṁ, na tu kāmena | atra hetuḥ—**ātmārāmam** | tatrāpi hetuḥ—paramānanda-nija-svarūpa-lābhenaiva **pūrṇa-kāmam** ||4-5||

**krama-sandarbhaḥ :** tatra śrī-dvārakāyāṁ raver upahāra-rūpaṁ dīpam ādṛtavanto janā ivety arthaḥ ||4||

evaṁ stuty-ādikam api tat-prīṇanatām arhatīty āha—prītyeti | **pitaram arbhakā** **iva** iti dṛṣṭāntaḥ | tasya prītāv asādhāraṇa-guṇa-viśeṣam apy āha—**sarva-suhṛdam** iti | sarva-suhṛttve liṅgam—**avitāram** iti | tathāpi tādṛśasya rājñaḥ[[81]](#footnote-82) sva-sambandhābhimāni-prītimat-putrādiṣu prīti-viśeṣodayo yathā dṛśyate, tathā teṣu taṁ prītimantam ity arthaḥ | evaṁ kalpataru-dṛṣṭānte’pi bhagavato bhakti-viṣayikā kṛpā yathārtham evopapadyate | ye khalu sahaja-tat-prītim evātmani prārthayamānā bhajante, tebhyas tad-dāna-yāthārthyasyāvaśyakatvāt | tasmād asty evānanda-svarūpasyāpi bhaktāv ānandollāsa iti ||5|| [bhakti-sandarbha 143]

**viśvanāthaḥ : upanītāḥ** samarpitā **balaya** upāyanāni yābhis tathā-bhūtāḥ satyaḥ | nirapekṣe’pi tasminn ādareṇa samarpaṇe dṛṣṭāntaḥ—**raver dīpam iva** ravau dīpam upanīya ravi-pūjikā ivety arthaḥ | **pitaram arbhakā iva** tam avitāraṁ rakṣitāram ūcuḥ | upāyanānapekṣatvam āha—ātmārāmam iti ||4-5||

—o)0(o—

**|| 1.11.6 ||**

natāḥ sma te nātha sadāṅghri-paṅkajaṁ

viriñca-vairiñcya-surendra-vanditam |

parāyaṇaṁ kṣemam ihecchatāṁ paraṁ

na yatra kālaḥ prabhavet paraḥ prabhuḥ ||

**śrīdharaḥ :** kim ucur iti tad āha—natāḥ smeti | viriñco brahmā | vairiñcyāḥ sanakādayaḥ | iha saṁsāre paraṁ kṣemam icchatāṁ parāyaṇaṁ paramaṁ śaraṇam | kutaḥ ? pareṣāṁ brahmādīnāṁ prabhur api kālo yatra prabhur na bhavet ||6||

**krama-sandarbhaḥ :** *na vyākhyātam.*

**viśvanāthaḥ :** vairiñcyāḥ sanakādayaḥ | paraṁ parāyaṇaṁ paramāśrayam | yatra aṅghri-paṅkaje pareṣāṁ brahmādīnāṁ prabhur api kālo na prabhavet ||6||

—o)0(o—

**|| 1.11.7 ||**

bhavāya nas tvaṁ bhava viśva-bhāvana

tvam eva mātātha suhṛt-patiḥ pitā |

tvaṁ sad-gurur naḥ paramaṁ ca daivataṁ

yasyānuvṛttyā kṛtino babhūvima ||

**śrīdharaḥ :** ato bhavāyodbhavāya no’smākaṁ tvaṁ bhava (he viśva-bhāvana | kṛtinaḥ kṛtārthā babhūvima jātā vayam ||7||

**krama-sandarbhaḥ :** bhavāya santata-nija-darśana-samṛddhaye ||7||

**viśvanāthaḥ :** bhavāya kṣemāya | bhavaḥ kṣeme ca saṁsāre iti medinī ||7||

—o)0(o—

**|| 1.11.8 ||**

aho sanāthā bhavatā sma yad vayaṁ

traiviṣṭapānām api dūra-darśanam |

prema-smita-snigdha-nirīkṣaṇānanaṁ

paśyema rūpaṁ tava sarva-saubhagam ||

**śrīdharaḥ :** kṛtārthatvam evāhuḥ | aho bhavatā vayaṁ sa-nāthāḥ smaḥ | yad yasmāt tava rūpaṁ paśyema | traiviṣṭapānām api dūre darśanaṁ yasya tat | devānām api durlabha-darśanam ity arthaḥ | premṇā yat smitaṁ tad yuktaṁ snigdhaṁ nirīkṣaṇaṁ yasmiṁs tad ānanaṁ yasmiṁs tad rūpam | sarveṣu cāṅgeṣu saubhagaṁ yasmiṁs tat ||8||

**krama-sandarbhaḥ :** *na vyākhyātam.*

**viśvanāthaḥ :** traiviṣṭapānāṁ devānām ||8||

—o)0(o—

**|| 1.11.9 ||**

yarhy ambujākṣāpasasāra bho bhavān

kurūn madhūn vātha suhṛd-didṛkṣayā |

tatrābda-koṭi-pratimaḥ kṣaṇo bhaved

raviṁ vinākṣṇor iva nas tavācyuta ||

**madhvaḥ :** kurūṇāṁ madhūnāṁ ca naḥ ||9||

**śrīdharaḥ :** arbhakā iva sa-karuṇam āhuḥ | **yarhi** yadā | bho **ambujākṣa** ! no **bhavān** iti pāṭhe na ity anādare ṣaṣṭhī | asmān anādṛtya **apasasāra** apahāya jagāma | **kurūn** hastināpuram | **madhūn** mathurāṁ vā | **tatra** tadā | **raviṁ vinā** āndhyād **akṣṇor** yathaiko’pi kṣaṇo’**bda-koṭi-pratimo bhavet** | evaṁ tava naḥ tvadīyānām asmākam apīty arthaḥ ||9||

**krama-sandarbhaḥ :** yarhīti yadā yadety arthaḥ, tatra tadā tadā kṣaṇo’pi abda-koṭi-pratimo bhavati | tathā raviṁ vinākṣṇor yādrśy āndhyāvasthā, tādrśy api bhavatīty arthaḥ | no bhavān iti pāṭhe no’smākaṁ svāmī yo bhavān, sa tvam ity arthaḥ |

atra madhūn mathurāṁ veti vyākhyāya tadānīṁ tan-maṇḍale suhṛdo vrajasthā eva prakaṭā iti tair apy abhimatam | tatra yoga-prabhāvena nītvā sarva-janaṁ hariḥ [bhā.pu. 10.50.51] ity atra sarva-śabdāt |

balabhadraḥ kuru-śreṣṭha bhagavān ratham āsthitaḥ |

suhṛd-didṛkṣur utkaṇṭhaḥ prayayau nanda-gokulam || [bhā.pu. 10.65.1]

ity atra prasiddhatvāc ca ||9|| [kṛṣṇa-sandarbha 174]

**viśvanāthaḥ :** bho ambujākṣa | no bhavān iti pāṭhe no’smān anādṛtya | kurūn hastināpuram | madhūn mathurā-maṇḍalaṁ nanda-vrajam ity arthaḥ, na tu mathurā-purīṁ tadānīṁ tasyāṁ suhṛdām abhāvāt | tatra yoga-prabhāveṇa nītvā sarva-janaṁ harir ity atra sarva-śabdāt | tena āyāsya iti dautyakair iti jñātīn vo draṣṭum eṣyāma [bhā.pu. 10.45.23] ity ādi yad bhagavatā uktaṁ vrajaṁ pratyāgamanaṁ tat pādmādi-purāṇeṣu spaṣṭaṁ sad api tad api śrī-bhāgavate tv asminn atraiva jñāpitam | tadā nas tava tvadīyānām asmākam ||9-10||

—o)0(o—

**|| 1.11.10 ||[[82]](#footnote-83)**

kathaṁ vayaṁ nātha ciroṣite tvayi

prasanna-dṛṣṭyākhila-tāpa-śoṣaṇam |

jīvema te sundara-hāsa-śobhitam

apaśyamānā vadanaṁ manoharam ||

**śrīdharaḥ :** katham iti | he nāṭha, prapannānāṁ tṛṣṇā-rūpo’khilo yas tāpas tasya śoṣaṇaṁ nāśakam | tvāṁ prapannānāṁ tṛṣṇāsambhavāt ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.11.11 ||**

iti codīritā vācaḥ prajānāṁ bhakta-vatsalaḥ |

śṛṇvāno’nugrahaṁ dṛṣṭyā vitanvan prāviśat puram ||

**śrīdharaḥ :** iti ca evaṁ-vidhā anyāś coccāritā vācaḥ śṛṇvan dṛṣṭyā sābhinandanāvalokenānugrahaṁ kurvan purīṁ dvārakāṁ prāviśat ||11||

**krama-sandarbhaḥ :** *na vyākhyātam.*

**viśvanāthaḥ :** dṛṣṭyā tān prati dṛṣṭi-kṣepeṇa ||11||

—o)0(o—

**|| 1.11.12 ||**

madhu-bhoja-daśārhārha-kukurāndhaka-vṛṣṇibhiḥ |

ātma-tulya-balair guptāṁ nāgair bhogavatīm iva ||

**śrīdharaḥ :** tāṁ dvārakāṁ stauti pañcabhiḥ | sva-tulya-balair madhu-bhojādibhir guptāṁ rakṣitām ||12||

**krama-sandarbhaḥ :** *na vyākhyātam.*

**viśvanāthaḥ :** tāṁ dvārakāṁ varṇayati pañcabhiḥ ||12||

—o)0(o—

**|| 1.11.13 ||**

sarvartu-sarva-vibhava-puṇya-vṛkṣa-latāśramaiḥ |

udyānopavanārāmair vṛta-padmākara-śriyam ||

**śrīdharaḥ :** sarveṣv ṛtūṣu sarve vibhavāḥ puṣpādi-saṁpado yeṣāṁ te puṇya-vṛkṣā latāśramā latā-maṇḍapāś ca yeṣu tair udyānādibhir vṛtā ye padmākarāḥ sarṁsi taiḥ śrīḥ śobhā yasyāṁ tām | udyānaṁ phala-pradhānam | upavanaṁ puṣpa-pradhānam | ārāmaḥ krīḍārthaṁ vanam ||13||

**krama-sandarbhaḥ :** *na vyākhyātam.*

**viśvanāthaḥ :** sarveṣu ṛtuṣu sarva-vibhavāḥ puṣpādi-sampado yeṣāṁ te puṇya-rūpā vṛkṣāś ca latāś ca āśramāś ca taiḥ | udyānaṁ phala-pradhānam upavanaṁ puṣpa-pradhānam ārāmaḥ krīḍārthaṁ vanaṁ tair vṛtā ye padmākarāḥ sarāṁsi taiḥ śrīḥ śobhā yasyāṁ tām ||13||

—o)0(o—

**|| 1.11.14 ||**

gopura-dvāra-mārgeṣu kṛta-kautuka-toraṇām |

citra-dhvaja-patākāgrair antaḥ pratihatātapām ||

**śrīdharaḥ :** gopuraṁ pura-dvāram | dvāraṁ gṛha-dvāram | kṛtāni kautukenotsavena toraṇāni yasyāṁ tām | garuḍādi-cihnāṅkitā dhvajāḥ | jaya-prada-yantrāṅkitāḥ patākāḥ | citrāṇāṁ dhvaja-patākānām agrair antaḥ pratihata ātapo yasyāṁ tām ||14||

**krama-sandarbhaḥ :** *na vyākhyātam.*

**viśvanāthaḥ :** gopuraṁ pura-dvāram | dvāraṁ gṛha-dvāram | antar-madhye madhye pratihata ātapaḥ sūrya-jvālā yasyām ||14||

—o)0(o—

**|| 1.11.15 ||**

sammārjita-mahā-mārga- rathyāpaṇaka-catvarām |

siktāṁ gandha-jalair uptāṁ phala-puṣpākṣatāṅkuraiḥ ||

**śrīdharaḥ :** saṁmārjitāni niḥsārita-rajaskāni mahā-mārgādīni yasyāṁ tām | mahā-mārgā rāja-mārgāḥ | rathyā iti amārgāḥ | āpaṇakāḥ paṇya-vīthayaḥ | catvarāṇy aṅgāni | phalādibhir uptām avakīrṇām ||15||

**krama-sandarbhaḥ :** *na vyākhyātam.*

**viśvanāthaḥ :** mahā-mārgā rāja-mārgāḥ | rathyā itara-mārgāḥ | āpaṇakāḥ paṇya-vīthayaḥ | catvarāṇi aṅgaṇāni | uptām avakīrṇām ||15||

—o)0(o—

**|| 1.11.16-17 ||**

dvāri dvāri gṛhāṇāṁ ca dadhy-akṣata-phalekṣubhiḥ |

alaṅkṛtāṁ pūrṇa-kumbhair balibhir dhūpa-dīpakaiḥ ||

niśamya preṣṭham āyāntaṁ vasudevo mahā-manāḥ |

akrūraś cograsenaś ca rāmaś cādbhuta-vikramaḥ ||

**śrīdharaḥ :** preṣṭham antarātmānam āyāntaṁ niśamya śrutvā vasudevādayaḥ pratyujjagmur iti caturthenānvayaḥ ||17||

**krama-sandarbhaḥ :** *na vyākhyātam.*

**viśvanāthaḥ :** preṣṭham āyaṇtaṁ niśamyeti vandi-paryantam anuvartanīyam | ataḥ preṣṭha-padaṁ kvacid yogārthena kvacana rūḍhyā ca saṅgamanīyam ||17||

—o)0(o—

**|| 1.11.18 ||**

pradyumnaś cārudeṣṇaś ca [[83]](#footnote-84)sāmbo jāmbavatī-sutaḥ |

praharṣa-vegocchaśita[[84]](#footnote-85)- śayanāsana-bhojanāḥ ||

**śrīdharaḥ :** praharṣa-vegenocchaśitāny ullaṅghitāni śayanādīni yais te | śaśa pluta-gatau ||18||

**krama-sandarbhaḥ :** *na vyākhyātam.*

**viśvanāthaḥ :** praharṣa-vegena ucchaśitāni ulaṅghitāni śayanādīni yaiḥ | śaśa pluta-gatau ||18||

—o)0(o—

**|| 1.11.19 ||**

vāraṇendraṁ puraskṛtya brāhmaṇaiḥ sasumaṅgalaiḥ |

śaṅkha-tūrya-ninādena brahma-ghoṣeṇa cādṛtāḥ |

pratyujjagmū rathair hṛṣṭāḥ praṇayāgata-sādhvasāḥ ||

**śrīdharaḥ :** vāraṇendraṁ maṅgalārthaṁ purataḥ kṛtvā | sa-sumaṅgalaiḥ sumaṅgalaṁ puṣpādi tad-yukta-pāṇibhiḥ | brahma-ghoṣo mantra-pāṭhaḥ ||18||

**krama-sandarbhaḥ :** *na vyākhyātam.*

**viśvanāthaḥ :** sādhvasaṁ sambhramaḥ ||

—o)0(o—

**|| 1.11.20 ||**

vāramukhyāś ca śataśo yānais tad-darśanotsukāḥ |

lasat-kuṇḍala-nirbhāta-kapola-vadana-śriyaḥ ||

**śrīdharaḥ :** praṇayena snehenāgataṁ sādhvavasaṁ saṁbhramo yeṣāṁ te | vāra-mukhyā naṭādayaś ca pratyujjagmuḥ | lasat-kuṇḍalair nirbhitāni yāni kapolāni tair vadaneṣu śrīḥ śobhā yāsāṁ tāḥ | vāra-mukhyā nartakyaḥ | veśyā iti yāvat ||20||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 1.11.21 ||**

naṭa-nartaka-gandharvāḥ sūta-māgadha-vandinaḥ |

gāyanti cottamaśloka-caritāny adbhutāni ca ||

**śrīdharaḥ :** adbhutāni ceti ca-kārasya bandinaś cety anvayaḥ | naṭā nava-rasābhinaya-caturāḥ | tālādy-anusāreṇa nṛtyanto nartakāḥ | gandharvā gāyakāḥ |

sūtāḥ paurāṇikāḥ proktā māgadhā vaṁśa-śaṁsakāḥ |

vandinas tv amala-prajñāḥ prastāva-sadṛśoktayaḥ ||

te sarve gāyanti cety anvayaḥ | uttama-ślokasyādbhutāni caritrāṇi bhakta-vātsalyādīni ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.11.22 ||**

bhagavāṁs tatra bandhūnāṁ paurāṇām anuvartinām |

yathā-vidhy upasaṅgamya sarveṣāṁ mānam ādadhe ||

**śrīdharaḥ :** yathāvidhi yaiḥ saha yathocitaṁ tais tathā samāgamaṁ kṛtvā | sarveṣāṁ mānam ādadhe kṛtavān ity arthaḥ ||22||

**krama-sandarbhaḥ :** *na vyākhyātam.*

**viśvanāthaḥ :** yathāvidhi yathocitam ||22||

—o)0(o—

**|| 1.11.23 ||**

prahvābhivādanāśleṣa-kara-sparśa-smitekṣaṇaiḥ |

āśvāsya cāśvapākebhyo varaiś cābhimatair vibhuḥ ||

**śrīdharaḥ :** tadāha —prahveti | prahvaṁ prahvatvaṁ śirasā natiḥ | abhivādanaṁ vācā natiḥ | āśvāsyābhayaṁ dattvā | śva-pākān abhivyāpya varair abhīṣṭa-dānaiś ca mānaṁ kṛtavān ||23||

**krama-sandarbhaḥ :** *na vyākhyātam.*

**viśvanāthaḥ :** tad evāha—prahvatvaṁ śirasā natiḥ pitrādiṣu gargādiṣu ca | abhivādanaṁ vācā natiḥ yadu-vaṁśyeṣu sthavireṣu | āśv-apākebhyaḥ śvapāka-paryantān api janān āśvāsya abhayaṁ dattvā | varair abhīṣṭa-dānaiś ca ||23||

—o)0(o—

**|| 1.11.24 ||**

svayaṁ ca gurubhir vipraiḥ sadāraiḥ sthavirair api |

āśīrbhir yujyamāno’nyair vandibhiś cāviśat puram ||

**śrīdharaḥ :** anyaiś ca bandibhiś ca ||24||

**krama-sandarbhaḥ :** *na vyākhyātam.*

**viśvanāthaḥ :** gurubhiḥ pitāmahādibhiḥ ||24||

—o)0(o—

**|| 1.11.25 ||**

rāja-mārgaṁ gate kṛṣṇe dvārakāyāḥ kula-striyaḥ |

harmyāṇy āruruhur viprās[[85]](#footnote-86) tad-īkṣaṇa-mahotsavāḥ ||

**śrīdharaḥ :** he vipra śaunaka ! tasyekṣaṇena mahān utsavo yāsāṁ tāḥ ||25||

**krama-sandarbhaḥ :** *na vyākhyātam.*

**viśvanāthaḥ :** he viprāḥ! ||25||

—o)0(o—

**|| 1.11.26 ||**

nityaṁ nirīkṣamāṇānāṁ yad api dvārakaukasām |

na vitṛpyanti hi dṛśaḥ śriyo dhāmāṅgam acyutam ||

**śrīdharaḥ :** yady asmān niyaṁ sadācyutaṁ nirīkṣamāṇānām api dṛśo naiva tṛpyanty ata āruruhuḥ | kathaṁ-bhūtam ? śriyaḥ śobhāyā dhāma sthāna-maṅgalaṁ yasya tam ||26||

**krama-sandarbhaḥ :** *na vyākhyātam.*

**viśvanāthaḥ :** yady asmān nityaṁ nirīkṣamāṇānām api dṛśo naiva tṛpyanti ata āruruhuḥ | acyutaṁ kīdṛśaṁ śriyaḥ śobhāyā dhāma sthānam aṅgaṁ yasya tam ||26||

—o)0(o—

**|| 1.11.27 ||**

śriyo nivāso yasyoraḥ pāna-pātraṁ mukhaṁ dṛśām |

bāhavo loka-pālānāṁ sāraṅgāṇāṁ padāmbujam ||

**śrīdharaḥ :** etad evābhinayenāha | śriyo lakṣmyāḥ yasyoro vakṣo nivāsaḥ | yasya mukhaṁ sarva-prāṇināṁ dṛśāṁ saundaryām amṛta-pānāya pātram | yasya bāhavo loka-pālānāṁ nivāsaḥ | sāraṁ śrī-kṛṣṇaṁ gāyantīti sāraṅgā bhaktās teṣāṁ yasya padāmujaṁ nivāsaḥ taṁ nirīkṣamāṇānāṁ dṛśa iti pūrveṇonvayaḥ ||27||

**krama-sandarbhaḥ :** śriyaḥ preyasyāḥ | yāḥ sarveṣām eva tat-priya-vargāṇāṁ dṛśaś cakṣūṁṣi tāsām | loka-pālānāṁ pālyānām | sāraṅgāṇāṁ sarveṣām eva bhaktānām | nivāsa āśrayaḥ | yathāsvaṁ bhāvoddīpanatvāt ||27|| [prīti-sandarbha 156]

**viśvanāthaḥ :** yasya mukhaṁ pāna-pātraṁ saundaryāmṛta-pūrṇaṁ dṛśāṁ nivāsaḥ | indrādīnāṁ loka-pālānāṁ yasya bāhavo nivāsaḥ tad-balam āśrityaiva asurebhyo nirbhayās te sukhaṁ vasantīti bhāvaḥ | sāraṁ tad-yaśo gāyantīti sāraṅgā bhaktās teṣāṁ śleṣeṇa bhramarāṇāṁ padāmbujaṁ nivāsaḥ | taṁ nirīkṣamāṇānāṁ dṛśa iti pūrveṇānvayaḥ ||27||

—o)0(o—

**|| 1.11.28 ||**

sitātapatra-vyajanair upaskṛtaḥ

prasūna-varṣair abhivarṣitaḥ pathi |

piśaṅga-vāsā vana-mālayā babhau

ghano yathārkoḍupa-cāpa-vaidyutaiḥ ||

**śrīdharaḥ :** sitairātapatra-vyajanair upaskṛtao maṇḍitaḥ | arkaś coḍupo nakṣatra-sahitaś candraś ca cāpam indra-dhanuś ca vaidyutaṁ vidyut tejaś ca taiḥ | arkaś-chatrasyopamānam | nakṣatrāṇi puṣpa-vṛṣṭeḥ | candraḥ paribhrama-kṛta-maṇḍalākārayoś cāmara-vyajanayoḥ | cāpaṁ vana-mālāyāḥ vidyut tejaḥ piśaṅga-vāsasoḥ | abhūtopameyam | yadi ghanasyopari sūrya-bimbam ubhayataś candrau sarvato nakṣatrāṇi madhye ca militaṁ cāpa-dvayaṁ sthiraṁ vidyut-tejaś ca śrīadi bhavet tarhi sa ghano yathā bhāti tathā harir babhāv ity arthaḥ ||28||

**krama-sandarbhaḥ :** *na vyākhyātam.*

**viśvanāthaḥ :** vaidyutaṁ vidyut-tejaḥ | ghanaḥ kṛṣṇasyopamānam | arkaś chatrasya uḍupau paribhrama-kṛta-maṇḍalākārayoś cāmara-vyajanayoḥ | uḍavaḥ puṣpa-vṛṣṭeḥ | cāpau vana-mālāyāḥ vidyut-tejaḥ piśaṅga-vāsasoḥ | adbhutopameyaṁ yadi ghanasyopari sūrya-bimbam ubhayataś candrau sarvato nakṣatrāṇi madhye ca militaṁ cāpa-dvayaṁ sthiraṁ vidyut-tejo bhavet tarhi sa ghano yathā bhāti tathā harir babhāv iti bhāvaḥ ||28||

—o)0(o—

**|| 1.11.29 ||**

praviṣṭas tu gṛhaṁ pitroḥ pariṣvaktaḥ sva-mātṛbhiḥ |

vavande śirasā sapta devakī-pramukhā mudā ||

**śrīdharaḥ :** devakī-pramukhāḥ sapta vavanda iti mātṛ-saundaryād ādara-viśeṣa-jñāpanārtham uktam | aṣṭādaśāpi vasudeva-bhāryā mātṛ-tulyatvān namaskṛtā eva ||29||

**krama-sandarbhaḥ :** *na vyākhyātam.*

**viśvanāthaḥ :** sapta vavanda iti mātṛ-sodaryād ādara-viśeṣa-jñāpanārtham uktam | aṣṭādaśāpi pitur vasudevasya bhāryā mātṛ-tulyatvān namaskṛtā eva ||29||

—o)0(o—

**|| 1.11.30 ||**

tāḥ putram aṅkam āropya sneha-snuta-payodharāḥ |

harṣa-vihvalitātmānaḥ siṣicur netrajair jalaiḥ ||

**śrīdharaḥ :** netrajair jalair harṣāśrubhiḥ ||30||

**krama-sandarbhaḥ :** *na vyākhyātam.*

**viśvanāthaḥ : *na vyākhyātam.***

—o)0(o—

**|| 1.11.31 ||**

athāviśat sva-bhavanaṁ sarva-kāmam anuttamam |

prāsādā yatra patnīnāṁ sahasrāṇi ca ṣoḍaśa ||

**śrīdharaḥ :** sva-gṛha-praveśam āha—atheti | sahasrāṇi ca ṣoḍaśeti ca-kārād aṣṭottara-śatādhikānīti jñeyam ||31||

**krama-sandarbhaḥ :** *na vyākhyātam.*

**viśvanāthaḥ :** sva-bhavanaṁ sva-puram | sahasrāṇi ca ṣoḍaśeti ca-kārād aṣṭottara-śatādhikān īti jñeyam ||31||

—o)0(o—

**|| 1.11.32 ||**

patnyaḥ patiṁ proṣya gṛhānupāgataṁ

vilokya sañjāta-mano-mahotsavāḥ |

uttasthur ārāt sahasāsanāśayāt

sākaṁ vratair vrīḍita-locanānanāḥ ||

**śrīdharaḥ :** proṣya deśāntare uṣitvā | ārād dūrād eva vilokya saṁjāto manasi mahotsavo yāsāṁ tāḥ | āsanād dehenottasthyuḥ | āśayo’ntaḥkaraṇaṁ tasmād apy ātmanottasathyuḥ | śrī-kṛṣṇenātmanaḥ saṁśleṣe’ntaḥkaraṇa-vyavadhānam api tā nāsahantety arthaḥ | vrīḍitāni locanāny ānanāni ca yāsāṁ tāḥ | apāṅgair eva vīkṣaṇād vrīḍita-locanāḥ | avanata-mukhatvād vrīḍitānanāḥ | sākaṁ vratair iti | hāsya-krīḍā-varjanādi-niyamā āpi tābhya uttasthyur iti vā | vratāni ca yājñavalkyenoktāni —

krīḍāṁ śarīra-saṁskāraṁ samājotsava-darśanam |

hāsyaṁ para-gṛhe yānaṁ tyajet proṣita-bhartṛkā || iti ||32||

**krama-sandarbhaḥ :** patnya iti | vilokyaivāsanāt tad-āveśenaik-ceṣṭatāvasthānāt | āśayāttat-samādhi-lakṣaṇāc cottasthus tau tatyajur ity arthaḥ | ata eva vrīḍiteti ||32||

**viśvanāthaḥ :** yāvatyo mahiṣyas tāvadbhir eva prakāśair yugapad eva pṛthak tat-tan-mandira-praviṣṭaṁ kṛṣṇam ālokamānānāṁ mām eva prathamam ayaṁ prāpta ity abhimanyamānānāṁ tāsāṁ tātkālikīṁ ceṣṭām āha—sañjāto manaso mahotsavaḥ parirambha-spṛhā yāsāṁ tāḥ | ata eva āsanāt antaḥ-karaṇāc ca uttasthuḥ | tataś ca vrīḍita-locanānanāḥ apāṅgair eva vīkṣaṇāt vrīḍita-locanāḥ avanata-mukhatvāt vrīḍitānanāḥ | ayam arthaḥ—āsanaṁ parityajya prathamaṁ dehenaiva parirabdhum utthitāḥ, madhye lajjayā kṛtaṁ vighnam ālakṣya lajjotpatti-sthānam antaḥ-karaṇaṁ ca tyaktvā kevalam ātmanaiva parirebhire iti kevalam utprekṣaiva | kāntam ālokya sahasaiva sparśautsukya-pūrṇa-premānanda-mūrcchitās tā babhūvur iti tattvam | mūrcchāyāṁ satyām eva suṣupti-pralayayor ivāntaḥ-karaṇa-vyavadhānābhāva-siddheḥ | sākaṁ vratair iti vratāni yājñavalkyenoktāni—

krīḍāṁ śarīra-saṁskāraṁ samājotsava-darśanam |

hāsyaṁ para-gṛhe yānaṁ tyajet proṣita-bhartṛkā || iti |

vrataiḥ sahitā eva uttasthur iti teṣāṁ vratānāṁ patiṁ darśayitum anucitānām api sahasā tyaktum aśakyatvāt taiḥ sākam evottasthuḥ | tataś ca tena dṛṣṭāḥ, tāsām asaṁskṛta-śārīra-paricchadatā sneha-vardhanāyaivābhūd iti ||32||

—o)0(o—

**|| 1.11.33 ||**

tam ātmajair dṛṣṭibhir antarātmanā

duranta-bhāvāḥ parirebhire patim |

niruddham apy āsravad ambu netrayor

vilajjatīnāṁ bhṛgu-varya vaiklavāt ||

**śrīdharaḥ :** āyāntaṁ taṁ patiṁ darśanāt pūrvam ātmanā buddhyāntar-hṛdaye parirebhire tato dṛṣṭibhis tataḥ samīpam āgatam ātmajaiḥ [[86]](#footnote-87)putrair gṛhīta-kaṇṭham āliṅgayantya iva svayam āliṅgitavatya ity arthaḥ | atra hetuḥ—duranta-bhāvā gambhīrābhiprāyāḥ | tadā ca tāsāṁ netrayor niruddham apy ambu bāṣpaṁ vaiklavyād vaivaśyād āsravad īṣat susrāva | ata eva dhairya-hānyā vilajjatīnām | he bhṛgu-varya | citraṁ śṛṇv iti ||33||

**krama-sandarbhaḥ :** tam iti taiḥ | tatra svayam āliṅgitavatā iveti yojyam | duranta-bhāvā udbhaṭa-bhāvā, ata eva niruddham apy āsravat | atrātmaja-dvārāliṅganena kānta-bhāva ābhāsyate | tad-dvārā tat-sambhogāyogyatvāt | samādhānaṁ ca prīti-sāmānya-paripoṣāyaiva tathācaritam, na tu kānta-bhāva-poṣāya | tat-paripoṣas tu dṛṣṭy-ādi-dvāraiva | tasmān na doṣa iti ||33|| [prīti-sandarbha 187][[87]](#footnote-88)

**viśvanāthaḥ :** lajjayā kṛta-vighnānām api tāsāṁ tat-parirambhe prakāram āha—tam iti | ātmajair manobhavais tad-darśano dīpitaiḥ kāmair hetubhir ity arthaḥ | makaradhvaja ātma-bhūr ity amaraḥ | dṛṣṭibhiḥ parirebhire iti prathamaṁ cakṣuṣaḥ sambhoga uktaḥ | tato dṛṣṭibhir eva netra-randhrair evāntaḥ praveśya ātmanā antar-dehenāpi yato duranta-bhāvā durjñeyābhiprāyāḥ | ata eva vakṣyate cāyam eva prakāro bhāvavatīnām |

taṁ kācin netra-randhreṇa hṛdi kṛtvā nimīlya ca |

pulakāṅgy-upaguhyās te yogīvānanda-samplutā || [bhā.pu. 10.32.8] iti |

tad api sūkṣma-dhiyā preyasā svābhiprāya-jñātam ālakṣya vilajjamānānāṁ tāsāṁ netrayor ambu niruddham api vaiklavāt vaivaśyāt ā īṣat āsravat susrāva | he bhṛgu-varya ! ||33||

—o)0(o—

**|| 1.11.34 ||**

**yadyapy asau pārśva-gato raho-gatas**

**tathāpi tasyāṅghri-yugaṁ navaṁ navam |**

**pade pade kā virameta tat-padāc**

**calāpi yac chrīr na jahāti karhicit ||**

**śrīdharaḥ :** pārśva-gataḥ samaīpa-sthas tatrāpi raho-gata ekānte pravartate sma | pade pade pratikṣaṇaṁ navaṁ navam eva | atra kaimutya-nyāyaḥ | kā virameteti | calā cañcala-svabhāvāpi ||34||

**krama-sandarbhaḥ :** cira-virahānantaram etādṛśānurāgodaya-yogyatāyāṁ tāsām evāvasthāntaraṁ kaimutyena dṛṣṭāntayati—yadīti | asau śrī-kṛṣṇaḥ | tāsāṁ śrī-paṭṭa-mahiṣīṇām | navaṁ navam iti[[88]](#footnote-89), tac ca tāsāṁ svābhāvikānurāgavatīnāṁ nāścaryam | yataḥ kā vā anyāpi tat-padād virameta, tat-padāsvādena tṛptā bhavet ? tatra kaimutyenodāharaṇaṁ calāpīti | jagati cañcala-svabhāvatvena dṛṣṭyāpi[[89]](#footnote-90) |*|*34|| [prīti-sandarbhaḥ 90]

**viśvanāthaḥ :** pade pade kṣaṇe kṣaṇe tāsāṁ nava-navam eva bhavati | tatra kaimutyaṁ kā virameteti calā cañcala-svabhāvā śrīḥ sampatti-rūpeti nitya-nūtanatvaṁ tasyoktam ||34||

—o)0(o—

**|| 1.11.35 ||**

**evaṁ nṛpāṇāṁ kṣiti-bhāra-janmanām**

**akṣauhiṇībhiḥ parivṛtta-tejasām |**

**vidhāya vairaṁ śvasano yathānalaṁ**

**mitho vadhenoparato nirāyudhaḥ ||**

**śrīdharaḥ :** uktaṁ śrī-kṛṣṇa-caritaṁ saṁkṣipyāha—evam iti dvābhyām | **kṣiter bhārāya** **janma** yeṣām | **akṣauhiṇībhiḥ** kṛtvā **parivṛtaṁ** sarvataḥ prasṛtaṁ **tejaḥ** prabhāvo yeṣām | **śvasano** vāyur veṇūnām anyonya-saṁgharṣeṇ**ānalaṁ vidhāya** **mitho** dāhena **yatho**paśāmyati, tadvat ||35||

**krama-sandarbhaḥ :** atha tathāgatasya tasya tādṛśa-gārhasthya-līlā-sukhotkarṣa-darśanārthaṁ niścintatā-pūrvakaṁ tābhī ramaṇam evāha—evam iti dvābhyām ||35||

**viśvanāthaḥ :** tābhiḥ saha ramaṇaṁ niṣpratyūhaṁ vaktuṁ tasya kāryāntara-vyagratvābhāvam āha—evam iti | **akṣauhiṇībhiḥ** saha parivṛttaṁ vistīrṇaṁ tejo yeṣāṁ **śvasano** vāyur veṇūnām anyonya-saṅgharṣeṇa **analaṁ** **vidhāya** **mitho** dāhena yathopaśāmyati tadvat ||35||

—o)0(o—

**|| 1.11.36 ||**

**sa eṣa nara-loke’sminn avatīrṇaḥ sva-māyayā |**

**reme strī-ratna-kūṭastho bhagavān prākṛto yathā ||**

**śrīdharaḥ :** strī-ratna-kūṭa-stha uttama-strī-kadamba-sthaḥ ||36||

**krama-sandarbhaḥ :** ya evam uparataḥ, sa eva rema iti yojyam | sveṣu nija-janeṣu yā māyā kṛpā tat-sukha-cikīrṣā-maya-premā, tayā | loke’vatīrṇa iti tasyā eva sarvāvatāra-prayojana-nimittatvāt | strī-ratna-kūṭastho’pi tādṛśa-ramaṇāveśa-kāri-prema-viśeṣa-rūpayā tayaiva reme, na tu prasiddha-kāmenety arthaḥ | atra ratna-padena tāsām api tad-yogyatvaṁ bodhayitvā tādṛśa-prema-viśeṣa-mayatvaṁ bodhitam | evaṁ bhāva-vailakṣaṇye’pi kriyayā sāmyam ity āha—prākṛto yatheti | atra śrī-bhagavato’py aprākṛtatvaṁ darśayitvā tadvat kāma-viṣayatvaṁ nirākṛtam ||36|| [prīti-sandarbha 135]

**viśvanāthaḥ :** sva-māyayā yoga-māyayaiva strī-ratna-samūhe prakāśa-bāhulyena pratyekam eva tiṣṭhatīti saḥ | prākṛto yathety anena tasya tathā ramaṇa-kāraṇasya kāmasya ramaṇasya cāpākṛtatvān nirguṇatvam uktam ||36||

—o)0(o—

**|| 1.11.37 ||**

**uddāma-bhāva-piśunāmala-valgu-hāsa-**

**vrīḍāvaloka-nihato madano’pi yāsām |**

**sammuhya cāpam ajahāt pramadottamās tā**

**yasyendriyaṁ vimathituṁ kuhakair na śekuḥ ||**

**śrīdharaḥ :** nanu evaṁ strī-saṅgādibhiḥ saṁsāra-pratīteḥ kathaṁ bhagavān avatīrṇa ity ucyate tatrāha—uddāmeti dvābhyām | yāsām uddāmo gambhīro yo bhāvo’bhiprāyas tasya piśunaḥ sūcako’malo valguḥ sundaro hāso vrīḍāvalokaś ca tābhyāṁ nihataḥ amadanaḥ śrī-mahādevo’pi saṁmuhya lajjayā cāpaṁ pinākam ajahāt | evaṁ-prabhāvā yāh striya ity etāvad vivakṣitam | yad vā bhagavato mohinī-rūpeṇa maheśo’pi mohita evam etāś ca tādṛg vilāsā eveti tathoktam | tāḥ kuhakaiḥ kapaṭair vibhramair yasyendriyaṁ mano vimathituṁ kṣobhayituṁ na śekur na śaktāḥ | athavā nihatas tāḍito madano’pi jagad-vijayī samṁuhya tat-tat-kartavyatā-mūḍhaḥ saṁścāpaṁ dhanur lajjayājahāj jahau | tāś ca pramadottamāḥ kāma-vijayinyo’pīty ādi pūrvavat ||37||

**krama-sandarbhaḥ :** punar api tad eva sthāpayati—uddāmeti | madanaś ca prākṛtaḥ kāmaḥ | udbhaṭa-bhāva-sūcaka-nirmala-manoharābhyāṁ hāsa-vrīḍāvalokanābhyāṁ nihatas tan-mahima-darśanena svayam evoktārthīkṛta-svāstrādi-balo’bhūt | ata eva saṁmuhya cāpam ajahāt |

bhrū-pallavaṁ dhanur apāṅga-taraṅgitāni

bāṇā guṇāḥ śravaṇa-pālir iti smareṇa |

tasyām anaṅga-jaya-jaṅgama-devatāyām

astrāṇi nirjita-jaganti kim arpitāṇi || [gīta-govinda 3.13] [[90]](#footnote-91) ity-ādivat |

tatra nijāstra-prayogaṁ na kuruta evety arthaḥ | tathābhūtā api pramadottamāḥ pramadena prakṛṣṭa-premānanda-viśeṣeṇa paramotkṛṣṭās tāḥ sva-vṛnda eva yāḥ svato’py utkṛṣṭa-premavatyas tāsāṁ sāmyecchayā kuhakais tādṛśa-premābhāvena kapaṭāṁśa-prayuktaiḥ sadbhiḥ kaṭākṣādibhir yasyendriyaṁ vimathituṁ tadvad viśeṣeṇa mathituṁ na śekuḥ, kintu sva-premānurūpam eva śekur iti | tasmāt prema-mātrotthāyi-vikāratvāt[[91]](#footnote-92) tasya kāmuka-vailakṣaṇyam iti bhāvaḥ ||37|| [prīti-sandarbha 136]

**viśvanāthaḥ :** nanv indriyair viṣayān bhuñjānasya tasya katham aprākṛtatvam ? tatrāha—yāsām uddāmaḥ gambhīro yo bhāvaḥ premā tasya piśunaḥ sūcako’malo valguḥ sundaro hāso vrīḍā-sahito’valokaś ca tābhyāṁ kṛṣṇa-viṣayakābhyāṁ svarūpa-bhūta-kandarpa-pīḍotthābhyāṁ nihataḥ | aho etā mac-charāghātaṁ vinaiva saspṛhaṁ kāntam ālokayanta iti vicārayann eva tad-atimādhuryāvalokottha-vismaya-vivaśī-kṛtaḥ san madanaḥ prākṛta-kandarpas tan-mohanārtham āgato’pi svayaṁ saṁmuhya cāpam ajahāt | tāsāṁ bhrū-cāpākṛṣṭānāṁ vrīḍāvaloka-śarāṇām agre kiṁ me cāpena sa-śareṇeti taṁ tatyāja |

tāḥ pramadottamā api yasyendriyaṁ mathituṁ sva-vaśīkartuṁ kuhakaiḥ kapaṭa-prayuktair valgu-hāsādibhir na śekuḥ, kintu prema-prayuktaiḥ śekur iti tāsāṁ samañjasa-ratimattvāt prema-mayā kāma-mayā api kaṭākṣādayaḥ sambhavanti | tatrādyāḥ bhāva-piśuna-śabdenocyate, dvitīyāḥ kuhaka-śabdena | tatrādayair vaśīkṛtendriyatve’pi bhagavato’prākṛtatva-lakṣaṇaṁ nairguṇyam eva tasya prema-vaśyatvāt, premṇaś ca cic-chakti-vilāsa-viśeṣatvāt tan-mayānāṁ kaṭākṣādīnāṁ ca tad-utthitasya kāmasya ca tvat-kāraṇakasya ramaṇasya ca cin-mayatvād viṣaya-bhoga-śabdena vaktum aśakyatvān māyikānām eva śabda-sparśādīnāṁ viṣaya-śabdenābhidhānād iti | dvitīyaiḥ prema-rahitair vaśīkārāsambhavāt yasyendriyaṁ vimathituṁ kuhakair na śekur ity uktaṁ sarvathaiva tad-indriya-vimathanābhāve vyākhyāte, reme strī-ratna-kūṭa-stho bhagavān prākṛto yathā [bhā.pu. 1.11.36] ity anena vyañjitā ramaṇāsaktiś ca nopapadyate |

kiṁ ca, atra kādācitkais tadīya-kāma-maya-kaṭākṣādibhir vaśīkārābhāve’pi teṣāṁ prākṛtatvaṁ na vācyam | paṭṭa-mahiṣīṇāṁ sarvāsāṁ cic-chaktitvāt tadīyeṣu kaṭākṣādiṣu prākṛtatva-praveśāśakteḥ | na ca svarūpa-bhūtatve’pi cic-chakti-sāmānyasyaiva vaśo bhagavān, kintu cic-chakti-viśeṣasya premṇa eveti siddhāntād iti sarvam anavadyam ||37||

—o)0(o—

**|| 1.11.38 ||**

**tam ayaṁ manyate loko hy asaṅgam api saṅginam |**

**ātmaupamyena manujaṁ vyāpṛṇvānaṁ yato’budhaḥ ||**

**śrīdharaḥ :** taṁ śrī-kṛṣṇam ayaṁ prākṛto loka ātmaupamyena sva-sādṛśyena saṅginaṁ manujaṁ manyate | atra hetuḥ—vyāpṛṇvānaṁ vyāpriyamāṇam | yato’yam abudho’tattva-jñaḥ ||38||

**krama-sandarbhaḥ :** tasmād etat tattvam avijñāyaiva—tam ayam iti | ayaṁ sādhāraṇo loko’saktam api prākṛta-guṇeṣv anāsaktam api | yata ātmaupamyena manujaṁ vyāpṛṇvānaṁ kāmādi-vyāpāra-yuktaṁ ca manyate | yathātmanaḥ prākṛta-manuṣyatvādi tathaiva manyata ity arthaḥ | ata evābudhaḥ evāsau loka iti *|*||37|| [prīti-sandarbha 137]

**viśvanāthaḥ :** evaṁ vastuto viṣaya-saṅga-rahitam api tam anabhijño bahir darśī loko viṣaya-saṅginam eva manyata ity āha—tam ayam iti | ātmaupamyena sva-sādṛśyena | tatra hetuḥ vyāpṛṇvāṇaṁ vyāpriyamāṇaṁ satyabhāmāyām āsakter eva pārijātārtha-bahu-vyāpāra-darśanād ity arthaḥ | ato’budhaḥ sad-asad-vivecana-śūnyaḥ nīlamaṇiṁ kācam iva premāṇam eva viṣayākaktiṁ niścinotīty arthaḥ ||38||

—o)0(o—

**|| 1.11.39 ||**

etad īśanam īśasya prakṛti-stho’pi tad-guṇaiḥ |

na yujyate sadātma-sthair yathā buddhis tad-āśrayā ||

**śrīdharaḥ :** kuta ity apekṣāyām aiśvarya-lakṣaṇam āha—etad iti | īśasya īśanam aiśvaryaṁ nāmaitad eva | kiṁ tat ? prakṛti-stho’pi tasyā guṇaiḥ sukha-duḥkhādibhiḥ sadā na yujyata iti yat | yathātma-sthair ānandādibhir ātmāśrayāpi buddhir na yujyate tadvat | vaidharmye dṛṣṭānto vā | ātma-sthaiḥ sattā-prakāśādibhir yathā buddhir yujyata iti | evaṁ vā | asad ātmā dehas tatra-sthair guṇais tad-āśrayābuddhis tad-upādhir jīvo yathā yujyate evaṁ prakṛti-stho’pi tad-guṇair na yujyata iti yad etad īśanam īśasyeti ||39||

**krama-sandarbhaḥ :** prākṛta-guṇeṣv asaktatve hetuḥ—etad iti | avatārādau prakṛti-guṇa-maye prapañce tiṣṭhann api sadaiva tad-guṇair na yujyate iti yad etad īśasyeśanam aiśvaryam | tatra vyatireke dṛṣṭāntaḥ—yatheti | tad-āśrayā prakṛtyāśrayā buddhir jīva-jñānaṁ yathā yujyate, tathā neti | anvaye vā tad-āśrayā śrī-bhagavad-āśrayā parama-bhāgavatānāṁ buddhir yathā prakṛtisthā kathañcit tatra patitāpi na yujyate, tadvat | evam evoktaṁ śrīmad-uddhavena tṛtīye—

bhagavān api viśvātmā loka-veda-pathānugaḥ |

kāmān siṣeve dvārvatyām asaktaḥ sāṅkhyam āsthitaḥ || [bhā.pu. 3.3.19] iti ||39||

[prīti-sandarbha 138]

**viśvanāthaḥ :** nanu bhavatu nāma tāsāṁ cic-chaktitvāt tad-ramaṇāder nirguṇatvam | tad api prākṛta-prapañca-madhye prākṛte eva yadu-vaṁśe avatīrṇasya prākṛtānām eva jarāsandhādīnām asurāṇāṁ rūpa-śabdādīn viṣayān sva-cakṣuḥ-śrotrādīndriyair ādadānasya guṇa-saṅgaḥ khalu durvāra eva ity ata āha—etad iti | īśasya īśanam aiśvaryaṁ nāmaitad iti yat prakṛtau sthito’pi tasyā guṇaiḥ na yujyate | guṇaiḥ kīdṛśaiḥ ? ātmasthaiḥ | ayam arthaḥ—svayaṁ guṇeṣu tiṣṭhati guṇā api tasmiṁs tiṣṭhanti | tad api tasya guṇair asamparka iti vastuto bhagavata eva sarva-prapañcasyādhiṣṭhānatve cādhiṣṭhātṛtve cāpi nirguṇatvam evoktam | sākṣī cetā kevalo nirguṇaś ca [śve.u. 6.11] iti, sattvādayo na santīśe yatra ca prākṛtā guṇāḥ [vi.pu. 1.9.44], harir hi nirguṇaḥ sākṣāt puruṣaḥ prakṛteḥ paraḥ [bhā.pu. 10.88.5] ity ādi śruti-smṛtibhiḥ | yathā tad-āśraya sa evāśrayo viṣayo yasyāḥ sā tat-smaraṇavatī parama-bhāgavatānāṁ buddhiḥ prakṛtisthāpi santuṣṭi-stuti-nindādiṣu tṛpti-kṣut-pipāsā-pīḍādiṣu jāgara-svapna-suṣuptiṣu sattvādi-guṇeṣu sthitāpi teṣv audāsīnyāt na tair yujyate iti | tathaiva prākṛtān viṣayān ādadānasyāpi tasya teṣv āsakti-śūnyatvāt na tair yogaḥ ||39||

—o)0(o—

**|| 1.11.40 ||**

taṁ menire’balā mūḍhāḥ straiṇaṁ cānuvrataṁ rahaḥ |

apramāṇa-vido bhartur īśvaraṁ matayo yathā ||

**śrīdharaḥ :** tat-patnyo’ tasya tatvaṁ na jānantīty āha | taṁ straiṇam ātma-vaśyaṁ raha ekānto’nuvratam anusṛtaṁ ca menire | bhartur apramāṇa-vidaḥ pramāṇamiyattāṁ mahimānam ajānantya ity arthaḥ | īśvaraṁ kṣetra.jñaṁ matayo’haṁ-vṛttayo yathā svādhīnaṁ sva-dharma-yoginaṁ manyante tadvat | yad vā, yathā yathā tāsāṁ matayaḥ kalpanās tathā tathā tam īśvaraṁ straiṇādi-rūpaṁ menira ity arthaḥ ||40||

**krama-sandarbhaḥ :** nanu tādṛśam aiśvaryaṁ tasya tāḥ kiṁ jānanti | yadi jānanti tadā raho-līlāyāṁ truṭyaty eva tādṛśa-premety āśaṅkyāha—tam iti | īśvaram api taṁ raha ekānta-līlāyāṁ mauḍhyāt tādṛśa-prema-mohād bhartur apramāṇa-vidas tādṛśaiśvarya-jñāna-rahitāḥ straiṇam ātma-vaśyam anuvratam anusṛtaṁ ca menire | tac ca nāyuktam ity āha—yathā tāsāṁ matayaḥ prema-vāsanās tathaiva sa iti | ye yathā māṁ [gītā 4.11] ity ādeḥ, svecchāmayasya [bhā.pu. 10.14.2] ity ādeś ca prāmāṇyād iti bhāvaḥ ||40|| [prīti-sandarbha 139]

**viśvanāthaḥ :** nanu tahi yāsu tasya sadaivāsaktis tāḥ paṭṭamahiṣya evābhijñās tasya tattvaṁ sāmastyena jānanti ? maivam | rasa-puṣṭi-siddhy-arthaṁ tāsāṁ svarūpa-bhūtānām api yoga-māyayā bhagavataiva sva-sampūrṇa-jñānāvaraṇāt tā api taṁ na jānantīty āha—tam iti | taṁ sva-bhartāraṁ raho’nuvrataṁ sva-prema-vaśyam api straiṇaṁ strī-mātra-bhāva-vaśyaṁ menire | yato mūḍhā bhagavataivādi-rasa-puṣṭy-arthaṁ mūḍhīkṛtāḥ | ataḥ samudre viharanto’pi yathā samudrasyeyattāṁ na jānanti | tathā bhartuḥ pramāṇaṁ na vidanti | matayaḥ śāstra-kṛtāṁ buddhi-vṛttayaḥ īśvara-nirūpaṇe pravṛttāḥ jagad-upādānatvam īśvaratvaṁ jagan-niyantṛtvaṁ tathā jagan-nimittatvam īśvaratvam iti mata-vaividhyaṭ kiñcit kiñcij jānantyo’pi vastuto mūḍhā eveti | yāś ca samparyacaran premṇety ādy uktes tāsāṁ premavattvād bhagavataś ca prema-vaśyatvāt tāsāṁ prākṛtatvaṁ na vyākhyeyam ||40||

iti sārārtha-darśinyāṁ harṣiṇyāṁ bhakta-cetasām |

ekādaśo’pi prathame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

śrī-kṛṣṇa-dvārakā-gamanaṁ nāma

ekādaśo’dhyāyaḥ |

||1.11||

**(1.12)**

### dvādaśo’dhyāyaḥ

## parīkṣij-janma nāma

**|| 1.12.1 ||**

**śaunaka uvāca—**

aśvatthāmnopasṛṣṭena brahma-śīrṣṇoru-tejasā |

uttarāyā hato garbha īśenājīvitaḥ punaḥ ||

**śrīdharaḥ :**

puroktaṁ yat-prasaṅgāya drauṇi-daṇḍādi vistarāt |

dvādaśe tu tad evātha parīkṣij-janma varṇyate ||

parīkṣito’tha rājarṣer janma-karma-vilāyanam |

saṁsthāṁ ca pāṇḍu-putrāṇāṁ vakṣye kṛṣṇa-kathodayam ||

iti pratijñāya pāṇḍāvānāṁ rājya-sthitir upoddhāta-rūpā sa-prasaṅgaṁ saptamādhyāyam ārabhya nirūpitā | idānīm aupoddhātikam uktānuvāda-pūrvakaṁ pṛcchati—aśvattāmneti | upasṛṣṭena visṛṣṭena | tasya janmādi brūhīty uttareṇānvayaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

kṛtvā janmotsavaṁ rājā pautrasya śrī-parīkṣitaḥ |

dvādaśe bhāvi tad-vṛttaṁ viprair uktam upāśṛṇot ||

naiva śruta-caro bhakto rājā vā tāvad īdṛśaḥ |

kṛṣṇaṁ dadarśa yo garbhe yaś ca kālam adaṇḍayat ||

parīkṣito janma vakṣye iti pratijñāya drauṇy-astra-kṣepa-garbha-rakṣā-kuntī-stava-bhīṣma-niryāṇa-bhagavad-yātrā-dvārakā-praveśa-paṭṭamahiṣī-ramaṇādi-kathā-mādhuryeṣu tat-prasaṅgotthiteṣu majjantaṁ sūtaṁ tad eva parīkṣij-janma śuśrūṣuḥ śaunakaḥ punar viśeṣataḥ pṛcchati—aśvatthāmneti | upasṛṣṭena nikṣiptena ||1||

—o)0(o—

**|| 1.12.2 ||**

tasya janma mahā-buddheḥ karmāṇi ca mahātmanaḥ |

nidhanaṁ ca yathaivāsīt sa pretya gatavān yathā ||

**śrīdharaḥ :** sa parīkṣit | pretya dehaṁ tyaktvā ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.12.3 ||**

tad idaṁ śrotum icchāmo gadituṁ yadi manyase |

brūhi naḥ śraddadhānānāṁ yasya jñānam adāc chukaḥ ||

**śrīdharaḥ :** prārthaye na tv ājñāpayāmīty āha | gadituṁ yadi manyase tarhi brūhīti | yasya jñānam adāc chuka iti śravaṇecchāyāṁ kāraṇam ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.12.4 ||**

**sūta uvāca—**

apīpalad dharma-rājaḥ pitṛvad rañjayan prajāḥ |

niḥspṛhaḥ sarva-kāmebhyaḥ kṛṣṇa-pādānusevayā ||

**śrīdharaḥ :** nispṛhasyāpi rājñaḥ śrī-kṛṣṇānugrahāt tādṛk pautraḥ samajanīti vaktuṁ tasya śrī-kṛṣṇe bhakty-udrekam āha—apīpalad iti tribhiḥ | pitṛvad **apīpalat** pālayām āsa ||4||

**krama-sandarbhaḥ :** *na vyākhyātam.*

**viśvanāthaḥ :** tādṛśa-pautra-prāptau rājñaḥ kṛṣṇānurāga eva kāraṇam ity abhyūhayaṁs tam evāha tribhiḥ | apīpalat pālayāmāsa ||4||

—o)0(o—

**|| 1.12.5-6 ||**

sampadaḥ kratavo lokā mahiṣī bhrātaro mahī |

jambūdvīpādhipatyaṁ ca yaśaś ca tri-divaṁ gatam ||

kiṁ te kāmāḥ sura-spārhā mukunda-manaso dvijāḥ |

adhijahrur mudaṁ rājñaḥ kṣudhitasya yathetare ||

**śrīdharaḥ :** kratavas tad-upārjitā lokāś ca ||5||suraspārhāḥ **surāṇāṁ spṛhaṇīyās** te sampad-ādayaḥ kāmā viṣayā rājñaḥ kiṁ mudaṁ prītim adhijahruḥ kṛtavantaḥ | na kṛtavanta ity arthaḥ | atra hetuḥ | mukunde eva mano yasyeti | kṣudhitasyānnaika-manaso yathetare srak-kandanādayo na kurvanti tadvat ||6||

**krama-sandarbhaḥ :** *na vyākhyātam.*

**viśvanāthaḥ :** sampad-ādayas tathā surāṇāṁ spṛhaiva spārhaḥ svārthe’ṇ sa yeṣu te sūra-spārhāḥ kāmāḥ bhogāḥ rājñaḥ kiṁ mudam adhijahrur naiva kṛtavanta ity arthaḥ | tatra hetur mukunda-manasa iti itare srak-candanādayaḥ ||6||

—o)0(o—

**|| 1.12.7 ||**

mātur garbha-gato vīraḥ sa tadā bhṛgu-nandana |

dadarśa puruṣaṁ kañcid dahyamāno’stra-tejasā ||

**śrīdharaḥ :** prastutam āha—mātur iti ||7||

**krama-sandarbhaḥ :** *na vyākhyātam.*

**viśvanāthaḥ :** prastutam āha—mātur garbha-gato’pi vīra iti svābhāvika-vīratvenaivāstra-tejasas tasmād abibhyad ity arthaḥ | dadarśeti tan-mano-nayanābhyāṁ bhagavad-rūpe eva sva-viṣaya-grahaṇārambhaḥ prathamataḥ kṛta iti bhāvaḥ ||7||

—o)0(o—

**|| 1.12.8 ||**

aṅguṣṭha-mātram amalaṁ sphurat-puraṭa-maulinam |

apīvya-darśanaṁ śyāmaṁ taḍid vāsasam acyutam ||

**śrīdharaḥ :** puraṭaṁ suvarṇam | sphuran puraṭa-maulir yasyāsti tam | vrīhy-ādibhyaś ceti ini-pratyayaḥ | apīcyam atisundaraṁ dṛśyata iti darśaṇaṁ rūpaṁ yasyatam | taḍidvad vāsasī yasyeti śyāmam iti ca padābhyāṁ vidyud-yukta-meghopamā sūcitā | acyutam avikāram ||8||

**krama-sandarbhaḥ :** *na vyākhyātam.*

**viśvanāthaḥ :** aṅguṣṭha-mātram iti | ātmanaḥ sarvato dikṣu garbhe tāvan-mātrasyaivāvakāśasya sthitatvāt tat-pramāṇam eva bhagavaty upacaritam | vastutas tu tāvaty api deśe’cintya-śaktyā yathavat pramāṇam eva bhagavantaṁ dadarśa na tv anyathā | garbhe dṛṣṭam anudhyāyan parīkṣeta nareṣv iha ity upariṣṭād ukter nara-loke tat-parīkṣaṇānyathānupapatteḥ | ata eva apīvyam anyūnātiriktatvād atisundaraṁ dṛśyata iti darśanaṁ rūpaṁ yasya tvam | puraṭa-maulinam iti vrīhy-āditvād iniḥ śyaṁaṁ taḍid-vāsasam iti padābhyāṁ vidyud-bhūṣita-megho brahmāstra-dāvānala-dahyamāna-parīkṣit-kalabha-trāṇāya sahasaivottarākukṣi-nabhasi prādurabhūd iti dyotitam ||8||

—o)0(o—

**|| 1.12.9 ||**

śrīmad-dīrgha-catur-bāhuṁ tapta-kāñcana-kuṇḍalam |

kṣatajākṣaṁ gadā-pāṇim ātmanaḥ sarvato diśam |

paribhramantam ulkābhāṁ bhrāmayantaṁ gadāṁ muhuḥ ||

**śrīdharaḥ :** taptaṁ dāhottīrṇaṁ yat-kañcanaṁ tan-maye kuṇḍale yasya | kṣatajākṣaṁ saṁrambhādatyārakta-netram | aho mad-bhaktasyāpi garbhe’stra-pīḍeti krodhād iti bhāvaḥ ||9||

**krama-sandarbhaḥ :** *na vyākhyātam.*

**viśvanāthaḥ :** kṣatajākṣaṁ brahmāstraṁ prati krodhād atyārakta-netram ||9||

—o)0(o—

**|| 1.12.10 ||**

astra-tejaḥ sva-gadayā nīhāram iva gopatiḥ |

vidhamantaṁ sannikarṣe paryaikṣata ka ity asau ||

**śrīdharaḥ :** astra-tejo vidhamantaṁ vināśayantam | nīhāraṁ himaṁ gopatiḥ sūrya iva | (evaṁ-vidhaṁ garbha-gato bālaḥ) sannikarṣe samīpe dadarśa | dṛṣṭvā cāsau ka iti paryaikṣata vitarkitavān ||10||

**krama-sandarbhaḥ :** nīhāraṁ vidhayan sūrya ivāsau ka iti paryaikṣatetānvayaḥ—vibhakti vipariṇāmāt ||10||

**viśvanāthaḥ :** nīhāraṁ himaṁ gopatiḥ sūrya iva sūryo yathā vidhamati tathāstra-tejo vidhamantaṁ vināśayantaṁ paryaikṣata ko’sau vīrāsanena mām ayukto’pi rakṣatīti vitarkitavān ||10||

—o)0(o—

**|| 1.12.11 ||**

vidhūya tad ameyātmā bhagavān dharma-gub vibhuḥ |

miṣato daśamāsasya[[92]](#footnote-93) tatraivāntardadhe hariḥ ||

**śrīdharaḥ :** ameyātmā kathaṁ tad-vidhūtavān ity avitarkya-rūpaḥ | dharmaṁ gopāyatīti dharma-gup | yad vā, dharmaṁ gopāyantīti dharma-gupo rājantas tat-prabhus teṣām api pālakatvāt | daśamāsa-paricched yasya tasya miṣataḥ paśyato yatra dṛṣṭas tatraivāntarhito natv anyatra gataḥ | yato vibhuḥ sarvagataḥ ||11||

**krama-sandarbhaḥ :** *na vyākhyātam.*

**viśvanāthaḥ :** dharmaṁ bhakta-vātsalya-rūpaṁ sva-dharmaṁ hopāyati dharma-gup daśamāsyasya daśamā-saparicchedyasya tasya miṣataḥ paśyataḥ | yatra dṛṣṭaḥ tatraivāntardadhe na tv anyatra gataḥ, yato vibhuḥ | harir iti tasya mano’pahṛtya tasminn avadadhāne saty antardadhe | caurasya lakṣaṇam idam eva yad dhanavaty avadadhāne’ntardhatte iti kūṭa-yāmikavat tan-mano hartum eva tatra praviṣṭa āsīd ity utprekṣā ca dyotitā ||11||

—o)0(o—

**|| 1.12.12 ||**

tataḥ sarva-guṇodarke sānukūla-grahodaye |

jajñe vaṁśa-dharaḥ pāṇḍor bhūyaḥ pāṇḍur ivaujasā ||

**śrīdharaḥ :** udarkam uttara-phalam | sarva-guṇānām uttarottarādhikya-sūcake lagne | tatra hetuḥ—anukūlair anyair grahaiḥ sahitānāṁ śubha-grahāṇām udayo yasmin ||12||

**krama-sandarbhaḥ :** *na vyākhyātam.*

**viśvanāthaḥ :** sarva-guṇā eva udarkaḥ uttara-kāla-bhavaṁ phalaṁ yatra tasmin | anukūlair grahaiḥ saha vartamāne udaye lagne ||12||

—o)0(o—

**|| 1.12.13 ||**

tasya prīta-manā rājā viprair dhaumya-kṛpādibhiḥ |

jātakaṁ kārayām āsa vācayitvā ca maṅgalam ||

**śrīdharaḥ :** jātakaṁ jāta-karma | maṅgalaṁ puṇyāham ||13||

**krama-sandarbhaḥ :** *na vyākhyātam.*

**viśvanāthaḥ :** jātakaṁ jāta-karma ||13||

—o)0(o—

**|| 1.12.14 ||**

hiraṇyaṁ gāṁ mahīṁ grāmān hasty-aśvān nṛpatir varān |

prādāt svannaṁ ca viprebhyaḥ prajā-tīrthe sa tīrthavit ||

**śrīdharaḥ :** varān śreṣṭhān | svannaṁ śobhanam annaṁ ca | tīrthavid dāna-kāla-jñaḥ |

yāvan na cchidyate nālaṁ tāvan nāpnoti sūrtakam |  
chinne nāle tataḥ paścāt sūtakaṁ tu vidhīyate ||

iti vacanāt tataḥ pūrvaṁ prādāt | āmānnaṁ vā prajā-tīrthe putrotpatti-puṇya-kāle | putre jāte vyatīpāte dattaṁ bhavati cākṣayam iti smṛteḥ |

devāś ca pitaraś caiva putre jāte dvi-janmanām |

āyanti hi nṛpa-śreṣṭha puṇyāham iti cābruvann iti ca ||14||

**krama-sandarbhaḥ :** *na vyākhyātam.*

**viśvanāthaḥ :** prajā-tīrthe putrotpatti-puṇya-kāle, putre jāte vyatīpāte dattaṁ bhavati cākṣayam iti smṛteḥ ||14||

—o)0(o—

**|| 1.12.15-17 ||**

tam ūcur brāhmaṇās tuṣṭā rājānaṁ praśrayānvitam |

eṣa hy asmin prajā-tantau purūṇāṁ pauravarṣabha ||

daivenāpratighātena śukle saṁsthām upeyuṣi |

rāto vo’nugrahārthāya viṣṇunā prabhaviṣṇunā ||

tasmān nāmnā viṣṇu-rāta iti loke bhaviṣyati |

na sandeho mahā-bhāga mahā-bhāgavato mahān ||

**śrīdharaḥ :** he pauravarṣabha, kurūṇāṁ kuru-vaṁśyānāṁ śukle śuddhe’smin prajātantau | daivena | kathaṁbhūtena | apratighātena durvāreṇa | saṁsthāṁ nāśam **upeyuṣi** gate sati vā yuṣmākam anugrahārthāya yasmāt prabhavana-śīlena śrī-viṣṇunā rāto dattas tasmāl loke viṣṇu-rāta iti nāmnā bhaviṣyati mahābhāgavataś ca | gunaiś ca mahān bhaviṣyati nātra sandeha iti taṁ rājānaṁ brāhmaṇā ūcur iti trayāṇām anvayaḥ ||15-17||

**krama-sandarbhaḥ :** *na vyākhyātam.*

**viśvanāthaḥ :** purūṇāṁ puru-vaṁśyānāṁ prajā-tantau saṁsthāṁ nāśam upeyuṣi prāpte sati | śukle śuddhe rāto dattaḥ | bālasya tādṛśa-yogyatāyām aśraddadhānaṁ rājānaṁ praty āha—na sandeha iti ||15-17||

—o)0(o—

**|| 1.12.18 ||**

**śrī-rājovāca—**

apy eṣa vaṁśyān rājarṣīn puṇya-ślokān mahātmanaḥ |

anuvartitā svid yaśasā sādhu-vādena sattamāḥ ||

**śrīdharaḥ :** mahābhāgavato bhaviṣyatīty ukte hṛṣtaḥ pṛcchati | api svit kiṁ svit | sādhu-vādena yaśasā satkīrtyā cānuvartitā bhaviṣyatīti pūrvasyaivātaḥ param apy anuṣaṅgaḥ ||18||

**krama-sandarbhaḥ :** apy eṣa vaṁśyān ity atra hṛṣṭa iti ṭīkāyāṁ harṣeṇaiva punaḥ praśno’yam, na tv apūrtyeti bhāvaḥ | vastutas tu tathātve’pi rāja-śreṣṭhatā jñānārthaṁ punaḥ praśnaḥ ||18||

**viśvanāthaḥ :** mahābhāgavato bhaviṣyatīty ukte rājaiva sāntaś camatkāraṁ sa-gāmbhīryaṁ pṛcchati | api svit praśne | anu lakṣyīkṛtya vartitā | teṣāṁ sadṛśo bhaviṣyati na vety arthaḥ ||18||

—o)0(o—

**|| 1.12.19 ||**

**brāhmaṇā ūcuḥ—**

pārtha prajāvitā sākṣād ikṣvākur iva mānavaḥ |

brahmaṇyaḥ satya-sandhaś ca rāmo dāśarathir yathā ||

**madhvaḥ :** rāmo dāśarathir yathā adhika-dṛṣṭāntaḥ |

ūrṇanābhyādiko viṣṇor viṣṇur viṣṇos tathaiva ca |

viṣṇur jīvasya dṛṣṭānto ūna-sāmyādhika-kramāt || iti brāhme ||19||

**śrīdharaḥ :** he pārtha, **prajānām avitā** rakṣakaḥ | **mānavo** manoḥ putraḥ | **brāhmaṇyebhyo** hitaḥ | **satya**-pratijñaś ca śrī-**rāmo yathā** ||19||

**krama-sandarbhaḥ :** *na vyākhyātam.*

**viśvanāthaḥ :** teṣāṁ sadṛśo yaśaseti kiṁ pṛcchyate yair eva ekaikair guṇais te sarve yaśasvinaḥ āsan te sarve eva guṇā asmin bālake’dhunaiva santi yathāvasaram āvirbhaviṣyanti tasmād etat-tulyās te na babhūvur iti pratīyatām ity āśayenāhuḥ—pārtheti | prajānām avitā rakṣakaḥ | satya-sandhaḥ satya-pratijñaḥ ||19||

—o)0(o—

**|| 1.12.20 ||**

eṣa dātā śaraṇyaś ca yathā hy auśīnaraḥ śibiḥ |

yaśo vitanitā svānāṁ dauṣyantir iva yajvanām ||

**śrīdharaḥ : uśīnara**-deśādhipatiḥ **śibiḥ** | yena sva-māṁsaṁ śyenāya dattvā śaraṇāgataḥ kapoto rakṣitaḥ | svānāṁ jñātīnāṁ yajvanāṁ ca yaśo-vistārako dauṣyantir bharata iva ||20||

**krama-sandarbhaḥ :** *na vyākhyātam.*

**viśvanāthaḥ :** uśīnara-deśādhipatiḥ śibiḥ yena sva-māṁsaṁ śyenāya dattvā śaraṇāgataḥ kapoto rakṣitaḥ | duṣyanta-putro bharataḥ ||20||

—o)0(o—

**|| 1.12.21 ||**

dhanvinām agraṇīr eṣa tulyaś cārjunayor dvayoḥ |

hutāśa iva durdharṣaḥ samudra iva dustaraḥ ||

**śrīdharaḥ, viśvanāthaḥ :** arjunayoḥ pārtha-kārtavīryayoḥ ||21||

**krama-sandarbhaḥ :** *na vyākhyātam.*

—o)0(o—

**|| 1.12.22 ||**

mṛgendra iva vikrānto niṣevyo himavān iva |

titikṣur vasudhevāsau sahiṣṇuḥ pitarāv iva ||

**śrīdharaḥ :** himavān iva satāṁ niṣevyo’nanya-gatikatvena | vasudheva titikṣuḥ kṣantā | prītyā mātāpitarāv iva sahiṣṇuḥ ||22||

**krama-sandarbhaḥ :** *na vyākhyātam.*

**viśvanāthaḥ :** sarvaṁsahāpi vasudhā pareṣāṁ vāk-śara-jvālāṁ nānubhavati | ayaṁ tu tām anubhavann api na pratikariṣyatīti atra dṛṣṭāntaḥ pitarāv iveti ||22||

—o)0(o—

**|| 1.12.23 ||**

pitāmaha-samaḥ sāmye prasāde giriśopamaḥ |

āśrayaḥ sarva-bhūtānāṁ yathā devo ramāśrayaḥ ||

**śrīdharaḥ :** pitāmaho brahmā tena samaḥ sāmye samatve | ramāśrayo hariḥ ||23||

**krama-sandarbhaḥ :** *na vyākhyātam.*

**viśvanāthaḥ :** pitāmaho yudhiṣṭhiraḥ | sāmye sarvatra dveṣābhave | ramāśrayo nārāyaṇaḥ ||23||

—o)0(o—

**|| 1.12.24 ||**

sarva-sad-guṇa-māhātmye eṣa kṛṣṇam anuvrataḥ |

rantideva ivodāro yayātir iva dhārmikaḥ ||

**śrīdharaḥ :** sarvaiḥ sad-guṇair āhātmyaṁ yat tasmin | śrī-kṛṣṇa-tulyaḥ ||24||

**krama-sandarbhaḥ :** tathāpi sādhāraṇa-jana-camatkārārthaṁ pūrvavad anyad api kiñcid brūma ity āhuḥ—rantīti | kiṁ vā, bahubhir yathā svajñāna-muktatvāt pāṭha-kramo nātra vivakṣitaḥ | audāryam atra dātṛtvam, tena kāruṇyaṁ lakṣyate ||24|*|*

**viśvanāthaḥ :** ekasyaivopameyasyāsya sarvair guṇair ekam evopamānīkurvann āha, sarvaiḥ sadguṇair yan māhātmyaṁ tasmin eṣa kṛṣṇam anuvrataḥ śrī-kṛṣṇa-tulyaḥ ||24||

—o)0(o—

**|| 1.12.25-26 ||**

hṛtyā bali-samaḥ kṛṣṇe prahrāda iva sad-grahaḥ |

āhartaiṣo’śvamedhānāṁ vṛddhānāṁ paryupāsakaḥ ||

rājarṣīṇāṁ janayitā śāstā cotpatha-gāminām |

nigrahītā kaler eṣa bhuvo dharmasya kāraṇāt ||

**śrīdharaḥ :** dhṛtyā dhairyeṇa | sad-grahaḥ san bhadro rago’bhiniveśo yasya saḥ | **āhartā** kartā ||25|| rājarṣīṇāṁ janamejayādīnām ||26||

**krama-sandarbhaḥ :** *na vyākhyātam.*

**viśvanāthaḥ :** sad-grahaḥ san utkṛṣṭa eva graho yasya saḥ | guṇān uktvā karmāṇy āha—āharteti ||25-26||

—o)0(o—

**|| 1.12.27 ||**

takṣakād ātmano mṛtyuṁ dvija-putropasarjitāt |

prapatsyata upaśrutya mukta-saṅgaḥ padaṁ hareḥ ||

**śrīdharaḥ :** dvija-putreṇa preritāt takṣakād ātmano mṛtyum upaśrutya viraktaḥ san hareḥ padaṁ prapatsyate bhajiṣyati ||27||

**krama-sandarbhaḥ :** hareḥ śrī-kṛṣṇasya padaṁ caraṇāravindaṁ—jñānena vaiyāsaki-śabditena bheje khagendra-dhvaja-pāda-mūlaṁ [bhā.pu. 1.18.16] ity ukteḥ |*|*27||

**viśvanāthaḥ :** upasarjitāt preritāt ||27||

—o)0(o—

**|| 1.12.28 ||**

jijñāsitātma-yāthārthyo muner vyāsa-sutād asau |

hitvedaṁ nṛpa gaṅgāyāṁ yāsyaty addhākutobhayam ||

**śrīdharaḥ :** tataś ca jijñāsitam ātmano yāthātmyaṁ yena saḥ |idaṁ śarīraṁ gaṅgāyāṁ hitvākutobhayaṁ padaṁ yāsyati | addhā niścayena ||28||

**krama-sandarbhaḥ :** tad eva khalv akutobhayam—

martyo mṛtyu-vyāla-bhītaḥ palāyan

lokān sarvān nirbhayaṁ nādhyagacchat |

tvat pādābjaṁ prāpya yadṛcchayādya

susthaḥ śete mṛtyur asmād apaiti || [bhā.pu. 10.3.27] ity ādeḥ |

tato jijñāsita ity atrātmā harir eva ||28||

**viśvanāthaḥ :** jijñāsitaṁ vicāritam ātmano yāthārthyaṁ vāstavaṁ tattvaṁ yena saḥ | idaṁ śarīram ||28||

—o)0(o—

**|| 1.12.29 ||**

iti rājña upādiśya viprā jātaka-kovidāḥ |

labdhāpacitayaḥ[[93]](#footnote-94) sarve pratijagmuḥ svakān gṛhān ||

**śrīdharaḥ :** labdhā apacitiḥ pūjā yais te ||29||

**krama-sandarbhaḥ :** *na vyākhyātam.*

**viśvanāthaḥ :** labdhā apacitiḥ pūjā yaiḥ ||29||

—o)0(o—

**|| 1.12.30 ||**

sa eṣa loke vikhyātaḥ parīkṣid iti yat prabhuḥ |

pūrvaṁ dṛṣṭam anudhyāyan parīkṣeta nareṣv iha ||

**śrīdharaḥ :** parīkṣid iti nāma nirvakti — sa eṣa iti | yad yasmāt prabhuḥ samarthaḥ san garbhe dṛṣṭaṁ puruṣam anudhyāyann iha dṛśyamāneṣu nareṣu madhye sarvam api naraṁ parīkṣitāyam asau bhaven no veti vicārayed ataḥ parīkṣid iti vikhyātaḥ | pūrva-dṛṣṭam iti vā pāṭhaḥ | tadā mātṛ-garbhe pūrvaṁ dṛṣṭam ity arthaḥ ||30||

**krama-sandarbhaḥ :** sa eṣa iti śrī-kṛṣṇa-darśanāt pūrvam atibālyāvasthāyām eva jñeyam ||30|

**viśvanāthaḥ :** parīkṣid iti nāma nirvakti sa eṣā iti | iha dṛśyamāneṣu nareṣu madhye garbhe dṛṣṭaṁ puruṣam anusmaran ayaṁ sa bhaven na veti vicārayet ataḥ parīkṣid iti vikhyātaḥ | pūrvaṁ dṛṣṭam iti ca pāṭhaḥ ||30||

—o)0(o—

**|| 1.12.31 ||**

sa rāja-putro vavṛdhe āśu śukla ivoḍupaḥ |

āpūryamāṇaḥ pitṛbhiḥ kāṣṭhābhir iva so’nvaham ||

**madhvaḥ :** pūrayanti diśaḥ somaṁ devā gāvaḥ sarasvatī iti gāruḍe ||31||

**śrīdharaḥ :** śukle śukla-pakṣe sa prasiddha uḍupo’nvahaṁ yathā kāṣṭhābhiḥ pañcadaśa-kalābhir āpūryamāṇo vardhate, evaṁ pitṛbhir yudhiṣṭiādibhir kāmaiś cātuḥṣaṣṭi-kalābhiś cāpuryamāṇo vavṛdhe ||31||

**krama-sandarbhaḥ :** bāla eveti padyaṁ citsukha-sammatam ||31||

**viśvanāthaḥ :** śukle śukla-pakṣe uḍupaś candra iva vavṛdhe | āpūryamāṇa iti kalābhiḥ lālanaiś ceti jñeyam | kāṣṭhābhir digbhir iva pitṛbhir yudhiṣṭhirādibhir āvṛta iti śeṣaḥ ||31||

—o)0(o—

**|| 1.12.32 ||**

yakṣyamāṇo’śvamedhena jñāti-droha-jihāsayā |

rājā labdha-dhano dadhyau nānyatra kara-daṇḍayoḥ ||

**śrīdharaḥ :** pūrvam apakṛṣyoktān aśvamedhān svāvasare sa-prakāraṁ kathayati | jñāti-drohasya hānecchayā yakṣyamāṇaḥ kara-daṇḍayor anyatra tābhyāṁ vinālabdha-dhano[[94]](#footnote-95) dadhyau cintayām āsa | kara-daṇḍa-jasya parijana-bharaṇa-mātropakṣīṇatvāt ||32||

**krama-sandarbhaḥ :** yakṣyamāṇa iti tat-paritoṣārthaṁ śrī-bhīṣmopadeśenaiveti jñeyam | anyathā bhīṣme’py anāsthā syāt ||32||

**viśvanāthaḥ :** kara-daṇḍayor anyatra tābhyāṁ vinā dhanālābhāt dhana-prācuryasyāpekṣaṇīyatvāt dadhyau cintayāmāsa ||32||

—o)0(o—

**|| 1.12.33 ||**

tad abhipretam ālakṣya bhrātaro’cyuta-coditāḥ |

dhanaṁ prahīṇam ājahrur udīcyāṁ diśi bhūriśaḥ ||

**śrīdharaḥ :** prahīṇaṁ marut tasya yajñe brāhmaṇais tyaktaṁ suvarṇa-pātrādikam ānītavantaḥ ||33||

**krama-sandarbhaḥ : *na vyākhyātam.***

**viśvanāthaḥ :** prahīṇaṁ marut tasya yajñe tyakta-svarṇa-pātrādikam ānītavantaḥ ||34||

—o)0(o—

**|| 1.12.34 ||**

tena sambhṛta-sambhāro dharma-putro yudhiṣṭhiraḥ |

vājimedhais tribhir bhīto yajñaiḥ samayajad[[95]](#footnote-96) dharim ||

**śrīdharaḥ :** saṁbhṛta-saṁbhāraḥ saṁpādita-yajñopakaraṇaḥ | bhīto jñāti-drohāt ||34||

**krama-sandarbhaḥ :** *na vyākhyātam.*

**viśvanāthaḥ :** sambhṛta-sambhāraḥ sampādita-yajñopakaraṇaḥ bhīto jñāti-drohāt ||34||

—o)0(o—

**|| 1.12.35-36 ||**

āhūto bhagavān rājñā yājayitvā dvijair nṛpam |

uvāsa katicin māsān suhṛdāṁ priya-kāmyayā ||

tato rājñābhyanujñātaḥ kṛṣṇayā saha-bandhubhiḥ |

yayau dvāravatīṁ brahman sārjuno yadubhir vṛtaḥ ||

**śrīdharaḥ :** *na vyākhyātam.*

**krama-sandarbhaḥ :** atra āhūto bhagavān rājñā iti kvācitkaṁ padya-dvayaṁ sambandhokti-kāreṇa vyākhyātam asti ||35-36||

**viśvanāthaḥ : *na vyākhyātam.***

iti sārārtha-darśinyāṁ harṣiṇyāṁ bhakta-cetasām |

prathame dvādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

parīkṣij-janma nāma

dvādaśo’dhyāyaḥ |

||1.12||

**(1.13)**

### atha trayodaśo’dhyāyaḥ

## śrī-nārada-vākyaṁ nāma

**|| 1.13.1 ||**

**sūta uvāca—**

viduras tīrtha-yātrāyāṁ maitreyād ātmano gatim |

jñātvāgād dhāstinapuraṁ tayāvāpta-vivitsitaḥ[[96]](#footnote-97) ||

**śrīdharaḥ :**

nirgamo dhṛtarāṣṭrasya viduroktyā trayodaśe |  
uktaḥ pautrābhiṣekeṇa vaktuṁ rājño mahāpatham ||

idānīṁ parīkṣitaḥ kali-nigrahādi-karmāṇi kathataiṣyan vdurāgamanena dhṛtarāṣṭra-prasthānaṁ tato’rjunāgamanaṁ tataḥ śrī-kṛṣṇānatardhānaṁ niśamya pāṇḍava-prasthānaṁ ca nirūpayati tribhir adhyāyaiḥ | gatiṁ harim | tayātma-gatyāvāptaṁ vivitsitaṁ jñātum iṣṭaṁ sarvaṁ yena ||1||

**krama-sandarbhaḥ :** vidura iti | so’yaṁ tṛtīya-skandhānusāreṇa yuddhāt pūrvaṁ duryodhanād vicchidya gata āsīd iti jñeyam | ātmano gatir hari-bhaktiḥ, tayāvāpta-vivitsita iti taj-jñānenaiva sarvaṁ jñātavān ity arthaḥ | sarvāśratvāt tasyāḥ ||1||

**viśvanāthaḥ :**

parīkṣito janma vaktuṁ drauṇy-astrādi-kathā yathā |

abhiṣekaṁ tathā vaktuṁ vidurāgamanādy abhūt ||

vidurasyopadeśena dhṛtarāṣṭrasya nirgamaḥ |

rājño viṣādaḥ śāntiś ca nāradoktyā trayodaśe ||

parīkṣito janma uktvā kali-nigrahādi-karmāṇi kathayiṣyan prathamaṁ rājyābhiṣekaṁ vaktuṁ vidurasyāgamanaṁ tato vairāgyopadeśena dhṛtarāṣṭra-niṣkramaḥ tato’rjunāgamanaṁ tataḥ pāṇḍava-prasthānaṁ ca nirūpayati tribhir adhyāyaiḥ | gatiṁ kṛṣṇam | tayā ātma-gatyā avāptam ātmano vivitsitaṁ prāptum iṣṭaṁ yena saḥ | vidal lābhe ||1||

—o)0(o—

**|| 1.13.2 ||**

yāvataḥ kṛtavān praśnān kṣattā kauṣāravāgrataḥ |

jātaika-bhaktir govinde tebhyaś copararāma ha ||

**śrīdharaḥ :** tad evāha | yāvataḥ karma-yoga-vratādi-viṣayān praśnān prathamaṁ kṛtavān | kauṣāravasya maitreyasya purataḥ | paścāt tri-catuḥ-praśnārtha-jñāna-mātreṇa govinde jātaika-bhaktiḥ kṛtārthaḥ saṁs tebhyaḥ praśnebhyaḥ upararāma | tataḥ paraṁ na vijijñāsitavān ||2||

**krama-sandarbhaḥ :** *na vyākhyātam.*

**viśvanāthaḥ :** tebhyaḥ praśnebhya upararāma tad uttaraṁ śrotuṁ naicchat bhaktau jātāyām anyasya jijñāsyasya vaiyarthyād iti bhāvaḥ ||2||

—o)0(o—

**|| 1.13.3-5 ||**

**taṁ bandhum āgataṁ dṛṣṭvā dharma-putraḥ sahānujaḥ |**

**dhṛtarāṣṭro yuyutsuś ca sūtaḥ śāradvataḥ pṛthā ||**

**gāndhārī draupadī brahman subhadrā cottarā kṛpī |**

**anyāś ca jāmayaḥ pāṇḍor jñātayaḥ sasutāḥ striyaḥ ||**

**pratyujjagmuḥ praharṣeṇa prāṇaṁ tanva ivāgatam |**

**abhisaṅgamya vidhivat pariṣvaṅgābhivādanaiḥ ||**

**madhvaḥ:** tat-prāṇe prasanna udatiṣṭhad iti śrutiḥ ||5||

**śrīdharaḥ :** sūtaḥ sañjayaḥ | śāradvataḥ kṛpaḥ | pṛthā kuntī ||3|| kṛpī droṇa-bhāryā | **jāmayo** jñāti-bhāryāḥ | anyāś ca striyaḥ ||4|| prāṇaṁ tanva iveti kutaścin mūrcchādi-doṣataḥ prāṇe’vasanne sati tanvaḥ karāṅghryādayoḥ niśceṣṭā bhavanti punas tasminn āvirbhūte yathottiṣṭhanti tadvat ||5||

**krama-sandarbhaḥ :** *na vyākhyātam.*

**viśvanāthaḥ:** sūtaḥ sañjayaḥ śāradvataḥ kṛpaḥ kṛpī doṇa-bhāryāyāmayo jñātir bhāryāḥ | yāmi-śabdaś ca vargādir antasthādiś ca koṣeṣu dṛṣṭaḥ prāṇaṁ mūrchchādi-doṣeṇa gata-prāyaṁ punar āgataḥ saṁlakṣya tanvaḥ kara-caraṇādikāḥ | yathā pratyudgacchanti dhṛta-sva-sva-ceṣṭā bhavanti ||3-5||

—o)0(o—

**|| 1.13.6 ||**

mumucuḥ prema-bāṣpaughaṁ virahautkaṇṭhya-kātarāḥ |

rājā tam arhayāṁ cakre kṛtāsana-parigraham ||

**śrīdharaḥ :** viraheṇa yadotkaṇṭhyaṁ tena kātarā vivaśāḥ ||6||

**krama-sandarbhaḥ :** *na vyākhyātam.*

**viśvanāthaḥ : *na vyākhyātam.***

—o)0(o—

**|| 1.13.7 ||**

taṁ bhuktavantaṁ viśrāntam āsīnaṁ sukham āsane |

praśrayāvanato rājā prāha teṣāṁ ca śṛṇvatām ||

**śrīdharaḥ :** taṁ viduram ||7||

**krama-sandarbhaḥ :** *na vyākhyātam.*

**viśvanāthaḥ :** pakṣiṇo hy apatyāni yathā atisnehena pakṣa-cchāyayā vardhayanti tadvat | pakṣe pakṣa-cchāyā pakṣa-pātaḥ | yady asmān mocitā vayaṁ tvayety arthaḥ ||7||

—o)0(o—

**|| 1.13.8 ||**

**yudhiṣṭhira uvāca—**

api smaratha no yuṣmat-pakṣa-cchāyā-samedhitān |

vipad-gaṇād viṣāgnyāder mocitā yat samātṛkāḥ ||

**śrīdharaḥ :** pakṣiṇo hy apatyāni yathātisnehena pakṣa-cchāyayā vardhayanti tadvad yuṣmat-pakṣa-pāta-ccāyayā samedhitān vardhitān no’smān kiṁ smaratha | samedhitatvam evam āha | vipad-gaṇādyasyān mocitāḥ smaḥ ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.13.9 ||**

kayā vṛttyā vartitaṁ vaś caradbhiḥ kṣiti-maṇḍalam |

tīrthāni kṣetra-mukhyāni sevitānīha bhūtale ||

**śrīdharaḥ :** vo yuṣmabhiḥ kayā vṛttyā vartitaṁ deha-vṛttiḥ kṛtā | kāni ca tīrthādīni sevitānīti ||9||

**krama-sandarbhaḥ :** *na vyākhyātam.*

**viśvanāthaḥ :** vṛttyā jīvikayā | vo yuṣmābhiḥ ||9||

—o)0(o—

**|| 1.13.10 ||**

**bhavad-vidhā bhāgavatās tīrtha-bhūtāḥ svayaṁ vibho |**

**tīrthī-kurvanti tīrthāni svāntaḥ-sthena gadābhṛtā ||**

**śrīdharaḥ :** bhavatāṁ ca tīrthāṭanaṁ na svārthaṁ kintu tīrthānugrahārtham ity āha—bhavad-vidhā iti | malina-jana-saṁparkeṇa malināni tīrthāni santaḥ punaḥ svayaṁ tīrthī-kurvanti | svāntaṁ manas-tat-sthena | svasyāntaḥ sthiteneti vā ||10||

**krama-sandarbhaḥ :** tīrtheṣu bhaktimatāṁ bhavatāṁ tīrthāṭanaṁ ca tīrthānām eva maṅgalāya sampadyata ity āha—bhavad-vidhā iti ||10||

**viśvanāthaḥ :** bhavatāṁ ca tīrthāṭanaṁ tīrthānām eva bhāgyenety āha bhavad-vidhā iti tīrthīkurvanti mahā-tīrthīkurvanti pāvanaṁ pāvanānām itivat ||10||

**—o)0(o—**

**|| 1.13.11-12 ||**

api naḥ suhṛdas tāta bāndhavāḥ kṛṣṇa-devatāḥ |

dṛṣṭāḥ śrutā vā yadavaḥ sva-puryāṁ sukham āsate ||

ity ukto dharma-rājena sarvaṁ tat samavarṇayat |

yathānubhūtaṁ kramaśo vinā yadu-kula-kṣayam ||

**madhvaḥ:** yadu-kula-kṣayam eṣyat |

śāpaṁ śrutvā brāhmaṇānām uddhavaḥ khinna-mānasaḥ |

udāsīnaṁ tathā kṛṣṇam iva suprītam eva ca ||

na śiṣyamāṇaṁ sva-kulaṁ svarṣiyāsuṁ ca keśavam |

jñātvā papraccha bhagavān svarūpaṁ tam upahvare ||

maitreyo’pi tadaivāgāj jijñāsus tattvam uttamam |

tayor adāt sa bhagavān jñānaṁ nirmalam añjasā ||

ṣaḍ-viṁśa-vatsarāt pūrvaṁ svargateḥ puruṣottamaḥ |

preṣayāmāsa ca harir uddhavaṁ badarīm anu ||

kalāpagrāmiṇāṁ vaktum etat tattvam aśeṣataḥ |

viduraṁ tīrtha-yātrāstham antarāle sa uddhavaḥ ||

dṛṣṭānaśiṣyamāṇaṁ ca kulaṁ jigamiṣuṁ harim |

kathayitvā badaryeṁ ca kalāpa-grāma-vāsinām ||

procya tattvam aśeṣeṇa vāsudeva-mukhodgatam |

ṣaḍviṁśad-varṣa-gamane punar āgatim ātmanaḥ ||

teṣām uktvā punaḥ kṛṣṇa-sannidhau vicacāra ha |

maitreya-vidurāyaitad ūcivān kṛṣṇa-coditaḥ ||

viduraḥ pāṇḍavānāṁ ca vinā yadu-vināśanam |

ṣaṭ-triṁśad-varṣataḥ pūrvaṁ jñātvāpy apriyam eva tat ||

nāvocad viduro dhīmān tasmān nāpiryam āvadet || iti pādme |

tāvac chaśāsa kṣitim eka-cakrām ekātapatrām ajitena pārtha iti copari viduraṁ cāgataṁ punar iti ca | bhārate caika-viṁśad varṣāt pūrvaṁ vidurasya yudhiṣṭhira-bhāva uktaḥ ||12||

**śrīdharaḥ :** api kiṁ sukham āsate bhavadbhiḥ kvāpi dṛṣṭāḥ śrutā vā ||11||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.13.13 ||**

nanv apriyaṁ durviṣahaṁ nṛṇāṁ svayam upasthitam |

nāvedayat sakaruṇo duḥkhitān draṣṭum akṣamaḥ ||

**śrīdharaḥ :** yadu-kula-kṣayāvarṇane kāraṇam āha—nanv iti ||13||

**krama-sandarbhaḥ :** nanv iti | atrānyo’pi duḥkha-śaṅkayā nākathayad iti jñeyam ||13||

**viśvanāthaḥ :** yadu-kula-kṣayāvarṇane kāraṇa-bhūtaṁ nīti-śāstra-vidhim āha—nanv iti ||13||

—o)0(o—

**|| 1.13.14 ||**

kañcit kālam athāvātsīt sat-kṛto devavat sukham[[97]](#footnote-98) |

bhrātur jyeṣṭhasya śreyas-kṛt sarveṣāṁ sukham āvahan ||

**śrīdharaḥ :** śreyas-kṛt tattvam upadiśan ||14||

**krama-sandarbhaḥ :** śreyaskṛt hitopadeṣṭā ||14||

**viśvanāthaḥ :** śreyaskṛt śreyaḥ kartum ||13||

—o)0(o—

**|| 1.13.15 ||**

abibhrad aryamā daṇḍaṁ yathāvad agha-kāriṣu |

yāvad dadhāra śūdratvaṁ śāpād varṣa-śataṁ yamaḥ ||

**madhvaḥ :** yoryamā daṇḍam abibhrat sa varṣa-śataṁ yāvac chūdratvaṁ babhāra |

na devānāṁ na devīnāṁ sāmastyena janir bhuvi |

aṁśāṁśenaiva jāyante sarve tv ājānajādayaḥ ||15||

**śrīdharaḥ :** nanu śudro’sau katham upadiśet | na hy asau śūdraḥ kintu yamas tad-rūpeṇāsīt | kiṁ tatra kāraṇaṁ yame cātrāgate’mutra ko daṇḍa-dhara ity apekṣāyām āha—abibhrad iti | dhṛtavān ity arthaḥ | māṇḍavyasya śāpāt | tathāhi | kvacic corān anu dhāvanto rāja-bhaṭā māṇḍavyasya ṛṣes tapaś carataḥ samīpe tān saṁprāpya tena saha nibadhyanīya rājñe nivedya tadājñayā sarvān śūlam āropayām āsuḥ | tato rājo tam ṛṣiṁ jñātvā śūlād avatārya prasādayām āsa | tato munir yamaṁ gatvā kupita uvāca kasmād ahaṁ śūlam āropita iti | tenoktaṁ tvaṁ bālye śalabhaṁ kuśāgreṇāvidhya krīḍitavān iti | tac chrutvā māṇḍavyas taṁ śaśāpa | bālye’jānato me mahāntaṁ daṇḍaṁ yatas tvaṁ kāritavān ataḥ śūdro bhaveti ||15||

**krama-sandarbhaḥ :** nanv asau yama eva viduratvena jātas tasya cāsya loke’smin śreyaskṛttvam eva śrūyate, na tu yama-loke yama-rūpeṇa daṇḍakṛttvam api | tarhi tatra daṇḍaḥ katham asaitsīt ? tatrāha—abibhrad iti | varṣāṇi katicid adhikāni śataṁ ca varṣa-śatam ||15||

**viśvanāthaḥ :** na ca dhṛtarāṣṭrādayaṁ kaniṣṭhatvān nyūno mantavyaḥ, sākṣād dharma-rājasyaiva māṇḍavya-śāpena śūdratayāvatīrṇatvāt | nanu tāvad amutra ko daṇḍa-dharaḥ ? tatrāha—abibhrat ārṣa-prayogaḥ, dhṛtavān ity arthaḥ | tathā hi kvacic caurān anudhāvanto raja-bhaṭā māṇḍavyasya tapaś carataḥ samīpe tān samprāpya tena saha nibaddhyānīya rājñe nivedya tad-ājñayā sarvān eva śūlam āropayāmāsuḥ | tato rājā tam ṛṣiṁ jñātvā śūlād avatārya prasādayāmāsa | tato munir yamaṁ gatvā kupita uvāca | kasmaḍ ahaṁ śūlam āropitaḥ ? iti | tenoktaṁ—tvaṁ bālye kuśāgreṇa śalabham āvidhya krīḍitavān iti | tat śrutva māṇḍavyas taṁ śaśāpa | bālye ajānato me mahāntaṁ daṇḍaṁ kāritavān atas tvaṁ śūdro bhaveti ||15||

—o)0(o—

**|| 1.13.16 ||**

yudhiṣṭhiro labdha-rājyo dṛṣṭvā pautraṁ kulan-dharam |

bhrātṛbhir loka-pālābhair mumude parayā śriyā ||[[98]](#footnote-99)

**śrīdharaḥ :** idānīṁ rājyasyāpakarṣaṁ nirūpayitum utkarṣaṁ nigamayati—yudhiṣṭhira iti | kulan-dharaṁ vaṁśa-dharam ||16||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.13.17 ||**

evaṁ gṛheṣu saktānāṁ pramattānāṁ tad-īhayā |

atyakrāmad avijñātaḥ kālaḥ parama-dustaraḥ ||

**śrīdharaḥ :** tad-īhayā gṛha-vyāpāreṇa pramattānām | atyakramād āyuḥ-kālo’tikrāntaḥ | yad vā, tān abhyabhavad ity arthaḥ ||17||

**krama-sandarbhaḥ :** evaṁ śrī-yudhiṣṭhirasya pālana-labdha-sukha-prakāreṇa gṛheṣu saktānāṁ pramattānāṁ janānām, na tu pāṇḍavānām |

kiṁ te kāmāḥ sura-spārhā mukunda-manaso dvijāḥ |

adhijahrur mudaṁ rājñaḥ kṣudhitasya yathetare || [bhā.pu. 1.12.6] ity ādeḥ |

ye’dhyāsanaṁ rāja-kirīṭa-juṣṭaṁ sadyo jahur bhagavat-pārśva-kāmāḥ [bhā.pu. 1.19.20] ity ādeś ca | ata eva viduro’pi dhṛtarāṣṭraṁ praty eva tathopadideśa, na tu tān pratīti ||17||

**viśvanāthaḥ :** gṛheṣu saktānām iti yudhiṣṭhirādibhyo’nyeṣām eva nindeyaṁ tātkālika-janānāṁ jñeyā | teṣāṁ kṣudhitasya yathetare [bhā.pu. 1.12.6] iti dṛṣṭāntena tādṛśa-sampad-ādiṣv api anāsaktiḥ prapañcitā ||17||

—o)0(o—

**|| 1.13.18 ||**

viduras tad[[99]](#footnote-100) abhipretya dhṛtarāṣṭram abhāṣata |

rājan nirgamyatāṁ śīghraṁ paśyedaṁ bhayam āgatam ||

**śrīdharaḥ :** abhipretya jñātvā ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.13.19 ||**

pratikriyā na yasyeha kutaścit karhicit prabho |

sa eṣa bhagavān kālaḥ sarveṣāṁ naḥ samāgataḥ ||

**madhvaḥ :** saṁhartā bhagavān viṣṇuḥ kāla ity abhidhīyate |

athavā guṇa-sarvasvaṁ kāla-śabdo vyanakti hi || iti skānde ||19||

**śrīdharaḥ :** nanu tad-pratīkāraḥ kriyatāṁ kiṁ nirgamanena tatrāha—pratikriyeti | sarveṣām iti | yaiḥ pratikartavyaṁ teṣām apīty arthaḥ ||19||

**krama-sandarbhaḥ :** *na vyākhyātam.*

**viśvanāthaḥ :** sarveṣām iti yaiḥ pratikartavyaṁ teṣām apīty arthaḥ ||

—o)0(o—

**|| 1.13.20 ||**

yena caivābhipanno’yaṁ prāṇaiḥ priyatamair api |

janaḥ sadyo viyujyeta kim utānyair dhanādibhiḥ ||

**śrīdharaḥ :** kathaṁ dhanādi-viyogaḥ soḍhuṁ śakyo’ta āha—yena ceti | abhipanno’bhigrastaḥ ||20||

**krama-sandarbhaḥ :** *na vyākhyātam.*

**viśvanāthaḥ :** yena mṛtyu-rūpeṇa kālenābhipanno grastaḥ ||20||

—o)0(o—

**|| 1.13.21 ||**

pitṛ-bhrātṛ-suhṛt-putrā hatās te vigataṁ vayam |

ātmā ca jarayā grastaḥ para-geham upāsase ||

**śrīdharaḥ :** atrāvasthānam atidainyam iti darśayan vairāgyam utpādayati—pitṛ-bhrātr iti saptabhiḥ | ātnā ca dehaḥ ||21||

**krama-sandarbhaḥ :** *na vyākhyātam.*

**viśvanāthaḥ :** vairāgyam utpādayati pitr iti saptabhiḥ ||21||

—o)0(o—

**|| 1.13.22 ||**

andhaḥ puraiva vadhiro manda-prajñāś ca sāmpratam |

viśīrṇa-danto mandāgniḥ sarāgaḥ kapham udvahan ||

***eṣa ślokaḥ na paṭhyate sarvaiḥ |***

—o)0(o—

**|| 1.13.23 ||**

aho mahīyasī jantor jīvitāśā yathā bhavān |

bhīmāpavarjitaṁ[[100]](#footnote-101) piṇḍam ādatte gṛha-pālavat ||

**śrīdharaḥ :** yena putrā hatās tena bhīmena dattaṁ piṇḍaṁ gṛha-pāla iva | gṛha-pālaḥ śvā ||23||

**krama-sandarbhaḥ :** *na vyākhyātam.*

**viśvanāthaḥ :** apavarjitaṁ dattam | gṛha-pālaḥ śvā ||23||

—o)0(o—

**|| 1.13.24 ||**

agnir nisṛṣṭo dattaś ca garo dārāś ca dūṣitāḥ |

hṛtaṁ kṣetraṁ dhanaṁ yeṣāṁ tad-dattair asubhiḥ kiyat ||

**śrīdharaḥ :** nisṛṣṭaḥ prakṣiptaḥ | garo viṣam | dūṣitā avamatāḥ tad-dattair annādibhir labdhair asubhiḥ kiyat prayojanam | na kiṁcid ity arthaḥ ||24||

**krama-sandarbhaḥ :** *na vyākhyātam.*

**viśvanāthaḥ :** tad-dattair annādibhir labdhair asubhiḥ kiyat kiṁ prayojanam ity arthaḥ ||24||

—o)0(o—

**|| 1.13.25 ||**

tasyāpi tava deho’yaṁ kṛpaṇasya jijīviṣoḥ |

paraity anicchato jīrṇo jarayā vāsasī iva ||

**śrīdharaḥ :** tasyāpi tavaivaṁ dainyam anubhavato’pi paraiti kṣīyate | ata eva bhaveti ||25||

**krama-sandarbhaḥ :** *na vyākhyātam.*

**viśvanāthaḥ :** paraiti kṣīyate | vāsasī antarīyottarīye iti dṛṣṭāntasya dvi-vacana-dṛṣṭyā dārṣṭāntikasya dehasyāpi sūkṣma-sthūla-bhedena dvitayātmakasya jīrṇatvam āndhya-bādhiryādikaṁ sūkṣma-dehasya jīrṇatvaṁ lakṣaṇaṁ valīpālitādikaṁ sthūla-dehasya ca ||25||

—o)0(o—

**|| 1.13.26 ||**

gata-svārtham imaṁ dehaṁ virakto mukta-bandhanaḥ |

avijñāta-gatir jahyāt sa vai dhīra udāhṛtaḥ ||

**śrīdharaḥ :** kiṁ-lakṣaṇo dhīra ity apekṣāyām āha | gata-svārthaṁ yaśo-dharmādi-śūnyam | mukta-bandhanas tyaktābhimānaḥ | kva gata ity avijñātā gatir yasya | sa dhīraḥ | prāpta-duḥkhasya svayaṁ sahanena mukti-prāpteḥ ||26||

**krama-sandarbhaḥ :** gata-svārtham imaṁ deham ity ādi dvaye pūrva ātura-sannyāsī | paras tu sad-vivekena bhagavac-charaṇatayā sannyāsīti tāratamyaṁ jñeyam ||26||

**viśvanāthaḥ :** gata-svārtham akṛta-kṛṣṇa-bhajanatvena śoka-moha-jarādi-vyākulam | mukta-bandhanaḥ tyakta-dhana-putrādiḥ | kva gata ? ity avijñātā gatir yasya saḥ | jahyāt kvāpi tīrthe dehaṁ bhaktyaiva yas tyajet sa dhīraḥ ||26||

—o)0(o—

**|| 1.13.27 ||**

yaḥ svakāt parato veha jāta-nirveda ātmavān |

hṛdi kṛtvā hariṁ gehāt pravrajet sa narottamaḥ ||

**śrīdharaḥ :** narottamas tu tataḥ prāg eva kṛta-pratīkāraḥ | svakāt svata eva | parataḥ paropadeśato vā ||27||

**krama-sandarbhaḥ :** *na vyākhyātam.*

**viśvanāthaḥ :** narottamas tu prāg eva kṛta-pratīkāraḥ | tal-lakṣaṇam āha—svakāt svata ev parataḥ paropadeśato va ātmavān vivekī | dhanaṁ hṛdi kṛtva vaṇik yātītivat hariṁ hṛdi kṛtvā hariṁ prāptum iti bhāvaḥ | sa narottamaḥ | tatrātura-sannyāsī dhīraḥ bhakti-vivekī narottama iti bhedaḥ ||27||

—o)0(o—

**|| 1.13.28 ||**

athodīcīṁ diśaṁ yātu svair ajñāta-gatir bhavān |

ito’rvāk prāyaśaḥ kālaḥ puṁsāṁ guṇa-vikarṣaṇaḥ ||

**madhvaḥ :** svaira-jñāta-gatiḥ vivikta-gatiḥ ||28||

**śrīdharaḥ :** tvaṁ tu narottamo nābhūḥ, ata idānīṁ dhīro bhavety āha—atheti | arvāg arvācīnaḥ | eṣyann ity arthaḥ | guṇān dhairya-dayādīn vikarṣaty ācchinattīti tathā ||28||

**krama-sandarbhaḥ :** *na vyākhyātam.*

**viśvanāthaḥ :** tvaṁ tu narottamo nābhūr evāto dhīro bhavety āha—atha iti | arvāk arvācīnaḥ eṣyan kāla ity arthaḥ | guṇaṇ dhairya-dayādīn vikarṣati ācchinattīty arthaḥ ||28||

—o)0(o—

**|| 1.13.29 ||**

evaṁ rājā vidureṇānujena

prajñā-cakṣur bodhita ājamīḍhaḥ |

chittvā sveṣu sneha-pāśān draḍhimno

niścakrāma bhrātṛ-sandarśitādhvā ||

**śrīdharaḥ :** ājamīḍho’jamīḍha-vaṁśa-jaḥ | prajñā-cakṣur andhaḥ | evaṁ bodhitaḥ san | draḍhimnaś citta-dārḍhyāt | bhrātrā sandarśito’dhvā bandha-mokṣayor mārgo yasya saḥ ||29||

**krama-sandarbhaḥ :** *na vyākhyātam.*

**viśvanāthaḥ :** bodhitaḥ mukty arthaḥ bhakti-miśra-jñānopadeśenety arthaḥ | ājamīḍhaḥ ajamīḍha-vaṁśajaḥ | draḍhimnaś citta-dārḍhyād dhetoḥ | bhraṭrā sandarśitaḥ adhvā bandha-mokṣayor mārgo yasya saḥ ||29||

—o)0(o—

**|| 1.13.30 ||**

patiṁ prayāntaṁ subalasya putrī

pati-vratā cānujagāma sādhvī |

himālayaṁ nyasta-daṇḍa-praharṣaṁ

manasvinām iva sat samprahāraḥ ||

**śrīdharaḥ :** subalasya putrī gāndhārī sādhvī suśīlā himālayaṁ prayāntaṁ patim anujagāma | nanu kathaṁ sā sukumārī himādi-duḥkha-bahulaṁ himavantaṁ gatāta āha | nyasta-daṇḍānāṁ praharṣo yasmiṁs tam | duḥkham api keṣāṁcit praharṣa-hetur bhavatītt atra dṛṣṭāntaḥ | manasvināṁ śūrāṇāṁ yuddhe saṁs tīvraḥ saṁprahāro yathā | pāṭhāntare sat-saṁprahāraṁ yuddhaṁ yatheti ||30||

**krama-sandarbhaḥ :** *na vyākhyātam.*

**viśvanāthaḥ :** subalasya putrī gāndhārī | sādhvī suśīlā | nanu sā sukumārī himādriṁ duḥkha-bahulaṁ kathaṁ gatety ata āha—nyasta-daṇḍānāṁ praharṣo yatra taṁ duḥkhakam api keṣāñcid utsāhavatāṁ praharṣa-hetur bhavatīti | atra dṛṣṭāntaḥ, manasvināṁ śūrāṇāṁ parama-sukumārāṇām api yuddhavī rāṇāṁ san utkṛṣṭaḥ samprahāro yuddham iva | sat-samprahāram iti pāṭhe klībatvam ārṣam | samprahārābhisampāta-kali-saṁsphoṭa-saṁyugāḥ ity amaraḥ ||30||

—o)0(o—

**|| 1.13.31 ||**

ajāta-śatruḥ kṛta-maitro hutāgnir

viprān natvā tila-go-bhūmi-rukmaiḥ |

gṛhaṁ praviṣṭo guru-vandanāya

na cāpaśyat pitarau saubalīṁ ca ||

**madhvaḥ :** pitarau kuntī-dhṛtarāṣṭrau | na cāpyaśyataḥ | tasya manasi teṣāṁ vipad-bhāvo babhūva | anyathā mahābhārata-virodhāt | skānde ca—

bhīma-santarjito rājñas tv anujñāṁ prāpya yatnataḥ |

dhṛtarāṣṭro vane vāsam akarod vatsara-trayam ||

viduras tad-didṛkṣārtham āgateṣu vanaṁ purā |

pāṇḍaveṣu tu rājānaṁ praviśyaikatvam āgataḥ ||

tato dāvāgninā dagdhaṁ dhṛtarāṣṭraṁ ca saubalīm |

śrutvā kuntī-carcitānte prāpuḥ pāṇḍu-sutas tadā ||

tāṁs tadā nārado vidvān śamayāmāsa dharmavit |

uktottamāṁ patiṁ teṣāṁ niṣṭhāṁ tātkālikīṁ tathā || iti ||31||

**śrīdharaḥ :** krtaṁ maitraṁ mitra-daivatyaṁ sandhyā-vandanaṁ yena | natvā saṁpūjya | pitarau vidura-dhṛtāṣṭrau ||31||

**krama-sandarbhaḥ :** *na vyākhyātam.*

**viśvanāthaḥ :** kṛtaṁ maitraṁ mitra-daivatyaṁ sandhyā-vandanādikaṁ yena saḥ | natva tilādibhiḥ sampūjyeti praviśa piṇḍīm itivad ākṣepa-labdham | nāpaśyat cakārāt na jñātavāṁś ca | pitarau dhṛtarāṣṭra-vidurau ||31||

—o)0(o—

**|| 1.13.32 ||**

tatra sañjayam āsīnaṁ papracchodvigna-mānasaḥ |

gāvalgaṇe kva nas tāto vṛddho hīnaś ca netrayoḥ |

ambā ca hata-putrārtā pitṛvyaḥ kva gataḥ suhṛt ||

**madhvaḥ :** brahmāṇḍe—

dhṛtarāṣṭre mṛte sūtaḥ sañjayaḥ pāṇḍu-sūnave |

gatiṁ śaśaṁsa kuntyāś ca gāndhārī-dhṛtarāṣṭrayoḥ || ity ādi |

pitṛvyo’pi dhṛtarāṣṭra eva | dviruktis tātparyārthā |

yatrādhikaṁ tatparatā bahu-vāram api dhruvam |

tad vadanti mahā-prājño loka-vedānusārataḥ || iti ca brahma-tarke ||32||

**śrīdharaḥ, viśvanāthaḥ :** he **gāvalgaṇe** gavalgaṇasya putra sañjaya ||32||

**krama-sandarbhaḥ :** *na vyākhyātam.*

—o)0(o—

**|| 1.13.33 ||**

api mayy akṛta-prajñe hata-bandhuḥ sa bhāryayā |

āśaṁsamānaḥ śamalaṁ gaṅgāyāṁ duḥkhito’patat ||

**śrīdharaḥ :** akṛta-prajñe manda-matau | śamalam aparādham āśaṁsamāna āśaṅkamānaḥ | bhāryayā saha ||33||

**krama-sandarbhaḥ :** apīti | śamalam asya mad-vadhātmakam api pāpaṁ bhavatv iti vāñchayety arthaḥ ||33||

**viśvanāthaḥ :** dhṛtarāṣṭraḥ śamalaṁ mat-kartṛkam aparādham āśaṁsamānaṁ yudhiṣṭhireṇa mama eko’pi putro na rakṣitas tat kiṁ me jīvitena ? iti manasānulapan nirvidyamāna ity arthaḥ | yad vā, asya mad-vadhātmakam api pāpaṁ bhavatv iti vāñchann ity arthaḥ ||33||

—o)0(o—

**|| 1.13.34 ||**

pitary uparate pāṇḍau sarvān naḥ suhṛdaḥ śiśūn |

arakṣatāṁ vyasanataḥ pitṛvyau kva gatāv itaḥ ||

**madhvaḥ :** pitṛvyau gāndhārī-dhṛtarāṣṭrau ||34||

**śrīdharaḥ :** yāvarakṣatāṁ tau | itaḥ sthānāt ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.13.35 ||**

**sūta uvāca—**

kṛpayā sneha-vaiklavyāt sūto viraha-karśitaḥ |

ātmeśvaram acakṣāṇo na pratyāhātipīḍitaḥ ||

**śrīdharaḥ :** kṛpayā sneha-vaiklavyāc cātipīḍita ātmeśvaraṁ dhṛtarāṣtram apaśyan | viraha-karśitaś ca sūtaḥ sañjayo na praty uttaram āha ||35||

**krama-sandarbhaḥ :** *na vyākhyātam.*

**viśvanāthaḥ :** kṛpayā hā vṛddhayor anāthayoḥ kiṁ bhaviṣyatīti ceto-draveṇa sambandha-hetuko yaḥ snehas tena vaiklavyāc ca ||35||

—o)0(o—

**|| 1.13.36 ||**

vimṛjyāśrūṇi pāṇibhyāṁ viṣṭabhyātmānam ātmanā |

ajāta-śatruṁ pratyūce prabhoḥ pādāv anusmaran ||

**śrīdharaḥ :** ātmanā buddhyātmanaṁ mano viṣṭabhya dhairya-yuktaṁ kṛtvā | prabhor dhṛtarāṣṭrasya ||36||

**krama-sandarbhaḥ :** *na vyākhyātam.*

**viśvanāthaḥ :** ātmanā buddhyā ātmānaṁ mano viṣṭabhya dhairya-yuktaṁ kṛtvā ||36||

—o)0(o—

**|| 1.13.37 ||**

**sañjaya uvāca—**

nāhaṁ veda vyavasitaṁ pitror vaḥ kula-nandana |

gāndhāryā vā mahā-bāho muṣito’smi mahātmabhiḥ ||[[101]](#footnote-102)

**madhvaḥ :** muṣito’smīti pralāpaḥ ||37||

**śrīdharaḥ :** gāndhāryāś ca | vyavasitaṁ niścitam |yato muṣito vañcito smīti ||37||

**krama-sandarbhaḥ :** sañjaya uvāceti kvacin nāsti | nāhaṁ vedmīty ādau,

ahaṁ vyavasitaṁ rājan pitros te kula-nandana |

na veda sādhvyā gāndhāryā muṣito’smi mahātmabhiḥ || iti kvacit pāṭhaḥ ||37||

**viśvanāthaḥ :** veda vedmi | muṣito vañcitaḥ | mannidrāsamaye te gatā iti bhāvaḥ ||37||

—o)0(o—

**|| 1.13.38 ||**

athājagāma bhagavān nāradaḥ saha-tumburuḥ |

pratyutthāyābhivādyāha sānujo’bhyarcayan munim ||

**śrīdharaḥ :** evaṁ kiṁcit kālaṁ śocati tasminn atha nārada ājagāma | atrāsti kvacit pustake pāṭhāntaraṁ[[102]](#footnote-103) tad ullaṅghya yathā-sampradāyaṁ vyākhyāyate | śoka-vegād abhyarcayann ivāha rājā natv abhyarcayat |

śokākrāntaḥ kṛpāviṣṭaḥ śraddhayā rahitaḥ pumān |  
guru-deva-dvijātīnāṁ pūjanaṁ na samācaret || iti smṛteḥ ||38||

**krama-sandarbhaḥ :** athājagāma ity ādau,

etasminn antare viprā nāradaḥ pratyadṛśyata |

vīṇāṁ tritantrīṁ dhvanayan bhagavān saha-tumburuḥ |

rāja-dattopanītārdhyaṁ pratyutthañābhinanditam |

paramāsana āsīnaṁ pauravendraḥ sma bhāṣate ||

iti puṇyāraṇya-citsukhayoḥ sammataḥ pāṭhaḥ ||38||

**viśvanāthaḥ :** śoka-vegād abhyarcayann ivāha—na tv abhyarcya ||38||

—o)0(o—

**|| 1.13.39 ||**

**yudhiṣṭhira uvāca—**

nāhaṁ veda gatiṁ pitror bhagavan kva gatāv itaḥ |

ambā vā hata-putrārtā kva gatā ca tapasvinī |

karṇadhāra ivāpāre bhagavān pāra-darśakaḥ ||

athābabhāṣe bhagavān nārado muni-sattamaḥ ||

**madhvaḥ :** kva gatāv ity adṛṣṭāpekṣayā ||39-40||

**śrīdharaḥ :** nāhaṁ veda vedmi | tapasvinī duḥkha-yuktā | apāre śokārṇave bhagavāṁs tam eva pāradarśakaḥ | ato brūhīti śeṣaḥ ||39||

**krama-sandarbhaḥ :** *na vyākhyātam.*

**viśvanāthaḥ :** apāre śokārṇave | bhagavān sarvajñas tvam ato brūhīti bhāvaḥ ||39||

—o)0(o—

**|| 1.13.41 ||**

**nārada uvāca—**

mā kañcana śuco rājan yad īśvara-vaśaṁ jagat |

lokāḥ sapālā yasyeme vahanti balim īśituḥ |

sa saṁyunakti bhūtāni sa eva viyunakti ca ||

**śrīdharaḥ :** ādāv eva yathā-vṛtta-kathane śokena mūrcchitaḥ pated iti prathamaṁ tāvac chokam upaśamayati | kañcana mā śuco māśocaḥ | na kevalaṁ tān eva | yad yasmād īśvarādhīnaṁ jagat | tad evāha—lokā iti | saṁyunakti saṁyojayati | viyunakti viyojayati ca ||41||

**krama-sandarbhaḥ :** mā kañcanety ādau hi pāratantrya-mātram uktam | tataś cedaṁ vinā pravṛttau pāratantryam uktveti pāratantrya-viśeṣoktir na ghaṭate | sa saṁyunaktīty ardhaṁ ca kvacin nāsti | kintu vahanti balim īśitur iti sthāna-dvaye pāṭhenaiva prathama-lekhaka-bhramo’yaṁ kvacit sampradāye’nuvṛtta iti lakṣyate ||41||

**viśvanāthaḥ :** ādāv eva yathāvṛtta-kathane śokena mūrcchitaḥ pated iti prathamaṁ tāvat śokam upaśamayati | mā śucaḥ mā śocaḥ tayor vicchedena sīdāmīti ced apratikāryam etat saṁyoga-viyogayor īśvarādhīnatvād ity āha—sa iti ||41||

—o)0(o—

**|| 1.13.42 ||**

yathā gāvo nasi protās tantryāṁ baddhāś ca dāmabhiḥ ||

vāk-tantyāṁ nāmabhir baddhā vahanti balim īśituḥ ||42||

**śrīdharaḥ :** gavo balīvardā nasi nāsikāyāṁ protās tantyāṁ dīrgha-tantyāṁ dāmabhir baddhāḥ svāmino baliṁ vahanti yathā | evaṁ vāk-tantyāṁ kartavyākartavya-vidhāyaka-veda-lakṣaṇāyāṁ nāmabhir brahmacārīty-ādi-varṇāśrāma-lakṣaṇair baddhāḥ parameśvarasya baliṁ tena preritāḥ sarve vahantīty arthaḥ ||42||

**krama-sandarbhaḥ :** yathā gāva iti padyaṁ kvacin nāsti | yathā krīḍety āder avatārikānusāreṇa tu svāmi-sammatam iti lakṣyate ||42||

**viśvanāthaḥ :** sa eva saṁyunaktīty uktam artha-dvayam ukta-poṣa-nyāyena sa-dṛṣṭāntaṁ krameṇāha—gāvas tantryām ekasyām eva dīrghāyāṁ rajjvāṁ sarva eva baddhāḥ tatra pṛthak dāmabhir nasi protāḥ | nanu prakṛte kā vā tantrī dāmāni vā kānīty apekṣāyām āha—vāk veda eva tantrī tasyāṁ nāmabhir brāhmaṇa-kṣatriya iti brahmacārī gṛhastha ity ādibhir eva dāmabhir baddhā balim aharahaḥ sandhyām upāsītety ādi-lakṣaṇaṁ śāsanam ||42||

—o)0(o—

**|| 1.13.43 ||**

yathā krīḍopaskarāṇāṁ saṁyoga-vigamāv iha |

icchayā krīḍituḥ syātāṁ tathaiveśecchayā nṛṇām ||

**śrīdharaḥ :** pravṛttau pāratantryam uktvā saṁyoga-viyogayor apy āha—yatheti | krīḍopaskārāṇāṁ krīḍā-sādhanānāṁ (dāru-racita-meṣādīnām) ||43||

**krama-sandarbhaḥ : *na vyākhyātam.***

**viśvanāthaḥ :** krīḍopaskarāṇāṁ krīḍā-sādhanānām akṣādīnām ||43||

—o)0(o—

**|| 1.13.44 ||**

yan manyase dhruvaṁ lokam adhruvaṁ vā na cobhayam |

sarvathā na hi śocyās te snehād anyatra mohajāt ||

**śrīdharaḥ :** īśvarādhīnatvān na śokaḥ kārya ity uktam | śoka-tattve ca vicāryamāṇo nirviṣayo’yaṁ śoka ity āha | yadyapi lokaṁ janaṁ dhruvaṁ jīva-rūpeṇa | adhruvaṁ deha-rūpeṇa | na ceti | na dhruvaṁ nāpy adhruvam | śuddha-brahmarūpeṇānirvacanīyatvena vā ubhayaṁ cij-jaḍāṁśataḥ | sarvathā caturṣv api pakṣeṣu te pitrādayo na śocyāḥ | snehād anyatra | sneha eva kevalaṁ śoka-hetuḥ sa cājñāna-mūla ity arthaḥ ||44||

**krama-sandarbhaḥ :** *na vyākhyātam.*

**viśvanāthaḥ :** īśvarādhīnatvān na śokaḥ kārya ity uktam, lokatattve tu vicāryamāṇe nirviṣayo’yaṁ śoka ity āha—yad yadi lokaṁ janaṁ dhruvaṁ jīva-rūpeṇa adhruvaṁ deha-rūpeṇa na ubhayaṁ na dhruvaṁ nāpy adhruvaṁ brahma-rūpeṇa vā śabdād ubhayaṁ ca cij-jaḍāṁśa-rūpeṇa | sarvathā caturṣv api pakṣeṣu te pitrādayo na śocyāḥ snehād anyatra vivekādau sati | sneha eva kevalaṁ śoka-hetuḥ sa cājñāna-mūla ity arthaḥ | mohajād ity anena bhagavad-bhakti-sambandhī sneho vyāvṛttaḥ | tad-utthaṁ śokaṁ tu karuṇa-rasa-sthāyi-bhāvaṁ paramopādeyaṁ manyate ||44||

—o)0(o—

**|| 1.13.45 ||**

tasmāj jahy aṅga vaiklavyam ajñāna-kṛtam ātmanaḥ |

kathaṁ tv anāthāḥ kṛpaṇā varteraṁs te ca māṁ vinā[[103]](#footnote-104) ||

**śrīdharaḥ :** tasmān māṁ vinā kathaṁ te varterann ity ātmano manaso vaiklavyaṁ vyākaulatāṁ tyaja ||45||

**krama-sandarbhaḥ :** *na vyākhyātam.*

**viśvanāthaḥ :** tasmān māṁ vinā kathaṁ te varterann iti manaso vaiklavyaṁ tyaja ||44||

—o)0(o—

**|| 1.13.46 ||**

kāla-karma-guṇādhīno deho’yaṁ pāñca-bhautikaḥ |

katham anyāṁs tu gopāyet sarpa-grasto yathā param ||

**śrīdharaḥ :** tatra tvad-dehatas teṣāṁ vṛttir etat tāvan nāstīty āha | kālo guṇa-kṣobhakaḥ | karma janma-nimittam | guṇā upādānam | tad-adhīnaḥ pāñcabhautiko jaḍas tad-vibhāge nāśavāṁś ca | sarpa-grasto’jagara-gilito yathānyaṁ na rakṣati tadvat ||46||

**krama-sandarbhaḥ :** mamāyaṁ pitrādir mayā rakṣya ity abhimāno na kartavya ity āha—kāleti ||46||

**viśvanāthaḥ :** nahi kaścid api kam api vṛtti-dānādinā rakṣituṁ prabhavatīty āha—kālaḥ sāmānyato nimittam | karma janma-nimittam | guṇā upādānaṁ tad-adhīnaḥ pāñcabhautika iti tad-vibhāge sadya eva nāśavān ity arthaḥ | ekaḥ sarpa-daṣṭaṁ gopāyituṁ naiva śaknotīty arthaḥ ||46||

—o)0(o—

**|| 1.13.47 ||**

ahastāni sahastānām apadāni catuṣ-padām |

phalgūni tatra mahatāṁ jīvo jīvasya jīvanam ||

**śrīdharaḥ :** īśvareṇa vṛttiś ca sarvataḥ sulabhaivety āha | ahastāni paśv-ādīni | upadāni tṛṇādīni | tatra teṣv ahastādiṣv api phalgūny alpāni | evaṁ jīvaḥ sarvo’pi jīvasya sarvasya jīvanaṁ jīvikā | etenaiva sarvato mṛtyu-grāsatvaṁ coktam ||47||

**krama-sandarbhaḥ :** vyāghrādibhir bhakṣite ca tasmin duḥkhaṁ na kartavyam ity āha—ahastānīti *||*47||

**viśvanāthaḥ :** ato jīvikām api īśvara eva sarveṣām eva prathamam eva vyavasthāpitavān ity āha—ahas tāni mṛgādīni | apadāni tṛṇādīni | tatrāpi mahatāṁ matsyādīnāṁ phalgūni matsyādīni | ato jīvasya jīva eva jīvikā sāhajikī | tena tapasvināṁ patra-puṣpa-phalādir īśvara-kalpitaivāniṣiddhā jīvikāsti | kim-arthaṁ tvaṁ viṣīdasīti bhāvaḥ ||47||

—o)0(o—

**|| 1.13.48 ||**

tad idaṁ bhagavān rājann eka ātmātmanāṁ sva-dṛk |

antaro’nantaro bhāti paśya taṁ māyayorudhā ||

**śrīdharaḥ :** moha-nivṛtty-arthaṁ dvaitasyāvastutvam āha | tad idam ahasta-sahastādi-rūpaṁ jagat | sva-dṛg bhagavān eva na tataḥ pṛthak | sa caika eva na tu nānā | nanu sajātīya-vijātīya-bhede pratyakṣe kuta etat tatrāha | ātmanāṁ bhoktṝṇām ātmā svarūpam | ato na sajātīya-bhedaḥ | antaro’nantaraś ca antar bahiś ca bhoktṛ-bhogya-rūpaś ca bhāti | ato na vijātīya-bhedo’pi | nanv ekaḥ kathaṁ tathā pratīyate’ta āha | māyayā bahudhā bhāti taṁ paśyeti ||48||

**krama-sandarbhaḥ :** etac ca jagat bhagavad-durvitarkya-śakti-maya-kāryatvāt tad-adhīnam evety āha—tad idam iti | māyayā durvitarkya-śaktyā bhagavān evedaṁ bhāti | etad-rūpeṇa pariṇamate | svayaṁ tu svarūpeṇaiva tiṣṭhati, cintāmaṇivat ||48||

**viśvanāthaḥ :** nanu yadīśvara-vaśaṁ jagad ity ādinā tvayoktaṁ bhagavad-adhīnaṁ sarvaṁ cet kathaṁ kāla-karma-guṇādhīno deha ity ucyate | satyam | kāla-karmādikasya sarvasya jagato bhagavac-chakti-kāryatvāt sarvaṁ bhagavān evety āha—tad idam iti | svarūpa-śaktyā ātmanāṁ jīvānām ātmā antaryāmi-rūpeṇa | sva-dṛk sva-prakāśaḥ | antaro bhoktṛ-rūpeṇa jīvaḥ | anantaro bahir-bhogya-rūpeṇa sukha-duḥkhādi | māyayeti | bhagavān eva śakti-traya-rūpeṇa bhāti | atas tam evaikaṁ māyayā śaktyā urudhā deva-tiryag-ādi-deha-rūpeṇa bahudhā ||48||

—o)0(o—

**|| 1.13.49 ||**

so’yam adya mahārāja bhagavān bhūta-bhāvanaḥ |

kāla-rūpo’vatīrṇo’syām abhāvāya sura-dviṣām ||

**śrīdharaḥ :** kvāsāv astīdṛśo mahā-māyāvī, dvārakāyām ity āha—so’yam iti | asyāṁ bhūmyām | abhavāya nāśāya ||49||

**krama-sandarbhaḥ :** so’yam adyeti | vartamāna-sāmīpye vartamānavad vā iti nyāyena sura-dviṣām abhavāyaiva kāla-rūpaḥ | svayaṁ tu paramānanda-rūpa evety arthaḥ ||49||

**viśvanāthaḥ :** kvāsāv astīdṛśo māyāvī ? dvārakāyām ity āha—so’yam iti | asyāṁ bhūmau sura-dviṣām abhāvāya nāśāya kāla-rūpas tair eva kāla-rūpatvenānubhūyamānaḥ svayaṁ tu paramānanda-rūpa evety arthaḥ ||49||

—o)0(o—

**|| 1.13.50 ||**

niṣpāditaṁ deva-kṛtyam avaśeṣaṁ pratīkṣate |

tāvad yūyam avekṣadhvaṁ bhaved yāvad iheśvaraḥ ||

**śrīdharaḥ :** tarhi śrī-kṛṣṇo’trāstīty atraivāsthāṁ mā kṛthā ity āha | tac ca devānāṁ kāryaṁ tena niṣpāditam, kevalam aśeṣaṁ pratīkṣyate | yadu-kula-kṣayam iti hṛdi-stham | tato nijaṁ dhāma yāsyati tato yūyam api gacchatety arthaḥ | tac ca bhūtam api viduravad eva nāvarṇayat ||50||

**krama-sandarbhaḥ :** avaśeṣaṁ bhavatām ākarṣaṇa-pūrvam iti hṛt-stham ||50||

**viśvanāthaḥ :** kevalam avaśeṣaṁ pratikṣata iti yadu-kulānām antardhāpanam iti hṛdi-stham | tac ca bhūtam api viduravad eva nāvarṇayat | avekṣadhvam ity asya karmāprayogād ahantāspadaṁ ca sarvam eva labhyate | tad-antardhāne śrute sati sarvam evopekṣadhvam iti bhāvaḥ ||50||

—o)0(o—

**|| 1.13.51 ||**

dhṛtarāṣṭraḥ saha bhrātrā gāndhāryā ca sva-bhāryayā |

dakṣiṇena himavata ṛṣīṇām āśramaṁ gataḥ ||

**madhvaḥ :** gamana-kāle saha-bhrātā ||51||

**śrīdharaḥ :** tad eva śokam āsthāṁ ca nivārya jijñāsave tasmai yathā-vṛttaṁ kathayati—dhṛtarāṣṭra iti ṣaḍbhiḥ | himavato dakṣiṇe bhāge ||51||

**krama-sandarbhaḥ :** *na vyākhyātam.*

**viśvanāthaḥ :** tad evaṁ śokaṁ nivārya jijñāsave tasmai yathā-vṛttaṁ kathayati—dhṛtarāṣṭra iti ṣaḍbhiḥ | dakṣiṇena dakṣiṇasyāṁ diśi ||51||

—o)0(o—

**|| 1.13.52 ||**

srotobhiḥ saptabhir yā vai svardhunī saptadhā vyadhāt |

saptānāṁ prītaye nānā[[104]](#footnote-105) sapta-srotaḥ pracakṣate ||

**śrīdharaḥ :** tad api kutrety āha—srotobhir iti | yā vai prasiddhā svardhunī sā ātmānaṁ yatra saptadhā vyadhāt | kim artham | nānā pṛthak saptabhiḥ srotobhiḥ pravāhaiḥ saptānām ṛṣīṇāṁ pratīyate | ataeva tat tīrthaṁ sapta-sroto vadanti ||52||

**krama-sandarbhaḥ :** *na vyākhyātam.*

**viśvanāthaḥ :** yā vai prasiddhā svardhunī gaṅgā sā ātmānaṁ saptadhā vyadhāt | kim-artham ? saptānām ṛṣīṇāṁ prītaye | atas tat tīrthaṁ sapta-srota eva nāma marīci-gaṅgā atri-gaṅgety ādi nānā-nāmnā vadanti ||52||

—o)0(o—

**|| 1.13.53-54 ||**

snātvānusavanaṁ tasmin hutvā cāgnīn yathā-vidhi |

ab-bhakṣa upaśāntātmā sa āste vigataiṣaṇaḥ ||

jitāsano jita-śvāsaḥ pratyāhṛta-ṣaḍ-indriyaḥ |

hari-bhāvanayā dhvasta-rajaḥ-sattva-tamo-malaḥ ||

**madhvaḥ :** asti ity ādy atītārthe sa eṣa etarhy adhyāstaḥ āsanaṁ pārthivocitam ity ādivat | suptiṅ-pada-graha-liṅga-narāṇāṁ kāla-halac svara-kartṛ-ṣaṅāṁ ca | vyatyayam icchati śāstra-kṛd eṣāṁ so’pi ca sidhyati bāhulakena iti mahā-vyākaraṇe |

vyāsādayo vartamānam atītān āgate tathā |

vyatyasyāpi vadanty addhā mohanārthaṁ durātmanām ||

paurvāparyaṁ yato naiva sadaiva parivartanāt |

ataś ca vyatyād etad vadanti jñāna-cakṣuṣaḥ || iti brāhme ||53||

**śrīdharaḥ :** tatra tena kṛtam aṣṭāṅga-yogam āha —snātveti caturbhiḥ | tatra snānaṁ homo’b-bhakṣaṇaṁ ceti niyamā uktāḥ | bhakṣa-sthāne apāṁ svīkārād ab-bhakṣaḥ | upaśānta ātmā yasya saḥ | vigatāḥ putrādy-eṣaṇā yasmād iti yamā uktāḥ ||53||

jitāsana ity ādinā āsana-prāṇāyāma-pratyāhārā uktāḥ | hari-bhāvanayeti dhāraṇoktā | dhvastā rajaḥ-sattva-tamo-rūpā malā yasyeti phalato dhyānam uktam ||54||

**krama-sandarbhaḥ :** *na vyākhyātam.*

**viśvanāthaḥ :** tena kṛtam aṣṭāṅga-yogam āha—snātveti caturbhiḥ | tatra snānaṁ homo’b-bhakṣaṇaṁ ca niyamā uktāḥ | upaśāntātmā vigataiṣaṇa iti yamaḥ | jitāsana ity ādinā āsana-prāṇāyāma-pratyāhārāḥ | hari-bhāvanayeti dhāraṇā-dhyāne ukte ||54||

—o)0(o—

**|| 1.13.55-56 ||**

vijñānātmani saṁyojya kṣetrajñe pravilāpya tam |

brahmaṇy ātmānam ādhāre ghaṭāmbaram ivāmbare ||

dhvasta-māyā-guṇodarko niruddha-karaṇāśayaḥ |

nivartitākhilāhāra āste sthāṇur[[105]](#footnote-106) ivācalaḥ ||

**madhvaḥ :** vijñānātmā viriñco’yaṁ yas tasmiṁ līyate jagat |

yādāṁsi sāgare yadvat sa-kṣetrajñe janārdane ||

hṛdisthe ca sa ca vyāpte svātmany ekībhavaty uta |+++

**śrīdharaḥ :** samādhim āha—vijñāneti dvābhyām | ātmānaṁ mano’haṅkārāspadaṁ sthūla-dehād viyojya vijñānātmany buddhau saṁyojyaikī-kṛtya taṁ ca vijñānātmānaṁ dṛṣyāṁśād viyojya kṣetra-jñe draṣṭari pravilāpya taṁ ca kṣetra-jñaṁ draṣṭr-aṁśād viyojyādhāre āśraya-saṁjñe brahmaṇi pravilāpya | ghaṭāmbaraṁ ghaṭopādher viyojya yathā mahākāśe pravilāpyate tadvat ||55||

vyutthānābhāvam āha—dhvasteti | antar guṇa-kṣobhād vā bahir indriya-vikṣepād vā vyutthānaṁ bhavet, tad ubhayaṁ tasya nāsti | yato dhvasto māyā-guṇānām udarka uttara-phalaṁ vāsanā yasya saḥ | niruddhāni karaṇāni cakṣur-ādīny āśayo manaś ca yasya saḥ | ataeva nivartito’khila āhāro bhojyam indriyair viṣayāharaṇaṁ vā yena saḥ | sthāṇur iva niścala āste ||56||

**krama-sandarbhaḥ :** ātmānam ahaṅkārāspadaṁ sūkṣma-dehaṁ sthūla-dehād viyojya kṣetrajñe deha-dvayābhimāny-avastha-jīve pravilāpya taṁ ca kṣetrajñaṁ vijñānātmani śuddha-jīva-svarūpe pravilāpya taṁ ca brahmaṇi saṁyojya | ghaṭāmbaram iti cid-rūpatvenaivābhedāṁśe dṛṣṭānta iti jñeyam ||55||

**viśvanāthaḥ :** vijñāneti | sva-deha-gatāni bhūtāni krameṇa kāraṇeṣu praveśya ātmānam ahaṅkāraṁ vijñānātmani mahat-tattve saṁyojya saṁyuktaṁ bhāvayitvā taṁ ca vijñānātmānaṁ kṣetrajñe jīve pravilāpya saṁyuktaṁ vibhāvyety arthaḥ | taṁ ca kṣetrajñaṁ brahmaṇi saṁyojya ātmānaṁ sva-deha-stham antaryāminam ādhāre āśraya-tattve bhagavaty aṁśini saṁyuktaṁ vibhāvya | nanv antaryāmi-bhagavator aikyam eva prasiddham | satyam aikye’pi aupacāriko bhedo vivakṣita eveti sa-dṛṣṭāntam āha—ghaṭāmbaram ivāmbara iti | upādhistham ākāśaṁ nirupādhāv ākāśe iva | tayoś ca ghātākāśa-mahākāśayoḥ vastutaḥ sarva-vyāpakatvād aikyam evety arthaḥ | vyutthānābhāvam āha dhvasteti | antarguṇa-kṣobhād vā bahir indriya-vikṣepād vā vyutthānaṁ bhavet | tad ubhayaṁ tasya nāsti yato dhvastā māyāyā guṇānām udarka uttara-phalaṁ vāsanā yasya saḥ | ata eva nirudhyety ādi ||55-56||

—o)0(o—

**|| 1.13.57 ||**

tasyāntarāyo maivābhūḥ sannyastākhila-karmaṇaḥ |

sa vā adyatanād rājan parataḥ pañcame’hani |

kalevaraṁ hāsyati svaṁ tac ca bhasmī-bhaviṣyati ||

**śrīdharaḥ :** tathā-bhūtam apy ānetum udyataṁ praty āha—tasyeti | antarāyo vighnaḥ | maivābhūr ity aḍ-āgamaś chāndasaḥ | darśanam api tāvat kuryām ity udyataṁ praty āha | sa vai adyatamād ahnaḥ parata uttaratra | svaṁ svādhīnam | tarhi tad-dāhārthaṁ gamiṣyāmi nety āha tac ceti ||57||

**krama-sandarbhaḥ : *na vyākhyātam.***

**viśvanāthaḥ :** tathābhūtam apy ānetum udyataṁ pratyāha—tasyeti | antarāyo vidhno maivābhūḥ | aḍ-āgamaś chāndasaḥ | tad-darśanam api tāvat kuryām ity udyataṁ pratyāha—sa vā iti | tarhi tad-dāhārthaṁ gamiṣyaṁi nety āha—tac ceti ||57||

—o)0(o—

**|| 1.13.58 ||**

dahyamāne’gnibhir dehe patyuḥ patnī sahoṭaje |

bahiḥ sthitā patiṁ sādhvī tam agnim anu vekṣyati ||

**śrīdharaḥ :** tarhi gāndhāry-ānayanāya gamiṣyāmi nety āha | patyur dehe **sahoṭaje** parṇa-śālā-sahite yogāgninā saha gārhapatyādibhir **dahyamāne** tasya **patnī** **bahiḥ sthitā** satī taṁ patim **anv agniṁ vekṣyati** pravekṣyati ||58||

**krama-sandarbhaḥ :** *na vyākhyātam.*

**viśvanāthaḥ :** tarhi gāndhāryānayanāya gamiṣyāmi netyāha—patyur dehe sahoṭaje parṇaśālā-sahite agnibhiḥ yogāgni-gārhapatyādibhir dahyamāne tasya patnī bahiḥ-sthitā patim anu agniṁ vekṣyati pravekṣyati ||58||

—o)0(o—

**|| 1.13.59 ||**

viduras tu tad āścaryaṁ niśāmya kuru-nandana |

harṣa-śoka-yutas tasmād gantā tīrtha-niṣevakaḥ ||

**śrīdharaḥ :** tarhi vidurānayanārthaṁ gantavyam eva nety āha | viduras tu tan niśāmya dṛṣṭvā bhrātuḥ sugatyā harṣas tan-mṛtyunā śokaś ca tābhyāṁ yuktas tasmāt sthānāt tīrthāni sevituṁ gantā gamiṣyati ||59||

**krama-sandarbhaḥ :** vidura iti | harṣo’yaṁ dhṛtarāṣṭrasya sad-gati-prāpter harṣa-prāya eva jñeyaḥ | śokas tu mūlato yaḥ, sa eva jñeyaḥ ||59||

**viśvanāthaḥ :** tarhi vidurānayanārthaṁ gantavyam eva nety āha—viduras tu tan niśāmya dṛṣṭvā | tan-muktyā harṣaḥ loka-vyavahāreṇa śokaś ca | tasmāt sthānāt tīrthāni niṣevituṁ gantā gamiṣyati | atra bhaktāparādhini dhṛtarāṣṭre vidurasya tādṛśa-kṛpābhāvān muktir evābhūn na tu prema-bhaktir iti jñeyam ||59||

—o)0(o—

**|| 1.13.60 ||**

ity uktvāthāruhat svargaṁ nāradaḥ saha-tumburuḥ |

yudhiṣṭhiro vacas tasya hṛdi kṛtvājahāc chucaḥ ||

**śrīdharaḥ :** śucaḥ śokān ||60||

**krama-sandarbhaḥ :** *na vyākhyātam.*

**viśvanāthaḥ :** ity uktvā samādadhe | atha ruhat śucaḥ śokān ||60||

iti sārārtha-darśinyāṁ harṣiṇyāṁ bhakta-cetasām |

trayodaśo’pi prathame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

śrī-nārada-vākyaṁ nāma

trayodaśo’dhyāyaḥ |

||1.13||

**(1.14)**

### caturdaśo’dhyāyaḥ

## yudhiṣṭhira-vitarko nāma

**|| 1.14.1-2 ||**

**sūta uvāca—**

samprasthite dvārakāyāṁ jiṣṇau bandhu-didṛkṣayā |

jñātuṁ ca puṇya-ślokasya kṛṣṇasya ca viceṣṭitam ||

vyatītāḥ katicin māsās tadā nāyāt tato’rjunaḥ |

dadarśa ghora-rūpāṇi nimittāni kurūdvahaḥ ||

**madhvaḥ :** māsa-śabdenāhāny ucyante | tathā hi mahābhārate—

ahaṁ tu māsa-śabdoktaṁ yatra cintyāyutaṁ vrajet |

evaṁ vatsaratādyaṁ ca viparīte viparyayaḥ || iti nāma-mahodadhau ||2||

**śrīdharaḥ :**

caturdaśo tv ariṣṭāni dṛṣṭvā rājā viśaṅkitaḥ |  
aśṛṇod arjunāt kṛṣṇa-tirodhānam atīryate ||

kṛṣṇasya ceti ca-kāreṇābhiprāyaṁ ca jñātum ||1|| katicit sapta | tadā kālātikrame’pi tato dvārakāto **nāyāt** nāgataḥ | **nimittāny** utpātān | **kurūdvaho** yudhiṣṭhiraḥ ||2||

**krama-sandarbhaḥ :** samprasthita iti | **aśvamedhārthaṁ** śrī-kṛṣṇasya punar āgamanāntaram iti jñeyam ||1|| dadarśeti | vidurāgamanāt pūrvaṁ paraṁ ca vṛttam iti jñeyam ||2||

**viśvanāthaḥ :**

caturdaśe nṛpo’paśyad ariṣṭāni bahūni yat |

viveda tat-phalaṁ dṛṣṭvaivārjunaṁ khinnam āgatam ||

kṛṣṇasya ceti ca-kāreṇābhiprāyaṁ ca jñātum ||1|| katicit sapta | nimittāni duḥkha-kāraṇāni ||2||

—o)0(o—

**|| 1.14.3 ||**

kālasya ca gatiṁ raudrāṁ viparyasta-rtu-dharmiṇaḥ |

pāpīyasīṁ nṛṇāṁ vārtāṁ krodha-lobhānṛtātmanām ||

**śrīdharaḥ : raudrāṁ** ghorām | tad evāha | **viparyastā ṛtu-dharmā** yasmiṁs tasya | **vārtāṁ** jīvikām | **krodha-lobhānṛtair** yukta **ātmā** yeṣām ||3||

**krama-sandarbhaḥ :** *na vyākhyātam.*

**viśvanāthaḥ : viparyastā ṛtu-dharmā** yasmin tasya | **vārtāṁ** jīvikām | **pāpīyasīm** atipāpavatīm ||3||

—o)0(o—

**|| 1.14.4 ||**

jihma-prāyaṁ vyavahṛtaṁ śāṭhya-miśraṁ ca sauhṛdam |

pitṛ-mātṛ-suhṛd-bhrātṛ- dam-patīnāṁ ca kalkanam ||

**śrīdharaḥ : jihma-prāyaṁ** kapaṭa-bahulam | **vyavahṛtaṁ** vyavahāram | **śāṭhyaṁ** vañcanaṁ tan-**miśraṁ sauhṛdaṁ** sakhyam | **pitr**-ādīnāṁ sva-pratiyogibhiḥ **kalkanaṁ** kalahādi ||4||

**krama-sandarbhaḥ :** *na vyākhyātam.*

**viśvanāthaḥ : kalkanaṁ** kalahādi ||4||

—o)0(o—

[[106]](#footnote-107)**|| 1.14.5 ||**

nimittāny atyariṣṭāni kāle tv anugate nṛṇām |

lobhādy-adharma-prakṛtiṁ dṛṣṭvovācānujaṁ nṛpaḥ ||

**śrīdharaḥ :** atyariṣṭāny atyantam aśubhāni dṛṣṭvā | nṛṇāṁ lobhādy-adharma-prakṛtiṁ ca dṛṣṭvā | anujaṁ bhīmam ||5||

**krama-sandarbhaḥ :** *na vyākhyātam.*

**viśvanāthaḥ :** sarvatra hetuḥ anugate kāle sva-samaye anuprāpte sati lobhādy-adharma-rūpāṁ prakṛtiṁ svabhāvam | anujaṁ bhīmam ||5||

—o)0(o—

**|| 1.14.6 ||**

**yudhiṣṭhira uvāca—**

sampreṣito dvārakāyāṁ jiṣṇur bandhu-didṛkṣayāj |

ñātuṁ ca puṇya-ślokasya kṛṣṇasya ca viceṣṭitam ||

*na kenāpi vyākhyātam |*

—o)0(o—

**|| 1.14.7 ||**

gatāḥ saptādhunā māsā bhīmasena tavānujaḥ |

nāyāti kasya vā hetor nāhaṁ vededam añjasā ||

**śrīdharaḥ :** veti vitarke | kasmād dhetor nāyātīty āha na vedmi ||7||

**krama-sandarbhaḥ, viśvanāthaḥ :** *na vyākhyātam.*

—o)0(—

**|| 1.14.8 ||**

api devarṣiṇādiṣṭaḥ sa kālo’yam upasthitaḥ |

yadātmano’ṅgam ākrīḍaṁ bhagavān utsisṛkṣati ||

**madhvaḥ :** aṅga-pṛthivīm |

yadā tyāgādir ucyeta pṛthivyādy-aṅga-kalpanā |

tadā jñeyā na hi svāṅgaṁ kadācid viṣṇur utsṛjet || iti brahma-tarke ||8||

**śrīdharaḥ :** api kim | yadā ātmana ākrīḍaṁ krīḍā-sādhanam aṅgaṁ manuṣya-nāṭyam utsraṣṭum icchati sa kālaḥ prāptaḥ ||8||

**krama-sandarbhaḥ :** apīti | aṅgaṁ svadhāma-gamanena virād-rūpaṁ tyakṣyatīty arthaḥ *||*8||

**viśvanāthaḥ :** yad ātmano’ṅgam iti yudhiṣṭhirasya bandhu-śokānurūpaivoktir na tu siddhaṇta-sparśinī | sarasvatī tu tan-mukhe samucitam evāha yad ātmano’ṅgam aṁśa-rūpaṁ nārāyaṇam utsisṛkṣati ūrdhvaṁ vaikuṇṭhaṁ prati sisṛkṣati prasthāpayitum icchati | kīdṛśam aṅgam ā īṣad eva krīḍā yasmiṁs tam ||8||

—o)0(o—

**|| 1.14.9 ||**

yasmān naḥ sampado rājyaṁ dārāḥ prāṇāḥ kulaṁ prajāḥ |

āsan sapatna-vijayo lokāś ca yad-anugrahāt ||

**śrīdharaḥ :** asmākaṁ sarva-puruṣārthatve hetuḥ śrī-kṛṣṇo’tas tad-viyogaṁ vināniṣṭaṁ na syād ity āśayenāha | yasmād śrī-kṛṣṇād dhetoḥ | etac copariṣṭād arjunaḥ spaṣṭī-kariṣyati | lokāś ca yajña-karaṇānurūpā yasyānugrahāt ||9||

**krama-sandarbhaḥ :** yasmād iti | yasyānugraha-mātrāl lokāś ca vaśīkṛtā āsan ||9||

**viśvanāthaḥ :** śrī-kṛṣṇāviyogaṁ vinaitādṛśam ariṣṭaṁ na syād ity āśayenāha yasmād ity ādi | lokāḥ yajñādi-prāpyāḥ ||9||

—o)0(o—

**|| 1.14.10 ||**

paśyotpātān nara-vyāghra divyān bhaumān sadaihikān |

dāruṇān śaṁsato’dūrād bhayaṁ no buddhi-mohanam ||

**śrīdharaḥ :** adūrāt saṁnihitam | no’smākam | āśaṁsata utpātān ||10||

**krama-sandarbhaḥ :** bhayaṁ śaṁsataḥ kathayata utpātān |*|*10||

**viśvanāthaḥ :** bhayaṁ śaṁsataḥ sūcayataḥ ||10||

—o)0(o—

**|| 1.14.11 ||**

ūrv-akṣi-bāhavo mahyaṁ sphuranty aṅga punaḥ punaḥ |

vepathuś cāpi hṛdaye ārād dāsyanti vipriyam ||

**śrīdharaḥ :** daihikān āha—ūrv iti | ūrv-ādayo vāmāḥ sphuranti | vepathuḥ kampaś ca hṛdaye vartate | ete mahyam ārāt sannihitaṁ vipriyaṁ dāsyanti ||11||

**krama-sandarbhaḥ :** *na vyākhyātam.*

**viśvanāthaḥ :** daihikānutpātān āha ūrv iti | vāmā ity arthaḥ, bahu-vacanam ārṣam ||11||

—o)0(o—

**|| 1.14.12 ||**

śivaiṣodyantam ādityam abhirauty analānanā |

mām aṅga sārameyo’yam abhirebhaty abhīruvat ||

**śrīdharaḥ :** bhaumān āha sārdhais tribhiḥ | **śivā** kroṣṭrī **udyantam** **ādityam abhirauty** udyat-sūryābhimukhaṁ krośati | analānanā agniṁ mukhena vamantī | **aṅga** he bhīma | **mām** abhilakṣya sārameyaḥ śvābhirauti plutaṁ bhaṣati | **abhīruvan** niḥśaṅkam ||12||

**krama-sandarbhaḥ :** *na vyākhyātam.*

**viśvanāthaḥ :** bhaumān āha—śivā kroṣṭrī ādityam abhi udyat-sūryābhimukhaṁ krośati | analānanā agniṁ mukhena vamantī | aṅga he mīma! mām abhivīkṣya sārameyaḥ śvā plutaṁ rauti roditi ||12||

—o)0(o—

**|| 1.14.13 ||**

śastāḥ kurvanti māṁ savyaṁ dakṣiṇaṁ paśavo’pare |

vāhāṁś ca puruṣa-vyāghra lakṣaye rudato mama ||

**śrīdharaḥ :** śastā gavādayo māṁ svayaṁ vāmaṁ kurvanti | apare gardabhādyāḥ pradakṣiṇaṁ kurvanti | vāhān aśvān ||13||

**krama-sandarbhaḥ :** śastā iti | mama vāhān ity anvayaḥ ||13||

**viśvanāthaḥ :** śastāḥ gavādayaḥ | savyaṁ vāmam | apare gardabhādyāḥ pradakṣiṇam | vāhān aśvān ||13||

—o)0(o—

**|| 1.14.14 ||**

mṛtyu-dūtaḥ kapoto’yam ulūkaḥ kampayan manaḥ |

pratyulūkaś ca kuhvānair[[107]](#footnote-108) viśvaṁ vai śūnyam icchataḥ ||

**madhvaḥ :** agnau padaṁ karoti | yad ulūko vadati | mogham etad yataḥ kapotaḥ padam agne kṛpoti iti śrutiḥ ||14||

**śrīdharaḥ :** ayaṁ kapoto mṛty-dūto mṛtyu-sūcakaḥ | ulūko ghūkaḥ | pratyūlukas tat-pratipakṣo dhūkaḥ kāko vā | kuhvānaiḥ kutsita-śabdair viśvaṁ śūnyaṁ kartum icchataḥ ||14||

**krama-sandarbhaḥ :** ulūkas tathā tat-pratipakṣo’nya ulūkaś ca yo yo manaḥ kampayan vartate, tau dvāv anidrau santau ||14||

**viśvanāthaḥ :** pratyulūkaḥ ulūka-pratipakṣo ghūkaḥ kāko vā ||14||

—o)0(o—

**|| 1.14.15 ||**

dhūmrā diśaḥ paridhayaḥ kampate bhūḥ sahādribhiḥ |

nirghātaś ca mahāṁs tāta sākaṁ ca stanayitnubhiḥ ||

**śrīdharaḥ :** dhūmrā dhūmarā diśaḥ paridhayo’gnim eva lokam āvṛṇvanti | divyān āha sārdhābhyām | nirghāto nirabhra-vajra-pātaḥ | stanayitnavo’tra garjitāni taiḥ saha ||15||

**krama-sandarbhaḥ :** diśaḥ, sūryādi-paridhayaś ca, dhūmrāḥ ||15|

**viśvanāthaḥ :** dhūmrā dhūmra-varṇā diśaḥ paridhayaḥ paridhi-tulyāḥ | nirghātaḥ ākasmika-ghora-śabdaḥ | stanayitnavo nirabhra-garjitāni ||15||

—o)0(o—

**|| 1.14.16 ||**

vāyur vāti khara-sparśo rajasā visṛjaṁs tamaḥ |

asṛg varṣanti jaladā bībhatsam iva sarvataḥ ||

**śrīdharaḥ :** tamo viśeṣeṇa sṛjan | asṛg raktam ||16||

**krama-sandarbhaḥ :** bībhatsaṁ bībhatsitavyaṁ yathā syāt tathā | iveti vākyālaṅkāraḥ ||16||

**viśvanāthaḥ :** tamo’ndham | viśeṣeṇa sṛjan | asṛk raktam ||16||

—o)0(o—

**|| 1.14.17 ||**

sūryaṁ hata-prabhaṁ paśya graha-mardaṁ mitho divi |

sasaṅkulair bhūta-gaṇair jvalite iva rodasī ||

**śrīdharaḥ :** grahāṇāṁ mardaṁ yuddham | bhūtā rudrānucarās teṣāṁ gaṇaiḥ saṅkulair vyāmiśraiḥ prāṇibhiḥ sahitaiḥ | rodasī dyāvāpṛthivyau jvalite pradīpte iva ca paśyati ||17||

**krama-sandarbhaḥ :** sa-saṅkulair ity atra sa iti | sa eva tvam ity arthaḥ ||17||

**viśvanāthaḥ :** sa-saṅkulaiḥ prāṇy-antara-sahitaiḥ rodasī dyāvāpṛthivyau ||17||

—o)0(o—

**|| 1.14.18 ||**

nadyo nadāś ca kṣubhitāḥ sarāṁsi ca manāṁsi ca |

na jvalaty agnir ājyena kālo’yaṁ kiṁ vidhāsyati ||

**śrīdharaḥ :** punar bhaumān āha—nadya iti sārdhais tribhiḥ | prāṇināṁ manāṁsi ca ||18||

**krama-sandarbhaḥ :** *na vyākhyātam.*

**viśvanāthaḥ :** punar bhaumān āha nadya iti ||18||

—o)0(o—

**|| 1.14.19 ||**

na pibanti stanaṁ vatsā na duhyanti ca mātaraḥ |

rudanty aśru-mukhā gāvo na hṛṣyanty ṛṣabhā vraje ||

**śrīdharaḥ :** duhyantīti karma-kartary ārṣam | na prasnuvantīty arthaḥ ||19||

**krama-sandarbhaḥ :** *na vyākhyātam.*

**viśvanāthaḥ :** na duhyantīti karma-kartary ārṣam, na prasnuvantīty arthaḥ ||19||

—o)0(o—

**|| 1.14.20 ||**

daivatāni rudantīva svidyanti hy uccalanti ca |

ime jana-padā grāmāḥ purodyānākarāśramāḥ |

manya etair mahotpātair nūnaṁ bhagavataḥ padaiḥ ||

**śrīdharaḥ :** daivatāni pratimāḥ | aghaṁ duḥkham ||20||

**krama-sandarbhaḥ :** *na vyākhyātam.*

**viśvanāthaḥ :** daivatāni pratimāḥ ||20||

—o)0(o—

**|| 1.14.21 ||**

bhraṣṭa-śriyo nirānandāḥ kim aghaṁ darśayanti naḥ |

ananya-puruṣa-śrībhir[[108]](#footnote-109) hīnā bhūr hata-saubhagā ||

**śrīdharaḥ :** etair mahotpātaiḥ kā | na vidyate’nyeṣu puruṣeṣu śrīr vjrāṅkuśādi-śobhā yeṣāṁ tair bhagavataḥ padair hīnā bhūr ity ahaṁ manye ||21||

**krama-sandarbhaḥ :** *na vyākhyātam.*

**viśvanāthaḥ :** etaiḥ kṛtvā na vidyate anyeṣu puruṣeṣu śrīr vajrāṅkuśādi-śobhā yeṣāṁ tair bhagavataḥ padair hīnā bhūr ity ahaṁ manye ||21||

—o)0(o—

**|| 1.14.22 ||**

iti cintayatas tasya dṛṣṭāriṣṭena cetasā |

rājñaḥ pratyāgamad brahman yadu-puryāḥ kapi-dhvajaḥ ||

**śrīdharaḥ :** tasya rājña ity evaṁ dṛṣṭāny ariṣṭāni yena tena cetasā cintayantaḥ sataḥ ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.14.23 ||**

taṁ pādayor nipatitam ayathā-pūrvam āturam |

adho-vadanam ab-bindūn sṛjantaṁ nayanābjayoḥ ||

**śrīdharaḥ :** ayathāpūrvaṁ nipatitam | tad evāha—āturam ityādi | apāṁ bindūn aśrūṇi netrebhyāṁ visṛjantam ity arthaḥ ||23||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.14.24 ||**

vilokyodvigna-hṛdayo vicchāyam anujaṁ nṛpaḥ |

pṛcchati sma suhṛn madhye saṁsmaran nāraderitam ||

**śrīdharaḥ :** udviganaṁ kampitaṁ hṛdayaṁ yasya saḥ | vicchāyaṁ vigata-kāntim ||24||

**krama-sandarbhaḥ :** *na vyākhyātam.*

**viśvanāthaḥ :** vicchāyaṁ vigata-kāntim ||24||

—o)0(o—

**|| 1.14.25 ||**

**yudhiṣṭhira uvāca—**

kaccid ānarta-puryāṁ naḥ sva-janāḥ sukham āsate |

madhu-bhoja-daśārhārha- sātvatāndhaka-vṛṣṇayaḥ ||

**śrīdharaḥ :** svajanā bāndhavāḥ ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.14.26 ||**

śūro mātāmahaḥ kaccit svasty āste vātha māriṣaḥ |

mātulaḥ sānujaḥ kaccit kuśaly ānakadundubhiḥ ||

**śrīdharaḥ :** kiṁ vakṣyatīti śaṅkyā vyavahita-krameṇa pṛcchati—śūra ity ādinā | **māriṣo** manyo **mātāmahaḥ** **śūro** nāma yādavaḥ kuntyāḥ pitā | **ānaka-dundubhir** vasudevaḥ ||26||

**krama-sandarbhaḥ :** *na vyākhyātam.*

**viśvanāthaḥ : māriṣo** mānyaḥ ||26||

—o)0(o—

**|| 1.14.27 ||**

**sapta sva-sāras tat-patnyo mātulānyaḥ sahātmajāḥ |**

**āsate sasnuṣāḥ kṣemaṁdevakī-pramukhāḥ svayam ||**

**śrīdharaḥ :** svasāraḥ parasparam | vasudeva-kṣameṇa tāsām api kṣemaṁ pṛṣṭam eva, tathāpi pṛthak pṛcchati—svayam iti ||27||

**krama-sandarbhaḥ :** *na vyākhyātam.*

**viśvanāthaḥ :** svasāraḥ parasparaṁ bhaginyaḥ ||27||

—o)0(o—

**|| 1.14.28 ||**

kaccid rājāhuko jīvaty asat-putro’sya cānujaḥ |

hṛdīkaḥ sasuto’krūro jayanta-gada-sāraṇāḥ ||

**śrīdharaḥ :** āhuka ugrasenaḥ | asan putro yasya | ata eva jīva-mātram eva pṛṣṭam | anujaś ca devakaḥ | hṛdīkaḥ sutaḥ kṛtavarmā | jayantādayaḥ kṛṣṇa-bhrātaraḥ ||

**krama-sandarbhaḥ :** asan kṛṣṇa-dveṣī putro yasya saḥ | tādṛśa-putratvād adyāpi lajjito’sau kadācid dehaṁ vā tyaktavān ity abhiprāyeṇa jīvatīty uktam |||28||

**viśvanāthaḥ :** āhukaḥ ugrasenaḥ | asan putro yasya ata eva jīvana-mātraṁ pṛṣṭam | anujo devakaḥ | hṛdīka-sutaḥ kṛtavarmā | jayantādayaḥ kṛṣṇa-bhrātaraḥ ||28||

—o)0(o—

**|| 1.14.29 ||**

āsate kuśalaṁ kaccid ye ca śatrujid-ādayaḥ |

kaccid āste sukhaṁ rāmo bhagavān sātvatāṁ prabhuḥ ||

*na katamena vyākhyātam.*

—o)0(o—

**|| 1.14.30 ||**

pradyumnaḥ sarva-vṛṣṇīnāṁ sukham āste mahā-rathaḥ |

gambhīra-rayo’niruddho vardhate bhagavān uta ||

**śrīdharaḥ :** sarva-vṛṣṇīnāṁ madhye mahārathaḥ | gambhīra-rayo yuddhe mahā-vegaḥ | vardhate modata ity arthaḥ ||30||

**krama-sandarbhaḥ :** *na vyākhyātam.*

**viśvanāthaḥ :** gambhīrayaḥ yuddhe mahāvegaḥ ||30||

—o)0(o—

**|| 1.14.31 ||**

suṣeṇaś cārudeṣṇaś ca sāmbo jāmbavatī-sutaḥ |

anye ca kārṣṇi-pravarāḥ saputrā ṛṣabhādayaḥ ||

**śrīdharaḥ :** kṛṣṇasyāpatyāni kārṣṇayas teṣāṁ pravarāḥ ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.14.32 ||**

tathaivānucarāḥ śaureḥ śrutadevoddhavādayaḥ |

sunanda-nanda-śīrṣaṇyā ye cānye sātvatarṣabhāḥ ||

**śrīdharaḥ, viśvanāthaḥ :** sunanda-nandanau śīrṣṇyau mukhyau yeṣāṁ te ||32||

**krama-sandarbhaḥ :** *na vyākhyātam.*

—o)0(o—

**|| 1.14.33 ||**

api svasty āsate sarve rāma-kṛṣṇa-bhujāśrayāḥ |

api smaranti kuśalam asmākaṁ baddha-sauhṛdāḥ ||

*na katamena vyākhyātam.*

—o)0(o—

**|| 1.14.34 ||**

bhagavān api govindo brahmaṇyo bhakta-vatsalaḥ |

kaccit pure sudharmāyāṁ sukham āste suhṛd-vṛtaḥ ||

**madhvaḥ :** yathānyeṣāṁ sukhaṁ bhaviṣyati tathā | nitya-sukhatvād dhareḥ |

atyuttamānāṁ kuśala-praśno loka-sukhecchayā |

nityadāpta-sukhatvāt tu na teṣāṁ yujyate kvacit || iti nāradīye ||34||

**śrīdharaḥ :** bhagavati sukham āsta iti praśnasyānaucityam āśaṅkyāha—pura ity ādi ||34||

**krama-sandarbhaḥ :** *na vyākhyātam.*

**viśvanāthaḥ :** bhagavati kuśala-praśnasyānaucityam āśaṅkyāha—pura iti ||34||

—o)0(o—

**|| 1.14.35 ||**

maṅgalāya ca lokānāṁ kṣemāya ca bhavāya ca |

āste yadu-kulāmbhodhāv ādyo’nanta-sakhaḥ pumān ||

**śrīdharaḥ :** bhagavato’trāvasthāne hi lokānāṁ maṅgalaṁ nānyathety āśayenāha caturbhiḥ | maṅgalāya śubhāya | kṣemāya labdha-pālanāya | bhavāyodbhavāya | ananta-sakho bala-bhadra-sahāyaḥ ||35||

**krama-sandarbhaḥ :** *na vyākhyātam.*

**viśvanāthaḥ :** maṅgalāya premap-radānāya | kṣemāya keṣāñcit mukti-dānāya | bhavāya sampade ca | ananta-sakhaḥ balabhadra-sahāyaḥ ||35||

—o)0(o—

**|| 1.14.36 ||**

yad bāhu-daṇḍa-guptāyāṁ sva-puryāṁ yadavo’rcitāḥ |

krīḍanti paramānandaṁ mahā-pauruṣikā iva ||

**śrīdharaḥ :** arcitāḥ sarvaiḥ pūjitāḥ | paramānandaṁ yathā bhavati tathā | mahā-puruṣo viṣṇus tadīyā mahāpauruṣikā vaikuṇṭha-nāthānucarā iva ||36||

**krama-sandarbhaḥ :** yad iti | iveti laukika-dṛṣṭyā | eva agre’pi ||36||

**viśvanāthaḥ :** arcitā devair api | mahā-pauruṣikāḥ vaikuṇṭhanāthānucarā iva mahadbhiḥ pauruṣair vijayina iveti vā ||36||

—o)0(o—

**|| 1.14.37 ||**

**yat-pāda-śuśrūṣaṇa-mukhya-karmaṇā**

**satyādayo dvy-aṣṭa-sahasra-yoṣitaḥ |**

**nirjitya saṅkhye tri-daśāṁs tad-āśiṣo**

**haranti vajrāyudha-vallabhocitāḥ ||**

**śrīdharaḥ :** yasya pāda-śuśrūṣaṇam eva mukhyaṁ tapa-ādibhyaḥ śreṣṭhaṁ yat karma tena | satyabhāmādayaḥ saṅkhye yuddhe śrī-kṛṣṇa-balena tri-daśā devān nirjitya | tad-āśiṣo deva-bhogyān pārijātādīn | vajrāyudhasya vallabhā śacī tasyā ucitāḥ ||37||

**krama-sandarbhaḥ :** *na vyākhyātam.*

**viśvanāthaḥ :** nirjitya kṛṣṇa-balenaivety arthaḥ | tridaśān devān | tad-āśiṣaḥ pārijātādīn | vajrāyudha-vallabhā śacī ||37 ||

—o)0(o—

**|| 1.14.38 ||**

yad bāhu-daṇḍābhyudayānujīvino

yadu-pravīrā hy akutobhayā muhuḥ |

adhikramanty aṅghribhir āhṛtāṁ balāt

sabhāṁ sudharmāṁ sura-sattamocitām ||

**śrīdharaḥ :** yad-bāhu-daṇḍa-prabhāvopajīvinaḥ sudharmām aṅghribhir adhikramanti sa govindaḥ sukham āste iti gata-pañcama-ślokenānvayaḥ ||38||

**krama-sandarbhaḥ :** *na vyākhyātam.*

**viśvanāthaḥ :** abhyudayaṁ prabhāvam anujīvituṁ śīlaṁ yeṣāṁ te | āhṛtāṁ svarga-lokād ity arthaḥ ||38||

—o)0(o—

**|| 1.14.39 ||**

kaccit te’nāmayaṁ tāta bhraṣṭa-tejā vibhāsi me |

alabdha-māno’vajñātaḥ kiṁ vā tāta ciroṣitaḥ ||

**madhvaḥ :** pūrvaṁ ciroṣitaḥ ||39||

**śrīdharaḥ :** idānīṁ tasyaiva kuśalaṁ pṛcchati—kaccid iti ṣaḍbhiḥ | anāmayam ārogyam | na labdho māno yena bandhubhyaḥ sakāśāt | kiṁ vā taiḥ pratyutāvajñātas tiras-kṛtaḥ | yataś ciroṣito bahu-kālaṁ tatra sthitaḥ ||39||

**krama-sandarbhaḥ :** kaccid iti | teṣāṁ mā bhavatv amaṅgalaṁ kiñcid asyaiva bhavatv ity apekṣāyāṁ prakaraṇam idam ||39||

**viśvanāthaḥ :** idānīṁ kiñcid apy avadatas tasyaiva kuśalaṁ pṛcchati kaccid iti ṣaḍbhiḥ | anāmayam ārogyam | bandhubyaḥ sakāśād alabdhādaraḥ pratyutāvajñātaḥ ciroṣitaḥ bahu-kālaṁ tatra sthitaḥ ||39||

—o)0(o—

**|| 1.14.40 ||**

kaccin nābhihato’bhāvaiḥ śabdādibhir amaṅgalaiḥ |

na dattam uktam arthibhya āśayā yat pratiśrutam ||

**śrīdharaḥ :** abhāvair iti chedaḥ | prema-śūnyaiḥ | amaṅgalaiḥ puruṣaiḥ śabdādibhir nābhihato na tāḍito’sti kim | yad vā, arthibhyaḥ kim api dāsyāmīti noktaṁ kim | yad vā, āśayā saha yathā āśā bhavati tathā dāsyāmīti pratiśrutaṁ yat tan na dattaṁ kim ||40||

**krama-sandarbhaḥ :** nābhihataḥ kim ? api tv abhihata evety arthaḥ ||40||

**viśvanāthaḥ :** abhāvaiḥ prema-śūnyaiḥ nābhihataḥ na tāḍito’si kim | arthibhya āśayā prāpty-āśayā vartamānebhyo yad dātuṁ pratiśrutaṁ tan na dattaṁ na ca uktaṁ kim api maunaṁ kṛtam iti bhāvaḥ ||40||

—o)0(o—

**|| 1.14.41 ||**

kaccit tvaṁ brāhmaṇaṁ bālaṁ gāṁ vṛddhaṁ rogiṇaṁ striyam |

śaraṇopasṛtaṁ sattvaṁ nātyākṣīḥ śaraṇa-pradaḥ ||

**śrīdharaḥ :** anyad vā, śaraṇāgataṁ satvvaṁ prāṇi-mātraṁ na tyaktavān asi kim | yatas tvaṁ pūrvaṁ śaraṇa-prada āśraya-pradaḥ ||41||

**krama-sandarbhaḥ :** *na vyākhyātam.*

**viśvanāthaḥ :** śaraṇopasṛtaṁ śaraṇāgataṁ sattvaṁ prāṇinam ||41||

—o)0(o—

**|| 1.14.42 ||**

kaccit tvaṁ nāgamo’gamyāṁ gamyāṁ vāsat-kṛtāṁ striyam |

parājito vātha bhavān nottamair nāsamaiḥ pathi ||

**śrīdharaḥ :** agamyām iti chedaḥ | ninditāṁ striyaṁ nāgamaḥ kiṁ na gatavān asi | asat-kṛtāṁ malaina-vastrādinā nāgamaḥ kim | nottmair anutammair samair ity arthaḥ | asamair adhamair vā kiṁ na parājito’sīty arthaḥ ||42||

**krama-sandarbhaḥ :** *na vyākhyātam.*

**viśvanāthaḥ :** agamyām iti chedaḥ | asatkṛtāṁ malina-vastrādikām | asamair balenātulyair nyūnair ity arthaḥ | tatrāpi nottamair jātyāpi na śreṣṭhair nīca-jātibhir ity arthaḥ ||42||

—o)0(o—

**|| 1.14.43 ||**

api svit parya-bhuṅkthās tvaṁ sambhojyān vṛddha-bālakān |[[109]](#footnote-110)

jugupsitaṁ karma kiñcit kṛtavān na yad akṣamam ||

**śrīdharaḥ :** saṁbhojanārhān vṛddhān bālakāṁś ca kiṁsvit paryabhuṅkthāḥ tyaktvā bhuktavān asi kim | akṣamaṁ kartum ayogyaṁ yat tan na kṛtavān asi kim ||43||

**krama-sandarbhaḥ :** *na vyākhyātam.*

**viśvanāthaḥ :** parirvarjane, vṛddhādīn varjayitvā bhūktavān asi | akṣamam anucitam ||43||

—o)0(o—

**|| 1.14.44 ||**

kaccit preṣṭhatamenātha hṛdayenātma-bandhunā |

śūnyo’smi rahito nityaṁ manyase te’nyathā na ruk ||

**śrīdharaḥ :** nityaṁ sadā preṣṭhatam eva hṛdaye nāntar-aṅgeṇa sva-bandhunā śrī-kṛṣṇena rahitaḥ śūnyo’smīti manyase | anyathā te ruk manaḥ-pīḍā na ghaṭeta ||44||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, itā āśaṅkās tvayi na sambhavanti | sambhavati cedam iti nāradoktaṁ smarann āha kaccid iti | nityaṁ sadā preṣṭhatamenātmano bandhuna kṛṣṇena rahito’haṁ hṛdayena cetasā śūnyo mūrcchito’smīti manyase ātmānam iti śeṣaḥ | satyaṁ satyam etad eva kāraṇaṁ satyam iti bhāvaḥ | anyathā te ruk manaḥ-pīḍā na ghaṭate ||44||

iti sārārtha-darśinyāṁ harṣiṇyāṁ bhakta-cetasām |

caturdaśaś ca prathame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

yudhiṣṭhira-vitarko nāma

caturdaśo’dhyāyaḥ

||1.14||

**(1.15)**

### atha pañcadaśo’dhyāyaḥ

## pāṇḍava-svargārohaṇaṁ nāma

**|| 1.15.1 ||**

**sūta uvāca—**

evaṁ kṛṣṇa-sakhaḥ kṛṣṇo bhrātrā rājñā vikalpitaḥ |

nānā-śaṅkāspadaṁ rūpaṁ kṛṣṇa-viśleṣa-karśitaḥ ||

**śrīdharaḥ :**

kali-praveśam ālakṣya dhuraṁ nyasya parīkṣiti |  
āruroha nṛpaḥ svargam iti pañcadaśe’bravīt ||

kṛṣṇo’rjunaḥ āvikalpita iti chedaḥ | nānā-śaṅkāspadaṁ rūpam ālakṣya vikalpita ity arthaḥ | pratibhāṣituṁ nāśaknod ity uttareṇānvayaḥ | tatra hetavaḥ—kṛṣṇa-viśleṣeṇa karśitaḥ kṛśaḥ kṛtaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

śrutva nṛpaḥ pañcadaśe vilāpaṁ

dhanañjayasyātha kaleḥ praveṣam |

ālakṣya rājyeṣv abhiṣicya pautraṁ

virajya bhīmādi-yutaḥ pratasthe ||

kṛṣṇo’rjunaḥ vikalpitaḥ evam-bhūto vā tvam evam-bhūto vā iti vikalpa-viṣayīkṛtaḥ | tatra hetuḥ nānāśaṅkāspadaṁ rūpaṁ dadhāna iti śeṣaḥ | karśitaḥ kṛśaḥ kṛtaḥ ||1||

—o)0(o—

**|| 1.15.2 ||**

śokena śuṣyad-vadana- hṛt-sarojo hata-prabhaḥ |

vibhuṁ tam evānusmaran nāśaknot pratibhāṣitum ||

**śrīdharaḥ :** śokena hetunā | vadanaṁ ca hṛc ca te eva saroje | śuṣyatī vadana-hṛt saroje yasya saḥ | hatā prabhā tejo yasya saḥ ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.15.3 ||**

kṛcchreṇa saṁstabhya śucaḥ pāṇināmṛjya netrayoḥ |

parokṣeṇa samunnaddha- praṇayautkaṇṭhya-kātaraḥ ||

**śrīdharaḥ :** śucaḥ śokāśrūṇi yāny udgacchanti tāni netrayor eva saṁstabhya galitāni ca pāṇinā āmṛya parokṣeṇa darśanāgocareṇa śrī-kṛṣṇena hetunā samunnaddham adhikaṁ yat-premautkaṇṭhyaṁ tena kātaro vyākulaḥ san nṛpam ity āhety uttareṇānvayaḥ ||3||

**krama-sandarbhaḥ :** *na vyākhyātam.*

**viśvanāthaḥ :** śucaḥ śokāśrūṇi yāny udgacchanti tāni netrayor eva saṁstabhya galitāni ca pāṇinā āmṛjya parokṣeṇa parokṣībhūtena kṛṣṇena hetunety arthaḥ ||3||

—o)0(o—

**|| 1.15.4 ||**

sakhyaṁ maitrīṁ sauhṛdaṁ ca sārathyādiṣu saṁsmaran |

nṛpam agrajam ity āha bāṣpa-gadgadayā girā ||

**śrīdharaḥ :** sakhyaṁ hitaiṣitām | maitrīm upakāritām | sauhṛdaṁ suhṛttvaṁ cāt saṁbandhitāṁ ca | bāṣpeṇa kaṇṭhāvarodhād gadgadayā ||4||

**krama-sandarbhaḥ :** *na vyākhyātam.*

**viśvanāthaḥ :** premṇā paraspara-prāṇatvaṁ paraspara-hitaiṣitvaṁ sakhyam | maitrīṁ dāsya-miśraṁ sakhyam | sauhṛdaṁ vātsalya-miśraṁ sakhyam ||4||

—o)0(o—

**|| 1.15.5 ||**

**arjuna uvāca—**

vañcito’haṁ mahā-rāja hariṇā bandhu-rūpiṇā |

yena me’pahṛtaṁ tejo deva-vismāpanaṁ mahat ||

**śrīdharaḥ :** yena māṁ vañcayatā | devān vismāpayati yat ||5||

**krama-sandarbhaḥ :** *na vyākhyātam.*

**viśvanāthaḥ :** vañcitas tyaktaḥ yena māṁ tyaktavatā mama tejo’pahṛtaṁ tena tad dattam eva teja iti bhāvaḥ ||5||

—o)0(o—

**|| 1.15.6 ||**

yasya kṣaṇa-viyogena loko hy apriya-darśanaḥ |

ukthena rahito hy eṣa mṛtakaḥ procyate yathā ||

**śrīdharaḥ :** yasya kṣaṇa-viyogenety ādi yac-chabdānāṁ tena āham adya muṣita iti saptama-śloka-sthena tac-chabdena sambandhaḥ | priyasyāpy apriyatve dṛṣṭāntaḥ—ukthena prāṇena | eṣa pitrādiḥ ||6||

**krama-sandarbhaḥ :** *na vyākhyātam.*

**viśvanāthaḥ :** yasya kṣaṇa-viyogenety ādi | yac-chabdānāṁ tenāham adya muṣita iti saptama-śloka-sthena tac-chabdenānvayaḥ | priyasyāpy apriyatve dṛṣṭāntaḥ ukthena prāṇena | eṣa pitrādiḥ ||6||

—o)0(o—

**|| 1.15.7 ||**

yat-saṁśrayād drupada-geham upāgatānāṁ   
rājñāṁ svayaṁvara-mukhe smara-durmadānām |  
tejo hṛtaṁ khalu mayābhihataś ca matsyaḥ  
sajjīkṛtena dhanuṣādhigatā ca kṛṣṇā ||

**śrīdharaḥ :** śrī-kṛṣṇopakārān anusmarati—yad-saṁśrayād iti daśabhiḥ | yasya saṁśrayād balāt smareṇa kāmena durmadānām atimattānāṁ tejaḥ prabhāvo hṛtaṁ dhanur-graheṇaiva | paścāt tad-dhanuḥ sajjī-kṛtaṁ ca | tena ca matsyo yantropari bhraman viddhaḥ | tatas tān vijitya draupadī prāptā ca ||7||

**krama-sandarbhaḥ :** *na vyākhyātam.*

**viśvanāthaḥ :** yasyāśrayāt svayaṁvare rājñāṁ tejo hṛtvā draupadī prāptā ||7||

—o)0(o—

**|| 1.15.8 ||**

yat-sannidhāv aham u khāṇḍavam agnaye’dām

indraṁ ca sāmara-gaṇaṁ tarasā vijitya |

labdhā sabhā maya-kṛtādbhuta-śilpa-māyā

digbhyo’haran nṛpatayo balim adhvare te ||

**śrīdharaḥ :** u iti vismaye | khāṇḍavam indrasya vanam agnayo’dāṁ dattavān asmi | khāṇḍava-dāhe rakṣitena mayena kṛtā ca sabhā labdhā adbhuta-śilpa-rūpā māyā yasāṁ sā | te adhvare yāge rājasūye ||8||

**krama-sandarbhaḥ :** *na vyākhyātam.*

**viśvanāthaḥ :** u iti vismaye | khāṇḍavam indrasya vanam | khāṇḍava-dāhe rakṣitena mayena kṛtā sabhā labdhā | adbhute śilpa-māye yasyāṁ sā adhvare rājasūye ||8||

—o)0(o—

**|| 1.15.9 ||**

yat-tejasā nṛpa-śiro-'ṅghrim ahan makhārtham

āryo’nujas tava gajāyuta-sattva-vīryaḥ |

tenāhṛtāḥ pramatha-nātha-makhāya bhūpā

yan-mocitās tad anayan balim adhvare te ||

**śrīdharaḥ :** anantara-śloko vigītas tathāpi vyākhāyate | **nṛpa-śiraḥ**-**svaṅghir** yasya taṁ jarāsandhaṁ **tavānujo** bhīmo **makhārtham** **ahan** hatavān | tan-nirjayaṁ vinā rājasūya-makhānupapatteḥ | **gajāyutasyeva sattvam** utsāha-śaktir vīryaṁ balaṁ ca yasya saḥ | taṁ hatvā **pramatha-nātho** mahā-bhairavas tasya **makhāya** ye rājānas **tenāhṛtās** te ca yad yasmān **mocitās tat** tasmād te’**dhvare balim ānītavantaḥ** ||9||

**krama-sandarbhaḥ :** *na vyākhyātam.*

**viśvanāthaḥ : nṛpāṇāṁ** tat-sajātīyānāṁ prākṛtānāṁ **śiras** tu **aṅghrir** yasya taṁ jarāsandham | tav**ānujo** bhīmaḥ | **makhārthaṁ** tan-nirjayaṁ vinā rājasūya-makhānupapatteḥ **gajāyutasyeva** **sattvam** utsāha-śaktiḥ vīryaṁ balaṁ ca yasya saḥ | **pramatha-nātho** bhairavas tasya **makhāya** ye rājānaḥ **tenāhṛtāḥ** yady asmān **mocitāḥ** tasmāt te’**dhvare balim ānītavantaḥ** ||9||

—o)0(o—

**|| 1.15.10 ||**

**patnyās tavādhimakha-kḷpta-mahābhiṣeka-**

**ślāghiṣṭha-cāru-kabaraṁ kitavaiḥ sabhāyām |**

**spṛṣṭaṁ vikīrya padayoḥ patitāśru-mukhyā**

**yas tat-striyo’kṛta-hateśa-vimukta-keśāḥ ||**

**madhvaḥ:** yat-padayū patitāśru-pradhānaḥ | yaiḥ kavaraṁ spṛṣṭaṁ tat-striyaḥ tat-padayoū | patitvād eva | vimukta-keśyonya-kṛtaḥ ||10||

**śrīdharaḥ :** yaiḥ kitavair duḥśāsanādibhis tava patnyāḥ kabaraṁ vikīryen mucya spṛṣṭam ākṛṣṭaṁ teṣāṁ striyo hateśā ata eva vaidhavyād vimukta-keśā akṛta cakāra | kathaṁ-bhūtaṁ kabaram | adhimakhaṁ rājasūyam adhikṛtya kḷpto racito yo mahābhiṣekas tena ślāghyatamam | cāru ramyam | yat-smaraṇāt tadānīm evāsmat-kṛpayā prāptasya śrī-kṛṣṇasya manane pādayoḥ patitāny aśrūṇi mukhād yasyāḥ patnyāḥ | pada-śabda-sāpekṣasyāpi patita-śabdasyāśru-padena samāso nity-sāpekṣitatvāt ||10||

**krama-sandarbhaḥ :** yas tava patnyāḥ sambaddhe teṣāṁ kitavānāṁ striyo hateśa-vimukta-keśā akṛta | kīdṛśyāḥ ? patnyāḥ kavaraṁ vikīrya paścād vanāntargatasya kṛṣṇasya pādayoḥ patitāśru-mukhyāḥ | kīdṛśaṁ kavaram ? kitavaiḥ spṛṣṭaṁ dyūta-sabhāyām ākṛṣṭam iti yojyam ||10||

**viśvanāthaḥ :** yaiḥ kitavair duḥśāsanādibhis tava patnyā adhi-makhaṁ rājasūye kṛta-mahābhiṣekeṇa praśastaṁ kavaraṁ vikīrya unmucya spṛṣṭam ākṛṣṭam | teṣāṁ striyo hateśā ata eva vaidhavyād vimukta-keśāś cākṛta | yas tavānuja iti pūrvasyaivānuṣaṅgaḥ | kīdṛśyāḥ smaraṇāt prāptasya kṛṣṇasya namane padayoḥ patitāni aśrūṇi mukhād yasyāḥ | pada-śabdasāpekṣasyāpi patita-śabdasya aśru-padena samāso nitya-sāpekṣatvāt | padayoḥ patitā cāsau aśru-mukhī ceti, tasyā iti vā ||10||

—o)0(o—

**|| 1.15.11 ||**

**yo no jugopa vana etya duranta-kṛcchrād**

**durvāsaso’ri-racitād ayutāgra-bhug yaḥ |**

**śākānna-śiṣṭam upayujya yatas tri-lokīṁ**

**tṛptām amaṁsta salile vinimagna-saṅghaḥ ||**

**śrīdharaḥ :** śiṣyāṇām ayutasyāgre tat-paṅktau bhuṅkte yas tasmād durvāsaso hetor ariṇā duryodhanena racitaṁ yad durantaṁ kṛcchraṁ śāpa-lakṣaṇaṁ tasmāt sakāśān no’smān vanam etya jugopa | kiṁ kṛtvā | śākam evānnaṁ tasminn eva pātre’viśiṣṭam upayujya jagdhvā | yata upayogāt salile vinimagno munīnāṁ saṅghas trilokīṁ tṛptām amaṁsta | evaṁ hi bhārate kathā—kadācid durvāso duryodhanenātithyaṁ kṛtam | tena ca parituṣṭena varaṁ vṛṇīṣv ety ukte durvāsasaḥ śāpāt pāṇḍavā naśyeyur iti manasi vidhāya duryodhanenoktam | yudhiṣṭhiro’smat-kula-mukhyaḥ, atas tasyāpi bhavataivam eva śiṣyāyuta-sahitenātithinā bhavitavyam, kiṁ tu draupadī yathā kṣudhā na sīdet tathā tasyāṁ bhuktavatyāṁ tad-gṛhaṁ gantavyam iti | tataś ca tathaiva durvāsasi prāpte paramādareṇa yudhiṣṭhireṇa mādhyāhnikaṁ kṛtvā āgamyatām iti vijñāpito muni-saṅgho’dhamarṣaṇāya jale nimamajja | tatra cintāturayā draupadyā smṛta-mātraḥ śrī-kṛṣṇo’ṅka-sthāṁ rukmiṇīṁ hitvā tat-kṣaṇam eva bhakta-vatsalatayā cāgataḥ | tayā cāvedite vṛttānte bhagavatoktaṁ—he draupadi, ahaṁ ca bubhukṣito’smi prathamaṁ māṁ bhojayati | tayā cātilajjayoktaṁ—svāmin, mad-bhojana-paryantam akṣayam apy annaṁ sūrya-datta-sthālyāṁ mayā ca sarvān saṁbhojya bhuktam ato nāsty annam iti | tathāpy atinirbandhena sthālīm ānāyya tat-kaṇṭha-lagnaṁ kiṁcic chākānnaṁ prāśyoktam anena viśvātmā bhagavān prīyatām | atha bhoktuṁ muni-saṅgham āhvayeti bhīmaṁ prahitavān | sa ca tāvatātitṛpto vṛthā-pāka-bhayena palāyita iti ||11||

**krama-sandarbhaḥ :** *na vyākhyātam.*

**viśvanāthaḥ :** durvāsaso hetor ariṇā racitaṁ yad durantaṁ kṛcchraṁ śāpa-lakṣaṇam, tasmāt sakāśān no’smān vane etya jugopa | yaḥ śiṣyāṇām ayutasya agre agra-paṅktau bhuṅkte | śākam evānnaṁ tasmin pātre’vaśiṣṭam upayujya jagdhvā, yata upayogāt salile vinimagno munīnāṁ saṅghās trilokīṁ tṛptām amaṁsta | evaṁ hi bhārate kathā—kadācid durvāsaso duryodhanenātithyaṁ kṛtam | tena ca parituṣṭena varaṁ vṛṇīṣvety ukte durvāsasaḥ śāpāt pāṇḍavā naśyeyur iti manasi vidhāya duryodhanenoktaṁ—yudhiṣṭhiro’smat-kula-mukhyaḥ, tatas tasyāpi bhavataivaṁ śiṣyāyuta-sahitenātithinā bhavitavyam, kintu draupadī yathā kṣudhayā na sīdet tathā tasyāṁ bhuktavatyāṁ tad-gṛhaṁ gantavyam iti | tataś ca tathaiva durvāsasi prāpte paramādareṇa yudhiṣṭhireṇa mādhyāhnikaṁ kṛtvā āgamyatām iti vijñāpito muni-saṅgho’gha-marṣaṇāya jale nimamajja | tatra cintāturayā draupadyāṁ smṛta-mātraḥ śrī-kṛṣṇaḥ aṅkasthāṁ rukmiṇīṁ hitvā tat-kṣaṇam eva bhakta-vatsala āgataḥ | tayā cāvedite vṛttānte bhagavatoktam, draupady ahaṁ bubhukṣito’smi prathamaṁ māṁ bhojaya | tayā cātilajjayoktaṁ—aho madīyam abhāgyaṁ bhāgyaṁ ca | yatas trailokyanātho yajña-puruṣo mad-gṛham āgato bhojanaṁ prārthayatīti manasi vidhāyoktaṁ—svāmin ! mad-bhojana-paryantam akṣayyam annaṁ sūryā-datta-sthālyāṁ mayā ca sarvān bhojayitvā bhuktam, ato nāsty annam ity aśru-pātaṁ cakāra | tathāpy atinirbandhena pāka-sthālīm ānayya tat-kaṇṭha-lagna-śākānnaḥ prāśyoktaṁ bhoktuṁ muni-saṅgham āhvayeti | atha bhīmaṁ ca prahitavān | bhīmena gatvoktaṁ—svāmin bhojanārtham āgamyatām | kathaṁ vilambaṁ kriyate ? sa ca tāvatā atitṛptaḥ vṛthā-pāka-bhayāt palāyita iti ||11||

—o)0(o—

**|| 1.15.12 ||**

yat-tejasātha bhagavān yudhi śūla-pāṇir

vismāpitaḥ sagirijo’stram adān nijaṁ me |

anye’pi cāham amunaiva kalevareṇa

prāpto mahendra-bhavane mahad[[110]](#footnote-111)-āsanārdham ||

**śrīdharaḥ :** girijā-sahito vismāpitaḥ san nijaṁ pāśupatam astram | anye’pi lokapālā nijāny astrāṇy aduḥ | anyad apy āścaryam āha—amuneti | mahata indrasyāsanārdham ||12||

**krama-sandarbhaḥ :** yat tejaseti | pūrvaval laukika-līlā-mayatvenaiva ||12||

**viśvanāthaḥ :** girijayā durgayā sahitaḥ vismāpitaḥ san nijaṁ pāśupatam astram | anye’pi lokapālāḥ nijāstrāṇy aduḥ | mahata indrasya āsanārdham ||12||

—o)0(o—

**|| 1.15.13 ||**

tatraiva me viharato bhuja-daṇḍa-yugmaṁ

gāṇḍīva-lakṣaṇam arāti-vadhāya devāḥ |

sendrāḥ śritā yad-anubhāvitam ājamīḍha

tenāham adya muṣitaḥ puruṣeṇa bhūmnā ||

**śrīdharaḥ :** tatraiva svarge krīḍito gāṇḍīvaṁ lakṣaṇaṁ cihnaṁ yasya tat | arātayo nivāta-kavacā daityās teṣāṁ vadhārtham āśritavantaḥ | yenānubhāvitaṁ prabhāva-yuktaṁ kṛtam | he ājamīḍa yudhiṣṭhira | tena muṣito vañcito’smi | bhūmnā nija-mahimāvasthānena ||13||

**krama-sandarbhaḥ :** bhūmnā sarvato mahattamena ||13||

**viśvanāthaḥ :** arātayo nivāta-kavacādayo daityāsteṣāṁ vadhāya | yena kṛṣṇena anubhāvitaṁ prabhāva-yuktaṁ kṛtam | bhūmnā atiśayenāhaṁ muṣitas tyaktaḥ ||13||

—o)0(o—

**|| 1.15.14 ||**

yad-bāndhavaḥ kuru-balābdhim ananta-pāram

eko rathena tatare’ham atīrya-sattvam |

pratyāhṛtaṁ bahu dhanaṁ ca mayā pareṣāṁ

tejāspadaṁ maṇimayaṁ ca hṛtaṁ śirobhyaḥ ||

**śrīdharaḥ :** yad-bāndhava ity ādi-śloka-trayasyāpi tena muṣito’ham iti pūrveṇaiva saṁbandhaḥ | śrī-kṛṣṇa-**bāndhava** **eka** evāhaṁ kaurava-sainyābdhiṁ **nāsty anto** gāmbhīryeṇa, **pāraṁ** ca deśato yasya taṁ **tatare** tīrṇavān uttara-go-grahe | **atīryāṇi** dustarāṇi **sattvāni** timiṅgilādīni bhīṣmādi-rūpāṇi yasmin | parair nītaṁ go-**dhanaṁ pratyāhṛtam** | **pareṣāṁ** ca śirobhyaḥ sakāśāt **tejāspadaṁ** prabhāvasyāspadam uṣṇīṣa-rūpaṁ **maṇimayaṁ** mukuṭa-ratna-rūpaṁ ca **bahu-dhanaṁ** tān mohanāstreṇa mohayitvā **hṛtam** | yad-bāndhavena **mayā** ||14||

**krama-sandarbhaḥ :** *na vyākhyātam.*

**viśvanāthaḥ :** yaḥ śrī-kṛṣṇa eva **bāndhavo** yasya so’ham eka eva kuru-sainyābdhiṁ **tatare** tīrṇavān uttara-go-grahe | nāsty anto gāmbhīryeṇa pāraṁ ca deśato yasya tam | atāryāṇi dustarāṇi sattvāni bhīṣmādi-timiṅgilādīni yasmiṁs tam | go-dhanaṁ pratyāhṛtam | tathā tān mohanāstreṇa mohayitvā śirobhyaḥ sakāśāt tejaspadam uṣṇīṣaṁ ca hṛtam ||14||

—o)0(o—

**|| 1.15.15 ||**

yo bhīṣma-karṇa-guru-śalya-camūṣv adabhra-

rājanya-varya-ratha-maṇḍala-maṇḍitāsu |

agrecaro mama vibho ratha-yūthapānām

āyur manāṁsi ca dṛśā saha oja ārcchat ||

**śrīdharaḥ :** adabhrā analpā ye rājanya-varyās teṣāṁ ratha-maṇḍalair maṇḍitāsu bhīṣmādīnāṁ camūṣu sārathi-rūpeṇa mamāgocaraḥ san he vibho, teṣāṁ ratha-yūthapānām āyurādīn yo dṛśā dṛṣṭyaivārcchat hṛtavān | manāṁsīty utsāhādi-śaktim | saho balam | ojaḥ śastrādi-kauśalam ||15||

**krama-sandarbhaḥ :** *na vyākhyātam.*

**viśvanāthaḥ :** agre-caraḥ sārathi-rūpeṇāgre sthitaḥ san, he vibho! svācintya-prabhāveṇa āyuḥ prārabdha-karma sva-saundaryeṇa bhīṣmādīnāṁ teṣāṁ manāṁsi sva-sāmarthya-jñāpanena saho manaḥ-pāṭava-lakṣaṇaṁ yuddhotsāhaṁ teja indriya-pāṭava-lakṣaṇaṁ śastrādi-grahaṇa-sāmarthyaṁ dṛśā sva-dṛṣṭyaiva ārcchat jahāra ||15||

—o)0(o—

**|| 1.15.16 ||**

yad-doḥṣu mā praṇihitaṁ guru-bhīṣma-karṇa-

naptṛ-trigarta-śalya-saindhava-bāhlikādyaiḥ |

astrāṇy amogha-mahimāni nirūpitāni

nopaspṛśur nṛhari-dāsam ivāsurāṇi ||

**śrīdharaḥ :** yasya doḥṣu bhujeṣu mā māṁ praṇihitaṁ sthāpitaṁ tair eva gurv-ādibhir nirūpitāni prayuktāny astrāṇi na spṛṣanti sma | gurur droṇaḥ | trigartas trigarta-deśādhipatiḥ suśarmā | śalaḥ śalyaḥ | saindhavaḥ sindhu-deśādhipatir jayadrathaḥ | vāhlikaḥ śantanor bhātrā | amogho mahimā yeṣāṁ tathābhūtāny api | pāṭhāntare[[111]](#footnote-112)‘pi sa evārthaḥ | pratīkārākaraṇe’py asparśe dṛṣṭāntaḥ—nṛhari-dāsaṁ prahlādam iveti ||16||

**krama-sandarbhaḥ :** *na vyākhyātam.*

**viśvanāthaḥ :** yasya doḥṣu bhūjeṣu mā māṁ praṇihitaṁ sthāpitaṁ tenaivety arthaḥ, gurv-ādibhir nirūpetāni prayuktāni astrāṇi na spṛśanti sma | gurur droṇaḥ | naptā bhūriśravāḥ | trigartaḥ trigarta-deśādhipatiḥ suśarmā | śalaḥ śalyaḥ | saindhavaḥ sindhu-deśādhipatiḥ jayadrathaḥ | vāhlīkaḥ śantanorbhrātā, amoghamahimaṇi mahitāni ceti pāṭhaś ca | pratīkārākaraṇe’py asparśe dṛṣṭāntaḥ nṛhari-dāsaṁ prahlādam iveti ||16||

—o)0(o—

**|| 1.15.17 ||**

sautye vṛtaḥ kumatinātmada īśvaro me

yat-pāda-padmam abhavāya bhajanti bhavyāḥ |

māṁ śrānta-vāham arayo rathino bhuvi-ṣṭhaṁ

na prāharan yad-anubhāva-nirasta-cittāḥ ||

**śrīdharaḥ :** svāparādham anusmaran santapyamāna āha | sautye sārathye kumatinā me mayā sa vṛtaḥ | kumatimatvam evāha—ātma-da ity ādinā | abhavāya mokṣāya | bhavyāḥ śreṣṭhāḥ | śrāntā vāhā aśvā yasya taṁ mām | jayadratha-vadhe hi jala-pānaṁ vināśvāḥ śrāntās tato rathād avatīrya bāṇair bhuvaṁ bhittvā mayā jalaṁ saṁpāditam | tadā yasyānubhāvena nirasta-cittā arayo māṁ na prahṛtavantaḥ sa sautye vṛta iti kumatitvam ||17||

**krama-sandarbhaḥ :** *na vyākhyātam.*

**viśvanāthaḥ :** tad-viraheṇa tad-aiśvarya-smṛtyā dāsya-bhāvasyaivodayāt svābhāvikasya sakhya-bhāvasyāpalāpāt tat-kārya-sārathyādikam aparādhatvena niścanvan anutapyamāna āha—sautye sārathye abhavāya mokṣāya bhavyā bhajanti ahantva-bhavyas tam eva bhajanam akārayam | etāvad aparādhavaty api mayi tasya dayāṁ śṛṇvaty āha—śrāntā vāhā aśvā yasya taṁ māṁ-jayadratha-vadhe hi jalapānaṁ vinā aśvāḥ śrāntāḥ tato rathād avatīrya bāṇair bhuvaṁ bhittvā jalaṁ sampāditaṁ mayā tadā yasyānubhāvena nirasta-cittā arayo na prāharan ||17||

—o)0(o—

**|| 1.15.18 ||**

narmāṇy udāra-rucira-smita-śobhitāni

he pārtha he’rjuna sakhe kuru-nandaneti |

sañjalpitāni nara-deva hṛdi-spṛśāni

smartur luṭhanti hṛdayaṁ mama mādhavasya ||

**śrīdharaḥ :** he nara-deva, udāraṁ gambhīraṁ ruciraṁ ca yat smitaṁ tena śobhitāni narmāṇi parihāsa-vākyāni tathā kārya-prastāveṣu he pārthety ādīni madhurākṣarāṇi saṁjilpitāni ca hṛdi-spṛśāni manojñāni mādhavasya yāny etāni tānīdānīṁ smartur mama hṛdayaṁ luṭhanti loṭhayanti kṣobhayanti | ṇij-abhāva ārṣaḥ ||18||

**krama-sandarbhaḥ :** *na vyākhyātam.*

**viśvanāthaḥ :** madhurākṣaratvāt hṛdi-spṛśāni luṭhanti loṭhayanti, ṇij-abhāva ārṣaḥ ||18||

—o)0(o—

**|| 1.15.19 ||**

śayyāsanāṭana-vikatthana-bhojanādiṣv

aikyād vayasya ṛtavān iti vipralabdhaḥ |

sakhyuḥ sakheva pitṛvat tanayasya sarvaṁ

sehe mahān mahitayā kumater aghaṁ me ||

**śrīdharaḥ :** vikatthanaṁ sva-guṇa-ślāghanādi | śayyādiṣv aikyād avyatirekād dhetoḥ | kadācid vyabhicāraṁ dṛṣṭvā he vayasya, ṛtavān satya-yuktas tvam iti vakroktayā vipralabdhas tiras-kṛto’pi | ṛbhumān iti pāṭhe ṛbhavo devāḥ sevakāḥ santi yasya saḥ | asau mahān api mayā vayasya iti matvā vipralabdhas tiras-kṛta ity arthaḥ | ṛtamān iti pāṭhe vattvābhāva ārṣaḥ | me agham aparādham asahat | mahitayā mahattvena | eka-padye atimahattvenety arthaḥ | sakhyur aghaṁ sakheva | tanayasyāghaṁ piteva ||19||

**krama-sandarbhaḥ :** *na vyākhyātam.*

**viśvanāthaḥ :** aikyāt paraspara-prāṇaikyādṛtavāṁs tvam eva satyavādīti vakroktyā vipralabdhas tiraskṛto’pi | ṛbhumān iti pāṭhe ṛbhavo devāḥ sevakāḥ santi yasya, asāv api tiraskṛtaḥ | tad api mahitayā sva-mahattvena ||19||

—o)0(o—

**|| 1.15.20 ||**

so’haṁ nṛpendra rahitaḥ puruṣottamena

sakhyā priyeṇa suhṛdā hṛdayena śūnyaḥ |

adhvany urukrama-parigraham aṅga rakṣan

gopair asadbhir abaleva vinirjito’smi ||

**śrīdharaḥ :** tvayā śaṅkitaṁ parājayaṁ cāpi prāpto’ham ity āha | tena sakhyā rahito’to hṛdayena śūnyaḥ | aṅga he rājan, urukramasya parigrahaṁ ṣoḍaśa-sahasra-strī-lakṣaṇam | asadbhir nīcaiḥ abalā yoṣeva ||20||

**krama-sandarbhaḥ :** so’ham ity ekādaśa-krama-vyākhyāyāṁ tvaṁ tu mad-dharmam āsthāya [bhā.pu. 11.30.49] ity ādau, rājan parasya [bhā.pu. 11.31.11] ity ādau māyika-līlāmayatvenaiveti darśayiṣyate *|* brahma-purāṇasyātraivārthe tātparyam avagamyate | arjunaṁ prati vyāsa-vacanam, yathā—

tat tvayā na hi kartavyaḥ śoko’lpo’pi hi pāṇḍava |

tenāpy akhila-nāthena sarvaṁ tad upasaṁhṛtam || iti |

akhilaḥ pūrṇa eva nāthaḥ patiḥ kṛṣṇas tena tat sarvaṁ tat-priyā-vṛndam up nikaṭa eva samyak-prakāreṇāpahṛtam | arjuna-sakāśād gṛhītam ity evaṁ vyākhyeyam ||20||

**viśvanāthaḥ :** tvayā śaṅkitaṁ parājayaṁ ca prāpto’smīty āha, tena sakhyā rahitaḥ ato hṛdayena manasā śūnyaḥ mūrchita-prāya ity arthaḥ, urukramasya parigrahaṁ ṣoḍaśa-sahasra-strī-lakṣaṇam asadbhir nīcaiḥ vastutas tu na vidyante santo yebhyas tair gāṁ pṛthvī dyāṁ ca pāntīti taiḥ gopa-jātitvāc ca gopaiḥ tāḥ sva-preyasīr aprakaṭa-prakāśe praveśanārthaṁ tat-tad-rūpeṇa bhagavataiva tāsām ākarṣaṇāt | na vayaṁ sādhvi sāmrājyaṁ [bhā.pu. 10.83.41] ity ādau, kāmayāmaha etasya ity anena, vraja-striyo yad vāñchanti pulindyas tṛṇa-vīrudhaḥ | gāvaś cārayato gopāḥ pāda-sparśaṁ mahātmanaḥ [bhā.pu. 10.83.43] iti tāsāṁ vākyena vraja-strī-vāñchita eva bhagavat-svarūpaḥ tāsāṁ manoratho’vagataḥ | anyathā tāsāṁ bhagavad-upabhukta-dehānāṁ sākṣāl-lakṣmī-rūpāṇāṁ nīca-sparśe sadya evāntardhānaṁ syād ity ataḥ prakāśāntareṇa tāsāṁ vraja-strītva-prāptir iti jñeyam | viṣṇu-purāṇa-brahma-purāṇayor apy atraivaṛthe tātparyam avagamyate | yathā tatra tatrārjunaṁ prati vyāsa-vacanam,

evaṁ tasya muneḥ śāpādaṣṭāvakrasya keśavam |

bhartāraṁ prāpya tā yātā dasyuhastā varāṅganāḥ |

iti purā devyo’ṣṭāvakra-muniṁ stutvā viṣṇur vaḥ patir bhaviṣyatīti tasmād varaṁ prāpya tad-aṅga-vakrima-darśanotthād upahāsād dasyu-hastā bhaviṣyathā ity abhiśāpaṁ ca prāpya punaḥ prasāditāc ca tasmāc chāpāntaṁ ca prāpur ato bhartāraṁ prāpya dasyu-hastaṁ gatā iti muneḥ śāpa-prasādayor amoghatvād dasyu-hasta-gatatvaṁ bhartuḥ prāptiś ca tāsāṁ tantreṇaivābhūt, sva-bhartuḥ kṛṣṇasyaiva dasyu-rūpatvaṭ | atas tatraiva punar vacanāntaraṁ ca yathā,

tat tvayā na hi kartavyaḥ śoko’lpo’pi hi pāṇḍava |

tenāpy akhila-nāthena sarvaṁ tad upasaṁhṛtam || iti |

akhilaḥ pūrṇa eva nāthaḥ patiḥ kṛṣṇas tena tat sarvaṁ sva-priyā-vṛndam upa nikaṭa eva samyak prakāreṇa hṛtam arjunāt sakāśāt gṛhītam ity eva vyākyeyam ||20||

—o)0(o—

**|| 1.15.21 ||**

tad vai dhanus ta iṣavaḥ sa ratho hayās te

so’haṁ rathī nṛpatayo yata ānamanti |

sarvaṁ kṣaṇena tad abhūd asad īśa-riktaṁ

bhasman hutaṁ kuhaka-rāddham ivoptam ūṣyām ||

**madhvaḥ :** sa ratho’hayās ta iti tādṛśā ity arthaḥ | ta iṣavaḥ itīva |

sadṛśe vā pradhāne vā kāraṇe vā tad ity ayam |

śabdaḥ saṅghaṭate bhede vidyamāne’pi tattvataḥ || iti brahma-tarke |

tad-ratha-hayānāṁ dāhokteḥ ||21||

**śrīdharaḥ :** śrī-kṛṣṇa-viyoga evātra hetur nānya ity āha—tad iti | **yato** yebhyo **nṛpataya** **ānamanti** **īśena riktaṁ** śūnyam asat-kāryākṣamaṁ san mantra-vidhānair api **bhasmani** **hutam** iva | atiprītād api **kuhakān** māyāvinaḥ sakāśād **rāddhaṁ** labdhaṁ yathā asat | samyak karṣaṇādināpy **ūṣara**-bhūmāv **uptaṁ** bījam iva ||21||

**krama-sandarbhaḥ :** *na vyākhyātam.*

**viśvanāthaḥ :** śrī-kṛṣṇa-viyoga evātra hetur nānya ity āha—tad iti | yato dhanur-ādibhyo hetubhyo mām ānamanti tat sarvam īśena riktam asat kāryākṣamam | bhasmani hutam iti niṣphalatve kuhakān māyāvinaḥ sakāśāt rāddhaṁ prāptam ity avastu-bhūtatve ūṣyām ūṣara-bhūmau uptam iti naśyad avasthatve dṛṣṭāntaḥ ||21||

—o)0(o—

**|| 1.15.22-23 ||**

rājaṁs tvayānupṛṣṭānāṁ suhṛdāṁ naḥ suhṛt-pure |

vipra-śāpa-vimūḍhānāṁ nighnatāṁ muṣṭibhir mithaḥ ||

vāruṇīṁ madirāṁ pītvā madonmathita-cetasām |

ajānatām ivānyonyaṁ catuḥ-pañcāvaśeṣitāḥ ||

**śrīdharaḥ :** suhṛt-pure tvayā pṛṣṭānāṁ naḥ suhṛdāṁ madhye catvāraḥ pañca vāvaśeṣitāḥ | tatra hetuḥ—vipra-śāpety ādi | vāruṇīm annamayīm | ajānatām ivānyonyam erakā-muṣṭibhir nighnatām ||22-23||

**krama-sandarbhaḥ :** *na vyākhyātam.*

**viśvanāthaḥ :** erakā-muṣṭibhir mitho nighnatāṁ suhṛtāṁ madhye catvāraḥ pañca vā avaśeṣitāḥ ||22-23||

—o)0(o—

**|| 1.15.24 ||**

prāyeṇaitad bhagavata īśvarasya viceṣṭitam |

mitho nighnanti bhūtāni bhāvayanti ca yan mithaḥ ||

**śrīdharaḥ :** avaśeṣitā ity anenoktaṁ hetu-kartāram āha tribhiḥ—prayeṇeti | bhāvayanti pālayanti ||24||

**krama-sandarbhaḥ :** prāyeṇeti duḥkhoktir iyaṁ tādṛśa-līlā-dṛṣṭy-anusāreṇaiva ||24||

**viśvanāthaḥ :** kenāvaśeṣitā ity apekṣāyām āha—prayeṇeti | etad yadu-kula-saṁharaṇam | prāya-grahaṇaṁ lokokti-rītyaiva, na tu siddhānta-rītyety āha—mitha iti | yat yato nimitta-bhūtād bhāvayanti pālayanti ||24||

—o)0(o—

**|| 1.15.25 ||**

jalaukasāṁ jale yadvan mahānto’danty aṇīyasaḥ |

durbalān balino rājan mahānto balino mithaḥ ||

**śrīdharaḥ :** jalaukasāṁ matsyādīnāṁ madhye mahāntaḥ sthūlā aṇīyasaḥ sūkṣmād yathādanti bhakṣayanti ||25||

**krama-sandarbhaḥ :** *na vyākhyātam.*

**viśvanāthaḥ :** jalaukasāṁ matsyādīnāṁ madhye mahāntaḥ sthūlā aṇīyasaḥ sūkṣmān yathā bhakṣayanti, balinas tulya-balās tu mithaḥ parasparam eva | ye yān śaknuvantīty arthaḥ ||25||

—o)0(o—

**|| 1.15.26 ||**

evaṁ baliṣṭhair yadubhir mahadbhir itarān vibhuḥ |

yadūn yadubhir anyonyaṁ bhū-bhārān sañjahāra ha ||

**śrīdharaḥ :** evaṁ baliṣṭhair madadbhiḥ pāṇḍavair duryodhana-jarāsandhāsīn nihatya yadubhir itarān śālvādīn nihatya yadūn yadubhir anyonyaṁ nihatya bhagavān bhuvo bhāra-bhūtān saṁhṛtavān ||26||

**krama-sandarbhaḥ :** eṣām adharmikatvena bhāratvaṁ ca, bhū-bhāra-rāja-pṛtanā yadubhir nirasya [bhā.pu. 11.1.3] ity atraikādaśe parihariṣyate ||26||

**viśvanāthaḥ :** bhū-bhārān bhū-bhāra-bhūtān yadūn sañjahāra ity arjunādīn prati bhagavatā tal-līlāyās tathaiva pratyāyitatvāt | tat-kāraṇaṁ tatraiva ekādaśyānte vyaktībhaviṣyati | kiṁ ca, tad api bhū-bhāra-bhūtān yadūn ity arjunoktyā, na tu bhuvo’laṅkāra-bhūtān yadūn, tan-nitya-parikarāṇāṁ yadūnām | ye tu devās tatraiva yadu-vaṁśāvatāreṇa praviśyodbhūtās teṣām api rajas-tamo-rahitānāṁ bhāratvena vaktum anucitānām api sva-sva-pada-prāpaṇāya tan-miṣeṇaivopasaṁhārārtham | aṣṭādaśākṣauhiṇiko mad-aṁśair āste balaṁ durvisāhaṁ yadūnāṁ [bhā.pu. 3.3.14] ity uktavatā bhagavatā bhāratvāropaḥ kṛtaḥ ||26||

—o)0(o—

**|| 1.15.27 ||**

deśa-kālārtha-yuktāni hṛt-tāpopaśamāni ca |

haranti smarataś cittaṁ govindābhihitāni me ||

**śrīdharaḥ :** ataḥ paraṁ vaktuṁ na śaknomīti sūcayann āha | deśa-kālocitārtha-yuktāni manaḥ-pīḍopaśama-kaṛāṇi ca govindasya vacanāni smarato me mama cittaṁ haranty ākarṣanti ||27||

**krama-sandarbhaḥ :** *na vyākhyātam.*

**viśvanāthaḥ :** ataḥ paraṁ vaktuṁ na śaknomi tvam api kiñcin mā pṛcchety āha deśeti | yasmin deśe yasmin vā kāle yasmin vā arthe yuktāni samucitāni yāni yāni govindasyābhihitāni vacanāni tāni smarato mama hṛdayaṁ haranti lumpanti ||27||

—o)0(o—

**|| 1.15.28 ||**

**sūta uvāca—**

evaṁ cintayato jiṣṇoḥ kṛṣṇa-pāda-saroruham |

sauhārdenātigāḍhena śāntāsīd vimalā matiḥ ||

**śrīdharaḥ :** evam iti sūtoktiḥ | atidṛḍhena snehena kṛṣṇa-pāda-saroruhaṁ cintayato’rjunasya matiḥ śāntā viśokā vimalā viraktā cāsīt ||28||

**krama-sandarbhaḥ :** evam iti | śāntā cetasi cakṣuṣīva bhagavad-āvirbhāvena duḥkha-rahitā | ata eva vimalā tad-vṛtti-bhūtā ye kāluṣya-viśeṣās tair api rahitā ||28|| [prīti-sandarbhaḥ 52]

**viśvanāthaḥ :** matis tad-viraha-santaptāpi śāntā nirantara-tac-cintana-janita-sphūrti-labdhena tena nirvāpita-dāhatvāt śītalety arthaḥ | ata eva vimalā asthairya-lakṣaṇa-mālinyam api tasyā vigatam ity arthaḥ ||28||

—o)0(o—

**|| 1.15.29 ||**

vāsudevāṅghry-anudhyāna- paribṛṁhita-raṁhasā |

bhaktyā nirmathitāśeṣa- kaṣāya-dhiṣaṇo’rjunaḥ ||

**śrīdharaḥ :** mati-vaimalya-phalam āha | vāsudevāṅghry-anudhyāyena paribṛṁhitaṁ raṁho vego yasyās tayā bhaktyā nirmathitā unmūlitā aśeṣā kaṣāyāḥ kāmādayo yasyāḥ sā dhiṣaṇā buddhir yasya saḥ | jñānaṁ punar adhyagamad ity uttareṇānvayaḥ ||29||

**krama-sandarbhaḥ :** vāsudeveti pūrvasyaiva vivaraṇam idaṁ padya-dvayam | tatrānudhyānaṁ pūrvoktā cintaiva | kaṣāyaḥ pūrvoktaṁ malam eva ||29|| [prīti-sandarbhaḥ 52]

**viśvanāthaḥ :** nanu kāmādayaḥ kaṣāyā api mala-śabdenocyante, satyam | arjunasya bhagavann ity aparikaratvena sākṣān narāvatāratvena ca tad-asambhava eva, mahendrāṁśatvena kaṣāyaḥ sambhavati cet tad api naivetyāha vāsudeveti | janmārabhyaivotpannayā bhaktyā prathamata ev nirmathitā unmūlitā aśeṣāḥ kaṣāyāḥ kaṣāyāḥ kāmādayo yasyāḥ sa dhiṣaṇā buddhir yasya tathābhūta evārjunaḥ ||29||

—o)0(o—

**|| 1.15.30 ||**

gītaṁ bhagavatā jñānaṁ yat tat saṅgrāma-mūrdhani |

kāla-karma-tamo-ruddhaṁ punar adhyagamat prabhuḥ ||

**śrīdharaḥ :** kālena karmabhis tamasā bhogābhiniveśena ca ruddham āvṛtaṁ sat ||30||

**krama-sandarbhaḥ :** gītaṁ mām evaiṣyasi [gītā 18.65] ity antam | kālo bhagaval-līlecchā-mayaḥ | karma tal-līlā | tamas tal-līlāveśena tad-anusandhānam | adhyagamat tan-mahā-vicchedasya tasyānte’pi tathā tat-prāptaḥ punar mām evaiṣyasi ity etad-vākyaṁ yathārthatvenānubhūtavān ||30|| [prīti-sandarbhaḥ 52]

**viśvanāthaḥ :** kintu priyasya viccheda-dave priyokti-smṛtyaiva sandhukṣaṇam āturasya iti rītyā tan-mukha-candra-vinirgataṁ sarva-santāpopaśamanaṁ gītāmṛtam eva pātum ārebhe ity āha—gītam iti | kālādibhir avaruddham avismṛtam | tatra tamo’ndhakāra-samastad viraha eva ||30||

—o)0(o—

**|| 1.15.31 ||**

viśoko brahma-sampattyā sañchinna-dvaita-saṁśayaḥ |

līna-prakṛti-nairguṇyād aliṅgatvād asambhavaḥ ||

**śrīdharaḥ :** jñāna-phalam āha—**viśoka** iti | etad eva śoka-hetv-abhāvenopapādayati | śokasya hi hetur dvaita-bhramaḥ, tasya dehas tasya liṅgaṁ tasya guṇās teṣām avidyā | tatra **brahma-saṁpattyā** vedānta-śravaṇena 'brahmāham" iti jñānena **līnā prakṛtir** avidyā yasmiṁs tan-**nairguṇyaṁ** bhavati, na tu suṣupti-pralayayor ivāvidyā-śeṣaḥ | tasmān nairguṇyād guṇa-kārya-liṅga-nāśaḥ | **aliṅgatvāc cāsaṁbhavaḥ** samyag bhogāya bhavati, punaḥ punar iti saṁbhavaḥ sthūla-dehaḥ, tad-rahitaḥ | tataś ca tat-paricchedābhāvāt **saṁchinno dvaita**-lakṣaṇaḥ **saṁśayo** bhramo yasya, sa viśoko jāta iti ||31||

**krama-sandarbhaḥ :** tataś ca kṛtārtho’bhavad ity āha—viśoka ity-ādi | **brahma-sampattyā** śrīman-narākāra-para-brahma-sākṣātkāreṇa | **saṁchinna** "iyaṁ mama cetasi sphūrtir eva | sākṣātkāras tv anya" iti **dvaite saṁśayo** yena saḥ | tadā bhagavat-prāptau nānyavaj-janmāntara-prāpti-kāla-sandhir apy antarāyo’bhavad ity āha—līneti | **līnā** palāyitā **prakṛtir** guṇa-kāraṇaṁ yasmād, evambhūtaṁ yan **nairguṇyaṁ,** tasmād dhetoḥ, guṇa-tat-kāraṇātītatvād ity arthaḥ | tathaiva **aliṅgatvāt** prākṛta-śarīra-rahitatvāc ca | **asambhavo** janmāntara-rahitaḥ | tasmād anantaraṁ cakṣuṣy-āvirbhavatīty eva viśeṣa iti bhāvaḥ |

ataḥ kaliṁ prati śrī-parīkṣid-vacanaṁ—yas tvaṁ dūraṁ gate kṛṣṇe saha gāṇḍīva-dhanvanā [bhā.pu. 1.17.6] iti, evaṁ ye’dhyāsanaṁ rāja-kirīṭa-juṣṭaṁ sadyo jahur bhagavat-pārśva-kāmāḥ [bhā.pu. 1.19.20] iti śrī-muni-vṛnda-vākyaṁ ca | tasmāt sarveṣāṁ pāṇḍavānāṁ tadīyānāṁ ca saiva gatiḥ vyākhyeyā ||31|| [prīti-sandarbhaḥ 52]

**viśvanāthaḥ :** tatra ca,

man-manā bhava mad-bhakto mad-yajī māṁ namaskuru |

mām evaiṣyasi kaunteya pratijāne priyo’si me || [gītā 18.65]

ity atra padye eṣyasīti bhaviṣyan-nirdeśenedaṁ dyotitam, "he kaunteya ! samprati tvaṁ mām eṣyasy eva | yadā tu tava mad-viyogo mahān bhāvī, tadā māṁ prāptuṁ yatiṣyamāṇasya tava tad-upāyam aham adhunaiva snehena bravīmi" iti sva-prāpty-arthaṁ yad dhyānam uktaṁ, samprati tena muhur abhyastena dhyānenaiva tat-pārśva-gatam evātmaṇam abhimanyamānasyāpi "mama deha evāntarāyo yato’yaṁ madhye madhye bahir-vṛttim anubhāvya māṁ śokārṇave kṣipati | tad asmād dehād ātmanaḥ pārthakyam āpādayituṁ sarva-śāstrāstra-vidyāvat pūrvābhyastaṁ yogam eva lakṣaṇaṁ (rakṣaṇam) anuśīlayāmi" iti manasi niścitya cinmaya-śarīro’pi ātmānaṁ śrī-kṛṣṇam ity apriya-sakhatvena nārāyaṇa-sakhatvena vā nānusandadhānaḥ prema-vaivaśyena prākṛtaṁ naram eva jānaṁs tad-bhāvāpalāpāya kṣaṇa-mātreṇaiva yogārūḍho babhūvety āha—viśoka iti |

**brahma-sampattyā** prāptayā **viśoko**’bhūd iti tad-abhimaty-anusāreṇaiva sūtoktiḥ, vastutas tu prapañca-gatāṁ sampattiṁ tyaktvā brahma-sampattyā aprakaṭa-prakāśa-gatayā śrī-kṛṣṇa-priya-sakhatva-prāptyā viśokaḥ vigata-śokaḥ **sañchinno dvaite saṁśayaḥ,** "dehena saha mama sambandho’sti nāsti vā" iti sandeho yasya saḥ | vastutas tu dvaite sakhyuḥ śrī-kṛṣṇāt sakāśāt svasya bhinnatve sati saṁśayaḥ pūrvam āvayoḥ paraspara-sakhyād aikyam āsīt, samprati tu dvaitaṁ vṛttam | tad adhunā sa kṛṣṇaḥ kiṁ punar api sakhya-sukha-mayādvaita eva māṁ neṣyati ?

kiṁ vā, pārthakya-lakṣaṇa-dvaita-duḥkha-sindhau nimajjayiṣyatīti bhāvanā-mayaḥ sandehaḥ sañchinno yasya saḥ | na ca tasya prākṛta-lokasyeva[[112]](#footnote-113) punaḥ saṁsāra āśaṅkanīya ity āha—**līna** iti spaṣṭam | vastutas tu līnaṁ suśliṣṭaṁ durlakṣyaṁ yat prakṛtitaḥ svabhāvād eva **nairguṇyaṁ** kṛṣṇa-sakhatvena guṇātītatvaṁ, tasmād ev**āliṅgatvaṁ** liṅga-dehābhāvaḥ, tat eva na samyag-bhavaḥ saṁsāro yasya saḥ |

yad vā, mahendrāṁśa-bhūto’rjunas tu jīvan-mukto’bhūd ity āha—viśoka iti | sañchinno dvaita-saṁśayaḥ prapañcānusandhāna-gata-śoka-mohādir yasya saḥ | tatra hetuḥ—līnā īśvare līnīkṛtā yā prakṛtiḥ, tata eva yan nairguṇyaṁ, tasmāt | ata ev**āliṅgatvāl** liṅga-dehāpagamād **asambhavaḥ** apunar-janmety arthaḥ ||31||

—o)0(o—

**|| 1.15.32 ||**

niśamya bhagavan-mārgaṁ saṁsthāṁ yadu-kulasya ca |

svaḥ-pathāya matiṁ cakre nibhṛtātmā yudhiṣṭhiraḥ ||

**śrīdharaḥ :** bhagavato mārgam ālakṣya yadu-kulasya saṁsthāṁ nāśaṁ śrutvā nāradoktaṁ cānusmṛtya svaḥ-pathāya svarga-mārgāya | nibhṛtātmā niścala-cittaḥ ||32||

**krama-sandarbhaḥ :** bhagavan-mārgaṁ niśamya vitarkya | yadu-kulasya ca saṁsthāṁ niśamya śrutvā | śrī-kṛṣṇasya nitya-sāmīpyena samyak sthitiṁ vitarkyeti vāstavo’rthaḥ | svaḥ śrī-kṛṣṇa-dhāma, ye’dhyāsanaṁ [bhā.pu. 1.19.20] ity ādau, sadyo jahur bhagavat-pārśva-kāmā ity anena tad-artham eva kṛta-prayatnatvāt, brahmādayo lokapālāḥ svar-vāsam abhikāṅkṣiṇaḥ iti śrī-bhagavad-vākyāc ca ||32||

**viśvanāthaḥ :** mārgaṁ padavīṁ cāturya-paripāṭīm iti yāvat | saṁsthāṁ vakṣyamāṇa-siddhāntānusāreṇa aprakaṭa-prakāśa-gatatvena samyak sthitaṁ svāntar-daśāyāṁ tad-bahir-daśāyāṁ tu nāśaṁ ca | svaḥ śrī-kṛṣṇadhāma | ye’dhyāsanaṁ rāja-kirīṭa-juṣṭaṁ sadyo jahur bhagavat-pārśva-kāmāḥ [bhā.pu. 1.19.20] ity uktatvāt | tathā sampadaḥ kratavo lokā ity ādibhyaś ca | yudhiṣṭhira ity upalakṣaṇam | pañcaiva bhrātaraḥ svaḥ-pathāya śrī-kṛṣṇa-dhāma-pathaṁ gantuṁ matiṁ cakruḥ | nibhṛtātmā anyālakṣita-citta-vyāpāraḥ ||32||

—o)0(o—

**|| 1.15.33 ||**

pṛthāpy anuśrutya dhanañjayoditaṁ

nāśaṁ yadūnāṁ bhagavad-gatiṁ ca tām |

ekānta-bhaktyā bhagavaty adhokṣaje

niveśitātmopararāma saṁsṛteḥ ||

**śrīdharaḥ :** tāṁ durvijñeyām | vakṣyati hy ekādaśe—

saudāmyā yathākāśe yāntyā hitvābhra-maṇḍalam |  
gatir na lakṣyate martyais tathā kṛṣṇasya daivataiḥ || [bhā.pu. 11.31.9] iti |

saṁsṛter uparāma jīvan-muktā babhūva | dehaṁ jahāv iti vā ||33||

**krama-sandarbhaḥ : nāśaṁ** loka-dṛṣṭyāḥ, vastutas tv adarśanam eva | **bhagavaty adhokṣaje** **niveśitātmā** iti bhagavataḥ pṛthā-dhyānālambanatvaṁ darśayitvā pṛthayānubhūtāṁ sthitim eva darśayati | tatra saudāminyā ity-ādy ekādaśa-skandha-padyātmakaṁ śāstraṁ saudāminyā api nāśaṁ niṣedhayati cet, tarhy atrāpi tad-dṛṣṭyā sutarām eva tan mantavyam | tad uktaṁ tatraiva,

devādayo brahma-mukhyā na viśantaṁ svadhāmani |

avijñāta-gatiṁ kṛṣṇaṁ dadṛśuś cātivismitāḥ || [bhā.pu. 11.31.8] iti |

saṁsṛteḥ prapañcāvatārāt ||33||

**viśvanāthaḥ :** tāṁ prasiddhām antardhāna-lakṣaṇām | saṁsṛteḥ samyaksaraṇāt prapañce’vatārāt upararāma sadya eva vāntardadhāv ity arthaḥ | tac-chravaṇa-kṣaṇa eva tad-viyoga-janitāṁ daśamīm api daśāṁ darśayāmāseti vā ||33||

—o)0(o—

**|| 1.15.34 ||**

yayāharad bhuvo bhāraṁ tāṁ tanuṁ vijahāv ajaḥ |

kaṇṭakaṁ kaṇṭakeneva dvayaṁ cāpīśituḥ samam ||

**śrīdharaḥ :** tad evam uktam api yādavebhyo bhagavato vailakṣaṇyam abuddhvā tat-sāmyaṁ vadato manda-matīn prati vailakṣaṇyaṁ spaṣṭayati dvābhyām | yayā yādava-rūpayā tanvā bhuvo bhāraṁ kaṇṭakena kaṇṭakam ivāharat | yādava-tanuṁ bhū-bhāra-tanuś ceti dvayam apīśvarasya saṁhāryatvena samam eva ||34||

**krama-sandarbhaḥ :** yayeti | tanu-rūpa-kalevara-śabdair atra śrī-bhagavato bhū-bhāra-jihīrṣā-lakṣaṇo devādi-pipālayiṣā-lakṣaṇaś ca bhāra evocyate | yathā tṛtīye viṁśatitame tat-tac-chabdair brahmaṇo bhāra evoktaḥ | yadi tatraiva tathā vyākhyeyaṁ, tadā sutarām eva śrī-bhagavatīti | tataś ca tasya bhārasya bhagavati tad-ābhāsa-rūpatvāt kaṇṭaka-dṛṣṭāntaḥ susaṅgata eva | tathā dvayam eveśituḥ sāmyam api | tat tu tṛtīya-śrī-paramātma-sandarbhe vivṛtam asti || [kṛṣṇa-sandarbha 106]

**viśvanāthaḥ :** yādavādīnām antima-daśā-śravaṇena viṣīdataḥ śaunakādīn āśvāsayan siddhānta-rahasyam āha—yayeti | yayā yādavādi-tanvā bhuvaḥ sva-pāda-bhūtāyā (sva-pāda-mūlāyāḥ) bhāraṁ kaṇṭakena sūcy-agreṇa kaṇṭakam iva aharat, tām eva tanuṁ vijahau | devadatto vasanaṁ vijahāv itivat sva-saṅgād vicyutīcakārety arthaḥ, na tu yayā nityaṁ krīḍati tām apīti bhāvaḥ | tena aṁśāvataraṇa-samaye ye devā nitya-bhūteṣu praviṣṭās te eva tebhyo yoga-balena niṣkāsya prabhāsaṁ gamitās tad-deha-tyāgaṁ lokān māyayaiva darśayatā bhagavatā madhu-pānānantaraṁ deva-rūpīkṛtya svargaṁ prāpayāmāsire ity ekādaśānta-vyākhyānusṛtyā jñeyam | nitya-lilā-parikarā yādavās tu prāpañcika-lokālakṣitāḥ śrī-kṛṣṇena samaṁ dvārakāyām eva yathā-pūrvam eva khelantīti bhāgavatāmṛtokta-siddhāntād avagantavyam |

dvayam iti | bhū-bhāra-bhūtā asurā yādavādi-rūpā devāś ceti dvayam īśituḥ parameśvarasya samam eva | kintu dṛṣṭānte kaṇṭakatvena sāmye’pi karaṇa-bhūtasya sūcy-agrasya upakārakatvenāntaraṅgatvaṁ karma-bhūtasya kaṇṭakasyāpakārakatvena sāmye’pi bahir-aṅgatvam ity api jñāpitam | sūcy-agre kṣudra-śatrau ca lomaharṣe ca kaṇṭakaḥ ity amaraḥ ||34||

—o)0(o—

**|| 1.15.35 ||**

yathā matsyādi-rūpāṇi dhatte jahyād yathā naṭaḥ |

bhū-bhāraḥ kṣapito yena jahau tac ca kalevaram ||[[113]](#footnote-114)

**śrīdharaḥ :** śrī-kṛṣṇa-mūrter viśeṣam āha—yatheti | tāny api tathā dhatte jahāti ca | tad āha—**yathā naṭo** nija-rūpeṇa sthito’pi rūpāntarāṇi **dhatte**’ntar-dhatte ca, tathā **tad api kalevaraṁ jahau,** antar-adhād ity arthaḥ ||35||

**krama-sandarbhaḥ :** matsyādi-rūpāṇi matsyādy-avatāreṣu tat-tad-bhārān | atha naṭa-dṛṣṭānte’pi naṭaḥ śravya-rūpakābhinetā | vyākhyātaṁ ca taiḥ prathamasyaikādaśe—naṭā nava-rasābhinaya-caturāḥ [1.11.21] iti | tato yathā śravya-rūpakābhinetā naṭaḥ svarūpeṇa sva-veśena ca sthita eva pūrva-vṛttam abhinayena gāyan nāyaka-nāyikādi-bhāvaṁ dhatte jahāti ca, tatheti |

athavā, nāhaṁ prakāśaḥ sarvasya yoga-māyā-samāvṛtaḥ [gītā. 7.25] iti śrī-gīta-vacanena |

yogibhir dṛśyate bhaktyā nābhaktyā dṛśyate kvacit |

draṣṭuṁ na śakyo roṣāc ca matsarāc ca janārdanaḥ ||

iti pādmottara-khaṇḍa-nirṇayena | mallānām aśaniḥ [bhā.pu. 10.43.17] iti śrī-bhāgavata-darśanena | ātma-vināśāya bhagavad-dhasta-cakrāṁśu-mālojjvalam akṣaya-tejaḥ-svarūpaṁ parama-brahma-bhūtam apagata-dveṣādi-doṣo bhagavantam adrākṣīt [vi.pu. 4.15.15] iti śiśupālam uddiśya viṣṇu-purāṇa-gadyena cāsureṣu yad rūpaṁ sphurati, tat tasya svarūpaṁ na bhavati, kintu māyā-kalpitam eva | svarūpe dṛṣṭe dveṣaś cāpayātīti | tataś cāsureṣu sphuratyā yayā tanvā bhuvo bhāra-rūpam asura-vṛndam aharat, tāṁ tanuṁ vijahau | punas tat-pratyāyanaṁ na cakārety arthaḥ | bhakti-dṛśyā tanus tu tasya nitya-siddhaivety āha—aja [gītā. 4.6] iti, devakyāṁ deva-rūpiṇyāṁ [bhā.pu. 10.3.8] ity ādeḥ, kṛṣṇaṁ ca tatra chandobhiḥ stūyamānaṁ [bhā.pu. 10.28.17] ity atra golokādhiṣṭhātṛtva-nirdeśāc ca |

tataś ca, yathā naṭa aindrajālikaḥ kaścit sva-bhakṣakānāṁ bakādīnāṁ nigrahāya matsyādy-ākārān dhatte, svasmin pratyāyati tan-nigrahe sati yathā ca tāni jahāti, tathā so’yam ajo’pi yena māyitvena lakṣyatāṁ prāpitena rūpeṇa bhū-bhāra-rūpāsura-vargaḥ kṣapita-tad-vargaṁ kṣapitavān ity arthaḥ | tac ca kalevaram ajo jahau antardhāpitavān ity arthaḥ | kintu śrī-gītā-padye yoga-māyā-samāvṛtaḥ [gītā. 7.25] sarpa-kañcukavan-māyā-racita-vapur-ābhāsa-samāvṛta ity arthaḥ ||35|| [kṛṣṇa-sandarbha 106]

**viśvanāthaḥ :** kṛṣṇas tv aindra-jālika-naṭa iva sva-deha-tyāgaṁ mithyā-bhūtam eva pratyāyayāmāsety āha—yatheti | bhagavān dhatte jahyāt na tu dhṛtvā jahyād iti tanu-tyāga-kāle’pi tat-tat-tanu-dhāraṇam asty eva | nanu katham etad boddhavyam ity ata āha—yathā naṭa aindra-jālikaḥ cheda-dāha-mūrcchādibhiḥ sva-dehaṁ tyajati tasya tyāgaṁ sarvān darśayati pratyāyayati ca, atha ca sva-dehaṁ dhatte eva na tu mriyate, tathaiva matsyādi-rūpāṇi matsyādi-śarīrāṇi svīyāni bhagavān dhatte jahyāt dadhāna eva jahāti | tena naṭasya sva-śarīra-dhāraṇaṁ satyam eva tat-tyāgas tu mithyaiva yathā tathaiva bhagavato’pi matsyādi-svīya-śarīra-dhāraṇaṁ satyam eva tat-tat-tyāgo mithyaivety arthaḥ | yathā ca matsyādi-śarīrāṇi dadhāna eva jahāti tathaiva yena bhū-bhāraḥ kṣapitas tac ca kalevaraṁ jahāv iti śrī-kṛṣṇa-kalevara-tyāgo mithayaiveti | narākṛti-para-brahmatvādikam api naṭa-rūpa-nara-dharmam evaṁ bhagavān karoti, na tu tattvena | sva-dehasyābhautikatvena nāśāsambhavāt | yad uktaṁ mahābhārate, na bhūta-saṅgha-saṁsthāno deho’sya paramātmanaḥ iti | bṛhad-vaiṣṇave’pi,

yo vetti bhautikaṁ dehaṁ kṛṣṇasya paramātmanaḥ |

sa sarvasmād bahiḥ kāryaḥ śrauta-smārta-vidhānataḥ |

mukhaṁ tasyāvalokyāpi sa-cailaḥ snānam ācared || iti |[[114]](#footnote-115)

vaiśampāyana-sahasra-nāmani ca—amṛtāṁśo’mṛta-vapur iti| amṛtaṁ maraṇa-rahitaṁ vapur yasya iti tatra śrī-śaṅkarācārya-vyākhyā ca prasiddhā | atra śleṣeṇa jahyād iti jahātes tyāgārthatvāt tyāgasya ca dānārthatvāt vaikuṇṭhādi-dhāma-sthebhyo bhaktebhyaḥ sva-śarīra-praviṣṭa-caraṁ nārāyaṇādi-rūpaṁ teṣāṁ pālanārthaṁ dadāv ity ekādaśānte vyākhyāsyate ||35||

—o)0(o—

**|| 1.15.36 ||**

yadā mukundo bhagavān imāṁ mahīṁ

jahau sva-tanvā śravaṇīya-sat-kathaḥ |

tadāhar evāpratibuddha-cetasām

abhadra-hetuḥ kalir anvavartata ||

**śrīdharaḥ :** yudhiṣṭhirasya svargāroha-prasaṅgāya kali-praveśam āha—yadeti | sva-tanvā jahau | sa-tanor eva vaikuṇṭhārohāt | śravaṇārhā satī kathā yasya | tadā yad ahas tasminn eva | ahar iti lupta-saptamy-antaṁ padam | apratibuddha-cetasām avivekinām iti | vivekināṁ tu na prabhur ity uktam | anvavartateti pūrvam evāṁśena praviṣṭhya tena[[115]](#footnote-116) rūpeṇānuvṛttir uktā ||36||

**krama-sandarbhaḥ :** yadeti | tyāgo’tra sva-tanu-karaṇaka iti, na tu sva-tanvā saheti vyākhyeyam | sahety adhyāhāryāpekṣāgauravāt | upapada-vibhakteḥ kāraka-vibhaktir balīyasīti nyāyāc ca ||36||

**viśvanāthaḥ :** tanu-tyāgasyāvāstavatvaṁ spaṣṭayann āha—yadā sva-tanvā jahau sva-tanor eva vaikuṇṭhārohād iti śrī-svāmi-caraṇāḥ | tyāgo’tra sva-tanu-karaṇaka eva, na tu sva-tanvā saha mahīṁ jahāv iti kuvyākhyāyā avakāśaḥ upapada-vibhakteḥ kāraka-vibhaktir balīyasī iti nyāyāt |

pradarśyātapta-tapasām avitṛpta-dṛśāṁ nṛṇām |

ādāyāntaradhādyas tu sva-bimbaṁ loka-locanam || [bhā.pu. 3.2.11] iti |

atrāpi loka-locana-rūpaṁ sva-bimbaṁ nija-mūrtiṁ pradarśya punar ādāyaiva ca antaradhāt na tu tyaktveti sandarbhaś ca, tadā yad-ahaḥ tad abhivyāpyety arthaḥ | apratibuddha-cetasām iti vivekināṁ tu na prabhur ity arthaḥ | cauro hi nidritasyaiva dhanam apaharati pratibuddhāt tu bibhetīty arthaḥ ||36||

—o)0(o—

**|| 1.15.37 ||**

yudhiṣṭhiras tat parisarpaṇaṁ budhaḥ

pure ca rāṣṭre ca gṛhe tadātmani[[116]](#footnote-117) |

vibhāvya lobhānṛta-jihma-hiṁsanādy-

adharma-cakraṁ gamanāya paryadhāt ||

**śrīdharaḥ :** budho yudhiṣṭhiraḥ | tasya kalḥ parisarpaṇaṁ prasaraṇaṁ vilokya | kathaṁ-bhūtam | lobhādy-adharma-cakraṁ yasmin | jihmaṁ kauṭilyam | paryadhāt tad-ucitaṁ paridhānam akarot ||37||

**krama-sandarbhaḥ :** yudhiṣṭhira ity atra tasya tyāge kali-parisarpaṇam uddīpana-mātram | vastutas tu bhagavat-pārśva-kāmitvam eva kāraṇaṁ jñeyam ||37||

**viśvanāthaḥ :** paryadhāt tad-ucita-pidhānam akarot ||37||

—o)0(o—

**|| 1.15.38 ||**

sva-rāṭ[[117]](#footnote-118) pautraṁ vinayinam ātmanaḥ susamaṁ guṇaiḥ[[118]](#footnote-119) |  
toya-nīvyāḥ patiṁ bhūmer abhyaṣiñcad gajāhvaye ||38||

**śrīdharaḥ :** ātmanaḥ svasya guṇaiḥ susamam atisadṛśam | toyaṁ pariveṣākāreṇa sarvataḥ sthitaṁ samudrodakam eva nīvī paridhāna-viśeṣo yasyās tasyā bhūmeḥ patitvenābhiṣiktavān ||38||

**krama-sandarbhaḥ :** viniyataṁ sa-maryādam | ṭīkāyāṁ susamamati-sadṛśam iti vyākhyānāt soḥ pūjāyāṁ ṣatva-niṣedhaḥ, suḥ pūjāyām iti karma-pravacanīya-vidheḥ ||38||

**viśvanāthaḥ :** viniyamaṁ rājocita-viśiṣṭa-niyama-yuktam ātmanaḥ svasya guṇaiḥ susamam atisadṛśaṁ toyaṁ samudrodakam eva nīvī paridhāna-viśeṣo yasyās tasyā bhūmeḥ patitvenābhiṣiktavān ||38||

—o)0(o—

**|| 1.15.39 ||**

mathurāyāṁ tathā vajraṁ śūrasena-patiṁ tataḥ |

prājāpatyāṁ nirūpyeṣṭim agnīn apibad īśvaraḥ ||

**śrīdharaḥ :** vajram aniruddhasya putram | nirūpya kṛtvety arthaḥ | apibad ātmani samāropayām āsa | īśvaraḥ samarthaḥ ||39||

**krama-sandarbhaḥ :** prājāpatyāṁ ceṣṭiṁ nirūpyety anvayaḥ ||39||

**viśvanāthaḥ :** vajram aniruddha-putram | nirūpya kṛtvā | apibat ātmany āropayāmāsa | īśvaraḥ samarthaḥ ||39||

—o)0(o—

**|| 1.15.40 ||**

visṛjya tatra tat sarvaṁ dukūla-valayādikam |

nirmamo nirahaṅkāraḥ sañchinnāśeṣa-bandhanaḥ ||

**śrīdharaḥ :** sañchinnāny aśeṣāṇi bandhanāny upādhayo yena ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.15.41 ||**

vācaṁ juhāva manasi tat prāṇa itare ca tam |

mṛtyāv apānaṁ sotsargaṁ taṁ pañcatve hy ajohavīt ||

**śrīdharaḥ :** tad eva darśayati dvābhyām | vācam ity upalakṣaṇam | sarvendriyāṇi manasi pravilāpitavān ity arthaḥ | tac ca manaḥ **prāṇe**, prāṇādhīna-pravṛttitvāt | **taṁ** ca prāṇam **itare** apāne, tenākarṣaṇāt | apāna-vyāpāra utsargas tat-sahitam apānaṁ mṛtyau tad-adhiṣṭātṛ-devatāyām | anenaiva vāg-ādiṣv api tat-tat-karma-sāhityaṁ jñeyam | **taṁ** mṛtyuṁ **pañcatve** pañca-bhūtānām aikye dehe | dehasyaiva mṛtyur nātmana iti bhāvitavān ity arthaḥ | **ajohavīd** iti yaṅ-lug-āntāl luṅi rūpam ||41||

**krama-sandarbhaḥ :** vācam iti | tat manaḥ vyavahārātmakaṁ mano-haṁsaṁ na tu paramārthātmakam api agre’nusandhānāntara-vidhānāt | pañcatve pañca-bhūtānām aikya-rūpo yo dehas tasmin, na tu śrī-kṛṣṇa-pārṣada-rūpe sva-dehe ity arthaḥ ||41||

**viśvanāthaḥ :** arjunavad yudhiṣṭhiro’pi bahir-anusandhāna-nivṛtty arthaṁ prayatate smety āha—vācam ity upalakṣaṇaṁ sarvendriyāṇi manasi mano’dhīna-vṛttitvāt tac ca manaḥ prāṇe prāṇādhīna-vṛttittvāt tasminn eva juhāva samarpayāmāsa juhoter dānārthatvāt | he manas tubhyam evendriyāṇi dattāni, tavaivaitāni santu, sāmprataṁ mamaitaiḥ prayojanaṁ nāstīti dhārayāmāsa | teṣu svatvābhāvena vastutaḥ sampradānābhāvāt na caturthī | evam agre’pi sarvatra jñeyam | nanv ahaṁ kasya bhavāmīty ata āha—tan-manaḥ prāṇe juhāva | taṁ prāṇam itare apāne tenākarṣaṇāt | apāna-vyāpāra utsargas tat-sahitam apānaṁ mṛtyau tad-adhiṣṭhātṛ-devatāyām | anenaiva vāg-ādiṣv api tat-tat-karma-sāhityaṁ jñeyam | taṁ mṛtyuṁ pañcatve pañca-bhūtānām aikye dehe | mṛtyo tvaṁ dehasyaiva bhava iti bhāvitavān ity arthaḥ ||41||

—o)0(o—

**|| 1.15.42 ||**

tritve hutvā ca pañcatvaṁ tac caikatve ñjuhon muniḥ |

sarvam ātmany ajuhavīd brahmaṇy ātmānam avyaye ||

**śrīdharaḥ :** tritve guṇa-traye pañcatvaṁ deham | tac ca tritvam ekatve avidyāyām | sarvaṁ sarvāropa-hetum avidyām ātmani jīve | ajohavīd iti vaktavye ajuhavīd ity ārṣam | evaṁ śodhitam ātmānaṁ brahmaṇy avyaye kūṭasthe | na tasyānyatra laya ity arthaḥ ||42||

**krama-sandarbhaḥ :** ekatve avyakte | tad evam ayogyaṁ tat sarvam avyakte eva bhāvayitvā yogyaṁ yat sarvaṁ tad ātmani bhagavat-pārṣada-rūpe ajuhavīt dhārayāmāsa | taṁ cātmānaṁ narākṛtiṁ para-brahmaṇi samarpayāmāsa ||42||

**viśvanāthaḥ :** tataś ca pṛthivyādi-bhūta-pañcakaṁ kva sthāsyatīty atrāha—tritve guṇa-traye tac ca tritvam ekatve vyaṣṭi-rūpe māyāṁśe tat sarvam ātmani jīve ajuhavīd ity ārṣam ajohavīd ity arthaḥ | he jīva ! tavaitan māyāṁśa-kṛtam upādhi-trikam, etasmāt tvaṁ pṛthag-bhūta eva virājasva, naitasyādhīno bhaveti bhāvaḥ | pañcātmānaṁ brahmaṇi | evaṁ parīkṣiti svarājya-bhāvaṁ vajrae ca mathurāṁ samarpya tat-sambandham ātmano dūrīkṛtya bahir niścinta iva indriyādīn api tat-tad-vaśayitari yogye samarpya antar-niścinto babhūva | tathā hi brahmaṇaḥ kṛṣṇasyaiva jīvo jīvasyaiva vyaṣṭi-māyā tasyā eva guṇa-trayaṁ guṇatrayasyaiva pañca-bhūtātmako dehaḥ, dehasyaiva mṛtyur mṛtyor evāpānaḥ apānasyaiva prāṇas tasyaiva manaḥ manasa eva indriyāṇi indriyāṇām eva viṣayā rājyādi-bhogāḥ teṣāṁ ca bhoktā samprati parīkṣid eva na tu aham iti vicārayāmāsa | kintu bhagavan-nitya-parikaratvān nitya-vigrahāṇām api tadānīmātmānaṁ prākṛta-śarīraṁ matvaivāyaṁ vicāro’py akiñcit-kara eveti jñeyam ||42||

—o)0(o—

**|| 1.15.43 ||**

cīra-vāsā nirāhāro baddha-vāṅ mukta-mūrdhajaḥ |

darśayann ātmano rūpaṁ jaḍonmatta-piśācavat ||

**śrīdharaḥ :** tad evam ātma-pratipattim uktvā bāhya-sthitim āha—cīra-vāsā iti dvābhyām | baddhavāṅ manunī ||43||

**krama-sandarbhaḥ :** *na vyākhyātam.*

**viśvanāthaḥ :** tad evaṁ sarvathā niścintasya tasya bāhya-sthitim āha—cīreti | baddha-vāk maunī | anapekṣamāṇaḥ anujādi-pratīkṣām akurvan ||43||

—o)0(o—

**|| 1.15.44 ||**

anavekṣamāṇo[[119]](#footnote-120) niragād aśṛṇvan badhiro yathā |

udīcīṁ praviveśāśāṁ gata-pūrvāṁ mahātmabhiḥ ||

hṛdi brahma paraṁ dhyāyan nāvarteta yato gataḥ

**śrīdharaḥ :** anavekṣamāṇo’nujādi-pratīkṣām akurvan | āśāṁ diśam | gata-pūrvāṁ pūrvaṁ praviṣṭam | mahātmabhir vivekavidbhiḥ | yato yāṁ diśaṁ gataḥ ||44||

**krama-sandarbhaḥ :** *na vyākhyātam.*

**viśvanāthaḥ :** adhunā nyasta-samasta-bhāro’ham avyagraḥ kvāpi vivikte deśe śrī-kṛṣṇa-prāpty-artham, man-manā bhava mad-bhakta iti bhagavad-upadiṣṭam evopāyaṁ kariṣyāmīti niścinvatas tasya ceṣṭām āha—udīcīm iti | paraṁ brahma śrī-kṛṣṇaṁ dhyāyan dhyātum ||44||

—o)0(o—

**|| 1.15.45 ||**

sarve tam anunirjagmur bhrātaraḥ kṛta-niścayāḥ |

kalinādharma-mitreṇa dṛṣṭvā spṛṣṭāḥ prajā bhuvi ||

**śrīdharaḥ :** adharmo mitraṁ yasya tena ||45||

**krama-sandarbhaḥ :** *na vyākhyātam.*

**viśvanāthaḥ :** śrī-kṛṣṇaṁ prāptuṁ vayam api tan-manaskā eva bhavāmeti kṛto niścayo yais te ||45||

—o)0(o—

**|| 1.15.46 ||**

te sādhu-kṛta-sarvārthā jñātvātyantikam ātmanaḥ |

manasā dhārayām āsur vaikuṇṭha-caraṇāmbujam ||

**śrīdharaḥ :** sādhu samyak kṛtāḥ sarve’rthā dharmādayo yaiḥ | ata eva vaikuṇṭhasya caraṇāmbujam evātyantikaṁ śaraṇaṁ jñātvā ||46||

**krama-sandarbhaḥ :** te iti | te pāṇḍavāḥ sādhu yathā syāt tathā kṛta-sarvārthāḥ vaśīkṛta-dharmārtha-kāma-mokṣā api vaikuṇṭhasya śrī-kṛṣṇasya caraṇāmbujam eva ātyantikaṁ parama-puruṣārthaṁ jñātvā tad eva manasā dhārayāmāsuḥ ||46||

**viśvanāthaḥ :** sādhu yathā syāt tathā kṛtā anuṣṭhitāḥ sarve’rthā dharmādayo yais tathābhūtā api ātyantikaṁ tebhyo’py atyantādhikaṁ śrī-kṛṣṇa-caraṇāmbujam eva manasā nirdhārayāmāsuḥ | sādhu-kṛtā dharmārtha-kāma-mokṣā yaiḥ | ata eva caraṇāmbujam evātyantikam iti śrī-svāmi-caraṇāḥ ||46||

—o)0(o—

**|| 1.15.47-48 ||**

tad-dhyānodriktayā bhaktyā viśuddha-dhiṣaṇāḥ pare |

tasmin nārāyaṇa-pade ekānta-matayo gatim ||

avāpur duravāpāṁ te asadbhir viṣayātmabhiḥ |

vidhūta-kalmaṣā sthānaṁ virajenātmanaiva hi ||

**śrīdharaḥ :** kathaṁ-bhūte pade ? vidhūta-kalmaṣāṇām āsthānaṁ nivāsa-sthānaṁ yat tasmin | virajenātmanaiva gatiṁ prāpur na tu ṣoḍaśa-kalena liṅgena | gater vā viśeṣaṇam | virajenātmanaivāvasthāna-rūpāṁ gatiṁ te vidhūta-kalmaṣāḥ prāpur iti ||47-48||

**krama-sandarbhaḥ :** nārāyaṇaḥ śrī-kṛṣṇaḥ | punar gatim eva viśinaṣṭi—vidhūta-kalmaṣaṁ yathā-sthānaṁ nitya-śrī-kṛṣṇa-prakāśāspadaṁ tadīyā sabhā | ātmanā sva-śarīreṇaiva | tatra hetuḥ virajenāprākṛtena | hi-śabdo’sambhavanā-nivṛtty-arthah ||47-48||

**viśvanāthaḥ :** viśuddhā jñāna-yogādy-amiśrā dhiṣaṇā buddhir yeṣāṁ te | ata eva ekānta-matayaḥ | gatiṁ kīdṛśīṁ vidhūta-kalmaṣāṇām āsthānaṁ nivāsa-sthānam | yad vā vidhūta-kalmaṣāṇām āsthānaṁ sabhā sudharmābhidhānā yatra tat kṛṣṇa-dhāmaiva gatim avāpuḥ | kena prakāreṇety ata āha—virajena nirmalena guṇa-maya-dharmendrādy-aṁśa-rāhityād aprākṛtenātmanā sva-śarīreṇaiva, na tu deha-bhaṅgenety arthaḥ ||47-48||

—o)0(o—

**|| 1.15.49 ||**

viduro’pi parityajya prabhāse deham ātmanaḥ |

kṛṣṇāveśena tac-cittaḥ pitṛbhiḥ sva-kṣayaṁ yayau ||

**śrīdharaḥ :** śrī-kṛṣṇāveśena kṛṣṇe cittam āveśya dehaṁ parityajya tac-citta eva saṁs tadānīṁ netum āgataiḥ saha sva-kṣayaṁ svādhikāra-sthānaṁ yayau ||49||

**krama-sandarbhaḥ :** vidurasya yama-loka-gatiḥ svādhikāra-pālanārthaṁ līlayā kāya-vyūheneti jñeyam | tad ittham eva śrī-bhāgavata-bhāratayor avirodhaḥ syād iti ||49||

**viśvanāthaḥ :** dehaṁ parityajyeti | devatā-rūpa eva, na tu pārṣada-rūpaḥ | ata eva pitṛbhis tadānīṁ netum āgataiḥ saha | svakṣayaṁ svādhikāra-sthānam ||49||

—o)0(o—

**|| 1.15.50 ||**

draupadī ca tadājñāya patīnām anapekṣatām |

vāsudeve bhagavati hy ekānta-matir āpa tam ||

**śrīdharaḥ :** ātmānaṁ praty anapekṣatāṁ tadā jñātvā tam āpa ||50||

**krama-sandarbhaḥ :** ātmānaṁ praty anapekṣamāṇānāṁ tat śrī-kṛṣṇa-saṅgamanam ājñāya samyak jñātvā | vāsudeve śrī-vasudeva-nandane | hi prasiddhau | yasminn ekānta-matis tam eva prāptavatī | atrānyena pathā gacchato’py etān śrī-dvārakā-nāthaḥ svayaṁ sva-śaktyā sva-samīpam evānītavān iti gamyate | nityaṁ sannihita ity ādy ukteḥ ||50||

**viśvanāthaḥ :** draupadīti | subhadrādīnām apy upalakṣaṇam | tam āpeti deha-tyāgānuktyā śarīreṇaiveti ||50||

—o)0(o—

**|| 1.15.51 ||**

yaḥ śraddhayaitad bhagavat-priyāṇāṁ

pāṇḍoḥ sutānām iti samprayāṇam |

śṛṇoty alaṁ svastyayanaṁ pavitraṁ

labdhvā harau bhaktim upaiti siddhim ||

**śrīdharaḥ :** ity evaṁ yat saṁprāyaṇam | alam atiśayena svasty-ayanaṁ maṅgalāspadam | alaṁ pavitraṁ ca ||51||

**krama-sandarbhaḥ :** *na vyākhyātam.*

**viśvanāthaḥ :** iti evaṁ samprayāṇam eva na tu prakārāntaram | siddhiṁ siddhi-daśām ||51||

iti sārārtha-darśinyāṁ harṣiṇyāṁ bhakta-cetasām |

prathame’yaṁ pañcadaśaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ daśama-skandhe

pāṇḍava-svargārohaṇaṁ nāma

pañcadaśo’dhyāyaḥ

||1.15||

(1.16)

### atha ṣoḍaśo’dhyāyaḥ

## parīkṣite dharma-pṛthvī-saṁvādo nāma

**|| 1.16.1 ||**

**sūta uvāca—**

tataḥ parīkṣid dvija-varya-śikṣayā

mahīṁ mahā-bhāgavataḥ śaśāsa ha |

yathā hi sūtyām abhijāta-kovidāḥ

samādiśan vipra mahad-guṇas tathā ||

**śrīdharaḥ :**

tataś ca ṣoḍaśe bhūmi-dharmayoḥ kali-khinnayoḥ |  
saṁvāde varṇyate prāptiḥ pālakasya parīkṣitaḥ ||

dvija-varyāṇāṁ śikṣayā sad-upadeśena | sūtyāṁ janmai | abhijāta-kovidā jāta-karma-vidaḥ | he vipra, mahatāṁ guṇā yasmin saḥ ||1||

**krama-sandarbhaḥ :** *na vyākhyātam.*

**viśvanāthaḥ :**

parīkṣito dig-vijayo dharma-praśnaḥ kṣitiṁ prati |

tasyāḥ kṛṣṇa-viyuktāyāḥ śokoktiḥ ṣoḍaśe’bhavat ||

he vipra! tathaiva mahatāṁ guṇā yasmin saḥ abhūt ||1||

—o)0(o—

**|| 1.16.2 ||**

sa uttarasya tanayām upayema irāvatīm |

janamejayādīṁś caturas tasyām utpādayat sutān ||

**śrīdharaḥ : janamejayādīn** ity akṣarādhikyaṁ chāndasam | **utpādayann** iti pāṭḥe hetau śatṛ-pratyayaḥ | sutān utpādayitum **upayema** iti vākya-yojanā ||2||

**krama-sandarbhaḥ :** sa uttarasya tanayām iti pūrva-kathā [rājyābhiṣekāt prāk] brahmacarye rājyābhiṣekāyogāt[[120]](#footnote-121) ||2||

**viśvanāthaḥ :** janamejayādīn iti | pradhāne karmaṇy abhidheye’nyādīn āhur dvi-karmaṇām itivan navākṣaraika-pādo’nuṣṭub-viśeṣo’yam ||2||

—o)0(o—

**|| 1.16.3 ||**

ājahārāśva-medhāṁs trīn gaṅgāyāṁ bhūri-dakṣiṇān |

śāradvataṁ guruṁ kṛtvā devā yatrākṣi-gocarāḥ ||

**śrīdharaḥ :** ājahāra kṛtavān ity arthaḥ | śāradvataṁ kṛpam | yatra yeṣv aśvamedheṣu devā dṛṣṭi-gocarā babhūvuḥ ||3||

**krama-sandarbhaḥ :** *na vyākhyātam.*

**viśvanāthaḥ :** śāradvataṁ kṛpam ||3||

—o)0(o—

**|| 1.16.4 ||**

nijagrāhaujasā vīraḥ kaliṁ dig-vijaye kvacit |

nṛpa-liṅga-dharaṁ śūdraṁ ghnantaṁ go-mithunaṁ padā ||

**śrīdharaḥ :** nijagrāha nigṛhītavān | kalim eva nirdiśati—nṛpeti ||4||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 1.16.5 ||**

**śaunaka uvāca—**

kasya hetor nijagrāha kaliṁ digvijaye nṛpaḥ |

nṛdeva-cihna-dhṛk śūdraḥ ko’sau[[121]](#footnote-122) gāṁ yaḥ padāhanat |

tat kathyatāṁ mahā-bhāga yadi kṛṣṇa-kathāśrayam ||

**madhvaḥ :** ko’sāv ity ākṣepaḥ | kalim ity uktatvāt ||5||

**śrīdharaḥ :** kasya hetor iti | ayam arthaḥ—kaliṁ kasmād dhetoḥ kevalaṁ nijagrāha natu hatavān | yato’sau śūdraḥ atikutsitaḥ | yo gāṁ padāhanad ahann iti ||5||

**krama-sandarbhaḥ :** *na vyākhyātam.*

**viśvanāthaḥ :** nijagrāha na tu hatavān | yato’sau śūdrakaḥ atikutsito hantum evocitaḥ ||5||

—o)0(o—

**|| 1.16.6 ||**

athavāsya padāmbhoja- makaranda-lihāṁ satām |

kim anyair asad-ālāpair āyuṣo yad asad-vyayaḥ ||

**madhvaḥ :** atheti pakṣāntare | vā yadi | yady-arthe ca vikalpārthe vā-śabdaḥ samudīryate iti nāma-mahodadhau ||6||

**śrīdharaḥ :** asya viṣṇoḥ padāmbhojayor makarandas taṁ lihanty āsvādayanti ye teṣāṁ satāṁ mahatāṁ vā kathāśrayam iti samāsān niṣkṛtasyānuṣaṅgaḥ | tarhi kathyatām ||6||

**krama-sandarbhaḥ :** yadi kṛṣṇa-kathāśrayaṁ bhavati, tarhi tad anyad api kathyatām ity arthaḥ ||6||

**viśvanāthaḥ :** tat kali-nigrahaṇaṁ satāṁ kathāśrayam ity anena samāsa-gatenāpy anvayaḥ ||6||

—o)0(o—

**|| 1.16.7 ||**

kṣudrāyuṣāṁ nṛṇām aṅga martyānām ṛtam icchatām |

ihopahūto bhagavān mṛtyuḥ śāmitra-karmaṇi ||7||

**madhvaḥ :** anyathā ced āyuṣo’sad-vyayaḥ ity arthaḥ ||7||

**śrīdharaḥ :** no cet kim anyair asadbhir alāpaiḥ | yad yair āyuṣo vṛthā kṣayaḥ | asmākam ayaṁ satra-prayatne’pi hari-kathāmṛta-pānārtha evety āha sārdhābhyām | kṣudram alpam āyur yeṣām | ato martyānāṁ maraṇa-dharmavatām | tathāpi ṛtaṁ satyaṁ mokṣam icchatām ||7||

**krama-sandarbhaḥ :** ṛtaṁ parama-satyaṁ śrī-bhagavantam icchatāṁ kṣudrāyuṣām anyaiḥ kim ? nanu tādṛśānāṁ śrī-bhagavat-kathā-śravaṇam api sampannaṁ na syād ity āśaṅkyāha—iheti ||7||

**viśvanāthaḥ :** ṛtaṁ satya-vastu śrī-kṛṣṇam ity arthaḥ | nanu naśvara-dehānāṁ kṛṣṇa-kathā-bhāgya-lābho’pi kathaṁ setsyati ? ity ata āha—iha kṣetre śamitur idaṁ śāmitraṁ karma paśu-hiṁsanaṁ tatra tad-arthaṁ mṛtyur upahūtaḥ ||7||

—o)0(o—

**|| 1.16.8 ||**

na[[122]](#footnote-123) kaścin mriyate tāvad yāvad āsta ihāntakaḥ |

etad-arthaṁ hi bhagavān āhūtaḥ paramarṣibhiḥ |

aho nṛ-loke pīyeta hari-līlāmṛtaṁ vacaḥ[[123]](#footnote-124) ||

**madhvaḥ :** etad-arthaṁ mṛtyur upahūtaḥ | aho nr-loke pīyeteti ||8||

**śrīdharaḥ :** yo mṛtyḥ sa iha satre śamitur idaṁ śāmitraṁ karma paśu-hiṁsanaṁ tad-artham upahūtaḥ | tataḥ kim ? ata āha—na kaścid iti | tato’pi kim ? ata āha—aho nṛ-loke hari-līlāmṛtaṁ vacaḥ pīyetetu etad-artham | hari-līlaivāṁ yasmiṁs tat ||9||

**krama-sandarbhaḥ :** yāvad iha hari-kathāyām āste tāvad iha kaścin na mriyeta | tac caiṣāṁ śrotṝṇāṁ maraṇa-nivāraṇa-kāraṇaṁ mṛtyv-āhvānaṁ nirvighna-hari-kathāmṛta-pānārtham evety āha—etad-artham iti ||8||

**viśvanāthaḥ :** tataḥ kim ? ata āha—na kaścid iti | tato’pi kim ? ata āha—aho iti ||8||

—o)0(o—

**|| 1.16.9 ||**

mandasya manda-prajñasya vayo mandāyuṣaś ca vai |

nidrayā hriyate naktaṁ divā ca vyartha-karmabhiḥ ||

**śrīdharaḥ :** tad-abhāve vṛthaiva jīvanam ity āha | mandasyālasaya | naktaṁ rātrau yad vaya āyus tan nidrayā hriyate | divā ahni ca yad vayas tad vyartha-karmabhir apahriyate ||9||

**krama-sandarbhaḥ :** *na vyākhyātam.*

**viśvanāthaḥ :** anyathā āyuṣo vaiyarthyam ity āha—mandasyeti ||9||

—o)0(o—

**|| 1.16.10 ||**

**sūta uvāca—**

yadā parīkṣit kuru-jāṅgale’vasat

kaliṁ praviṣṭaṁ nija-cakravartite |

niśamya vārtām anatipriyāṁ tataḥ

śarāsanaṁ saṁyuga-śauṇḍir ādade ||

**śrīdharaḥ :** tatra tāvat kali-nigraha-prasaṅgam āha—yadeti | yadā jija-cakravartite sva-senayā pālite deśe kaliṁ praviṣṭaṁ śuśrāva[[124]](#footnote-125), tadā tām anatipriyāṁ vārtāṁ kiṁcit priyāṁ ca yuddha-kautuka-saṁpatteḥ niśamya tataḥ śarāsanaṁ duṣṭa-nigrahārtham ādade | saṁyuge śauṇḍir yuddhe pragalbhaḥ | pāṭhantare[[125]](#footnote-126) yuddhe śauriḥ kṛṣṇa-tulyaḥ ||10||

**krama-sandarbhaḥ :** *na vyākhyātam.*

**viśvanāthaḥ :** yadā nija-cakra-vartite sva-senayā pālite deśe kaliṁ praviṣṭam eva anatipriyāṁ vārtāṁ taj-jighāṁsayā kiñcit priyāṁ ca niśamya śarāsanam ādade tadaiva purāt dig-vijayāya nirgata ity anvayaḥ | atra praviṣṭaḥ kalir evānatipriyā vārtety anuvāda-vidheya-bhāvo vivakṣito jñeyaḥ | śauṇḍiḥ pragalbhaḥ | saṁyuga-śaurir iti pāṭhe saṁyuge śauri-tulyaḥ ||10||

—o)0(o—

**|| 1.16.11 ||**

svalaṅkṛtaṁ śyāma-turaṅga-yojitaṁ

rathaṁ mṛgendra-dhvajam āśritaḥ purāt |

vṛto rathāśva-dvipapatti-yuktayā

sva-senayā dig-vijayāya nirgataḥ ||

**śrīdharaḥ :** tataś ca digvijayāya nirgataḥ ||11||

**krama-sandarbhaḥ :** ata eva dig-vijayāya tat-tad-dik-sthita-duṣṭa-rājādi-vaśīkārāya ||11||

**viśvanāthaḥ :** *na vyākhyātam.*

—o)0(o—

**|| 1.16.13 ||**

bhadrāśvaṁ ketumālaṁ ca bhārataṁ cottarān kurūn |

kimpuruṣādīni varṣāṇi vijitya jagṛhe balim ||

**śrīdharaḥ :** bhadrāśvādīni pūrva-paścima-dakṣiṇottarataḥ samudra-lagnāni varṣāṇi | meroḥ sarvata ilāvṛtam || tata uttarato ramyakaṁ hiraṇmayaṁ ca | dakṣiṇato harivarṣaṁ kiṁpuruṣaṁ ca ||13||

**krama-sandarbhaḥ :** tataś ca tat-prabhāveṇa nihnuta-sva-prabhāve sati bhāratavarṣa-mātrādhikāriṇi kalau prasaṅgato bhadrāśvādīny api jetuṁ gataḥ | kramastv atra na vivakṣitaḥ ||12||

**viśvanāthaḥ :** *na vyākhyātam.*

—o)0(o—

**|| 1.16.14 ||[[126]](#footnote-127)**

tatra tatropaśṛṇvānaḥ sva-pūrveṣāṁ mahātmanām |

pragīyamāṇaṁ ca yaśaḥ kṛṣṇa-māhātmya-sūcakam ||

**śrīdharaḥ :** pragīyamānaṁ yaśaḥ | yaśa-ādīni śṛṇvaṁs tebhyo dadāv iti tṛtīyenānvayaḥ ||14||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.16.15 ||**

ātmānaṁ ca paritrātam aśvatthāmno’stra-tejasaḥ |

snehaṁ ca vṛṣṇi-pārthānāṁ teṣāṁ bhaktiṁ ca keśave ||

*na katamena vyākhyātam.*

—o)0(o—

**|| 1.16.16 ||**

tebhyaḥ parama-santuṣṭaḥ prīty-ujjṛmbhita-locanaḥ |

mahā-dhanāni vāsāṁsi dadau hārān mahā-manāḥ ||

*na katamena vyākhyātam.*

—o)0(o—

**|| 1.16.17 ||**

sārathya-pāraṣada-sevana-sakhya-dautya-

vīrāsanānugamana-stavana-praṇāmān |

snigdheṣu pāṇḍuṣu jagat-praṇatiṁ ca viṣṇor

bhaktiṁ karoti nṛ-patiś caraṇāravinde[[127]](#footnote-128) ||

**madhvaḥ : snigdheṣu pāṇḍuṣu** **viṣṇoḥ** **sārathyādibhir** viśeṣato **bhaktiṁ karoti** ||17||

**śrīdharaḥ :** kiṁ ca, **snigdheṣu pāṇḍaveṣu viṣṇor yāni sārathy-ādīni** karmāṇi tāni śṛṇvan,[[128]](#footnote-129) tathā **viṣṇor jagat**-kartṛkāṁ **praṇatiṁ** ca śṛṇvan, **nṛpatiḥ** parīkṣid **viṣṇoś caraṇāravinde bhaktiṁ karoti** sma | **pāraṣadam** iti repha-kārayor viśleṣaś chāndasaḥ | tatra pārṣadaṁ sabhā-patitvam | **sevanaṁ** cittānuvṛttiḥ | **vīrāsanaṁ** rātrau khaḍga-hastasya tiṣṭhato jāgaraṇam ||17||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, **snigdheṣu pāṇḍaveṣu viṣṇor** yāni **sārathyādīni** karmāṇi tāni śṛṇvan, tathā viṣṇor **jagat**-kartṛkāṁ **praṇatiṁ** ca śṛṇvan | tatra **pārṣadaṁ** sabhā-patitvam | **sevanaṁ** cittānuvṛttiḥ | **vīrāsanaṁ** rātrau khaḍga-hastasya tiṣṭhato jāgaraṇam ||17||

—o)0(o—

**|| 1.16.18 ||**

tasyaivaṁ vartamānasya pūrveṣāṁ vṛttim anvaham |

nātidūre kilāścaryaṁ yad āsīt tan nibodha me ||

**śrīdharaḥ :** vṛttim anuvartamānasya sataḥ | nātidūre śīghram eva ||18||

**krama-sandarbhaḥ :** jitvā ca nivṛtti-samaye kvacin nihnutya bhraman sva-rājyasya nātidūra eva sākṣāt kaliṁ dadarśa | tad-dūra-gamane punaḥ kṛta-dhārṣṭyatvād iti jñeyam | tathaivāha—tasyeti ||18||

**viśvanāthaḥ :** anv iti śeṣaḥ | anvaham anuvartamānasya ||18||

—o)0(o—

**|| 1.16.19 ||**

dharmaḥ padaikena caran vicchāyām upalabhya gām |

pṛcchati smāśru-vadanāṁ vivatsām iva mātaram ||

**śrīdharaḥ :** dharmo vṛṣa-rūpaḥ | vicchāyāṁ hata-prabhām | gāṁ go-rūpāṁ pṛthvīm | vivatsāṁ naṣṭāpatyām ||19||

**krama-sandarbhaḥ :** kām iva kāṁ tatrāha— vivatsām iva mātaram iti | yathā naṣṭāpatyāṁ sva-mātaraṁ ko’pi pṛcchati tathā tām apṛcchad ity arthaḥ ||19||

**viśvanāthaḥ :** dharma iti | yugārambha-kṣaṇata eva dharma-pṛthvī-kalayas tathā-bhūtī-bhavanto lokair adṛśyā api didṛkṣaṇīyatvād anudhyāyataḥ parīkṣito yogaja-netrābhyāṁ dṛṣṭā jñeyāḥ | dharmo vṛṣa-rūpaḥ vicchāyāṁ hata-prabhām ||19||

—o)0(o—

**|| 1.16.20 ||**

**dharma uvāca—**

kaccid bhadre’nāmayam ātmanas te

vicchāyāsi mlāyateṣan mukhena |

ālakṣaye bhavatīm antar-ādhiṁ

dūre bandhuṁ śocasi kañcanāmba ||

**śrīdharaḥ : te** **ātmano** dehasya yadyapi bahir **āmayo** na lakṣyate, tathāpy **antar** madhye **ādhiḥ** pīḍā yasyās tāṁ tvām **ālakṣye** | kena ? yato **vicchāyāsi**, ata **īṣan mlāyatā** vaivarṇyaṁ bhajatā **mukhena** liṅgena | tatra kāraṇāni kalpayan pṛcchati—dūre bandhubhir ity-ādi pañcabhiḥ | **dūre** sthitaṁ **bandhum** ||20||

**krama-sandarbhaḥ :** kaccid iti | atreṣac-chabdo’nāyāse vartate | īṣad-duḥsuṣu kṛcchrākṛcchrārtheṣu khal [pā. 3.3.126] ity atreṣat-kara itivat | tataś ceṣad anāyāsenālakṣaya iti yojyam ||20||

**viśvanāthaḥ : ātmano** dehasya | **anāmayam** ārogyam | kiṁ ca, **antar** madhye **ādhiḥ** pīḍā yasyās tāṁ tatra kāraṇāni kalpayan pṛcchati dūre bandhum iti ||20||

—o)0(o—

**|| 1.16.21 ||**

pādair nyūnaṁ śocasi maika-pādam

ātmānaṁ vā vṛṣalair bhokṣyamāṇam |

āho surādīn hṛta-yajña-bhāgān

prajā uta svin maghavaty avarṣati ||

**śrīdharaḥ :** tribhiḥ pādair nyūnam ata ekaika-pādam | mā māṁ mal-lakṣaṇaṁ janam ity arthaḥ | vṛṣalair ita ūrdhvaṁ bhokṣyamāṇam | puṁstvam ātma-pada-viśeṣaṇatvāt | hṛtā yajña-bhāgā yeṣāṁ tān | yajñādy-akaraṇāt ||21||

**krama-sandarbhaḥ :** *na vyākhyātam.*

**viśvanāthaḥ :** mā mām | vṛṣalair mlecchair ata ūrdhvam ātmānaṁ bhokṣyamāṇam | puṁstvam ātmapada-viśeṣaṇatvāt ||21||

—o)0(o—

**|| 1.16.22 ||**

arakṣyamāṇāḥ striya urvi bālān

śocasy atho puruṣādair ivārtān |

vācaṁ devīṁ brahma-kule kukarmaṇy

abrahmaṇye rāja-kule kulāgryān ||

**śrīdharaḥ :** he urvi pṛthvi, bhartṛbhir arakṣayamāṇāḥ striyaḥ pitṛbhir arakṣayaṁāṇān bālān pratyuta tair eva puruṣādair iva nirdayair ārtān kliṣṭān | vācaṁ devīṁ sarasvatīṁ kukarmaṇi durācāre sthitām | kulāgryān brāhmaṇottamān sevakān ||22||

**krama-sandarbhaḥ :** *na vyākhyātam.*

**viśvanāthaḥ :** bhartṛbhir arakṣyamāṇāḥ striyaḥ | pitṛbhir arakṣyamāṇān bālān pratyuta tair eva puruṣādair iva nirdayair ārtān kleśitān | vācaṁ pāṇḍitya-lakṣaṇāṁ sarasvatīṁ kukarmaṇi durācāre | brāhmaṇa-bhakti-hīne’pi rāja-vaṁśe utpannān kulāgryān kulīnatvena khyāpitān ||22||

—o)0(o—

**|| 1.16.23 ||**

kiṁ kṣatra-bandhūn kalinopasṛṣṭān

rāṣṭrāṇi vā tair avaropitāni |

itas tato vāśana-pāna-vāsaḥ-

snāna-vyavāyonmukha-jīva-lokam ||

**śrīdharaḥ : upasṛṣṭān** vyāptān | **avaropitāny** udvāsitāni | **vyavāyo** maithunam | **itas tato** niṣedhānādareṇa sarvato’śnādiṣ**ūnmukhaṁ** pravartamānaṁ **jīva-lokaṁ vā** ||23||

**krama-sandarbhaḥ :** *na vyākhyātam.*

**viśvanāthaḥ : upasṛṣṭān** vyāptān | **avaropitāni** udvāsitāni ||23||

—o)0(o—

**|| 1.16.24 ||**

yadvāmba te bhūri-bharāvatāra-

kṛtāvatārasya harer dharitri |

antarhitasya smaratī visṛṣṭā

karmāṇi nirvāṇa-vilambitāni ||

**śrīdharaḥ :** he amba mātaḥ he dharitri, te tava yo bhūri-bhāras tasyāvatāraṇārthaṁ kṛtāvatārasya karmāṇi smarantī tena visṛṣṭā satī śocasi | nirvāṇaṁ vilambitam āśritaṁ yeṣu tāni | pāṭhāntare nirvāṇaṁ viḍambitam upahasitaṁ yaiḥ | mokṣād apy adhika-sukhānīty arthaḥ ||24||

**krama-sandarbhaḥ :** nirvāṇa-viḍambitānīty atra nirvāṇaṁ viḍambitaṁ yair iti vigrahaḥ | nirvāṇasya sukhāditvāt pūrva-nipātaḥ | ḍalayor ekatvāt pāṭha-dvayam api samānārtham ||24||

**viśvanāthaḥ :** bhuvo bhāras tasya avatāraṇārthaṁ kṛto’vatāro yena tasya karmāṇi smarantī | yatas tena tvaṁ visṛṣṭā tyaktā | nirvāṇaṁ kaivalyaṁ viḍambitaṁ sva-mādhuryeṇa upahāsāspadīkṛtaṁ yais tāni | ḍa-layor aikyāt pāṭha-dvayam api samānārtham ||24||

—o)0(o—

**|| 1.16.25 ||**

idaṁ mamācakṣva tavādhi-mūlaṁ

vasundhare yena vikarśitāsi |

kālena vā te balināṁ balīyasā

surārcitaṁ kiṁ hṛtam amba saubhagam ||

**śrīdharaḥ :** he amba, te saubhāgyaṁ kālena vā hṛtam ||25||

**krama-sandarbhaḥ :** vikarśitāsi viśeṣeṇa kṛśīkṛtāsi ||25||

**viśvanāthaḥ :** vikarśitāsi viśeṣeṇa kṛśīkṛtāsi ||25||

—o)0(o—

**|| 1.16.26 ||**

**dharaṇy uvāca—**

bhavān hi veda tat sarvaṁ yan māṁ dharmānupṛcchasi |

caturbhir vartase yena pādair loka-sukhāvahaiḥ ||

**śrīdharaḥ :** bhavān jānāty eva tathāpi vakṣyāmīty āha | yena hetu-bhūtena tvaṁ caturbhiḥ pādair vartase | yatra ca satyādayo mahā-guṇā na viyanti (na kṣīyante sma) tena śrī-nivāsena rahitaṁ lokaṁ śocāmīti ṣaṣṭhenānvayaḥ ||26||

**krama-sandarbhaḥ :** *na vyākhyātam.*

**viśvanāthaḥ :** nanu yadyapy ahaṁ jānāmi tad api tvan-mukhāt śrotum icchāmīty ata āha—caturbhir iti | yena hetu-bhūtena tvaṁ caturbhiḥ pādair vartase iti vartamāna-sāmīpye vartamāna-prayogaḥ | tena śrīnivāsena rahitaṁ lokaṁ śocāmīti ṣaṣṭhenānvayaḥ ||26||

—o)0(o—

**|| 1.16.27-30 ||**

satyaṁ śaucaṁ dayā kṣāntis tyāgaḥ santoṣa ārjavam |

śamo damas tapaḥ sāmyaṁ titikṣoparatiḥ śrutam ||

jñānaṁ viraktir aiśvaryaṁ śauryaṁ tejo balaṁ smṛtiḥ |

svātantryaṁ kauśalaṁ kāntir dhairyaṁ mārdavam eva ca ||

prāgalbhyaṁ praśrayaḥ śīlaṁ saha ojo balaṁ bhagaḥ |

gāmbhīryaṁ sthairyam āstikyaṁ kīrtir māno’nahaṅkṛtiḥ ||

ete cānye ca bhagavan nityā yatra mahā-guṇāḥ |

prārthyā mahattvam icchadbhir na viyanti sma karhicit ||

**madhvaḥ :** tyāgo mithyābhimāna-varjanam | mithyābhimāna-viratis tyāga ity abhidhīyate iti nārāyaṇādhyātme | ekāntataḥ śubha-bhāgitvaṁ saubhāgyam | śubhaika-bhāgī subhago durbhagas tad-viparyaya iti gītā-kalpe |

śamaḥ priyād buddhy-utsādaḥ kṣamā-krodhādy-anutthitiḥ |

mahā-virodha-kartuś ca sahanaṁ tu titikṣaṇam || iti pādme |

svayaṁ sarvasya kartṛtvāt kutas tasya priyāpriyaḥ || iti ca |

priyam eva yataḥ sarvaṁ priyaṁ nāsti kutracit |

svayam eva yataḥ kartā śāntoto harir īśvaraḥ || iti brahma-tarke |

mānaḥ pareśām |

guṇaiḥ svarūpa-bhūtais tu guṇy asau harir īśvaraḥ |

na viṣṇor na ca muktānāṁ ko’pi bhinned guṇo mataḥ iti brahma-tarke |

**śrīdharaḥ :** satyaṁ yathārtha-bhāṣaṇam | śaucaṁ śuddhatvam | dayā para-duḥkhāsahanam | kṣāntiḥ krodha-prāptau citta-saṁyamanam | tyāgo’rthiṣu mukta-hastatā | santoṣo’laṁ-buddhiḥ | ārjavam avakratā | śamo mano-naiścalyam | damo bāhyendriya-naiścalyam | tapaḥ svadharmaḥ | sāmyam ari-mitrādy-abhāvaḥ | titikṣā parāparādha-sahanam | uparatir lābha-prāptāv audāsīnyam | śrutaṁ śāstra-vicāraḥ ||27||

jñānam ātma-viṣayam | viraktir vaitṛṣṇyam | aiśvaryaṁ niyantṛtvam | śauryaṁ saṁgrāmotsahaḥ | tejaḥ prabhāvaḥ | balaṁ dakṣatvam | smṛtiḥ kartavyākartavyārthānusandhānam | svātantryam aparādhīnatā | kauśalaṁ kriyā-nipuṇatā | kāntiḥ saundaryam | dhairyam avyākulatā | mārdavaṁ cittākāṭhinyam ||28||

prāgalbhyaṁ pratibhātiśayaḥ | praśrayo vinayaḥ | śīlaṁ sukha-bhāvaḥ | saha-ojo-balāni manaso jñānedriyāṇāṁ karmendriyāṇāṁ ca pāṭavāni | bhago bhogāspadatvam | gambhīryam akṣobhyatvam | sthairyam acañcalatā | āstikyaṁ śraddhā | kīrtir yaśaḥ | mānaḥ pūjyatvam | anahaṁkṛtir garvābhāvaḥ ||29||

ete ekona-catvāriṁśat | anye ca brahmaṇya-śaraṇyatvādayo mahānto guṇā yasmin nityāḥ sahajā na **viyanti** na kṣīyante sma ||30||

**krama-sandarbhaḥ :** tatra satyam ity ādi | **satyaṁ** yathārtha-bhāṣaṇam | **śaucaṁ** śuddhatvam | **dayā** para-duḥkhāsahanam, anena śaraṇāgata-pālakatvaṁ bhakta-suhṛttvaṁ ca | **kṣāntiḥ** krodhāpattau citta-saṁyamaḥ | **tyāgo** vadānyatā | **santoṣaḥ** svatas tṛptiḥ | **ārjavam a**vakratā | **śamo** mano-naiścalyam anena sudṛḍhatvaṁ ca | **damo** bāhyendriya-naiścalyam | **tapaḥ** kṣatriyatvādi-līlāvatārānurūpaḥ sva-dharmaḥ | **sāmyaṁ** śatru-mitrādi-buddhy-abhāvaḥ | **titikṣā** svasmin parāparādha-sahanam | **uparatir** lābha-prāptāv audāsīnyam | **śrutaṁ** śāstra-vicāraḥ |

**jñānaṁ** pañca-vidham—buddhimattvaṁ kṛtajñatvaṁ deśa-kāla-pātrajñatvaṁ sarvajñatvam ātmajñatvaṁ ca | **viraktir** asad-viṣaya-vaitṛṣṇyam | **aiśvaryaṁ** niyantṛtvam | **śauryaṁ** saṅgrāmotsāhaḥ | **tejaḥ** prabhāvaḥ | anena pratāpaś ca | sa ca prabhāva-vikhyātiḥ | **balaṁ** dakṣatvam | tac ca duṣkara-kṣipra-kāritvam | **dhṛtir** iti pāṭhe kṣobha-kāraṇe prāpte’vyākulatvam | **smṛtiḥ** kartavyārthānusandhānam | svātantryam aparādhīnatā |

**kauśalaṁ** trividhaṁ—kriyā-nipuṇatā yugapad-bhūri-samādhāna-kāritā-lakṣaṇā cāturī kalā-vilāsa-vidvattā-lakṣaṇā vaidagdhī ca | **kāntiḥ** kamanīyatā | eṣā caturvidhā—avayavasya hastādy-aṅgādi-lakṣaṇasya varṇa-rasa-gandha-sparśa-śabdānām | tatra rasaś cādhāra-caraṇa-spṛṣṭa-vastu-niṣṭho jñeyaḥ | vayasaś ceti | etayā nārī-gaṇa-manohāritvam api | **dhairyam a**vyākulatā | **mārdavaṁ** premārdra-cittatvam | anena prema-vaśyatvaṁ ca |

**prāgalbhyaṁ** pratibhātiśayaḥ | anena vāvadūkatvaṁ ca | **praśrayo** vinayaḥ | anena hrīmattvam | yathā-yukta-sarva-māna-dātṛtvam | priyaṁvadatvaṁ ca | **śīlaṁ** su-svabhāvaḥ | anena sādhu-samāśrayatvaṁ ca | **saho** manaḥ-pāṭavam | **ojo** jñānendriya-pāṭavam | **balaṁ** karmendriya-pāṭavam | **bhagas** trividhaḥ—bhogāspadatvaṁ sukhitvaṁ sarva-samṛddhimattvaṁ ca |

**gāmbhīryaṁ** durvibodhāśayatvam | **sthairyam a**cañcalatā | **āstikyaṁ** śāstra-cakṣuṣṭvam | **kīrtiḥ** sādguṇya-khyātiḥ | anena rakta-lokatvaṁ ca | **mānaḥ** pūjyatvam | **anahaṅkṛtis** tathāpi garva-rahitatvam | ca-kārād brahmaṇyatvam | sarva-siddhi-niṣevitatvam | sac-cid-ānanda-ghana-vigrahatvādayo jñeyāḥ | mahattvam icchadbhiḥ prārthyā iti mahā-guṇā iti ca | varīyastvam api guṇāntaram |

etena teṣāṁ guṇānām anyatra svalpatvaṁ cañcalatvaṁ ca | tatraiva pūrṇatvam avinaśvaratvaṁ coktam | ata eva śrī-sūta-vākyam—

nityaṁ nirīkṣamāṇānāṁ yad api dvārakaukasām |

na vitṛpyanti hi dṛśaḥ śriyo dhāmāṅgam acyutam || [bhā.pu. 1.11.26] iti |

tathā nityā iti **na viyantīti** sadā svarūpa-guṇāntaram | anye ca jīvālabhyā yathā tatrāvirbhāva-mātratve’pi satya-saṅkalpatvam | vaśīkṛtācintyamāyatvam | āvirbhāva-viśeṣatve’py akhaṇḍa-sattva-guṇasya kevala-svayam-avalambanatvam | jagat-pālakatvam | yathā tathā hatāri-svarga-dātṛtvam | ātmārāma-gaṇākarṣitvam | brahma-rudrādi-sevitatvam | paramācintya-śaktitvam | ānantyena nitya-nūtana-saundaryādy-āvirbhāvatvam | puruṣāvatāratve’pi māyā-niyantṛtvam | jagat-sṛṣṭy-ādi-kartṛtvam | guṇāvatārādi-bījatvam | ananta-brahmāṇḍāśraya-roma-vivaratvam | vāsudevatva-nārāyaṇatvādi-lakṣaṇa-bhagavattvāvirbhāve’pi svarūpa-bhūta-paramācintyākhila-mahā-śaktimattvam | svayaṁ bhagaval-lakṣṇa-kṛṣṇatve tu hatāri-mukti-bhakti-dāyakatvam | svasyāpi vismāpaka-rūpādi-mādhuryavattvam | anindriyācetana-paryantāśeṣa-sukha-dātṛ-sva-sānnidhyatvam ity ādayaḥ | tad etad diṅ-mātra-darśanam, yata āha—guṇātmanas te’pi guṇān vimātuṁ hitāvatīrṇasya ka īśire’sya [bhā.pu. 10.14.7] ity ādi ||27-31|| [prīti-sandarbhaḥ 116-117]

**viśvanāthaḥ :** satyaṁ yathārthabhāṣaṇam | śaucaṁ śuddhatvam | dayā para-duḥkhāsahanam | anena śaraṇāgata-pālakatvaṁ bhakta-suhṛttvaṁ ca | kṣāntiḥ krodhotpattau citta-saṁyamaḥ | tyāgo vadānyatā | santoṣaḥ svatas tṛptiḥ | ārjavam avakratā | śamo mano-naiścalyam, anena sudṛḍha-vratatvam api | damo bāhyendriya-naiścalyam | tapaḥ kṣatriyatvādi-līlā-rūpaḥ sva-dharmaḥ | sāmyaṁ śatru-mitrādi-buddhy-abhāvaḥ | titikṣā svasmin parāparādhasya sahanam | uparatir bhoga-prāptāv audāsīnyam | śrutaṁ śāstra-vicāraḥ ||

jñānaṁ sarvajñatvaṁ kṛtajñatvādikaṁ ca | viraktir vaitṛṣṇyam | aiśvaryaṁ niyantṛtvam | śauryaṁ saṅgrāmotsāhaḥ | tejaḥ prabhāvaḥ | balaṁ dakṣatvam | smṛtiḥ kartavyārthānusandhāna-rūpā | svātantryam aparādhīnatā | kauśalaṁ kalā-vilāsādi-vaidagdhī | kāntiḥ kamanīyatā | dhairyam avyākulatvam | mārdavaṁ sukumāratvaṁ premārdratvaṁ ca ||

prāgalbhyaṁ pratibhātiśayaḥ | praśrayo vinayaḥ | sahastejobalāni manaso jñānendriyāṇāṁ karmendriyāṇāṁ ca pāṭavāni | bhago bhogāspadatvam | gāmbhīryam akṣobhyatvam | sthairyam acañcalatā | āstikyaṁ śraddhā | kīrtir yaśaḥ | mānaḥ pūjyatvam | anahaṅkṛtir garvābhāvaḥ |

ime ca anye ca satyasaṅkalpatvabrahmaṇyatvabhaktavātsalyādayo nityāḥ sarvakālavartino mahāguṇāḥ | māṁ bhajanti guṇāḥ sarve nirguṇaṁ nirapekṣakam iti bhagavad-uktyā guṇātītasyāpi tasya guṇavattvān mahā-guṇāḥ aprākṛtāś cin-mayāḥ svarūpa-bhūtā ity arthaḥ | karhicin mahā-pralaye’pi na viyanti na vigatā bhavanti | tathā hi satyaṁ yathārtha-bhāṣaṇam | tad-ādīnāṁ guṇānāṁ tadaiva nityatvaṁ syāt yadi te mahā-pralayam abhivyāpya nairantaryeṇa tatra śrī-kṛṣṇe tiṣṭhanti | teṣāṁ nityatve sati yān prati bhāṣaṇādikaṁ teṣāṁ tad-vāsa-sthānānām api nityatvam upapannam ato līlānāṁ līlā-parikarāṇāṁ pārṣadānāṁ dhāmnāṁ ca tadīyānāṁ sarveṣāṁ nityatvaṁ siddham ||27-30||

—o)0(o—

**|| 1.16.31 ||**

tenāhaṁ guṇa-pātreṇa śrī-nivāsena sāmpratam |

śocāmi rahitaṁ lokaṁ pāpmanā kalinekṣitam ||

**śrīdharaḥ :** tena guṇa-pātreṇa guṇālayena | pāpmanā pāpa-hetunā ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.16.32 ||**

ātmānaṁ cānuśocāmi bhavantaṁ cāmarottamam |

devān pitṝn ṛṣīn sādhūn sarvān varṇāṁs tathāśramān ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** ātmānam ity ādāv api tena rahitam ity ādi yojyam ||32||

—o)0(o—

**|| 1.16.33 ||**

brahmādayo bahu-tithaṁ yad-apāṅga-mokṣa-

kāmās tapaḥ samacaran bhagavat-prapannāḥ |

sā śrīḥ sva-vāsam aravinda-vanaṁ vihāya

yat-pāda-saubhagam alaṁ bhajate’nuraktā ||

**śrīdharaḥ :** tasya viraho duḥsaha ity āha caturbhiḥ | **brahmādayo** yasyāḥ śriyo’**pāṅga-mokṣaḥ** svasmin dṛṣṭi-pātas tat-**kāmāḥ** santo **bahu-tithaṁ** bahu-kālaṁ **tapaḥ** **samacaran** samyak caranti sma | **bhagavadbhir** uttamaiḥ **prapannā** āśritāpi **sā śrīr** yasya **pāda**-lāvaṇyam **alam** **anuraktā** satī sevate ||33||

**krama-sandarbhaḥ : bhagavantaṁ prapannā** api tasyā api preyasītvāt yasyāḥ kṛpā-kaṭākṣa-**kāmā brahmādayo** **bahu-tithaṁ** bahūnāṁ kālānāṁ pūraṇaṁ kālaṁ vyāpya **tapaḥ** **samacaran**, sā **sva-vāsam aravinda-vanaṁ vihāyeti** tat-**pādayoḥ** sarvāravinda-jāti-śobhātikrame tātparyam | sāpi **bhajata** iti ||33||

**viśvanāthaḥ : bahu-tithaṁ** bahu-kālaṁ **bhagavantaṁ prapannā** api **brahmādayaḥ sa-kāma**-bhaktatvāt yad apāṅgety ādi ||33||

—o)0(o—

**|| 1.16.34 ||**

tasyāham abja-kuliśāṅkuśa-ketu-ketaiḥ

śrīmat-padair bhagavataḥ samalaṅkṛtāṅgī |

trīn atyaroca upalabhya tato vibhūtiṁ

lokān sa māṁ vyasṛjad utsmayatīṁ tad-ante ||

**śrīdharaḥ : tasya** bhagavataḥ **śrīmadbhiḥ padaiḥ** | **ketur** dhvajaḥ | **abjādayaḥ ketāś** cihnāni yeṣāṁ taiḥ | yad vā, abjādīnām āśrayaiḥ **samyag alaṁkṛtam aṅgaṁ** yasyāḥ **sāhaṁ,** tato **bhagavato vibhūtiṁ** sampadam **upalabhya** prāpya trīn lokān **atikramya aroce** śobhitavaty asmi | paścāt **tasyā** vibhūter **ante** nāśa-kāle prāpte saty **utsmayantīṁ** garvaṁ kurvāṇāṁ **māṁ sa vyasṛjat** tyaktavān ||34||

**krama-sandarbhaḥ :** tat-sambandhena sva-vibhūty-atiśayo yukta evety āha—tasya iti ||34||

**viśvanāthaḥ :** tasya śrī-kṛṣṇasya | ketaṁ cihnaṁ trīn lokān atikramya aroce śobhitavaty asmi | tataḥ śrī-kṛṣṇād vibhūtiṁ sampadam upalabhya prāpya tad-ante vibhūter nāśa-kāle prāpsyamāne utsmayantīṁ mat-tulyo vaikuṇṭho’pi na bhavatīty antar-garvavatīm ||34||

—o)0(o—

**|| 1.16.35 ||**

yo vai mamātibharam āsura-vaṁśa-rājñām[[129]](#footnote-130)

akṣauhiṇī-śatam apānudad ātma-tantraḥ |

tvāṁ duḥstham ūna-padam ātmani pauruṣeṇa

sampādayan yaduṣu ramyam abibhrad aṅgam ||

**śrīdharaḥ :** kiṁca yo vai āsuro vaṁśo yeṣāṁ teṣāṁ rājñām akṣauhiṇī-śata-rūpaṁ mamātibharaṁ bhāram apanītavān | tvāṁ cona-padavatvād duḥsthaṁ santaṁ pauruṣeṇa puruṣa-kāraṇenātmani svasmin saṁpūrṇa-padaṁ susthaṁ saṁpādayan | lakṣaṇa-hetvoḥ kriyāyā iti hetau śatṛ-pratyayaḥ | saṁpādayitum ity arthaḥ | abibhrad dhṛtavān ity arthaḥ ||35||

**krama-sandarbhaḥ :** pūrve ye āsura-vaṁśā āsan ta eva rājānas teṣām | chinna-prarūḍhādivat samāsaḥ | pāṭhāntare āsura-veśāḥ āsura-bhāvaṁ praviṣṭā ity arthaḥ | ūna-padaṁ tvām ātmani āśraye sati sampādayan sampannaṁ pūrṇa-padaṁ kurvan ||35||

**viśvanāthaḥ :** pūrve ye āsura-vaṁśā āsan ta eva rājānas teṣām | chinna-prarūḍhādivat samāsaḥ | pāṭhāntare āsura-veṣāḥ āsura-bhāvaḥ praviṣṭā ity arthaḥ | ūna-padaṁ tvām ātmani āśraye sati sampādayan sampannaṁ pūrṇa-padaṁ kurvan ||35||

—o)0(o—

**|| 1.16.36 ||**

kā vā saheta virahaṁ puruṣottamasya

premāvaloka-rucira-smita-valgu-jalpaiḥ |

sthairyaṁ samānam aharan madhu-māninīnāṁ

romotsavo mama yad-aṅghri-viṭaṅkitāyāḥ ||

**śrīdharaḥ :** tasya virahaṁ kā vā saheta | premāvalokaś ca rucira-smitaṁ ca valgu-jalpaś ca tair madhu-māninīnāṁ satyabhāmādīnāṁ samānaṁ sarva-sahitaṁ sthairyaṁ stabdhatvaṁ yo’harat | yasyāṅghriṇā rajasy utthitena viṭaṅkitāyā alaṅkṛtāyāḥ sasyādi-miṣeṇa romotsavo bhavati ||36||

**krama-sandarbhaḥ :** tasya virahaṁ kā vā saheta | premāvalokaś ca ruciraṁ smitaṁ ca valgu-jalpaś ca tair madhu-māninīnāṁ madhuvan mādako mānaḥ pātivratyādi-garvo yāsām asti tāsāṁ satyabhaṁādīnāṁ samānaṁ garva-sahitaṁ sthairyaṁ śuddhatvaṁ yaḥ aharat | yasyāṅghriṇā rajasyutthitena viṭaṅkitāyāḥ alaṅkṛtāyāḥ śaṣpādimiṣeṇa romotsavaḥ bhavati ||36||

**viśvanāthaḥ :** madhu-māninīnāṁ satyabhāmādīnāṁ sthairyam acāñcalyaṁ māna-sahitam | viṭaṅkitāyā alaṅkṛtāyā iti tena tasya sarvāsv api preyasīṣu madhye ahaṁ sadaiva svādhīna-bhartṛkā viraha-rahitaivāsam iti bhāvaḥ ||36||

—o)0(o—

**|| 1.16.37 ||**

tayor evaṁ kathayatoḥ pṛthivī-dharmayos tadā |

parīkṣin nāma rājarṣiḥ prāptaḥ prācīṁ sarasvatīm ||

**śrīdharaḥ :** kathayatoḥ satoḥ prācīṁ pūrva-vāhinīṁ sarasvatīṁ kurukṣetre ||37||

**krama-sandarbhaḥ :** *na vyākhyātam.*

**viśvanāthaḥ :** prācīṁ pūrvavāhinīm ||

iti sārārtha-darśinyāṁ harṣiṇyāṁ bhakta-cetasām |

prathame ṣoḍaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

parīkṣite dharma-pṛthvī-saṁvādo nāma

ṣoḍaśo’dhyāyaḥ |

|| 1.16 ||

**(1.17)**

**atha saptadaśo'dhyāyaḥ**

## kali-nigraho nāma

**|| 1.17.1 ||**

**sūta uvāca**

**tatra go-mithunaṁ rājā hanyamānam anāthavat |**

**daṇḍa-hastaṁ ca vṛṣalaṁ dadṛśe nṛpa-lāñchanam ||**

**śrīdharaḥ :**

tataḥ saptadaśe rājñaḥ kaler nigraha ucyate |  
tasyaivaṁ vīryabhājo’pi vairāgyaṁ vaktum adbhutam ||

hanyamānaṁ tāḍyamānam ||1||

**krama-sandarbhaḥ :** tatraivākasmād vṛṣale samāgate rājāpi samāgata ity āha—tatreti ||1||

**viśvanāthaḥ :**

parīkṣid-dharmayoḥ proktam ukti-pratyukti-kautukam |

nigrahānugrahau rājñā kaleḥ saptadaśe tataḥ ||

hanyamānaṁ tāḍyamānam | nṛpa-lāñchanam iti satya-tretā-dvāparādi-yuga-maryādānāṁ bhaṅge svātantrya-sūcakam ||1||

—o)0(o—

**|| 1.17.2 ||**

**vṛṣaṁ mṛṇāla-dhavalaṁ mehantam iva bibhyatam |**

**vepamānaṁ padaikena sīdantaṁ śūdra-tāḍitam ||**

**madhvaḥ :** bibhyatam iva mehantam ||2||

**śrīdharaḥ :** mṛṇālaṁ padma-kandas tatvad dhavalam | bhayān mehantaṁ mūtrayantam | ivety anena pādāvaśeṣo dharmo bhayān mūtrayann iva pratikṣaṇaṁ kṣīyamāṇāṁśas tasyāpy anirvāhāt kampamāna iveti darśitam ||2||

**krama-sandarbhaḥ :** *na vyākhyātam.*

**viśvanāthaḥ :** mehantaṁ mūtrayantam iveti pādāvaśiṣṭo’pi dharmaḥ pratikṣaṇaṁ kṣarann ivety utprekṣāyāṁ naśyad-avastha ity arthaḥ | vepamānam iti so’pi nānā-vighnair aniṣpanna iva kalinā kriyate iti sūcyate ||2||

—o)0(o—

**|| 1.17.3 ||**

**gāṁ ca dharma-dughāṁ dīnāṁ bhṛśaṁ śūdra-padāhatām |**

**vivatsām āśru-vadanāṁ kṣāmāṁ yavasam icchatīm ||**

**śrīdharaḥ :** dharma-dughāṁ havir dogdhrīm | kṣāmāṁ kṛśām | yavasaṁ tṛṇam | atra sasyādi-prasava-kṣayād vivatseva | yajñādy-abhāvāt kṛśā | ata eva yajña-bhāgam icchantī pṛthvīti sūcitam ||3||

**krama-sandarbhaḥ :** *na vyākhyātam.*

**viśvanāthaḥ :** dharma-dughāṁ havir dogdhrīṁ śasyādi-prasava-kṣayād vivatsāṁ dharma-kṣayeṇāśru-vadanāṁ yajñābhāvāt kṣāmāṁ kṛśām | yavasaṁ yajña-bhāgam ||3||

—o)0(o—

**|| 1.17.4 ||**

**papraccha ratham ārūḍhaḥ kārtasvara-paricchadam |**

**megha-gambhīrayā vācā samāropita-kārmukaḥ ||**

**śrīdharaḥ :** **kārtasvaraṁ** suvarṇaṁ tan-mayaḥ **paricchadaḥ** parikaro yasya, svarṇa-nibaddham ity arthaḥ | sajjī-kṛta-**kārmukaḥ** ||4||

**krama-sandarbhaḥ :** *na vyākhyātam.*

**viśvanāthaḥ : kārtasvaraṁ** suvarṇam | **sajjīkṛta-kārmuka** iti kaleḥ palāyanāśaṅkayā ||4||

—o)0(o—

**|| 1.17.5 ||**

**kas tvaṁ mac-charaṇe loke balād dhaṁsy abalān balī |**

**nara-devo’si veṣeṇa naṭavat karmaṇādvijaḥ ||**

**śrīdharaḥ :** haṁsi ghātayasi | rājāham iti cet tatrāha | naṭa iva veṣa-mātreṇa nara-devo’si | karmaṇā tv advijaḥ śūdraḥ ||5||

**krama-sandarbhaḥ :** advijo dvija-virodhī ||5||

**viśvanāthaḥ :** kas tvaṁ re mad-agre haṁsi? nara-devo’ham iti cen mayi nara-deve vidyamāne tvaṁ kutastyo nara-devaḥ? naṭavad-veṣeṇeti cen nahi nahi karmaṇā tvam advijaḥ śūdraḥ | naṭo hy anukāryasyaiva karma abhinayatīti bhāvaḥ ||5||

—o)0(o—

**|| 1.17.6 ||**

**yas tvaṁ kṛṣṇe gate dūraṁ saha-gāṇḍīva-dhanvanā |**

**śocyo’sy aśocyān rahasi praharan vadham arhasi ||**

**śrīdharaḥ :** aśocyān niraparādhān rahasi yas tvaṁ praharan praharasi sa śocyaḥ sāparādho’sy ato vadham arhasi ||6||

**krama-sandarbhaḥ :** *na vyākhyātam.*

**viśvanāthaḥ :** nanu yathā tvaṁ deśasya rājā, tathaivāham api samprati kālasya rājeti mayi tava vikramo na bhaviṣyatīty ata āha—yas tvam iti | | gāṇḍīva-dhanvanā arjunena saha kṛṣṇe dūraṁ gate satīti etāvad-dinaṁ tvaṁ kvāsīr iti bhāvaḥ | nanv āsam eva kintu tābhyāṁ bhayena na prābhūvam | adhunā tu kasmād bibhemi iti satyam | śocyo’si adhunā tvaṁ martum evecchasīti bhāvaḥ ||6||

—o)0(o—

**|| 1.17.7 ||**

**tvaṁ vā mṛṇāla-dhavalaḥ pādair nyūnaḥ padā caran |**

**vṛṣa-rūpeṇa kiṁ kaścid devo naḥ parikhedayan ||**

**śrīdharaḥ :** vṛṣaṁ praty āha | tvāṁ vā kaḥ | svayam eva saṁbhāvayati | kiṁ kaścid devo vṛṣa-rūpeṇāsmān parikhedayan vartase ||7||

**krama-sandarbhaḥ :** *na vyākhyātam.*

**viśvanāthaḥ :** bhavatu, kṣaṇaṁ tava prathamam aparādhaṁ vimṛśāmīti manasi kṛtvā vṛṣaṁ pratyāha—tvaṁ veti | no’smān khedayituṁ kiṁ kaścid devo’si | naitādṛśaḥ kṛśo[[130]](#footnote-131) duḥkhī mayā svapne’pi dṛṣṭa iti bhāvaḥ ||7||

—o)0(o—

**|| 1.17.8 ||**

**na jātu kauravendrāṇāṁ dor-daṇḍa-parirambhite |**

**bhū-tale’nupatanty asmin vinā te prāṇināṁ śucaḥ ||**

**śrīdharaḥ : dordaṇḍaiḥ** **parirambhite** parirambhitavat surakṣite te **śuco**’śrūṇi **vinā** anyeṣām aśrūṇi **nānupatantīti** kheda-hetutvaṁ darśitam ||8||

**krama-sandarbhaḥ :** *na vyākhyātam.*

**viśvanāthaḥ :** tvayy eva rājani sati vayam evaṁ duḥkhinaḥ sāmprataṁ samabhūmeti cet tatra sānutāpaṁ sāṭopaṁ cāha—na jātv iti | parirambhite parirambhitavat surakṣite tava śucaḥ aśrūṇi vinā anyeṣām aśrūṇi na patanti ||8||

—o)0(o—

**|| 1.17.9 ||**

**mā saurabheyātra śuco vyetu te vṛṣalād bhayam |**

**mā rodīr amba bhadraṁ te khalānāṁ mayi śāstari ||**

**śrīdharaḥ :** evam ukte punar api śocantaṁ praty āha | bho surabheḥ putra, mā śucaḥ śokaṁ mā kuru | vyetu apayātu | gāṁ praty āha | he amba mātaḥ, śāstari mayi jīvati sati te bhadram evāto mā rodīḥ ||9||

**krama-sandarbhaḥ :** *na vyākhyātam.*

**viśvanāthaḥ :** nanv alīkam idam iti svam iva rūdantīṁ gāṁ darśayantaṁ vṛṣaṁ sāśvāsam āha—bhoḥ surabheḥ putra! mā śucaḥ, mā śocaḥ | bhayaṁ vyetv iti adhunaivemaṁ hanmīti bhāvaḥ | gāṁ pratyāha—meti | mayi jīvati sati ||9||

—o)0(o—

**|| 1.17.10-11 ||**

**yasya rāṣṭre prajāḥ sarvās trasyante sādhvy asādhubhiḥ |**

**tasya mattasya naśyanti kīrtir āyur bhago gatiḥ ||**

**eṣa rājñāṁ paro dharmo hy ārtānām ārti-nigrahaḥ |**

**ata enaṁ vadhiṣyāmi bhūta-druham asattamam ||**

**śrīdharaḥ :** mad-dhitārtham evainaṁ haniṣyāmi na tavopakārāety āha—yasyeti dvābhyām | he sādhvi, sarvā yāḥ kāścid apīty arthaḥ | asādhubhis trasyante pīḍayanta ity arthaḥ | bhago bhāgyam | gatiḥ para-lokaḥ ||10||11||

**krama-sandarbhaḥ :** *na vyākhyātam.*

**viśvanāthaḥ :** nanv asmat-sambandhenainaṁ ghātayann etad-vadha-bhāgināv āvāṁ mā kurv ity ata āha—yasyeti | ataḥ sva-hitārtham evainaṁ hanmi | na cātra yuṣmad-anurodha iti bhāvaḥ ||10-11||

—o)0(o—

**|| 1.17.12 ||**

**ko’vṛścat tava pādāṁs trīn saurabheya catuṣ-pada |**

**mā bhūvaṁs tvādṛśā rāṣṭre rājñāṁ kṛṣṇānuvartinām ||**

**śrīdharaḥ :** punar api śocantaṁ vṛṣaṁ praty āha | **kaḥ avṛścac** ciccheda | **tvādṛśās** tvad-vidhā duḥkhitāḥ ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.17.13 ||**

**ākhyāhi vṛṣa bhadraṁ vaḥ sādhūnām akṛtāgasām |**

**ātma-vairūpya-kartāraṁ pārthānāṁ kīrti-dūṣaṇam ||**

**śrīdharaḥ :** vo bhadram astu | ātmanas tava pāda-cchedena vairūpyaṁ kṛtavantaṁ kīrtiṁ dūsayatīti tathā tam ākhyāyi ||13||

**krama-sandarbhaḥ :** *na vyākhyātam.*

**viśvanāthaḥ :** kintu tava mukhāt kiñcit śrutvaivainaṁ vadhiṣyāmi ity ata āha—ākhyāhīti | nanu mama kim api vivakṣitaṁ nāstīti tatrāha—he vṛṣa! vo yuṣmākaṁ sādhūnāṁ niraparādhānāṁ bhadraṁ sukhe’pi duḥkhe’pi sadā bhadram eva | kintv asmākaṁ pārthānāṁ kīrtiṁ dūṣayati yas tam ākhyāhi | tam eva kam? ātmanas tava pāda-cchedena vairūpyaṁ kṛtavantam ||13||

—o)0(o—

**|| 1.17.14 ||**

**jane’nāgasy aghaṁ yuñjan sarvato’sya ca mad-bhayam |**

**sādhūnāṁ bhadram eva syād asādhu-damane kṛte ||**

**śrīdharaḥ :** nanu tadākhyāne kṛte kathaṁ bhadraṁ syād ity ata āha | yasmād anāgasi jane yo’ghaṁ duḥkhaṁ yuñjan kurvan bhavaty asyaivaṁ-bhūtasya mattaḥ sakāśāt sarvatrāpi bhayaṁ bhavati, tataḥ sādhūnāṁ bhadraṁ bhaved eveti ||14||

**krama-sandarbhaḥ :** *na vyākhyātam.*

**viśvanāthaḥ :** na ca kathite sati tvatta evāsya bhayaṁ kintv akathane’pi sarvata evety āha—nirāgasi jane yo’ghaṁ yuñjan bhavet asya sarvata eva hetubhyo mat-sakāśād bhayam ||14||

—o)0(o—

**|| 1.17.15 ||**

**anāgaḥsv iha bhūteṣu ya āgas-kṛn niraṅkuśaḥ |**

**āhartāsmi bhujaṁ sākṣād amartyasyāpi sāṅgadam ||**

**śrīdharaḥ :** etasya daṇḍe’ham asamartha iti māśāṅkīr ity āha—anāgaḥsv iti | āgaskṛd aparādha-kartā | tasya **amartyasya** devasyāpi **bhujam āhartāsmy** āhariṣyāmi | **sāṅgadam** ity anena mūlata utpāṭyāhariṣyāmīti darśitam ||15||

**krama-sandarbhaḥ :** *na vyākhyātam.*

**viśvanāthaḥ :** nanu yadi tvatto’pi mahā-prabhāvī balavāṁś ca syāt, tadā kiṁ bhavet ? ata āha—anāgaḥsv iti | **sākṣād amartyasyāpi** devasyāpi | **sāṅgadam** iti mūlata eva chittvā āhariṣyāmīti devāsura-narādiṣu mat-tulyo baliṣṭhaḥ prabhāvī vā ko’pi nāstīti bhāvaḥ ||15||

/

—o)0(o—

**|| 1.17.16 ||**

**rājño hi paramo dharmaḥ sva-dharma-sthānupālanam |**

**śāsato’nyān yathā-śāstram anāpady utpathān iha ||**

**śrīdharaḥ :** nanv ekasya nigraheṇānyasyānugrahe tava kiṁ prayojanam ? tatrāha—rājño hīti | **anyān** adharmiṣṭhān | **śāsato** daṇḍayataḥ ||16||

**krama-sandarbhaḥ :** *na vyākhyātam.*

**viśvanāthaḥ :** nanu ekasya nigrahe anyasyānugrahe tava kiṁ prayojanaṁ ? tatrāha—rājño hīti | **anyān** adharmiṣṭhān **śāsataḥ** daṇḍayataḥ ||16||

—o)0(o—

**|| 1.17.17 ||**

**dharma uvāca—**

**etad vaḥ pāṇḍaveyānāṁ yuktam ārtābhayaṁ vacaḥ |**

**yeṣāṁ guṇa-gaṇaiḥ kṛṣṇo dautyādau bhagavān kṛtaḥ ||**

**śrīdharaḥ :** artānām abhayaṁ yasmāt tad vaco vo yuṣmākaṁ yuktam ucitam eva ||17||

**krama-sandarbhaḥ :** *na vyākhyātam.*

**viśvanāthaḥ :** yeṣāṁ guṇa-gaṇair iti premātmakair ity arthaḥ | kṛṣṇasya premaika-vaśyatvāt tasyārjunasya pautratvaṁ tat-tulya eva tavāpi guṇair adhīna eva kṛṣṇo vartata iti tvad-aśakyaṁ kim api nāstīti bhāvaḥ ||17||

—o)0(o—

**|| 1.17.18 ||**

**na vayaṁ kleśa-bījāni yataḥ syuḥ puruṣarṣabha |**

**puruṣaṁ taṁ vijānīmo vākya-bheda-vimohitāḥ ||**

**śrīdharaḥ :** vayaṁ tu yataḥ puruṣāt prāṇināṁ kleśa-hetavo bhaveyus taṁ puruṣaṁ na vijānīmaḥ | yato vādināṁ vākya-bhedair vimohitāḥ ||18||

**krama-sandarbhaḥ :** tatra sākṣād-dhiṁsā-kartṛ-gataḥ praśno’yam iti jñātvāpi sūcakatā na yukteti tasyāpi gauṇatvaṁ matvā tat-prayojaka-kartṛ-gatatvena siddhāntayann apy anirdhāritam ivāha—na vayam iti tribhiḥ | vayam īśvara-vādino ye ca vakya-bheda-vimohitās te sarve’pi taṁ puruṣam īśvaraṁ na vijānīmaḥ sarvāgocaratvāt ||18||

**viśvanāthaḥ :** kiṁ ca, yataḥ puruṣāt kleśa-bījāni syus taṁ puruṣaṁ vayaṁ na jānīmaḥ | nanu katham evam apalapasi tvat-kleśa-dāyī puruṣo’yaṁ mayā dṛśyata eva | satyam asau mama kleśadaḥ, kintu mama kleśasya bījaṁ kiñcid avaśyaṁ bhaviṣyati | yato’yaṁ mamaiva kleśado nānyasya | ataḥ kleśa-bījaṁ yato bhavati taṁ puruṣaṁ na jānīma ity arthaḥ | nanu śāstrajñā yūyaṁ kathaṁ na jānītha? satyam | bahu-śāstra-jñānam eva tad-anirdhāre kāraṇam ity āha—vādināṁ vākya-bhedair vimohitā iti ||18||

—o)0(o—

**|| 1.17.19 ||**

**kecid vikalpa-vasanā āhur ātmānam ātmanaḥ |**

**daivam anye’pare karma svabhāvam apare prabhum ||**

**śrīdharaḥ :** vākya-bhedān evāha | vikalpaṁ bhedaṁ vasate ācchādayanti ye yoginas te ātmānam evātmanaḥ prabhuṁ sukha-duḥkha-pradam āhuḥ | tad uktam, ātmaiva hy ātmano bandhur ātmaiva ripur ātmana [gītā 6.5] iti | yad vā, vikalpaiḥ kutarkaiḥ prāvṛtā nāstikāḥ | evaṁ hi te vadanti | na tāvad devatādīnāṁ prabhutvaṁ karmādhīnatvāt | na ca karmaṇaḥ svādhīnatvād acetanatvāc ca | ataḥ svayam eva prabhur na cānyaḥ kaścid iti | anye daivajñā daivaṁ grahādi-rūpāṁ devatām | pare tu mīmāṁsakāḥ karma | apare laukāyatikāḥ svabhāvam ||19||

**krama-sandarbhaḥ :** vākya-bheda-vimohitān gaṇayati kecid ity ekena | ete sarve vaidikā eva grāhyāḥ | veda-vākyasyaiva prāmāṇyāt | pare karmeti | apare sāṅkhyāḥ ||19||

**viśvanāthaḥ :** vākya-bhedān evāha | kecid vikalpaṁ bhedaṁ vasate ācchādayanti ye yoginas te ātmānam evātmanaḥ prabhuṁ sukha-duḥkha-pradam āhuḥ | yad uktam—ātmaiva hy ātmano bandhur ātmaiva ripur ātmana [gītā 6.5] iti |

yad vā, kecid vikalpaṁ jīveśvarādi-bhedaṁ vasate ācchādayantīti tathā-bhūtā bhavantīty anvayaḥ | tatrārthe advaita-vādinas te hi sukha-duḥkha-bījam ātmānam evāhuḥ | evaṁ te vadanti—na tāvad devatādīnāṁ prabhutvaṁ karmādhīnatvāt | na ca karmaṇaḥ svādhīnatvāt | ataḥ svayam eva prabhur na cānyaḥ kaścid iti | anye daivajñā daivaṁ grahādi-rūpāṁ devatām | pare tu mīmāṁsakāḥ karma | apare laukāyatikāḥ svabhāvam ||19||

—o)0(o—

**|| 1.17.20 ||**

**apratarkyād anirdeśyād iti keṣv api niścayaḥ |**

**atrānurūpaṁ rājarṣe vimṛśa sva-manīṣayā ||**

**śrīdharaḥ :** **keṣv api** seśvareṣu madhye | keṣv apīti durlabhatvaṁ darśitam | **niścaya** iti siddhāntatvam | **apratarkyān** mano’gocarād **anirdeśyād** vacanāgocarāt parameśvarāt sarvaṁ bhavatīti **vimṛśa** vicārya sva-buddhyā ||20||

**krama-sandarbhaḥ :** sveṣām īśvara-vāditvaṁ niścayena darśayati—apratarkyād iti ||20||

**viśvanāthaḥ : keṣv** api vaiṣṇaveṣu **anirdeśyān** nirdeṣṭum anarhāt parameśvarād eva sukha-duḥkhādīni bhavanti iti niścayaḥ | yad uktaṁ śrutibhiḥ—tvad-avagamī na vetti bhavad-uttha-śubhāśubhayor guṇa-viguṇānvayān iti | tathā,

sukhaṁ duḥkhaṁ bhavo’bhāvo bhayaṁ cābhayam eva ca |

ahiṁsā samatā tuṣṭis tapo dānaṁ yaśo’yaśaḥ |

bhavanti bhāvā bhūtānāṁ matta eva pṛthag-vidhāḥ || [gītā 10.4-5] iti bhagavad-gītābhīś ca |

nanu tarhi kathaṁ nirdeṣṭum anarhatvaṁ ? satyam, kāla-karma-svabhāva-graha-bhūta-nṛpa-sarpa-rogādibhya eva loke kleśasya darśanāt teṣām eva nirdeśyatvāt | vastutas tu teṣām asvātantryāc ca bhagavata eva sarvaṁ bhavatīti siddhāntāt bhagavataḥ sakāśāt duḥkhaṁ bhavatīty upāsakānāṁ vaktum anaucityāc ca |

nanv evam api tasya vaiṣamya-nairghṛṇye durvāre eva, ity ata āha—apratarkyād iti | asmat-tarkāgocaratvāt tasya tad api na vaiṣamya-nairghṛṇye iti bhāvaḥ | yad uktaṁ bhīṣmeṇa,

na hy asya karhicid rājan pumān veda vidhitsitam |

yad vijijñāsayā yuktā muhyanti kavayo’pi hi || [bhā.pu. 1.9.16] iti |

tad api bhaktābhāsasya mama dainya-vardhanena sva-viṣayaka-smaraṇa-vardhanārthaṁ vā bhaktottamasya tava kali-nigrahādi-kīrti-khyāpanārthaṁ veti hitāyaiva kleśa-dānam ūhyata iti |

nanv eṣāṁ matānāṁ madhye kasyopādeyatvaṁ ? tatrāha—atrānurūpaṁ samucitaṁ siddhāntaṁ tvam eva sva-manīṣayā vicāraya | yatas tvaṁ rājarṣir bhavasi | ity ukta-bhaṅgyā niścaya-śabdāt sarvānte kathanāc ca vaiṣṇava-matasya siddhāntatvam | ataḥ keṣv apīty anena matasyāsya durlabhatvaṁ ca sūcitam | tatra vimṛśety ayaṁ rājño vimarśaḥ | na tāvat kleśānāṁ mithyātvaṁ prakaṭam anubhūyamānatvāt | na cātmanas tat-kāraṇatvaṁ jīvātmanaḥ pāratantryāt | na ca grahāṇāṁ teṣāṁ kāla-cakrādhīnatvāt | na ca karmaṇaḥ jāḍyāt | kiṁ ca, sākṣād-dharmasyāsya kiṁ prārabdham aprārabdhaṁ vā pāpam asti pāpavattve dharmatvasyaivānupapatteḥ | na ca svabhāvasya tasyaṇaikāntikatvāt | tasmād bhagavata eva kāraṇatvaṁ susthiram | tad-vidhitsitaṁ tu sarvair durjñeyam eveti bhīṣmoktir eva pramāṇam ||20||

—o)0(o—

**|| 1.17.21 ||**

**sūta uvāca—**

**evaṁ dharme pravadati sa samrāḍ dvija-sattamāḥ |**

**samāhitena manasā vikhedaḥ paryacaṣṭa tam ||**

**śrīdharaḥ : vikhedo** gata-mohaḥ | **paryacaṣṭa** pratyabhāṣata jñātavān iti vā ||21||

**krama-sandarbhaḥ :** *na vyākhyātam.*

**viśvanāthaḥ : samāhitena** labdha-samādhānena **manasā** **paryacaṣṭa** pratyabhāṣata ||21||

—o)0(o—

**|| 1.17.22 ||**

**rājovāca—**

**dharmaṁ bravīṣi dharma-jña dharmo’si vṛṣa-rūpa-dhṛk |**

**yad adharma-kṛtaḥ sthānaṁ sūcakasyāpi tad bhavet ||**

**śrīdharaḥ :** anirdhāritam iva bruvan ghātakaṁ jānann api na sūcayed ity evaṁ-rūpaṁ dharmaṁ bravīṣy ato dharmo’si | sūcane ko doṣa ity āha—yad iti | sthānaṁ narakādi ||22||

**krama-sandarbhaḥ :** *na vyākhyātam.*

**viśvanāthaḥ :** ayaṁ māṁ niraparādham api tāḍayatīti mayi rājani vaktum arhann api pṛṣṭo’pi yan na bravīṣi, yato’dharma-kartur yat sthānaṁ sūcakasyāpi tat kiṁ punar abhidhāyakasya ? atas tvaṁ sākṣād-dharma eva mayānumitaḥ ||22||

—o)0(o—

**|| 1.17.23 ||**

**athavā deva-māyāyā nūnaṁ gatir agocarā |**

**cetaso vacasaś cāpi bhūtānām iti niścayaḥ ||**

**śrīdharaḥ :** yad vā, ajñānād apy akathanaṁ bhavatīty āha—athaveti | devasya māyāyā gatir vadhya-ghātaka-lakṣaṇā vṛttir bhūtānāṁ cetaso vacasaś cāgocarā sujñeyā na bhvatīti niścaya ity arthaḥ ||23||

**krama-sandarbhaḥ :** nanu yatra kutracid dharme viśeṣatas tu sarva-dharma-rakṣāyāṁ pramāṇīkṛtasya yathārtha-vacanam eva yuktam | tathā ca vayam īśvara-vādino’pi taṁ na vijānīmā iti katham uktavantas tatrāha—athaveti | tasmād adhunā deva-māyā-kṛte kaleḥ prabhāve tavāpy ayaṁ saṁśayo yukta iti bhāvaḥ | deva-padaṁ tv atra tathāpi dyotamānatvāt tasya māyā-doṣāspṛṣṭatva-nigamanārthaṁ kṛtam ||23||

**viśvanāthaḥ :** athaveti | tvayā sarvam uktam evety arthaḥ | deva-māyety ādinā apratarkyād iti tad-uktam anumoditam | devasya bhagavato māyāyāḥ sarva-jagat-pālana-saṁhāra-kāriṇyā gatiḥ bhūtānāṁ cetaso’gocarā iti apratarkyety arthaḥ | vacaso’gocarā iti anirdeśyety arthaḥ | māyāyās tac-chaktitvāt sa devaḥ pālana-saṁhāra-lakṣaṇe sukha-duḥkhe bhūtebhyaḥ kathaṁ dadātīti jñātuṁ vaktuṁ ca kaḥ śaknotīty arthaḥ ||23||

—o)0(o—

**|| 1.17.24 ||**

**tapaḥ śaucaṁ dayā satyam iti pādāḥ kṛte kṛtāḥ |**

**adharmāṁśais trayo bhagnāḥ smaya-saṅga-madais tava ||**

**śrīdharaḥ :** dharmo’sāv iti jñātvā tasya pādānuvādena vyavasthām āha—tapa iti dvābhyām | adharma-pādais tava trayaḥ pādās tribhir aṁśair bhagnāḥ | smayo vismayaḥ ||24||

**krama-sandarbhaḥ :** māyā ca dharmādharma-lakṣaṇaṁ krama-vaśāt samuditī-bhavantaṁ jīvānāṁ karma-viśeṣām anusṛtya tat-tad-yuge tat tat pravartayatīti tasyāś ca na vaiṣamyam ity āha—tapa iti dvābhyām | smayo garvaḥ | garva-dvārā tapo-nāśakatveneti vakṣyamāṇa-ṭīkā-saṅgateḥ | saṅgaḥ strībhiḥ | madas tu pānādijaḥ | abhyarthita ity atra vakṣyamāṇa-tat-tat-saṅgater eva | adharmāṁśaiḥ smayādy-aṁśa-rūpaiḥ | traya iti trayas trayo’ṁśāḥ bhagnāḥ | tataś caturtha-caturthāṁśair eka eva pādo’vaśiṣyate | tatra ca satyasyaivāṁśo’vaśiṣyata ity arthaḥ ||24||

**viśvanāthaḥ :** ahaṁ tu tvayā akathitam api tava bhadrābhadraṁ sarvaṁ jānāmy eva tat śṛṇv ity āha—tapa iti dvābhyām | adharmasya aṁśaḥ pādaiḥ smayādibhiḥ | smayo garvaḥ | saṅgaḥ strībhiḥ | mado madhu-pānajaḥ | upalakṣaṇam etad-dhiṁsāder api | tataḥ satyādināśakatvaṁ jñeyam ||24||

—o)0(o—

**|| 1.17.25 ||**

**idānīṁ dharma pādas te satyaṁ nirvartayed yataḥ |**

**taṁ jighṛkṣaty adharmo’yam anṛtenaidhitaḥ kaliḥ ||**

**śrīdharaḥ :** idānīṁ kalau | he dharma, te pādaś caturtho’ṁśas tatrāpi satyam evāsti | yataḥ satyād bhavān ātmānaṁ nirvartayet kathaṁcid dhārayet | yad vā, puruṣas tvāṁ sādhayet | tam api pādam anṛtena saṁvardhitaḥ kaliḥ kali-rūpo’yam adharmo grahītum icchati, tatreyaṁ sthitiḥ—kṛta-yuge prathamaṁ saṁpūrṇaś catuṣ-pād dharmaḥ | tretāyāṁ caturṇām api pādānāṁ madhye smayena tapaḥ, saṅgena śaucam, madena dayā, anṛtena satyam ity evaṁ caturthāṁśo hīyate | dvāpare tv ardham | kalau caturtho’ṁśo’vaśiṣyate so’py ante vinaṅkṣyatīti ||25||

**krama-sandarbhaḥ :** *na vyākhyātam.*

**viśvanāthaḥ :** idānīṁ kalau | he dharma ! te pādaś caturṇām eva eva tapa-ādi-pādānāṁ smayādibhir bhāga-traya-dhvaṁsād avaśiṣṭaś caturthair aṁśair ekaḥ | sa ca prādhānyena vyapadeśo bhavati iti nyāyena satyaṁ tapa-ādiṣu satyasyaiva prādhānyāt | yataḥ satyād bhavān ātmānaṁ nirvartayet kathañcid dhārayet | yad vā, puruṣas tvāṁ sādhayet | tad api pādam anṛtena saṁvardhitaḥ kaliḥ kali-rūpo’yam adharmo grahītum icchati | tatreyaṁ dvādaśa-skandha-dṛṣṭyā sthitiḥ—kṛta-yuge prathamaṁ saṁpūrṇaś catuṣ-pād dharmaḥ | tretāyāṁ caturṇām api pādānāṁ madhye smayena tapaḥ, saṅgena śaucam, madena dayā, anṛtena satyam ity evaṁ caturtho’ṁśo hīyate | dvāpare tv ardham | kalau caturtho’ṁśo’vaśiṣyate so’py ante naṅkṣyatīti ||25||

—o)0(o—

**|| 1.17.26 ||**

**iyaṁ ca bhūmir bhagavatā nyāsitoru-bharā satī |**

**śrīmadbhis tat-pada-nyāsaiḥ sarvataḥ kṛta-kautukā ||**

**śrīdharaḥ :** nyāsito’nyonya-dvāreṇāvatārita urur bharo bhāro yasyāḥ | kṛtaṁ kautukaṁ maṅgalaṁ yasyāḥ sā ||26||

**krama-sandarbhaḥ :** *na vyākhyātam.*

**viśvanāthaḥ :** nyāsitaḥ avatāritaḥ svenānya-dvārā ca urur bharo bhāro yasyāḥ sā ||26||

—o)0(o—

**|| 1.17.27 ||**

**śocaty aśru-kalā sādhvī durbhagevojjhitā satī |**

**abrahmaṇyā nṛpa-vyājāḥ śūdrā bhokṣyanti mām iti ||**

**śrīdharaḥ :** aśrūṇi kalayati muñcatīty aśru-kalā | tena ujjhitā tyaktā satī śūdrā bhokṣayanti mām iti śocati ||27||

**krama-sandarbhaḥ :** *na vyākhyātam.*

**viśvanāthaḥ :** aśrūṇi kalayati dadhātīti ||27||

—o)0(o—

**|| 1.17.28 ||**

**iti dharmaṁ mahīṁ caiva sāntvayitvā mahā-rathaḥ |**

**niśātam ādade khaḍgaṁ kalaye’dharma-hetave ||**

**śrīdharaḥ :** niśātaṁ niśitam | adharmasya hetur yaḥ kalis taṁ hantum ity arthaḥ ||28||

**krama-sandarbhaḥ :** itīti | nanu jīvānām adharma eva tat-tad-doṣa-hetur ity uktam | kathaṁ kaliṁ hanyāt tatra adharmasya hetave sahāyāpekṣety arthaḥ | vakṣyate ca—tvam adharma-bandhur [bhā.pu. 1.17.31] iti |

**viśvanāthaḥ :** kalaye kaliṁ hantuṁ khaṅgam ādade ityatra rājño’yam abhiprāyaḥ, mat-pāṇistha-khaḍga-darśanenāyam api nṛpa-cihna-dhārī mayā sārdhaṁ dvandvaśo yoddhum āyātu, tataś cainaṁ śīghram eva haniṣyāmīti ||28||

—o)0(o—

**|| 1.17.29 ||**

**taṁ jighāṁsum abhipretya vihāya nṛpa-lāñchanam |**

**tat-pāda-mūlaṁ śirasā samagād bhaya-vihvalaḥ ||**

**śrīdharaḥ :** abhipretya jñātvā ||29||

**krama-sandarbhaḥ :** *na vyākhyātam.*

**viśvanāthaḥ :** vihāya nṛpa-lāñchanam iti | tadā kalināpy evaṁ vicāritam | anena saha yoddhuṁ na me śaktir na kṣatriyasya śaraṇāpattir ucitā | ato nṛpa-cihnaṁ vihāyaiva pādayor asya patāmīti ||29||

—o)0(o—

**|| 1.17.30 ||**

**patitaṁ pādayor vīraḥ kṛpayā dīna-vatsalaḥ |**

**śaraṇyo nāvadhīc chlokya āha cedaṁ hasann iva ||**

**śrīdharaḥ :** śaraṇya āśrayārhaḥ | ślokyaḥ satkīrty-arhaḥ ||30||

**krama-sandarbhaḥ :** *na vyākhyātam.*

**viśvanāthaḥ :** nāvadhīt ślokya iti | rājñāpi vicāritam, śaraṇāgato’yaṁ hantum anarhaḥ, tad api duṣṭam evaṁ yadi hanmi tarhi śaraṇāgata-vadhāj jātam adharmam ālambya mayy evāsau pravekṣyati na mariṣyatīti hasann iveti kopān apagamāt īśvareṇa tādṛśa eva vidhir nirmito yaj-jighāṁsor api mama hastāt tvam adya rakṣito’bhūr iti mano’nulāpāc ca ||30||

—o)0(o—

**|| 1.17.31 ||**

**rājovāca**—

**na te guḍākeśa-yaśo-dharāṇāṁ**

**baddhāñjaler vai bhayam asti kiñcit |**

**na vartitavyaṁ bhavatā kathañcana**

**kṣetre madīye tvam adharma-bandhuḥ ||**

**śrīdharaḥ :** guḍakeśo’rjunas tasya yaśo-dharā ye vayaṁ teṣāṁ tān prati baddho’ñjalir yena tasya te | kintu kathaṁcana kenāpy aṁśena na vartitavyam | yasmāt tvam adharmasya bandhuḥ ||31||

**krama-sandarbhaḥ :** guḍākeśasya yad yaśas tasya rakṣaṇa-vyagrāṇām ity arthaḥ ||31||

**viśvanāthaḥ :** sva-kāryaṁ vicāryāha—guḍākeśo’rjunas tad-yaśodharāṇām asmākam agrato baddhāñjales tava | kintu kathañcana kenāpy aṁśena na vartitavyaṁ na stheyam ||31||

—o)0(o—

**|| 1.17.32 ||**

**tvāṁ vartamānaṁ nara-deva-deheṣv**

**anupravṛtto’yam adharma-pūgaḥ |**

**lobho’nṛtaṁ cauryam anāryam aṁho**

**jyeṣṭhā ca māyā kalahaś ca dambhaḥ ||**

**śrīdharaḥ :** tad evāha | rāja-deheṣu vartamānaṁ tvām anu sarvataḥ pravṛttaḥ | anāryaṁ daurjanyam | aṁhaḥ svadharma-tyāgaḥ | jyeṣṭhā alakṣmīḥ | māyā kapaṭam ||32||

**krama-sandarbhaḥ :** *na vyākhyātam.*

**viśvanāthaḥ :** tvat-pravṛttau doṣān śṛṇv ity āha—tvām iti | narāṇāṁ devānāṁ ca deheṣv iti | devā api tvad-ākrānta-dehā lobhādy-adharmiṣṭhā bhavanti kiṁ punar narā iti bhāvaḥ | vartamānaṁ tvām anu sarvataḥ pravṛttaḥ | anāryaṁ daurjanyam | aṁhaḥ sva-dharma-tyāgaḥ | jyeṣṭhā alakṣmīḥ | māyā kapaṭam | dambho’haṅkāraḥ ||32||

—o)0(o—

**|| 1.17.33 ||**

**na vartitavyaṁ tad adharma-bandho**

**dharmeṇa satyena ca vartitavye |**

**brahmāvarte yatra yajanti yajñair**

**yajñeśvaraṁ yajña-vitāna-vijñāḥ ||**

**madhvaḥ :** brahma-yajñā vitāna-yajñāś ca ||33||

**śrīdharaḥ :** tat tasmād dharmeṇa satyena ca vartitavye vartitum arhe brahmāvarte deśe | yajñasya vitānaṁ vistāras tatra vijñā nipuṇāḥ ||33||

**krama-sandarbhaḥ :** brahmāvarta ity upalakṣaṇaṁ yajñiya-deśānām ||33||

**viśvanāthaḥ :** dharmeṇety anenaiva siddhe satyena ceti pṛthag-uktiḥ satyasya dharma-mūlatva-vyañjikā | skandha-śākhādikaṁ vinā kevalena mūlenāpi na prāyaḥ prayojana-siddhir ity ato dharmeṇeti coktam | vartitavye vartituṁ yogye ||33||

—o)0(o—

**|| 1.17.34 ||**

yasmin harir bhagavān ijyamāna  
ijyātma[[131]](#footnote-132)-mūrtir yajatāṁ śaṁ tanoti |  
kāmān amoghān sthira-jaṅgamānām  
antar bahir vāyur ivaiṣa ātmā ||

**madhvaḥ :** iṣṭātma-mūrtiḥ icchā-tanuḥ ||34||

**śrīdharaḥ :** ijyā yāgas tad-rūpā mūrtir yasya | śaṁ kṣemaṁ kāmāṁś ca | nanv indrādayo devā ijyanye natu haris tatrāha—sthireti | eṣa sthāvarādīnām ātmeti | tathāpi jīvavan na paricchinna ity āha—antar bahir iti | yathā vayuḥ prāṇa-rūpeṇāntastho’pi bahir apy asti tadvat sarvāntaryāmīśvaro’pīti ||34||

**krama-sandarbhaḥ :** *na vyākhyātam.*

**viśvanāthaḥ :** nanv indrādayo devatā apījyante na kevalaṁ bhagavān eva tatrāha—ijyānām indrādīnām ātma-mūrtir antaryāmi-rūpaḥ | te ātma-mūrtayo yasyeti vā | sthira-jaṅgamānām asmat-prajānāṁ kāmān aihikān śaṁ pāratrikaṁ sukhaṁ ca tanoti vāyur ivāntar bahiś ca sākṣād anubhūyamānaḥ sann ity arthaḥ | tvayi vartamāne tu tathā naiva syād iti bhāvaḥ ||34||

—o)0(o—

**|| 1.17.35 ||**

**sūta uvāca**—

**parīkṣitaivam ādiṣṭaḥ sa kalir jāta-vepathuḥ |**

**tam udyatāsim āhedaṁ daṇḍa-pāṇim ivodyatam ||**

**śrīdharaḥ :** uyatāsim uddhṛta-khaḍgam | daṇḍa-pāṇiṁ yamam | udyatam udyuktam ||35||

**krama-sandarbhaḥ :** *na vyākhyātam.*

**viśvanāthaḥ :** udyatāsim uccīkṛta-khaḍgam | jāta-vepathur iti sva-rakṣaṇārthaṁ bahutaraṁ buddhi-balaṁ prakāśitam | tad api mama vadha evopasthita iti bhāvaḥ | rājño hy ayam abhiprāyaḥ, yadīmāṁ mad-ājñāṁ na pālayati tadā mad-abhīṣṭam asya vadham adhunaiva kariṣyāmi, yadi ca pālayati tadāsyāvadhe’pi mama kāpi kṣatir nāstīti | daṇḍa-pāṇiṁ yamam ||35||

—o)0(o—

**|| 1.17.36 ||**

**kalir uvāca**—

**yatra kva vātha vatsyāmi sārva-bhauma tavājñayā |**

**lakṣaye tatra tatrāpi tvām ātteṣu-śarāsanam ||**

**śrīdharaḥ :** atra na vastavyam iti yā tavājñā tayā yatra kvāpi vatsyāmi kintu tatra tatrāpy ātto gṛhīta iṣūḥ śarāsanaṁ ca yena taṁ tvām eva lakṣaye ||36||

**krama-sandarbhaḥ :** *na vyākhyātam.*

**viśvanāthaḥ :** he sārvabhauma! sarvasyā api bhūme rājan! lakṣaye sākṣād evam eva tvāṁ paśyāmi | tena sarveṣāṁ sthāvara-jaṅgamānāṁ yuṣmat-prajātvāt sarvasyā api bhūmes tavādhikārāt mama vastuṁ sthāna-bhāvāt samprati tvad-agre vartamānaṁ tvat-pādayoḥ patitaṁ māṁ sva-hastenaiva jahīti bhāvaḥ ||36||

—o)0(o—

**|| 1.17.37 ||**

**tan me dharma-bhṛtāṁ śreṣṭha sthānaṁ nirdeṣṭum arhasi |**

**yatraiva niyato vatsya ātiṣṭhaṁs te’nuśāsanam ||**

**śrīdharaḥ :** tat tasmāt | niyato niścalaḥ | vatsye vatsyāmi ||37||

**krama-sandarbhaḥ :** *na vyākhyātam.*

**viśvanāthaḥ :** śaraṇāgataṁ tvām ahaṁ na hanmīti cet tadā he dharma-pālakānāṁ śreṣṭha! ||37||

—o)0(o—

**|| 1.17.38 ||**

**sūta uvāca**—

**abhyarthitas tadā tasmai sthānāni kalaye dadau |**

**dyūtaṁ pānaṁ striyaḥ sūnā yatrādharmaś catur-vidhaḥ ||**

**śrīdharaḥ : pānaṁ** madyādeḥ | **sūnā** prāṇi-vadhaḥ | **dyūte**’nṛtam | pāne madaḥ | pūrvaṁ mado dayā-nāśakatvenokte’tra tu darva-dvārā tapo-nāśakatvena | strīṣu saṅgaḥ | hiṁsāyāṁ krauryaṁ dayā-nāśakam iti jñeyam | yadyapi sarvaṁ sarvatra saṁbhavati, tathāpi prādhānyenānṛtadīnāṁ dyūtādiṣu yathā-saṅkhyaṁ jñeyam | dvādaśa-skandhe tu satyaṁ dayā tapo dānam iti pādā vibhor nṛpa [bhā.pu. 12.3.18] ity atra dāna-śabdena śaucam evoktam | manaḥ-śuddhi-rūpatvād bhūtābhaya-dānasya |

tretāyāṁ dharma-pādānāṁ turyāṁśo hīyate śanaiḥ |  
adharma-pādair anṛta-hiṁsāsantoṣa-vigrahaiḥ || [bhā.pu. 12.3.20]

ity atra cāsantoṣa-śabdena tasya hetur garvo lakṣyate | vihraga-śabdena ca tad-dhetuḥ strī-saṅha ity avirodhaḥ ||38||

**krama-sandarbhaḥ :** *na vyākhyātam.*

**viśvanāthaḥ :** dyūtaṁ spaṣṭam | pānaṁ madyādeḥ striyo'vivāhitāḥ śūnāḥ prāṇi-vadhaḥ | yatra caturvidho'dharmā iti | dyūte'nṛtaṁ satya-nāśakaṁ pāne mado dayā-nāśakaḥ strīṣu saṅgaḥ śauca-nāśakaḥ prāṇi-hiṁsāyāṁ tu samudita eva caturvidho'dharmaḥ | na hi prāṇi-hantṛṣu tapaḥ śucitvaṁ dayā vā | satya-vacanaṁ tu teṣu nāsty eveti ||38 ||

—o)0(o—

**|| 1.17.39 ||**

**punaś ca yācamānāya jāta-rūpam adāt prabhuḥ |**

**tato’nṛtaṁ madaṁ kāmaṁ rajo vairaṁ ca pañcamam ||**

**śrīdharaḥ :** caturvidhasyāpy ekatraivāvasthānaṁ dehīti punar yācamānāya jāta-rūpaṁ suvarṇaṁ dattavān | tataḥ suvarṇa-dānād anṛtam, madam, kāmam iti strīṣu saṅgam, raja iti rajo-mūlāṁ hiṁsām, etāni catvāri pañcamaṁ vairaṁ cādād iti ||39||

**krama-sandarbhaḥ :** *na vyākhyātam.*

**viśvanāthaḥ :** bho rājann etad vṛttāntaṁ śrutvā dyūtādikaṁ ko’pi nānuśīlayiṣyati | kiṁ ca, prathamaṁ manasi mat-praveśas tata eva lokāḥ prāyo dyūtādikaṁ bhajante iti | tatra bhavatā dīyamānam api sthāna-catuṣṭayam adattam evābhūt | tasmād evaṁ kim api sthānam ahaṁ prāpnuyāṁ yal-lokair dustyajaṁ syād iti yācamānāya kalaye jāta-rūpaṁ svarṇopalakṣitaṁ rajatādikaṁ dravya-mātram eva tad-vāsa-sthānatvena adāt | tata eva hetor dhanavatsu anṛtaṁ mithyā madaḥ pānādi-janitā mattatā kāmaḥ strī-saṅgaḥ, rajo garva iti caturvidho’dharmaḥ tathā pañcamaṁ vairaṁ ca syāt | mada-kāmayoḥ klībatvam ārṣam ||39||

—o)0(o—

**|| 1.17.40 ||**

**amūni pañca sthānāni hy adharma-prabhavaḥ kaliḥ |**

**auttareyeṇa dattāni nyavasat tan-nideśa-kṛt ||**

**śrīdharaḥ :** auttareyeṇa parīkṣitā | amūny amīṣu sthāneṣu nyavasad ity arthaḥ | tasya rājño nideśa-kṛd ājñā-kṛt ||40||

**krama-sandarbhaḥ :** tataś ca tat-kṣaṇād eva tatra tatra gataḥ kalis tāny adhiṣṭhitavān ity āha—

amūnīti | kālādhva-bhāva-deśānām ity ādi kārikā-balena karmatvam ||40||

**viśvanāthaḥ :** amūni amīṣv ity arthaḥ | yad vā, kāla-bhāvādhva-deśānām iti kārikābalāt karmatvam ||40||

—o)0(o—

**|| 1.17.41 ||**

**athaitāni na seveta bubhūṣuḥ puruṣaḥ kvacit |**

**viśeṣato dharma-śīlo rājā loka-patir guruḥ ||**

**madhvaḥ :** vihitātirekeṇa na seveteti ||41||

**śrīdharaḥ :** atha iti hetoḥ bubhūṣur udbhavitum icchuḥ | strī-suvarṇayor asevanaṁ nāma taor anāsaktiḥ ||41||

**krama-sandarbhaḥ :** *na vyākhyātam.*

**viśvanāthaḥ :** striyaṁ parakīyām eva na seveta | bubhūṣuḥ sva-kṣemam icchuḥ | suvarṇasyāsevanaṁ nāma tatrānāsaktir ity eke ||41||

—o)0(o—

**|| 1.17.42 ||**

**vṛṣasya naṣṭāṁs trīn pādān tapaḥ śaucaṁ dayām iti |**

**pratisandadha āśvāsya mahīṁ ca samavardhayat ||**

**śrīdharaḥ :** evaṁ kaliṁ nigṛhya vṛṣasya pādān pratisandadhe | tapa-ādīni pravartitavān ity arthaḥ ||42||

**krama-sandarbhaḥ :** evaṁ kaliṁ nigṛhya vṛṣasya pādān pratisandadhe tapa-ādīni pravartitavān ity arthaḥ ||42||

**viśvanāthaḥ :** evaṁ kaliṁ nigṛhya vṛṣasya pādān pratisandadhe | tapa-ādīni pravartitavān ity arthaḥ ||42||

—o)0(o—

**|| 1.17.43-44 ||**

**sa eṣa etarhy adhyāsta āsanaṁ pārthivocitam |**

**pitāmahenopanyastaṁ rājñāraṇyaṁ vivikṣatā ||**

**āste’dhunā sa rājarṣiḥ kauravendra-śriyollasan |**

**gajāhvaye mahā-bhāgaś cakravartī bṛhac-chravāḥ ||**

**śrīdharaḥ :** yuṣmadīya-satra-pravṛttir api tat-prabhāvād evety āha tribhiḥ | etarhīdānīṁ yudhiṣṭhireṇāraṇyaṁ praveṣṭum ucchatā upanyastaṁ samarpitam āsanam adhyāste | adhunā āste pālayata iti vartamāna-sāmīpye vartamānavan nirdeśaḥ smety adhyāhāro vā ||43-44||

**krama-sandarbhaḥ :** yuṣmadīya-satra-pravṛttir api tat-prabhāvād evety āha—sa eṣa iti tribhiḥ | adhyāste āste’dhunā pālayata ity eṣu vartamāna-sāmīpye vartamāna-nirdeśaḥ ||43||

**viśvanāthaḥ :** yuṣmadīya-satra-pravṛttir api tat-prabhāvād evety āha—sa eṣa iti tribhiḥ | adhyāste āste adhunā pālayata ity eṣu vartamāna-sāmīpye vartamāna-nirdeśaḥ ||43-44||

—o)0(o—

**|| 1.17.45 ||**

**ittham-bhūtānubhāvo’yam abhimanyu-suto nṛpaḥ |**

**yasya pālayataḥ kṣauṇīṁ yūyaṁ satrāya dīkṣitāḥ ||**

**śrīdharaḥ :** satrāya satraṁ kartuṁ dīkṣitā dīkṣāṁ kṛtavantaḥ ||45||

iti śrīmad-bhāgavate mahā-purāṇe prathama-skandhe  
bhāvārthākhya-dīpikāyāṁ ṭīkāyāṁ saptadaśo’dhyāyaḥ ||17||

**krama-sandarbhaḥ :** yasya pālayata ity atra satraṁ śrī-baladeva-dṛṣṭād anyaj jñeyam ||45||

**viśvanāthaḥ :** satrāya satraṁ kartum | satram idaṁ baladeva-dṛṣṭād anyad eva jñeyam ||

iti sārārtha-darśinyāṁ harṣiṇyāṁ bhakta-cetasām |

prathame’yaṁ saptadaśaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

parīkṣite kali-nigraho nāma

saptadaśo’dhyāyaḥ |

||17||

**(1.18)**

**aṣṭādaśo’dhyāyaḥ**

## vipra-śāpopalambhanaṁ nāma

**|| 1.18.1 ||**

**sūta uvāca—**

yo vai drauṇy-astra-vipluṣṭo na mātur udare mṛtaḥ |

anugrahād bhagavataḥ kṛṣṇasyādbhuta-karmaṇaḥ ||

**śrīdharaḥ :**

rājñas tv aṣṭadaśe tasya brahma-śāpo nirūpyate |

sa cānugraha evāsya jāto vairāgyam āvahan ||

parīkṣito niryāṇam ity āścaryaṁ vaktuṁ tat-saṁbhāvanāya janmāścaryam anusmarayati—yo vā iti | vipluṣṭo nirdagdhaḥ san ||1||

**krama-sandarbhaḥ :** *na vyākhyātam.*

**viśvanāthaḥ :**

aṣṭadaśe muneḥ kaṇṭhe sarpaṁ baddhvā gṛhāgataḥ |

anutapyan nṛpas tasya putrāc chāpam athāśṛṇot ||

parīkṣitaḥ kail-nigraha-śravaṇenāti-vismitān munīn prati tasya janmāvadhi bhagavat-prāpti-paryantaṁ sarvam eva caritram atyadbhutaṁ saṅkṣepeṇa gaṇayann āha—yo vā iti | vipluṣṭo nirdagdhaḥ ||1||

—o)0(o—

**|| 1.18.2 ||**

brahma-kopotthitād yas tu takṣakāt prāṇa-viplavāt |

na sammumohorubhayād bhagavaty arpitāśayaḥ ||

**śrīdharaḥ :** brahma-kopād utthitāt takṣakādyaḥ prāṇa-viplavaḥ prāṇa-nāśas tasmād yad uru bhayaṁ tasmān na saṁmumoha | tatra hetuḥ—yas tu bhagavaty evārpitāśaya iti ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.18.3 ||**

utsṛjya sarvataḥ saṅgaṁ vijñātājita-saṁsthitiḥ[[132]](#footnote-133) |

vaiyāsaker jahau śiṣyo gaṅgāyāṁ svaṁ kalevaram ||

**madhvaḥ :** vijñānam ātma-yogaṁ syāj jñānaṁ sādhāraṇaṁ smṛtam iti bhāgavata-tantre ||3||

**śrīdharaḥ :** kintu utsṛjyeti | vaiyāsakeḥ śukasya śiṣyaḥ san | vijñātā ajitasya hareḥ saṁsthitis tattvaṁ yena saḥ ||3||

**krama-sandarbhaḥ :** *na vyākhyātam.*

**viśvanāthaḥ :** vaiyāsakeḥ śukasya śiṣyaḥ san vijñātā ajitasya hareḥ saṁsthitis tattvaṁ yena saḥ | vijñāto’nubhava-gocarīkṛto’jitaḥ saṁsthitau maraṇa-kāle yena sa iti vā ||3||

—o)0(o—

**|| 1.18.4 ||**

nottamaśloka-vārtānāṁ juṣatāṁ tat-kathāmṛtam |

syāt sambhramo’nta-kāle’pi smaratāṁ tat-padāmbujam ||

**śrīdharaḥ :** na caitac citram ity āha | uttama-ślokasyaiva vārtā yeṣv ata eva nityaṁ tat-kathā-rūpam amṛtaṁ juṣatāṁ saṁbhramo moho na syāt ||4||

**krama-sandarbhaḥ :** *na vyākhyātam.*

**viśvanāthaḥ :** naitac citram ity āha—nottameti | uttama-ślokasya vārtaiva vārtā jīvana-hetur yeṣāṁ teṣām ||4||

—o)0(o—

**|| 1.18.5 ||**

tāvat kalir na prabhavet praviṣṭo’pīha sarvataḥ |

yāvad īśo mahān urvyām ābhimanyava eka-rāṭ ||

**śrīdharaḥ :** tasmin rajñi sutarāṁ tan na citram ity āśayenāha—tāvad iti | abhimanyoḥ putra eka-rāṭ cakravartī īśaḥ patir yāvat ||5||

**krama-sandarbhaḥ :** tāvat kalir na prabhaved iti dattānām api teṣāṁ sthānānāṁ tat-prabhāveṇānudbhavāt *||*5||

**viśvanāthaḥ :** rājñā nigṛhītasya kales tataḥ paraṁ kīdṛśī sthitir abhūd ity apekṣāyām āha—tāvad iti ||5||

—o)0(o—

**|| 1.18.6 ||**

yasminn ahani yarhy eva bhagavān utsasarja gām |

tadaivehānuvṛtto’sāv adharma-prabhavaḥ kaliḥ ||

**śrīdharaḥ :** nanu tadā kaler apraveśa evāstu, iha praviṣṭo pi na prābhavad iti kutas tatrāha—yasminn ahani | yarhi yasminn eva kṣaṇe | gāṁ pṛthvīm | anuvṛttaḥ praviṣṭaḥ | adharmasya prabhavo yasmin ||6||

**krama-sandarbhaḥ :** praveśa-kālam āha—yasminn iti ||6||[[133]](#footnote-134)

**viśvanāthaḥ :** kaleḥ praveśa-kālam āha—yasminn iti | gāṁ pṛthvīm ||6||

—o)0(o—

**|| 1.18.7 ||**

nānudveṣṭi kaliṁ samrāṭ sāraṅga iva sāra-bhuk |

kuśalāny āśu siddhyanti netarāṇi kṛtāni yat ||

**śrīdharaḥ :** nanv adharma-hetuṁ kaliṁ sarvathā kiṁ na hatavāṁs tatrāha—nānudveṣṭīti | **sāraṅgo** bhramara iva sāra-grāhī | sāram āha—**yat** yasmin **kuśalāni** puṇyāny **āśu** saṅkalpa-mātreṇa phalanti, **itarāṇi** pāpāny āśu **na sidhyanti** | yas tāni kṛtāny eva sidhyanti, na tu saṅkalpita-mātrāṇīti ||7||

**krama-sandarbhaḥ :** sāram evāha—kuśalānīti | loko vikarma-nirataḥ kuśale pramattaḥ [bhā.pu. 3.9.17, 10.70.26] ity ādy anusāreṇa sarva-maṅgala-mayāni bhagavat-kīrtanādīni | āśu saṅkalpa-mātreṇa kalāv api sidhyanty eva | kaliṁ sabhājayanty āryāḥ [bhā.pu. 11.5.36] ity ādeḥ, kalau tad dhari-kīrtanāt [bhā.pu. 12.3.52] ity ādeḥ, śrute’nupaṭhito dhyātaḥ [bhā.pu. 11.2.12] ity ādeḥ, sadyo hṛdy avarudhyate’tra kṛtibhiḥ śuśrūṣubhis tat-kṣaṇāt [bhā.pu. 1.1.2] ity ādeḥ, yasyāṁ vai śrūyamānāyāṁ [bhā.pu. 1.7.7] ity ādeś ca | itarāṇi karmāṇi tu kṛtāny api na sidhyanti |

ataḥ kalau tapo-yoga-vidyā-yajñādikāḥ kriyāḥ |

sāṅgā bhavanti na kṛtāḥ kuśalair vāpi dehibhiḥ || iti brahma-vaivartāt |

tato mahā-phalānāṁ tat-kīrtanādīnāṁ siddhiś cen mā sidhyantu nāma tuccha-phalāny anyānīti tad-abhiprāyaḥ ||7||

**viśvanāthaḥ :** nigṛhīte kalau rājñaḥ kīdṛśo bhāva āsīd ity apekṣāyām āha—sāraṅgo bhramara iva sāragrāhī | sāram āha—yat yasmin kuśalāni puṇyāni āśu saṅkalpa-mātreṇa phalanti itarāṇi pāpāni āśu na siddhyanti | kṛtāny eva siddhyanti na tv akṛtānīti | tena kuṣalāny akṛtāny api sidhyantīti labhyate | akṛtatvaṁ khalv iha saṅkalpitatvaṁ vyākhyātam ||7||

—o)0(o—

**|| 1.18.8 ||**

kiṁ nu bāleṣu śūreṇa kalinā dhīra-bhīruṇā |

apramattaḥ pramatteṣu yo vṛko nṛṣu vartate ||

**śrīdharaḥ :** nanu doṣādhikyād dveṣa eva yuktaḥ, na, dhīreṣu tasyākiñcit-karatvād ity āha—kiṁ nv iti | kiṁ nu tena bhavet | bāleṣv adhīreṣu | apramatto’vahitaḥ san yo vṛka iva vartate ||8||

**krama-sandarbhaḥ :** bāleṣu tad-abudheṣu | dhīrās tatra budhāḥ | tad-abudhatvād eva pramatteṣu ||8||

**viśvanāthaḥ :** anyo’pi rājño’bhiprāya āsīd ity āha—bāleṣv avivekeṣu śūreṇa kalinā kiṁ na kim apy aniṣṭam | yato dhīreṣu vivekiṣu bhakta-janeṣu ca bhīruṇā | bālakeṣveva vṛkaḥ śūraḥ ||8||

—o)0(o—

**|| 1.18.9 ||**

upavarṇitam etad vaḥ puṇyaṁ pārīkṣitaṁ mayā |

vāsudeva-kathopetam ākhyānaṁ yad apṛcchata ||

**śrīdharaḥ : pārikṣītam ākhyānam** | **apṛcchata** pṛṣṭavanto yūyam ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.18.10 ||**

yā yāḥ kathā bhagavataḥ kathanīyoru-karmaṇaḥ |

guṇa-karmāśrayāḥ pumbhiḥ saṁsevyās tā bubhūṣubhiḥ ||

**śrīdharaḥ :** kiṁ bahunā narair etāvad eva kartavyam iti sarva-śāstrārtha-sāraṁ kathayati—yā yā iti | kathanīyāny urūṇi karmāṇi yasya tasya guṇa-karma-viṣayāḥ | bubhūṣibhiḥ sad-bhāvam icchadbhiḥ ||10||

**krama-sandarbhaḥ :** yā yās tāḥ sarvā api | kim uta śrī-vasudeva-nandana-sambandhinya ity arthaḥ | guṇa-karmāśrayās tat-tad-guṇa-sūcaka-karmāśrayāḥ ||10||

**viśvanāthaḥ :** bubhūṣubhiḥ sva-sattām icchadbhiḥ | anyathā jīvan-mṛtatvaṁ syād iti bhāvaḥ ||10||

—o)0(o—

**|| 1.18.11 ||**

**ṛṣaya ūcuḥ—**

sūta jīva samāḥ saumya śāśvatīr viśadaṁ yaśaḥ |

yas tvaṁ śaṁsasi kṛṣṇasya martyānām amṛtaṁ hi naḥ ||

**śrīdharaḥ :** punar vistareṇa kathanārthaṁ sūtoktiṁ tat-saṅgaṁ cābhinandanti—sūteti tribhiḥ | śāśvatīḥ samā anantān vatsarān jīva | atyanta-saṁyoge dvitīyā | viśuddhaḥ yaśaḥ kīrtayasi | tac cāsmākaṁ martyānām amṛtaṁ maraṇa-nivartakam ||11||

**krama-sandarbhaḥ :** jīva martya-loke vartasvety arthaḥ ||11||

**viśvanāthaḥ :** *na vyākhyātam.*

—o)0(o—

**|| 1.18.12 ||**

karmaṇy asminn anāśvāse dhūma‑dhūmrātmanāṁ bhavān |

āpāyayati govinda‑pāda‑padmāsavaṁ madhu ||

**śrīdharaḥ :** kiṁ ca, **asmin karmaṇi** satre’**nāśvāse**’viśvanasīye, vaiguṇya-bāhulyena phala-niścayābhāvāt | **dhūmena dhūmro** vivarṇa **ātmā** śarīraṁ yeṣāṁ tān asmān | karmaṇi ṣaṣṭhī | **āsavaṁ** makarandam | **madhu** madhuram ||12||

**krama-sandarbhaḥ : anāśvāsa** aviśvasanīye, vaiguṇya-bāhulyena kṛṣivat phala-niścayābhāvāt | anena bhakter viśvasanīyatvaṁ dhvanitam | **dhūmena** **dhūmrau** virañjitau **ātmānau** śarīra-citte yeṣām, karmaṇi ṣaṣṭhī, tān asmān ity arthaḥ | **pāda**-**padmasya** yaśo-rūpam **āsavaṁ** makarandaṁ **madhu** madhuram | atra satravat karmāntaram, yaśaḥ-śravaṇavad bhakty-antaraṁ ceti jñeyam |

tad evaṁ bhaktiṁ vinā karmādibhir asmākaṁ duḥkham evāsīd iti vyatirekatvam atra gamyate | tad uktaṁ—yaśaḥ-śriyām eva pariśramaḥ paraḥ [bhā.pu. 12.12.40] ity-ādi | ato vai kavayo nityaṁ [bhā.pu. 1.2.22] ity-ādi ca | brahma-vaivarte ca śivaṁ prati śrī-viṣṇu-vākyam—

yadi māṁ prāptum icchanti prāpnuvanty eva nānyathā |

kalau kaluṣa-cittānāṁ vṛthāyuḥ-prabhṛtīni ca |

bhavanti varṇāśramiṇāṁ na tu mac-charaṇārthinām || iti ||12|| [bhakti.sa. 99]

**viśvanāthaḥ :** karmaṇy asmin satre **anāśvāse** aviśvasanīye, vaiguṇya-bāhulyena phala-niścayābhāvāt | tena bhakter viśvasanīyatvam uktam | **dhūmena dhūmrā** vivarṇā **ātmanaś** cakṣur-ādy-avayavā dehā yeṣāṁ teṣām | karmaṇi ṣaṣṭhī | bhakteḥ sākṣāt-phaladatvam āha—**āpyāyatīti** | **āsavaṁ** makaranda-rūpam, **madhu** mādakam iti, tad-itara-sarva-sukha-duḥkhānubhavāt pratikṣaṇaṁ tadīya-svādutvānubhavāc ca ||12||

—o)0(o—

**|| 1.18.13 ||**

tulayāma lavenāpi na svargaṁ nāpunar‑bhavam |

bhagavat‑saṅgi‑saṅgasya martyānāṁ kim utāśiṣaḥ ||

**śrīdharaḥ :** bhagavat-saṅgino viṣṇu-bhaktās teṣāṁ saṅgasya yo lavo’tyalpaḥ kālas tenāpi svargaṁ na tulayāma samaṁ na paśyāma | na cāpavargam | saṁbhāvanāyāṁ loṭ | martyānāṁ tucchā āśiṣo rājyādyā na tulyāmeti kim u vaktavayam ||13||

**krama-sandarbhaḥ :** tulayāmeti taiḥ | tatra sambhāvanāyāṁ loḍ iti | tulayituṁ sambhāvanām api na kurmaḥ | kim uta tulanāṁ kumra ity arthaḥ ||13||[[134]](#footnote-135)

**viśvanāthaḥ :** tasmāt tādṛśa-sādhu-saṅga-mahā-nidher māhātmyam asmad-anubhava-gocarī-kṛtaṁ kiyad bruma ity āhuḥ | bhagavat-saṅgino bhaktās teṣāṁ saṅgasya yo lavo’tyalpaḥ kālas tena svargaṁ karma-phalam apunarbhavaṁ mokṣaṁ ca jñāna-phalaṁ na tulayāma, martyānāṁ tucchā āśiṣo rājyādyāḥ kim uta vaktavyaṁ na tulayāmeti | yataḥ sādhu-saṅgena parama-durlabhāyā bhakter aṅkuro hy udbhavatīti bhāvaḥ | tatra bhakteḥ sādhanasyāpi sādhu-saṅgasya lavenāpi karma-jñānādeḥ phalaṁ sampūrṇam api na tulayāma, kimuta bahu-kāla-vyāpinā sādhu-saṅgena, kimutatarāṁ tat-phala-bhūtayā bhaktyā, kimutatamāṁ bhakti-phalena premneti ca kaimutyātiśayo dyotito bhavati | tathātra sambhāvanārhta-kaloṭātolane sambhāvanām eva na kurmaḥ | na hi meruṇā sarṣapaṁ kaścit tulayatīti dyotyate | bahu-vacanena bahūnāṁ sammatyā naiṣo’rthaḥ kenacid apramāṇīkartuṁ śakyata iti vyajyāte | bhagavat-saṅgi-saṅgasya ity anena –

na tathāsya bhavet kleśo bandhaś cānya-prasaṅgataḥ |

yoṣit-saṅgād yathā puṁsas tathā tat-saṅgi-saṅgataḥ ||

iti yoṣit-saṅgād api yoṣit-saṅgināṁ saṅgo yathātinindya uktaḥ, tathaiva bhagavat-saṅgād api bhagavat-saṅgināṁ saṅgo’tivandyo’tipraśasyo’tyabhilaṣaṇīya iti bodhyate ||13||

—o)0(o—

**|| 1.18.14 ||**

ko nāma tṛpyed rasavit kathāyāṁ

mahattamaikānta-parāyaṇasya |

nāntaṁ guṇānām aguṇasya jagmur

yogeśvarā ye bhava-pādma-mukhyāḥ ||

**śrīdharaḥ :** evaṁ sat-saṅgam abhinandya śravaṇautsukyam āviṣ-kurvanti—ko nāmeti | rasavid rasajñaḥ | mahattamānām ekāntena param ayanam āśrayo yas tasya kathāyām | aguṇasya prākṛta-guṇa-rahitasya | kalyāṇa-guṇānām antaṁ ye yogeśvarās te’pi na jagmur etāvanta iti na parigaṇayāṁ cakruḥ | bhavaḥ śivaḥ pādmo brahmā ca mukhyau yeṣāṁ te ||14||

**krama-sandarbhaḥ :** yogasya bhakti-yogasya | īśvarā dātum adātuṁ ca samarthāḥ *||*14||

**viśvanāthaḥ :** nanu satyam eva praśasyate sādhu-saṅgo yatas taṁ vinā kṛṣṇa-kathāsvādo na labhyate, sa yuṣmābhir labdha eveti | kiṁ punas tasyaiva paunaḥpunyena ? ity ata āha—ko nāmeti | rasavid rasajñaś cet tadā ko nāma mahattamānām ekāntena param ayanam āśrayo yas tasya kathāyāṁ tṛpyed iti mahā-mādhuryam uktam | mahaiśvaryaṁ cāha—nāntam iti | yataḥ aguṇasya prākṛta-guṇa-rahitasya guṇānāṁ cin-mayānām antaṁ ye yogeśvarās te’pi na jagmuḥ ||14||

—o)0(o—

**|| 1.18.15 ||**

tan no bhavān vai bhagavat-pradhāno

mahattamaikānta-parāyaṇasya |

harer udāraṁ caritaṁ viśuddhaṁ

śuśrūṣatāṁ no vitanotu vidvan ||

**śrīdharaḥ :** no’smākaṁ madhye bhagavān pradhānaṁ sevyo yasya sa bhavān naḥ śuśrūṣatāṁ hareś caritaṁ vistārayatu ||15||

**krama-sandarbhaḥ :** *na vyākhyātam.*

**viśvanāthaḥ :** no’smākaṁ madhye bhagavān pradhānaṁ sevyo yasya saḥ bhavān | no’smākaṁ śuśrūṣatāṁ sambandhena | viśuddhaṁ māyātītam ||15||

—o)0(o—

**|| 1.18.16 ||**

sa vai mahā-bhāgavataḥ parīkṣid

yenāpavargākhyam adabhra-buddhiḥ |

jñānena vaiyāsaki-śabditena

bheje khagendra-dhvaja-pāda-mūlam ||

**śrīdharaḥ :** tac ca śuka-parīkṣit-saṁvādena kathayety āhuḥ—sa vā iti dvābhyām | vaiyāsakinā śrī-śukena śabditena kathitena yena jñānena jñāna-sādhanenāpavarga ity ākhyā yasya tat khagendra-dhvajasya hareḥ pāda-mūlaṁ bheje ||16||

**krama-sandarbhaḥ :** *na vyākhyātam.*

**viśvanāthaḥ :** nanu jñānād eva mokṣa iti jñānāya tat-phalāya mokṣāya ca kathaṁ na spṛhayatheti ced asmākaṁ bhaktānāṁ bhagavac-caritāsvādanaṁ jñānaṁ tat-phalaṁ bhagavat-pada-prāptir eva mokṣa iti parīkṣid-dṛṣṭyaivāhuḥ | tac-caritaṁ bhavān vitanotu yena sa vai parīkṣit khagendra-dhvajasya bhagavataḥ pāda-mūlaṁ prāpa |

nanu dvādaśa-skandhe parīkṣid-apavargaṁ prāpeti prasiddhiḥ satyam | apavarga ity ākhyā yasya tad-bhaktair bhagavat-pāda-mūlam evāpavarga ucyate | vakṣyate ca pañcama-skandhe, yathāvarṇa-vidhānam apavargaś ca bhavati yo’sau bhagavati bhakti-yogaḥ [bhā.pu. 5.19.19-20] iti | yena katham-bhūtena vaiyāsaki-śabditena | yathaiva tat-pāda-mūlam apavarga-śabdenocyate tathaiva tac-caritam api jñāna-śabdena vaiyāsakinocyate | ato jñānena parīkṣid-apavargaṁ prāpeti prasiddhir nānṛtety arthaḥ | etena sa pretya gatavān yathā [bhā.pu. 1.12.2] iti praśnasyottaram uktam ||16||

—o)0(o—

**|| 1.18.17 ||**

tan naḥ paraṁ puṇyam asaṁvṛtārtham

ākhyānam atyadbhuta-yoga-niṣṭham |

ākhyāhy anantācaritopapannaṁ

pārīkṣitaṁ bhāgavatābhirāmam ||

**śrīdharaḥ :** tad saṁvṛtārthaṁ yathā tathā ākhyāhi | tad eva nirdiśanti | parīkṣite kathitaṁ pārīkṣitam ākhyānaṁ śrī-bhāgavataṁ purāṇam | paraṁ puṇyaṁ sattva-śodhakam | atyudbhute yoge niṣṭhā yasya | anatasyācaritair upapannaṁ yuktam | ata eva bhāgavatānām abhirāmaṁ priyam | etair viśeṣeṇaḥ karma-jñāna-bhakti-yoga-prakāśatvaṁ darśitam ||17||

**krama-sandarbhaḥ :** tan naḥ param ity atrāvantara-tātparyeṇa dharma-jñāna-prakāśakatve’pi mukhya-tātparyeṇa bhakter eva prakāśakatvam āha—bhāgavatābhirāmam iti | ata etat prāg uktam—sa vai mahā-bhāgavataḥ [bhā.pu. 1.18.16] ity ādi | yad vā, paraṁ puṇyaṁ parama-śodhakam | yato’tyadbhuta-yogo bhakti-yogas tan-niṣṭham ity ādi ||17||

**viśvanāthaḥ :** asaṁvṛtārthaṁ yathā syāt tathākhyāhi | atyadbhūte yoge bhaktau niṣṭhā yasya | ākhyānaṁ śrī-bhāgavatam | yato bhāgavatānāṁ bhaktānām abhirāmaṁ priyaṁ pārīkṣitaṁ parikṣite kathitam ||17||

—o)0(o—

**|| 1.18.18 ||**

**sūta uvāca—**

aho vayaṁ janma-bhṛto’dya hāsma

vṛddhānuvṛttyāpi viloma-jātāḥ |

dauṣkulyam ādhiṁ vidhunoti śīghraṁ

mahattamānām abhidhāna-yogaḥ ||

**śrīdharaḥ :** śrī-bhāgavata-vyākhyāne labdha-prasaṅgaṁ mahatām ādara-pātram ātmānaṁ ślāghate dvābhyām | aho ity āścaryam | ha iti harṣe | vayam iti bahu-vacanaṁ ślāghāyām | pratiloma-jā apy adya janma-bhṛtaḥ sa-phala-janmāna āsma jātāḥ | vṛddhānām anuvṛttyā ādareṇa | jñāna-vṛddhaḥ śukas tasya sevayeti vā | yato duṣkulatvaṁ tan-nimittam ādhiṁ ca manaḥ-pīḍāṁ mahattamānām abhidhāna-yogo yogo laukiko’pi saṁbhāṣaṇa-lakṣaṇaḥ saṁbandho vidhunoty apanayati ||18||

**krama-sandarbhaḥ :** tādṛśa-brahmarṣīn prati svayaṁ tādṛśa-mahā-purāṇam upadeṣṭuṁ saṅkucaṁs tatra tan-mahimānam evāvalambate—aho iti yugmakena *|* viloma-jātā api vayam adayaiva janma-bhṛta uttama-janmāntaraṁ labdhavanta āsma, dvijatvavat | katham ? vṛddhānāṁ mahattamānāṁ bhavatām anuvṛttyaitan mahā-purāṇa-kathana-pravartanātmakenāṅgīkāreṇa | yad vā, kena kadā ? vṛddhānāṁ śrī-śukadevādīnāṁ bhavatāṁ yānuvṛttir anugatis tayā hetunā | adyāsminn etādṛśa-bhavad-aṅgīkāra-samaye | vilomajatvānuvṛttau tatrāyogyatvād iti bhāvaḥ | tatra kaimutyaṁ mahattamānām abhidhāna-yogo nāma śravaṇam api dauṣkulyaṁ tad-ādhiṁ ca vidhunotīti ||18||

**viśvanāthaḥ :** śrī-bhāgavatākhyāne ṛṣibhir datta-yogyatā-kamātmānam abhinandati | vilomajā nindyā api adya janma-bhṛtaḥ saphala-janmānaḥ | āsma jātāḥ | ha spaṣṭam | vṛddhānāṁ jñāna-vṛddhasya śukasya vā anuvṛttyā | yato duṣkulatvaṁ tan-nimittam ādhiṁ ca manaḥ-pīḍāṁ mahattamānām abhidhāna-yogaḥ laukiko’pi sambhāṣaṇa-lakṣaṇa-sambandhaḥ vidhunoti ||18||

—o)0(o—

**|| 1.18.19 ||**

kutaḥ punar gṛṇato nāma tasya

mahattamaikānta-parāyaṇasya |

yo’nanta-śaktir bhagavān ananto

mahad-guṇatvād yam anantam āhuḥ ||

**madhvaḥ :** anantoddeśataḥ kālataś ca ||19||

**śrīdharaḥ :** kutaḥ punaḥ kiṁ punar vaktavyaṁ tasyānanatasya nāma gṛṇataḥ puṁso mahattamaikānta-yogo dauṣkulyaṁ vidhunotīti | yad vā, nāma gṛṇataḥ punaḥ kuto dauṣkulyam iti | yad vā, gṛṇataḥ puṁsas tasya nāma dauṣkulyaṁ vidhunotīti kiṁ vaktavyam iti kaimutya-nyāyam evāha | anantāḥ śaktayo yasya | svato’py anantaḥ | kiṁca mahatsu guṇā yasya sa mahad-guṇaḥ tasya bhāvas tasmāt | yaṁ guṇato’py anantam āhuḥ ||19||

**krama-sandarbhaḥ :** tad evaṁ sati tasya mahattamābhidhāna-yogavataḥ punar mahattamānām ekānta-parāyaṇasya gāḍha-tatparasya sato’ta eva gṛṇataḥ, teṣāṁ mahattamānāṁ nāma kīrtayataḥ puṁsaḥ kīrtitaṁ nāma kartṛ dauṣkulyādikaṁ vidhunotīti kutaḥ punar vaktavyam ? sutarām eva tat syād iti bhāvaḥ | tatra hetuḥ—atiśayo yo bhagavān ananta-svarūpas tathānanta-śaktiś ca syāt | tam api yaṁ mahatsu abhivyaktā guṇā yasya tādrśatvād eva hetor anantam āhuḥ—tat tayā yad asti sarve teṣu yadi tad-guṇā nābhivyaktā abhaviṣyan, tadā tad-ajñānāt tam api tathā nāvadiṣyann ity arthaḥ | pūrveṇa yac-chabdena tac-chabdo labhyate | pareṇa tu prasiddhaḥ sūcyate | tasmāt tādṛśa-guṇānāṁ bhavad-vidhānām eva prabhāvo’yaṁ—yad vayam apy atra yogyā jātā iti bhāvaḥ | yeṣāṁ saṁsmaraṇāt puṁsāṁ [bhā.pu. 1.19.33] ity ādivat | atra prastutasya vṛddhānuvṛtti-mahimna upakrāntatvena upasaṁhāre’nyamahima-paratve vākya-bhedaḥ syād iti nānyathā vyākhyātam | nija-yogyatāntara-sūcane dhārṣṭyaṁ syād iti ca ||19||

**viśvanāthaḥ :** kutaḥ punaḥ vaktavyaṁ gṛṇataḥ kīrtayataḥ puṁsaḥ nāma kartṛ-dauṣkulyaṁ vidhunoti | nanu dauṣkulyārambhakaṁ pāpaṁ prārabdham eva, tasya nāśaṁ vinā kathaṁ dauṣkulya-dhūnanam ? prārabdhasya tu bhogenaiva nāśa iti prasiddheḥ | nāmataḥ kathaṁ khaṇḍayatu ? ity ata āha—yo bhagavān ananta-śaktir iti | śaktīnām ānantyād bhakta-prārabdha-nāśiny api kācit śaktir asty eveti bhāvaḥ | tathā ca mahatsu sva-bhakteṣu guṇā yasya sa mahad-guṇas tasya bhāvas tattvam | tasmād yam anantam āhur iti | tena tad-bhakteṣu tadīya-guṇa-saṅkramāt tasminn iva tad-bhakte’pi prārabdhaṁ na tiṣṭhati ||19||

—o)0(o—

**|| 1.18.20 ||**

etāvatālaṁ nanu sūcitena

guṇair asāmyānatiśāyanasya |

hitvetarān prārthayato vibhūtir

yasyāṅghri-reṇuṁ juṣate’nabhīpsoḥ ||

**śrīdharaḥ :** etat prapañcayati tribhiḥ—etāvateti | tasya yad asāmyam anatiśāyanaṁ ca guṇais sāmyaṁ tad-ādhikyaṁ cānyasya nāstīty asyārthasya jñānam etāvatā sūcitenaivālaṁ paryāptaṁ kas tad vistaro vaktuṁ śaknoti | tad evāha | itarān brahmādīn prārthayamānān hitvā vibhūtir lakṣmīr anabhīpsor api yasyāṅghri-reṇuṁ sevata iti ||20||

**krama-sandarbhaḥ :** atha tasyānanta-guṇatvaṁ darśayati—etāvateti | asāmyaś cāsāv anatiśāyanaś ceti | guṇair asāmyādhikyasya tasyaitāvatā vistṛtena māhātmya-sūcanenālam, na prayojanam astīty arthaḥ | tad eva yojayati—hitveti | vibhūtir bahiraṅga-sampatti-rūpā | yasya svarūpa-śakty-ādibhiḥ sampannasya ||20||

**viśvanāthaḥ :** nanu ke te guṇās tatra tān vaktuṁ kaḥ samarthaḥ? kintu etāvatā sūcitenālaṁ yad-guṇair asāmyaṁ na atiśāyanaṁ yasya tasyeti | yasya sama eva nāsti adhikaḥ kuto bhaviṣyatīty arthaḥ | evam-bhūtasya yasyānabhīpsor api aṅghri-reṇuṁ vibhūtir lakṣmīḥ sarva-guṇa-pūrṇam anviṣyantī juṣate sevate itarān brahmādīn prārthayamānān api tyaktvā ||20||

—o)0(o—

**|| 1.18.21 ||**

athāpi yat-pāda-nakhāvasṛṣṭaṁ

jagad viriñcopahṛtārhaṇāmbhaḥ |

seśaṁ punāty anyatamo mukundāt

ko nāma loke bhagavat-padārthaḥ ||

**śrīdharaḥ :** athety arthāntare | yasya pāda-nakhhād avasṛṣṭaṁ niḥsṛtam api viriñcenopahṛtaṁ samarpitam arhaṇāmbho’rghodakam īśa-sahitaṁ jagat punāti | viriñcopahṛtaṁ seśam iti ca tayor apy upāsakatvam uktam | tasmān mukunda-vyatiriktaḥ ko nāma bhagavat-padasyārthaḥ | sa eva sarveśvara ity arthaḥ ||21||

**krama-sandarbhaḥ :** tasya cānanta-guṇasya mahatsv abhivyaktatvaṁ darśayati—atheti | seśaṁ punātīty atreśasyāpi pavitrīkaraṇam akhaṇḍatama-guṇādhiṣṭhānatve’pi tad-āveśa-khaṇḍanaṁ jñeyam ||21||

**viśvanāthaḥ :** atha ity arthāntare | yat-pāda-nakhāvasṛṣṭaṁ niḥsṛtam api viriñcenopahṛtaṁ samarpitam arhaṇāmbhaḥ arghyodakam īśo mahādevas tat-sahitaṁ sarvaṁ jagat punāti tasmān mukunda-vyatiriktaḥ ko nāma bhagavat-padasyārthaḥ sarveśvaraḥ sa evety arthaḥ | evaṁ ca jagati sarvotkṛṣṭā lakṣmī-brahma-śivā eva tat-padaṁ sevamānās tasya mahotkarṣa sūcayantīti vākyārthaḥ ||21||

—o)0(o—

**|| 1.18.22 ||**

yatrānuraktāḥ sahasaiva dhīrā

vyapohya dehādiṣu saṅgam ūḍham |

vrajanti tat pārama-haṁsyam antyaṁ

yasminn ahiṁsopaśamaḥ sva-dharmaḥ ||

**madhvaḥ :** paramahaṁsāśramaṁ prāpyaṁ satyaṁ brahma ||22||

**śrīdharaḥ :** dhīrāḥ sataḥ | ūḍhaṁ dhṛtam | antyaṁ param ākāṣṭāpannam | tad āha | yasminn ahiṁsā upaśamaś ca svābhāviko dharmaḥ ||22||

**krama-sandarbhaḥ :** tasmāt tam eva bhajed ity abhipretyāha*—*yatreti | antaṁ pāramahaṁsyaṁ bhāgavata-paramahaṁsatvam—

muktānām api siddhānāṁ nārāyaṇa-parāyaṇaḥ |

sudurlabhaḥ praśāntātmā koṭiṣv api mahāmune || [bhā.pu. 6.14.5] ity ukteḥ |

yasmin yad-artham ahiṁsayā mātsaryādi-rāhityenopaśamo bhagavan-niṣṭhā vidhīyata ity arthaḥ ||22||

**viśvanāthaḥ :** tathā dṛśyamānā manīṣiṇo’py atrārthe pramāṇam ity āha—yatreti | ūḍhaṁ dhṛtam | antyaṁ parama-kāṣṭhāpannam | yasmin vrajane ||22||

—o)0(o—

**|| 1.18.23 ||**

ahaṁ hi pṛṣṭo’ryamaṇo bhavadbhir

ācakṣa ātmāvagamo’tra yāvān |

nabhaḥ patanty ātma-samaṁ patattriṇas

tathā samaṁ viṣṇu-gatiṁ vipaścitaḥ ||

**śrīdharaḥ :** evaṁ svabhāgyam abhinandya pārīkṣitopakhyānaṁ vaktum āha—ahaṁ hīti | he aryamaṇaḥ he sūryās trayī-mūrtayaḥ, atra yāvān ātmāvagamo mama jñānaṁ tāvad ācakṣe pravakṣyāmi | tathāhi | yathā pakṣiṇo nabha ātma-samaṁ sva-śakty-anrūpam evotpatanti na kṛtsnam, tathā vipaścito’pi viṣṇor gatiṁ līlāṁ samaṁ svam atyanurūpam eva vadantīty arthaḥ ||23||

**krama-sandarbhaḥ :** nanv ananta-guṇasya tasya kathaṁ guṇa-gaṇane pravṛtto’si ? tatrāha—ahaṁ hīti ||23||

**viśvanāthaḥ :** evaṁ sva-bhāgyam abhinandya pārīkṣitopākhyānaṁ vaktum āha—aryamaṇaḥ! he sūryās tat-tulyās trayī-mūrtayaḥ atra yāvān ātmāvagamaḥ mama jñānaṁ tāvad ācakṣe pravakṣyāmi | yathā pakṣiṇaḥ ātma-samaṁ sva-śakty-anurūpam eva nabha utpatanti na tu kṛtsnaṁ tathā vipaścito’pi viṣṇor gatiṁ līlāṁ samaṁ sva-maty-anurūpam eva ||23||

—o)0(o—

**|| 1.18.24 ||**

ekadā dhanur udyamya vicaran mṛgayāṁ vane |

mṛgān anugataḥ śrāntaḥ kṣudhitas tṛṣito bhṛśam ||

**śrīdharaḥ :** saṁprati kathām upakṣipati—ekadeti ||24||

**krama-sandarbhaḥ :** atha śrī-bhagavān eva sa-pārśvaṁ netuṁ brahma-śāpa-dvārā taṁ viraktaṁ sampāditavān | tatra ca śrīmad-bhāgavataṁ prakāśitavān iti vaktuṁ tac-caritāntaram āha—ekadety ādinā ||24||

**viśvanāthaḥ :** *na vyākhyātam.*

—o)0(o—

**|| 1.18.25 ||**

jalāśayam acakṣāṇaḥ praviveśa tam āśramam |

dadarśa munim āsīnaṁ śāntaṁ mīlita-locanam ||

**śrīdharaḥ :** acakṣāṇo’paśyan taṁ prasiddham āśramam | tasmiṁś ca muniṁ śamīkam ||25||

**krama-sandarbhaḥ :** *na vyākhyātam.*

**viśvanāthaḥ :** acakṣaṇo’paśyan ||25||

—o)0(o—

**|| 1.18.26 ||**

pratiruddhendriya-prāṇa- mano-buddhim upāratam |

sthāna-trayāt paraṁ prāptaṁ brahma-bhūtam avikriyam ||

**madhvaḥ :** brahma-bhūtaṁ brahmaṇi bhūtam | svato-manaḥ sthitir viṣṇau brahma-bhāva udāhṛtaḥ iti brahmāṇḍe ||26||

**śrīdharaḥ :** pratiruddhāḥ pratyāhatā indriyādayo yena tam | ata evoparatam | sthāna-trayāc jāgrādi-lakṣaṇāt paraṁ turīyaṁ padaṁ prāptam | ata eva brama-bhūtatvād avikriyam ||26||

**krama-sandarbhaḥ :** *na vyākhyātam.*

**viśvanāthaḥ :** muniṁ śamīkam | sthāna-trayāt jāgrat-svapna-suṣuptitaḥ paraṁ turīyaṁ samādhiṁ prāptam ata eva brahma-bhūtam ||26||

—o)0(o—

**|| 1.18.27 ||**

viprakīrṇa-jaṭācchannaṁ rauraveṇājinena ca |

viśuṣyat-tālur udakaṁ tathā-bhūtam ayācata ||

**śrīdharaḥ :** viprakīrṇābhir jaṭābhir ācchannam | rurur mṛga-viśeṣas tasya carmaṇā cācchannam | viśeṣeṇa śuṣyāt-tālu yasya saḥ | tathā-bhūtaṁ munim udakam ayācata ||27||

**krama-sandarbhaḥ :** *na vyākhyātam.*

**viśvanāthaḥ :** rurur mṛga-viśeṣas tasya carmaṇā ca ācchannam ||27||

—o)0(o—

**|| 1.18.28 ||**

alabdha-tṛṇa-bhūmy-ādir asamprāptārghya-sūnṛtaḥ |

avajñātam ivātmānaṁ manyamānaś cukopa ha ||

**śrīdharaḥ :** na labdhaṁ tṛṇaṁ tṛṇāsanaṁ bhūmy-ādy-upaveśa-sthānaṁ ca yena saḥ | na saṁprāpto’rghaḥ sūnṛtaṁ priya-vacanaṁ ca yena saḥ ||28||

**krama-sandarbhaḥ :** alabdhety ādi | atra tasyedṛśa-bhāvo bhagavad-anugraha-mayaḥ śrī-bhagavad-icchayaiveti jñeyam | tasyaivame’ghasya [bhā.pu. 1.19.14] ity ādi vakṣyamāṇāt ||28||

**viśvanāthaḥ :** alabdheti | mamātithyam anena kim api na kṛtam iti cukopa ||28||

—o)0(o—

**|| 1.18.29 ||**

abhūta-pūrvaḥ sahasā kṣut-tṛḍbhyām arditātmanaḥ |

brāhmaṇaṁ praty abhūd brahman[[135]](#footnote-136) matsaro manyur eva ca ||

**madhvaḥ :** aprītir mad-vaśo nāyam iti matsara īrita iti nāma-mahodadhau ||29||

**śrīdharaḥ, viśvanāthaḥ :** matsaras tad-utkarṣāsahanam ||29||

**krama-sandarbhaḥ :** *na vyākhyātam.*

—o)0(o—

**|| 1.18.30 ||**

sa tu brahma-ṛṣer aṁse gatāsum uragaṁ ruṣā |

vinirgacchan dhanuṣ-koṭyā nidhāya puram āgataḥ[[136]](#footnote-137) ||

**śrīdharaḥ :** gatāsu mṛtam | dhanuṣ-koṭyā cāpāgreṇa ||30||

**krama-sandarbhaḥ :** *na vyākhyātam.*

**viśvanāthaḥ :** dhanuṣkoṭyā dhanur-agreṇa nidhāyeti | bho brahman! tvayāham atithir yathā sādhu-saṁmānitas tathā tvām apy anayā sukumāra-mālayā sammānayāmīti bhāvaḥ ||30||

—o)0(o—

**|| 1.18.31 ||**

eṣa kiṁ nibhṛtāśeṣa- karaṇo mīlitekṣaṇaḥ |

mṛṣā-samādhir āhosvit kiṁ nu syāt kṣatra-bandhubhiḥ ||

**śrīdharaḥ :** sarpa-nidhāne rājño’bhiprāyam āha | eṣa kiṁ pratyāhṛta-sarvendriyaḥ san mīlitekṣaṇaḥ sthito yad vā, kṣatra-bandhubhir āgatair gatair vā kiṁ nu syād ity avajñayā mṛṣā-samādhiḥ sann iti jijñāsayety arthaḥ ||31||

**krama-sandarbhaḥ :** *na vyākhyātam.*

**viśvanāthaḥ :** nirgamana-samaye rājā parāmṛśati eṣa iti | nibhṛtāśeṣa-karaṇaḥ pratyāhṛta-sarvendriyaḥ | ataḥ satya-samādhikaḥ āho svin mṛṣā samādhis tatra hetuḥ kiṁ nv iti | atra rājño vikarmedam abhāgyotthaṁ na jñeyaṁ kintu taṁ śīghraṁ sva-pārśvaṁ netuṁ brahma-śāpa-dvārā viraktaṁ vidhāya śukadevena saṅgataṁ kṛtvā tatra śrī-bhāgavata-rūpeṇa svayam āvirbhūya jagad uddhartuṁ ca kalau janiṣyamāṇān api kāṁścana bhaktān sva-kṛtāṁ rāsādi-līlām āsvadayituṁ ca bhagavata eveyam iccheti manīṣiṇa āhuḥ | tasyaiva me’ghasyety ādi vakṣyamāṇāt | mac-chuddha-bhaktasya daivād vikarmāpi śubhodarkam eveti jñāpayituṁ—

yadā yadā hi dharmasya glānir bhavati bhārata |

abhyutthānam adharmasya tadātmānaṁ sṛjāmy aham || [gītā 4.6]

iti śrī-bhāgavata-rūpeṇa svāvirbhāve kāraṇābhāsaṁ cotthāpayituṁ bhagavataiva tasya tathā bhāva udbhāvitaḥ | na ca tasya svapne’pi sa svabhāvaḥ abhūta-pūrvam ity ukteḥ | na ca daivād abhāgya-viśeṣottho’yaṁ tātkāliko bhāvas tat-phalasya śuka-samāgama-mahābhāgyasya anupapatteḥ | pipāsātiśaya eva hetur iti vācyam, tat-kṣaṇānantaram eva jalam apītavata evānutāpa-śata-vidīryamāṇasya gṛhāgatasya sadya eva prāyopaveśāt | ity evaṁ ca janmani maraṇe ca brahma-tejaso madhya-vayasi kālasya ca nirjayāt tasya rājño bhagavat-kṛpā-mahā-balavattvaṁ sādhāraṇam eva draṣṭavyam ||31||

—o)0(o—

**|| 1.18.32 ||**

tasya putro’titejasvī viharan bālako’rbhakaiḥ |

rājñāghaṁ prāpitaṁ tātaṁ śrutvā tatredam abravīt ||

**śrīdharaḥ :** tasya putraḥ śṛṅgī-nāmā | atitejasvī tapo-bala-saṁpannaḥ | aghaṁ duḥkham | tatra arbhaka-madhye ||32||

**krama-sandarbhaḥ :** *na vyākhyātam.*

**viśvanāthaḥ :** tasya putraḥ śṛṅgī ||32||

—o)0(o—

**|| 1.18.33 ||**

aho adharmaḥ pālānāṁ pīvnāṁ bali-bhujām iva |

svāminy aghaṁ yad dāsānāṁ dvāra-pānāṁ śunām iva ||

**śrīdharaḥ :** palānāṁ rājñām | pīvnāṁ puṣṭānām | adharmam eva nirḍiśati | svāmini dāsānāṁ yad aghaṁ pāpācaraṇaṁ bali-bhujāṁ kākānām iva śunām iva ceti ||33||

**krama-sandarbhaḥ :** *na vyākhyātam.*

**viśvanāthaḥ :** pālānāṁ rājñām | pīvnāṁ puṣṭānām | bali-bhujāṁ kākānām ||33||

—o)0(o—

**|| 1.18.34 ||**

brāhmaṇaiḥ kṣatra-bandhur hi dvāra-pālo[[137]](#footnote-138) nirūpitaḥ |

sa kathaṁ tad-gṛhe dvāḥ-sthaḥ sabhāṇḍaṁ bhoktum arhati ||

**śrīdharaḥ :** dāsatvaṁ darśayati—brāhmaṇair iti | sa-bhāṇḍaṁ bhāṇḍe eva sthitam ||34||

**krama-sandarbhaḥ :** *na vyākhyātam.*

**viśvanāthaḥ :** gṛha-pālaḥ śvā gṛhaṁ praviśya sa-bḥāṇḍaṁ bhāṇḍa-sahitaṁ ghṛtādi vastu | tena rājñāṁ munīnām āśrama-madhye sahasā praveśe tatra jalādi-prārthane ca kā yogyateti bhāvaḥ ||34||

—o)0(o—

**|| 1.18.35 ||**

kṛṣṇe gate bhagavati śāstary utpatha-gāminām |

tad bhinna-setūn adyāhaṁ śāsmi paśyata me balam ||

**śrīdharaḥ, viśvanāthaḥ :** tat-tad-anantaram | ahaṁ śāsmi daṇḍayāmi ||35||

**krama-sandarbhaḥ :** *na vyākhyātam.*

—o)0(o—

**|| 1.18.36 ||**

ity uktvā roṣa-tāmrākṣo vayasyān ṛṣi-bālakān[[138]](#footnote-139) |

kauśiky-āpa upaspṛśya vāg-vajraṁ visasarja ha ||

**madhvaḥ : kauśikī** kuśa-pāṇiḥ ||36||

**śrīdharaḥ :** iti **vayasyān uktvā roṣeṇa tāmre akṣiṇī** yasya saḥ | **kauśikī** nadī tasyā **apaḥ** | sandhir ārṣaḥ | vāg-vajraṁ śāpam ||36||

**krama-sandarbhaḥ :** *na vyākhyātam.*

**viśvanāthaḥ :** vayasyān uktvā | **kauśikyāpa** iti sandhir ārṣaḥ ||36||

—o)0(o—

**|| 1.18.37 ||**

iti laṅghita-maryādaṁ takṣakaḥ saptame’hani |

daṅkṣyati sma kulāṅgāraṁ codito me tata-druham ||

**śrīdharaḥ :** ity evaṁ sarpa-nikṣepeṇa | daṅkṣyati bhakṣayiṣyati | pāṭhāntare[[139]](#footnote-140) bhasmī-kariṣyati |smeti pāda-pūraṇe | kulasyāṅgāra-tulyam | me mayā | tateti hrasvatvam ārṣam ||37||

**krama-sandarbhaḥ :** *na vyākhyātam.*

**viśvanāthaḥ :** iti yato mat-pitur dehe mṛta-sarpo nikṣiptas tasmāj jīvann eva sarpa-śreṣṭhas takṣakas taṁ daṅkṣyati bhakṣayiṣyati | dhakṣyatīti pāṭhe bhasmī-kariṣyati | me mayā preritaḥ | tata-druhaṁ tāta-druham ||37||

—o)0(o—

**|| 1.18.38 ||**

tato’bhyetyāśramaṁ bālo gale sarpa-kalevaram |

pitaraṁ vīkṣya duḥkhārto mukta-kaṇṭho ruroda ha ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** gale ity aluk samāsaḥ ||38||

—o)0(o—

**|| 1.18.39 ||**

sa vā āṅgiraso brahman śrutvā suta-vilāpanam |

unmīlya śanakair netre dṛṣṭvā cāṁse mṛtoragam ||

**śrīdharaḥ :** gale sarpa-kalevaraṁ yasety ulk-samāsaḥ | mukta-kaṇṭhaḥ uccair ity arthaḥ ||39||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.18.40 ||**

visṛjya putraṁ papraccha[[140]](#footnote-141) vatsa kasmād dhi rodiṣi |  
kena vā te’pratikṛtam[[141]](#footnote-142) ity uktaḥ sa nyavedayat ||40||

**śrīdharaḥ :** taṁ sarpaṁ visṛjya | kenopakāraḥ kṛtaḥ ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.18.41 ||**

niśamya śaptam atad-arhaṁ narendraṁ

sa brāhmaṇo nātmajam abhyanandat |

aho batāṁho mahad adya te kṛtaṁ

alpīyasi droha urur damo dhṛtaḥ ||

**śrīdharaḥ :** anabhinanadana-vākyam aho ity ādi | bata kaṣṭham | te tvayā mahat pāpaṁ kṛtam | drohe aparādhe | damo daṇḍaḥ ||41||

**krama-sandarbhaḥ :** *na vyākhyātam.*

**viśvanāthaḥ :** atad-arhaṁ śāpāyogyam | anabhinandana-vākyam āha—aho iti | damo daṇḍaḥ ||41||

—o)0(o—

**|| 1.18.42 ||**

na vai nṛbhir nara-devaṁ parākhyaṁ

sammātum arhasy avipakva-buddhe |

yat-tejasā durviṣaheṇa guptā

vindanti bhadrāṇy akutobhayāḥ prajāḥ ||

**śrīdharaḥ :** paro viṣṇur ity ākhyā khyātir yasya taṁ nara-devam | nṛbhiḥ saṁmātuṁ samaṁ draṣṭum ||42||

**krama-sandarbhaḥ :** *na vyākhyātam.*

**viśvanāthaḥ :** paro viṣṇur ity ākhyā khyātir yasya taṁ nṛbhiḥ saṁmātuṁ samaṁ draṣṭum ||42||

—o)0(o—

**|| 1.18.43 ||**

alakṣyamāṇe nara-deva-nāmni

rathāṅga-pāṇāv ayam aṅga lokaḥ |

tadā hi caura-pracuro vinaṅkṣyaty

arakṣyamāṇo’vivarūthavat kṣaṇāt ||

**śrīdharaḥ : alakṣyamāno**’dṛśyamāne | **avivarūthavan** meṣa-saṅghavat ||43||

**krama-sandarbhaḥ :** alakṣyeti *|* tadā hi tadaivety arthaḥ ||43||

**viśvanāthaḥ : alakṣyamāṇe** adṛśyamāne | **avivarūthavat** meṣā-saṅghavat ||43||

—o)0(o—

**|| 1.18.44 ||**

tad adya naḥ pāpam upaity ananvayaṁ

yan naṣṭa-nāthasya vasor vilumpakāt |

parasparaṁ ghnanti śapanti vṛñjate

paśūn striyo’rthān puru-dasyavo janāḥ ||

**śrīdharaḥ : naṣṭo** **nātho** yasya lokasya tasya **vasor** vasuno dhanasya **vilumpakād** apahartuś corāder hetor yat **pāpaṁ** bhaviṣyati tad asmān nimittatvād asmān upaiṣyati | **ananvayaṁ** saṁbandha-śūnyam eva | tad eva pāpaṁ darśayati—parasparam iti | **śapanti** paruṣaṁ vadanti | paśv-ādīn **vṛñjate**’paharanti | **puru-dasyavaś** cora-bahulāḥ ||44||

**krama-sandarbhaḥ :** *na vyākhyātam.*

**viśvanāthaḥ : naṣṭo nātho** yasya tasya lokasya **vasor** vasuno dhanasya **vilumpakād** apahartuś caurād dhetor yat **pāpaṁ** bhaviṣyati tad asman-nimittatvād asmān upaiṣyati | **ananvayaṁ** sambandha-śūnyam eva | tad eva pāpaṁ darśayati—parasparam iti | viśeṣam āha—**vṛñjate** apaharanti ||44||

—o)0(o—

**|| 1.18.45 ||**

tadārya-dharmaḥ pravilīyate nṛṇāṁ

varṇāśramācāra-yutas trayīmayaḥ |

tato’rtha-kāmābhiniveśitātmanāṁ

śunāṁ kapīnām iva varṇa-saṅkaraḥ ||

**śrīdharaḥ :** ārya-dharmaḥ sadācāraḥ | śunāṁ kapīnām ivārtha-kāmayor evābhiniveśita-cittānām ||45||

**krama-sandarbhaḥ :** *na vyākhyātam.*

**viśvanāthaḥ :** āryadharmaḥ sadācāraḥ ||45||

—o)0(o—

**|| 1.18.46 ||**

dharma-pālo nara-patiḥ sa tu samrāḍ bṛhac-chravāḥ |

sākṣān mahā-bhāgavato rājarṣir haya-medhayāṭ |

kṣut-tṛṭ-śrama-yuto dīno naivāsmac-chāpam arhati ||

**śrīdharaḥ :** evaṁ rāja-mātrasya śāpānarhatvam uktvā prastutaṁ viśeṣam āha—dharma-pāla iti sārdhena | **haya-medha-yāḍ** aśvamedha-yājī | nanv evaṁ-bhūtaś cet tat kuto’pakṛtavāṁs tatrāha—kṣut-tṛḍ iti | svāgata-praśnābhāvenāvajñātaḥ pratyuta śāpaṁ katham arhatīty arthaḥ ||46||

**krama-sandarbhaḥ :** dharma-pāla iti | vyavahārato’pi mahān ity āha—hayamedhayāḍ iti ||46||

**viśvanāthaḥ :** evaṁ rāja-mātrasya śāpānarhatvam uktvā prastute’tiviśeṣam āha—dharma-pāla iti ||46||

—o)0(o—

**|| 1.18.47 ||**

apāpeṣu sva-bhṛtyeṣu bālenāpakva-buddhinā |

pāpaṁ kṛtaṁ tad bhagavān sarvātmā kṣantum arhati ||

**śrīdharaḥ, viśvanāthaḥ :** asya mahā-pāpasyānyat prāyaścittam adṛṣṭvā pāpam āvedayan bhagavantaṁ prārthayate—apāpeṣv iti ||47||

**krama-sandarbhaḥ :** sarvātmeti | atra mahato’pi tad-ātmakatvāt tad-dvārā kṣamāpaṇaṁ yuktam evety arthaḥ ||47||

—o)0(o—

**|| 1.18.48 ||**

tiraskṛtā vipralabdhāḥ śaptāḥ kṣiptā hatā api |

nāsya tat pratikurvanti tad-bhaktāḥ prabhavo’pi hi ||

**śrīdharaḥ :** rājā cet pratiśāpaṁ dadyāt tarhi niṣkṛtir bhaved api tat tu na saṁbhavati tasya mahā-bhāgavatatvād ity āha | tiras-kṛtā ninditāḥ | vipralabdhāḥ vañcitāḥ | kṣiptā avajñātāḥ | hatās tāḍitāḥ | asya tiras-kārādi-kartuḥ | na tat pratīkāraṁ kurvanti | tad-bhaktā viṣṇu-bhaktāḥ | prabhavaḥ samarthā api ||48||

**krama-sandarbhaḥ :** *na vyākhyātam.*

**viśvanāthaḥ :** rājā cet pratiśāpaṁ dadyāt tarhi niṣkṛtir bhaved api tat tu na sambhavati tasya mahā-bhāgavatatvād ity āha—tiraskṛtā ninditāḥ | vipralabdhā vañcitāḥ | kṣiptā avajñātāḥ | hatās tāḍitāḥ | prabhavaḥ samarthā api | asya tiraskārādi-kartur na tat-pratīkāraṁ kurvanti ||48||

—o)0(o—

**|| 1.18.49 ||**

iti putra-kṛtāghena so’nutapto mahā-muniḥ |

svayaṁ viprakṛto rājñā naivāghaṁ tad acintayat ||

**śrīdharaḥ :** viprakṛto’pakṛtaḥ | agham aparādham ||49||

**krama-sandarbhaḥ :** *na vyākhyātam.*

**viśvanāthaḥ :** yad viprakṛtas tiraskṛtas tat tiraskaraṇe agham aparādhaṁ na abhāvayat ||49||

—o)0(o—

**|| 1.18.50 ||**

prāyaśaḥ sādhavo loke parair dvandveṣu yojitāḥ |

na vyathanti na hṛṣyanti yata ātmāguṇāśrayaḥ ||

**śrīdharaḥ :** yuktaṁ caitad ity āha—prāyaśa iti | dvandveṣu sukha-duḥkhādiṣu | aguṇāśrayaḥ sukha-duḥkhādy-āśrayo na bhavati ||50||

**krama-sandarbhaḥ :** *na vyākhyātam.*

**viśvanāthaḥ :** yuktaṁ caitad ity āha—prāyaśa iti | dvandveṣu sukha-duḥkhādiṣu | aguṇāśrayaḥ prākṛta-sukha-duḥkhādy-āśrayo na bhavati ||50||

—o)0(o—

iti śrīmad-bhāgavate mahā-purāṇe prathama-skandhe

vipra-śāpopalambhanaṁ nāma

aṣṭādaśo’dhyāyaḥ

||18||

(1.19)

**athaikonaviṁśo’dhyāyaḥ**

**|| 1.19.1 ||**

**sūta uvāca—**

mahī-patis tv atha tat-karma garhyaṁ

vicintayann ātma-kṛtaṁ sudurmanāḥ|

aho mayā nīcam anārya-vat kṛtaṁ

nirāgasi brahmaṇi gūḍha-tejasi ||

**śrīdharaḥ :**

prāyopaviṣṭe gaṅgāyāṁ rājñi yogi-janāvṛte |  
śukasyāgamanaṁ tatra proktam ekonaviṁśake ||

sva-kṛtaṁ tat-karma muni-skandhe sarpa-prakṣepaṇaṁ garhyaṁ nindyaṁ cintayan sudurmanā jātaḥ | cintām evāha sādhārbhyām—aho iti | nīcaṁ pāpam | amīvam iti pāṭhe sa evārthaḥ | brahmaṇi brāhmaṇe | gūḍaṁ guptaṁ tejo yasya tasmin || ||

**krama-sandarbhaḥ :** *na vyākhyātam.*

**viśvanāthaḥ :**

rājānutapya nirvidya kṛte prāyopaveśane |

ūnaviṁśe munīndrāṇāṁ sadasi śrī-śukāgamaḥ ||

atha sva-gṛhāgamana-kāle eva sudurrmanā abhūt | cintām āha sārdhaṁ dvābhyām | nīcaṁ nindyaṁ karma | amīvam iti pāṭhe pāpam | brahmaṇi brāhmaṇe ||1||

—o)0(o—

**|| 1.19.2 ||**

dhruvaṁ tato me kṛta-deva-helanād

duratyayaṁ vyasanaṁ nāti-dīrghāt |

tad astu kāmaṁ hy agha-niṣkṛtāya me

yathā na kuryāṁ punar evam addhā ||

**śrīdharaḥ :** kṛtaṁ yad deva-helanam īśvarāvajñā-pāpam ity arthaḥ | tasmān me vyasanaṁ bhaviṣyati tat tu nātidīrghāt kālād acirād evāstu tatrāpy addhā sākṣān mamaiva na putrādi-dvāreṇeti prārthanā | kāmam asaṅkocataḥ | evaṁ prārthanāyāḥ prayojanam | aghasya niṣkṛtāya prāyaścittāya | yathā punar evaṁ na kuryām iti ||2||

**krama-sandarbhaḥ :** *na vyākhyātam.*

**viśvanāthaḥ :** addhā sākṣāt devās tu, na tu putrādi-dvāreṇa ||2||

—o)0(o—

**|| 1.19.3 ||**

adyaiva rājyaṁ balam ṛddha-kośaṁ

prakopita-brahma-kulānalo me|

dahatv abhadrasya punar na me’bhūt

pāpīyasī dhīr dvija-deva-gobhyaḥ ||

**śrīdharaḥ :** evaṁ sākṣāt svasyaiva vyasanaṁ saṁprārthya tataḥ prāg eva kiṁcit prārthayate | adyaiva me rājyādi dahatu prakopitaṁ brahma-kulam evānalaḥ | punar dvijādīn pīḍayituṁ dhīr me mā bhūn na bhaved ity arthaḥ ||3||

**krama-sandarbhaḥ :** adyaiveti | dahatu me mattaḥ sakāśād dagdhavad apayātv ity arthaḥ | rājyādāv apareṣāṁ dvijādīnāṁ sad-bhāvena tathābhipretum ayuktatvāt ||3||

**viśvanāthaḥ :** dvija-devatā duḥkhayituṁ dhīr na me abhūt na bhavet ||3||

—o)0(o—

**|| 1.19.4 ||**

sa cintayann ittham athāśṛṇod yathā

muneḥ sutokto nirṛtis takṣakākhyaḥ|

sa sādhu mene na cireṇa takṣakā-

nalaṁ prasaktasya virakti-kāraṇam ||

**śrīdharaḥ :** itthaṁ cintayan sa rājā muneḥ sutenoktaḥ saptame’hani nirṛtir mṛtyur yathā bhaviṣyati tathāśṛṇot | śamīka-preṣita-śiṣyāc chrutvā ca sa takṣakasya viṣāgniṁ sādhu mene | yato viṣayeṣu prasaktasya virakti-kāraṇam ||4||

**krama-sandarbhaḥ :** *na vyākhyātam.*

**viśvanāthaḥ :** muneḥ sutenoktaḥ saptame’hani takṣakākhyo nirṛtir mṛtyur yathā bhaviṣyati tathā aśṛṇot—śamīka-preṣitāc chiṣyāt gaura-mukhāt | yathā—bho rājan ! ajñānena bālakena dattam abhiśāpaṁ śrutvā muhur anutaptas taṁ ca santarjyāsmad-guruḥ pratīkāram apaśyan | khidyan tvayi kāruṇya-pūrṇo māṁ prāhiṇot | rājā jñātvā para-lokārthaṁ kim api yatatām ity etad artham | ity uktvā gate tasmin rājā svāparādhaṁ kṣamayan tatra jigamiṣur api muner janiṣyamāṇaṁ lajjā-saṅkocādikaṁ svasya ca śāpāntān iccāṁ vicārya na jagāma | yataḥ sa takṣakasya viyāgniṁ sādhu mene | kīdṛśam ? viṣaye prayuktasya mama viṣakti-kāraṇam ||4||

—o)0(o—

**|| 1.19.5 ||**

atho vihāyemam amuṁ ca lokaṁ

vimarśitau heyatayā purastāt|

kṛṣṇāṅghri-sevām adhimanyamāna

upāviśat prāyam amartya-nadyām ||

**śrīdharaḥ :** atho anantaram ubhau lokau purastād rājya-madhya eva heyatayā vicāritau vihāya śrī-kṛṣṇāṅghri-sevām evādhimanyamānaḥ sarva-puruṣārthādikāṁ jānan prāyam anaśanaṁ tasminn ity arthaḥ | tat-saṅkalpenopaviśad iti yāvat | yad vā prāyaṁ prakṛṣṭam ayanaṁ śaraṇaṁ yathā bhavati tathā ||5||

**krama-sandarbhaḥ :** *na vyākhyātam.*

**viśvanāthaḥ :** imam āmuṁ ca lokaṁ vihāya | kutaḥ ? purastāt śāpāt pūrvam eva heyatayā ubhau vimarśitau vicāritau | ataḥ adhi sarva-puruṣārthādhikāṁ manyamānaḥ prāyam anaśanaṁ pratyupaviśat saṅkalpenopāviveśa ||5||

—o)0(o—

**|| 1.19.6 ||**

**yā vai lasac-chrī-tulasī-vimiśra-**

**kṛṣṇāṅghri-reṇv-abhyadhikāmbu-netrī|**

**punāti lokān ubhayatra seśān**

**kas tāṁ na seveta mariṣyamāṇaḥ ||**

**śrīdharaḥ :** amartya-nadyām iti viśeṣaṇasya phalam āha | yā gaṅgā lasantī śrīr yasyās tulasyās tayā vimiśrā ye kṛṣṇāṅghri-reṇavas tair abhyadhikaṁ sarvotkṛṣṭaṁ yad ambu tasya netrī tad vāhinī | ubhayatra antar bahiś ca seśān loka-pālaiḥ sahitān lokān punāti | mariṣyamāṇa āsanna-maraṇaḥ | maraṇasyāniyata-kālatvād sarve’pi tathā | atas tāṁ ko na seveta ||6||

**krama-sandarbhaḥ :** prāyopaveśaś cāyaṁ tasyām amartya-nadyām eva yuktaḥ | yatas tasyāṁ tad-abhīṣṭasya śrī-kṛṣṇasya sambandhaḥ sarveṣāṁ pāvanatvaṁ ca sphuṭaṁ dṛśyata ity āstāṁ tasya brāhmaṇāparādha-kalūṣa-bhītasya śrī-kṛṣṇasyāṅghri-sevām eva ca sarvādhika-puruṣārthatayā lipsor vārtā sarvasyāpi jīvasya tatrāpy āsanna-maraṇasya saivāśrayituṁ yogyety āha—yā vai iti | yā vai tādṛśatvena svayaṁ prasiddhāḥ | punar lasat-śriyas tadānīṁ pracuratayā vṛndāvana-jātā yās tulasyas tābhir vimiśrāḥ pūrvaṁ nimiśrī-bhūtā aikyaṁ prāptā yā vṛndāvana-sthitāḥ svayaṁ-bhagavataḥ śrī-kṛṣṇasyāṅghri-reṇavas tair abhyadhikaṁ yamunā-rūpam ambu | tasyāpi netrī voḍhrīty arthaḥ | abhyadhikatvaṁ coktam ādi-vārāhe—

gaṅgā-śata-guṇā pūṇyā māthure mama maṇḍale |

yamunā viśrutā devī nātra kāryā vicaraṇā || iti |

jala-pravāha-rūpā gaṅgā hy atra voḍhrī | bāhyaṁ ca tādṛg ambu | tato bhinām evopapadyata iti | netrīti sadaiva tan-nayanaṁ labhyata iti ca tathā vyākhyātam | kṛṣṇa-śabdaś ca rūḍhyā śrī-gopāla evādhikaṁ prasiddha iti tu tathā vyākhyātam eva | abhede hi tādṛg ambu-rūpety evāvakṣyad iti ||6||

**viśvanāthaḥ :** amartya-nadyāṁ gaṅgāyām eva kutaḥ ? tatrāha—abhyadhikaṁ sarvotkṛṣṭaṁ yad ambu, tasya netrī tad-vāhinī | ubhayatra ūrdhvādho'ntar-bahiś ca ||6||

—o)0(o—

**|| 1.19.7 ||**

**iti vyavacchidya sa pāṇḍaveyaḥ**

**prāyopaveśaṁ prati viṣṇu-padyām|**

**dadhau mukundāṅghrim ananya-bhāvo**

**muni-vrato mukta-samasta-saṅgaḥ ||**

**śrīdharaḥ :** ity evaṁ viṣṇu-padyāṁ gaṅgāyāṁ prāyopaveśaṁ prati vyavacchidya niścitya | pāṇḍaveya iti tat-kulaucityaṁ darśayati | nāsty anyasmin bhāvo yasya saḥ | kutaḥ ? muni-vrata upaśāntaḥ | tat kutaḥ ? muktaḥ samasta-saṅgo yena saḥ ||7||

**krama-sandarbhaḥ :** kīdṛśaḥ san dadhyau ? tatrāha—mukteti ananyeti ca ||7||

**viśvanāthaḥ :** vyavacchidya niścitya prāyopaveśaṁ prati lakṣīkṛtyety arthaḥ | na anyasmin karma-jñāna-devatāntare bhāvo yasya saḥ ||7||

—o)0(o—

**|| 1.19.8-10 ||**

tatropajagmur bhuvanaṁ punānā

mahānubhāvā munayaḥ sa-śiṣyāḥ |

prāyeṇa tīrthābhigamāpadeśaiḥ

svayaṁ hi tīrthāni punanti santaḥ ||

atrir vasiṣṭhaś cyavanaḥ śaradvān

ariṣṭanemir bhṛgur aṅgirāś ca|

parāśaro gādhi-suto’tha rāma

utathya indrapramadedhmavāhau ||

medhātithir devala ārṣṭiṣeṇo

bhāradvājo gautamaḥ pippalādaḥ|

maitreya aurvaḥ kavaṣaḥ kumbhayonir

dvaipāyano bhagavān nāradaś ca ||

**śrīdharaḥ :** tatra tadā tad-darśanārthaṁ munaya upāgatā na tu tīrtha-snānārtham | kṛtārtha-tvāt | nanu tādṛśānām api tīrtha-yātrā dṛśyate tatrāha—prāyeṇeti | tīrtha-yātrā-vyājaiḥ ||8-10||

**krama-sandarbhaḥ :** tatreti sākṣāc chrī-bhagavat-pāda-sambandhīni gaṅgādīni vineti jñeyam | teṣū teṣām api paramādarāt | kiṁ vā, utprekṣā-mātram idam, na tu teṣām apy abhiprāyaḥ | tām evāha—prāyeṇeti ||8-10||

**viśvanāthaḥ :** tatra tadā tad-darśanārthaṁ munaya āgatāḥ, na tu tīrtha-snānārthaṁ kṛtārthatvāt | nanu, tādṛśānām api tīrtha-yātrā dṛśyate ? tatrāha—prāyeṇeti | tīrtha-yātrā-vyājaiḥ | tena tīrthebhyo’pi parīkṣito darśanaṁ te hy adhikaṁ gūḍhaṁ niranaiṣur iti bhāvaḥ | akasmād udbhūta-gati-svānandaṇyathānupapattyā sarvajñatayā bhāvi vṛttāntaṁ jñātvā śrī-bhāgavatāmṛta-pānārtham iti bhāvaḥ ||8-10||

—o)0(o—

**|| 1.19.11 ||**

anye ca devarṣi-brahmarṣi-varyā

rājarṣi-varyā aruṇādayaś ca|

nānārṣeya-pravarān sametān

abhyarcya rājā śirasā vavande ||

**śrīdharaḥ :** aruṇādayaḥ kāṇḍarṣitva-viśeṣeṇa pṛthak nirdiṣṭāḥ | nānā yāny ārṣeyāṇi ṛṣīṇāṁ gotrāṇi teṣu pravarān śreṣṭhān | śirasā bhuvaṁ spṛṣṭvā vavande || ||

**krama-sandarbhaḥ :** *na vyākhyātam.*

**viśvanāthaḥ :** aruṇodayaḥ kāṇḍarṣitva-viśeṣeṇa pṛthaṇ-nirdiṣṭāḥ ||11||

—o)0(o—

**|| 1.19.12 ||**

sukhopaviṣṭeṣv atha teṣu bhūyaḥ

kṛta-praṇāmaḥ sva-cikīrṣitaṁ yat |

vijñāpayām āsa vivikta-cetā

upasthito’gre’bhigṛhīta-pāṇiḥ ||

**śrīdharaḥ :** vijñāpanārthaṁ punaḥ kṛta-praṇāmaḥ | viviktaṁ śuddhaṁ ceto yasya | abhigṛhītau saṁyojitau pāṇī yena saḥ | sva-cikīrṣitaṁ prāyopaveśenādi yuktam ayuktaṁ veti vijñāpayām āsa ||12||

**krama-sandarbhaḥ :** vijñāpayāmāseti vakṣyamāṇam ity eva jñeyam ||12||

**viśvanāthaḥ :** abhigṛhīta-pāṇiḥ kṛtāñjaliḥ ||12||

—o)0(o—

**|| 1.19.13 ||**

**rājovāca—**

**aho vayaṁ dhanyatamā nṛpāṇāṁ**

**mahattamānugrahaṇīya-śīlāḥ |**

**rājñāṁ kulaṁ brāhmaṇa-pāda-śaucād**

**dūrād visṛṣṭaṁ bata garhya-karma ||**

**śrīdharaḥ :** anumodanenānugraham ālakṣyātmānaṁ ślāghate—aho iti | nṛpāṇāṁ madhye mahattamair anugrahaṇīyaṁ śīlaṁ vṛttaṁ yeṣāṁ te | etac ca rājñām atidurlabham ity āha | brāhmaṇānāṁ pāda-śaucāt pāda-kṣālanodakāt, dūrād ucchiṣṭa-viṇ-mūtra-pādāmbhāṁsi samutsṛjed iti smṛteḥ, dūre hi tais tad visṛjyate | tato’pi dūrād eva visṛṣṭaṁ kṣiptam | tatrāpi sthātum ayogyam ity arthaḥ | garhyaṁ karma yasyenty ātmānam uddiśyoktam ||13||

**krama-sandarbhaḥ :** aho āścaryam | kim āścaryam ? tatrāha—nṛpāṇāṁ madhye vayaṁ pāṇḍavāḥ | mahattamānāṁ bhavatām anugrahaṁ śīlayanti ye svāyambhuvādayas tādṛśāḥ santo dhanyatamā jātā iti śeṣaḥ | svatas tu nṛpāṇāṁ kulam īdṛśam ity āha—rājñām iti | yato garhyaṁ karma hiṁsādi-lakṣaṇaṁ yasya tādṛśam iti ||13||

**viśvanāthaḥ :** svasmin munīnāṁ svābhāvikam anugraham ālakṣyāha—aho iti | mahattamānām anugrahaṇīyam anugrahārhaṁ śīlaṁ yeṣāṁ te | etac ca rājñām atidurlabham ity āha—rājñām iti | dūrād ucchiṣṭa-viṇ-mūtra-pādāmbhāṁsi samutsṛjet iti smṛteḥ | āśramād dūra-stha-pāda-śauca-sthalād api ārād dūre rājñāṁ kulaṁ visṛṣṭam | tair brāhmaṇais tatrāpi sthātum annaujñānād ity arthaḥ | yato garhya-karma sarvato’py apavitram ||13||

—o)0(o—

**|| 1.19.14 ||**

**tasyaiva me’ghasya parāvareśo**

**vyāsakta-cittasya gṛheṣv abhīkṣṇam |**

**nirveda-mūlo dvija-śāpa-rūpo**

**yatra prasakto bhayam āśu dhatte ||**

**śrīdharaḥ :** āstāṁ tāvad anugrahaḥ, brahma-śāpo’pi bhagavat-prasādād eva jāta ity āha | tasya garhya-karmaṇa eva | ato’ghasya pāpātmano gṛheṣv āsakta-cittasya me sva-prāptaye parāvarāṇām īśa eva dvija-śāpatayā babhūva | yatra yasmin śāpe sati gṛheṣu prasakto bhayaṁ dhatte nirviṇṇo bhavati | yato nirveda-mūlo nirvedo vairāgyaṁ mūlaṁ prāpti-kāraṇaṁ yasmin | svasya vairāgya-prāpyatvāt tasya ca bhaya-mūlatvāt tad-arthaṁ dvija-śāpaṁ kāritavān ity arthaḥ ||14||

**krama-sandarbhaḥ :** tatrāpīdam āścaryam ity āha—tasyaiveti | bhagavad-anugraha-śīlānāṁ vaṁśe gaṇanīyasyāpi me mamābhīkṣṇaṁ gṛheṣu vyāsakta-cittasya, tatrāpy aghasya tādṛśa-brāhmaṇāparādha-kartuḥ | parāvareśas tu nūnaṁ bhagavad-anugṛhīta-vaṁśajo’yam ity āmṛśya svayaṁ dvija-śāpa-rūpas tad-apadeśaḥ san nirvedo’nyatrānāsaṅga eva mūlam avaṣṭambhako yasya svasminn āsaṅgasya tad-rūpo’bhavat | tarhi kiṁ syāt ? tatrāha—yatra parāvareśe prasaktaḥ śīghram evābhayaṁ tac-caraṇāravinda-prāptyā bhayābhāvaṁ dhatte—martyo mṛtyu-vyāla-bhītaḥ palāyan [bhā.pu. 10.3.21] ity ādeḥ | ato’kasmād bhavatām apy āgamanaṁ tat-preraṇayaiva jātam iti bhāvaḥ | vakṣyate ca śrī-śukadevam upalakṣya—api me bhagavān prītaḥ [bhā.pu. 1.19.35-36] ity ādi dvābhyām ||14||

**viśvanāthaḥ :** tasyaiva garhya-karmaṇo mama, tatrāpi aghasya, brāhmaṇa-gale sarpa-niḥkṣepeṇa avamānanāt | evaṁ patita-pāvanatva-khyāpanārthaṁ parāvareśo bhagavān eva dvija-śāpa-rūpaḥ san mat-pārśvam āgataḥ | nirveda-mūlaḥ nirvedasya mūlaṁ kāraṇam ity arthaḥ | puṁstvam ārṣam | bhavad-vidha-mahat-samāgamād anumīyate | yatra bhagavān āyāti tatraiva tad-tad-bhaktāḥ svata evāyāntīty arthaḥ | yatra parāvareśe prasakta āsakto jana āśu śīghram evābhayaṁ bhayābhāvaṁ dhatte ||14||

—o)0(o—

**|| 1.19.15 ||**

**taṁ mopayātaṁ pratiyantu viprā**

**gaṅgā ca devī dhṛta-cittam īśe |**

**dvijopasṛṣṭaḥ kuhakas takṣako vā**

**daśatv alaṁ gāyata viṣṇu-gāthāḥ ||**

**śrīdharaḥ :** tān prārthayate—tam iti dvābhyām | **taṁ** **mā** mām **upayātaṁ** śaraṇāgataṁ **pratiyantu** jānantu | **devī** devatā-rūpā **gaṅgā** ca pratyetu | **vā**-śabdaḥ pratikriyānādare | **gāthāḥ** kathāḥ ||15||

**krama-sandarbhaḥ : pratiyantu** aṅgīkurvantu | tata eva hetor **īśe** **dhṛta-cittaṁ** santaṁ **māṁ** **gaṅgā-devī** cāṅgīkarotu ||15||

**viśvanāthaḥ :** tān prārthayate dvābhyām | **taṁ mā** mām | **upayātaṁ** śaraṇāgataṁ **pratiyantu** jānantu | **devī** devatā-rūpā **gaṅgā** ca pratyetu | **vā**-śabdaḥ pratikriye’nādare | **gāthāḥ** kathāḥ ||15||

—o)0(o—

**|| 1.19.16 ||**

**punaś ca bhūyād bhagavaty anante**

**ratiḥ prasaṅgaś ca tad-āśrayeṣu |**

**mahatsu yāṁ yām upayāmi sṛṣṭiṁ**

**maitry astu sarvatra namo dvijebhyaḥ ||**

**śrīdharaḥ :** sa āśrayo yeṣāṁ teṣu prakṛṣṭaḥ saṅgo bhūyāt | tasyāṁ tasyāṁ sṛṣṭau janmani ||16||

**krama-sandarbhaḥ :** sṛṣṭiṁ janma | anyatra sarvatra tu maitrī | aviṣamā dṛṣṭir astu | brāhmaṇeṣu tvādara-viśeṣo’stv ity āha—nama iti |

**viśvanāthaḥ :** punaś ca punar api | yāṁ yāṁ sṛṣṭiṁ janma prāpnomi, tasyāṁ bhagavati ratiḥ | tad-bhakteṣu prakṛṣṭaḥ saṅgaḥ | sarva-jīveṣu maitrīti mad-vāñchita-trayaṁ bhūyāt iti prārthya praṇamann āha—nama iti | yad vā, brāhmaṇān ādara-jātānutāpa āha—brāhmaṇebhyo namo bhūyād iti vāñchita-catuṣṭayaṁ ca ||16||

—o)0(o—

**|| 1.19.17 ||**

iti sma rājādhyavasāya-yuktaḥ

prācīna-mūleṣu kuśeṣu dhīraḥ |

udaṅ-mukho dakṣiṇa-kūla āste

samudra-patnyāḥ sva-suta-nyasta-bhāraḥ ||

**madhvaḥ :** gaṅgāyām udaka eva kiñcid dakṣiṇa-bhāge prasāde tathā hi mahābhārate ||17||

**śrīdharaḥ :** adhyavasāyo niścayaḥ | prācīnāni prāgagrāṇi mūlāni yeṣāṁ teṣu prāgagreṣu kuśeṣv āste sma | sva-sute jamanejaye nyasto bhāro rājyaṁ yena saḥ ||17||

**krama-sandarbhaḥ :** mūlam antaḥ | antaś cāgre’pi *|* tasmāl lakṣaṇayā prāg agreṣv ity evaṁ vyākhyātam ||17||

**viśvanāthaḥ :** samudra-patnyā gaṅgāyāḥ ||17||

—o)0(o—

**|| 1.19.18 ||**

evaṁ ca tasmin nara-deva-deve

prāyopaviṣṭe divi deva-saṅghāḥ |

praśasya bhūmau vyakiran prasūnair

mudā muhur dundubhayaś ca neduḥ ||

**śrīdharaḥ :** mudā vyakiran | deva-saṅghair vāditā dundubhayo neduḥ ||18||

**krama-sandarbhaḥ :** prasūnaiḥ prasūnānīty arthaḥ ||18||

**viśvanāthaḥ :** vyakiran vṛṣṭim akurvan | neduḥ svayam eva ||18||

—o)0(o—

**|| 1.19.19 ||**

**maharṣayo vai samupāgatā ye**

**praśasya sādhv ity anumodamānāḥ|**

**ūcuḥ prajānugraha-śīla-sārā**

**yad uttama-śloka-guṇābhirūpam ||**

**śrīdharaḥ :** prajānugrahe śīlaṁ svabhāvaḥ sāro balaṁ ca yeṣām uttama-śloka-guṇair abhirūpaṁ sundaram ||19||

**krama-sandarbhaḥ :** sundaram iveti ṭīkāyām iva-śabdo vākyālaṅkāraḥ ||19||

**viśvanāthaḥ :** yad yataḥ | prajānugrahe śīlaṁ sāro balaṁ ca yeṣāṁ te | tasmāt uttamaḥ-ślokasya śrī-kṛṣṇasyeva guṇair abhirūpaṁ sundaraṁ rājānam ūcuḥ | yad vā, yad uttamaḥ-śloka-guṇānurūpaṁ bhavet tad evocuḥ ||19||

—o)0(o—

**|| 1.19.20 ||**

na vā idaṁ rājarṣi-varya citraṁ

bhavatsu kṛṣṇaṁ samanuvrateṣu |

ye’dhyāsanaṁ rāja-kirīṭa-juṣṭaṁ

sadyo jahur bhagavat-pārśva-kāmāḥ ||

**śrīdharaḥ :** bhavatsu pāṇḍor vaṁśyeṣu | ye jahur iti yudhiṣṭhirādy-abhiprāyeṇa ||20||

**krama-sandarbhaḥ :** bhagavat-pārśva-kāmā ity atra tat-sāmīpya-kāmanāpi vyākhyeyā | tat-prīti-viśeṣātiśayavatāṁ hi teṣāṁ tat-kṛtārti-bhareṇaiva tat-sphūrtāv apy atṛptau satyāṁ tat-sāmīpya-prāpteś ca tat-prāpti-vighātaka-saṁsāra-bandhana-troṭanasya ca prārthanaṁ dṛśyate | pitṛ-mātṛ-prīty-eka-sukhināṁ vidūra-bandhānāṁ bālakānām iva | evam evoktaṁ śrī-prahlādena—trasto’smy ahaṁ kṛpaṇa-vatsala [bhā.pu. 7.9.16] ity ādau, te’ṅghri-mūlaṁ prīto’pavarga-śaraṇaṁ hvayase kadā nu iti ||20||

**kṛṣṇa-sandarbhaḥ** 47: bhavatsu pāṇḍor vaśyeṣu ye jahur iti śrī-yudhiṣṭhirādy-abhiprāyeṇa | ata eva tatra sthitānāṁ sarva-śrotṝṇām api śrī-kṛṣṇa eva tātparyam āyāti ||20||

**viśvanāthaḥ :** ye yudhiṣṭhirādyāḥ ||20||

—o)0(o—

**|| 1.19.21 ||**

**sarve vayaṁ tāvad ihāsmahe’tha**

**kalevaraṁ yāvad asau vihāya |**

**lokaṁ paraṁ virajaskaṁ viśokaṁ**

**yāsyaty ayaṁ bhāgavata-pradhānaḥ ||**

**śrīdharaḥ :** parasparaṁ saṁmantryante—sarva iti | paraṁ śreṣṭhaṁ lokam | tatra hetuḥ—virajaskaṁ nirmāyaṁ viśokaṁ ca yāsyatīti | kulas tatrāha—ayam iti ||21||

**krama-sandarbhaḥ :** loka-śabdena cātra nānyal lakṣyate, bhagavat-pārśva-kāmā [bhā.pu. 1.19.20] iti teṣām evokti-svārasyāt | **bhāgavata-pradhāna** iti ca | tasmād ante ced brahma-kaivalyaṁ manyate, tathāpi krama-bhagavat-prāpti-rītyā tad-anantaraṁ bhagavat-prāptis tv avaśyaṁ manyetaiva | yathājāmilasya darśitam ||21|| [prīti-sandarbha 53][[142]](#footnote-143)

**viśvanāthaḥ :** rājño’dhyavasāyaṁ śrutvā sveṣām apy adhyavasāyaṁ rājānaṁ śrāvayantaḥ parasparaṁ mantrayante—sarve iti ||21||

—o)0(o—

**|| 1.19.22 ||**

**āśrutya tad ṛṣi-gaṇa-vacaḥ parīkṣit**

**samaṁ madhu-cyud guru cāvyalīkam |**

**ābhāṣatainān abhinandya yuktān**

**śuśrūṣamāṇaś caritāni viṣṇoḥ ||**

**śrīdharaḥ :** āśrutyākarṇya | samaṁ pakṣa-pāta-śūnyam | madhu-cyud amṛta-srāvi | guru gambhīrārtham | avyalīkaṁ satyam ||22||

**krama-sandarbhaḥ :** madhucyut manohara-śabdam | guru mahatārthena prayuktam ||22||

**viśvanāthaḥ :** samaṁ pakṣapāta-śūnyaṁ vayam āsmahe iti | madhu-cyud amṛta-srāvi—bhāgavata-pradhāna iti | guru gambhīrārtham | virajaskaṁ lokam iti | avyalīkaṁ satyaṁ lokaṁ yāsyatīti ṛṣi-gaṇa-vacaś catuṣṭayam āśrutya | virajaskaṁ lokaṁ bhagaval-lokam eveti pūrva-ślokoktābhyāṁ bhavatsv iti bhagavat-pārśva-kāmā iti padābhyāṁ vyākhyeyam ||22||

—o)0(o—

**|| 1.19.23 ||**

**samāgatāḥ sarvata eva sarve**

**vedā yathā mūrti-dharās tri-pṛṣṭhe |**

**nehātha nāmutra ca kaścanārtha**

**ṛte parānugraham ātma-śīlam ||**

**śrīdharaḥ :** trayāṇāṁ lokānāṁ pṛṣṭhe upari satya-loke vedā yathā mūrti-dharā bhavanti, tat-tulyāḥ | jñānātiśayam uktvā kṛpālutām āha—neheti | bhavatāṁ prayojanaṁ parānugrahaṁ vinā nāsti | tarhi sa evārthaḥ syāt ? na, ātma-śīlaṁ sva-svabhāvam ||23||

**krama-sandarbhaḥ :** arthaḥ prārthanīyaṁ vastu | parānugrahaś ca na vicāra-pūrvaka ity āha—ātma-śīlam iti ||23||

**viśvanāthaḥ :** trayāṇāṁ lokānām upari pṛṣṭhe satya-loke | jñānātiśayatām uktvā kṛpālutātiśayatām āha—neheti | parānugrahaṁ vinā | tarhi sa evārthaḥ syāt ? na, ātma-śīlaṁ sva-svabhāvam ||23||

—o)0(o—

**|| 1.19.24 ||**

tataś ca vaḥ pṛcchyam imaṁ vipṛcche

viśrabhya viprā iti-kṛtyatāyām |

sarvātmanā mriyamāṇaiś ca kṛtyaṁ

śuddhaṁ ca tatrāmṛśatābhiyuktāḥ ||

**śrīdharaḥ** : pṛcchyaṁ praṣṭavyam | viśrabhya viśvāsaṁ kṛtvā | evaṁ kartavyam ity asya bhāva iti-kṛtyatā tasmin viṣaye | sarvātmanā sarvāvasthāsu yat kṛtyaṁ, viśeṣataś ca mriyamāṇais tac ca śuddhaṁ pāpa-saṁparka-rahitam āmṛśata vicārayata ||24||

**krama-sandarbhaḥ :** viśrabhyeti, kṛṣṇāṅghri-sevām evaita upadekṣyantīty abhiprāyāt | śuddham iti kaniṣtha-madhyama-sādhana-miśratā-rahitaṁ sarvottamam ity arthaḥ | tac ca kṛṣṇāṅghri-sevā-rūpam eveti gūḍho’bhiprāyaḥ ||24||

**viśvanāthaḥ :** imaṁ vo yuṣmākam apy anugrahaṁ vipṛcche—kim-ākāraḥ sa cikīrṣitavya iti pṛcchāmi | pṛcchyaṁ praṣṭum arham, tatraivādhyavasāyārtham iti bhāvaḥ | viśrabhya tatraiva me viśvāso bhāvīti jānīteti bhāvaḥ | itikṛtyā evaṁ kartavyās tapo-yoga-jñānādayas teṣāṁ bhāva iti-kṛtyatā | tasyāṁ satyāṁ mriyamāṇair janais tapo-yogādīnām evaṁ-kartavyatve sati sarvātmanā mama yatra śuddhaṁ kṛtyam, atra āmṛṣata vicārayata—sarvaika-vākyatayā niścitya kartum ājñāpayateti bhāvaḥ ||24||

—o)0(o—

**|| 1.19.25 ||**

**tatrābhavad bhagavān vyāsa-putro**

**yadṛcchayā gām aṭamāno’napekṣaḥ |**

**alakṣya-liṅgo nija-lābha-tuṣṭo**

**vṛtaś ca bālair avadhūta-veṣaḥ ||**

**śridharaḥ**: tatra teṣu yāga-yoga-tapo-dānādibhir vivadamāneṣu satsu yadṛcchayā gāṁ paryaṭan vyāsa-putras tatrābhavat prāptaḥ | na lakṣyam āśramādi-liṅgaṁ yasya | avadhūto’vajñayā janais tyakto yas tasyeva veṣo yasya saḥ ||25||

**krama-sandarbhaḥ :** *na vyākhyātam.*

**viśvanāthaḥ :** tatra yāga-yoga-tapo-dānādi-vyavasthāsv aikamatyābhāvena sarveṣu muniṣu tadaiva sva-sva-manasā śrī-śukāgamanam īhamāneṣu netraiś ca tad-vartma-nirīkṣamāṇeṣu satsu, vyāsa-putras tatrābhavat prāptaḥ ||25||

—o)0(o—

**|| 1.19.26 ||**

**taṁ dvyaṣṭa-varṣaṁ sukumāra-pāda-**

**karoru-bāhv-aṁsa-kapola-gātram |**

**cārv-āyatākṣonnasa-tulya-karṇa-**

**subhrv-ānanaṁ kambu-sujāta-kaṇṭham ||**

**śrīdharaḥ :** tam ity-ādīnāṁ pratyutthitā iti tṛtīya-ślokenānvayaḥ | dvi-guṇāny aṣṭau varṣāṇi yasya | sukumārau komalau pādau karāv ūrū bāhū aṁsau kapolau gātraṁ ca yasya | cāruṇī āyate ākṣiṇī yasmin | unnatā nāsā yasmin | lamba-hrasvādi-vaiṣamyaṁ vinā tulyau karṇau yasmin | śobhane ca bhruvau yasmin evaṁbhūtam ānanaṁ yasya | kambuvad-rekhā-trayāṅkitaḥ suṣṭhu jātaḥ kaṇṭho yasya ||26||

**krama-sandarbhaḥ :** *na vyākhyātam.*

**viśvanāthaḥ :** ṣoḍaśa-varṣa-vayasam | cāruṇī āyate akṣiṇī yasmin, unnatā nāsā yasmin | lamba-hrasvādi-vaiṣamyaṁ vinā tulyau karṇau yasmin, śobhane bhruvau yasmin, tathā-bhūtam ānanaṁ yasya tam | kambuḥ śaṅkhaḥ tadvad rekhā-trayāṅkitaḥ sujātaḥ kaṇṭho yasya tam ||26||

—o)0(o—

**|| 1.19.27 ||**

nigūḍha-jatruṁ pṛthu-tuṅga-vakṣasam

āvarta-nābhiṁ vali-valgūdaraṁ ca |

dig-ambaraṁ vaktra-vikīrṇa-keśaṁ

pralamba-bāhuṁ svamarottamābham ||

**śrīdharaḥ :** kaṇṭhasyādho-bhāgayoḥ sthite te asthinī **jatruṇī** | māṁsena nigūḍhe jatruṇī yasya | **pṛthu** vistīrṇaṁ **tuṅgam** unnataṁ ca **vakṣo** yasya | **āvartavan nābhir** yasya | **valibhis** tiryaṅ-nimna-rekhābhir **valgu** ramyam **udaraṁ** yasya | **diśa evāmbaraṁ** yasya | **vakrā vikīrṇāḥ keśā** yasya | **pralambau bāhū** yasya | **svamareṣu** śreṣṭha-deveṣu **uttamo** haris tadvad **ābhā** yasya tam ||27||

**krama-sandarbhaḥ :** *na vyākhyātam.*

**viśvanāthaḥ :** nigūḍhe māṁsale jatruṇī kaṇṭhasyādho-bhāgayoḥ sthite asthinī yasya tam | svamareṣu deva-śreṣṭheṣv apy uttamaḥ śrī-kṛṣṇaḥ, tat-tulya-kāntim ||27||

—o)0(o—

**|| 1.19.28 ||**

**śyāmaṁ sadāpīvya-vayo-'ṅga-lakṣmyā**

**strīṇāṁ mano-jñaṁ rucira-smitena |**

**pratyutthitās te munayaḥ svāsanebhyas**

**tal-lakṣaṇa-jñā api gūḍha-varcasam ||**

**madhvaḥ :** kaiśora-yauvanābhyantaḥkāla āpīvyam ucyata ity abhidhānam ||28||

**śrīdharaḥ :** sadā apīvyam atyuttamaṁ yad vayo yauvanaṁ tena yāṅga-lakṣmīr deha-kāntis tayā rucira-smitena ca | gūḍha-varcasam api pratyutthitās taṁ dṛṣṭvā pratyudgamaṁ kṛtavānta ity arthaḥ ||28||

**krama-sandarbhaḥ :** *na vyākhyātam.*

**viśvanāthaḥ :** yataḥ sadā sthiram eva yad apīvyam atyuttamaṁ vayo nava-yauvanaṁ tena yā aṅgasya lakṣmīḥ śobhā tayā rucireṇa svābhāvikena smitena strīṇāṁ manojñaṁ manoharaṁ gūḍha-varcasam api taṁ dṛṣṭvā ||28||

—o)0(o—

**|| 1.19.29 ||**

**sa viṣṇu-rāto’tithaya āgatāya**

**tasmai saparyāṁ śirasājahāra |**

**tato nivṛttā hy abudhāḥ striyo’rbhakā**

**mahāsane sopaviveśa pūjitaḥ ||**

**śrīdharaḥ :** śirasaiva saprayām ājahārātma-nivedanaṁ kṛtavān | tena sahāgatāḥ stry-ādayo nivṛttāḥ | sa copaviveśa | sandhir ārṣaḥ ||29||

**krama-sandarbhaḥ :** *na vyākhyātam.*

**viśvanāthaḥ :** viṣṇurātaḥ parīkṣit śirasā saparyām ājahāra nati-pūrvikāṁ pūjāṁ cakāra, tataḥ stry-ādayo nivṛttā babhūvuḥ | sa ca śuko mahāsane viṣṇurātena pūjāṅgatvenārpite upaviveśa | sandhir ārṣaḥ ||29||

—o)0(o—

**|| 1.19.30 ||**

**sa saṁvṛtas tatra mahān mahīyasāṁ**

**brahmarṣi-rājarṣi-devarṣi-saṅghaiḥ |**

**vyarocatālaṁ bhagavān yathendur**

**graharkṣa-tārā-nikaraiḥ parītaḥ ||**

**śrīdharaḥ :** sa bhagavān brahmarṣy-ādi-saṅghaiḥ saṁvṛtaḥ sannalaṁ vyarocat | grahāḥ śukrādayaḥ | ṛkṣāṇy aśviny-ādīni | anyās tārāḥ ||30||

**krama-sandarbhaḥ :** *na vyākhyātam.*

**viśvanāthaḥ :** tatra tasmin mahāsane upaviṣṭaḥ mahīyasām api mahānsa bhagavān śukaḥ brahmarṣy-ādibhiḥ sa-vṛtaḥ yathā grahādibhiḥ parīte indus tadvad alaṁ vyarocata | grahāḥ śukrādyāḥ nakṣatrāṇy aśviny-ādīni, tārās tad-anyāḥ | brahmarṣayo vaśiṣṭhādayaḥ rājarṣaya ārṣṭiṣeṇādayaḥ | devarṣayo nāradādayaḥ ||30||

—o)0(o—

**|| 1.19.31 ||**

**praśāntam āsīnam akuṇṭha-medhasaṁ**

**muniṁ nṛpo bhāgavato'bhyupetya |**

**praṇamya mūrdhnāvahitaḥ kṛtāñjalir**

**natvā girā sūnṛtayānvapṛcchat ||**

**śrīdharaḥ :** na kuṇṭhā sarvāryeṣu medhā yasya tam | praṇamya praśnārthaṁ punar natvā ||3 ||

**krama-sandarbhaḥ :** *na vyākhyātam.*

**viśvanāthaḥ :** praśnārthaṁ punar natvā sūnṛtayā madhurayā girā’kuṇṭha-medhasaṁ na kuṇṭhā sarvārtheṣu medhā yasya tam anvapṛcchat ||31||

—o)0(o—

**|| 1.19.32-33 ||**

**parīkṣid uvāca—**

**aho adya vayaṁ brahman sat-sevyāḥ kṣatra-bandhavaḥ |**

**kṛpayātithi-rūpeṇa bhavadbhis tīrthakāḥ kṛtāḥ ||**

**yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |**

**kiṁ punar darśana-sparśa- pāda-śaucāsanādibhiḥ ||**

**śrīdharaḥ :** sūnṛtāṁ girim āha—aho iti pañcabhiḥ | satāṁ sevyā jātāḥ | yataḥ atithi-rūpeṇa hetunā tīrthakā yogyāḥ kṛtāḥ ||32||33||

**krama-sandarbhaḥ :** satāṁ sadācārāṇāṁ sevyā ādara-yogyāḥ ||32-33||

**viśvanāthaḥ :** tad evāha—aho ity aṣṭabhiḥ | he brahman! kṣatra-bandhavo vayaṁ satāṁ sevyā ādaraṇīyā jātāḥ, yato’tithi-rūpeṇa bhavadbhis tīrthakāḥ kṛṭaḥ pavitrīkṛtāḥ ||32|| yeṣāṁ smaraṇāt yat-kartṛkāt yat-karmakād vā | gṛhā api kiṁ punaḥ kalatra-putra-dehāḥ ||33||

—o)0(o—

**|| 1.19.34 ||**

**sānnidhyāt te mahā-yogin pātakāni mahānty api |**

**sadyo naśyanti vai puṁsāṁ viṣṇor iva suretarāḥ ||**

**śrīdharaḥ :** viṣṇoḥ sānnidhyād asurādaya[[143]](#footnote-144) iva ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 1.19.35 ||**

**api me bhagavān prītaḥ kṛṣṇaḥ pāṇḍu-suta-priyaḥ |**

**paitṛ-ṣvaseya-prīty-arthaṁ tad-gotrasyātta-bāndhavaḥ ||**

**śrīdharaḥ :** pāṇḍu-sutānāṁ priyo’tas teṣāṁ paitṛṣvastreyānāṁ prīty-arthaṁ tad-gotrasya me āttaṁ svīkṛtaṁ bāndhavaṁ bandhu-kṛtyaṁ yena saḥ ||35||

**krama-sandarbhaḥ :** *na vyākhyātam.*

**śrī-kṛṣṇa-sandarbhaḥ 48:** teṣāṁ paitṛ-ṣvaseyāṇāṁ pāṇḍu-sutānāṁ gotrasya me āttaṁ svīkṛtaṁ bāndhavaṁ bandhu-kṛtyaṁ yena ||35||

**viśvanāthaḥ :** paitṛ-ṣvasreyādīnāṁ yudhiṣṭhirādīnāṁ tad-gotrasyāpi me āttaṁ svīkṛtaṁ bāndhavaṁ bandhu-kṛtyaṁ yena saḥ | tasmāt tenaiva tvaṁ man-nistārārthaṁ preṣito’sīty anumīyate iti bhāvaḥ ||35||

—o)0(o—

**|| 1.19.36 ||**

**anyathā te’vyakta-gater darśanaṁ naḥ kathaṁ nṛṇām |**

**nitarāṁ mriyamāṇānāṁ saṁsiddhasya vanīyasaḥ ||**

**śrīdharaḥ :** anyathā śrī-kṛṣṇa-prasādaṁ vinā | avyaktā gatir yasya | mriyamāṇānāṁ nitarāṁ kathaṁ syāt ? vanayitā yācayitā vanayitṛtamo **vanīyāṁs** tasya, atyudāratayā māṁ yācethā iti pravartakasyevety arthaḥ ||36||

**krama-sandarbhaḥ :** vanīyasa iti tu cchandasīti hi tṛn tṛjantādiṣṭheya-sūnau bhavataḥ, turiṣṭhemayaḥsu [pā. 6.4.154] iti ca tu-śabdasya lopaḥ syāt | tato nimittābhāve naimittikasyāpy abhāvāt ṭer lopāś ca sidhyanti ||36||

**śrī-kṛṣṇa-sandarbhaḥ 48:** te tava śrī-kṛṣṇasyaika-rasikasya vanīyasaḥ atyudāratayā māṁ yācethā iti pravartakasyety arthaḥ ||36||

**viśvanāthaḥ :** vanayitā yācayitā vanayitṛtamo vanīyān | turiṣṭhemayaḥsu [pā. 6.4.154] iti tu-śabdasya lopaḥ | tato nimittāpāye naimittikasyāpy apāyāt ṭer lopāc ca vanīyān iti siddhyati | tasya atyudāratayā māṁ yācasveti pravartakasyety arthaḥ ||36||

—o)0(o—

**|| 1.19.37 ||**

**ataḥ pṛcchāmi saṁsiddhiṁ yogināṁ paramaṁ gurum |**

**puruṣasyeha yat kāryaṁ mriyamāṇasya sarvathā ||**

**śrīdharaḥ :** samyak siddhir yasmāt tam | kāryaṁ kartuṁ yogyam, kartavyaṁ tv āvaśyakam iti bhedaḥ | ata eva sarvathā mriyamāṇasya puruṣasya yasmin kṛte saṁsiddhir mokṣa-lakṣaṇā siddhir bhavati tat tvāṁ yogināṁ guruṁ pṛcchāmi ||37||

**krama-sandarbhaḥ :** *na vyākhyātam.*

**viśvanāthaḥ :** saṁsiddhiṁ samyak siddhiḥ kā tāṁ pṛcchāmi | iha saṁsiddhau yat sarvathā kartavyaṁ sādhanaṁ tat pṛcchāmi ||37||

—o)0(o—

**|| 1.19.38 ||**

yac chrotavyam atho japyaṁ yat kartavyaṁ nṛbhiḥ prabho |

smartavyaṁ bhajanīyaṁ vā brūhi yad vā viparyayam ||

**śrīdharaḥ :** yac chrotavyaṁ yaj jāpyaṁ yat kartavyaṁ yat smartavyaṁ yad ārādhyaṁ tad brūhi || viparyayam aśrotavyādi ||38||

**krama-sandarbhaḥ :** *na vyākhyātam.*

**viśvanāthaḥ :** tadeva viśiṣyāha—yac chrotavyam iti | kartavyam iti śrotavyādiṣu caturṣv evānveti | yat śrotavyaṁ śravaṇārhaṁ kartavyaṁ yaj japyaṁ japārhaṁ kartavyaṁ yat smartavyaṁ smaraṇārhaṁ kartavyaṁ yat bhajanīyaṁ bhajanārhaṁ kartavyam ity evam | viparyayam aśrotavyādi ||38||

—o)0(o—

**|| 1.19.39 ||**

nūnaṁ bhagavato brahman gṛheṣu gṛha-medhinām |

na lakṣyate hy avasthānam api go-dohanaṁ kvacit ||

**śrīdharaḥ :** tava darśanasya punar durlabhatvād idānīm eva kathanīyam ity āśayenāha—nūnam iti | go-dohana-mātra-kālam api asmākaṁ bhāgya-vaśāt tvad-darśanaṁ jātam iti bhāvaḥ ||39||

**krama-sandarbhaḥ :** *na vyākhyātam.*

**viśvanāthaḥ :** tvad-darśanasya punar durlabhatvād idānīm eva kathanīyam ity āśayenāha—nūnam iti | go-dohana-mātra-kālam api ||39||

—o)0(o—

**|| 1.19.40 ||**

**sūta uvāca—**

**evam ābhāṣitaḥ pṛṣṭaḥ sa rājñā ślakṣṇayā girā |**

**pratyabhāṣata dharma-jño bhagavān bādarāyaṇiḥ ||**

**madhvaḥ :** svakṛto guṇas tasyaiva yataḥ ||40||

**śrīdharaḥ :** evam aho ity ādikayā ślakṣaṇayā madhurayā girā ābhāṣito’bhimukhīkṛtaḥ pṛṣṭhaś ca ||40||

āryaṁ dharmajamāhatārim avanau kṛtvā parīkṣin-nṛpaṁ   
brahmāstrādibhirakṣitaṁ kali-jayākhyātaṁ ca kṛtvā bhuvi |  
ante yaḥ śuka-rūpataḥ sva-parama-jñānopadeśena taṁ   
śāpād āvad amuṁ namāmi paramānandākṛtiṁ mādhavam ||

*iti śrīmad-bhāgavata-bhāvārtha-dīpikāyāṁ śrīdhara-svāmi-viracitāyāṁ  
prathama-skandha-ṭīkāyām ekonaviṁśo’dhyāyaḥ ||19||*

**krama-sandarbhaḥ :** *na vyākhyātam.*

iti kali-yuga-pāvana-svabhajana-vibhajana-prayojanāvatāra-

śrī-śrī-bhagavat-kṛṣṇa-caitanya-deva-caraṇānucara-

viśva-vaiṣṇava-rāja-sabhā-sabhājana-bhājana-

śrī-rūpa-sanātanānuśāsana-bhāratī-garbhe

saptama-sandarbhātmaka-śrī-bhāgavata-sandarbhe

prathama-skandhasya śrī-krama-sandarbhaḥ samāptaḥ ||

prathama-skandha-mūla-saṅkhyā = 955

ṭīkā = 1727

sandarbha-saṅkhyā = 1700

**viśvanāthaḥ :** ślakṣṇayā madhurayā girā ||40||

iti sārārtha-darśinyāṁ harṣiṇyāṁ bhakta-cetasām |

ekonaviṁśaḥ prathame saṅgataḥ saṅgataḥ satām ||\*||

śrīdharaḥ-svāmināṁ śrīmat-prabhūṇāṁ śrī-mukhād guroḥ |

vyākhyāsu sāra-grahaṇād iyaṁ sārārtha-darśinī ||19||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ prathama-skandhe

nāma o’dhyāyaḥ |

||19||

1. vāri-buddhir maru-mārīcikāyāṁ prasiddheti prācīna-pustaka-pāṭhaḥ | [↑](#footnote-ref-2)
2. keṣucit pustakeṣu janma-sthiti-bhaṅgaṁ yato bhavatīti pāṭhas tatra samāhāra-dvandvo bodhyaḥ | [↑](#footnote-ref-3)
3. atra pāṭhāntaraṁ—aṣṭādaśa-sahasraṁ tat purāṇaṁ parikīrtitam iti kvacit | [↑](#footnote-ref-4)
4. tattva-sandarbhe “muktā-phale” ity adhikaḥ pāṭhaḥ | vastuta etad vākyaṁ śrī-vopadeva-kṛta-hari-līlā-granthe prāpyate (1.9) | [↑](#footnote-ref-5)
5. mūla-rūpa-bhagavat-pradarśanāya (ṅa, cha, ja) [↑](#footnote-ref-6)
6. nirguṇasya brahmaṇo (ja, yādavapūra) [↑](#footnote-ref-7)
7. labhyate (jha, yādavapūra) [↑](#footnote-ref-8)
8. nimitta-param (jha, yādavapūra); dvau pāṭhau mūle prāpyete. [↑](#footnote-ref-9)
9. prāmāṇikaḥ (jha, yādavapūra); [↑](#footnote-ref-10)
10. purāṇāntarataḥ, draṣṭavyaḥ tattva-sandarbhaḥ §19. [↑](#footnote-ref-11)
11. krama-vacanāni (jha, yādavapūra) [↑](#footnote-ref-12)
12. See Tattva-sandarbha 55-56. bhā.pu. 2.10.1-7. [↑](#footnote-ref-13)
13. This verse is also cited in sections 48 and 107. [↑](#footnote-ref-14)
14. atra-prabhṛti viśvanāthasya brahmaṇo hīti ślokasya sārārtha-varṣiṇī-tīkānurūpa-vyākhyā prāpyate | [↑](#footnote-ref-15)
15. brūhi naḥ śraddadhānānām iti śrī-jīvasya pāṭhaḥ | [↑](#footnote-ref-16)
16. vistareṇārabhya itīty-anto granthaḥ prācīna-pustake’sti | [↑](#footnote-ref-17)
17. kṛṣṇa-s. adds here: praśama evāyanaṁ vartma āśrayo vā yeṣāṁ te [↑](#footnote-ref-18)
18. kṛṣṇa-s. adds here: upaspṛṣṭāḥ sannidhi-mātreṇa sevitāḥ [↑](#footnote-ref-19)
19. etad-agre upanayana-karmaṇo’py anarha-vayaskatvād viśeṣato bālam ity abhiprāya ity adhikaḥ pāṭhaḥ kvacit | [↑](#footnote-ref-20)
20. tattvavidbhiḥ [↑](#footnote-ref-21)
21. sa vai mahā-bhāgavataḥ parīkṣid yenāpavargākhyam adabhra-buddhiḥ |

    jñānena vaiyāsaki-śabditena bheje khagendra-dhvaja-pāda-mūlam || [↑](#footnote-ref-22)
22. paryanta [↑](#footnote-ref-23)
23. dharmānuṣṭhāna- [↑](#footnote-ref-24)
24. From here to next note in Bhakti-sandarbha 7. [↑](#footnote-ref-25)
25. atha śrīmad-bhāgavatākhya eva śāstre kvacid anayatrāpi tad ekaṁ tattvaṁ tridhā śabdyate | kvacid brahmeti kvacit paramātmeti kvacid bhagavān iti ca | kintv atra śrīmad-vyāsa-samādhi-labdhād bhedāj jīva iti ca śabdyate iti svayam eva vyākhyāto bhavatīti prathamatas tāv eva prastūyate | mūle tu kramād vaiśiṣṭya-dyotanāya tathā vinyāsaḥ | ayam arthaḥ—tad ekam evākhaṇḍānanda-svarūpaṁ tattvaṁ thutkṛta-pārameṣṭhyādikānanda-samudayānāṁ paramahaṁsānāṁ sādhana-vaśāt tādātmyam āpanne satyām api tadīya-svarūpa-śakti-vaicitryāṁ tad-grahaṇāsāmarthye cetasi yathā sāmānyato lakṣitaṁ tathaiva sphurad vā tadvad evāvivikta-śakti-śaktimattābhedatayā pratipādyamānaṁ vā brahmeti śabdyate |

    atha tad ekaṁ tattvaṁ svarūpa-bhūtayaiva śaktyā kam api viśeṣaṁ dhartuṁ parāsām api śaktīnāṁ mūlāśraya-rūpaṁ tad-anubhāvānanda-sandohāntar-bhāvita-tādṛśa-brahmānandānāṁ bhāgavata-paramahaṁsānāṁ tathānubhavaika-sādhakatama-tadīya-svarūpānanda-śakti-viśeṣātmaka-bhakti-bhāviteṣv antar-bahir apīndriyeṣu parisphurad vā tadvad eva vivikta-tādṛśa-śakti-śaktimattābhedena pratipādyamānaṁ vā bhagavān iti śabdyate | (bhagavat-sandarbha 1) [↑](#footnote-ref-26)
26. jñāna-mātrasya kā vārtā ? sākṣād api kurvantīty arthaḥ | iti bhakti-sandarbhasyādhika-pāṭhaḥ. [↑](#footnote-ref-27)
27. atrānurūpa-lakṣaṇaṁ yayāham etat ity-ādi pare [bhā.pu. 1.5.27] ity-antaṁ padyārdhakaṁ draṣṭavyam iti purī-dāsaḥ. [↑](#footnote-ref-28)
28. ‘prasādinīm’ ity api pāṭhaḥ | [↑](#footnote-ref-29)
29. tathāpi [↑](#footnote-ref-30)
30. Jīva’s reading has *aṅgirasa-śākhādhyāpakena.* He also skips mention of the *tāpanīyopaniṣad-adhyāpaka.* [↑](#footnote-ref-31)
31. ‘kṣetra-rūpeṇa vā’ iti kvacit pāṭhaḥ | [↑](#footnote-ref-32)
32. dehāntaryāmiṇa iti pāṭho’pi kvacit dṛśyate | [↑](#footnote-ref-33)
33. sa evedaṁ sasarjāgre bhagavān ātma-māyayā |

    sad-asad-rūpayā cāsau guṇamayāguṇo vibhuḥ || iti puridāsa-saṁskāreṇa nirdiṣṭam. [↑](#footnote-ref-34)
34. ayaṁ grantho bahuṣu prācīna-pustakeṣu nopalabhyate | [↑](#footnote-ref-35)
35. tṛtīya-prapāṭhake. [↑](#footnote-ref-36)
36. ‘guṇa-bṛṁhitam' iti pāṭho mūle ṭīkāyāṁ cāsti | ayam eva samīcīnaḥ | [↑](#footnote-ref-37)
37. Sridhar Swami’s commentary to 11.15.16. [↑](#footnote-ref-38)
38. ‘vṛtty-abhiprāyeṇa' iti kvacit pāṭhaḥ | [↑](#footnote-ref-39)
39. prācīna-pustake—'nanu yadi ko’pi na jānāti tarhy anirmokṣa-prasaṅgaḥ syād ity āśaṅkyāha—sa vedeti | amāyayākuṭila-bhāvena | santatayā nirantarayā | anuvṛttyā sevā tat-pāda-saroja-gandhaṁ yo bhajeta | padavīṁ svarūpam | veda jānāti' iti pāṭhaḥ | [↑](#footnote-ref-40)
40. ‘ugra' itiy ādy adhikam ekasmin pustake | [↑](#footnote-ref-41)
41. pāṭhantare’uśattanaḥ’ ity evaṁ-rūpe | [↑](#footnote-ref-42)
42. ‘iti śeṣaḥ’ iti pāṭho yady api bahutra dṛśyate tathāpi mūle tat-pada-sattvāt so’yukta eva | [↑](#footnote-ref-43)
43. atra’bandhanam eva’ iti’nyūnam eva’ iti ca pāṭhau kvacid dṛśyete | [↑](#footnote-ref-44)
44. asyāgre’bhagavad-bhakti-sukhārtham eva prayateta tasya durlabhatvād ity arthaḥ’ ity adhikaḥ pāṭhaḥ | [↑](#footnote-ref-45)
45. Vishwanath favors the reading *ratiḥ* and quotes it that way in *Mādhurya-kādambinī* 8.12 and elsewhere. This makes sense, since *ruciḥ* appeared in the previous verse. BRS 1.3.9 also reads *ratiḥ.* [↑](#footnote-ref-46)
46. ‘kṛṣṇa-saṅkīrtanodbhavam' iti pāṭhaḥ | [↑](#footnote-ref-47)
47. ‘āsthitaḥ' iti mūla-ṭīkayoḥ kvacit pāṭhaḥ | [↑](#footnote-ref-48)
48. ‘uttasthau' ity api pāṭhaḥ kvacit tathāpy ātmanepadapāṭha eva yuktaḥ | [↑](#footnote-ref-49)
49. veda-vācām aviṣaya iti pāṭhaḥ | [↑](#footnote-ref-50)
50. anantasyety ādi gṛṇann ity antaḥ pāṭhaḥ prācīna-pustakeṣu na dṛśyate | [↑](#footnote-ref-51)
51. sudāmety ārambhya nairukta-smaraṇād ity anto granthaḥ prācīna-pustakeṣūpalabdhaḥ | [↑](#footnote-ref-52)
52. ‘bahi-lokaṁ gatā' ity api pāṭhaḥ | [↑](#footnote-ref-53)
53. [↑](#footnote-ref-54)
54. ‘janma karma parīkṣitaḥ' iti kvacit pāṭhaḥ | [↑](#footnote-ref-55)
55. The numbering system in Tattva-sandarbha is different from the other sandarbhas, being reformatted according to the commentary of Baladeva. [↑](#footnote-ref-56)
56. tattva-sandarbhe draṣṭavyaḥ | [↑](#footnote-ref-57)
57. dhanuś-cihnāntargato bhāgaḥ prācīna-pustake’sti [↑](#footnote-ref-58)
58. bhagavat-sandarbhe (71) śvāminaṣ ṭīkā pūrṇatayoddhṛtā. [↑](#footnote-ref-59)
59. śrīdhara-svāmī to 3.24.33. [↑](#footnote-ref-60)
60. atra manor vidhir etad-viparīta iti pratibhāti, yathā—

    guruṁ vā bāla-vṛddhau vā brāhmaṇaṁ vā bahu-śrutam |

    ātatāyinam āyāntaṁ hanyād evāvicārayan || (8.350) [↑](#footnote-ref-61)
61. putra-śokārtam iti na bahutropalabhyate | [↑](#footnote-ref-62)
62. ‘viśasanam' iti pāṭhaḥ | [↑](#footnote-ref-63)
63. ‘tadā tam' iti pāṭhaḥ | [↑](#footnote-ref-64)
64. ‘sattamāḥ' iti pāṭhaḥ | [↑](#footnote-ref-65)
65. pāṭhāntare’prema-sannatān' ity evaṁ-vidhe [↑](#footnote-ref-66)
66. ‘sa kālaḥ' ity api kvacit pāṭhaḥ | [↑](#footnote-ref-67)
67. ‘kāmya-karmabhiḥ' ity api pāṭhaḥ | [↑](#footnote-ref-68)
68. yāvan na me nara-daśā daśamī kuto’pi

    randhrād upaiti timirīkṛta-sarva-bhāvā |

    lāvaṇya-keli-sadanaṁ tava tāvad eva

    lakṣyā-samutkvaṇita-veṇu-mukhendu-bimbam || [↑](#footnote-ref-69)
69. ‘dharma-vit' ity api pāṭhaḥ | [↑](#footnote-ref-70)
70. ‘dharmān' iti pāṭhaḥ sa eva yukto’neka-dharma-prakathanāt | [↑](#footnote-ref-71)
71. ‘paryupasthitaḥ' iti pāṭhe’pi sa evārthaḥ | [↑](#footnote-ref-72)
72. mudrita-pustake tu’gatāyudha-śramaḥ' iti mūle pāṭhaḥ | [↑](#footnote-ref-73)
73. ‘sva-rūpam' iti pāṭhaḥ sa ca ṭīkānanugaṇaḥ | tatra samānaṁ rūpaṁ gatā iti vyākhyānāt | [↑](#footnote-ref-74)
74. mūrtivad (ka, kha, and prefered in Bhagavat-sandarbha) [↑](#footnote-ref-75)
75. vijñāna- (ga, jha) [↑](#footnote-ref-76)
76. pratidṛśam [↑](#footnote-ref-77)
77. evārke (I am following the Bhagavat-sandarbha reading here) [↑](#footnote-ref-78)
78. Not in *Bhagavat-sandarbha.* [↑](#footnote-ref-79)
79. *tad evaṁ paricchinnatvāparicchinnatvayor yugapat-sthiter acaraṁ caram eva ca [gītā 13.15] ity etad apy atra susaṅgacchate | ato vibhutve’pi līlāyā yāthārthyaṁ siddhyati ||* Concluding sentence in *Bhagavat-sandarbha*. [↑](#footnote-ref-80)
80. ‘jagad-bhava-bhayāpaham' ity api pāṭhaḥ | [↑](#footnote-ref-81)
81. tathā ātmārāma-pūrṇa-kāmatve’pi tādṛśasya... [bhakti-sandarbha] [↑](#footnote-ref-82)
82. This verse is not found in all editions of Sridhar’s tika. [↑](#footnote-ref-83)
83. ye ca sāmbagadādaya iti pāṭhaḥ | [↑](#footnote-ref-84)
84. ucchvasita iti pāṭho yadyapi bahutra dṛśyate tathāpi sa prāmādikaḥ, ṭīkāyāṁ śaśa pluta-gatāv iti dhātur-nirdeśāt | [↑](#footnote-ref-85)
85. vipra [↑](#footnote-ref-86)
86. ‘putrān udgṛhya tat-kaṇṭham āliṅgayantya iva' iti pāṭhaḥ | ṭīkāntareṣv ātmajair antarātmanā manasā ca tv ātmajair dehajai romañcādibhiḥ sahety arthaḥ kṛtaḥ | [↑](#footnote-ref-87)
87. ayaṁ ślokaḥ hriyottha-vrīḍāyā dṛṣṭānta iti rasāmṛte sañcāri-bhāva-prasaṅge udāhṛtaḥ (2.4.123). [↑](#footnote-ref-88)
88. tāsāṁ pārśva-gataḥ samīpasthaḥ | tatrāpi raho-gataḥ ekānte vartate | pade pade pratikṣaṇam | iti prīti-sandarbhe’trādhikaḥ pāṭhaḥ | [↑](#footnote-ref-89)
89. atrodāharaṇa-poṣārthaṁ prākṛtāprākṛta-śriyor abheda-vivakṣā iti prīti-sandarbhe’trādhikaḥ pāṭhaḥ | [↑](#footnote-ref-90)
90. This verse is incomplete in both Krama-sandarbha and Prīti-sandarbha. It has been corrected against the original. [↑](#footnote-ref-91)
91. vikāritvāt | [↑](#footnote-ref-92)
92. daśamāsasyeti pāṭhaḥ | [↑](#footnote-ref-93)
93. labdhopacitaya iti pāṭhaḥ | [↑](#footnote-ref-94)
94. dadhyau anyatreti pāṭhe na labdha-dhāna ity anvayaḥ | [↑](#footnote-ref-95)
95. yajñośamayad iti pāṭhaḥ | [↑](#footnote-ref-96)
96. kṛta-kṛtya-vivitsita iti pāṭhe viditavyedya ity arthaḥ | [↑](#footnote-ref-97)
97. devavat svakair iti pāṭhaḥ | [↑](#footnote-ref-98)
98. atra vijayadhvajyāṁ ṣoḍaśaṁ padyam—

    athāmantryācyuto bandhūn nirvartyānugatān vibhuḥ |

    arjunoddhava-śaineyair yayau dvāravatīṁ hayaiḥ || iti vidyate || [↑](#footnote-ref-99)
99. tam abhipretyeti pāṭhe taṁ vināśa-kālan ity artho jñeyaḥ | [↑](#footnote-ref-100)
100. bhīmāpavarjitam iti pāṭhaḥ | sa eva pāṭho yuktaḥ, ṭīkāyāṁ dattam ity artha-karaṇāt | [↑](#footnote-ref-101)
101. vijayadhvajyāṁ tv atra—ahaṁ ca vyaṁsino rājan pitror vaḥ kula-nanadana | na veda sādhvyā gāndharvyā bhuṣito’smi mahātmabhiḥ || iti pāṭhaḥ | [↑](#footnote-ref-102)
102. pāṭhāntaram abhyarcayan munim iti evaṁ-rūpam iti jñeyam | [↑](#footnote-ref-103)
103. ‘varteran vanam āśritāḥ'‘varteran mām anāśritāḥ' iti pāṭhau | [↑](#footnote-ref-104)
104. ‘nāmnā' iti pāṭhaḥ sa cāsaṁbaddha eva | [↑](#footnote-ref-105)
105. ‘sthāṇur ivādhunā' iti pāṭhaḥ | [↑](#footnote-ref-106)
106. asmāc chlokāt pūrvam ayaṁ pāṭho’dhiko vīrarāghava-siddhāntadīpikayoḥ, yathā—

     kanyā-vikrayiṇāṁ tātaṁ sutaṁ pitror apoṣakam |  
     brāhmaṇān veda-vimukhān śūdrān vai brahma-vādinaḥ || [↑](#footnote-ref-107)
107. ‘drāk śūnyam icchataḥ' iti pāṭhe viśvam ity adhyāhāraḥ |’kuhvānair viśvaṁ vai śūnyam icchataḥ' ity ayaṁ pāṭhaḥ sādhur eva | [↑](#footnote-ref-108)
108. ‘ ananya-puruṣa-strībhir' iti pāṭhaḥ | [↑](#footnote-ref-109)
109. atra’upadekṣātithi-vṛddhāṁś ca garbhiṇy ātura-kanyakāḥ' ity ardham adhikaṁ kvacit | [↑](#footnote-ref-110)
110. atra mahad iti pṛthak padaṁ yuktam | anyathā’ānmahata' ity ātvāpattiḥ syāt | ārṣatvāt tad-abhāve mahaty āsane ity apy anvetuṁ śakyam | [↑](#footnote-ref-111)
111. ‘amogha-mahitāni' ity evaṁ-rūpe | [↑](#footnote-ref-112)
112. prākṛtāprākṛta-lokasyeva [↑](#footnote-ref-113)
113. In the Gītā Press edition and translation of the Bhāgavata Purāṇa by C. L. Goswami it is stated that verses 34 and 35 are missing in the oldest manuscript yet found of Śrīmad Bhāgavata, existing in the Saraswati Bhavana Library attached to the Queen's College at Vārāṇasī. Vijayadhvaja rejected these two verses, as well as the one immediately preceding them, as interpolated. [↑](#footnote-ref-114)
114. These verses are quoted in Kṛṣṇa-sandarbha 106. [↑](#footnote-ref-115)
115. ‘svena rūpeṇa' iti pāṭhaḥ | [↑](#footnote-ref-116)
116. ‘tathātmani' iti pāṭhaḥ | [↑](#footnote-ref-117)
117. ‘samrāṭ' iti pāṭhaḥ | [↑](#footnote-ref-118)
118. ‘ātmanaḥ sadṛśaṁ guṇaiḥ'‘ ātmano’navaṁ guṇaiḥ' iti pāṭhau | [↑](#footnote-ref-119)
119. ‘anapekṣamāṇaḥ' iti pāṭhaḥ | [↑](#footnote-ref-120)
120. rājyābhiṣekāt prāk iti kvacit pāṭhaḥ | [↑](#footnote-ref-121)
121. ‘śūdrako’sau' iti pāṭhaḥ | [↑](#footnote-ref-122)
122. ‘yateta buddhimān mṛtyor abhāvāya puraiva hi' iti tṛtīya-caturtha-caraṇau kvacit | [↑](#footnote-ref-123)
123. atra’yasmin pīte kṛtaṁ sarvam iṣṭāpūrtādikaṁ bhavet' ity artham adhikaṁ kvacit | [↑](#footnote-ref-124)
124. idam adhyāhṛtam’kuru-jāṅgale’śṛṇot' iti pāṭhe nādhyāhārāpekṣā | [↑](#footnote-ref-125)
125. ‘saṁyuga-śauriḥ' ity evaṁ-rūpe | [↑](#footnote-ref-126)
126. The following two verses precede this one in the Gita Press edition, but no one seems to have commented on them.

     nagarāṁś ca vanāṁś caiva nadīś ca vimalodakāḥ |

     puruṣān deva-kalpāṁś ca nārīś ca priya-darśanāḥ ||

     adṛṣṭa-pūrvān subhagān sa dadarśa dhanañjayaḥ |

     sadanāni ca śubhrāṇi nārīś cāpsarasāṁ nibhāḥ || [↑](#footnote-ref-127)
127. ‘nṛ-patiḥ sma padāravinde' iti pāṭhaḥ | [↑](#footnote-ref-128)
128. śṛṇvann ity adhyāhāra-labdham |’stavanāni śṛṇvan' iti pāṭhe tu nādhyāhārāpekṣā | [↑](#footnote-ref-129)
129. ‘āsura-veśa-rājñām' iti pāṭhaḥ | [↑](#footnote-ref-130)
130. vṛṣo [↑](#footnote-ref-131)
131. iṣṭātma appears to be Madhva’s reading. [↑](#footnote-ref-132)
132. ‘vijñānājita-saṁsthitiḥ' iti pāṭhāḥ | [↑](#footnote-ref-133)
133. See also 12.2.3. [↑](#footnote-ref-134)
134. 4.30.34 draṣṭavyaḥ | [↑](#footnote-ref-135)
135. ‘praty abhūt tasya',’praty abhūd rājñaḥ' iti pāṭhau | [↑](#footnote-ref-136)
136. ‘āgataḥ' iti pāṭhaḥ | [↑](#footnote-ref-137)
137. ‘gṛha-pālaḥ' iti pāṭhaḥ | [↑](#footnote-ref-138)
138. ‘ṛṣi-bālakaḥ' iti pāṭhaḥ | [↑](#footnote-ref-139)
139. ‘dhakṣyati sma' ity evaṁ-rūpe | [↑](#footnote-ref-140)
140. ‘taṁ ca papraccha' iti pāṭhaḥ | [↑](#footnote-ref-141)
141. ‘te’py akṛtam',’te viprakṛtam',’te’pakṛtam' iti pāṭhāḥ | [↑](#footnote-ref-142)
142. This commentary is not found in the Krama-sandarbha. [↑](#footnote-ref-143)
143. ‘asurā mayādaya iva' iti pāṭhaḥ | [↑](#footnote-ref-144)